
RIMANTAS MIKNYS 


Įvadas veikalo „Mykolas Romeris, Lietuva. Studija apie lietuvių 
tautos atgimimą“ lietuviškajam leidimui 


Mykolas Pijus Paskalis von Rėmeris, gimęs 1880 m. gegužės 5 d. Bagdoniškyje, da- 
bartiniame Rokiškio rajone, į anapilį išėjo 1945 metų šaltą vasario 22 dieną Vilniuje. 
Jis buvo paskutinis Rėmerių Bagdoniškių linijos atstovas. Reprezentavo 12-ąją šios 
garsios, plačiai Lietuvoje išsišakojusios giminės kartą - giminės, septynioliktame 
amžiuje persikėlusios iš Livonijos į tuometinę Lietuvos Didžiąją Kunigaikštystę. Tris 
amžius šios giminės vyrai, pradedant lietuvių armijos artilerijos generolu Motiejumi 
Römeriu, buvo patriotizmo ir tarnavimo Tėvynei pavyzdys. 

Šios tradicijos nepažeidė ir Mykolas Romeris. Šis elitinės Peterburgo Teisės moky- 
klos absolventas (1892-1901), Krokuvos Jogailos universiteto studentas (1901-1902), 
Paryžiaus Politikos mokslų mokyklos kursų klausytojas (1902-1905) buvo vienas iš 
XX amžiaus pradžios masonų ložių Lietuvoje atkūrėjų, žymus tarpukario Lietuvos 
konstitucinės teisės specialistas, Kauno Vytauto Didžiojo universiteto profesorius. 
1927-1939 metais trims kadencijoms buvo renkamas į universiteto rektoriaus postą. 
1932 metais kaip teisėjas ad hoc labai sėkmingai atstovavo Lietuvai ginče su Vokietija 
Hagos Tribunole, ilgą laiką buvo Lietuvos Aukščiausiojo Tribunolo narys. Pasižy- 
mėjo jis ir tuometinių sudėtingų Lietuvos ir Lenkijos, lietuvių ir lenkų santykių bare, 
kaip asmenybė, siūlanti neeilinius sprendimus jiems sureguliuoti. 


1 Plačiau apie M. Romerio biografiją žr.: Z. Solak, Między Polską a Litwą. Życie i działalność Michała Römera 
1880-1920, Kraków: Arcana, 2004; Tas pats, Niedokończona autobiografia Michała Römera, Rocznik Biblioteki PAN 
w Krakowie, Rok XLI (1996), 91-122; Tas pats, Listy Michała Römera do Ludwika Abramowicza z lat 1908-1938. 
Wstep, Rocznik Biblioteki w Krakowie, Rok XLIV (1999), 307-327; Tas pats, Krakowskie Obchody rocznicy powstania 
legionów polskich w Dziennikach Michała Römera, Rocznik Krakowski LX, 1994, 129-131; M. Maksimaitis, Mykolo 
Römerio gyvenimas ir veikla, (Antrojo leidimo Įvadas M. Romeris, Valstybė ir jos konstitucinė teisė, D. I: Valstybė, Vil- 
nius, 1995, V-LXIII; Tas pats, Mykolo Romerio kelias į pilietiškumą, Lietuvių Atgimimo istorijos studijos 13: Mykolas 
Rėmeris, Vilnius: Saulabrolis, 1996, 24-34; Mykolo Rėmerio autobiografija. Parengė M. Maksimaitis, Lietuvių Atgi- 
mimo istorijos studijos 13: Mykolas Romeris, Vilnius: Saulabrolis, 1996, 180-227; J. Sawicki, Michal Römer a problemy 
narodowościowe na ziemiach byłego Wielkiego Księstwa Litewskiego, Toruń, 1998, 10-61; Tas pats, Mykolas Rėmeris 
ir buvusios Lietuvos Didžiosios Kunigaikštystės žemių tautinės problemos / Lietuvių atgimimo istorijos studijos 15, Vil- 
nius: Eugrimas, 1999, 15-75; V. Aleksiejūnas, Iš Rėmerių giminės genealogijos, Lietuvių Atgimimo istorijos studijos 13: 
Mykolas Romeris, Vilnius: Saulabrolis 1996, p. 10-15; S. Deveikis, Rėmerių Bagdoniškis, Lietuvių Atgimimo istorijos 
studijos, t. 13: Mykolas Rėmeris, Vilnius: Saulabrolis, 1996, 16-23; S. Kienewicz, w Polski Stownik Biograficzny, 31, 2. 4, 
131; Pasmo czynności ciągiem lat idące ... Z dziejów Romerėw na Litwie. Parengė Anna i Andzej Rosnerowie. Epilog 
Andzej Romer. Warszawa, 1992, 157, 162. 


VII 


>. Ta <. Taa APM 


Mykolas Romeris - Lietuvos tautinis teisėjas 
Hagos tarptautiniame teisingumo tribunole. 1932 m., Haga. 
Nuotr. iš Jadvygos Romerytės-Vitkauskienės albumo 


Juzefas Pilsudskis (1867-1935). 
Nuotr. iš Ryszardo Maturos asmeninio archyvo 


Laikęs save Lietuvos lenku kalbine kultūrine prasme, o lietuviu - pilietine prasme, 
jis dažnai būdavo ir tebėra nesuprastas abiejų pusių. Lenkų kritiškas požiūris į Myko- 
lą Rėmerį dažnai buvo ir yra nusakomas „apsisprendusio lietuvių renegato vardu“. O 
kai kurie lietuviai iki šiol nesupranta ir negali jam atleisti jo biografijos faktų, susiju- 
sių su Juzefo Pilsudskio legionais, kai jis, nuoširdžiai tikėdamas Pilsudskio Lenkijos 
ir Lietuvos išlaisvinimo idėja, 1915-1918 metais kovojo ir veikė jų gretose. Daugeliui 
jo, kaip ir mūsų, amžininkų Romeris atrodė ir atrodo kontroversiška asmenybė vien 
todėl, kad jo idealai, idėjinės orientacijos ir veiklos linija retai sutapdavo su jo socia- 
linės aplinkos idėjiniais šablonais. „Ėjau ir einu savaisiais keliais, dažnai gal daugeliui 
mano artimųjų nesuprantamais, - rašė jis vienoje iš savo autobiografijų, pastebėda- 
mas, kad, nepaisant to, „visą mano gyvenimo veiklos liniją su visais ryškiais mano pra- 
eities epizodais jungia viena tvirta logika, vienas griežtas idealas“. Idealas, kurį mums 
nusako sąvokos pilietis ir pilietiškumas. Romerio gyvenimo ir veiklos praktikoje jos 
turėjo nevienodą išraišką, bet visados buvo siejamos su Lietuvos vardu. 

XX amžiaus pradžioje, kai politiniame to meto žemėlapyje Lietuvos nebuvo, jis 
save, pirmiausia kaip pilietis, tapatino su Istorine Lietuva (iš esmės dabartine Lietuvos 


2 K. Górski, Divide et impera, Bialystok, 1995, 181. 
3 M. Romerio autobiografijos rankraščio fragmentas, Lietuvos mokslų akademijos biblioteka Rankraščių skyrius [toliau - 
MAB], E 138-2272, Li. 


ir Baltarusijos teritorija. XX a. pradžios samprata I sto rinė Lietuva apėmė apy- 
tikriai tuometines Gardino, Vilniaus, Kauno, Minsko, Mogiliovo ir Vitebsko guberni- 
jas). Romeris Istorinę Lietuvą apibūdino kaip integralų kraštą, besiremiantį istoriniu, 
teritoriniu, ekonominiu ir kultūriniu bendrumu. Kartu su baltarusių, lietuvių, žydų 
demokratinės orientacijos inteligentais 1906 m. Vilniuje leisdamas laikraštį Gazeta Wi- 
leńska ir praktiškai, ir teoriškai jis bandė surasti priemones ir būdus šiam integralu- 
mui išsaugoti. Matydamas, kad kylanti lenkiškojo ir lietuviškojo nacionalizmo banga 
gali suskaldyti šį kraštą į atskiras dalis, sukelti čia gyvenančių tautų (lietuvių, lenkų, 
baltarusių ...) gilią nesantaiką ir įžiebti dėl ginčijamų teritorijų ilgalaikius jų vaidus, 
Rėmeris sukūrė specialią „kraštietišką-krajovcinę“ ideologiją. Krajovciškumą jis api- 
brėžė kaip griežtai demokratinę, antinacionalistinę ideologiją, grindžiamą bendros 
pilietybės principu. Šis principas buvo iškeliamas virš tautinio, taip stengiantis derinti 
krašto tautų etnokultūrinius poreikius ir siekius. Deja, jam nepavyko sutelkti įtakin- 
gesnio šios ideologijos pasekėjų būrio, nepavyko surasti reikiamo pritarimo nei tarp to 
meto lietuvių, nei tarp lenkų politikų“... Ir vieni, ir kiti orientavosi pirmiausia į tauti- 
nių interesų tenkinimą ir tokios orientacijos pagrindu - į tautinių Lietuvos ir Lenkijos 
valstybių kūrimą. O tai, anot Romerio, žadėjo neišvengiamą lietuvių ir lenkų, Lietuvos 
ir Lenkijos konfrontaciją. Prasidėjus Pirmajam pasauliniam karui vilčių tokiai konf- 
rontacijai išvengti Romeriui įžiebė atnaujintos Jogailaičių Abiejų Tautų Respublikos 
(savarankiškų valstybių sąjungos, konfederacijos ar federacijos forma) atkūrimo idėja. 
Šios idėjos šalininkas buvo ir Juzefas Pilsudskis, todėl M. Romeris tapo jo bendražygiu 
1915-1918 metais ir 1919 m. balandy, kai bandė surasti kalbą su lietuvių politikais Kaune, 
aiškindamas apie Pilsudskio geranoriškas užmačias išvaduoti Vilnių ir už demokrati- 
nės Lietuvos sąjungą su demokratine Lenkija jį atiduoti lietuviams. Tačiau, kaip žinia, 
nusvėrė siauri tautiniai interesai, niekais pavertę ir Pilsudskio vizijas, ir Romerio kon- 
cepcijas“. Ir Lenkija, ir Lietuva koja kojon žengė su to meto besikeičiančia Europa kaip 
valstybės, integruojančios individus į tautines, o ne į pilietines visuomenes. 

Po 1919 m. įvykių, kai Lenkijos ir Lietuvos, lietuvių ir lenkų konfliktas tapo chro- 
nišku karo židiniu, Romeris ryžtingai stojo lietuvių pusėn. Jis suprato, kad nacio- 
nalizmo ideologijos poveikyje išsivystę procesai yra nesustabdomi. Romeris ne kar- 


4 Plačiau apie tai: R. Miknys, Mykolo Romerio Lietuvos valstybingumo koncepcija ir pastangos ją įgyvendinti 1911-1919 
metais, Lietuvių Atgimimo istorijos studijos 13: Mykolas Romeris, Vilnius; Saulabrolis, 1996, 88-113; Mykolo Romerio mokslas 
apie valstybę, Vilnius: Lietuvos filosofijos ir sociologijos institutas 1997, 27-109. 

5 Plačiau apie tai: J. Ochmański, Kulisy wyprawy wileńskiej Pilsudskiego 1919 r., Z dziejów stosunków polsko-radzieckich 
t.III, Warszawa, 1968, 70-72; Z. Solak, Wyprawa kowieńska Michała Römera w 1919 r., Niepodległość, t. 27, Nowy Jork-Lon- 
dyn, 1995, 129-163; R. Miknys, Józef Piłsudski i Michał Römer a idea odrodzenia Rzeczypospolitej Jagiellonów w 1919 roku 
/ J. Pilsudskis ir Mykolas Römeris ir Jogailaičių Abiejų Tautų Respublikos atkūrimo idėja 1919 m./, Gryfita, Białystok, 2000, 
nr. 22, 52-56; 


tą savo veikaluose, straipsniuose yra pažymėjęs, kad po 1919 metų susiformavusios 
aplinkybės padėjo šiuolaikinei demokratijai kurti tik tautines valstybes. O tokį suge- 
bėjimą buvusios Istorinės Lietuvos žemėse, 1917-1919 m. geopolitinės konsteliacijos 
sąlygomis, teparodė vieni tik lietuviai. Lietuvos kaip tautinės valstybės teisėtumas 
M. Rėmeriui jau 1920 metais nekėlė jokių abejonių“. Tačiau, net ir tautinės valstybės 
realijų padiktuotoje vertybių skalėje jo akademinė pozicija liko ne tautinės, o kla- 
sikinės demokratijos pusėje. Visa savo veikla tarpukario Lietuvoje jis stengėsi, kad 
būtų sukurta ne nacionalizmo principais besitvarkanti, o demokratinė, pilietiškumo 
principu besiremianti visuomenė. Ir 1939-1940 metais Romeris stojo prieš prievarti- 
nę (valstybinę) lituanizaciją, pirmiausia lietuvių etninių kultūrinių interesų gynimą, 
jų pozicijų įtvirtinimo Vilniuje ir Vilniaus krašte siekį, kuris iš tikrųjų trukdė lietu- 
vių politikams suprasti šios daugiatautės teritorijos specifiką ir sėkmingai spręsti šio 
krašto integravimo į Lietuvos valstybę problemą". 

Antra vertus, nuo 1930 metų M. Romeris bandė aktualizuoti krajovcines idėjas 
bendraeuropiniu diskursu - Jungtinės Europos idėjos kontekste. Jo pasvarstymų, pir- 
miausia publicistinių, išeities tašku tapo modernių valstybių, susikūrusių buvusios 
Abiejų Tautų Respublikos geopolitinėje erdvėje, ir ypač Baltijos šalių, saugumo ir išli- 
kimo klausimai. M. Romeris geopolitinėje Baltijos rytų pajūrio padėtyje įžvelgė tradi- 
cinį nestabilumą, siejamą su Vokietijos ir Rusijos grėsme, todėl apie 1932-1933 m. grįžo 
prie federacinių, konfederacinių idėjų siūlydamas Europos sutvarkymui ir pacifikaci- 
jai „Pan-Europos“ koncepciją, kurios esmę sudarė Europos tautų valstybių sąjunga, 
suformuota konfederacijos ar net federacijos pagrindais. M. Romeris „Pan-Europos“ 
koncepcijos realizavimą projektavo per regionines sąjungas, ypač ten, kur toks susis- 
kaidymas buvo didžiausias (turėta galvoje Vidurio Rytu Europa). Šios sistemos pradžią 
jis įžvelgė tokiame regioniniame junginyje kaip Baltijos sąjunga, Baltijos federacija, į 
kurią turėjo įeiti Lietuva, Latvija, Estija. Lenkijos ir Suomijos prisijungimu prie šio jun- 
ginio buvo projektuojamas jau platesnis regioninis blokas, turėjęs aprėpti Vidurio ir 
Skandinaviškąją Europą ir padėti pagrindus „Pan-Europos“ koncepcijai realizuoti bei 
apginti Vidurio Rytų Europos tautų nepriklausomybę“. Pažymėtina, taip dabar mums 
aktualią, Vieningos Europos riomerišką sampratą ir raišką apsprendė tautų ir valstybių 


6 Rys [Romeris M.], Z prasy Kowienskiej /Litwa, Dzwon Litwy, 1921 08 04, Nr. 43(49); M. Römer, „Jeszcze o logice, Gazeta 
krajowa, 1920 10 28, Nr. 28; M. Römeris, Dziennik 37, Vilniaus universiteto biblioteka /toliau VUB/, f. 75-MR 22, 1. 196, 215, 215 
a.; M. Römer, Proces odrodzeniowy narodu litewskiego i jego rezultaty, Nowe słowo, 1940 02 25, Nr. 38; Römer M. Naiwni, Glos 
Litwy, 1920 10 15, Nr. 2; M. Römeris, Lietuvos konstitucinės teisės paskaitos, Vilnius, 1990, 42; 

7 Pačiau apie tai: R. Miknys, Mykolas Rėmeris ir jo požiūris į Vilniaus problemą, Lituanistica, 1994, nr. 4(10), 26-33. 

8 Plačiau apie tai: R. Miknys,Vieningos Europos samprata krajovcų ideologijoje (XX a. pirma pusė), Europos idėja Lietu- 
voje: istorija ir dabartis, Vilnius: LII 2002, 149-160; Tas pats, Michał Römer, krajowcy a idea zjednoczenia Europy w pierwszej 
połowie XX wieku, O nowy kształt Europy. XX-wieczne koncepcje federalistyczne w Europie Środkowo- Wschodniej i ich implika- 
cje dla dyskusji o przyszłości Europy. Materiały Instytutu Europy Środkowo-Wschodniej, Tom XXI, Lublin, 2003, 94-109. 


Prof. Mykolas Romeris darbo kabinete. Kaunas, 1937 m. Fotografas nežinomas. 
Nuotr. iš Lietuvos valstybės muziejaus. AN 18931. 


sugyvenimo buvusios Abiejų Tautų Respublikos valstybingumo erdvėje siekis. Ne pa- 
skutinis vaidmuo čia teko ir modifikuotai unijinei to valstybingumo tradicijai, - ji išli- 
ko organinė ir paveiki krajovcų ideologijos puoselėtojų mentaliteto dalis. 

Tai, kad M. Romeris savo elgsena, gyvenimo būdu, pažiūromis buvo tikrai neei- 
linė asmenybė, sugebėjusi į save žvelgti iš šalies, gana objektyviai vertinti save ir savo 
aplinką, daugiausia ir išsamiausiai liudija garsusis jo Dienoraštis, rašytas 1911-1945 
metais. Jau veik dešimtmetis, kai įvairiais lygiais kalbama apie jo, kaip vieno svarbiau- 
sių XX amžiaus Lietuvos, Lenkijos bei visos Vidurio Rytų Europos istorijos šaltinių, 
publikavimo būtinumą. Šio unikalaus šaltinio svarbą ne kartą yra pažymėjęs literatū- 
rinės Nobelio premijos lauretas Czeslawas Miloszas?. Paryžiuje leisto Kultūros žurna- 
lo amžiną atilsį Redaktorius Jerzy Giedroycas daug sykių ragino Lietuvos ir Lenkijos 
istorikus užsiimti šio Dienoraščio publikavimu. Lietuvos ir Lenkijos mokslininkams, 
tiriantiems Lietuvos ir Lenkijos, iš dalies Latvijos bei Baltarusijos, diplomatinius, po- 
litinius, tautinius santykius, modernių visuomenių formavimosi raidą, kultūrinius 
procesus, Dienoraštis yra tas pats, kas tų šalių medievistams Lietuvos metrika. Jau 
galime pasidžiaugti, kad suformuota kompetentinga dvišalė Lietuvos ir Lenkijos 
mokslininkų grupė penkis Dienoraščio tomus dešifravo ir moksliškai parengė publi- 
kavimui originalo - lenkų - kalba. Deja, tai tik labai maža šio šaltinio dalis. Iš viso 
keturiasdešimt Dienoraščio tomų, apimančių 1911-1945 metus, saugoma dviejose Lie- 
tuvos bibliotekose. 1-34 (1911-1933 m.) tomai deponuoti Lietuvos mokslų akademijos 
bibliotekoje”, 35-40 tomai (1934-1945 m.) - Vilniaus universiteto bibliotekoje." Tai 
M. Romerio asmeninio gyvenimo ir jo laikmečio kronika. Joje gana smulkiai išana- 
lizuoti, aprašyti ne tik intymūs autoriaus išgyvenimai, bet ir svarbūs to meto visuo- 
meniniai politiniai įvykiai, procesai, kuriuose autoriui pačiam teko dalyvauti, juos 
vienaip ar kitaip įtakoti. Pažymėtina, jog ypač vertinga tai, kad Dienoraščio tekstas 
skaitytoją įveda į žmogaus, atsidūrusio istorinės tradicijos ir modernybės sandūroje, 
psichologinę situaciją. Įveda ir daug ką iš karto aiškina arba kviečia kartu apmąs- 
tyti... Ir visa tai todėl, kad teksto autorius - žmogus, reflektuojantis save ir aplinką 
istoriškai. Dienoraščių žanre toks požiūris - retenybė. 

Tačiau akademiniu diskursu M. Rėmeris pirmiausia žinomas kaip pirmasis lie- 
tuvių tautinio atgimimo istorikas ir vertintojas, iki šiolei konceptualiai nepasenusios 
ir kantriai ilgai laukusios vertimo iš lenkų į lietuvių kalbą studijos „Litwa. Studium 
o odrodzeniu narodu litewskiego“ („Lietuva. Studija apie lietuvių tautos atgimimą“) 
autorius. Iš esmės šio veikalo koncepcijos pagrindu, jos rėmuose ir šiuo metu tebe- 
vykdomi lietuvių tautinio sąjūdžio tyrimai. Litwa (Lietuva) tokiems tyrimams - tarsi 


9 Č. Milošas, Tėvynės ieškojimai, Vilnius: Baltos lankos, 1995, 211, 212. 
10 Signatūra: F. 138-2229-2263. 
u Signatūra: E 75-11-24. 

bekt. (A. Herbačiauskas. 


Juozapas Albinas Herbačiauskas. Vinjetės fragmentas, 
Lietuvos literatūros ir meno archyvas, f. 273-7, p. 13 


elementorius. Tai pirmas sistemiškai, visapusiškai ir nuosekliai lietuvių tautinį sąjūdį 
aiškinantis ir vertinantis tyrimas. Galima išskirti bent kelis šio monografinio tyrimo 
lygius: politinė bei kultūrinė tautos istorija; tautinės bei pilietinės savimonės raidos 
istorija“, sociologinis, netgi geopolitinis tyrimas. Kaip rodo šiuolaikinė istoriografi- 
ja, nagrinėjanti lietuvių tautinį sąjūdį, tyrimas nėra detalus. Autorius kaip šaltiniais 
rėmėsi tik negausia lietuvių periodika, tačiau visa tai kompensavo tyrimo metodų 
universalumas ir XIX a. pabaigos - XX a. pradžios Lietuvos politinės, socialinės ir 
kultūrinės situacijos išmanymas. Nereikia pamiršti, jog jis buvo ir nagrinėtų procesų 
amžininkas. Studija vertinga ne tik dėl kvalifikuoto lietuvių ir Lietuvos XIX a. - XX a. 
pradžios istorijos aptarimo. Joje siekiama nustatyti lietuvių tautos kultūrinę ir poli- 
tinę brandą, brėžiami Lietuvos ateities modelio kontūrai. Tyrimo didžiausia vertė, - 
kad joje iš esmės buvo suformuluotos visos svarbiausios teorinės lietuvių atgimimo 
problemos: tautinio atgimimo samprata, kultūrinė, politinė, socialinė, geopolitinė 
tautinio sąjūdžio sklaida, visuomenės demokratėjimo prielaidos ir demokratiškumo 
raiška, lietuvių tautinio judėjimo politizacija, nacionalizmo raiškos ypatumai. 

Keletas žodžių apie šios Studijos pasirodymo aplinkybes bei jos reikšmes čia išdės- 
tytoms jos autoriaus pažiūroms. Romerio biografas Zbygniewas Solakas nurodo, kad į 
Krokuvą iš Vilniaus Romeris atvyko 1906 m. rudenį, Rusijos valdžiai jį apkaltinus kaip 
Gazeta Wilenska redaktorių dėl „maištingas nuotaikas“ skatinančių straipsnių publi- 
kavimo. Krokuvoje Romeris praleido ištisus metus - iki 1908 m. pradžios“. Istorio- 
grafai sutartinai tvirtina, kad svarbiausias asmuo, vienaip ar kitaip įtakojęs M. Rėme- 
rį Krokuvos aplinkoje, buvo Juozas Albinas Herbačiauskas. Neatsitiktinai jam tiek 
dėmesio M. Romeris yra skyręs savo atsiminimuose. Herbačiauskas tuo metu buvo 
lietuvių kultūrinės draugijos „Rūta“, veikusios Krokuvoje, vienas veikliausių narių. 
Svarbiausias šios draugijos tikslas buvo lietuvių tautinio atgimimo bei lietuvių kultū- 
ros laimėjimų propagavimas tarp Krokuvos visuomeninio bei kultūrinio elito. Apie 
„Rūtos“ veiklą, susirinkimus informuodavo įvairūs Krokuvos dienraščiai, dažniausiai 
Czas. Neblogai ši draugija buvo žinoma ir Jogailos universiteto akademinei visuome- 
nei. Romeris su Herbačiausku susipažino dar iki „Rūtos“ draugijos sunykimo, t. y. 
maždaug iki 1907 m. pabaigos. Autobiografijoje, tiesa, Mindaugo Maksimaičio teigi- 
mu, parašytoje kur kas vėliau - apie 1925-1926 m.'*, Mykolas Romeris prisiminė: 


12 Plačiau šiuo aspektu veikalą yra aptaręs E. Motieka žr.: „Mykolo Romerio mokslas apie valstybę“, I skirsnio pirmą dalį - 
Lietuvos pilietinės visuomenės modelis M. Romerio veikale „Lietuva. Studija apie lietuvių tautos atgimimą“. (p. 82-109) 

13 Z. Solak, Między Polską a Litwą. Życie i działalność Michała Rėmera 1880-1920, S. 95-113. 

14 Mykolo Römerio autobiografija. / Parengè M. Maksimaitis/, Lietuvos mokslas. Science and arts of Lithuania, Lietu- 
vos mokslų akademija. Iliustruotas mokslo žurnalas Lietuvai ir pasauliui, 1994, II tomas, 4 (5) knyga, 128-129; Mykolo 
Rėmerio autobiografija. Parengė M. Maksimaitis, Lietuvių atgimimo istorijos studijos 13: Mykolas Romeris, Vilnius: Saula- 
brolis 1996, 180. 

„atvykęs Krokuvon ir sužinojęs, kad Krokuvoje gyvena lietūvis inteligentas bei 
literatas Herbačiauskas, aš pasiskubinau su juo susipažinti... Man patiko su juo kalbėti 
ir klausyti jo originalių gyvų minčių, kurių tarpe daug buvo teikiančių man pačiam 
rimto proto peno. Aš jį tankiai lankydavau“.5 

Kiek anksčiau dienoraštyje - 1914 m. sausio mėn. įrašas - Romeris taip apibūdino 
Herbačiauską: 

„„.. tai mano geras pažįstamas ir bičiulis iš Krokuvos. Tai lietuvis, literatas-publicis- 
tas, originalaus galvojimo, gilus... su misticizmo priemaišom... 1907 m. mane su Herba- 
čiausku siejo be galo gyvi santykiai. Po to keletą metų tarpusavyje nuolat susirašinėjo- 
me. Prieš porą metų santykiai pamažu nutrūko“: 

Pažintis ir bendravimas su Herbačiausku, be abejonės, ir buvo tie veiksniai, 
kurie inspiravo Litwa (Lietuvos) parašymą. Viena vertus, pats M. Romeris, jeigu 
atidžiai skaitysime įvadą, apie tai irgi kalba. Knygos pradžioje Mykolas Rėmeris 
už pagalbą dėkoja ir Herbačiauskui. Mat „Rūtos“ draugija turėjo surinkusi nema- 
žą lietuviškų spaudinių kolekciją (galvota įkurti lietuviškų knygų bei spaudinių 
biblioteką Krokuvoje), o per Juozapą Herbačiauską ji buvo prieinama ir Mykolui 
Rėomeriui. Pats M. Romeris savo autobiografijoje 1925-1926 m. jau daug plačiau 
ir išsamiau apibūdina „Litwos“ pasirodymo aplinkybes: „/...] Aš paprašiau Her- 
bačiauską paskolinti jo rinkinio leidinius. Jis mielu sutiko. Pradėjau nuo „Aušros“, 
kurią pasiėmiau ir ėmiau namie nuo pat pradžios skaityti. [...] Baigęs skaityti „Auš- 
rą“, aš ėmiaus tokiu pat būdu skaityti „Šviesą“, „Varpą“ ir t. t. Mano užrašai augo, ir 
pagaliau man kilo sumanymas sunaudoti juos ir supažindinti lenkų (turėjau omeny 
ypač Lietuvos lenkus) visuomenę su lietuvių tautiniu judėjimu, apie kurį niekas Len- 
kijoje ir beveik niekas tarpe lenkų Lietuvoje neturėjo jokių rimtų žinių arba, kas dar 
blogiau, turėjo labai netikslias ir klaidingas žinias, pilnas klastos ir įvairių piktų pa- 
sakų. Iš pradžios aš nemaniau, kad mano darbas būtų turėjęs kurios nors istoriškos 
vertės, nes pats jaučiausi profanu ir visa, ką aš apie lietuvių atgimimą sužinojau, aš 
pasisėmiau tiktai iš spausdintų pačių lietuvių raštų, nepažindamas beveik nieko iš 
gyvų lietuvių atgimimo veikėjų, išskyrus Vilniaus žymesnius lietuvių inteligentus ir 
smulkesnius Rokiškio apylinkės vietos veikėjus. Bet ir tos pažintys buvo menkos, 0 
jau jokių užkulisinių lietuvių atgimimo istorijos veiksnių, jokių net biografinių duo- 
menų apie žymiausius veikėjus, išskyrus tą, ką aš radau išspausdintą laikraščiuose 
spaudos uždraudimo metu, aš visai nežinojau (todėl ir mano „Litwoje“ taip mažai 
randasi duomenų, liečiančių lietuvių atgimimo veikėjų asmenis, ir toks nepersona- 


15 Ten pat, 210. 
16 M. Römer, „Dziennik“, 3. Rok 1913 i początek roku 1914, MAB, F. 138-2230, 1. 373. 


linis, toks daiktiškas ir kategoriškas yra atgimimo eigos išdėstymas). Juo mažiau aš 
tikėjausi, kad mano darbas galėtų būti naudingas patiems lietuviams. 

Šiandien mane tankiai lietuviai klausia, kodėl aš mano „Litwa“ parašiau lenkų, o 
ne lietuvių kalba. Aš jiems atsakau, kad todėl, kad aš tuo laiku tiek nemokėjau lietuvių 
kalbos, kad pajėgčiau parašyti knygą lietuviškai. Bet iš tikrųjų priežastis yra daug giles- 
nė. Kad aš ir mokėčiau užtenkamai rašyti lietuviškai, vis dėlto aš ją tada būčiau parašęs 
lenkiškai, nes aš nedrįsčiau dėstyti lietuviams jų atgimimo istorijų. 

Iškarto aš maniau parašyti ilgesnį straipsnį Feldmano [Vilhelm Feldman, lenkų lite- 
ratūros kritikas ir istorikas, mėnraščio „Krytyka“ redaktorius (1901-1914 m.). Domėjosi 
lenkų politine mintimi. - R. M.] žurnalui „Krytyka“. Bet paskui aš supratau, kad mano 
platiems užrašams sunaudoti reikia platesnių darbo ribų. 

Krokuvoje aš kartais matydavaus su atvykstančiu iš Lvovo Liudviku Kulczycki'u 
[Liudvikas Kulčickis, lenkų sociologas ir socialistų veikėjas - R. M.]. [...] Vieną sykį 
Kulczyckis, sužinojęs iš manęs apie mano ruošiamą lietuvių tautinio atgimimo eigos 
medžiagą, pasiūlė man parašyti šia tema knygelę, kurią išleistų jo „Polskie towarzystwo 
nakladowa“ [„Lenkų knygų savilaidos draugija“ - R. M.]“. Aš sutikau. Buvo sutarta 
išleisti 115 tūkstančio egzempliorių. [...] Tas buvo 1907 m. pavasarį. Taip gimė mano kny- 
gos „Litwa“ darbas. 

Iki 1907 m. vasaros aš beveik užbaigiau Herbačiausko rinkinio skaitymą. Iš surink- 
tos mano užrašuose medžiagos supratau, kad sumanyta knygelė išaugs į storą knygą. 
Kulczyckis nieko prieš tai neturėjo. 1907 m. vasarą aš išvykau iš Krokuvos į jos apylinkės 
miestelį Krzewowica [Kševovica - R. M.], kur gražioje gamtos vietoje aš pasisamdžiau 
sodžiuje vasarai butą ir ten, neturėdamas jokių pažįstamų, jokio kito darbo, aš sutvar- 
kiau savo užrašus ir ėmiau rašyti sumanytą knygą. Laiką tarp šio darbo aš skyriau ir 
ekskursijoms į apylinkės miškus, kasyklas. 

Mano surinktoje darbui medžiagoje buvo šiokių tokių spragų, bet vasarą buvo atvy- 
kęs Krokuvon jaunas Lietuvos pabėgėlis iš Rusijos Juozas Gabrys-Paršaitis [1906 m. vasa- 
rio mėn. pasitraukė iš Lietuvos, vengdamas Rusijos žandarų persekiojimo už dalyvavimą 
1905-1906 m. revoliuciniuose įvykiuose - R. M.] kuris, sužinojęs iš Herbačiausko apie 
mane ir mano ruošiamąjį darbą, buvo aplankęs mane Krzewowicuose. Jis man padėjo 
gauti medžiagą tą, ko man trūko. Nuvykęs į Tilžę, jis rekomendavo mane žinomai lietu- 
viy Tilžės veikėjai Mortai Zaunytei [Morta Zauniūtė - R. M.], kuri sutiko siųsti man į 
Galiciją tuos lietuvių raštus, kuriuos aš pareikalaučiau. Aš pasinaudojau šiuo patarnavi- 
mu ir gaudavau reikalaujamus raštus, kuriuos sunaudojęs grąžindavau Zaunytei. 

Krzewowicuose aš pragyvenau iki spalio mėnesio. Rankraštį per tą laiką užbaigiau. 
Dalimis aš jį pristatydavau spaustuvei (spausdinosi Krokuvoje). Krokuvoje 1907 m. ru- 
denį aš buvau užimtas knygos korektūra. Viršelį knygai sukomponavo jaunas lietuvių 

Mykolas Romeris. 1909 m. A. Strauss'o fotoateljė, Vilnius. 
Nuotr. iš Lietuvos valstybės muziejaus. ATV 7423. 


dailininkas Staneika [Adalbertas Vaitiekus Staneika, „Rūtos“ draugijos narys - R. M.) 
kurį buvau žiemą pažinęs pas Herbačiauską Krokuvoje. 1907 m. gruodžio mėn. knyga 
išėjo iš spaudos [iš tikrųjų ji pasirodė 1908 m. pradžioje - R. M.J.“ 

Žinoma, čia, Krokuvoje, Romeris tikrai susipažino ir su savo naujo bičiulio bro- 
šiūra Lietuvos atgimimas lenkiškosios idėjos atžvilgiu“. Beje, pastaroji dabar jau iš- 
versta į lietuvių kalbą“. Atrodo, jog domėtasi ir rašyta apie tuos pačius dalykus. Be 
to, vertėtų prisiminti, kad dar iki 1908 m. M. Romeris tautinio atgimimo ir tautų 
tarpusavio santykius buvusiose istorinės Lietuvos žemėse analizavo pluoštelyje soli- 
desnių straipsnių. Tiesa, jie savo apimtimi ir nuoseklumu neprilygo jo studijai Litwa 
(Lietuvay“. Dar 1906 m. Krokuvos žurnale Kultūra buvo išspausdinta „Etnografiniai- 
kultūriniai santykiai Lietuvoje“*. Beje, pastaroji, pirmoji M. Romerio akademininio 
pobūdžio įžvalga, atsirado iš paskaitos, 1905 m. pavasarį skaitytos Paryžiuje veikusios 
lietuvių draugijos „Lithuania“ susirinkime. Pažymėtina, kad kaip tik Paryžiuje, šios 
draugijos aplinkoje, M. Romeris susidūrė su lietuvių tautinio judėjimo reikalais, „at- 
rado“ pilietinę („krajovco“) poziciją ir tapo lietuvių atgimimo šalininku. Kaip jis pats 
nurodo: „Iki 1904 metų mažai apie tai svarsčiau, nors suvokiau lietuvių klausimo svarbą, 
o širdyje jaučiau sentimentų lietuvių reikalui“. Ir tik po pokalbių su aktyviu šios drau- 
gijos nariu studentu kraštiečių Juozu Petruliu M. Romeris nebegalėjo likti abejingas 
lietuvių tautiniam judėjimui: „Pirmieji mano pasikalbėjimai su Juozu Petruliu paveikė 
mane kaip naujo pasaulio atidengimas, kaip tiesos saulė, kuri būtų iš karto užtekėjusi 
mano psichikoje ir pašalinusi mano sielos naktį. Tai buvo vienas rimčiausių mano gyve- 
nimo įspūdžių, turėjusių lemiančią reikšmę visam gyvenimui“ Kaip tik J. Petrulis, anot 
M. Romerio, jį įtikino, kad „... lietuvių tautinis judėjimas esąs ir mano, kaipo Lietuvos 
piliečio, reikalas, kad aš ir būčiau asmeniškai, tautinės kultūros atžvilgiu, lenkas, o ne 
lietuvis. [...] jeigu aš pasisakau lietuvių tautinio atgimimo simpatiku, jeigu aš savo įsitiki- 
nimais demokratas, žiūriu į šį judėjimą kaip į masinį liaudies kėlimąsi švieson, kultūron, 
veikluman, tai aš, kaipo Lietuvos pilietis, ne tiktai galiu, bet ir privalau dėtis su lietuviais 


17 Mykolo Romerio autobiografija. /Parengė M. Maksimaitis/, Lietuvos mokslas. Science and arts of Lithuania, Lietuvos 
mokslų akademija. Iliustruotas mokslo žurnalas Lietuvai ir pasauliui, 1994, II tomas, 4 (5) knyga, 128-129. 

18 J. A. Herbaczewski, Odrodzenie Litwy wobec idei Polskiej, Krakow, 1905. 

19 J. A. Herbačiauskas, Lietuvos atgimimas lenkiškosios idėjos atžvilgiu, Vilnius: Regnum fondas, 2001. 

20 M. Römer, W sprawie litewskiej, Kultura, 1907, T.1, Zesz.1, $. 72-79; M. Römer , Leon Wasilewski. Litwa i jej ludy [Knygos 
recenzija], Prawda, [Warszawa], 1907, Nr. 1; M. Römer, Listy litewskie, Prawda [Warszawa], 1907, Nr. 3, 38-40; Nr. 9, 95-96; 
Nr. 10, 106-108; Nr. 14, 156-158. 

21 M. Römer, Stosunki etnograficzno-kulturalne na Litwie, Krakow 1906. Pažymėtina, kad prieš tai tekstas buvo spausdin- 
tas jau minėtoje „Krytykoje“: M. Römer, Stosunki etnograficzno-kulturalne na Litwie, Krytyka, 1906, Zesz. 1, 53-59; Zesz. 2, 
158-168; Zesz. 4, 289-295; Zesz. 5, 388-395; Zesz. 6, 496-502. 

22 M. Römer, Wspomnienia, Vilniaus universiteto bibliotekos Rankraščių skyrius, F75-10, 3. 

23 Mykolo M. Romerio autobiografija. /Parengė M. Maksimaitis/, op. cit., 18. 

į šią bendrą Lietuvos jaunimo draugiją [Lithuania - R. M.]“.* Beto, reikia turėti gal- 
voje ir tai, kad 1907 m. Varšuvos savaitraštyje Prawda buvo išspausdintas jo straipsnis 
„Baltarusių tautinė problema““, taip pat analizuojantis situaciją Istorinėje Lietuvoje. 
Taigi netenka abejoti dėl autoriaus teorinio pasirengimo išsamesniam darbui. Minėti 
biografijos faktai bei darbai rodo jo potencialias galimybes spręsti sau keliamus uždavi- 
nius - apibendrinti tautinę ir kultūrinę bei politinę Istorinės Lietuvos situaciją. Tačiau 
pokalbiai ir, neabejotinai, diskusijos su A. J. Herbačiausku „išgrynino“ M. Romerio tei- 
ginius apie lietuvių tautinio sąjūdžio pobūdį ir Istorinės Lietuvos etninių tautų situaciją 
nacionalizmo ideologijos veikos aplinkoje. Tai, kad galėjo vykti ši diskusija, rodo ir am- 
žininkų atsiliepimai apie veik tuo pačiu metu pasirodžiusias Herbačiausko brošiūrėlę 
bei Rėmerio studiją. Štai 1908 m. Konstancija Skirmuntaitė, beje, savo pažiūromis irgi 
krajovcė, lietuvių tautinio sąjūdžio adeptė, Viltyje knygos recenziją, o tiksliau - trumpą 
jos atpasakojimą, užbaigė tikrai pakiliai: „...o p. Rėmeriui pridera karšta padėka“. 

Atkreipsiu dėmesį į tai, kad Herbačiausko knygelė sukėlė lietuvių visuomenės veikėjų 
nepasitenkinimą ir gavo tik neigiamus vertinimus, nors brošiūros pradžioje autorius ir 
teigė norėjęs „lenkus“, visų pirma bajorus, supažindinti su „milžiniškais“ lietuvių tautos 
atgimimo „apsireiškimais“?. Lietuvių požiūrį į Herbačiausko brošiūrą geriausiai apibū- 
dina Adomo Dambrausko-Jakšto recenzija, išspausdinta 1905 metais. Jakštas neneigia, 
kad brošiūros autorius - „tikras lietuvis, mokąs lietuvių kalbą“ ir gana gerai išmanąs 
visą lietuvių „tautiško atgijimo istoriją“, bet jo pažiūros esančios „senos“ ir „siauros“. 
Vis dėlto Jakštui nepatiko Herbačiausko samprotavimai apie „atgimstančios“ Lietuvos 
ir Lenkijos tarpusavio santykių perspektyvas, tiksliau, apie naujos, modernios ir demo- 
kratinės unijos (susitarimo) tarp dviejų valstybių galimybę. Pasak Jakšto, ši atgaivinta 
Adomo Mickevičiaus „tritautės Lenkijos“ vizija tiko tik iki 1863 m., tačiau jau nebeat- 
spindėjo naujų istorinių ir kultūrinių sąlygų: „nuo to laiko viskas persimainė“. 

Unijos atnaujinimo idėja XX a. pradžioje buvo gan populiari ir tarp Lietuvos bajorų, 
tad darė stiprią įtaką jų politiniam mentalitetui. Tačiau dažniausiai tokiame kontekste 
Lietuva (lietuvių tautinis sąjūdis) nebuvo vertinama kaip lygiavertė ne tik kultūrinės, 
bet ir politinės ateities perspektyvą turinti Lenkijos partnerė, su kuria reikėtų tartis. 
Nesimpatiškas Jakštui buvo ir Herbačiausko visaip pabrėžiamas nelojalumas rusų val- 
džiai - „lietuvių publicistams kalbėti apie rusų valdžią su neapykanta neišpuola“. 


24 Ten pat, p. ng. 

25 M. Römer, Zagadnienie narodowe biatoruskiszkic publicistyczno-einograficzny /, Prawda [Warszawa], 1907, Nr. 32, 375- 
376; Nr. 33, 387-388; Nr. 34, 400-413; Nr. 36, 424-427. 

26 K. [Konstancija Skirmuntaitė], „Mūsų knygos“ Viltis, 1908 04 04 (17), Nr. 41 (76). 

27 J. A. Herbaczewski, Odrodzenie Litwy wobec idei Polskiej, s. 8. 

Vis dėlto tai, kas Herbačiausko brošiūroje tautinės-katalikiškos srovės atstovui 
Dambrauskui-Jakštui kėlė tik nepasitenkinimą, vertė oponuoti ir protestuoti, galė- 
jo būti visiškai priimtina Mykolui Rėmeriui. Kaip spėja lyginamąją Herbačiausko ir 
Romerio darbų analizę atlikęs Vladas Sirutavičius, Herbačiausko ir Romerio greitą 
suartėjimą ir abipusę simpatiją lėmė ne tik „teoriniai interesai“, t. y. lietuvių tautinio 
sąjūdžio istorijos tyrinėjimas, bet ir bendra abiems, kaip socialiai angažuotiems as- 
menims, moralinė laikysena, apibūdintina demokratiškumo sąvoka”. Anot jo, „toks 
demokratiškumas visų pirma implikavo supratimą, kad nepakanka vien „ginti“ in- 
teresus kokio nors vieno, net ir beteisiškiausio, engiamiausio socialinio sluoksnio ar 
etnokultūrinės bendruomenės, bet taip pat būtina ieškoti bendresnio ir universalesnio 
veiksnio, kuris vienytų įvairius Lietuvos visuomenėje išsklidusius ir jau tarpusavyje su- 
sikertančius interesus“.? Buvo manoma, kad Lietuvos kaip ypatingos ir nedalomos te- 
ritorinės, istorinės, pilietinės bei kultūrinės visumos supratimas galėtų geriausiai tam 
patarnauti, kartu sudarydamas sąlygas visuomenėje kylančius kultūrinius ir politinius 
konfliktus spręsti susitarimais ir kompromisais. Taigi neabejotinai ir čia galima atsekti 
M. Rėmerio teiginių, išdėstytų Gazeta Wilenska ir skirtų jau minėtam krajovciniam 
mentalitetui formuoti, plėtotę. Be to, jau „Krokuvos laikotarpiu“ Rėmeris ir Herba- 
čiauskas lietuvių tautinį judėjimą vertino kaip neišvengiamą ir objektyvų visuomenės 
reiškinį (o ne kaip kažkieno „intrigą“ ar „maniją“), pirmiausia siedami jį su Lietuvos 
visuomenės demokratėjimo ir liaudies-valstiečių emancipacijos procesu. Abiem jau 
tuo metu buvo aišku, kad nuo to, kokios politinės ir kultūrinės idėjos vyraus lietuvių 
tautinio sąjūdžio, kaip vieno brandžiausių, ideologijoje, labai priklausys ne tik pa- 
čios lietuvių tautos, bet ir visos Lietuvos visuomenės - „krašto“ - likimas. Abu jau tuo 
metu buvo ir šį tą praktiškai nuveikę realizuodami tokį požiūrį. Dar kartą čia prisi- 
minkime M. Romerio 1906 metų siekius apie laikraštį Gazeta Wilenska burti įvairių 
tautybių Lietuvos visuomenės inteligentus (lietuvius, lenkus, baltarusius, žydus). Kaip 
pastebi V. Sirutavičius, maždaug tuo pat metu ir Herbačiauskas bendradarbiavo ne tik 
lenkų, bet ir lietuvių spaudoje (keliolika straipsnių Lietuvos žiniose) bei gana aktyviai 
susirašinėjo su įvairių visuomeninių ir politinių srovių lietuvių veikėjais. 

Anot V. Sirutavičiaus, jau tuo metu M. Rėmeriobei J. A. Herbačiausko demokratinės 
moderniosios tautinės kultūros samprata buvo panaši. Ji buvo grindžiama supratimu, 
kad abi svarbiausios Lietuvos tradicijos („liaudiškoji“ ir „bajoriškoji“) yra vienodai 
svarbios, nors ir nevienodai reikšmingos moderniosios kultūros formavimosi proce- 
sui. Demokratėjanti liaudies subkultūra išsaugojo etninį (abu autoriai dažniau vartojo 


29 V. Sirutavičius, Dvi lietuvių tautinio atgimimo interpretacijos (Mykolas Romeris ir Juozapas Albinas Herbačiauskas), 
Lietuvių atgimimo istorijos studijos 13: Mykolas Romeris, 56-59. 
30 Ten pat, 58. 


etnografijos terminą) tautos pagrindą - kalbą, papročius ir kt.; be jos būtų neįmanomas 
tautinis atgimimas. O demokratijos idėjų paveikta bajoriškoji kultūra tebepuoselėjo pi- 
lietines buvusios valstybės (LDK) tradicijas. Abiem buvo nesvetima nuostata, jog mo- 
derniąją lietuvių tautos kultūrą turėtų formuoti šių dviejų tradicijų sąveika”. 

Taigi studija Litwa (Lietuva) M. Römeriui tapo vienu iš atramos taškų, padėjusių 
susiformuoti čia labai glaustai pristatytoms jo nuostatoms dėl lietuvių ir lenkų san- 
tykių, siūlant tautų sugyvenimo sprendimus nacionalizmų draskomoje Vidurio Rytų 
Europoje 1919-1939 m. 

Pažymėtina, kad šią studiją šiltai sutiko ir teigiamai įvertino to meto lietuvių ir, 
iš esmės, lenkų spauda”. Dėl lenkų M. Romeris kiek nerimavo: „... Iš kai kurių lenkų 
srovių aš laukiau nepalankaus mano knygos įvertinimo, bet turiu prisipažinti, kad apsi- 
rikau. Tiek tikrosios Lenkijos, tiek Vilniaus lenkų spauda rimtai ir palankiai pažiūrėjo į 
šitą darbą. Tiktai viename lenkų „endeky“ Vilniaus dienrašty, redaguojamame žinomo 
lenkų „endekų“ (tautiškų demokratų, vadinasi, griežtų nacionalistų) šulo p. Hlasko (to 
laikraščio vardo nepamenu, bet tai nebuvo „Kurjer Wilenski“, kurį p. Hlasko pradėjo re- 
daguoti vėliau), pasirodė nepalanki mano knygos ilga recenzija, kurios autorius Vilniaus 
gydytojas ir visuomenės veikėjas dr. Leon Czarkowski (po pseudonimu Sobieslaw Sąkta), 
polemizuodamas su manimi, pavadino mane nukrypusiu medžiu, į kurį kiekviena ožka 
galinti šokti („na powalyle drzewo každa koza skacze“), šiuo pareikšdamas, kad aš esu 
pasidavęs lietuvių („koza“) įtakai ir esu parašęs ne objektingą lietuvių tautinio judėjimo 
monografiją, bet panegiriką, kenksmingą lenkų reikalams. Išskyrus tą vieną išimtį, aš iš 
lenkų spaudos blogo dėl mano knygos negirdėjau, o pagyrimų išgirdau daug. Man tas 
buvo malonu, nes tikėjaus, kad mano knyga galės pašalinti daug prietarų ir neteisingų 
legendy, susidėjusių lenkų viešojoje nuomonėje apie lietuvių tautinį judėjimą“? Už šią 
knygą dar 1908 m. M. Rėmeris buvo nominuotas „Lietuvių mokslo draugijos“ nario 
korespondento vardu. Kaip Romeris yra nurodęs savo autobiografijoje „... Apskritai 
mano knyga „Litwa“ suteikė man lyg pilietybės diplomą lietuvių tautinėje visuomenėje. 
Nuo to laiko tarpe lietuvių aš jau buvau ne svetimas, bet savo žmogus...“.* Ne kartą 
buvo svarstytas knygos vertimo į lietuvių kalbą klausimas ir tuomet, ir tarpukario 


31 Ten pat, 59. 

32 B.H. Litwa. Römer Michat. Litwa. Studium o odrodzeniu narodu litewskiego. - Lwów, 1908, 438., Tygodnik Ilus- 
trowany, 1908, Nr. 36; 2.p. [?], Litwa. Studyum o odrodzeniu narodu litewskiego. - Lwów, 1908, 438.; Prawda, 1908, Nr. 16, 199; 
L. Wasilewski. Sprawy Litwy, Krytyka, 1909, rocz.XI, 288; S. P. [Posner St.], Wiedza, T. 1, 1908, Nr. 7, 219.; N. G. [Gąsiorowska 
N.], Spoleczeństwo, 1910, Nr. 2, 15; Nr. 3, 30; Römer M, Litwa. Studium o odrodzeniu narodu litewskiego. - Lwów, 1908 [Rec. 
Pietkiewicz Z. Litwa], Kultura, 1908, Zesz.3, 276-283; Römer M. Litwa. Studium o odrodzeniu narodu litewskiego, Tygodnik 
Ilustrowany, 1908, Nr. 36 [Rec., pasirašė B. H. (Benedykt Hertz)]. 

33 Mykolo Römerio autobiografija. /Parengė M. Maksimaitis/, Lietuvos mokslas. Science and arts of Lithuania, Lietuvos 
mokslų akademija. Iliustruotas mokslo žurnalas Lietuvai ir pasauliui, 130. 

laikotarpiu. Mykolas Biržiška jau emigracijoje nuogąstavo, jog taip svarbi būdama 
ji taip ir liko lietuviams mažai žinoma dėl kalbos barjero.“ Baigiantis sovietmečiui, 
į savo leidžiamų knygų planus 1989 m. ją buvo įtraukusi „Minties“ leidykla. Tačiau 
šio ypač svarbaus, ir ne tik kaip istoriografijos paminklo, mūsų kultūrai ir mokslui 
monografinio darbo lietuviška versija iki šiol nebuvo pasirodžiusi. 

2005 metais švenčiamos 125-osios M. Rėmerio gimimo metinės dar labiau suak- 
tualino šios knygos parengimą ir išleidimą lietuvių kalba. Vertimas buvo rengiamas, 
išlaikant originalo rašymo metu vartotus lietuviškus terminus, sąvokas, pavadinimus 
ir vietovardžius. Žvaigždutėmis žymimos paties autoriaus išnašos. Išnašos, žymimos 
skaitmenimis nurodant inicialus yra vertėjo, o be inicialų ir laužtiniuose skliaustuo- 
se tekste - mokslinio redaktoriaus pastabos. Pažymėtina, kad tekste esantys šrifto 
išretinimai atlikti paties autoriaus, siekiant akcentuoti vieną ar kitą reiškinį, faktą. 
Vardai ir pavardės, turinčios lietuvišką rašymo tradiciją - lietuvinamos. Tokios netu- 
rinčios - paliekamos originalia versija, lietuvinant tik galūnes. Lietuviški ir kiti vei- 
kale nurodytų darbų pavadinimai rašomi pagal M. Romerio versiją. Veikale naudotos 
citatos iš to meto lietuviškos spaudos dokumentų - perrašytos iš originalų. Siekiant 
teksto autentiškumo, šiose citatose rašyba ir skyryba nemoderninama. 


35 M. Biržiška, Prof. Mykolas Romeris (1880-1945), Tremties metai, Tūbingen, 1947, 541. 

Pirmojo leidimo viršelis 


LIETUVOS TAUTINIO 
ATGIMIMO GENEZĖ 


Džiaugiuosi galėdamas širdingai padėkoti ponams 
Juozapui Albinui Herbačiauskui ir Juozui Gabriui, 
kurie pateikė daug naudingos medžiagos šiam dar- 
bui, tai pat ponui Vaitiekui Staneikai už titulinio 
lapo sukūrimą. 


M. R. 


Trumpas Lietuvos teritorijos ir pagrindinių jos 
sudedamųjų dalių aprašymas. 


Sakydamas „Lietuva“ visų pirma turėsiu omenyje ne istoriškai politinį buvusios LDK 
organizmą, be tikrosios Lietuvos apimantį ir Baltarusiją, bet etnografinę Lietuvą, 
susikristalizavusią po įvykusio atgimimo į vienalytę ir pribrendusią savarankiškam 
vystymuisi lietuvių tautą. 

Ryškiausias Lietuvos padalijimas būtų dviejų jos dalių išskyrimas - tai Prūsų Lie- 
tuva ir Lietuva, pačių lietuvių, priešingai mažai ir labai germanizuotai prūsiškajai, 
vadinama Didžiąja. Didesnė etnografinės Lietuvos teritorijos dalis priklauso Rusijai, 
o Prūsijai - tik maža, tačiau ši, teritoriškai nedidelė dalis, iki šiol dar glaudžiai ne- 
įsiliejusi į atgimimo procesą ir vis slegiama germanizacijos, visgi tam tikra prasme 
suvaidino žymų vaidmenį naujausioje lietuvių istorijoje. 

Lietuvos padalijimas į Prūsiškąją ir Didžiąją šioje studijoje turi didelę reikšmę, 
kadangi tiek liūdnos politinės, tiek ypač kultūrinės sąlygos šiose šalies dalyse yra labai 
skirtingos. Šis padalijimas turės būti pabrėžiamas dar ir todėl, kad beveik viskas, kas 
bus kalbama apie Lietuvą, bus taikoma išimtinai Didžiajai Lietuvai. 

Didžioji Lietuva užima visą Kauno guberniją ir pietvakarinį Kuršo kraštą prie 
jūros, vakarinę Vilniaus gubernijos dalį, mažą šiaurinę Gardino juostą ir žymią Su- 
valkų gubernijos, priklausančios Lenkijos Karalystei, dalį. Visą šią teritoriją galima 
taip apibūdinti. Prasideda ji Baltijos pajūryje, ten, kur Kuršas susisiekia su Prūsija, ir 
užima nedidelę Kuršo pajūrio juostą, skiriančią Kauno gubernijos Telšių pavietą nuo 
jūros; tame pajūrio kampelyje, dirbtinai po Rusijos okupacijos įjungtame į Kuršą, ir 
Palanga su garsiu prisiminimuose ir padavimuose bei aureole lietuviškoje literatūroje 
apgaubtu Birutės kalnu. Toliau einant nuo jūros į šiaurės rytus lietuviškoji teritorija 
tęsiasi išilgai istorinės lietuvių ir latvių sienos, šiaurėje skiriančios Kauno guberniją 
nuo Kuršo. Vėliau ši siena krypsta šiek tiek į pietryčius ir toliau eina pagal Kuršo 
sieną. Ir tik nuo Zarasų pavieto, kur jis susisiekia su Kuršu, lietuviai vėl kiek įsiterpia 


į Kuršo teritoriją Ilūkštos paviete. Lietuvių apgyvendinta teritorija tokiu būdu apima 
visą Zarasų pavietą, o ten, kur jis ribojasi su Vilniaus gubernijos Dysnos pavietu, 
gyventojai jau etnografiškai nevienalyčiai (lietuviai ir baltarusiai), tačiau lietuvių ap- 
gyvendinta teritorija apima šiaurinę Vilniaus guberniją, Švenčionių pavieto dalį, nu- 
brėždama savotišką pusrutulį, atvirą į rytus, ir vakarinę Vilniaus pavieto dalį, Trakų 
pavietą, šiaurinę Lydos pavieto dalį, keletą etnografinių salelių Ašmenos paviete ir jos 
vakarinę dalį ir, pagaliau, keletą teritorinių pleištų rytinėje Vilniaus pavieto dalyje. Į 
pietvakarius nuo Vilniaus gubernijos lietuvių teritorija įsiskverbė į Gardino guber- 
niją, kurios šiaurinėje dalyje užima tik juostą Gardino pavieto netoli Druskininkų. 
Iš ten kerta Nemuną ir eina per Suvalkų guberniją šiaurės vakarų kryptimi Prūsijos 
sienos link, apimdama Vladislavovo [Naumiesčio], Vilkaviškio, Marijampolės, Kal- 
varijų pavietus, žymią dalį Seinų pavieto (Dzūkija) ir dalį Suvalkų pavieto. Toliau jau 
Prūsijos siena, kuri Lietuvai yra vidinė siena, dalinanti ją į Didžiąją ir Prūsų Lietuvą. 
"Toks tad būtų išorinės Didžiosios Lietuvos teritorijos apibūdinimas, vis dėlto reika- 
laujantis pataisų ir derinimų, išplaukiančių iš veiksnių, kurie sąlygoja lietuviškojo 
etnoso augimą arba traukimąsi - apie tai toliau dar kalbėsiu. 

Didžioji Lietuva savo ruožtu dar dalijasi į keletą sričių, ir tas pasidalijimas taip 
pat turėjo reikšmės tautiniam atgimimui ir istorijai. Visų pirma Lietuva dalijasi į Že- 
maitiją, arba Žemutinę Lietuvą, ir tikrąją Lietuvą, kuri, kaip priešprieša Žemaitijai, 
vadinama Aukštaitija, t. y. Aukštają arba Aukštutine Lietuva. Šis pasidalijimas, kurį 
apibrėžia istoriniai veiksniai, tikrovėje reiškia, kad šios sritys skiriasi ne politinėmis 
sąlygomis, bet tarmėmis bei liaudiškąja kultūra. Tačiau tuo tarpu, kai Lietuvos pa- 
sidalijimas į kitas sritis remiasi daugiausia šiuolaikiniais jų būvio veiksniais, 
politinėmis ir kultūrinėmis dabarties sąlygomis, kurios vienaip ar kitaip formuoja jų 
vystymąsi, tai Didžiosios Lietuvos pasidalijimas į Žemutinę (Žemaitiją) ir Aukštutinę 
yra pasidalijimas į istoriškai susiformavusias provincijas. 

Žemaitija politiškai yra tokiose pat sąlygose kaip ir žymi dalis Aukštutinės Lietu- 
vos; tačiau kaip istorinis darinys turi skiriamųjų bruožų ir nuo Lietuvos dar skiriasi 
savąja tarme. Vis dėlto skirtumai yra nežymūs ir kultūrine prasme jie vis labiau tirpsta 
tautinio atgimimo procese, cementuojančiame visas atskiras dalis į vienalytę lietuvių 
tautą. Žemaitija užima vakarinę Kauno gubernijos dalį, Nevėžio (vakarinio kranto), 
Dubysos, Jūros ir Ventos upių žemupius, be to, Raseinių, dalį Panevėžio, Šiaulių ir 
Telšių pavietus bei pietvakarinį Kuršo kraštą. Čia, Žemaitijoje, ypač Telšių paviete, 
stipriausiai per amžius išsilaikė grynoji lietuviška tradicija, laisva nuo lenkiškumo 
apnašų ir įtakų. Čia taipogi išliko mažiausiai kultūriškai ir politiškai polonizuota lie- 
tuvių bajorija, kurios tarpe tautinis atgimimas, dar vos prasidedantis, aptiko dau- 
giau savitų bruožų bei pritarimo, negu kitų Lietuvos sričių bajorijos tarpe. Žemaitija 


kadaise buvo Lietuvos tvirtovė, buvo jos skaudžiausia vieta, labiausiai masinanti gro- 
bikiškus priešus. Ji siekė jūrą ir iš ten buvo atvira skandinavų antpuoliams, ribojosi 
su prūsų žemėmis, priklausančiomis kryžiuočiams, ir skyrė jas nuo kalavijuočiams 
priklausiusių Infliantų, o pastarųjų abipusis noras buvo pašalinti šią svetimą grandį ir, 
padarius ją pavaldžią sau, siekti betarpiškos kaimynystės. Taigi Žemaitijai nuolat grė- 
sė antpuoliai, ir ji nuolat turėjo būti budri tokioje situacijoje. Ji sugebėjo rasti savyje 
jėgų ir ištvermės atsispirti, sugebėjo sukurti galingą organizaciją ir Lietuvos valstybės 
formavimosi epochoje tapo jos tvirtove, savotišku kovos įrankiu; tuo metu, kai Di- 
džioji Kunigaikštystė kūrėsi ir plėtėsi į rytus ir pietus, Žemaitija vis skendėjo kovose 
su kryžiuočiais ir dažnai buvo perkūnsargiu Lietuvai. Tai naudojama kaip gynybos 
forpostas, tai kaip mainų objektas kunigaikščių santykiuose su kryžiuočiais, ji pati 
niekuomet savo valia nepasidavė. Atspari ir gyvybinga Žemaitija sugebėjo kryžiuo- 
čių veiksmus paversti sizifo pastangomis, už tai leido Lietuvai gyvuoti ir plėtotis. O 
Žemaitija dėl to daug neteko, nes visos jos gyvybinės jėgos, visi kultūriniai laimėjimai 
turėjo būti pajungti tam vieninteliam atsparumo jausmui, kuris turėjo neapsakomai 
išaugti grėsmės akivaizdoje, ir todėl jos jėgos negalėjo plėtosis kūrybine linkme, ta- 
čiau Lietuvos atžvilgiu Žemaitija atliko savisaugos instinkto funkciją. Krikštą Žemai- 
tija priėmė iš Jogailos ir Vytauto rankų tik 1414 m., taigi ne kartu su visa Lietuva, 
ir kito gana sunkiai; galiausiai per visą lenkų ir lietuvių Abiejų Tautų Respublikos 
gyvavimo laiką ji sudarė atskirą provinciją ir atskirą dieceziją. Visi šie istoriniai veiks- 
niai, žinoma, čia apibrėžti tik apytiksliai, suformavo Žemaitiją kaip atskirą lietuvišką 
provinciją, besiskiriančią nuo likusios Lietuvos dialektu bei kai kuriomis liaudiškos 
kultūros detalėmis. 

Aukštutinė Lietuva susideda iš suvalkiškosios, Kauno (rytinė gubernijos dalis) ir 
Vilniaus Lietuvos. Kiekviena iš šių trijų dalių turi tik jai būdingų savybių ir daugiau 
ar mažiau skirtingas buities sąlygas. Visų pirma čia išsiskiria Užnemunės, suvalkiš- 
koji Lietuva, priklausanti Lenkijos Karalystei. Ši krašto dalis palyginus su kitomis 
Lietuvos sritimis, esančiomis Rusijos valdžioje, kentėjo sąlyginai mažesnę tautinę 
priespaudą. Be abejo, šios privelegijos galėjo būti tik minimalios, nes priespaudos ir 
nutautinimo sistema buvo neišvengiama visiems valstybės pakraščiams, ir pagrindi- 
niai antilietuviškos politikos punktai buvo taikomi visai tautai, taip pat ir Užnemunės 
gyventojams. Tačiau kad ir kaip ten būtų, priklausymas Lenkijos Karalystei suteikė 
šiai sričiai šiokių tokių privalumų dėl dviejų priežasčių. Visų pirma Suvalkų guber- 
nijoje, kaip nepriklausančioje Vilniaus generalgubernatoriaus jurisdikcijai, nebuvo 
vykdomos visos muravjoviškos represijos ir savavališka įstatymų leidyba, kadangi ten 
galiojo bendrieji Lenkijos Karalystės įstatymai. Dėl šios priežasties ten būta didesnės 
laisvės žemės pirkimo ir pardavimo, valsčiaus savivaldos bei kalbos teisių mokykloje 


srityse. Be abejo, Suvalkų gubernija buvo geresnėje padėtyje nei kitos Lietuvos sritys. 
Be to, siekdama savo lenkiškos politikos tikslų valdžia mažiau persekiojo lietuvius, 
gyvenančius Lenkijos Karalystėje, nei kitose Lietuvos dalyse, kad represijomis ne- 
pastūmėtų jų į glaudesnius santykius su lenkais ir tuo būdu nesustiprintų savo prie- 
šininkų lenkų. Tačiau legenda, kuri iš čia kilo ir iki šiol dar gyvuoja tam tikroje len- 
kiškos viešosios nuomonės aplinkoje, kad neva lietuvių tautinis atgimimas užgimė 
ir vystėsi rusų valdžios politikos rėmuose, yra ne tik didžiai lietuvius įžeidžianti, bet 
tiesiog neteisinga, paviršutiniška ir nepagrįsta. Plačiau apie tai dar kalbėsiu, o dabar 
tik pažymėsiu, kad lietuvių tautinė priespauda, net ir Suvalkų gubernijoje, toje lyg ir 
„privilegijuotoje“, palyginti su kitomis Lietuvos dalimis, objektyviai vertinant buvo 
vis dėlto didesnė, negu ta priespauda, kurią kentė lenkai. 

Pamatysime, kaip atrodė tos lietuvių „privilegijos“. Rusų valdžia, vengdama lietu- 
vių ir lenkų suartėjimo, neprimetė Suvalkų gubernijoje lenkų kalbos ta forma, kokia 
pačioje Karalystėje „vietos kalba“ buvo „įteisinta“; tačiau dėl nuoseklios pakraščių ru- 
sifikacinės politikos valdžia neleido vystytis lietuvių kalbai bei tautiniam savitumui, 
suprasdama, kad bet koks lietuviško tautiškumo augimas Suvalkų gubernijoje savai- 
me skverbsis į visą likusią Lietuvą ir padės išsikristalizuoti naujai pakraščių tautai, 
kuri bus atspari grobikiškoms rusų tendencijoms. Kultūrinio Pjemonto sukūrimas 
negalėjo būti ir nebuvo rusų ketinimas, net jei jo kaina būtų priešiškumo tarp lietuvių 
ir lenkų augimas. Taigi tautinė lietuvių priespauda Suvalkų gubernijoje buvo taikoma 
visiškai nuosekliai, ir jei galima kalbėti apie kažkokią „privilegijuotą“ tenykščių lietu- 
vių padėtį, tai tik lyginant ją su Kauno ar Vilniaus Lietuva, kur apskritai nebuvo pripa- 
žįstamas lietuvių egzistavimas ir nebuvo toleruojamas joks jų būties pasireiškimas. 

Dvi likusios Aukštutinės Lietuvos dalys, rytinė - Kauno (Zarasų pavietas, dalis 
Panevėžio pavieto, Ukmergės ir Kauno pavietai) ir Vilniaus su Gardino gubernijos at- 
karpa, buvo iš esmės tokiose pat politinėse sąlygose ir nesiskyrė patiriamos priespau- 
dos ar administracinio valdymo pobūdžiu, tačiau skyrėsi kitu aspektu, būtent - pasi- 
davimo išoriniams poveikiams laipsniu. Vilniaus Lietuva yra tipiška pakraščių! sritis, 
pasidavusi dominuojančioms svetimoms įtakoms. Ten lietuviškasis etnografinis ele- 
mentas nesudaro tokios vienalytės, tankios masės kaip kitose srityse. Vilniaus Lietuva 


1 Lenkišką terminą „kresy“ lietuviškai verčiame „pakraščiai“ ar „paribiai“, tačiau tai nėra visiškai tikslu. „Kresai“ nėra vien 
geografinė sąvoka, nurodanti vietą. Verčiant ją „pakraščiai“ kyla tam tikra painiava. Pažymėtina, kad „kresy“ savo samprata 
reiškia ne vietą, o specifinį lenkų-lietuvių-baltarusių kalbinės ir kultūrinės konvergencijos arealą, kurio ribos yra apytikslės ir 
kintančios, o jo centras, anot M. Romerio, - Vilnius. „Kresų“ gyventojai - „krajovcai“. „Kresus“ pavertę „pakraščiais“, o „kra- 
jovcus“ - „kraštiečiais“, gauname gerokai iškreiptą šio arealo vaizdą. Juolab, kad „kresai“ yra tik Rusijos teritorijos „pakraštys“. 
„Kultūrinio paribio“ terminas taip pat ne visuomet verčiant gali būti tikslus. Tad, tuomet, kai veikale kalbama apie lenkų- 
lietuvių-baltarusių kalbinės ir kultūrinės konvergencijos arealą, įrašome skliaustuose ir originalius pavadinimus „kresai“ bei 
„krajovcai“. — Ž. N. 


daugelyje vietų apgyvendinta ateivių arba nutautėjusių elementų, apsupta laužyta ir 
nepastovia lietuvių ir baltarusių pasienio linija, jos paribyje susidariusi originali ir 
keista lietuviškai-lenkiškai-baltarusiška tautinė maišalynė. Neturinti išsikristaliza- 
vusio ir aukšto kultūrinio individualumo, kuris sugebėtų suvirškinti ir asimiliuoti 
svetimus pradus, paversdamas juos savo kūnu ir krauju, lietuvių liaudis, gyvenanti 
pakraščiuose [„kresuose“], visas išorines įtakas priimdavo tiesiogiai; tų svetimų ele- 
mentų kiekis ir jų poveikio laipsnis buvo kur kas didesnis pakraščiuose [„kresuose“), 
betarpiško lietuvių susidūrimo su slavais, katalikais baltarusiais ar lenkais vietose bei 
šalia pagrindinių į Lietuvą nukreiptų kultūrinio poveikio arterijų. Vilniaus Lietuva 
netgi nenutautusios teritorijos dalyje išlaikė savo etnografinį individualumą kur kas 
silpniau negu kaimyninė Rytinė - Kauno, Suvalkijos Lietuva. Ir dėl to ji buvo ne tokia 
pajėgi priimti tautinio atgimimo idėjas, kurios šioje krašto dalyje padarė mažiausią 
pažangą ir iki šiol nesugebėjo iki galo jos susieti su visa atgimusia tauta. Dėl šios prie- 
žasties mes priversti išskirti šią sritį ir taikstytis su jos savitumais. 

Visai kitaip klostosi reikalai Rytinėje - Kauno Lietuvoje. Nors labiau nutolusi nuo 
Prūsų Lietuvos nei Žemaitija ir Suvalkų gubernija, o tai turi nemažos reikšmės, nes 
didžiausios priespaudos metais būtent ten, Prūsų Lietuvoje, susitelkė pagrindiniai 
prasidėjusio tautinio atgimimo židiniai ir iš ten jo idėjos pasklido po visą šalį (kuo 
arčiau sienos, tuo intensyviau, ir laipsniškai geso einant į rytus), nors esanti toliau 
nuo Užnemunės ir būdama ekonomiškai ir kultūriškai skurdesnė už ją, Rytinė - Kau- 
no Lietuva vis dėlto turėjo visas sąlygas pradėti tautinio atgimimo procesą; nors dėl 
anksčiau išvardytų priežasčių ji vėliau įžengė į tautinio atgimimo kelią palyginti su 
Suvalkija ir Žemaitija, bet šiandien ji yra jau visiškai tautiškai susitelkusi. Niekados ji 
nebuvo praradusi savo etnografinio individualumo, o kai kurios jos dalys, ypač šiau- 
rinė Ukmergės pavieto dalis ten, kur ji susisiekia su Zarasų pavietu, priskirtinos prie 
gryniausių ir mažiausiai svetimų įtakų paliestų Lietuvos vietovių. Svėdasų, Užpalių, 
Kupiškio apylinkės, apskritai Šventosios aukštupys, Ukmergės ir Zarasų pavietų riba, 
kur yra mažai smulkiosios šlėktos ir dvarų, o tik plačios Tyzenhauzų dvarų žemės, 
taip pat iždui priklausančios buvusios Sapiegų bei Čartoriskių žemės - tai Lietuvos 
širdis, jos kalbos, padavimų, tradicijų ir istorinių paminklų lobynas. Šios ir gretimos 
apylinkės - tai didžių ir populiarių lietuvių dainių - Strazdelio (kunigo Drozdovs- 
kio), kun. Vienažindžio, vyskupo Baranausko - lopšys. Taigi ši Lietuvos sritis pri- 
klauso tvirčiausiajam jos kamienui, stipriausiai ir geriausiai jo daliai. 

Toks būtų trumpas Lietuvą sudarančių sričių aprašymas. 

Kol kas tesiekiau apibrėžti Lietuvos teritoriją, taip pat parodyti pagrindines ją su- 
darančias dalis. Pirmas padalijimas - į Didžiąją Lietuvą (okupuotą rusų) ir Prūsų 
Lietuvą yra esminis, nes apima tiek politinę, tiek kultūrinę sferas. Toliau Didžiosios 


Lietuvos padalijimas į Žemaitiją ir Aukštaitiją turi daugiau istorinę reikšmę ir kartu 
parodo etnografinio pobūdžio skirtumus (tarmės). Galiausiai Aukštutinės Lietuvos 
[Aukštaitijos] padalijimas į Užnemunę arba suvalkiškąją, Rytinę - Kauno ir Vilniaus 
Lietuvą, atspindi, kalbant apie Suvalkų guberniją - politinių sąlygų skirtingumą arba, 
greičiau, valdymo sąlygų skirtingumą, o kalbant apie Vilniaus guberniją - jos pakraš- 
čių savybes bei sąlyginį jos etnografinio individualumo susilpnėjimą. 

Pridėsiu dar porą žodžių apie Prūsų Lietuvą. Rytprūsiuose ji sudaro savotišką 
(šiaurės rytų) pleištą, siekiantį rusų sieną bei Baltijos jūrą. Vakaruose jis priartėja prie 
Įsručio [Insterburgo], tačiau didžia dalimi tęsiasi išilgai Nemuno žemupio, Klaipėdos, 
Tilžės, Ragainės apylinkėse“. Ši sritis, nuo amžių buvusi kryžiuočių prūsų valdžioje, 
yra kadaise plačios, vakaruose siekiančios Vyslą, prūsų - vienos šiandien jau išmiru- 
sios lietuvių etnografinio kamieno šakos - etnografinės teritorijos dalis. Kryžiuočių 
nugalėti po keliasdešimt metų trukusio masinio pasipriešinimo ir didvyriškų kovų 
prūsai buvo sistemiškai nugalėtojų engiami ir naikinami. Bet koks jų turėtos kultūros 
pasireiškimas buvo negailestingai grobikų sulaužytas ir nuslopintas, ir jau XVII a. 
prūsų tautos likučiai išmirė. Šiandieninė Prūsų Lietuva dėl germanizacijos povei- 
kio yra laipsniško, bet nuolatinio etnografinės lietuvių sienos traukimosi, rytų link 
proceso išdava. Po prūsų eilė atėjo tiems lietuviams, kurie gyveno kryžiuočių-prūsų 
valdų pakraščiuose. Palaužę individualios lietuvių kultūros vystymąsi, kryžiuočiai ir 
jų ainiai, šiuolaikiniai prūsai, savojo valstybingumo, religijos ir švietimo įtvirtinimo 
kelyje monopolizavo bet kokią kultūrtrėgerių misiją jiems priklausančioje Lietuvos 
dalyje. Etnografinė lietuvių erdvė palaipsniui nuo vakarų į rytus siaurėja, miestų ir jų 
apylinkių gyventojai toje Lietuvos dalyje gerokai germanizuoti. Be to, beveik visi gy- 
ventojai, net kaimiečiai, kurie dar nėra germanizuoti kalbine prasme, yra didele da- 
limi germanizuoti kitais atžvilgiais - buitiškai, kultūriškai, politiškai. Prūsų lietuviai 
vis labiau tampa prūsais, kalbančiais lietuviškai. Ši žemė davė Lietuvai žymų XVII a. 
lietuvių poetą Donelaitį (Donalitius) ir prof. Kuršaitį, mokslinės lietuvių gramatikos 
kūrėją, taip pat ten niekad nenutrūko liaudiška dainų kūryba, pirmoje XIX a. pusėje 
dokumentuota prof. Rėzos lietuviškų dainų rinkinyje, čia taip pat pasirodė ir vystėsi 
lietuviškoji periodinė spauda, tačiau prūsų lietuviai en bloc* nepasiryžo jokiai bendrai 


* Šioje vietoje pridėsiu keletą skaičių apie Prūsų Lietuvą iš dr. Franzo Tetznerio darbo „Die Slawen in Deutschland“, Braun- 


schweig, 1902, 30-31. Šiuolaikinėje lietuvių-prūsų teritorijoje (žr. žemėlapį) gyvena 415 411 gyventojų; iš jų lietuviškai kalba 
120 693, arba 29,196 visų gyventojų. Atskiruose pavietuose („Kreise“) gyvena lietuvių: Tilžėje 27 004, arba 3896; Šilutėje (Heide- 
krug) 26 362, arba 61,9%; Klaipėdoje (Memel) 24 464, arba 47,1%; Ragainėje (Ragnit) 16 324, arba 27%; Labguvoje (Labiau) 
10 060, arba 3096; Pakalnėje (Niederung) 9680, arba 19,2%; Pilkalnyje (Pillkallen) 4607, arba 10%; Rytų Goldepe 450, arba 
4,396; Stalupėnuose (šiaurės vakarai) 1303, arba 3%; Insterburge (šiaurė) 440 arba 1,6%. Jeigu atmesime tris germanizuotus mie- 
stus - Tilžę, Klaipėdą ir Ragainę, tai atitinkamuose pavietuose bus: Klaipėdos 7096, Tilžės 5296 ir Ragainės 3396 lietuvių. 

2 visi kartu (pranc.). - Ž. N. 


iniciatyvai ar pastangoms, nukreiptoms savarankiško kultūrinio vystymosi linkme, o 
pasitenkino vien mechanišku kultūrinės prūsų įtakos savinimusi. Bendros sąmonin- 
gos kultūrinės kūrybos trūkumas iki šiol yra būdingas šios Lietuvos dalies bruožas. 
Kai Didžiojoje Lietuvoje prasidėjo galingas atgimimo judėjimas, prūsų Lietuva prie 
jo nepritapo; tiesą sakant, atskiros asmenybės iš Prūsijos lietuvių tarpo telkėsi po at- 
gimimo tautos vėliava ir bandė patraukti savo tautiečius, tačiau tie bandymai nedavė 
gerų vaisių ir neišsiliejo į masinį judėjimą. Nors atrodė, kad tos sąlygos, kokiomis 
vyko atgimimas Didžiojoje Lietuvoje, turi pagreitinti Didžiosios ir Prūsų Lietuvos 
bendrumą ir palengvinti jį pasiekti, nes dėl Rusijos valstybėje vykdomos priespau- 
dos ir persekiojimų pagrindiniai atgimimo proceso židiniai telkėsi Prūsų Lietuvos 
teritorijoje, tačiau palankių išorinių sąlygų nepakanka ten, kur trūksta realių jungčių 
konkrečiuose gyvenimiškuose santykiuose. Prūsų Lietuvos skirtingumas pasireiškia 
ne vien jos kultūrine ir politine germanizacija, bet ir tuo, kad ji yra protestantiška, kai 
tuo tarpu visa Didžioji Lietuva yra beveik vien katalikiška; istorinis jos buities sąlygų 
atskirumas radikaliai atplėšė ją nuo pagrindinio tautos kamieno". 


* Lietuvių skaičius (Lietuvos ribose) nėra galutinai nustatytas. Turbūt tiksliausias būtų skaičius, paimtas iš rimto šaltinio - 


enciklopedinio Brokhauzo ir Efrono žodyno (XVII, 828) - anot kurio, iš viso lietuvių yra 2 438 825 (tai yra vienas kukliausių 
apskaičiavimų). 

Kai dėl lietuvių emigracijos, tai ji gausiausia Jungtinėse Šiaurės Amerikos Valstijose; ten lietuvių yra apie 1⁄4 milijono (Fr. 
Tetzner, 28 ir lietuvių periodika). Anglijoje yra du lietuvių centrai - Londonas ir Glazgas. Rusijoje didesnės organizuotos 
lietuvių kolonijos yra Rygoje (iki 30 000), Liepojoje (iki 15 000), Peterburge (30-40 000), Odesoje (5-7000), Maskvoje (iki 
2000); tuose miestuose yra lietuvių tarpusavio pagalbos draugijos, dramos ir dainų draugijos ir pan. (žr. lietuvių periodiką). 


Kultūrinė ir etnografinė lietuvių tautos būklė 
atgimimo išvakarėse 


Etnografinė lietuvių liaudis gyvena anksčiau aprašytose ribose. Tautinio atgimimo 
išvakarėse ji vis tik nesudarė tokios susikristalizavusios tautinės visumos, kokią ma- 
tome šiandien. Visi politinių ir kultūrinių sąlygų ir svetimų įtakų poveikio skirtumai 
lietuvių liaudį veikė gerokai aštriau ir labai ją skaidė. Tik kaimo liaudis išlaikė savąjį 
etnografinį individualumą. Šlėkta ir ypač didikai bei miestų ir miestelių gyventojai 
arba visai prarado savo lietuviškas etnografines savybes, arba vis labiau jų neteko. 
Stipri ir išraiškinga lietuviškos kultūros plėtra buvo sustabdyta, tiesą sakant, dar 
Lietuvos istorijos priešaušryje kartu su Didžiųjų Kunigaikščių valdžios įsigalėjimu ir 
lietuviškojo valstybingumo įsitvirtinimu. Šis valstybingumas buvo gynybinio pobū- 
džio, tai buvo gynybinė reakcija į Lietuvos kaimynų antpuolius. Lietuviškasis valsty- 
bingumas, kuris kristalizavosi ir grūdinosi gynybinėse kovose už savo būtį, pareikala- 
vo „liūto dalies“ tautos kūrybinių jėgų ir sukoncentravo savyje didžiausią dalį tautos 
gyvybingumo. Staigus Lietuvos valstybės išaugimas buvo ypatingo tautos kūrybinės 
energijos sutelkimo išraiška, o Lietuva apsigynė nuo betarpiško kaimynų antplūdžio 
tik didelių tautos pastangų ir sustiprėjusios Didžiųjų Kunigaikščių valdžios dėka. Di- 
džiųjų Kunigaikščių valdžios augimas rėmėsi feodaline gynybinės atskirų valdžios 
grandžių tarpusavio priklausomybės sistema. Kūrybinė tautos, kurios valdovu ir at- 
stovu tapo Didysis Kunigaikštis, energija, nukreipta į valstybingumo organizaciją, 
kartu su gynybinėmis funkcijomis pradėjo išsikrauti grobikiškoje valstybės ekspan- 
sijoje mažiausio pasipriešinimo kryptimi. Neatlaikiusi šio spaudimo krito Vakarų, o 
netrukus ir Pietų Rusia, Mažoji Lenkija taip pat pajuto lietuviškų antpuolių jėgą. Iš 
kūrybingos ir besiorganizuojančios į ūkines gyvenvietes tautos, Lietuva tapo užka- 
riautojų valstybė nuo Baltijos iki Juodosios jūros. Nuo tada ji savąją kultūrą išlaikė 
statišką - išreikštą savojoje senovinėje pagonybėje, mitologijoje, papročiuose, daino- 
se. Bet kultūrinio vystymosi eiga buvo sutrikdyta, kūrybinė energija buvo panaudota 


valstybės ekspansijai. Staigus valstybės išaugimas sumažino jos atsparumą išorinėms 
įtakoms. Krikščionybė, tikėjimai, svetimos tradicijos spraudėsi į ją per tas valstybes, 
kurios dėl gynybinių funkcijų į ją įaugo; kunigaikščių dvarai, didesni feodalai ir vie- 
tininkai, taip pat miestai tapo svetimų įtakų atsparos taškais. ` 
Krikščionybės priėmimas ir valstybinis suartėjimas su Lenkija tomis sąlygomis 
toliau stūmė Lietuvą lietuviškojo kultūrinio individualumo susilpnėjimo kryptimi. 
Savarankiška kultūrinė lietuvių kūryba jau buvo susilpninta, ir tolesnį jos raidą jau 
buvo paveikę gana daug svetimybių. Žlugus pagonybei, kurioje kristalizavosi žymi 
dalis lietuviškos kultūros laimėjimų (visa tikėjimų sfera, pasaulėžiūra, etika, santykių 
tarp žmonių bei žmogaus ir gamtos taisyklės ir formos, taip pat vidinio žmogaus 
santykio su savo valia, veiksmais, akstinais bei pareigomis apibrėžimas), kultūrinis 
lietuvių individualumas turėjo dar labiau susilpnėti. Krikščionybė, kuri atėjo į Lie- 
tuvą iš Lenkijos, taip skyrėsi nuo lietuvių liaudiškos pagoniškos kultūros visumos, 
jog pradžioje lietuviai turėjo pergyventi ilgą persilaužimo procesą, tam, kad galėtų 
visiškai įsilieti į krikščionybę ir priderinti prie jos tolesnį savo tautinį vystymąsi. Bet 
kartu su krikščionybės priėmimu prasidėjo lenkų valstybingumo ir lenkų kultūros 
poveikis Lietuvai, kol ji pati dar nesugebėjo įvykdyti savo vidinio persilaužimo. Į Lie- 
tuvą plačia srove plūstanti lenkų kultūra, gerai priderinta prie krikščionybės, susidūrė 
su lietuvių pagoniškąja kultūra, kurios vystymasis jau buvo susilpnintas ir kuri, įve- 
dus krikščionybę, buvo išstumta iš senojo savo vystymosi kelio ir nesugebėjo greitai 
prisitaikyti bei pasisavinti naujų ir jai svetimų krikščionybės elementų. Ir štai tokiose 
sąlygose labiausiai į kultūrinę plėtrą linkusi tautos dalis, t. y. dauguma aukštosios 
bajorijos, taip pat miesčionys, nebegalintys savyje suderinti lietuviško pagoniško kul- 
tūrinio pagrindo su ateinančia krikščioniška lenkiška kultūra, paprasčiausiai sugėrė 
į save naujas įtakas, nenustatydami jokios jungties tarp jų ir savo senojo kultūrinio 
pagrindo, ir dėl to nutautėdami. Tuo tarpu mažiau kultūriškai išprusę tautos elemen- 
tai, žemdirbiai, miškų bitininkai, valstiečiai, girių ir tolimų sodybų gyventojai, visa 
Žemaitija, mažiausi miesteliai ir net smulkūs bajorai - visa ši masė liko artimesnė pa- 
gonybei ir tik per keletą amžių sunkiai įsisavino krikščioniškosios kultūros vertybes. 
Krikščionybė galėjo būti lengviau liaudies pripažinta apeigose, išoriniame kulte, pri- 
imant Dievo ir šventųjų vardus, bet daug sunkiau galėjo įeiti į žmonių vidinį pasaulį, 
psichiką, pasaulėžiūrą, etiką ir gyvenimo būdą. Nes juk religija - tai ne vien metafi- 
zika ir kontempliacija, tai visa žmogaus, ypač pirmykščio, mąstymo ir psichikos sfe- 
ra, jo sąžinė ir visa sąmoninga veikla. Galima buvo užgesinti šventąją ugnį, iškirsti 
garbinamus ąžuolus ir dievų gojus, išvartyti stabus, o pagoniškas šventoves paversti 
krikščioniškomis bažnyčiomis, bet negalima buvo pakeisti viso liaudies psichikos 
turinio. Iš šventovių išvaryta pagonybė išliko papročių, plačiąja to žodžio prasme, 

sferoje. Krikščionybė turėjo būti pirma asimiliuota, turėjo pamažu persunkti žmonių 
psichiką ir prisitaikyti prie esamo kultūrinio pagrindo. 

Kol įvyko galutinė lietuvių kultūrinė krikščionybės akceptacija ir dėl to tapo ga- 
lima tolesnė kultūrinė kūryba, aukštieji lietuvių luomai, taip pat ir labiau į kultūrinį 
gyvenimą linkę liaudies atstovai, ėmė vis labiau pasiduoti krikščioniškos lenkiškos 
kultūros įtakoms. Nutautėjimo procesą lengvino lietuviško kultūrinio pagrindo susil- 
pnėjimas žlugus pagonybei ir tuo pačiu metu sustiprėjus išorinei lenkų įtakai. Viduti- 
niuose ir žemiausiuose liaudies sluoksniuose pagoniškoji kultūra nemirė kartu su ofi- 
cialiu pagonybės, kaip religijos, panaikinimu; ji išliko papročių sferoje, ir tai įgalino 
žmones laipsniškai ir lėtai priimti krikščionybę, išsižadant savo individualumo. Aukš- 
tuosiuose luomuose ir didžiuosiuose miestuose, priešingai, pagoniškoji kultūra jau 
buvo pakirsta, pasiduodant krikščioniškos kultūros įtakoms, dar prieš oficialųjį Lie- 
tuvos pakrikštijimą; riteriški papročiai, pagrindiniai valstybinės organizacijos bruo- 
žai, gyvenimo būdas ir tvarka, namų buitis - visa tai jau buvo paženklinta tuometinės 
krikščioniškosios kultūros šablonu. Taigi tos klasės greitai pasidavė dominuojančiai 
lenkų įtakai, kuri kartais visiškai užgoždavo silpnus ir skurdžius lietuviškos kultūros 
elementus ir suteikdavo jiems iš esmės lenkišką pobūdį. Kai dėl lietuvių bajorijos, 
tai lygiagrečiai su kultūrinėmis sąlygomis, skatinančiomis polonizacijos procesą, ne- 
mažą vaidmenį suvaidino politiniai luomų interesai. Lietuvių valstybinė organizacija 
rėmėsi feodalinės priklausomybės principu, kai pačioje hierarchijos viršūnėje buvo 
galinga ir patriarchalinė Didžiųjų Kunigaikščių valdžia. Teisė valdyti turtą, palikimo 
teisė, net giminės vidaus problemų sprendimai buvo riboti ir tam tikru laipsniu pri- 
klausė nuo hierarchinės kunigaikščių valdžios. Tuo tarpu Lenkijoje politinė ir teisinė 
padėtis buvo visiškai kita. Vos stiprėjanti bajoriškoji demokratija Lenkijoje atidavė į 
bajorų rankas valstybę, kuri realizavo visas jų luomines aspiracijas ir poreikius. Tai- 
gi kai Lietuva faktiškai susijungė su Lenkija po Jogailaičių herbu, Lietuvos bajorai 
karštai parėmė lenkiškąsias valstybinės unijos tendencijas, nepaisydami lietuviškųjų 
magnatų, kurie mažų mažiausiai nenorėjo visuotinės bajorų lygybės ir valstybinės 
valdžios perėjimo į bajorijos rankas. Lietuvių-gudų* magnatai tuo metu tapo sava- 
rankiško lietuviško valstybingumo gynėjais; jie norėjo verčiau išlaikyti senąją valdžią 
su feodaline hierarchine bajorų priklausomybe, kuri garantavo jų įtakos išsaugojimą, 
negu sutikti, kad būtų įvesta bajoriškoji demokratija lenkiško valstybingumo tenden- 
cijų pavyzdžiu, kuri valdžios prasme sulygintų su jais visus bajorus. Lenkija turėjo 
gerą masalą Unijai įvykdyti, kurį ir išnaudojo, pasiūlydama lietuvių bajorams lenkų 


3 Čia ir toliau taip verčiame M. Rėmerio plėtojamą sąvoką „ruski“, kurią jis taiko LDK priklausiusių Rusios žemių gyventojų 
tapatybei apibrėžti. Pažymėtina, kad Romeris veikale vartoja, aiškiai jas skirdamas, šias sąvokas: „ruski“ (gudiškas, gudų), 
„rosyjski“ (rusiškas, rusų) ir „bialoruski“ (baltarusiškas, baltarusių). 

bajorų herbus ir visas jų privilegijas. Lietuvių bajorai buvo linkę organizuotis pagal 
lenkišką šlėktų tipą. Įvykdžius Uniją, kurioje vyravo anksčiau minėtos tendencijos, 
lietuvių bajorija ne tik kad nepuoselėjo valstybiškai separatistinių nuotaikų, bet ver- 
žėsi siūlomo lenkiško modelio link tuo stipriau, kuo labiau jis tolino juos nuo senojo 
hierarchinio principo ir stiprino išplėstas jų teises. Žinoma, kad ši tendencija buvo 
įtakojama bendro lietuvių bajorijos lenkėjimo proceso. Tai buvo dar vienas svarbus 
aspektas, sąveikaujantis su jau minėtais grynai kultūriniais elementais. Lietuvių bajo- 
rija, pasiduodama krikščioniškoms lenkiškoms kultūrinėms įtakoms, silpstant lietu- 
viškos kultūros gyvybingumui, kartu vadovaudamasi politiniais aspektais ir luominiu 
instinktu, vis labiau linko į Lenkiją ir polonizavosi politiškai bei kultūriškai. Tam ti- 
kras lietuviško valstybingumo akcentavimas, kuris tarp bajorijos kartkartėmis pasi- 
reikšdavo, nebuvo separatinio pobūdžio - tai buvo protestas prieš Karūnos bajorijos 
materialinių turtų Lietuvoje savinimąsi, buvo išimtinės teisės į visas krašto gėrybes 
išsaugojimo išraiška. Politine prasme lietuvių bajorija visada buvo nuosekli bendro 
lietuvių ir lenkų valstybingumo gynėja. 

Tačiau kultūrinė ir kalbinė lietuvių bajorijos polonizacija negalėjo įvykti tuoj pat 
po Unijos. Pažymėjau, kokios bendros sąlygos ir kokie bendrieji veiksniai apibrė- 
žė bajorijos lenkėjimo proceso pradžią. Tai vis dėlto buvo ilgalaikis procesas, o ne 
akimirkos reikalas. Net didikai ir magnatai ne iškart atsisakė lietuvių ar baltarusių 
kalbos. Ne tik prieš Uniją, bet dar ir kurį laiką po jos lietuvių kalba, jau atmiešta bal- 
tarusizmų, išliko vartojama didikų tarpe. Tik XVII a. lietuvių kalba galutinai išnyksta 
iš kasdieninio vartojimo didikų rūmuose ir tuo pat metu nustojama vartoti visuose 
dokumentuose“. 

Vidutinė ir smulkioji lietuvių bajorija, ypač gyvenanti iš žemės etnografinėje Lie- 
tuvos teritorijoje ir mažiau susijusi su aukštų valstybinių pareigų vykdymu ir viešuoju 
visuomenės gyvenimu, nors ir būdama labiau už magnatus politiškai, visuomeniškai 
ir ekonomiškai suinteresuota valstybinės unijos su Lenkija įgyvendinimu bei stiprini- 
mu, vis dėlto ilgiau išlaikė lietuviškąjį individualumą ir protėvių kalbą. Rytinėse etno- 
grafinės Lietuvos srityse lietuvių kalba bajorijos tarpe pradėjo nykti greičiau, nes prie 
to prisidėjo bajorų imigracija į šią Lietuvos dalį - ar dėl giminystės ryšių, ar dėl žemės 
dovanojimo, ar tai buvo tiesiog kolonizacija. Tokiu būdu, pavyzdžiui, Lietuvos šiaurės 
rytuose apsigyveno daug šeimų iš Infliantų, kurios yra vokiečių ar netgi švedų kilmės 
ir kurios ieškojo prieglobsčio nuo politinės suirutės savajame krašte, o po to ėmė 


* Ko gero, paskutinis lietuviškai rašytas dokumentas bus laiškas, Lietuvos atstovų rašytas iš Baltosios Cerkvės [Bina Ilepksa], 
kur jie buvo suvažiavę tartis su Chmelnickio atstovais; laiško autoriai buvo: Adomas Kisielius, Kijevo vaivada, Jurgis Chle- 
bavičius, Smolensko vaivada, Vincentas Gansevskis, Didžiojo Kunigaikščio stalininkas, ir Mykolas Kosakauskas, Braclavo 
pateisėjis. (Žr. lietuvišką dvisavaitinį leidinį „Lietuvis“, 1907 03 02 (15), Nr. 5, p. 77). 

tarnauti Abiejų Tautų Respublikai [toliau - Respublikai - Ž. N.]. O pietryčiuose ap- 
sigyvendavo dažniausiai gudų ir lenkų bajoriškosios giminės, be to, lenkiškosios dar 
apsigyvendavo ir Užnemunėje. Labiausiai prisirišusi prie lietuvių kalbos ir papročių 
išliko Žemaitijos bajorija, iš kurios XIX a. atsirado lietuvių atgimimo les prėcurseurs* 
ir karštų Lietuvos mylėtojų, tokių kaip Dionizas Poška ir Simonas Daukantas. Pasku- 
tiniai įvykiai prieš Respublikos padalijimus ir laikotarpis po padalijimų sustiprino 
politinio ir tautinio bajorijos susiliejimo su Lenkija procesą. Respublikos pastangos 
XVIII a. įveikti nuopuolį, didelis politinis atgimimas, prasidėjęs Stanislovo epochoje, 
negalėjo likti palankus valstybinei-sritinei diferenciacijai. Politinės nepriklausomy- 
bės praradimo akivaizdoje dedamos pastangos radikaliai reformuoti šalį reikalavo 
jėgų ir valios bendrumo. Dviejų tautų, sujungtų valstybių unija, lygybės idėja ėmė 
užleisti vietą vieningo ir bendro valstybingumo, kuriam iškilusi grėsmė, idėjai. Vie- 
ningos valstybės - Abiejų Tautų Respublikos - sūnūs ir piliečiai kartu turėjo stoti į 
jos pertvarkymo ir perstatymo darbą. Taigi tuo metu tarp patriotinių jėgų, Ketverių 
metų Seimo reformų partijos veiksmuose aiškiai kristalizuojasi vieningos tautos idė- 
ja, kuri pakeičia seną istorinį Abiejų Tautų principą. Pastarasis principas laikomas 
istorine atgyvena, jis išlieka tik rudimentiniu pavidalu ir išreiškia įvykusios tautinės 
formacijos proceso formulę. Iš esmės ten jau nebėra dviejų savarankiškų tautų, o yra 
tik viena lenkų tauta, kurios dalį sudaro lietuviai. Ši formacija įvykdyta ne agresija, 
bet lietuvių bajorijos natūralios politinės evoliucijos, kurią paspartino valstybingu- 
mo krizė, būdu, o jos išraiška yra bendro politinio valstybinio organizmo atgimimas. 
Nes bet koks atgimimas priklauso būtent nuo visų vidinių procesų, iki tol buvusių 
tendencijų stadijoje, išryškinimo bei jų tarpusavio suderinimo ir pavertimo konkre- 
čia realybe. Respublikos valstybinis pertvarkymas rėmėsi vidine vienybe ir tautine 
politinių organizacijų tapatybe. Pirminis valstybės dvilypumas tapo atgyvena. Po 
padalijimų sekę įvykiai lietuvių bajorijos tarpe stiprino būtent šį procesą. Visos ben- 
dros pastangos ir veiksmai rėmėsi Stanislovo epochos politinėmis tautinio atgimimo 
tradicijomis, kuriose susikoncentravo tautos gyvybingumas. Šiuo požiūriu lietuvių ir 
lenkų dvilypumas galėjo būti tik vidaus klausimas, bet negalėjo liesti pačios politinės 
ir tautinės egzistencijos, kurios suvokimas šios tradicijos rėmuose buvo vienalytis. Šis 
suvokimas galėjo keistis tik kartu su demokratizacijos plėtra, visuomenės gyvenime 
pasirodžius naujiems liaudies elementams, kurie per amžius buvo atrofijos būsenoje 
ir betarpiškai aukščiau minėtos tautinės formacijos procese nedalyvavo. 

Tačiau politinis lietuvių bajorijos vystymasis lenkiško tautiškumo linkme ne- 
reiškė visiško kultūrinio ir tautinio susitapatinimo. Polonizacijos procesas sparčiai 


4 Pranašai (pranc.). - Ž. N. 

vyko tiek aukštosios bajorijos, aristokratų sluoksniuose, kuriuose atsispindėjo ir visos 
europietiškosios kultūros tendencijos, tiek ir viduriniosios bajorijos, tarp dvarinin- 
kų - intensyviau pietuose ir rytuose, mažiau Žemaitijoje. Tačiau apskritai kultūrinė 
polonizacija buvo ne tokia absoliuti, kaip politinė. Etnografinis lietuviškas pagrindas, 
gudiškų įtakų priemaiša, skirtingos buitinės sąlygos net ir polonizuotą bajoriją ge- 
rokai skyrė nuo lenkiško kultūrinio etnografinio tipo. Kuo toliau į šiaurės vakarus, 
Žemaitijos ir jos apylinkių link, kuo smulkesnė „sermėginė“ bajorija, tuo pamatysime 
didesnę giminystę ir artimumą etnografinei lietuvių liaudžiai. 

Smulkioji bajorija Lietuvoje yra gana gausi; kai kuriose vietovėse ji sudaro glau- 
džias kolonijas, arba vadinamąsias „akalicas“, - vienkiemius; tokioje „akalicoje“ gyve- 
na keletas bajorų arba kartais visa bajoriška giminė, išsišakojusi po mažus palivarkus- 
sodybas, iš čia ir pavadinimas „sodybinė bajorija“. Be to, daug bajorų yra vidutinių 
ir smulkių žemės nuomininkų, dvaro raštininkų, ekonomų, „rašytojų“, „laiškininkų“ 
ir t. t; nemažai yra bajorų „iš tradicijos“, t. y. tokių, kurie oficialiai bajoriškųjų teisių 
nebeturi, nes nesugebėjo dokumentais įrodyti savo kilmės, tačiau išlaiko savo bajoriš- 
kumo tradicijas, perduodamas iš tėvo sūnui, ir laiko save aukštesniais už aplinkinius 
kaimiečius. Visos šios smulkios bajorijos grupės, gyvenančios tarp grynai lietuviškos 
kaimietiškos liaudies ir bendraujančios su ja kasdieniame gyvenime teikiant abipuses 
paslaugas, vis dėlto laiko save daugiausia lenkais ir vartoja lenkų kalbą tiek namuo- 
se, tiek tarpusavyje; lenkų kalba yra jiems gero tono (gerų manierų) bruožas, tam 
tikro aristokratiškumo, aukštesnės kultūros ženklas. Tačiau lenkų valstietis toje kal- 
boje sunkiai atpažintų savąją lenkų kalbą; tai yra keistas slaviškų ir lietuviškų žodžių 
mišinys, be to, lenkiški žodžiai dažnai yra iškraipomi gudiškų ir rusiškų skolinių, o 
sakinių skyryba ir skiemenų bei žodžių kirčiavimas yra tipiškai lietuviški. Ši bajori- 
ja nėra visuomeniškai vienalytė, dalijasi į savas kategorijas; gyvenantys glaudžiose 
kolonijose ir „akalicose“, dvaruose einantys ekonomų ir raštininkų pareigas sudaro 
aukščiausią kategoriją, daugiau vartoja lenkų kalbą, nenoriai bendrauja su valstiečiais 
ir rečiau jungiasi su jais vedybiniais ryšiais. Šis kastiškumas vis tik negali jų apsaugoti 
nuo aplinkos poveikio, su kuria jie yra susiję tūkstančiais kasdienių poreikių, ekono- 
minių situacijų bei savo tiesioginės veiklos ryšiais. Smulkiabajoriai dar labiau skendi 
toje aplinkoje, jungiasi su kaimiečiais vedybiniais ryšiais, bendrauja su jais ne tik iš 
pareigos, jų kvazilenkų kalba yra jiems ištaigingumo ir noro pasipuikuoti požymis, 
jos mokėjimą laiko savo tradicine, iš kilmės išplaukiančia pareiga, savo kastos ženklu; 
ne visada galėdami namie vartoti lenkų kalbą, stengiasi vaikus nors poterių mokyti 
lenkiškai, ir kartais iš to išeina keisčiausios situacijos. Pateiksiu šia proga faktą, kurio 
liudininku pats buvau; jaunuolis, gyvenantis viename Zarasų pavieto dvare, kurio 
motina buvo bajorė, lenkų kalbos beveik nemokėjo, bet kunigo egzaminuojamas, 

kalėdojimo metu poterius kalbėjo lenkiškai, kas turėjo būti jo bajoriškos kilmės (iš 
motinos pusės) bruožas; kunigas, klausęs poterių, pertraukė jį, pasišaukė ponią liu- 
dininke ir paprašė paauglio pakartoti poterius; vargšelis pradėjo mechaniškai berti: 

„Tikiu į Dievą Tėvą Visagalį, dangaus ir žemės nuodytoją (sic!)...“ nieko čia nepada- 
rysi, tas vargšelis vis vadino Dievą „dangaus ir žemės nuodytoju“, užuot vadinęs, kaip 
kad turėtų būti, „dangaus ir žemės sutvėrėju“; ar jį taip motina bajorė, pati gerai len- 
kų kalbos nemokėdama, išmokė; ar pats kažkur vaikystėje išgirdo žodį „nuodytojas“, 
kuris jam įsirėžė į atmintį ir dėl tarties panašumo susimaišė su žodžiu „sutvėrėjas“, ir, 
galų gale, įprato, nesuprasdamas žodžių reikšmės, poteriuose kartoti „nuodytojas“. 

Ir vis dėlto visų kategorijų smulkioji bajorija per daug neišsiskiria iš etnografinės 
aplinkos. Liaudiški papročiai, prietarai ir tikėjimai įsisunkė į smulkiabajorių psichiką 
ir laikosi ten, ko gera, atkakliau nei pačių kaimiečių sąmonėje. Apskritai, smulkioji 
bajorija yra konservatyvusis visuomenės elementas, prisirišęs prie tradicijos ir tei- 
kiantis daug svarbos kastų principui. Negalima kategoriškai nuspręsti, ar smulkioji 
bajorija etnografiškai priklauso lenkams, ar lietuviams. Apskritai, kalba jie geriau lie- 
tuviškai nei lenkiškai, ir nors žymi dalis, ypač rytuose ir ypač iš aukštesniųjų smulkio- 
sios bajorijos kategorijų, namuose vartoja lenkų kalbą, tačiau tai yra savotiška šnekta, 
turinti lituanizuoto slavizmo bruožų; tikėjimai, prietarai, papročiai, kasdienės buities 
kultūra - visa tai turi ryškų lietuvišką charakterį; tačiau smulkiosios bajorijos tarpe 
neabejotinai gyvos legendos ir istorinės tradicijos, siejančios ją su lenkiškumu; vis 
dėlto jos trauka prie lenkiškumo paaiškinama greičiau kastinės tradicijos principais, 
nei jos esminiu kultūros ir papročių turiniu. 

"Tokia buvo etnografinė lietuvių bajorijos būklė prieš Lietuvos tautinio atgimi- 
mo pradžią, maždaug tokia ji išliko ir iki šiol. Visos bajorijos polonizacijos procesas 
nebuvo tolygus; žemvaldžiai jau buvo iš esmės polonizuoti; o smulkioji bajorija re- 
prezentuoja etnografiškai lietuvišką kultūrinę atmainą, atmieštą polonizacijos įtakų. 
Be to, reikia įvertinti polonizacijos proceso laipsniškumą, akivaizdžiai pasireiškiantį 
einant iš rytų ir pietų į šiaurę ir vakarus. 

Be bajorijos, polonizacijos procesas palietė ir Lietuvos miestus. Pirmiausia čia 
reikia paminėti Lietuvos sostinę Vilnių. Išskyrus žydus, Vilniaus gyventojų daugu- 
ma šiuo metu - lenkai, Vilnius yra kultūrinė lenkų sala lietuviškoje teritorijoje. Do- 
minuojanti krikščionybę išpažįstančių Vilniaus gyventojų kalba yra lenkų, kultūrine 
prasme šie gyventojai turi raiškiausių lenkiškumo bruožų iš visų polonizuotų Lietu- 
vos tautinių elementų. Nes čia lenkų kultūros įtaką buvo galingiausia, jos spindulia- 
vimas čia koncentravosi ir iš čia sklido po šalį. Vilnius XIX a. pradžioje tapo netgi 


s | Fonetinis žodžių truciciel - „nuodytojas“ ir stworzyciel - „kūrėjas, sutvėrėjas“ panašumas. - Ž. N. 

pagrindiniu lenkiškos kultūros centru, telkiančiu lenkų tautos kultūrinę kūrybą. Jis 
peraugo savąją metropoliją ir tapo ištisa epocha Lenkijos kultūros istorijoje, davė jai 
skambiausių vardų ir garsenybių. Kiti didesnieji Lietuvos miestai, tokie kaip Kaunas, 
Panevėžys, Šiauliai, Ukmergė, taip pat buvo labai nutautėję, tačiau kur kas mažiau 
nei Vilnius; tuose miestuose nutautėjimas palietė akivaizdžiausią etnografinį bruo- 
žą - kalbą, tačiau liaudies kultūros visumos, jos papročių, buities ir t. t. giliau nepa- 
siekė. Būdinga ir gausiausia Lietuvos miestų ir miestelių gyventojų dalis yra žydai; be 
jų yra negausi profesinė inteligentija, miesčionys ir amatininkai. Šalyje, kur menkai 
teišvystyta pramonė, darbininkų yra palyginti nedaug, ir sudaro juos arba žydai, arba 
iš kaimų suvažiavę lietuviai. Miestų amatininkai krikščionys visados palaikė tam ti- 
krus kontaktus su lietuvišku kaimu ir todėl, net namie kalbėdami lenkiškai, visiškai 
neprarado savo etnografinių ir kultūrinių savybių, siejančių juos su lietuvių liaudimi. 
Labiausiai polonizuotas iš tų miestų buvo Kaunas, kur polonizacijos procesas apėmė 
priemiesčius ir net miesto apylinkių kaimus. Tuo tarpu Panevėžys, Ukmergė, Šiau- 
liai, Užnemunės (Suvalkų) pavietų miesteliai buvo polonizuoti labiau paviršutiniškai, 
dažniausiai tai apsiribojo laužytos ir darkytos lenkų kalbos vartojimu. Dar labiau ak- 
centuojant etnografinę jų priklausomybę Lietuvai tą patį galime pasakyti apie pavietų 
ir didesniuosius Žemaitijos, Užnemunės ir Kauno Lietuvos“ miestelius. Kai dėl mažų- 
jų miestelių, tai jų gyventojai buvo beveik vien žydai, o negausūs krikščionys visiškai 
susitapatindavo su juos supančia aplinkine liaudimi. Labiau nutautėję buvo Vilnijos 
miestai ir miesteliai; Lydos ir Ašmenos apylinkių netgi kaimo gyventojai pasidavė 
polonizacijai - subaltarusėjo; Trakai ir Švenčionys, nors dar apsupti lietuviškų kai- 
mų gyventojų, tautine prasme turėjo visus laipsniškam nutautėjimui pasiduodančios 
paribio teritorijos miestų bruožus. 

Kitataučiais Lietuvoje laikytini: visų pirma žydai, labai gausiai apgyvendinę mies- 
tus ir miestelius; toliau rusai, kurių dauguma yra sentikiai ir kurie yra išsibarstę po 
visą kraštą ir tik kai kur, ypač rytuose, Zarasų paviete, sudaro glaudžias kolonijas; 
XIX a. valdžia kelis kartus nesėkmingai bandė inicijuoti dirbtinį rusų pravoslavų 
valstiečių apgyvendinimą, be to, esama negausių rusų žemvaldžių; rusų valdininkai, 
kurie yra svetimas krašto elementas ir neturi jokių ryšių su vietos liaudimi; vokiečiai, 
atvykę iš Prūsijos į Užnemunę ir vėliau į Žemaitijos pasienį; latviai Kuršo pasienyje, 
Telšių, Šiaulių, Panevėžio ir Zarasų pavietuose; pagaliau negausūs, bet labai tvirtai 
besilaikantys savojo kultūrinio ir religinio savitumo totoriai, daugiausia gyvenantys 
Vilnioje, ypač Trakų paviete - tai nuo Vytauto žygio laikų ten apgyvendintų totorių 
belaisvių tiesioginiai palikuonys. 


6 M. Romeris savo darbe vartoja terminą „Litwa Kowieńska“ konkrečiam Lietuvos regionui apibrėžti. - Ž. N. 

Anksčiau išvardintos kitataučių grupės neturi jokios įtakos etnografiniam krašto 
gyventojų charakteriui; tai svetimkūniai, tai kolonijos etnografiniame Lietuvos kūne, 
neturinčios augimo tendencijų ir nutautinimo veiksnio vaidmens. Sąmoningai nepri- 
skiriu kitataučiams lietuviškų sulenkėjusių tautinių elementų, bajorų ir krikščionių 
miestiečių, kadangi iš esmės tai nėra svetimi elementai; istoriškai dažniausiai jie yra 
kilę iš to paties etnografinio pagrindo ir kamieno, iš kurių yra kilusi visa šio krašto 
liaudies masė, be to jie yra su ta liaudimi susiję glaudžiais bendros krašto kultūrinės 
raidos ryšiais. Būtent dėl šio savo artimumo liaudžiai sulenkėję elementai galėjo da- 
ryti jai stipresnį negu svetimtaučiai ir ilgalaikį poveikį ir tapdavo tolesnio poloniza- 
cijos plitimo veiksniu. Lietuvos lenkai negali būti laikomi svetimu ar nečionykščiu 
tautiniu elementu, negali būti laikomi kolonistais, kaip, pavyzdžiui, vokiečių baronai 
Latvijoje ir Estijoje; jų ryškesni ar ne tokie ryškūs lenkiškos kultūros bruožai yra re- 
zultatas istorinio proceso, kuris nevienodai veikė skirtingus lietuvių tautos sluoks- 
nius ir suskaidė ją į skirtingas kultūrines grupes. 

Gryniausias etnografinio lietuvio tipas išliko Lietuvos kaime. Per amžius susi- 
klosčiusios valstiečių gyvenimo sąlygos mažiausiai skatino jų kultūrinį vystymąsi. 
Tuo metu, kai kiti visuomenės sluoksniai pasiduodavo abipusio įtakojimo procesui, 
valstietija liko uždara, sudarė labiausiai įvietintą ir nepajudinamą visuomenės ląstelę. 
Bajorija atliko gynybinę ir aukščiausios valstybinės valdžios vykdymo funkciją, dėl to 
ji buvo politinis krašto veiksnys, jos turtinė padėtis darė ją labai įtakingą ir reikšmin- 
gą. Valstybinis organizmas buvo jos paslaugoms, ji turėjo visas sąlygas ir priemones 
kultūriniam vystymuisi. Miesčionija dėl savo veiklos pobūdžio ir gyvenamos vietos 
taip pat buvo linkusi priimti įvairias įtakas, linkusi į kultūrinį vystymąsi. 

Tuo tarpu prie vienos vietos pririštas valstietis, priklausantis nuo dvarininko ir 
esantis žemės ūkio darbo jėga, buvo labiausiai izoliuotas nuo išorinių įtakų, beveik ne- 
bendraudavo su miestu už savo parapijos ribų, o su bajorais, su kuriais betarpiškai su- 
sidurdavo, paprastai aptardavo tik kasdienius ūkio reikalus. Tiesa, per bajorus sklido 
tam tikra kultūrinė įtaka, bent jau ūkio ar kasdienės buities sferoje, bet ji buvo perne- 
lyg menka, lyginant su kitų luomų kultūrinio vystymosi visuma. Taigi valstietis buvo 
didžiausio kultūrinio pastovumo elementas, buvo gyvas paprotinės kultūros bei praė- 
jusių kartų kalbos įpėdinis ir saugotojas, buvo tradicijos puoselėtojas, tautos praeities 
reiškėjas. Lietuvoje valstietis tuo labiau išlaikydavo savyje tautos praeitį, jos tradicijas, 
kalbą, papročius, kuo daugiau kitų luomų kultūra pasiduodavo svetimųjų įtakai, vis 
labiau toldama nuo savo etninio pagrindo. Tas kitų luomų nutolimas nuo savojo pa- 
grindo tolino juos ir nuo valstiečių bei sunkino kultūros vertybių skverbimąsi iš aukš- 
tesniųjų luomų į žemesniuosius. Tokiu būdu vyko tautos susidvejinimas, kuris laikui 
bėgant tik gilėjo. Tarpusavio ryšys tarp aukštųjų ir žemesniųjų luomų silpo proporcingai 

gilėjantiems skirtumams. Valstietis negalėjo įsisavinti sulenkėjusių visuomenės ele- 
mentų kultūros laimėjimų, kadangi tie laimėjimai nebuvo glaudžiai susiję su jo etniniu 
pagrindu, nebuvo betarpiška jo emanacija. Paliktas pas sau, vis labiau izoliuotas nuo 
kitų luomų kultūrinio proceso, valstietis perėmė naujai priimtos krikščionybės verty- 
bes, savaip susiedamas jas su savo senos pagoniškos kultūros reliktais. 

Per daugelį amžių senosios lietuvių kultūros elementai, glaudžiai tarpusavyje su- 
sieti ir turintys savo išraišką pagonybėje, buvo išstumti iš aukštesniųjų luomų savimo- 
nės stiprių ir plačių krikščioniškos-lenkiškos kultūros pradų, bet išliko žemuosiuose 
tautos sluoksniuose. Svetimų kultūrinių pradų poveikis, kiek jis pasiekdavo liaudies 
psichikos sferą, buvo ribojamas menko bendro kultūrinio valstiečio-baudžiauninko 
išsivystymo lygio. Visas milžiniškas liaudies sielos pasaulis, pasireiškiantis tikėjimuo- 
se, papročiuose bei įpročiuose, dainų kūryboje, kalboje, moralės normose, grožio 
sampratoje ir t. t. - žodžiu, visa vadinamoji liaudies kultūra čia buvo tvirta ir pastovi, 
einanti kaip palikimas iš kartos į kartą. Gilus perversmas krikščionybei pakeičiant 
pagonybę čia įvyko pamažu ir organiškai, jis apėmė keletą kartų, sulydydamas naują- 
sias vertybes su senosios kultūros turiniu. 

Visose tautose kaimo liaudis išraiškingiausiai atstovauja tai objektyviai istorinei 
tradicijai, kuri potencialiai glūdi kalboje, padavimuose ir dainose, papročiuose, visoje 
liaudies pasaulėžiūroje, sudarančioje valstiečio psichikos ir kultūros turinį ir tiesiog 
mechaniškai pasireiškiančioje jo veikloje bei darbuose. Liaudyje slypi potencinė tau- 
tos jėga ir turinys. Išlaisvinta iš globos vystyklų ir pribrendusi savarankiškiems poel- 
giams, liaudis visada savo veiksmais realizuos tai, kas joje yra užkoduota. 

Lietuvis valstietis, žinoma, negalėjo išvengti įvairių išorinių įtakų. Be abejo, polo- 
nizacija, kuri intensyviau veikė bajoriją ir miesčionis, tam tikru mastu veikė ir jį. Tik ji 
pasiekdavo valstietį ne betarpiškai, bet per sulenkėjusius aukštesniuosius visuomenės 
elementus. Priklausomybė nuo dvaro, artimi kontaktai su smulkiąja šlėkta, dvasininkų 
įtaka, įvairiausi kiti keliai, kuriais lenkiškos kultūros įtaka sklido po šalį, pasiekdama ir 
liaudies mases, veikė lietuvių valstiečių psichiką. Tačiau ta įtaka pasiekdavo juos tokia 
negausi ir taip atskiesta, kad kontaktuodama su liaudiškąja kultūra, nepaskandindavo 
jos savyje, bet, atvirkščiai, pati joje skendo ir asimiliavosi. Užduotis, kurios po krikš- 
čionybės priėmimo nesugebėjo išspręsti bajorija, buvo išspręsta liaudies. 

Valstietis-baudžiauninkas suderino krikščionybę su savo pagoniškos etninės kultū- 
ros pagrindu, nuolankiai ir susikaupęs per šimtmečius kūrė šią harmoniją ir neiššvaistė 
savo istorinio protėvių palikimo. Giliai religingoje lietuvio valstiečio sieloje, tarp šių 
dienų krikščionybės ir giliausią senovę siekiančių dainų, iki šiol gyvų jo lūpose ir poe- 
zijoje, yra tvirtas bendrumo ir harmonijos ryšys. Liaudiškoji lietuvių kultūra, plaukian- 
ti iš senovinių pagoniškų šaltinių, yra visiškoje santaikoje su jo krikščionybe. 

Tos pačios istorinės sąlygos, kurios sąlygojo lietuvių liaudies etnografinio konserva- 
tizmo procesą, turėjo įtakos atsirasti ir tam tikriems vietiniams kaimo gyventojų etni- 
nės kultūros skirtingumams. Per daugelį metų valstiečiai, neturintys pilietinių teisių, 
pririšti prie vienos vietos ir prikaustyti prie žemės, buvo beveik visiškai izoliuoti nuo 
platesnio tarpusavio bendravimo. Nei komunikacijos priemonės, nei visuomeninė ar 
teisinė valstiečio padėtis, nei, pagaliau, tuometinis ekonominių santykių pobūdis ir 
valstiečio vaidmuo gamybos bei mainų procese neskatino jokių tarpusavio įtakų atsira- 
dimo valstiečių luomo viduje visos šalies mastu. Kultūrinė įtaka valstiečiams ėjo iš vir- 
šaus, bet ji negalėjo plačiai išsilieti horizontalia kryptimi. Taigi įvairios įtakos ir sveti- 
mybės turėjo iš esmės lokalizuotis ir įsiskiepyti į konkrečios vietovės žmonių kultūrinę 
dirvą, nepasiekdamos tuo pačiu metu visų lietuvių valstiečių bei kitų apylinkių, nebent 
atsitiktinai ir taip pat iš viršaus. Nors tokiu būdu atsiradusių lokalinių skirtingumų 
nereikia pervertinti, kaip tą nekart yra linkę pabrėžti įvairūs nepalankiai nusiteikę lie- 
tuvių atgimimo mokytojai, kadangi įtakų ir skirtybių šaltinis buvo visoje Lietuvoje tas 
pats ir skyrėsi tik mažais skirtumų atspalviais, vis dėlto tokių skirtingumų tikrai būta, 
ir tautinis atgimimas pradžioje turėjo su jais skaitytis. Įtaka valstiečiams buvo daroma 
per dvarininkiją ir smulkiąją šlėktą, per miestelius ir kartais per miestus, galiausiai per 
kunigus; bendrų ūkinių bei politinių sąlygų panašumas, taip pat įtakos veiksnių visame 
krašte panašumas, be abejo, vienodino įtakojimo procesą ir sąlygojo tai, kad tam tikri 
kultūros elementai pasiekdavo liaudį, o kiti neturėjo progos pasireikšti; šis faktas nea- 
bejotinai susilpnino skirtumus, bet visiškai kelio jiems neužkirto. Per ilgą laiką įvairios 
vietinės aplinkybės keitė įtakų pobūdį, veikdamos jų intensyvumą ir turinį, lokalinius 
ir aplinkybių diktuojamus skirtumus. Bendras polonizacijos proceso laipsniškumas - 
iš pietų ir rytų į šiaurę ir vakarus - pasireiškė ir kultūrinėje įtakoje liaudžiai. 

Kadangi kaimo žmonės jokių įtakų nepriimdavo mechaniškai, bet savaip jas su- 
vokdavo ir įliedavo į savąją kultūrinę terpę, organiškai įskiepydavo į savąjį kultūrinį 
palikimą, todėl ir jų etnografinė būklė, priklausomai nuo kitų kultūrinių skirtumų, 
turėjo skirtingų atspalvių einant iš pietų ir rytų į šiaurę ir vakarus, taip pat turėjo ir 
skirtingų specifiškai lokalinių bruožų. Vienu iš veiksnių, galinčių išlyginti lokalinius 
skirtumus, pernešant atskirus lokalizuotus bruožus arba įtakos elementus iš vienos 
vietos į kitą ir tokiu būdu juos platinant, buvo kunigai; kaip išeiviai daugiausia iš 
liaudies jie nebuvo praradę liaudiškų etninių savybių su visais vietiniais bruožais, o 
jų pasklidimas po visą kraštą ir artimas bendravimas su liaudimi padėjo mažinti lo- 
kalinius skirtumus. Tokiu būdu kunigams galėjo tekti svarbus vaidmuo ilgoje tautos 
kultūros persilaužimo epochos istorijoje; jie būtų galėję kaip bitės, pernešančios žie- 
dadulkes nuo gėlės ant gėlės, išnešioti po kraštą tautinės kultūros elementus, gausin- 
dami juos ir išlygindami skirtumus. Tačiau kunigai didžia dalimi sulenkėdavo patys 


19 


+ 


jau mokyklose bei seminarijose ir todėl didesnio vaidmens šioje srityje suvaidinti 
negalėjo. Tiesą sakant, atskiros asmenybės iš kunigų tarpo suvaidino žymų vaidmenį 
lietuvių tautinėje kultūroje ir turėjo daug nuopelnų šioje srityje, vis dėlto klero dau- 
guma buvo pasyvi ir tos funkcijos neatliko. l 

Kiti gyventojai, artimi kaimo liaudžiai, patys buvo gerokai persisunkę vietos spe- 
cifikos ir bendravo su liaudimi siauruose lokaliniuose rėmuose. Taigi lietuviškos 
etnografinės valstiečio-baudžiauninko savybės bręsdamos neišvengiamai turėjo lo- 
kalinių skirtybių. Tie skirtumai dar labiau gilėjo liaudies kūrybos procese, nes lietu- 
vių kultūra niekad neprarado savo kūrybingumo ir neapsiribojo vien tik etnografinių 
liaudies bruožų išlaikymu toje pačioje padėtyje bei negausių svetimybių ištirpdymu 
papročiuose, tikėjimuose ir liaudies kalboje. Net ir didžiausio savo gyvybinio pul- 
so nusilpimo epochoje, uždaryta skurdžiuose valstiečio-baudžiauninko gyvenimo 
rėmuose, lietuvių kultūra turėjo savąją kūrybingumo sritį. Negalėdama išsiveržti į 
platesnius minties ir meno horizontus, į kuriuos pilietines teises gavo tik vykstant 
šiandieniniam tautiniam atgimimui, lietuviška kultūra nenustojo reikštis liaudies 
buities rėmuose, papročių, kalbos sferoje, visose vadinamosios liaudies kultūros sri- 
tyse, kasdienės buities ir aplinkos kultūroje, liaudies rūbuose ir gaminiuose, statinių 
ornamentikoje, grožio sampratoje bei naivioje „primityvistinėje“ lietuvių meno kūry- 
boje, dėsniuose ir taisyklėse, norminančiose įvairiausias bendro gyvenimo santykių 
apraiškas, galiausiai ir, ko gero, labiausiai - be galo įdomioje ir turtingoje dainų kūry- 
boje, garsiosiose lietuvių dainose. 

Į dainas ypač atkreiptas dėmesys XIX a., tuo metu atsirado nepaprastai daug jų 
rinkėjų bei komentatorių. Lietuvių liaudies dainų kūryba yra labai gausi ir originali. 
Vyraujantis lietuviškų dainų bruožas - lyriškumas. Gausiausios yra meilės dainos, 
lyriškos dainos, apdainuojančios subtiliausius jausmų virptelėjimus, stebinančios 
ypatingu jautrumu menkiausiems atspalviams; mergiška meilė, šeimyniniai jausmai, 
karštas prisirišimas prie gimtosios žemės ir namų; ypač glaudus ryšys su gamta, kuri 
lietuvių dainose yra sudvasinta ir sugyvena su žmogumi, įvairiomis detalėmis įsipin- 
dama į jo buitį ir atliepdama įvairiausiems jo jausmams; subtilumas ir didis jausmų 
širdingumas bei nuoširdumas, švarus, skaistus padorumas, kuklumas ir mandagu- 
mas, žavėjimasis tyliu darbštumu, švelni melancholija ir jausmingumas, pasireiškian- 
tys be galo gausiais simboliais, didis paprastumas ir šiaurietiškas santūrumas - štai 
pagrindiniai dainų turinio bruožai. Epinių dainų gerokai mažiau. 

Kitokio pobūdžio dainos yra giesmės, kurios yra arba didaktinio, arba religinio tu- 
rinio. Ypač garsios yra proginės ir apeiginės dainos, ypač vedybinės bei vadinamosios 
raudos - apverkimo ir liūdesio dainos. Labai daug dainų, išsaugojusių gilios senovės 
pėdsakų; kai kurios išlaikė pirminės mitologinės struktūros grynumą. Dar gerokai 

prieš Lietuvos tautinio atgimimo pradžią buvo atkreiptas dėmesys į lietuviškas dainas. 
Pirmasis šioje srityje buvo Pilypas Ruigys, pamokslininkas iš Prūsų Lietuvos; 1745 m. 
savo darbe Betrachtungen der littauischen Sprache jis išspausdino tris (lietuviškas — 
Ž. N.) dainas. 1825 m. Liudvikas Rėza, teologijos daktaras ir Karaliaučiaus universi- 
teto profesorius, lietuviškos seminarijos prie to paties universiteto direktorius, išleido 
lietuviškų dainų, surinktų Prūsų Lietuvoje tarp Insterburgo, rusų sienos ir Klaipėdos, 
rinkinį (86 dainos), į kurį įdėjo ir tris dainas iš Ruigio rinkinio; į šį leidinį Rėza įdėjo 
ir dainų vertimą į vokiečių kalbą bei kritikos straipsnį. Be jų dainas rinko ir publikavo 
Simonas Stanevičius, Vilniaus universiteto profesorius (1829 m.), Karolis Bžozovskis 
(Brzozowski) (1841 m.), Simonas Daukantas (1846 m.), Neselmanas (Ferdinand Nes- 
selmann) (1853 m.). Augustas Šleicheris (Schleicher) (1857 m.), Jonas Juška (1861 m.), 
Fortunatovas [Filipas] ir Mileris (Ilja Miller) (1872 m.), taip pat kai kurie periodikos 
leidiniai (Preussische Provincial-Blūter, Neue Preus.-Prov.-Blūter). 

Nuo 1880 m., kai jau patys lietuviai ėmėsi to darbo, dainų rinkinių pagausėjo. Epo- 
chinės reikšmės lietuvių dainų ir lietuvių kultūros apskritai pažinimui turi milžiniški 
kun. Antano Juškos rinkiniai, į kuriuos sudėta keli tūkstančiai dainų, bei jo nuos- 
tabusis vestuvinių dainų iš Veliuonos apylinkių rinkinys, kuriame sudėta per 1000 
vestuvinių dainų, surinktų vienoje vietovėje (Svodbine reda Veliuoniecziu Lietuviu, 
išleista 1880 m. Kazanėje, ir Lietuviszkos svodbines dainos, išleistos Peterburge Moks- 
lų Akademijos spaustuvėje 1883 m.). Kun. Antanas Juška taip pat rinko ir užrašinėjo 
lietuviškų dainų melodijas, vėliau išleistas Krokuvos Mokslų Akademijos (Lietuvių 
liaudies melodijos, surinktos a. a. kun. Antano Juškos, parengė a. a. Oskaras Kolbergas 
ir a. a. Izidorius Konopčinskis, o galutinai parengė, suredagavo ir išleido Zigmuntas 
Noskovskis ir Janas Boduenas de Kurtenė [Baudouin de Courtenay], Krokuva, Mokslų 
Akademijos leidykla, 1900 m.; įžanginis žodis Noskovskio ir prof. Bodueno de Kur- 
tenė). Leidinių, spausdinančių dainas, vis daugėjo, jų rinkimo greta užsieniečių jau 
ėmėsi ir lietuviai. Lietuviai spausdino juos Prūsų Lietuvoje ir Amerikoje. Tačiau tai, 
kas iki šiol išleista, sudaro tik nedidelę dalelę visų lietuvių liaudies dainuojamų dainų. 
Jų kiekis ir gausa yra stebėtini. Tik vienoje Suvalkų gubernijos apylinkėje dr. Basa- 
navičius sugebėjo surinkti dvitomį rinkinį, kurį sudarė keli šimtai dainų; jos išleistos 
Amerikoje leidinyje Dirva, ir pavadintos Ožkabalių dainos. 

Be to, lietuvių dainos ne tik yra gausios, bet iki šiol tebėra formavimosi stadijoje. 
Liaudies dainų kūryba Lietuvoje nesiliovė. Pats jų kūrimo procesas yra labai įdomus. 
Yra grynai lokalinių dainų, turinčių ryšį su tam tikrais faktais ar įvykiais, kurie ten 
įvyko ir kurie vėliau buvo apdainuoti; liaudies kūrybiškumas toliau plėtoja tą fak- 
tą, nesiskaitydamas su detalėmis, apipina jį savos fantazijos ir minties elementais. 
Dainos kuriamos ne tik kaimuose, bet ir dvaruose. Pavyzdžiui, įvyksta dvare koks 

nekasdieniškas įvykis, kas nors naujo atsitinka samdinių gyvenime ar užgimsta mei- 
lė tarp vaikino ir merginos: kuris nors samdinys sudeda šia tema posmą, pritaikytą 
prie kokios nors žinomos ir dainuojamos melodijos, ir niūniuoja ją su draugais; prie 
to pirmojo posmo, jei jis pavyksta ir patinka, kas nors kitas prideda antrą, trečią; 
dainos dalis bei pagrindas jau yra; grįžtant iš laukų po darbo arba šeštadienio ar se- 
kmadienio vakarą, kai susirenka visas vaikinų ir merginų choras ir eina su daina per 
laukus ar į gretimą kaimą pasilinksminti, tarp įvairių įprastų dainų jau skamba ir 
nauja daina; kartais taip visiems bedainuojant vėl koks fragmentas pridedamas; po 
metų samdiniai keičiasi, tačiau daina išlieka, ir jau kiti ją dainuoja; retai būna, kad 
visi be išimties samdiniai dvare pasikeistų, visada lieka keletas, kurie išsaugo vietinę 
tradiciją ir užmezga ryšį tarp praeities ir dabarties; pagaliau, jei tokių dvare ir nebe- 
liktų, tai tą tradiciją išlaikys artimiausi kaimai; ir štai dainai jau metai, ji gyvena ir vis 
yra papildoma, žinoma, be akivaizdaus ryšio su tuo faktu, kuris davė jai pradžią; po 
keliolikos metų visi senieji samdiniai jau pasikeitę, tarp jaunimo, kuris toje kūryboje 
dalyvavo, nebėra nė vieno pirminio fakto liudytojo, niekas jau nebepažįsta dainos 
herojų, o vis dar kartais kai kas prie dainos pridedama. Taip atsiranda vietinė daina, 
dainuojama metai iš metų tik tam tikrame dvare ir keliuose artimiausiuose kaimuose. 
Jei daina pavyksta, tai išsilaiko ir įsitvirtina, kartais, jeigu turi didesnę vertę ir nėra 
perdaug glaudžiai susijusi su kokiomis nors grynai vietinėmis ypatybėmis, ji paplinta 
plačiau. Tas pats yra ir su melodija, su priedainiu (refrain), kartais tokiu pat būdu yra 
improvizuojami šokiai ar pridedamos atskiros figūros, nors šokis Lietuvoje nėra toks 
gyvybingas kaip dainos ir vis labiau banalėja, prarasdamas savo individualumą. 

Vis dėlto šiuolaikinės dainos negali lygintis su senosiomis. Senesnės dainos, la- 
biau išplitusios ir einančios iš kartos į kartą, yra dainuojamos be jokių pakeitimų, 
išlaikant nesudrumstą teksto, formos, melodijos ir net intonacijos švarumą. 

Dainų kūryba, nors ir ne visur vienodai pasireiškia ir kai kuriose vietovėse, kaip 
kad Užnemunėje, pamažu nyksta ir apmiršta, apskritai vis dėlto išliko iki šių dienų. 
Žemaitijoje ir Rytų - Kauno Lietuvoje (Zarasų ir Ukmergės pavietuose) tolydžio aidi 
dainos ir vis kuriamos naujos. 

Į dainas atkreiptas ypatingas dėmesys; gal dėl to, kad jose, greta kalbos, išraiš- 
kingiausiai pasireiškia etnografiniai ir kultūriniai lietuvių bruožai. Iš esmės dainose 
atspindėta beveik visa liaudies kultūra; jose gili tautos praeitis jungiasi su dabarti- 
mi. Tautos mitologija, papročiai, tikėjimai, prietarai, materialinė kultūra ir, pagaliau, 
lietuvių kalba dainose randa savo išraišką. Dainose iškyla ypatingas lietuvių kalbos 
lankstumas, kuris, beje, lengvino ir pačią dainų kūrybą. Lietuvių kalba, labai turtinga 
ir logiškos sandaros, be galo lengvai leidžia laipsniuoti žodžius ir juos pritaikyti įvai- 
riausiems jausmų atspalviams išreikšti; be to, senoji lietuvių kalba turi daug posakių 

tam pačiam veiksmui apibūdinti, išryškinant vieną ar kitą jo savybę. Klasikiniu pa- 
vyzdžiu būtų tokia daina „Žvirblytis“ iš Rėzos rinkinuko, be galo paprasta, bet turinti 
tiek daug įvairių žodžių keletui nesudėtingų veiksmų išreikšti, puikiai išryškinant jų 
atspalvius, kad jos neįmanoma būtų tiksliai išversti į kitas kalbas be apibūdinamųjų 
posakių, jei norėtųsi atskleisti visą jos originalų spalvingumą. Tokios dainos vertin- 
gumas ir grožis yra ne pats pasakojimas, bet ypatingas jos savitumo ir įvairių to paties 
veiksmo bruožų akcentavimas, išreikštas tinkamais savitais žodžiais. 

Senosios dainos yra kalbos lobynas ir kartais turi tokių posakių, kurie vėlesnių 
svetimybių įtakoje jau nebevartojami. Dainų rinkiniai ir jų studijavimas - tai anaiptol 
ne visas darbas, nukreiptas į lietuvių kultūros pažinimą. Mitologija, kalba, archeolo- 
giniai paminklai, papročių kultūra ir padavimai taip pat buvo gausių studijų objektai, 
ypač XIX a“. Lietuvių kultūros kūrybos procesas, nors ir siauroje sferoje, niekada 
nebuvo sustojęs, į ją taip pat įsipindavo ir svetimų elementų, liaudies kultūros asimi- 
liuotų. Lokalizuoti išorinių įtakų elementai, lokalinės svetimybės pasireikšdavo vėles- 
nėje liaudies kūryboje ir sąlygojo tam tikras vientiso etnografinio tipo skirtingybes. 
Tie skirtumai ypač atsispindėjo nuolatinėje kalbos raidoje. Tačiau bendras kultūrinis 
skurdas baudžiavos sąlygomis neleido šiems skirtumams sparčiai suvešėti, ir liaudis 
išsaugojo pagrindinius kultūrinius vieningo etninio tipo bruožus. 


* | Lietuvių filologija ir leksika: Sirvydas, Ruigys, Mielke [Kristijonas Milkus], Neselmanas, Šleicheris, Kuršaitis, Leskien 
[Augustas Leskynas], Wiedemann, Karlovičius, Fortunatovas, Becenbergeris, de Saussure, Juška, Miežinis, Jaunius, Jablonskis 
ir kiti; dainos, padavimai, etnologija, mitologija: Rėza, von Bohlen [Pėteris Bolenas], Gisevius, Daukantas, Šleicheris, Leskien, 
Mannhardt, Geitler, Brugmann, Vaeckenstedt, Volteris, A. ir J. Juškos, Becenbergeris, Kraševskis, Akelaitis, Miežinskis, Karlo- 
vičius, Jucevičius, Davainis-Silvestraitis ir kiti. 

XIX a. lietuviškoji raštija bei pirmieji tautinio atgimimo 
požymiai lietuvių kultūrinėje kūryboje. 
Reikšmingas bajorijos įnašas į atgimimo priešaušrio literatūrą. 


Tokia buvo Lietuvos kultūros ir kalbos būklė tautinio atgimimo išvakarėse. Etnografi- 
nis lietuvių vientisumas išliko nepaisant vietinių skirtumų, atsiradusių dėl svetimybių, 
išorinių įtakų ir nepakankamų kultūrinių mainų valstiečių luomo viduje. Dėl bendrų 
krašto vystymosi sąlygų gryniausia lietuviška kultūra išliko tarp valstiečių-baudžiau- 
ninkų, o kitos tautinės grupės pasidavė stipresnėms išorinėms įtakoms ir sulenkėjo. 
Tokiomis sąlygomis, kurios apskritai neskatino liaudies kultūrinio vystymosi, liaudis 
sugebėjo pritaikyti krikščionybę ir išorines įtakas prie savojo etnografinio ir kultūri- 
nio pagrindo. Ji ne tik pasyviai išsaugojo lietuvišką kultūrą in statu guo? - lietuviška 
kultūra pasireikšdavo ir liaudies kūryboje. Tiesą sakant, ir kitos tautinės grupės nu- 
tautėjo ne visos vienodai, bet, šiaip ar taip, tose grupėse lietuviškas etnografinis ir kul- 
tūrinis pagrindas jau buvo gerokai apneštas išorinių įtakų elementų, nepakankamai 
asimiliuotų, o kiekiu ir gyvybingumu - dominuojančių. 

Netgi vidutinė žemaičių bajorija, nemažai smulkiosios šlėktos ir negausūs viduti- 
nių miestų gyventojai (krikščionys), kurie išlaikė glaudesnį ryšį su lietuviškuoju savo 
pagrindu, pamažu vis labiau lenkėjo. Politinis Lenkijos atgimimas XVIII a. pabaigo- 
je, kuris nuosekliai rutuliojosi visų politinių Respublikos elementų sulydymo į vieną 
tautinę visumą kryptimi, bei jo pasekmės XIX a. ir didvyriškos kovos už laisvę po šia 
vėliava, pagaliau, XIX a. pradžioje dėl įvairių priežasčių pagrindinio lenkų kultūros 
gyvybinio pulso susikoncentravimas Vilniuje, Lietuvos sostinėje, dar labiau susti- 
prino vykstantį aukštųjų lietuvių tautos luomų polonizacijos procesą. Toks tad buvo 
kultūrinis ir etnografinis palikimas, perduotas antrajai XIX a. pusei, kada lietuvius 
valstiečius išlaisvinus iš baudžiavos turėjo įvykti tautinis Lietuvos atgimimas. 

Pirmosios būsimojo tautinio atgimimo spinduliai švystelėjo dar pirmoje XIX a. 
pusėje ir daugiausia sklido būtent iš bajorų luomo. Tačiau spausdintos lietuviškos 
raštijos pradžia siekia XVI a. 


7 Toje pačioje padėtyje (lot.). - Ž. N. 

Pirmoji spausdinta lietuviška knyga, pavadinta Catechismus, pasirodė 1545 m. Ka- 
raliaučiuje, parašyta senprūsių tarme ir išleista Hanso Veinreicho (Weinreich) spaus- 
tuvėje. Po to 1547 m., taip pat Karaliaučiuje ir spausdinta toje pačioje spaustuvėje 
pasirodė jau aukštaičių tarme parašyta knyga, pavadinta Catechismas prasty szadei, 
mokslas skaitima raschta yr giemes del kriksecznistes bei del berneliu iaunu nauiey su- 
gulditas (Katekizmas paprasta kalba, mokslas rašto skaitymo ir giesmės, naujai sudėtos 
jauniems berneliams); ši knyga, kaip ir pirmoji, buvo išspausdinta gotikiniu šriftu; jos 
autorius Martynas Mažvydas (lotyniškai Mosvidius). Mažvydo knygoje be katekizmo 
buvo ir elementorius bei giesmynas. Po tų dviejų knygų, kurių viena buvo parašyta 
prūsų tarme, lietuviškų spaudinių vis daugėjo, ypač reformacijos ir katalikybės ginčų 
bei konkurencijos fone. Kaip ir Vakaruose, Lietuvoje Reformacija davė impulsą tauti- 
nės literatūros vystymuisi. Lietuvoje Reformacijos srovė plačiai išsiliejo ne tik prūsų 
srityse, bet ir Didžiojoje Kunigaikštystėje, kur apėmė aukštąją bajoriją, per ją plito ir 
liaudyje. Protestantai ėmė leisti religines knygas liaudies kalba reformos propagandai 
palengvinti. Reformacijos įsigalėjimo akivaizdoje jėzuitai taip pat pradėjo leisti kny- 
gas, siekdami nustelbti priešininkų idėjas. Iki XIX a. lietuviškos spausdintos knygos 
paprastai būdavo religinio turinio. Iš tos epochos lietuvių rašytojų reikia paminėti to- 
kius protestantų autorius kaip Bretkūnas, Chylinskis (Chilinski), Kvantas (Kwandt). 

Prie žymiausių ir garsiausių senųjų XVI a. pabaigos lietuviškų knygų priklauso: 
Bretkūno Postilla, tatai esti trumpas ir prastas Ischguldimas Evangeliu, sakamuiu Bas- 
zniczioie krikschczionischkoie... per Jana Bretkuna, Lietuvos plebona, išleista Karaliau- 
čiuje 1591 m.; Bretkūnas buvo vienas pirmųjų, kuris lietuvių kalbą pritaikė naujojo 
krikščioniško tikėjimo dėsniams ir mokslui skelbti. 1599 m. kun. Mikalojus Daukša, 
Medininkų katedros kanauninkas, Jėzuitų spaustuvėje Vilniuje išleido kun. Jokūbo 
Vujeko (Wujek) knygos Postilla Katolicka taj est Ižguldimas Ewangeliu kiekwienos ne- 
dielos ir szwętes per wisus metus vertimą. 

XVII a. pasirodė kun. Sirvydo lietuviškas žodynas, pavadintas Dictionarium trium 
linguarum in usum studiosae Juventatis, auctore S. P Constantino Szyrvido e Societate 
Jesu, Vilnae (lietuvių-lenkų-lotynų kalbų žodynas)". 


* Apie lietuviškus spaudinius žiūrėti Baltramaičio lietuvių bibliografiją (leidinyje „3armcku Vmneparopckaro pycckaro 


reorpadbuueckoro O6imecTBa, XXI, sąsiuvinis I.), 1891 m.: „C6opuuks GH6niorpabuueckMxb maTepianosb AIA Feorpadiu n 
CTaT4CTHKH JInTBbI. Cb MpunoxeHieMb CIIMCKA IMTOBCKMXb M APEBHENpYCCKHXb KHMT® NO 1891 ront “; II leidimas, papil- 
dytas iki 1903 m. imtinai, datuotas 1904 m.) ir „Lietuviški spaudiniai. Istoriškai-statistinė studija“ 
(„Druki litewskie. Studyum historyczno-statystyczne“] p. Mykolo Brenšteino „Istorijos apžvalgoje“ [„Przegląd Hi- 
storyczny“) 1906 m., liepos-rugpjūčio mėn. sąsiuvinis. 

Čia pridėsiu dar keletą detalių. Hannso Veinreicho spaustuvė, kurioje dienos šviesą išvydo pirmosios lietuviškos knygos, 1549 
m. išleido dar ir trečią knygą, kurioje buvo lietuviškas giesmės „Te Deum laudamus“ vertimas bei kitos bažnytinės giesmės. 
Karaliaučiuje ir toliau nuolat buvo leidžiamos knygos, tarp kurių randame Liuterio katekizmą, dvasines giesmes, Bretkūno 
„Postilę“. Vilniuje pirmoji knyga pasirodo 1595 m., tai kun. Daukšos „Katekizmas“, parašytas žemaičių tarme. Tik po 
ketverių metų išspausdinama anksčiau minėta to paties autoriaus „Postilė katalikiška“. Pirmosios lietuviškos knygos 

Tik XVIII a. Prūsų Lietuvoje pasirodo pirmasis didis pasaulietinis lietuvių poe- 
tas - Kristijonas Donelaitis (lotyniškai Donalitius). Donelaitis (gimė 1714 m. Lazdy- 
nėliuose Gumbinės apskrityje, mokėsi Karaliaučiaus universitete, po to buvo dvasinės 
mokyklos rektorius Stalupėnuose, o nuo 1743 m. iki mirties buvo Tolminkiemio para- 
pijos pastorius, mirė 1780 m.) yra epochinė figūra tautinėje lietuvių literatūroje. Nuo 
jo prasideda posūkis nuo religinės prie pasaulietinės ir tautinės literatūros. Pagrindinis 
Donelaičio darbas - garsi poema apie keturis metų laikus (Metai); toje poemoje jis 
garbina Lietuvos gamtą, ypatingu tiesos ir realizmo pajautimu aprašo ją visais metų 
laikais, taip pat apsako lietuvio kaimiečio buitį, jo kasdienius darbus beveik diena iš 
dienos per visus metus. Donelaitis taip pat parašė ir keletą neilgų dainų, tarp kurių yra 
šios: Prieteliste Dovido ir Jonatano, Gaspadoryste pirmuju žmoniu, Laime ir nelaime, 
Viltis ir kitos. Be to, jo nespausdintuose užrašuose liko daug padavimų ir apsakymų. 

XIX a. atneša radikalių pokyčių lietuvių kultūrinėje kūryboje; bespalvis ir sustin- 
gęs tautos kultūros pobūdis pasikeičia; tautos raštija auga ir plečiasi į tas sritis, kurios 
anksčiau dirvonavo; tautoje atsiranda rašytojų ir veikėjų, kurių darbuose skamba 
karštos meilės Lietuvai gaida ir troškimas pastūmėti tautos kultūrą kūrybingumo lin- 
kme, atsiranda spauda, ir vis daugėja netrukus prasidėsiančio tautinio atgimimo po- 
žymių. Šis reiškinys lygiagrečiai pasireiškia dviejose Lietuvos dalyse - Didžiojoje ir 
Prūsų Lietuvoje, tačiau Didžiojoje Lietuvoje jis pasireiškia kur kas stipriau. Šalia di- 
džių ir populiarių karštų Lietuvos mylėtojų vardų - Poškos, kun. Strazdelio, Daukan- 
to, Kuršaičio, vyskupo Valančiaus, Ivinskio, vyskupo Baranausko, kun. Juškos - ma- 
tome ir tokius veikėjus bei talentingus žmones, kaip Kelkis, vyskupas kunigaikštis 
Juozapas Arnulfas Giedraitis, Simonas Stanevičius, Jonas Juška, kun. Vienažindis, 
taip pat plejadą mažiau žinomų ar mažiau talentingų žmonių, tokių kaip kun. Rupei- 
ka, kun. Kiprijonas Nezabitauskis, grafas Jurgis Pliateris, kun. Rimavičius (Rymo- 
wicz), Songaila (Sągajlo), Valiūnas (Walenowicz), Ažukalnis (Zagórski) ir kiti. Visi jie 


spausdinamos gotikiniu šriftu; lotyniškas šriftas pirmą kartą pasirodo 1629 m., kun. Konstantino Sirvydo „Pamoksluo- 
se“. XVI a. pabaigoje ir XVII a. daugėja ne tik Karaliaučiuje, bet ir Vilniuje bei Kėdainiuose (reformacijos judėjimo Lietuvoje 
vadovų - Radvilų gūžta) spausdinamų protestantiškų leidinių. XVIII a. spaudinių skaičius labai išauga. Kėdainiai iš leidybinio 
judėjimo pasitraukia; lieka du židiniai: Vilnius ir Karaliaučius. Vilniuje leidybine veikla užsiima Jėzuitai, o po jų ordino pa- 
naikinimo - „Akademijos spaustuvė“, taip pat po truputį kitos vienuolių ordinų spaustuvės (Pranciškonų, Pijorų, Bazilijonų). 
Karaliaučiuje veikė įvairios privačios firmos. XIX a. pradžioje įvyksta staigus ir didelis knygų leidybos šuolis. Leidyba koncen- 
truojasi Vilniuje, kur prie senųjų spaustuvių prisideda Juozapo Zavadskio ir nemažai kitų spaustuvių; be to atskiri leidiniai 
spausdinami Kaune, Varšuvoje, Suvalkuose, Seinuose, Mintaujoje, Rygoje, vėliau - Peterburge. Prūsų Lietuvoje leidiniai spaus- 
dinami Karaliaučiuje, Klaipėdoje, Gumbinėje, Ragainėje ir kitur. Kai kurie leidiniai išeina Vakarų Europoje. 

Senųjų lietuviškų leidinių statistika (pagal Brenšteiną) rodo tokį jų skaičiaus augimą: XVI a. - 26 leidiniai, XVII a. - 33, 
XVIII a. - 113, XIX a. iki 1865 m., kai įsigaliojo lietuviškų leidinių, spausdintų „lotynišku“, t. y. iš tikrųjų lietuvišku, šriftu, 
laukinis draudimas, išleisti 624 leidiniai. 

Apie spartų lietuviškų spaudos leidinių skaičiaus augimą galima spręsti iš to, kad nuo 1841 iki 1865 m. lietuviškų knygų išleista 
per du kartus daugiau palyginti su 1800-1840 m. laikotarpiu ir apskritai daugiau, nei nuo pirmojo leidinio pasirodymo. 

XVI, XVII ir XVIII a. kai kurie prūsų valdžios manifestai bei įsakai taip pat buvo spausdinami lietuviškai. 

dirba ir kuria kiekvienas savo srityje, gyvena karšta tautos meile, glaudžiai susiję su 
liaudies kultūrine tradicija. Dionizas Poška, didelis lietuvių kalbos, papročių ir tradi- 
cijų žinovas ir gerbėjas, žemaičių bajoras, nuo XIX a. pradžios gyvena savo dvare prie 
Kražių, Raseinių paviete, visiškai atsidavęs savo mėgstamiems užsiėmimams; žmogus 
labai gabus, gyvo proto, sujungiantis didelį humoro jausmą ir linksmumą su giliais ir 
plačiais jausmais, darbštus ir atkaklus; rašo eilėraščius ir satyras, nepaprastai lengvai 
čia pat kuria bei improvizuoja epigramas ir visokius niekučius, verčia į lietuvių kalbą 
kitų šalių literatūros kūrinius, renka ir sudarinėja lietuvių kalbos žodyną; jis noriai 
bendravo su liaudimi, kurią pažinojo ir suprato ir su kuria sugebėjo artimai susigy- 
venti; savo dvare turėjo milžinišką seną ąžuolą, garsųjį Baublį, kurio viduje įkūrė sa- 
votišką „muziejų“, ir sudėjo ten įvairiausias lietuviškas senienas, kurias su meile rin- 
ko’. Žemaičių vyskupas kunigaikštis Juozapas Arnulfas Giedraitis išverčia į lietuvių 
kalbą naująjį testamentą ir išleidžia jį 1816 m. Vilniuje pavadinimu „Naujas Istatimas 
Jezaus Kristaus“; tą darbą tam tikra prasme galima laikyti kolektyviniu, kadangi ku- 
nigaikštis Giedraitis turėjo bendradarbių kunigų, kurie ir atliko betarpišką vertimą, 
vyskupui vadovaujant ir redaguojant; vienas pagrindinių kunigaikščio Giedraičio 
bendradarbių buvo kun. Gailevičius [Bonaventūra]. Simonas Stanevičius, Vilniaus 
universiteto profesorius, rašo pasakėčias ir 1829 m. išleidžia lietuviškų liaudies dainų 
rinkinį Dajnas Žemaicziu... Kun. Antanas Strazdelis iš Rytinės - Kauno Aukštutinės 
Lietuvos (dabartinis Zarasų pavietas), gyveno XVIII ir XIX amžių sandūroje (gimė 
1763 m., mirė 1833 m.); jis yra vienas žymiausių lietuvių poetų, lietuvių dainių; rašo 
religines ir pasaulietinės dainas, kurių dalis buvo išspausdinta; jam priklauso garsi 
bažnytinė lietuvių giesmė Pulkim ant kelių, šiandien labiausiai paplitusi iš visų lietu- 
viškų giesmių; ši giesmė skamba visur, kur tik siekia lietuvių kalba, visose bažnyčiose; 
ji yra taip visuotinai priimta, kad nėra tokio kampelio Lietuvoje, kur jos negiedotų ir 
nemokėtų mintinai; be to, kun. Strazdeliui priklauso daug kitų lietuviškų dainų bei 
dainelių, ir religinių, ir pasaulietinių, apdainuojančių kaimo gyvenimą, valstiečius, 
kaimo šeimininkes, piemenėlius, buitį ir pan. Jos puikiai dera prie žmonių veiklos 
pobūdžio ar prie tam tikrų aplinkybių; tos dainelės yra žinomos ir dainuojamos visa- 
me krašte; dainuoja jas motina, migdanti vaiką, dainuoja našlaitis, dainuoja žmogus, 
kuriam nusišypsojo laimė, dainuoja piemenėlis dūdelei pritariant, dainuoja medžio- 
tojas ir t. t.; beveik kiekvienas ras kokią Strazdelio dainelę, tinkančią jo užsiėmimui ar 
atitinkančią jo poreikį; tai buvo didelis visaapimantis talentas; kun. Strazdelio 


* Baublys išliko (kaip medis - Ž. N.) iki 1811 m.; jo viduje buvo įrengtas kambarys su durimis ir langais; po vienu iš langų 


stovėjo stalas, prie kurio galėjo susėsti 4 žmonės. Tai buvo mėgstamiausia Poškos vieta apmąstymams, jo kūrybos koplyčia; virš 
durų, vedančių į ąžuolo vidų, Poška užrašė dvieilį, sugretinantį ąžuolo dabartį su ta praeitimi, kai prie jo šaknų pagonys aukojo 
savo dievams. 

asmenyje tarsi sukaupti visi lietuvių liaudies pradai ir jam duota galimybė išdainuoti 
skausmą, rūpesčius, linksmumą ir visą žmogiškų jausmų bei religinių nuotaikų gamą; 
matyt, daug kun. Strazdelio dainų liko nesurinkta, tačiau jo dainos nebūtų prapuolę 
net ir tuo atveju, jei jų rankraščiai būtų apskritai dingę, nes kiekviena jo daina ar dai- 
nelė tuoj pat pasklisdavo liaudyje ir nuo tada buvo žinoma ir dainuojama; nors tų 
dainų kalba turėjo būdingų regioninių bruožų iš tos srities, kurioje jis gimė ir gyveno, 
jos paplito po visą kraštą. Simonas Daukantas, vienas žymiausių XIX a. pirmosios 
pusės lietuvių patriotų (gimė 1793 m. Telšių pavieto Kivilių kaime Žemaitijoje, mirė 
1864 m. Papilėje); karštas Lietuvos, jos praeities ir jos kalbos mylėtojas, trokštantis 
tautos atgimimo, kuris įvyko tik po jo mirties, visą savo klajūnišką gyvenimą pašven- 
tė darbui tautos raštijos dirvoje; dirbo kiek galėjo laisvu nuo valdiško darbo laiku; 
baigęs studijas Vilniaus universitete jis išvažiavo į užsienį ir ten aistringai ieškojo bi- 
bliotekose retesnių su Lietuva susijusių darbų; grįžęs į šalį buvo priverstas ieškoti 
pragyvenimo šaltinio; 1825 m. Rygoje gavo šiokią tokią vietą, po 9 metų persikėlė į 
Peterburgą, kur gavo tarnybą Senato kanceliarijoje ir pasiliko ten iki 1850 m.; niekada 
neapleido literatūrinio darbo lietuvių kalba; tuo metu gimė šie jo kūriniai: Prasme 
Lotynų kalbos, Abecela delei kudikeliu Lietuviu, Gyvatas didžiuju karwaidu (iš lotynų 
kalbos pagal Kornelijų Nepotsą), Dainos Zemaicziu pagal žodžius dainininku israszy- 
tas, nemažai smulkesnių ir specialesnių rašinių: Pamokimas apie auginimą taboko, 
Pamokslus apie daiginus vaisiniu medžiu ir kiti; Žymiausi jo darbai - tai Budas senovės 
Lietuviu Kalnienu ir Žemaitiu ir Lietuvos istorija (taip pat lietuvių kalba); Daukantas 
parašė ir dar keletą dalykų, bet negalėjo jų visų išleisti; net ir jo „Lietuvos istorijos“ 
rankraštis ilgai išgulėjo, tik paskutiniame XIX a. dešimtmetyje buvo išspausdintas 
lietuviškame laikraštyje Vienybė Lietuvninku, leidžiamame Amerikoje; Peterburge 
Daukantas susipažino su kun. Valančiumi, vėliau tapusiu Žemaičių vyskupu, su ku- 
riuo suartėjo ir prisidėjo prie jo posūkio į literatūrinę veiklą lietuvių kalba; 1850 m. 
kun. Valančių paskyrus Žemaičių vyskupu, Daukantas palieka Peterburgą ir gauna 
nuolatinę tarnybą prie vyskupo; tačiau vėliau jo ir vyskupo santykiai pablogėjo, ir 
Daukantas savo darbštų gyvenimą baigė klajonėse. Frydrichas Kelkis (Kelch) iš Prūsų 
Lietuvos (gimęs 1801 m., miręs 1877 m.), lietuvių literatas, Karaliaučiuje įkuria pirmą- 
ją lietuvišką, religinio pobūdžio periodikos leidyklą, kuri vadinasi Nusidavimai apie 
Evangelios praplatinimą tarp Židu ir Pagonų, taip pat kuria dainas ir dirba literatūri- 
nėje dirvoje. Prof. Fridrichas Kuršaitis iš Prūsų Lietuvos (gimęs pirmaisiais XIX a. 
metais, miręs 1884 m.), patyręs lietuvių kalbos žinovas ir mokslinės gramatikos kūrė- 
jas (pirmasis lietuvių kalbą moksliškai ištyrė Šleicheris), yra vienas labiausiai nusipel- 
niusių Lietuvos žmonių; jis paliko puikių darbų, tokių kaip lietuvių kalbos gramatika 
(Grammatik der littauischen Sprache), didįjį vokiečių-lietuvių ir lietuvių-vokiečių 

kalbų žodynas (Wörterbuch der littauischen Sprache), o prieš tai išleido darbą Beiträge 
zur Kunde der littauischen Sprache, kuris yra nepaprastai svarbus lietuvių kalbotyros 
istorijoje; 1849 m. Karaliaučiuje Kuršaitis įsteigė lietuvišką žurnalą Keleivis, kurį leido 
beveik iki savo gyvenimo pabaigos, iki 1880 m.; jis dėstytojavo lietuvių seminarijoje 
prie Karaliaučiaus universiteto ir jai vadovavo, ir tai labai padėjo pakelti lietuvių kal- 
bos mokėjimo lygį tarp evangelikų dvasininkų Prūsų Lietuvoje“. Vyskupas Motiejus 
Valančius (gimęs 1801 m., miręs 1875 m.), kilęs iš Telšių pavieto Žemaitijoje, išgarsėjo 
išleidęs savo didįjį kūrinį „Zemaitių viskupystė“, kuriame aprašyta žemaičių vyskupi- 
jos istorija; tai kapitalinis kūrinys, puikus indėlis į Žemaitijos istoriją nuo jos krikšto 
1414 m. iki pat XIX a. vidurio; šį platų ir šaltiniais paremtą darbą vyskupas atliko ge- 
riau, negu bet kas kitas būtų galėjęs atlikti, kadangi autorius turėjo po ranka visą Že- 
maičių vyskupijos archyvą, taip pat jo paslaugoms ieškant bei ruošiant medžiagą 
buvo visa jam pavaldi dvasininkija; kaip žemaičių vyskupas, Valančius prisidėjo prie 
lietuviškos spaudos leidybos pagyvėjimo; 1850-1864 metais išėjo nemažai lietuviškų 
knygų, arba paties vyskupo parašytų, arba perspausdintų ir išleistų jo pavedimu; Va- 
lančiaus darbai rašyti žemaičių tarme. Laurynas Ivinskis, privatus mokytojas iš Že- 
maitijos, išgarsėjo savo kalendoriais, kuriuos leido nuo 1846 m. iki 1862 m.; nors as- 
meniniame Ivinskio gyvenime yra juoda dėmė - 1864 m. jis priklausė Muravjovo 
įkurtam spaudos komitetui lietuviškiems leidiniams rusiškomis raidėmis leisti, - vis 
dėlto jo pirminiai, kalendorių iniciatoriaus ir leidėjo, nuopelnai yra labai dideli; tie 
kalendoriai vadinosi Kalendorius arba metskaitlius ukiszkasis; kalendoriai buvo labai 
paplitę, juos turėjo beveik kiekvienas mokantis skaityti valstietis; jie atliko didelį vai- 
dmenį, kadangi atstojo kaimiečiams laikraštį, o populiarus ir tinkamai parinktas ka- 
lendorių turinys sėkmingai plėtė jų žinias ir įpratino liaudį skaityti pasaulietinius 
kūrinius; didžiulis Ivinskio kalendorių nuopelnas turi istorinės reikšmės lietuvių 
liaudies kultūros raidai; jie įtvirtino pastovaus skaitymo poreikį liaudyje, ir sunkiais 
spaudos draudimo metais tai tapo vienu iš veiksnių, kurie lengvino persekiojamos ir 
nelegalios tautinės spaudos vystymąsi bei prieinamumą liaudžiai, plėtė jos įtaką, sti- 
prindavo kultūrinės inteligentijos ir pagrindinių atgimimo srovių suartėjimą su liau- 
dimi; kartu Ivinskio kalendoriai, suteikdami galimybę tuometiniams lietuvių auto- 
riams spausdintis ir tokiu būdu platinti savo kūrybą, skatino juos literatūriniam 
darbui ir sudarė jam palankesnes sąlygas; Ivinskio kalendoriai pasižymėjo labai įdo- 
miu ir pavyzdingai parinktu turiniu, buvo puikiai sudaryti ir suredaguoti; jie spaus- 
dino naudingas naujienas, pasakojimus ir priežodžius, pasakas, poeziją ir dainas; 


*  Politine prasme vis dėlto prof. Kuršaitis buvo lojalus prūsokas ir tikras konservatorius, jis nepalankiai vertino lietuvių 


tautinio atgimimo siekius, laikydamas juos pražūtingų prasimanymu. 

Ivinskio kalendoriuje pasirodė ir vienas iš lietuviškos poezijos perlų kun. Baranaus- 
ko, vėliau tapusio Seinų vyskupu, Anykszcziu Szilelis. Jonas Juška, taip pat turintis 
tamsią dėmę savo praeityje, pasižymėjo nuopelnais lietuvių kalbos studijų, dainų rin- 
kimo srityje, taip pat prisidėjo išleidžiant žymaus savo brolio kun. Antano Juškos 
darbus. Kun. Antanas Vienažindis, poetas, mylėjo Lietuvą ir kūrė dainas; jo dainos 
lyriškos, dvelkiančios meile liaudžiai ir kraštui, plačiai paplito po Lietuvą ir šiandien 
yra liaudies dainuojamos. Vyskupas Baranauskas, vienas didžiausių Lietuvos poetų, 
kilęs iš Anykščių, Ukmergės paviete, lietuvių literatūroje išgarsėjo savo minėtąja po- 
ema Anykszcziu Szilelis, kurioje labai jausmingai ir išraiškingai apdainavo savo gim- 
tosios žemės ilgesį ir jos poeziją. Be to, jis parašė daug dainų. Kun. Antanas Juška, 
kilęs nuo Ariogalos Žemaitijoje, bajoras (gimęs 1819 m., miręs 1880 m.), būdamas 
įvairiose žemaičių vyskupijos parapijose (Raseinių, Zarasų, Ukmergės, Panevėžio, 
Kauno ir Telšių pavietuose), visą gyvenimą rinko liaudies dainas, melodijas ir žodžius 
savo sumanytam žodynui, į senatvę sukaupė didžiulius rinkinius, kurie turi neišma- 
tuojamos vertės; 1879 m. apsigyveno pas savo brolį Joną Kazanėje, kur pastarasis tu- 
rėjo klasikinių kalbų mokytojo vietą gimnazijoje; ten kun. Juška tikėjosi galutinai 
sutvarkyti savo rinkinius, - viso gyvenimo darbo vaisių, tikrą senuko oeuvrės, - ir, 
padedant broliui, juos išleisti, tačiau 1880 m. mirtis nutraukė jo planus; po kun. Juškos 
mirties išėjo jo Veliuonos apylinkių vestuvinių dainų rinkinys, dainų rinkinys, žodynas 
ir liaudies dainų melodijos (žiūrėk anksčiau); dauguma kun. Juškos rinkinio liaudies 
dainų turėtų būti iš Panevėžio ir Kauno pavietų. Kun. Miežinis dirbo prie lietuviško 
žodyno, rinko liaudiškus žodžius iš šiaurinės Lietuvos, iš latviško pasienio. Pagaliau 
visas būrys mažiau žinomų XIX a. lietuvių poetų ir kultūros darbininkų atgimimo 
priešaušryje dirbo ir kūrė kiekvienas savo srityje; vienų darbai liko rankraščiuose, kitų 
dingo, kai kurie buvo išspausdinti Ivinskio kalendoriuose arba pasirodė vėlesniuose 
lietuviškuose laikraščiuose, taigi jų kultūriniai laimėjimai betarpiškai įsiliejo į gyveni- 
mą, kasdien nešdami vaisius, sudarydami krašto kultūros elementų visumą. 

Tuo laikotarpiu pasirodo ir periodinė lietuviška spauda. Pirmieji laikraščiai lei- 
džiami Prūsų Lietuvoje. Pirmasis buvo anksčiau minėtas grynai religinio pobūdžio 
leidinys Nusidavimai apie Evangelios praplatinimą tarp Zidu ir Pagonu, įsteigtas Kel- 
kio [Kelch] 1832 m. Karaliaučiuje. Pagrindinis laikraščio uždavinys buvo informuoti 
apie krikščioniškąsias misijas tarp pagonių. Tačiau be misijų veiklos aprašymų Nusi- 
davimai taip pat spausdino ir įvairius kitus straipsnius, tiek apskritai religinio turinio, 
tiek iš įvairių šalių religinio gyvenimo, taip pat spausdino informaciją apie dabartinę 
vidaus politiką Prūsų žemėse, spausdino žemės aprašymus ir naujienas, susijusias 


8 Veikalas, kūrinys (pranc.). - Ž. N. 

su tautiniais bei kalbiniais lietuvių poreikiais. Nusidavimai buvo redaguojami švaria 
ir gražia lietuvių kalba. Nusidavimai iš pradžių turėjo būti mėnesinis laikraštis, ir 
pirmaisiais metais iš tiesų išėjo 12 numerių, tačiau vėliau išeidavo rečiau, - po 2, 3, 
4 numerius per metus. 1848 m., anot Geitlerio (Geitler), turėjo pasirodyti kitas pe- 
riodinis leidinys Prūsų Lietuvoje, Klaipėdoje, pavadintas Lietuvninku Prietelius, beje 
gyvavęs labai trumpai. 1849 m., kaip jau minėjau, prof. Kuršaitis įsteigia Karaliaučiu- 
je laikraštį Keleivis, kuris jam vadovaujant ėjo iki 1880 m., po to jo leidimą perėmė 
Einaras, jis pakeitė pavadinimą į Naujas Keleivis ir perkėlė jį iš Karaliaučiaus į Tilžę. 
1863 m. viename iš mažesniųjų Prūsų Lietuvos miestų pradėjo eiti liberalus laikraštis 
Lietuvninku Pastas, įsteigtas konservatyviajam „Keleiviui“ atsverti; deja ėjo trumpai. 
1878 m. Klaipėdoje pradėjo eiti Lietuviszka Ceitunga; ir pagaliau paskutinis laikraštis 
Prūsų Lietuvoje prieš Aušros pasirodymą buvo Konzervatyvu Draugystes Laiszkas, 
leistas Priekulėje nuo 1879 m. Tiesą sakant, periodiniams leidiniams derėtų priskirti 
ir Didžiojoje Lietuvoje nuo 1846 iki 1862 metų išėjusius Ivinskio kalendorius, apie ku- 
riuos kalbėjau anksčiau, kadangi toje Lietuvos dalyje nebuvo jokios periodinės spau- 
dos, Ivinskio kalendoriai ten atliko jos funkcijas, ir gana sėkmingai, kadangi tinkamai 
parinktas jų turinys, gyvybingumas bei pritaikymas liaudies poreikiams užtikrino tų 
kalendorių populiarumą ir didelę bei pastovią jų įtaką. Laikraščiai, išeinantys Prūsų 
Lietuvoje, buvo grynai lokaliniai, tenkino tik prūsų lietuvių poreikius ir buvo pritai- 
kyti prie jų kultūros lygio, kuris labai skyrėsi nuo Didžiosios Lietuvos lietuvių kultū- 
rinio lygio. Protestantizmas ir kultūrinėje, o tuo labiau politinėje srityje, be to žymus 
germanizacijos laipsnis visiškai atskyrė prūsiškąją Lietuvos sritį nuo jos rytinių se- 
serų; be to, gotikinis Prūsijos lietuvių spaudos šriftas jos poveikį Didžiajai Lietuvai 
darė neįmanomą, nes didžiosios Lietuvos gyventojai mokėjo tik lotynišką abėcėlę. 
Pagaliau dar priminsiu, kad nuo 1879 m. tolimoje Amerikoje, Niujorke, pradėjo eiti 
lietuviškas laikraštis, pavadintas Gazieta Lietuviszka. Jį įsteigė geras lietuvių draugas 
lenkas Tworowskis [Tvarauskas Mykolas], mokantis lietuvių kalbą. Šis laikraštis buvo 
sparčiai augančios lietuvių emigracijos į Ameriką išraiška. Tokia lietuviška spauda ėjo 
prieš pasirodant 1883 m. mėnraščiui Aušra, kuris buvo ryški ne tik lietuvių spaudos, 
bet ir visos tautos kultūros evoliucijos radikalaus posūkio išraiška. 

Iš aukščiau pateiktos atgimimo priešaušrio lietuvių literatūros apybraižos matome, 
kad tautinė lietuvių kultūra nebuvo užsisklendusi vien tik vadinamosios liaudies kultū- 
ros rėmuose, bet taip pat skleidėsi ir sągmoningoje aukštesnėje individualioje kūryboje, 
o XIX a. išsiliejo į platesnes minties ir meno sferas. XIX a. lietuviškoje raštijoje krinta 
į akis reikšmingas kunigų ir bajorų dalyvavimas šiame procese. Ypač bajorijos dalyva- 
vimas priverčia mus susimąstyti apie tai, ką anksčiau kalbėjome apie jos pasidavimą 
polonizacijos procesui. Iš tiesų, ir lietuvių dvasininkija, net betarpiškai iš liaudies kilę 

kunigai gerokai sulenkėdavo jau studijų metu, tačiau jos dalyvavimas lietuvių kultū- 
rinėję kūryboje yra lengviau paaiškinamas negu bajorijos. Dėl santykinai žemesnio 
lietuvių kultūros lygio bei silpnesnio jos gyvybingumo visuomenės elementai, labiau 
pasiduodantys išorinės kultūros poveikiui, palaipsniui su ta kultūra sutapdavo ir to- 
kiu būdu nutautėdavo. Tai pasakytina tiek apie ištisas luomines grupes, apie ką jau 
kalbėjau, tiek ir apie atskiras asmenybes, joms atsiplėšiant nuo liaudies kamieno ir 
sparčiai kultūriškai augant. Taip ir Didžiosios ir Prūsų Lietuvos kunigai lietuviai gana 
greit pasiduodavo lenkų ir vokiečių įtakai. Tačiau kunigai, jei jie grįždavo atgal į kai- 
mo parapijas, vėl sueidavo į glaudų kontaktą su liaudimi, kurioje buvo nepajudinamai 
išlikusi lietuviškos kultūros šerdis, ir todėl jų kultūrinis nutautėjimas švelnėjo ir silpo 
dėl nuolatinio ryšio su lietuvišku kultūriniu pagrindu bei dėl nuolatinio lietuviškos 
kultūros elementų poveikio. Smulkioji bajorija, nors ir atskiras luomas, tačiau nuolat 
turėjo kontaktų su kaimo liaudimi, todėl ją stipriau veikė procesai, vykstantys liaudies 
masėse. Kai dėl vidutinės ir aukštesniosios bajorijos [didikų žemvaldžių], tai šioji dėl 
savo gyvenimo būdo bei dėl turtinių santykių ir gilesnio bei pastovaus kontakto su išo- 
rinėmis aukštesnės intelektualinės kultūros apraiškomis natūraliai buvo labiau atitolusi 
nuo liaudies. Nors ir toji bajorija turėjo tam tikrų kontaktų su liaudimi, bet gerokai sil- 
pnesnių, negu smulkioji bajorija ir kleras. Todėl liaudyje vykstantys procesai galėjo tik 
nežymia dalimi jai persiduoti. Be to, reikėtų atsižvelgti į tai, kad jau ir praeityje sąlygos, 
apibrėžiančios polonizacijos procesą Lietuvoje, šimtą kartų giliau veikė aukštesniąją 
bajoriją, negu kitus luomus, ir jau vien todėl kultūriniai skirtumai tarp jos ir lietuvių 
liaudies buvo žymiai didesni, negu tarp pastarosios ir smulkiosios bajorijos; taigi jos 
bendravimas su liaudimi bei tarpusavio poveikis buvo dar labiau komplikuotas. 
Žemiausiame tautos sluoksnyje, baudžiavinėje liaudyje, išlikę lietuvių kultūros ele- 
mentai, jau gerokai nualsinti lietuvių valstybės augimo sąlygų ir nusilpninti staigaus 
posūkio nuo senosios pagonybės į krikščionybę, sugebėjo laikui bėgant po sunkios 
krizės sustiprėti, pamažu liaudies psichikoje asimiliuojantis krikščionybei ir kultūri- 
nių svetimybių pradams. Tame procese jie sutvirtėjo, įgavo gyvybingumo, kuris pa- 
darė juos pajėgius kūrybinei plėtrai. Vis dėlto jų kūrybingumas pasireikšdavo beveik 
vien tik liaudies kultūros srityje, neturėdamas sąlygų išsiveržti į platesnius žmogiškos 
veiklos barus. Gryniausiu pavidalu išlikę baudžiaviniame valstietyje, lietuvių kultū- 
ros elementai savaime turėjo užsisklęsti valstiečio buityje ir veikloje. Suvešėjo kai ku- 
rių iš liaudies kilusių dvasininkų kultūrinėje veikloje ir pagaliau rado deramą išraišką 
poetinėje didžiojo Donelaičio kūryboje XVIII a., bet tai buvo tik pirmieji išsiveržimai 
iš liaudiškos kultūros rėmų. XVIII a. pabaigoje ir XIX a. keičiasi sąlygos lietuvių kul- 
tūrinio pajėgumo augimo naudai. Jau 1791 m. gegužės 3 d. konstitucija, susilpninda- 
ma Respublikos, vadinasi, ir lietuviškųjų žemių, politinę luominę organizaciją, ėmė 

artinti smulkiąją bei bežemę bajoriją prie valstiečių. Tiesa, toji konstitucija išlaikė 
luominį tautos pasidalijimą, bet, šiaip ar taip, bajorų atžvilgiu ji sulaužė absoliučią 
vieno luomo valdžią ir bežemei bei smulkiajai bajorijai apribodama dalyvavimą sei- 
meliuose ir taip susilpnindama jų valdžios sferą, kartu diferencijavo bajorų galimybes 
dalyvauti įstatymų leidžiamojoje valdžioje. Šia prasme Gegužės 3-iosios konstitucija 
išreiškė luominės santvarkos silpninimo tendenciją ir bajorijos atžvilgiu rėmėsi la- 
biau šiuolaikiniu diferencijavimo veiksniu - klasinės organizacijos veiksniu, besire- 
miančiu turtiniais skirtumais. Tiesą sakant, tai buvo tik vienas žingsnis ta kryptimi, 
tačiau kad ir kaip ten būtų, jis buvo žengtas. Luominių skirtumų nykimas išryškėjant 
klasiniams skirtumams, kurie buvo nuosavybės santykių pasikeitimo išdava, buvo 
ryškiausias XIX a. istorijos bruožas. Lietuvoje savarankiško politinio gyvenimo pra- 
radimas šį procesą tik pagreitino. Lietuvių visuomenė, kuri, beje, dar iki šiol nepra- 
rado luominės visuomenės bruožų, šiaip ar taip vystėsi demokratizacijos, paremtos 
nūdienos klasine diferenciacija, kryptimi. Teisinių ir politinių aukščiausiojo luomo 
privilegijų tąsą nutraukė radikalios permainos tautos politiniame gyvenime. Bajori- 
jos valstybinė visavaldystė (souveraineté) nustojo egzistuoti Rusijos valstybės ribose, 
o Varšuvos Kunigaikštystėje ir kongresinėje Lenkijos Karalystėje, į kurių sudėtį įėjo 
Užnemunė, ji buvo apribota. Luominės organizacijos bruožai, palaipsniui išstumti iš 
teisės srities, nuo tol išliko kaip atgyvenos vidiniuose santykiuose, papročių steroje, 
iš kur tik dabar pamažu traukiasi atsirandant naujam klasiniam susiskirstymui. Lie- 
tuvoje jie išliko kiek ilgiau dėl to, kad čia nesiformavo pramoniniai santykiai, kurie 
radikaliausiai laužo ir naikina luominę struktūrą; tačiau šiandien luominė organi- 
zacija lūžta veikiama kitos Lietuvoje besikuriančios farmacijos, būtent farmacijos, 
paremtos vidutine ir smulkia žemės nuosavybe; dėl šios priežasties Lietuva šiandien 
yra šimtąkart mažiau luominė negu jos rytų kaimynė Baltarusija, kuri nesivystė nei 
pramoninės gamybos, nei stiprios vidutinės žemės nuosavybės linkme. 

Viską, kas anksčiau pasakyta, betarpiškai susiedami su mūsų tema pastebėsime, 
kad luominių skirtumų nykimo procesas Lietuvoje vyko smulkesnei ir mažiau pasi- 
turinčiai bajorijai vis glaudžiau bendraujant su liaudimi. Šis faktas lengvino lietuviš- 
kos, iš esmės liaudiškos, kultūros elementų poveikį smulkiajai bajorijai. Nepaisant 
tam tikrų atgyvenusių luominių prietarų, skatinančių ją iškelti save aukščiau ir vengti 
liaudies, tarpusavio kultūrinis poveikis ryškiai sustiprėjo. Taigi jautresnės asmenybės 
iš bajorijos tarpo, lengviau pasiduodančios laikmečio poveikiams ir gabesnės, savo 
veikloje ėmėsi naudoti lietuviškos kultūros elementus. Didelė dalis aukščiau išvardytų 
XIX a. kultūros darbuotojų buvo kilę iš tų bajorijos sferų, kurios buvo artimesnės liau- 
džiai, dėl savo kadienės veiklos pobūdžio buvo priverstos turėti su ja glaudžius ar ne 
tokius glaudžius kontaktus. Dėl visų šių veiksnių (lietuviškos kultūros gyvybingumo 

tendencijų sustiprėjimas, įvykus liaudies kultūriniam lūžiui, nelabai gili smulkiosios 
bajorijos polonizacija, taip pat laipsniškas luominių santykių nykimas ir demokra- 
tizacijos procesas, stiprinantis liaudiškos lietuvių kultūros elementų poveikį bajori- 
jai) tie žmonės tapdavo lietuviškos kultūrinės kūrybos įrankiais ir savo veikloje, tiek 
švietimo srityje (Ivinskis), tiek kultūros ir mokslo (Stanevičius, kun. Juška), istorijos 
studijų (Daukantas, Valančius), tiek poetinėje kūryboje (Strazdelis, Vienažindis, Ba- 
ranauskas) grįždavo prie kalbos bei kultūrinių ir etnografinių lietuviškų ištakų ir vijo 
lietuvių tautinės kultūros siūlą. Toje XIX a. lietuviškoje kūryboje sutinkame asme- 
nybių ir iš aukštesnės bei turtingesnės bajorijos, kuri buvo jau gerokai labiau poloni- 
zuota ir dėl to nutolusi nuo etnografinio liaudiškojo pagrindo. Prie tokių priskirtinas 
kunigaikštis Giedraitis, bet visų pirma puikus lietuvių kalbos ir lietuviškų tradicijų 
žinovas Dionizas Poška. Betarpiškai, asmeniškai bendraudamas su liaudimi bei visa 
aplinka Poška ne tik pradėjo rūpintis istoriniais paminklais, senienomis bei papro- 
čiais, kaip praeities dalykais, kuriuos labai mėgo, bet sugebėjo įžiūrėti tęstinumą tarp 
praeities ir šiuolaikinės liaudies, ir į visumą sujungti savyje lietuviškos kultūros pra- 
dus, kuriuos paskui skelbė tiek savo kūryboje, tiek ir savame gyvenime. 

Neabejotinai ir Vilniaus universitetas, kuris XIX a. pradžioje didžiai spinduliavo 
visam kraštui ir uždegė Vilniuje didelį kultūros židinį, buvo palankus veiksnys pra- 
dėjusiai reikštis lietuvių kultūrinei kūrybai. Nors betarpiškai Vilniaus universitetas 
neišreiškė lietuvių kultūros ir buvo aukščiausia lenkiškos kultūros apraiška, tačiau 
toks galingas krašto židinys be galo pakėlė bendrą žmonių, kuriuos pasiekė jo spin- 
duliavimas, kultūros lygį. Akivaizdu, kad toms asmenybėms, kurių etnografinis lietu- 
viškas pagrindas jau buvo užgožtas svetimo elemento, kultūrinė Vilniaus universiteto 
įtaka tik padėjo galutinai susilieti su lenkų kultūra. Tačiau asmenybėms, kuriose buvo 
gyvi lietuviškos kultūros pradai, toji įtaka pasireiškė ne tik lenkiškų elementų gavimu, 
bet ir jų bendro kūrybingumo stiprinimu, o tai visada atveria vidinį žmogaus turinį. 
Didelis kultūrinis krašto židinys, koks buvo Vilniaus universitetas, suteikė akstinų bet 
kuriai, taip pat ir lietuvių kūrybai. 

Be to, XIX a. Lietuvoje telkėsi ne vien tie kultūros darbuotojai iš bajorų aplin- 
kos, kurie artimai bendravo su liaudimi ir savo veikloje betarpiškai išreiškė lietuvišką 
kultūrinę kūrybą, bet ir tokie kultūriškai sulenkėję žmonės, kaip kun. Bogušas (Bo- 
husz), Liudvikas Jucevičius, Narbutas, Kondratavičius (Sirokomlė) [Kondratowicz, 
Syrokomla], karštai jaučiantys savo tautinį bendrumą su Lietuva. Nors aukštoji ir 
žymi dalis viduriniosios bajorijos buvo kultūriškai sulenkėjusi ir istorinio vystymosi 
įtakoje, apie ką jau esu kalbėjęs, politiškai - pilietinėje srityje - jautė savo bendrumą 
su Lenkija, tačiau nebuvo ji visuotinai ir visoje teritorijoje vienodai atsiskyrusi nuo 
Lietuvos, kaip svetimas elementas, išbrauktas iš lietuvių tautos. 

Liaudiškojo prado išryškėjimas krašto raidoje. 
Liaudies inteligentija kaip tautinio atgimimo veiksnys. 
Politinės sąlygos ir lietuviškos spaudos draudimas po 1863 m. 


Matėme, koks reikšmingas buvo bajorijos dalyvavimas kultūrinėje lietuvių kūryboje 
XIX a. Tačiau kadangi lietuviškos kultūros šerdis gryniausiu ir raiškiausiu pavidalu 
išliko kaimo liaudyje, tikrasis tautinis atgimimas, kurio esmę sudaro kultūrinis kūry- 
bingumas bei viso krašto gyventojų susikristalizavimas į vienalytę tautą, galėjo įvykti 
tik dalyvaujant liaudžiai, tik nuo to momento, kai išlaisvintas iš nejudrumo būsenos 
ir besąlygiškos globos baudžiauninkas pareikš savo poreikius politinėje ir kultūrinėje 
akcijoje. Kad ir kaip ten būtų, bajorija negalėjo iki galo įvykdyti tautinio atgimimo, ji 
negalėjo visiškai tiksliai išreikšti ne tik kultūrinių elementų visumos, bet ir liaudies 
poreikių, kylančių iš visuomeninių tarpusavio santykių ir randančių išraišką politinėje 
akcijoje. Kol XIX a. kultūrinėje lietuvių kūryboje daugiausia dalyvavo bajorijos atstovai, 
vyko tik grynai literatūrinė kultūros emanacija be gilesnio masių sujudinimo, be galin- 
go judėjimo, skatinančio lietuvių bendrumą ir bendrą kūrybingumą. Kaimo liaudies 
persvara lietuvių kultūroje buvo tokia, kad net tie XIX a. bajorai tiek teišreiškė lietuviš- 
ką kūrybą, kiek sugebėjo suartėti su liaudimi ir iš jos sėmėsi savojo kūrybingumo. Lie- 
tuvių bajorija jau nebegalėjo pati iš savęs, iš savo kultūrinių prielaidų iškelti lietuviškos 
kūrybos. Viskas, kas Lietuvoje buvo daroma - ar literatūros, ar kitose kultūrinio darbo 
sferose bei politinėje veikloje - ne iš liaudiškų poreikių bei aplinkos, bet iš bajoriškųjų 
premisų, buvo iš esmės lenkiško pobūdžio ir sudarė lenkų kultūrinį palikimą. 

Liaudyje susikoncentravo lietuvių tautos prielaidos. Sakau „prielaidos“, kadangi 
dar „tautos“ tiesiogine to žodžio prasme nebuvo, ir tik atgimimas turėjo suformuoti 
tautą. Senoji Lietuvių Tauta istorijos evoliucijoje tapo suskaldyta, jos dalys linko į 
kitas tautas, tačiau kadaise jos sukurta kultūra beveik statinėje būklėje tebeslypėjo 
žemutiniame liaudies sluoksnyje. 

Laipsniškas teisinis luominės santvarkos silpninimas ir baudžiavos panaikinimas 
bei valstiečio išlaisvinimas turėjo lemiamos įtakos jų kūrybingumo pakilimui. Tiesą 

sakant, Rusijos valstiečių gautoji laisvė buvo tik formali, nes politinėje sferoje vyravo 
valstybinis „globos“ principas, kuris reiškė, jog valstybei priklauso liaudies-poreikių 
numatymo ir jų patenkinimo monopolis, o bet kokia iniciatyva bei pilietinė akcija, 
vykdoma be valdžios pritarimo, laikoma nusikaltimu ir negailestingai slopinama. Be 
to, amžių bėgyje senoji aristokratiška carų globa liaudžiai - vystantis valstybei ir su- 
dėtingėjant poreikiams, kurių jau nebegalima buvo tėviškai numatyti iš anksto - iš- 
sigimė į plėšikišką išnaudotojišką biurokratijos savivalę, tad savaime suprantama, 
politinė nelaisvė siejosi ne tik su pilietinės iniciatyvos varžymu, bet ir pačių poreikių 
bei kultūrinės plėtros varžymu dar pačioje jų užuomazgoje, nes bet koks kultūrinis 
augimas ir kasdienių poreikių tenkinimas turėjo gimdyti naujus, aukštesnius ir su- 
dėtingesnius poreikius, tuo dar labiau apsunkindamas aristokratišką valdymą. Glo- 
bėjiškas poreikių numatymas, tikintis tinkamai juos patenkinti, išsigimė į globėjišką 
jų numatymą, siekiant tuoj pat juos nuslopinti. Be to Lietuvoje tas bendros nelaisvės 
dėsnis dar komplikavosi tendencijomis, būdingomis okupacinei valdžiai [valstybės] 
pakraščiuose. Ne tik visuomeninis darbas buvo laikomas nusikalstamu, ne tik ben- 
dras švietimas buvo stabdomas, ūkinė savivalda neleistina, valsčiaus savivalda visiš- 
kai priklausoma nuo neatsakingų valdininkų - netgi bet kokia tautinė kūryba griež- 
tai kultūrinėje srityje buvo visiškai uždrausta. Tačiau nepaisant viso to, draustas ir 
slopintas kūrybingumas negalėjo būti panaikintas valdžios valia, jei liaudyje gyvavo 
elementai, apibrėžiantys jo egzistavimą. Nelaisvė ir priespauda sąlygojo tai, kad be 
jėgų, skirtų kultūrinei kūrybai vystyti, didelė dalis tautos energijos bei pastangų tu- 
rėjo būti nukreipta kovai su priespauda, siekiant išsikovoti tokias vystymosi sąlygas, 
kurios geriausiai atitiktų kultūrinius poreikius bei tautų kūrybingumą. 

Valstietis, po baudžiavos panaikinimo tapęs „nepriklausomas“, paliktas pats rū- 
pintis savo ateitimi ir kartu neturintis tų teisinių ir politinių sąlygų, kurios įgalina 
asmenis, grupes ir klases imtis iniciatyvos bei bendros pilietinės akcijos, savaime 
turėjo griebtis „nusikalstamos“ veiklos politinėje bei kultūrinėje srityje. Ta lietuvių 
valstiečių akcija, kuri išsiplėtojo antroje XIX a. pusėje, rėmėsi tautiniu pagrindu, ka- 
dangi ji buvo liaudies, kurioje susikoncentravo lietuviški kultūriniai pradai, vysty- 
mosi išraiška. Čia negalima kalbėti apie jokį specialų tautiškumo primetimą, kadangi 
toji kūryba savaime, visiškai natūraliai turi atspalvių ir ypatybių to šaltinio, iš kurio 
išplaukė. Tautinio lietuvių atgimimo genezė buvo tokia natūrali ir paprasta, kad jos 
traktavimas kaip paslapties, kaip intrigos, reikalaujančios specialaus išnarpliojimo, 
yra visiškai nereikalingas. Kaip bajorų politika bei kultūrinė veikla Lietuvoje XIX a. 
(išskyrus smulkiąją bajoriją ir tas asmenybes, kurios glaudžiau bendravo su liaudimi 
ir savo veikla išreiškė lietuvišką kūrybą), buvo labiau lenkiško pobūdžio, taip liaudies 
politika bei kultūrinė kūryba turėjo ir privalėjo turėti lietuvišką charakterį. 

Iš liaudies kilusios inteligentijos atsiradimas tuoj po baudžiavos panaikinimo pa- 
greitino tautinę evoliuciją. Inteligentija, dabar kylanti jau iš liaudies, ryškiai skyrėsi 
nuo savo pirmtakės bajoriškosios, ir tautinio atgimimo darbas buvo tikrasis jos pašau- 
kimas. Ji turėjo savyje visą kultūrinį ir etnografinį liaudišką pradą, su kuriuo suaugo ne 
bendraudama su liaudimi, bet betarpiškai iš jos kilusi, be to, ji aiškiai suvokė konkre- 
čius liaudies poreikius, jos skriaudas, skausmus ir rūpesčius. Ji, atsiradusi iš liaudiškos 
aplinkos, buvo jos kūdikis ir atžala; jai nereikėjo studijuoti liaudies, kad ją pažintų ir 
suprastų, iš jos semtųsi įkvėpimo bei kūrybos pradų; ji jau disponavo tomis tautinėmis 
prielaidomis, kurios turėjo apibrėžti jos kūrybinę veiklą. Lietuvių kalba buvo jos kalba, 
liaudies psichikos, tikėjimų, papročių elementai sudarė jos pačios esmę; svetimos jai 
buvo tos istorinės tradicijos, kurios daugiau ar mažiau glūdėjo bajoriškosios inteli- 
gentijos, net ir jaučiančios tautinį bendrumą su lietuviais, protuose ir jausmuose; be 
kultūrinio ir tautinio jos pamato tapatumo su tokiu pat liaudies pagrindu, ji, kaip jau 
minėjau, taip pat turi betarpišką - jei taip galima pasakyti - klasikinį supratimą apie 
liaudies poreikius, kurie daugeliu atvejų buvo ir jos poreikiai, kai tai lietė jos tėvus arba 
savo materialinio gyvenimo užtikrinimą. Kartu su poreikių supratimu dažnai siejosi 
tiesioginė asmeninė priklausomybė nuo tėvų. Taigi savo viešoje veikloje ji remsis ne 
tik lietuviškais kultūriniais pradais, bet ir konkrečiais liaudies poreikiais, kuriais ir to- 
liau vadovausis, tuo dėdama stiprų pamatą tautiniam atgimimui. Visa tai yra veiksniai, 
kurie daro ją tinkamesne imtis tautinio atgimimo darbo, negu jos pirmtakė bajorija, 
kuri, turėdama, rodos, didesnių talentų ir individualybių, vis dėlto turėjo mažiau be- 
tarpiškų ryšių su tautinės kultūros šaltiniu - liaudimi. 

"Tačiau nereikia ignoruoti to didelio darbo, atlikto ankstesniųjų lietuvių darbuo- 
tojų jėgomis. Nepriklausomai nuo savo bajoriškos ar liaudiškos kilmės jie sugebėjo 
duoti didelį impulsą tautinei kultūrai ir išvesti ją iš siaurų vadinamosios liaudiškos 
kultūros rėmų į platesnį žmogiškosios kūrybos lauką. Jų puikūs darbai užfiksavo lie- 
tuvių gyvybingumą ir, nors nesugebėjo per juos sukelti gilesnės liaudies masių reak- 
cijos, vis dėlto patys buvo lietuvių kultūros pradų emanacija - tos kultūros, kuri glū- 
dėjo masėse dar statinės būklės. Taigi turintis prasidėti tautinis atgimimas ras dirvą, 
patręštą geriausiųjų ankstesnių kartų žmonių darbu; nereikia pradėti darbo nuo pir- 
mo žingsnio, nuo pirmo kūdikio riksmo. Nėra tabulae rasae?, ir naujiems žmonėms, 
kuriuos gyvenimui ir kultūrinei kūrybai pašaukė naujos aplinkybės, reikia įvertinti 
jau padarytus darbus ir užmegzti tęstinumo ryšį tarp tolesnės raidos ir praeities. 

Iš tikrųjų tautinio atgimimo darbo imsis inteligentija, ir pradžioje jis bus daugiau- 
sia vien jos vadovaujamas, tačiau negalima jo laikyti vien inteligentijos sumanymu, 

atplėšti nuo liaudies masių. Iš liaudies kilusi inteligentija buvo tik liaudies emanacija, 
išreiškė jos pradus ir poreikius, realizavo tai, kas glūdėjo liaudyje kaip prielaidos. 
Žinoma, dėl sunkios nelaisvės ir uždėtų pančių, plati ir atvira bendra akcija tuomet 
buvo negalima. Ją turėjo pakeisti asmeninės arba grupinės pastangos, © jos pasirodė 
tiek gyvybingos ir rado atgarsį, kiek rėmėsi konkrečia poreikių sistema ir nuosekliai 
juos išreiškė. 

Toliau matysime, kokia abipusio liaudies poveikio inteligentijai ir inteligentijos 
liaudžiai fluktuacija'* nuolatos vyko atgimimo proceso metu. Iš pradžių tie ryšiai 
buvo laisvesni, inteligentų akcija mažiau pasidavusi liaudies kontrolei, bet vėliau liau- 
dies dalyvavimas tautinėje akcijoje darėsi vis platesnis ir sąmoningesnis, kol pagaliau 
1905 m. valstybinės krizės fone liaudies judėjimas pasirodo kaip jėga, kuriai griežtai 
privalo būti pajungtos ir inteligentijos pastangos. Žinoma, kad pirmiausiai ir akivaiz- 
džiausiai tai liečia politikos sritį, kurioje bendri klasiniai interesai pasireiškia intensy- 
viausiai. Kultūrinės kūrybos srityje ir aukščiausioje jos išraiškoje - mene, asmenybės 
yra laisvesnės nuo tiesioginės kontrolės, nors ir čia su gaivališku fatalizmu jos reali- 
zuoja tai, kas glūdi aplinkoje, iš kurios jos kilę, bei jose pačiose. 

Visose tautinio atgimimo stadijose liaudis sąmoningai arba nesąmoningai regu- 
liuos inteligentų akciją, kol pagaliau laipsniškai pati įsijungs į ją vis gyviau ir betar- 
piškiau. 

Jau XIX a. 8-ojo dešimtmečio pabaigoje ir 9-ojo dešimtmečio pradžioje lietuvių 
jaunimas vidurinėse mokyklose, dvasinėse seminarijose bei Rusijos universitetuose 
pradeda jungtis į būrelius, karštai aptarinėti apverktiną Lietuvos tautinę padėtį, at- 
sigręžia į jos istoriją, tradicijas, tautinės kūrybos palikimą. Jaunimas atidžiai skaito 
Narbutą, Jucevičių, Kraševskio darbus, pagrįstus Lietuvos istorija, Kondratavičių. 
XIX a. lietuvių autorių darbai yra ryte ryjami ir suranda gyvą atbalsį jaunimo min- 
tyse ir širdyje; ypač Daukantas tampa garbinamu pavyzdžiu karštam patriotizmui 
ir didžiam tautinio atgimimo ilgesiui, kuris jaunų skaitytojų širdyse veržiasi išsilieti 
darbais. Universitetinis jaunimas neapsiriboja kontempliaciniu pirmtakų darbuo- 
se išsibarsčiusių kultūrinių pradų žavėjimusi bei absorbavimu; jų karšti jausmai ir 
pribrendę protai reikalauja kūrybinio darbo. Genami troškimo ir poreikio realizuoti 
savo jausmus ir mintis, žodžiu - save, darbais, jie pradeda kurti, leidžia trumpus lai- 
kraštėlius, kurie yra užpildyti jų pačių kūriniais ir eina iš rankų į rankas savam rate", 
pagaliau rašo straipsnius lietuviška tematika į rusų laikraščius. Šioje srityje pirmavo 
Maskvos universiteto studentai lietuviai. 


10 Lot. fluctuatio - svyravimas. - Ž. N. 
* Peterburge tarp lietuvių studentų kursavo toks ranka rašytas laikraštukas Kalvis melagis; studentai Maskvoje 1880-1881 
metais išleido keletą numerių laikraštuko, kuris vadinosi Auszra (žiūrėk mėnraštį Auszra, Nr. 8, 9 ir 10, 1883 m.). 

Vis dėlto sąlygos pradėti bet kokį viešą darbą savame krašte buvo sunkios. Ben- 
droji nelaisvė gilėjo dėl ypatingos priespaudos, kurią kentė Lietuva, ypač nuo šiurpių 
Muravjovo laikų. Auganti lietuvių inteligentų karta galėjo turėti tik vieną laisvą vie- 
šojo darbo lauką - tai reiškia... bendradarbiavimą su valdžia Lietuvos nutautinimo 
akcijoje. Bet kokios kitos krypties veikla buvo griežtai ir beatodairiškai draudžiama, 
o oficialioji lietuviams buvo nepriimtina. 

Rusų valdžios politika Lietuvoje po 1863 m. buvo padiktuota istorinio lenkų-rusų 
ginčo. Būtent - valdžia norėjo Lietuvoje ir Baltarusijoje nuslopinti lenkų kultūrinę 
įtaką, atskirsti abu šiuos kraštus nuo kultūrinės Lenkijos traukos. Tai pirmiausia lietė 
Baltąją Rusią. Nes Baltarusija buvo tas taškas, kuriame suėjo ir kryžiavosi lenkų ir 
rusų įtakos, kur toji kova turėjo įsiliepsnoti ypač stipriai. Etnografinė Lietuva, nepa- 
žįstanti nei unijos“, nei pravoslavijos, turinti šimtąkart ryškesnį etnografinį bei kul- 
tūrinį individualumą nei Baltosios Rusios gyventojai, nebuvo tokia svarbi lenkų ir 
rusų įtakų kovos vieta, kaip Baltarusija. Visų pirma, kultūrinės rusų įtakos Lietuvoje 
visai nebuvo, tuo tarpu egzistavo gili, istorinių veiksnių apibrėžta lenkų kultūrinė 
įtaka, pasireiškianti aukštųjų visuomenės sluoksnių polonizacija, iki pastarojo meto 
taip pat visos švietimo sistemos, bažnyčios bei dvasininkijos polonizacija, nuolat 
besiskverbiančia nesuskaičiuojamomis istoriškai nusistovėjusių tarpusavio santykių 
arterijomis. Bet tuo tarpu, kai Baltarusija, neturinti ryškaus etnografinio individu- 
alumo, buvo beveik išimtinai svetimų konkuruojančių įtakų sferoje, Lietuva ne tik 
turėjo tokią individualybę, giliai besiskiriančią nuo etnografinės slaviškų tautų indi- 
vidualybės, bet ir sugebėjo ją įtvirtinti ir sukoncentruoti iki kultūrinio kūrybingumo 
išraiškos, ką jau aiškiai matome XIX a. lietuvių kūryboje, apie kurią jau kalbėjome. 
Tad lenkiška įtaka, neabejotinai labai rimta ne tik kultūrinėje, bet ir politinėje srity- 
je, nebuvo Lietuvoje vienintelė ir nesugebėjo nuslopinti individualios lietuvių kūry- 
bos. Tokia buvo situacija abiejuose tuose kraštuose, kuriuose rusų valdžia po 1863 m. 
troško padaryti Lenkijai didžiausią žalą, suduoti skaudžiausią smūgį, niveliuojant jos 
reikšmę ir įtaką iki etnografinės sąvokos nuo to momento, kai bus nuslopintas jos 
kultūrinis spinduliavimas į išorę. Tai buvo pagrindinė rusų valdžios užduotis istori- 
niame lenkų-rusų ginče. 

Užgniaužti kultūrinį Lenkijos spinduliavimą, ją sutalpinti siauruose etnografinės 
sąvokos rėmuose, sulaužyti istorines valstybingumo tradicijas, amžinai įsipinančias 
į nelemta Rusijai lenkų klausimą - štai užduotis. Kaipgi ją sėkmingai spręsti 
abiejuose „pakraščių“ kraštuose? Baltojoje Rusioje buvo užgniaužta ir paskelbta už 
įstatymo ribų viskas, kas buvo lenkiškos įtakos išraiška, kartu buvo beatodairiškai 

draudžiamos bet kokios tuomet dar silpnai besireiškiančios baltarusiškojo individua- 
lumo apraiškos bei stipriai remiamos rusiškos įtakos pravoslavystės skleidimo liaudy- 
je, mokyklų steigimo, didesnių nuosavybės teisių rusams suteikimo forma ir t. t. Kiek 
kitaip dėl anksčiau minėtų priežasčių reikalai klostėsi Lietuvoje. Čia pačiose liaudies 
gelmėse nebuvo rusiškos įtakos, trūko ir natūralių įrankių tai įtakai skleisti. Lygiagre- 
čiai beatodairiškam lenkiškos įtakos stabdymui ir slopinimui reikėjo visų pirma įkurti 
šalyje kokius nors rusų įtakos atramos taškus. Tuo pasireiškė rusų valdžios politikos 
Lietuvoje programa. Tačiau Lietuvoje, priešingai negu Baltojoje Rusioje, lygiagrečiai 
išorinei įtakai jau egzistavo individuali nuolat auganti tautinė kūryba. Taigi čia nepa- 
kako slopinamai lenkų įtakai priešpriešinti išorinės rusų įtakos instrumentus. Visų 
pirma išorinė rusų įtaka, diegiama dirbtinai, be tradicijų, be natūralių atramos taškų 
istoriškai susiklosčiusiuose santykiuose, nebūtų sugebėjusi sėkmingai konkuruoti su 
lenkiška įtaka net ir aštriausiai pastarąją persekiojant. Daugų daugiausia būtų galima 
daryti prielaidą, kad netgi jeigu tas persekiojimas ir sugebės susilpninti ar pašalinti 
lenkišką įtaką tautos kultūrinio vystymosi kelyje, tai tas vystymasis bet kuriuo atveju 
pasuks ne rusiškos įtakos, neturinčios jokių atramos taškų krašte, kryptimi, bet natū- 
raliu individualaus lietuviško kūrybingumo augimo keliu. Kaip galėjo Rusija tikėtis 
savos įtakos įsigalėjimo krašte, kurio etnografinis pagrindas neturi beveik jokio gimi- 
ningumo su slavų tautomis, kuris niekada praeityje su Rusija jokiomis kultūrinėmis 
įtakomis susijęs nebuvo (ankstesnė gudų įtaka Lietuvos kunigaikščių dvaruose net 
nebuvo rusiška ir, pagaliau, buvo visiškai ištrinta tolesnio tautos vystymosi kelyje), 
krašte ištisai katalikiškame, turinčiame ilgą lenkų įtakos tęstinumo tradiciją, galų gale 
krašte, kuriame vis galingiau pradėjo reikštis individuali kūryba, paremta senomis 
etnografinėmis tradicijomis, atgimstančia tautine kultūra? Prasisiekėliškas dirbti- 
nai įvestos rusiškos įtakos pobūdis negalėtų jai užtikrinti gilesnio veiklos efekto ir iš 
anksto pasmerktų šią įtaką akivaizdžiam bankrotui, nepriklausomai nuo bet kokio 
spaudimo, prievartos ir piktnaudžiavimų. Ką, pavyzdžiui, reikštų kokios nors pravos- 
lavų cerkvės, nors jų būtų pristatyta ne mažiau nei katalikiškų bažnyčių, šalyje, kur 
visi gyventojai katalikai? Tiesa, valdžia dėl šios priežasties nedelsdama ėmė persekioti 
katalikų tikėjimą Lietuvoje - iš čia ta opozicinė ir priešiška valdžiai kunigų laikysena, 
su kuria lietuvių dvasininkija vėliau įžengė į tautinio atgimimo areną - tačiau perse- 
kiojimas, nors pats savaime ir neduodantis rezultatų, gali sukurti papildomų proble- 
mų persekiotojui ten, kur jų nebuvo esant natūraliai santykių raidai. 

Kad nepakanka primesti išorinę rusų įtaką kartu persekiojant ir slopinant len- 
kiškąją, suvokė net tokia barbariška ir pripratusi prie kumščio ir rimbokos kulto vy- 
riausybė kaip dabartinė. Todėl reikėjo esamomis sąlygomis rasti kokią nors gyvybin- 
gą ir turinčią vystymosi galimybių srovę, į kurią būtų galima įskiepyti rusišką įtaką 

ir kuri galėtų būti panaudota kaip rusų kultūrinės propagandos įrankis. Tik tokiu 
būdu būtų galima tikėtis sėkmingo rusiškos įtakos priešpriešinimo lenkiškajai. Taigi 
tą įtaką reikėjo pritaikyti prie kokios nors jau egzistuojančios ir gyvybingos tenden- 
cijos — tokia visiškai teisingai buvo pripažinta lietuvių tautinė kultūrinė kūryba, kuri 
jau tada reiškėsi vis plačiau. Tos politikos auka tapo akivaizdžiausia kultūrinės kūry- 
bos šaka — raštija. 

Tai buvo ne tik atitinkamos cenzūros reikalas. Suprantama, kad bendroji cenzūra 
sergėtų literatūros turinį ir apkarpytų laisvą sparnuotą žmogaus mintį; bet visa tai 
lietė lietuvius kaip ir visas kitas tautas, liūliuojamas ryžtingos ir jautrios valstybės sar- 
gų „globos“. Lietuvių raštijos, kuri, valdžios manymu, istoriniame lenkų-rusų ginče 
turėjo įvykdyti specialią užduotį, atžvilgiu buvo sumanyta visai kas kita. To recepto 
formulė: prievarta primesti lietuviškajai raštijai rusiškus rašmenis. Tai turėjo nešti 
dvigubą naudą. 

Visų pirma, plačiosios liaudies masės, per tautinę raštiją supažindintos su rusišku 
alfabetu, galėtų labiau linkti į rusišką literatūrą, ypač liaudžiai suprantant pačią rusų 
kalbą, kurios būtų mokoma pasitelkus visą švietimo sistemą. Antra, lietuviškos raš- 
tijos susigiminiavimas su rusiškąja ir kalbos mokėjimas palengvintų rusiškos įtakos 
pačiai literatūrai plitimą. Žodžiu - sumanymas buvo „puikus“. Lietuvių literatūra, jų 
kultūrinio kūrybingumo išraiška, turėjo būti išniekinta rusiškų grobikiškų instinktų 
ad majorem gloriam!” Taigi rusų politika Lietuvoje, paremta Muravjovo-Koriko tra- 
dicijomis, reiškėsi: a) negailestingu lenkų įtakos slopinimu; b) betarpiškos išorinės 
rusų įtakos primetimu, kas pasireiškia mokymo sistemoje, krašto valdyme, dirbtinai 
skatinant pravoslavybę (vienuolynai, cerkvės, pravoslavų brolijos - grynai katalikiš- 
kame krašte), remiant rusų nuosavybės įsigijimą, bandant kurti rusų valstiečių ko- 
lonijas, tam tikru metu - proteguojant gana gausią vietinę rusų sentikių bendriją ir 
pan.; c) skiepijimu į lietuvių tautinę kūrybą tokių bruožų, kurie ją glaudžiai susietų su 
rusiška kultūra, ir tai atvertų duris rusų įtakai. 

"Tai yra rusų politikos Lietuvoje direktyvos po 1863 metų. 

Biurokratinė „globėjiška“ politika vis dėlto ties trečiuoju punktu apsiriko. Lietu- 
vių kultūrinės kūrybos pavertimas dirbtiniu rusų įtakos platinimo įrankiu turėjo ją 
pačią parodijuoti ir užmušti. Žinoma, negalėjo būti ir kalbos, kad lietuviai priimtų 
tokias savo kultūrinės išraiškos realizavimo sąlygas. Tauta, besiveržianti į gyvenimą, 
vystymąsi bei kūrybą, jau savaime negalėjo pasukti ta kryptimi, kuri būtų jai mirti- 
na. Savisaugos instinktas, stiprėjantis proporcingai tautos gyvybingumui, turėjo būti 
ypač stipriai įtemptas tada, kai lietuviai, įveikdami ilgą istorinę krizę, stojo prie savo 

tautinio atgimimo slenksčio. Toks jų kūrybos parodijavimas, toks brutalus jų šven- 
tos istorinės evoliucijos suteršimas nešvariais okupanto norais buvo tolygus-kūrybos 
apskritai uždraudimui. 

Iš čia matome, kad lietuviai tame istoriniame lenkų-rusų ginče netapo, deja, ta 
trečiąja „laimingąja puse“ - tertius gaudens“, kokia tam tikra prasme tapo jų kaimy- 
nai ir šiauriniai broliai latviai. Priešingai - atsidūrė jie pačioje blogiausioje padėtyje, 
nes tai buvo bet kokios kūrybos uždraudimo sąlygos. Jų vystymosi aplinkybės 
buvo blogesnės ir sunkesnės nei lenkų, nes draudimas buvo objektyviai sunkus ne tik 
pats savaime, bet ypač jų atžvilgiu: jų kūrybingumas tik dabar, po ilgo ir skausmin- 
go istorinio persilaužimo, pradėjo reikštis ir dar nesugebėjo įgauti tos mechaninės 
pagreičio jėgos, kurią turi ilgesnes ir senesnes tradicijas puoselėjusių tautų kultūrinė 
kūryba. Lietuvių kūryba ir jų atgimimas rėmėsi beveik vien organiškais veiksniais, jie 
dar neturėjo to tikslumo ir inercijos, būdingos mechaniniams procesams. 

Stabtelėjau ties šiuo klausimu dėl kelių priežasčių. Visų pirma, tai betarpiškai sie- 
jasi su tautinio atgimimo pradžia - jam sukuriamos ypatingai sunkios sąlygos. Be to, 
aukščiau apibrėžta valdžios politika veikė vienodai per visą tolesnį atgimimo laiko- 
tarpį - besąlygiškai iki 1904 m., sąlyginai ir dabar. Galiausiai - pagrindinių valdžios 
politikos Lietuvoje dėsnių sąrašas paneigia ir panaikina siaubingą legendą, sufalsifi- 
kuotą Lietuvos priešų ir tam tikrų lenkiškos opinijos sferų platinamą, deja, atkakliai 
ir su užsispyrimu. Ta legenda, kuriai pasmerkti trūksta žodžių, nes ji yra šventvagys- 
tė gyvos lietuvių Tautos atžvilgiu, skelbia, esą tautinis lietuvių atgimimas buvęs rusų 
valdžios intrigų rezultatas, vos ne vienas iš Muravjovo darbų. O juk matėme, kas 
lietuvių kultūrai buvo Rusijos politika po 1863 m. Jeigu rusų valdžia būtų apsiribojusi 
tik lenkiškos įtakos Lietuvoje slopinimu ir išorinės rusų įtakos primetimu be jokio 
ryšio su vidinių tarpusavio santykių tęstinumu krašte, tai lietuvių tautinis atgimimas 
gal ir būtų dėl to ką laimėjęs, nors ir čia nauda būtų buvusi abejotina, nes turtinga ir 
nusistovėjusi lenkiška įtaka, kurios elementais galėjo tam tikra prasme maitintis lie- 
tuvių kultūra be jokios baimės dėl savo individualumo, buvo laužoma dirbtinai; bet 
kuriuo atveju, net jeigu lietuvių kūrybingumas išloštų satrapų dėmesį nukreipus nuo 
savęs, tai tą naudą būtų buvę galima išreikšti formule „tertius gaudens“, bet anaiptol 
tai nebūtų sąmoningų valdžios intrigų darbas. Vis dėlto taip nebuvo. Tik tada, jei- 
gu lietuviai būtų pasinaudoję tomis savo kūrybos vystymosi sąlygomis, kurias jiems 
suteikė valdžia, toji legenda būtų tikra ir teisinga, tačiau tada lietuviai būtų įvykdę 
ne savo tautinį atgimimą, bet tautinę savižudybę, - greitai ar ne taip greitai; nes val- 
džia, panaudojusi jų kūrybą kaip rusiškos įtakos platinimo įrankį, pradėtų vykdyti 


13 Tertius gaudens (lot.) - pažodžiui trečias džiaugiasi; Kai du pešasi, trečias laimi. - Ž. N. 

palaipsnį nutautinimo planą. Tačiau kalbėti apie lietuvių tautinį atgimimą kaip apie 
valdžios intrigą yra tuo labiau absurdiška, žinant sąlygas, kokiomis jis iš esmės įvyko. 
Intriga iš valdžios pusės tikrai buvo - ir tai niekšiškiausios rūšies, tačiau lietuviai ant 
to jauko neužkibo ir įvykdė savo tautinį atgimimą nepaisydami valdžios intrigų. Jei 
atskiros asmenybės, kaip, pavyzdžiui, nelaimingasis Ivinskis, laikinai ir papuldavo 
į valdžios intrigos spąstus, tai tuo jos tik veikė prieš tautinį atgimimą, ir tauta už 
tokius faktus nėra atsakinga. 

Legenda, apie kurią čia kalbame, yra niekšiškas šmeižtas, mestas tautos atgimi- 
mui, ir gali būti kartojamas arba žmonių, kurie savo politikos tikslais nori suklastoti 
tautos istoriją ir padaryti atstumiančia pačią tautą, arba nesąmoningų žmonių, kurie 
nesupranta, ką kalba. Pagaliau, pirmieji tolimi tautinio Lietuvos atgimimo blyksniai 
išryškėjo gerokai prieš 1863 m., kada negalėjo būti ir kalbos apie valdžios intrigą ir 
kada Vilniuje visame lenkiškos kultūros spindesyje veikė Didysis Universitetas. Kartu 
tokie pat tautinio atgimimo blyksniai pasirodė ir iš kitos Rusijos valstybinės sienos 
pusės - iš Prūsų Lietuvos. Atgimstančios Lietuvos Jonu Krikštytoju, skinančiu jai is- 
torinio vystymosi kelią, buvo didis visuomenės demokratizavimo procesas, vykstąs 
XIX a. visiškai nepriklausomai nuo rusų valdžios dalyvavimo ir prieš jos valią. Tačiau 
Jono pranašyste, skelbiančia artėjančio atgimimo proceso pradžią, buvo XIX a. lietu- 
vių kultūrinė kūryba, charakterizuota aukščiau. 

Lietuvos atgimimas ne tik nekilo iš valdžios intrigos, bet dar ir patyrė tam tikrų 
praradimų dėl istorinių Lenkijos ir Rusijos santykių raidos - vardan savo istorinio 
ryšio su Lenkų Tauta. Taigi Lenkija turi su pasibjaurėjimu atmesti visas jai pakišamas 
šmeižikiškas legendas apie Lietuvą. 

Man belieka pasakyti dar keletą žodžių apie patį lietuviškos spaudos uždraudimą 
po 1863 m. Tas draudimas siejasi su vardu kažkokio Hilferdingo, mokslininko-sva- 
jotojo, kuris savo kabineto tyloje audė svajas apie visų slavų abėcėlę, turinčią visą 
nukamuotą žmoniją arba bent jos slaviškąją gentį padaryti laimingą. Taip atsitiko, 
kad gilios „mokslininko“ minties vaisius turėjo išeiti iš jo laboratorijos tylos gyveni- 
mo išbandymui ir tapti įrankiu priespaudos, kuri skaudžiai atsilieps lietuvių tautos 
evoliucijai. Tos palaimingos priemonės saldumo pirmieji turėjo paragauti lietuviai, 
prieš savo valią ir prigimtį „pagerbti“ pakėlimu į slavų genčių eiles ir atiduoti sla- 
viškajam pedagoginiam metodui. Hilferdingo svajonės visiškai sutapo su tuo metu 
dominuojančiomis rusiškos visuomeninės politinės minties kryptimis. Visų pirma, 
jos buvo labai parankios ultrareakcinėms Muravjovo tipo priespaudos tendencijoms, 
kurioms nebuvo nieko neįmanomo visagalių kumščio ir kartuvių akivaizdoje; šios 
krypties ideologams Hilferdingo sumanymas buvo reikalingas tik kaip forma, nes, jų 
įsitikinimu, turinys nevaidino didelio vaidmens; kumštis turėjo užpildyti jo turinį ir 

nulemti jo gyvybingumą. Esmė buvo rusiškos įtakos sukūrimas bei įtvirtinimas; Hil- 
ferdingo sumanymas mechaniškai siejo rusišką įtaką su lietuvių kultūrine kūryba - ir 
to pakako; o ar tuo pat metu jie leidosi susiejami organiškai - nesvarbu, nes tam 
yra įsakymas ir ginkluotas kumštis. Be to, Hilferdingo sumanymas siejosi ir atitiko 
pseudodemokratinę tendenciją, propaguojančią tam tikrą specifiškai rusišką cezari- 
anizmą, kuriame tautos taps laimingos globėjiško Rusijos valstybingumo dėka. Hil- 
ferdingo sumanymas tų tendencijų požiūriu turėjo stiprinti rusiškąjį valstybingumą 
Lietuvoje ir įvesti lietuvius į laimingą rytojų. Pagaliau, Hilferdingo sumanymą karštai 
palaiko mistiškos slavofilinės krypties atstovai, kuriems jis buvo vienas iš žingsnių 
įgyvendinant miglotus rusiškojo slavofilizmo idealus; kad lietuvių tauta visiškai nėra 
slaviška ~ apie tai ponai slavofilai nenorėjo ir pagalvoti: jie buvo pakankamai dosnūs 
bei taurūs, kad teikėsi skleisti savo slaviškąją laimę ne tik teisėtiems išrinktosios gi- 
minės sūnums, bet ir posūniams bei barbarams; tik kad tiems barbarams slavofiliškos 
laimės, paverstos nelaisve, idealai neturėjo jokio žavesio; nes laimė yra subjektyvi, ir 
jei kam nors ji pasireiškia pasyvumu bei nelaisve, tai dėl to nebūtinai ji bus visuotinai 
tokia visiems žmonėms. Žodžiu, Hilferdingo sumanymas sutapo su dominuojančio- 
mis tendencijomis Rusijoje ir atitiko valstybės interesus, kaip tai apibrėžiau aukščiau. 
Vyriausybė - Muravjovas, Kaufmanas, Kornilovas - suprato, kad rusiškos abėcėlės 
primetimas lietuvių raštijai nepaprastai palengvins rusiškos bei pravoslaviškos įta- 
kos plitimą Lietuvoje ir žymia dalimi apribos lenkišką bei katalikišką įtaką liaudžiai. 
Manyta, kad rusiška įtaka, pasiekianti liaudį šiuo keliu, bus šimtąkart veiksmingesnė, 
negu ji eitų dirbtinio primetimo iš išorės keliu, rusų valstiečių kolonizacijos forma, 
kuriant naujas pravoslaviškas parapijas... be avelių, net iškreipto valdiško švietimo 
forma ir pan. Tiesą sakant, šių visų išorinių rusifikacijos būdų ir nebuvo atsisakyta, 
tačiau ypatingu rūpesčiu buvo apgaubtas tas Hilferdingo projektas ir jo buvo laiko- 
masi iki 1904 m. 

Kai 1864 m. Jonas Juška, kun. Antano Juškos brolis, kreipėsi į Vilniaus švietimo 
apygardos kuratorių Kornilovą su savo rusų-lietuvių gramatikos rankraščiu, Korni- 
lovas pasiūlė jam perrašyti lietuvišką tekstą rusiškomis raidėmis, kartu duodamas 
J. Juškai įvairiausių pažadų. Jonas Juška tuo tarpu sutiko ir ėmėsi rankraščio perdir- 
bimo, vis tik vėliau, nebaigęs pradėto darbo, tos mintes atsisakė. Tačiau pats sumany- 
mas, jau pajudėjęs, nesustojo. Netrukus iškyla naujas asmuo, kuris tęsia rusiško rai- 
dyno primetimo lietuviams darbą. Tas asmuo yra Mikuckis, Varšuvos vyriausiosios 
mokyklos dėstytojas, kilęs iš Lomžos gub. Mikuckis moka keletą kalbų, tarp jų ir lie- 
tuvių. Tipiškas karjeristas, ambicingas ir nesirenkantis priemonių tikslui pasiekti, ne- 
turįs jokių principų nei pagarbos žmonėms ir jų idealams, Mikuckis suuodžia Vilniu- 
je gerą asmeninį bizniuką ir tampa eksperimento, atliekamo su lietuviais, vykdytoju. 

Mikuckis prisistato Muravjovui, turėdamas rekomendacinį Miliutino, kuriam savo 
ruožtu buvo rekomenduotas Hilferdingo, laišką, taigi netrukus gauna pavedimą pra- 
dėti leidybinę veiklą lietuvių kalba rusiškomis raidėmis. Muravjovas tuo tikslu įkuria 
leidybos komitetą, į kurį be Mikuckio taip pat įėjo: Antanas Petkevičius ir Ivinskis, 
lietuviai, bei Krečinskis, rusas, mokantis lietuviškai. Komitetas imasi leidybinio dar- 
bo ir po kurio laiko išleidžia pirmą lietuvišką knygą, išspausdintą rusiškomis rai- 
dėmis: A6eųene xemaŭmumkaŭ noemysuwuka (Abėcėlė žemaitiškai lietuviška). Tuo 
metu dar nebuvo draudimo spausdinti leidinius lietuviškai lotyniškomis raidėmis, 
tik lygiagrečiai turėjo būti leidžiamos, remiant valdžiai, knygos rusiškomis raidėmis. 
Tačiau tas lygiagretumas negalėjo išeiti valdiško tipo leidiniams į naudą, taigi greitai 
išryškėjo tendencija laipsniškai riboti konkurenciją ir galiausiai visiškai monopoli- 
zuoti lietuviškus leidinius įsigalint rusiškai abėcėlei. Antanas Petkevičius, dalyvaujan- 
tis Muravjovo įkurtame leidybos komitete, blogoji Lietuvos dvasia, niekingas indivi- 
das, kuris buvo katalikų šventikas, o po to susipykęs su vyskupu Valančiumi priėmė 
pravoslavybę ir taip pasiliko dvasininkų luome, lietuvis-išdavikas tapo savosios raš- 
tijos budeliu. Degdamas neapykanta Valančiui ir norėdamas jam atkeršyti, Petkevi- 
čius pradėjo intrigą, pateikdamas Muravjovui visą ligtolinę lietuvių literatūrą kaip 
priešišką rusų valstybingumo idėjai, pavojingą ir žalingą. Ypač Petkevičius kibo prie 
Valančiaus darbų; savo apsukriais Valančiaus kūrinių fragmentų vertimais specialiai 
išryškindamas tą „pavojingą tendenciją“, taip pat apsukria dialektine savų komenta- 
rų sofistika Petkevičius sugebėjo iš dalies pasiekti tikslą. Dėl jo skundų Muravjovas 
įsakė uždrausti pardavinėti keletą knygelių, ar tai paties Valančiaus rašytų, ar išleis- 
tų jo paliepimu. Tos knygelės, daugiau ar mažiau religinio turinio, buvo pripažintos 
pavojingomis rusų valstybei. Tarp jų buvo ir kapitalinis Valančiaus darbas - Žemai- 
čių vyskupijos istorija. Kitais metais (1865) generalgubernatorius Kaufmanas išleido 
aplinkraštį, visuotinai draudžiantį leisti ir pardavinėti lietuviškus leidinius, spausdin- 
tus lotyniškomis raidėmis. Vidaus reikalų ministro potvarkis tais pačiais metais pa- 
tvirtino aplinkraštyje paskelbtą draudimą. 

Tokiu būdu 1865 m. lietuviškoji raštija rusų valstybėje tapo uždrausta. Atgimė ji 
po 20 metų anapus valstybės sienos, Prūsų Lietuvos teritorijoje, kartu su prasidėjusiu 
bendru didžiuoju tautiniu atgimimu. Tuo tarpu po 1865 m. dar kurį laiką bandyta 
įsivežti lietuviškas knygas, spausdintas Prūsų Lietuvoje gotikiniu šriftu, paraidžiui 
remiantis spaudos draudimo įsakymu, kuriame uždraudžiami leidiniai, spausdin- 
ti lotyniškais rašmenimis. Nors gotikiniu šriftu spausdinti leidiniai negalėjo turėti 
lietuviams didelės reikšmės, nes didlietuviai nepažinojo šio šrifto, vėliau ir jie buvo 
uždrausti. Valdiškų leidinių monopolis tapo absoliutus. Apie lietuvių imunitetą to- 
kio tipo leidiniams aš dar kalbėsiu; čia pažymėsiu visišką tų leidinių fiasko pirmųjų 

sunkiausių 20 metų laikotarpiu po spaudos uždraudimo, taip pat-atskirus bandymus 
tą draudimą pralaužti. Graždanka, t. y. lietuviškai rusiškuoju raidynu išspausdinta: 
1864-1869 m. - 20 knygų; 1870-1874 m. - 3 knygos; 1875-1879 m. - 3 knygos; pagaliau 
1880-1884 m. - 1 knyga (G. Baltramaičio bibliografija, II leidimas). Tuó metu iš lie- 
tuvių pusės buvo įvairių bandymų spaudos draudimą, kuris rėmėsi tik aplinkraščiais 
ir formaliai įstatymo galios neturėjo, pralaužti. 1876 m. p. P. Vileišis ir kai kurie kiti 
asmenys kreipėsi į Peterburgo cenzūros valdybą su prašymu leisti išspausdinti keletą 
knygelių lotyniškais rašmenimis; cenzūra grąžino rankraščius su leidimu juos spaus- 
dinti, bet ne lotyniškomis raidėmis; vis dėlto išimtinai tarpininkaujant spaudos reika- 
lų viršininkui p. Grigorjevui, kuris buvo lingvistas ir suprato situacijos nenormalumą, 
kai kurios iš tų knygelių Peterburge buvo išspausdintos Vidaus reikalų ministro Ti- 
maševo leidimu; tokiu būdu buvo išleistos 6 knygelės. Jos jau buvo pradėtos platinti, 
kai į šį reikalą ėmė gilintis Vilniaus generalgubernatorius ir uždraudė jų pardavimą. 
Apskritai, išskyrus tą atvejį iš Timaševo laikų, visi kiti Vidaus reikalų ministrai, į ku- 
riuos buvo kreiptasi, prašymus visuomet atmesdavo. 1879 m. p. Zavadskis, Vilniaus 
knygininkas ir spaustuvės savininkas, gavęs cenzūros leidimą išleido lietuviškas mal- 
daknyges, tačiau visas jų tiražas vis tiek buvo konfiskuotas. Taip pat tuo metu keletą 
kartų lietuviškai lotyniškomis raidėmis buvo spausdinami moksliniai leidiniai. Dar 
1865 m. Peterburgo Mokslų Akademija, nepaisant Mikuckio protesto, lotyniškomis 
raidėmis išspausdino Donelaičio darbus. 

1879 m. p. Baudouin de Courtenay, tuo metu Kazanės universiteto profesorius, 
pasisiūlė, kad Universitetas, remdamasis caro patvirtintomis universitetų leidybos 
teisėmis, leidžiančiomis jiems autonomiškai be specialaus cenzūros leidimo spaus- 
dinti mokslinius leidinius, išleistų kun. Antano Juškos vestuvinių dainų rinkinį, ir tai 
buvo sėkmingai padaryta. 1880 m. Peterburgo Mokslų Akademija, tarpininkaujant 
jos pirmininkui grafui Tolstojui, iš paties caro gavo leidimą savo leidyklose spausdinti 
lietuviškai lotyniškomis raidėmis mokslinius darbus, su išlyga, kad visos tos knygos 
būtų skirtos išimtinai mokslo reikalams ir nebūtų platinamos lietuvių liaudžiai". Ži- 
noma, šios negausios išimtys buvo tik lašas jūroje ir negalėjo patenkinti tuometinių 
kultūrinių liaudies poreikių. Prasidėjus tikrajam atgimimui jau nebus nė kalbos apie 
tai, kad lietuviai būtų galėję apsieiti be nelegalių spaudos leidimo būdų ir kad ga- 
lėję būtų ja nepasinaudoti atgimimo tikslais. Tuo tarpu pirmuosius du dešimtme- 
čius po spaudos uždraudimo padėtis visais atžvilgiais buvo apverktina. Knygų lei- 
dyba Didžiojoje Lietuvoje, iki tol nuolat augusi, buvo radikaliai nutraukta, leidiniai, 
spausdinti rusiškomis raidėmis, falsifikuojantys tautinę raštiją, lietuvių buvo atmesti, 

Kadangi praktiškai kiekvienas gali nusipirkti Akademijos leidinius, tad faktiškai negalima buvo visiškai išvengti tų 
lietuviškų knygų paplitimo; tačiau jų mokslinis, ne populiarus, pobūdis jau savaime kliudė joms paplisti liaudyje. 

spaudos draudimo apėjimo faktai buvo vienetiniai ir jų beveik galima neimti domėn, 
žodžiu - didelė dvidešimties metų praraja tautinėje raštijoje. Tik Prūsų Lietuvoje 
knygų leidyba nesustojo, tačiau jos įtaka Didžiajai Lietuvai buvo labai silpna dėl di- 
delio poreikių, kuriems tarnavo, skirtumo, dėl to, kad buvo spausdinamos gotiškais 
rašmenimis ir pagaliau dėl to, kad jos buvo draudžiamos Rusijos teritorijoje. Tuo 
metu Prūsų Lietuva pradėjo lietuviškų maldaknygių lotyniškais rašmenimis leidybą 
eksportui į Didžiąją Lietuvą, ir jos ten iš tikrųjų ėmė vis labiau plisti. 

Tokia buvo lietuviškos raštijos padėtis devintajame praėjusio amžiaus dešimtme- 
tyje, susidariusi dėl draudimo spausdinti leidinius lietuviškai lotyniškais rašmenimis. 
Tuo sunkiu dvidešimties metų laikotarpiu nuo 1865 m. tautos kultūrinis kūrybingu- 
mas buvo visiškai suvaržytas. Skausmingiausias buvo raštijos uždraudimas, nes ji ar 
spaudos, mokslo bei populiarių knygų, ar literatūrinės kūrybos forma - sudaro vieną 
iš tautinės kultūrinės kūrybos pagrindų. Tačiau ir visi kiti kūrybos bei tautinio vys- 
tymosi keliai lietuviams buvo uždaryti. Apie tautinę švietimo sistemą negalėjo būti 
ir kalbos, privati ar namų savišvieta taip pat varžoma, be to, nebuvo jokių legalių 
vadovėlių; kokios nors sąjungos ar draugijos, ar grynai kultūrinio, ar visuomeninio 
pobūdžio, buvo draudžiamos valstybėje, kurios valdžia turėjo visų savo pavaldinių 
poreikių numatymo ir patenkinimo monopolį. Pagaliau, valdžia traktavo lietuvius 
kaip kandidatus į rusus, ir šiuo požiūriu draudė bet kokią veiklą, leidžiančią teigti lie- 
tuvių, kaip tokių, egzistavimą bei vystymąsi. Toliau matysime, kokiu specifiniu būdu 
valdžia leido kultūrinio darbo tarp lietuvių galimybę ir kokią poziciją užėmė derybo- 
se dėl spaudos draudimo panaikinimo, kurias 1884 m. su ja pradėjo vienas iš pirmųjų 
atgimimo veikėjų. Valdžia tik tiek buvo pasirengusi toleruoti kultūrinį lietuvių darbą, 
kiek jis rodė jų gravitaciją Rusijos link ir kiek jis akcentavo būtino tautinio bei kul- 
tūrinio lietuvių susiliejimo su rusais procesą. Taigi negalėjo egzistuoti jokios lietuvių 
kultūrinės draugijos, jokia grupinė veikla. Šiuo aspektu lietuviai buvo neapsakomai 
pažeminti, lyginant, pavyzdžiui, su jų šiauriniais bičiuliais latviais, kurie tuo metu 
jau buvo pasiekę savo tautinio atgimimo pilnatvę po šimtąkart sunkesnio ir gilesnio 
istorinio nuopuolio, velkant Kalavijuočių ordino ir Infliantų bei Kuršo bajorų jungą; 
tada, kai artimoje lietuvių kaimynystėje gimininga jiems latvių tauta plėtojo energin- 
gą ir vaisingą kultūrinę veiklą, stiprindama savo spaudą ir literatūrą, įtempta leidybi- 
ne veikla ir gausių draugijų darbu didindama savo kultūrinius pasiekimus, plečiant 
švietimą, pasiekiant tokį kultūros suklestėjimo lygį, kaip tautinio teatro atsiradimas, 
žodžiu - kaupdama savo gyvybines jėgas visose kultūrinės ir visuomeninės veiklos 
srityse, lietuviai, neturintys elementarių sąlygų bei teisių, bet pribrendę veikliam kū- 
rybingumui, turėjo likti prievartinėje nejudrumo būsenoje, tuščiai ir bevaisiai eikvo- 
dami savo tautinę energiją. Bet kokių savivaldos organizacijų, net griežtai lokalinė- 
je ūkinėje sferoje, nebuvimas irgi pasmerkė lietuvius visiškam pasyvumui ir uždarė 

jiems visus kelius kūrybinei energijai pasireikšti. Ydinga luominėvalsčiaus pseudosa- 
vivaldos organizacija buvo gera dirva „išrinktųjų“ valdininkų piktnaudžiavimams, tai 
buvo ir policinės kaimo žmonių kontrolės įrankis. Tiesa, Suvalkų gub., priklausančio- 
je Lenkijos Karalystei ir išskirtoje iš palaimingo „šiaurės-vakarų krašto“ sąlygos buvo 
kiek pakenčiamesnės, ypač valsčiaus savivaldos ir mokyklų srityse, tačiau bendros 
nepalankios aplinkybės tautinei kūrybai reikštis apėmė ir šią Lietuvos dalį. 

Tų nepakenčiamų sąlygų rezultatas buvo tas, kad lietuvių kultūrinė kūryba, kuri 
per visą XIX a. metai iš metų augo, staiga buvo sustabdyta ir būtent tuo momentu, 
kai nuolat progresuojantis visuomeninės ir ekonominės demokratizacijos procesas 
bei baudžiavos panaikinimas, atrodė, pranašavo tautinio kūrybingumo augimą ir jo 
paplitimą platesniuose nei ligi tol liaudies sluoksniuose. 

Tačiau pakilusios bangos jokia užtvanka negali visiškai sulaikyti ir nuslopinti. Su- 
varžyta energija kaupiasi, kad ištrykštų su dar didesne jėga mažiausio pasipriešinimo 
kryptimi. 

Niūriųjų dviejų dešimtmečių, kurie tęsėsi nuo 1864 m. iki 1883 m., pabaigoje su- 
bręsta nauja liaudies inteligentijos karta, sukaupusi savyje tautinės kultūros elementų 
kapitalą, visuomeninius ir kultūrinius liaudies poreikius, jos rūpesčius, gimusius ne- 
laisvėje, bei jos skausmą ir neišnaudotos kūrybinės energijos ilgesį, ir kartu perėmusi 
į save kūrybinę savo didžiųjų pirmtakų - Donelaičio, Poškos, Daukanto ir kitų - tra- 
diciją. Tokia yra lietuvių atgimimo genezė. 

LIETUVOS TAUTINIO ATGIMIMO 
PROCESO EIGA IR CHARAKTERISTIKA 


Pirmoji jaunatviška tautinio atgimimo stadija; 
„Lietuvos mylėtojų“ srovės periodas (1883-1886); 
mėnraštis Aušra, jo pobūdis ir veikla. 


Matėme, kad praėjusio amžiaus 9-ajame dešimtmetyje, tuo metu, kai jauna lietuvių 
liaudies inteligentija brendo kūrybingumui, rusų okupuotoje Didžiojoje Lietuvoje dėl 
politinių priežasčių jai buvo uždaryti visi veiklos keliai tiek kultūros, tiek visuome- 
ninio darbo sferose. Tokiomis sąlygomis galima tik nelegali veikla, vykdoma nepai- 
sant draudimų ir besisemianti gyvybingumo iš liaudies poreikių, kurie galų gale turi 
nugalėti. Tačiau ir nelegali veikla to meto Lietuvoje buvo labai ribota. Visų pirma 
lietuvių tauta dar neturėjo nusistovėjusios kultūrinės kūrybos tradicijos; atgimimo 
priešaušrio literatūrinė ir kultūrinė kūryba, nors ir nuolat auganti, buvo greičiau ats- 
kirų asmenybių pastangų rezultatas ir nors neabejotinai buvo visuomenės brendimo 
proceso išraiška, vis tik bendros sąmoningos veiklos bruožų neturėjo. Dėl to ji ne- 
galėjo būti lanksti, techniškai tvarkinga, tokia, kokios reikėjo tomis sąlygomis, kad 
sugebėtų veikti nelegaliai. Tas lankstumas turėjo pamažu atsirasti kartu su didėjančiu 
sąmoningu liaudies dalyvavimu atgimimo procese. Tuo tarpu tradicijos nebuvimas 
apsunkino nelegalios akcijos sąlygas. 

Praėjo beveik dvidešimt metų gūdžioje tyloje, kol kultūriniai lietuvių poreikiai su- 
gebėjo pralaužti beatodairišką draudimą ir savo geriausiųjų sūnų rankomis padėti pa- 
grindus „nelegaliai“ kūrybai. Kliūtis daro ne tik tradicijos nebuvimas, bet ir tai, kad 
poreikiai, būdami tik potencialūs, iki galo nepasireiškė bendruomeninėje sąmonėje, ir 
todėl nelegali veikla, tokiomis sąlygomis pradėta ir verčiama nuolat kovoti su daugybe 
viso valstybinio aparato sukurtų kliūčių, nebūtų radusi pirmomis sunkiausiomis savo 
atsiradimo akimirkomis plataus atgarsio bei paramos visuomenėje. Taigi jau pakanka- 
mai subrendusi liaudies inteligentija negalėjo iš karto imtis platesnės veiklos, o pirmuo- 
sius metus praleido besigrupuodama į įvairius ratelius, taip pat vyko ir neorganizuotas 
pavienių asmenų darbas. Tačiau būtinumo organizuotis suvokimas vertė ją dairytis ap- 
linkui ir ieškoti atramos taškų. Buvo aišku, kad vaisingai veiklai būtina atrama organi- 
zacijoje, kuri planingai koordinuotų visų veiklą ir suteiktų jai tęstinumo pobūdį. 

Palanki lietuviams sąlyga buvo tai, kad dalis etnografinės teritorijos egzistavo už 
draudimų ribos - Prūsų Lietuvoje. Tuo niūriuojų dvidešimtmečiu, kuris po 1863 m. 
prislėgė Lietuvą, Prūsijos teritorijoje lietuvių kultūros vystymasis nebuvo sustabdytas 
ir buvo visiškai legalus. Tiesa, tai buvo teritorija, bene mažiausiai susijusi su tautos 
visuma ir bene silpniausiai besivystanti kultūrinės tautinės kūrybos linkme, tačiau 
kaip tik tuo metu ten egzistavo tam tikri kultūriniai šaltiniai, kokie negalėjo egzistuo- 
ti Didžiojoje Lietuvoje. Visų pirma Prūsijos lietuviai turėjo raštiją bei spaudą. Ėjo dar 
kadaise Kuršaičio įsteigtas, o dabar kiek pasikeitęs Naujas Keleivis, ėjo Konzervatyvų 
Draugystės Laiškas, pagaliau, Šerniaus redaguojama Lietuviška Ceitunga. Ir pirmosios 
pastangos buvo nukreiptos į bendratautinių uždavinių formulavimą prūsiškai-lietu- 
viškoje spaudoje. Lietuviškai Ceitungai vadovauti stojo Šernius, žmogus garbingas ir 
nuoširdžiai mylintis Lietuvą; tačiau jo laikraštis buvo grynai vietinio pobūdžio, kaip 
ir visa tuometinė prūsiškai-lietuviška spauda; Lietuviška Ceitunga tenkino kasdie- 
nius vietinių gyventojų poreikius, buvo informacinis laikraštis, neišeinantis už Prūsų 
Lietuvos ribų. Apskritai Prūsų Lietuva gerokai skyrėsi nuo Didžiosios; buvo protes- 
tantiška, spaudai naudojo gotikinį šriftą, politine bei didele dalimi kultūrine prasme 
buvo labai germanizuota. Per amžius atskirta nuo pagrindinio tautos kamieno, pati- 
rianti kitokių politinių bei kultūrinių sąlygų poveikį, prūsiškai-lietuviška liaudis ne- 
jautė ypatingo bendrumo su visa lietuvių tauta. Tiesa, kalba, o kaimo vietovėse, ypač 
šiaurėje, ir papročiai, apranga, mitologijos bei tikėjimų liekanos, dainos ir t. t. - žo- 
džiu, liaudies kultūra ir etnografinis pagrindas - išlaikė šios srities giminingumą Lie- 
tuvai, vis dėlto visa kitų veiksnių, visų pirma religijos ir politinių sąlygų, sfera bylojo 
apie ryškų skirtingumą. Tas skirtingumas pasireiškė ir Prūsų Lietuvos spaudoje, kuri 
buvo pritaikyta prie vietinių poreikių bei bruožų ir neatsižvelgė į tautos visumą. Tiesą 
sakant, sritims, kurios buvo rusų valdžioje, toji spauda neturėjo jokios reikšmės, nes 
buvo neprieinama vien dėl gotikinio šrifto, kuriuo ji buvo spausdinama; o ar galėjo 
rūpėti Prūsų lietuviams jų laikraščių skiltyje aptarinėjami santykiai ir poreikiai už 
kordono esančių kitų sričių - sričių, esančių tokioje skirtingoje nuo jų situacijoje ir 
turinčių tokius skirtingus poreikius? Jeigu Prūsų lietuviai būtų pasiekę aukštesnį ben- 
dros kultūros lygį ir nebūtų pasidavę germanizacijai, tai gilinimasis į savąjį kultūrinį 
ir etnografinį pagrindą bei ištakas galėjo juos labiau sudominti ir patraukti jų dėmesį 
bei sukelti didesnių simpatijų Didžiajai Lietuvai. Tačiau prūsiškai-lietuviška kaimo 
liaudis tokiais klausimais negalėjo perdaug užsiimti, nebent kiek jie siejosi su jos kas- 
dieniais poreikiais. Iš čia - ir glaudesnio ryšio tarp Prūsų Lietuvos ir pagrindinio 
tautos kamieno bei atgimimo srovių nebuvimas. 

Kai jauni lietuvių inteligentai panoro panaudoti lietuviškai-prūsišką spaudą, su- 
sieti ją su atgimimo srovėmis, netrukus pasirodė, kad tai neįmanoma. Naudodamiesi 


SI 


redaktoriaus Šerniaus gera valia ir palankumu jie pradėjo talpinti Lietuviškoje Cei- 
tungoje atitinkamus straipsnius. Tie straipsniai buvo rašomi visos Lietuvos vienybės 
dvasia; juose buvo kalbama apie tautos praeitį, aptariami santykiai su tautiečiais už 
kordono. Vis dėlto, suprasdami, kad nepakanka to vienintelio poveikio būdo per prū- 
siškai-lietuvišką spaudą, negalinčią labiau paveikti Didžiosios Lietuvos ir perdaug 
nuosaikią bei lokalizuotą Prūsijos teritorijoje, jauni lietuvių kultūros darbuotojai ne- 
trukus ėmė puoselėti didesnius planus. 1882 m., tarpininkaujant Lietuviškai Ceitungai 
beijos redaktoriui Šerniui, jie planavo Lietuvių mokslo draugijos įkūrimą, kuri turėtų 
savo spaudos organą ir atliktų tautinės veiklos centro vaidmenį. 

Pagrindiniai šio sumanymo reiškėjai buvo: dr. Basanavičius, kilęs iš Suvalkų 
gub., buvęs Maskvos universiteto studentas, tautiškų lietuviškų straipsnių, paskelbtų 
Naujame Keleivyje ir Lietuviškoje Ceitungoje, autorius, karštas Lietuvos mylėtojas ir 
atkaklus kultūros darbuotojas, kuris neatsisako nuolatinio įtempto literatūrinio bei 
mokslinio darbo Lietuvos labui per visą savo tremties ir klajonių po Čekiją, Austriją 
ir Bulgariją laiką ir kurį pamatysime 1905 m. grįžusį į šalį vėl visuomeninės tautinės 
veiklos centre, kaip vieną iš Didžiojo lietuvių suvažiavimo Vilniuje iniciatorių bei 
jo pirmininką, naujos politinės partijos organizatorių, Mokslo draugijos įkūrėją, lai- 
kraščių redaktorių, gausių grupinių darbų, kurių buvo imtasi po 1905 m., vadovą, - ir 
dr. Zauerveinas (Sauervein), vokietis, bet nuoširdus lietuvių draugas, gausių straips- 
nių ir lietuviškos poezijos bei publicistinių straipsnių apie Lietuvą autorius. 

Lietuviškos Ceitungos redaktorius Šernius prijautė šiam projektui ir buvo pasiren- 
gęs jį paremti. Tokio projekto, koks buvo sumanytas, neįmanoma buvo įgyvendinti. 
Šernius turėjo skaitytis su Lietuviškos Ceitungos skaitytojais ir apskritai su Prūsijos 
lietuvių auditorija. 

Nurodžiau, kokios buvo priežastys, lemiančios prūsiškai lietuviškos spaudos loka- 
lumą, ir tos srities gyventojai tuo metu netroško tautinio suartėjimo su Lietuva kaip 
visuma. Basanavičiaus ir kitų straipsniai, parašyti tautinės Lietuvos vienybės dvasia, 
karštai patriotiniai, sukėlė nepasitenkinimą tarp Lietuviškos Ceitungos skaitytojų, pu- 
siau germanizuotų, lojalių Prūsijai ir nepalankiai žiūrinčių į kažkokias naujas etno- 
kultūrines sroves, ardančias jų germanizacijos proceso pusiausvyrą. Skaitytojai ėmė 
protestuoti ir reikalauti, kad redakcija atsisakytų šių naujų kombinacijų. Lietuviška 
Ceitunga buvo informacinis dar lietuviškai kalbančių, bet jau pasidavusių germaniza- 
cijai, Prūsijos piliečių laikraštis. Nesiekė jis tų tautinių gilumų, kurios net ir čia išlaikė 
savo etnografinio pagrindo grynumą ir kur greičiau būtų atsiradęs atgarsis, jeigu visa 
tautinė veikla būtų pritaikyta jų poreikiams ir jeigu ji jas pasiektų. Tačiau pirmutinės 
pastangos buvo nukreiptos į visą Lietuvą, kurios branduolys buvo už Prūsijos sienų ir 
buvo pasirengęs kūrybai nors ir prispaustas geležinių grandinių. Žodžiu, pirmosios 

tokios pastangos, kokias iš pradžių jų autoriai buvo suplanavę, greitai buvo palaužtos. 
Šernius buvo priverstas nutraukti jaunų lietuvių patriotinių straipsnių spausdinimą, 
nors tai jam asmeniškai buvo labai nemalonu. Taip pat neįmanoma buvo Lietuviškos 
Ceitungos panaudoti Mokslo draugijos įkūrimo tikslams. 

Tada kilo mintis įkurti savarankišką laikraštį nepriklausomai nuo Mokslo drau- 
gijos. Šernius rėmė sumanymą ir davė techniškų patarimų dėl naujojo leidinio. Prie 
projekto įgyvendinimo daugiausiai prisidėjo dr. Basanavičius, Vištelis-Višteliauskas 
ir Mikšas, vis dėlto pagrindinis naujojo laikraščio iniciatorius buvo dr. Basanavičius, 
kuris taip ir liks jo spiritus movens“ ir įtakos jį bei jam vadovaus iš tolimos Prahos. 
Vištelis-Višteliauskas, vėliau taip pat pretendavęs į garbingą naujojo laikraščio, kurio 
atsiradimas laikomas tikra tautinio atgimimo pradžia, iniciatoriaus vardą, vis dėlto 
nevaidino tokio ryškaus vaidmens konkrečioje projekto genezėje, kaip dr. Basana- 
vičius. Vištelis-Višteliauskas nuo seno puoselėjo labai apibendrintą tautinio laikraš- 
čio, skirto Didžiajai Lietuvai ir turinčio dirbti tautos atgimimo kryptimi, projektą; ta 
mintis šmėžavo jam jau 1880 m., kai Drezdene matėsi su J. I. Kraševskiu, darbų apie 
Lietuvą ir literatūros kūrinių, pagrįstų lietuvių istorija, autoriumi. Kraševskis, kurio 
vardas pirmųjų tautinio atgimimo veikėjų buvo tariamas su gilia pagarba, pokalbyje 
su Višteliu-Višteliausku apie Lietuvą pasakęs, jog norint išsaugoti tautą ir jos tradici- 
jas nuo nutautėjimo reikia, kad lietuviai įsteigtų nors ir neįmantraus, bet prieinamo 
turinio laikraštį, ir tada pamatys, kas iš to išeis; toliau Kraševskis jam pasakęs, kad 
tautos, nežinančios savo istorijos, taip pat neturinčios savo literatūros bei vadų, nu- 
tautėja ir išnyksta; visa tai pritaikydamas Lietuvai nurodė, kad laikraštis būtų pirmi- 
nis tautinio darbo pagrindas, atramos taškas literatūrai ir vadams ugdyti; tie žodžiai 
giliai įsirėžė į Vištelio-Višteliausko mintis, ir jis pasidalijo jomis su Mikšu, taip pat 
vienu iš pirmojo tautinio laikraščio steigėjų. Tačiau šio laikraščio genealogija visų 
pirma tiesiogiai vedama iš 1882 m. Basanavičiaus projektų įkurti Lietuvių mokslo 
draugiją su savu spaudos organu. 

Taip pirmasis tautinis laikraštis, simboliškai pavadintas Aušra, pasirodė 1883 me- 
tais Ragainėje, Prūsų Lietuvoje, Albano ir Kibelkos spaustuvėje, išspausdintas loty- 
niškomis raidėmis. 

Tikruoju Aušros vadovu ir inspiratoriumi lieka dr. Basanavičius. Aplink laikraštį 
pradeda grupuotis visa jauna tautinė Didžiosios Lietuvos inteligentija bei iškiliausios 
Prūsų Lietuvos asmenybės. 

Aušra tik pasirodžiusi jau tampa gyvu centru, aplink kurį telkiasi visos pavienių 
asmenų pastangos, todėl ji nustoja būti tų ar kitų individų kūriniu, bet tampa bendros 

veiklos išraiška, tampa gyvu atgimstančio tautinio organizmo nervu. Aušra palaiko 
nepaprastai gyvus santykius su kraštu, su lietuvių inteligentija, su visu literatūriniu 
bei raštijos sąjūdžiu; joje taip pat randa išraišką kultūros problemos, kylančios atgi- 
mimo pastangų akivaizdoje. : 

Pirmasis Aušros numeris išėjo su antrašte „žurnalas, leidžiamas dr. Basanavičiaus“, 
o jau nuo antrojo numerio ir vėliau Aušra išeina kaip „žurnalas, leidžiamas Lietuvos 
mylėtojų“. Iš esmės šis apibrėžimas yra tikslus ir teisingas. Lietuvių inteligentija, su- 
sibūrusi apie laikraštį ir sukoncentravusi jame bendras pastangas bei mintis, sudarė 
glaudų „Lietuvos mylėtojų“ ratą, labai išsišakojusį ir harmonizuotą, nors ir be forma- 
lios organizacijos. Organizaciją čia atstojo veiksmų bendrumas bei akivaizdi paties 
laikraščio, kuris buvo bendros energijos ir pastangų įsikūnijimas, jungiamoji galia. 
Aušros atsiradimas turėjo šia prasme milžiniškos reikšmės, kadangi tai buvo pirmas 
išėjimas iš ilgesio ir troškimų bei pavienių veiksmų sferos į bendrų darbų kelią. Aušra 
kristalizavo mintį ir ilgesį, buvo kartu atskirų nuotaikų bei tendencijų gyvybingumo 
egzaminas, tapo didžiu vystymosi reguliatoriumi, kuris savo veiksmais eliminuoja 
neigiamas ir klaidingas vertybes, neprisitaikiusias prie esmingos gyvenimo tėkmės 
bei santykių ir poreikių sistemos, tuo tarpu nustato ir stiprina gyvybingas sroves ir 
vertybes. Taigi dėl šių priežasčių su Aušros atsiradimu 1883 m. siejasi tikro tautinio 
Lietuvos atgimimo, kurio pirmieji požymiai pasirodė augančioje lietuvių kultūrinėje 
kūryboje XIX a. pirmoje pusėje ir kurio brendimas liaudies inteligentijoje pasireiškė 
betarpiškai prieš pat Aušrą, pradžia. 

Aušros laikotarpis 1883-1886 m. yra tautinio atgimimo jaunystės laikotarpis. Mil- 
žiniškas užsidegimas ir entuziazmas trykšta iš susibūrusiųjų aplink laikraštį „Lietu- 
vos mylėtojų“ širdžių. Tie žmonės, kuriuose kaupėsi neišnaudotos kūrybinės energi- 
jos ilgesys, dabar pratrūko plačiu kūrybingumu, turinčiu beveik religinės tautiškumo 
propagandos bruožų. Jie eina į tautą, skelbdami savotišką jos didžios praeities, jos 
tradicijų, jos individualios kultūros bei jos teisės į savarankišką būtį ir vystymąsi 
evangeliją. Tai yra esminis tuometinio „Lietuvos mylėtojų“ judėjimo bruožas. 

Uždavinių, kuriuos sau kėlė Aušra, pobūdis buvo suformuluotas pirmame nume- 
tyje, dr. Basanavičiaus „įžanginiame žodyje“ (1883 m.). Aušra pareiškia, kad stengsis 
platinti „broliams“ žinias apie savo tautos senąją istoriją ir apie šiuolaikinius lietuvių 
poreikius. Savo paties pažinimui reikia žinoti savo praeitį, iš kurios išaugo šiandiena, 
todėl Aušra kreips didelį dėmesį į lietuvišką istorinę praeitį, į lietuvių protėvių senovės 
gyvenimo, papročių, pasaulėžiūros ir tikėjimo, jų žygių, pastangų ir rūpesčių pažinimą; 
todėl Aušra taip pat atkreips dėmesį į visokius praeities paminklus. Ji taip pat visą laiką 
turės omenyje šiuolaikinius lietuvių tautos poreikius; pagaliau, ji pažada atverti savo 
skiltis bet kokioms naudingoms informacijoms iš įvairiausių mokslo sričių. 

Aušra išpildė pažadus, duotus savo programoje, kurioje dr. Basanavičius sugebėjo 
tiksliai išreikšti esminius besikristalizuojančio „Lietuvos mylėtojų“ judėjimo elemen- 
tus. Praeities ir tautinės tradicijos tęstinumo atgimimas bei gyvas šiandieninės tauti- 
nės būties teigimas - štai pagrindiniai to judėjimo bruožai. Tačiau vis tik šiuolaikiniai 
lietuvių liaudies visuomeniniai ir ekonominiai poreikiai, valstiečių klasiniai interesai 
Aušroje mažiau atspindimi. Tuo tarpu pirmuoju augančio Lietuvos atgimimo užda- 
viniu tomis nepakeliamomis sąlygomis, kokiose skendėjo visas kraštas, buvo tautinės 
būties fiksavimas, nepaisant nutautėjimo procesų, taip pat nepaisant ir visokiausių 
draudimų, kuriais toji būtis buvo neigiama. Inteligentiškas Aušros pobūdis toje pro- 
gramoje turėjo pasireikšti visa pilnatve. Inteligentija sutelkė visą kultūrinį ir etnogra- 
finį liaudies pagrindą, pribrendusį kūrybingumui; prievarta stabdoma, ji turėjo, pra- 
laužus užtvaras, išlieti savo kūrybinės energijos atsargas. Sunkus tolesnio vystymosi 
prielaidų, besiremiančių klasinio susiskirstymo bei aktualių poreikių skirtumais, kū- 
rimo darbas turėjo tapti Aušros pasekėjų ir paveldėtojų uždaviniu. Vis dėlto nūdienos 
poreikių skirtumas visada egzistuoja net ir vienalyčiame lietuvių tautiniame orga- 
nizme; Aušra turėjo atlikti pirmąją funkciją, turėjo teigti to organizmo egzistavimą 
ir duoti impulsą jo kūrybingumui bei bendrajai evoliucijai. Toliau abi funkcijos eis 
lygiagrečiai atskleisdamos visą tautinio vystymosi išraišką. 

Įgyvendinant „Lietuvos mylėtojų“ judėjimo programą, Aušroje daugiausia spaus- 
dinami straipsniai bei darbai apie lietuvių tautos praeitį, jos senąją kultūrą, tikėjimą, 
papročius; yra taip pat mokslinių darbų apie Lietuvą vertinimų, lietuvių rašytojų, ap- 
suptų didele ir karšta pagarba, biografijų, gausu rašinių, skirtų tautinės raštijos istori- 
jai; daug liaudiškų ir originalių eilėraščių, vertimų. Mokslinių straipsnių bendro pa- 
žinimo srityje yra mažiau. Specialaus skyriaus beletristikai (romanams ar novelėms) 
nėra. Korespondencijos iš Lietuvos gausios ir gana plačios, jokioje konkrečioje srityje 
nespecializuotos ir labai margos. Redakcijos atsakymų skyrelis rodo nepaprastai gy- 
vus Aušros santykius su kraštu ir ypač su inteligentija. 

Vis dėlto negalima tvirtinti, kad minėtasis patriotinis „Lietuvos mylėtojų“ roman- 
tizmas neleido jiems suvokti būtinybės atgimimo pastangas susieti su konkrečiais 
Lietuvos gyventojų visuomeniniais ir ekonominiais poreikiais. Šio judėjimo atstovai 
tokį suvokimą turėjo, tik jo iki galo įgyvendinti dar negalėjo. Tas suvokimas kele- 
tą kartų buvo išreikštas Aušros skiltyse; vienas pirmųjų kritinių balsų šiuo atžvilgiu 
yra straipsnis trečiame ir ketvirtame 1883 m. Aušros numeriuose, parašytas aptariant 
pasirodžiusią kažkokią poezijos knygelę. Straipsnio autorius J. S. Kuokštis (Šliūpo 
pseudonimas), aptarinėdamas tos knygelės turinį, nurodo ir pabrėžia, kad nepakan- 
ka mylėti Lietuvą ir tautą, žavėtis didvyriška lietuvių praeitimi bei kunigaikščiais, jų 
kovomis su kryžiuočių ordinu ir nuoširdžiai sielotis dėl lietuvių kalbos sunykimo; 

autorius nurodo, jog kalbos nykimas yra tik tautos apmirimo pasekmė, o ne priežastis, 
todėl reikia ieškoti priežasčių ir svarstyti, kaip pakelti krašto buitį, liaudies kultūrą bei 
ekonomikos lygį, žodžiu - reikia nukreipti jėgas ir darbą į pagrindus, kurie stiprintų 
Lietuvą, sudėti pamatinius vystymosi akmenis ir ant jų pradėti statyti tautos atgimi- 
mą. Toliau kalbėdamas apie tautos praeitį straipsnio autorius nurodo, jog lygiagrečiai 
žavėjimuisi kunigaikščių didvyriškumu ir lietuvių karine šlove būtina neapleisti Lie- 
tuvos vidaus istorijos, jos politinės sistemos ir ekonomikos, pagaliau visos papročių, 
tikėjimų ir t. t. sferos studijų, žodžiu - visos lietuvių protėvių kultūros studijų. 

Cituoju tą straipsnį, kadangi jis yra būdingas ir tam tikra prasme išreiškia tautinio 
atgimimo programos užuomazgą. Pastarasis straipsnis rodo, kad jau „Lietuvos mylė- 
tojai“ aiškiai suvokė, jog būtina atgimimą orientuoti į visuomeninius ir ekonominius 
liaudies poreikius bei į jos kultūrinį etnografinį pagrindą. Tą suvokimą randame iš- 
reikštą ir daugelyje kitų Aušros straipsnių bei fragmentų. „Lietuvos mylėtojai“ supra- 
to ir jautė kryptį, kuria toliau turėjo vystytis jų pradėtas tautinis atgimimas. Tačiau 
patys jie dar nesugebėjo tos programos apibrėžti. Tam buvo keletas priežasčių. Visų 
pirma, Aušra buvo pirmoji tautinio darbo organizacija, kurią sukūrė pavienių inteli- 
gentų pastangos; platesnės liaudies masės dar nebuvo į tą akciją įtrauktos, nebuvo su 
ja betarpiškai susijusios organizaciniu atžvilgiu, tarpininkas tarp Aušros ir liaudies 
buvo inteligentija. Nors toji inteligentija, daugiausia pati kilusi iš liaudies ir esanti su ja 
daugiau ar mažiau glaudžiai susijusi, ir išreiškė savo veikloje bei kūryboje tuos pačius 
pagrindinius kultūrinius elementus, kuriuos turėjo ir liaudis, vis dėlto visiško veiklos 
bendrumo su liaudimi dar nebuvo. Toji inteligentija savo kūryboje dažniau išreiškė 
kultūrinį liaudies, iš kurios buvo kilusi, pagrindą, nei jos visuomeninius ir ekonomi- 
nius poreikius, kurie ne visada buvo inteligentijos poreikiais; nes kultūriniai ir tauti- 
niai bruožai yra pastovesni, negu ekonominiai ir visuomeniniai poreikiai: asmuo, dėl 
vienų ar kitų priežasčių išeinantis iš savo aplinkos, ilgiau ir pastoviau išlaiko savyje 
kultūrines savo ypatybes, nei klasinio intereso suvokimą. Taigi inteligentija, susibūru- 
si į „Lietuvos mylėtojų“ judėjimą aplink Aušrą, daug tiksliau atspindėjo lietuvių kul- 
tūrinius, negu ekonominius kaimo gyventojų poreikius. Ir tik palaipsniui, tautiniam 
atgimimui plintant ir išsiliejant į platesnes liaudies mases, liaudies poreikiai turės vis 
didesnės ir tikslingesnės įtakos jo vystymuisi bei pobūdžiui. Aušroje toji įtaka dar nėra 
betarpiška, ji pasireiškia per inteligentiją. Liaudyje taip pat dar nebuvo organizuoto 
tautinio darbo tradicijų, kurias tik Aušra ir pradės kurti. 

Bet kuriuo atveju, jeigu Aušra ir nesugebėjo pati susieti atgimimo pastangų su 
konkrečiais liaudies poreikiais, tai tokį būtinumą jau numatė ir, kaip tendenciją, 
apibrėžė; o per savo kultūrinį poveikį liaudžiai ruošė dirvą didesniam bendrumui 
artimiausioje ateityje. 

Kultūrinė Aušros kūryba nepriekaištingai išreiškė etnografinį lietuvių pagrindą, 
ir kaip tik tuo pasireiškė jos poveikio liaudžiai galimybė. Rašydama apie praeitį Auš- 
ra neapsiribojo vien nekritišku Lietuvos valstybingumo ir karinių žygių didybės bei 
šlovės garbinimu, bet taip pat karštai tyrinėjo vidaus istoriją, mitologiją, kultūrą, pa- 
pročius, padavimus, liaudies kūrybą ir t. t. 

Aušros veiklos sfera buvo plati ir vaisinga. Besigrupuojanti aplink mėnraštį inte- 
ligentija buvo jungiamoji grandis tarp jo ir liaudies: tarpininkaudama ji Aušroje iš- 
ryškino lietuvių liaudies kultūrinius elementus ir poreikius, o liaudžiai su jos pagalba 
nešė bendrų pastangų vaisius, 

Jaunatviškas Aušros romantizmas pasireiškė iliuzija, jog įmanomas grynai kultū- 
rinis atgimimas, aplenkiant politines struktūras. Toji iliuzija buvo būdinga visai pra- 
dinei tautinio atgimimo stadijai, jau prieš tai ji buvo įsigalėjusi lietuviško jaunimo 
rateliuose, o vėliau perėjo į Aušrą. Matydama aplinkui neregėtą ir negailestingą pries- 
paudą, paremtą viso valstybinio mechanizmo galybe, o kartu senos, tik vos bundan- 
čios ir žengiančios pirmuosius žingsnius tautos silpnumą, neturėdama ilgos kovų ir 
darbų tradicijos, be jokios paramos jaunoji lietuvių inteligentija, galėdama remtis tik 
savo jėgomis, dar nedrįso užimti aiškios antivalstybinės pozicijos. Buvo 
bandyta ieškoti sąlygų ir galimybių veikti esamuose valstybės ir politinės santvarkos 
rėmuose. Iliuzija buvo tai, kad manyta, jog galima augti ir siekti kultūrinio savarankiš- 
kumo, visiškai neliečiant politikos srities ir kartu nesiekiant politinio savarankiškumo. 
Bet jau faktas, kad grynai kultūrinis atgimimas visur susidurdavo su politinio pobū- 
džio kliūtimis, pasireiškiančiomis valdžios priespauda, su kuria turėjo kovoti ir nepai- 
sant kurios turėjo nelegaliai vystytis, sąlygojo tai, kad faktiškai lietuvių tautinis atgi- 
mimas, taip pat ir propaguojamas Aušroje, nuo pat pradžios buvo ne tik kultūrinis, bet 
ir politinis reiškinys. Sąjmoningas kultūrinio atgimimo perkėlimas į politinę dirvą tu- 
rėjo įvykti tuo greičiau, kuo labiau despotiškos ir vergiškos buvo politinė santvarka bei 
politinės sąlygos, kuriomis jis vyko. „Lietuvos mylėtojų“ jaunatviškumas bei politinis 
nebrandumas pasireiškė rusų valdžios politikos Lietuvoje prielaidų ir iš jų plaukiančių 
logiškų išvadų nesupratimu. Toji politika iš esmės turėjo tikslą visų pirma panaikinti 
lenkų įtaką krašte. Tuo metu tai buvo svarbesnis uždavinys, negu užgniaužti dar tik 
prasidėjusį lietuvių kultūrinį vystymąsi. Antra vertus, būtent dėl to, kad jis buvo tik 
užgimęs, valdžia nebuvo linkusi jo toleruoti, rusų politika visai neturėjo tikslo išpuo- 
selėti naują kultūringą tautą vakariniuose savo valstybės pakraščiuose, kol, atrodė, bus 
šansas ten įtvirtinti tiesioginę rusų kultūrinę įtaką. Užgimstančios lietuvių kultūros 
atžvilgiu valdžia, kaip jau stengiausi parodyti anksčiau, iškėlė sau uždavinį į lietuvių 
kultūrinį vystymąsi įskiepyti betarpišką rusų įtaką, kad būtų nugalėta lenkų įtaka; to- 
kiu būdu kultūrinis lietuvių vystymasis, nuolat augdamas, turėjo vis intensyviau vesti 

Lietuvą valstybinio ir tautinio bendrumo su Rusija keliu. Dėl ko valdžia turėjo nu- 
krypti nuo užimto politinio kurso ir sutikti su lietuvių kultūrinio ir tautinio gyvenimo 
savarankiškumu? Ar Lietuvos tautinės formacijos susikūrimo vardan? Toji formacija 
pati savaime valdžiai neturėjo jokios vertės ir iš viso nebuvo trokštamas reiškinys, juk 
buvo galima jos išvengti - užgniaužti pačioje savarankiško kelio pradžioje ir nukreipti 
ją Rusijos link, kaip lietuvišką intaką į rusų upę. O „Lietuvos mylėtojų“ judėjimas visų 
pirma siekė savarankiško kultūrinio ir tautinio vystymosi ir už tai buvo pasirengęs 
pažadėti lojalumą Rusijos valstybingumui bei politinei santvarkai. Tokia kombinacija 
negalėjo įtikinti valdžios; ji žinojo, kad atgimusi tauta anksčiau ar vėliau ims nebetilpti 
valstybiniame organizme, kaip pasyvi jos dalis, ir panorės tapti jos gyvuoju veiksniu; 
atgimusi tauta turi tapti arba svetimo valstybingumo irimo, separatizmo ir valstybės 
išsprogdinimo iš vidaus veiksniu, arba veiksniu tokios politinės valstybės reformos, 
kurios metu valstybė turės būti perstatyta, remiantis tautinių vienetų bendradarbia- 
vimo dėsniais, t. y. federalizacijos dėsniais. Bet kuriuo atveju atskirų tautų atgimimas 
valstybės viduje negali derintis su jos grobikišku pobūdžiu. 

Apolitiškumo pozicija, į kurią Aušra norėjo atremti Lietuvos tautinį atgimimą, 
vedė ją į susitaikėliškumą. Jo esmė ta, kad Aušra nieko valdžiai nežadėjo, tik iš anks- 
to numatė tautos kultūrinio vystymosi kelyje neliesti politinės sferos. Bet jau pats 
Aušros susitaikėliškumas prieštaravo jos skelbtam apolitiškumui, kadangi susitariant 
dalyvauja dvi pusės, ir jame jau yra politinio susitarimo elementas. Aušros skelbtas 
apolitiškumas buvo jos vidinis prieštaravimas, jos silpniausias bruožas. Tam, kad 
sukurtų sąlygas kultūriniam vystymuisi, uždraustam lietuviams rusų valstybėje, 
Aušra ne tik manifestavo politinį pasyvumą, bet kartais nueidavo iki akivaizdaus 
lojalumo deklaravimo. 

Tiesą sakant, Aušra iš tikrųjų nepolitikavo ir nebuvo politinis laikraštis griežta šio 
žodžio prasme, vis dėlto politiniu reiškiniu neabejotinai buvo, kaip juo buvo ir visas 
tautinis atgimimas. „Lietuvos mylėtojai“ tikėjo naiviomis susitarimų „diplomatijos“ 
ir lojalumo iliuzijomis. Naivus lojalistinis Aušros flirtas atsiskleidė jos straipsneliuose 
Aleksandro III karūnavimo proga bei patarimuose rašyti peticijas valdžiai, prašant 
leisti lietuvišką spaudą. Aušros propaguota peticijų akcija buvo keliama ir vėlesnių 
laikų spaudoje, kai apie diplomatiją ir susitarimų flirtą nebuvo nė kalbos ir kai jau 
aiškiai nusistovėjo opozicinės bei revoliucinės lietuvių tautinio judėjimo kryptys; 
tik skirtumas tarp peticijų rašymo skatinimo Aušroje ir tokio pat skatinimo kituose 
laikraščiuose buvo tas, kad visiškai kitaip buvo traktuojama pati akcija; tuo tarpu, 
kai vėlesnieji laikraščiai traktavo peticijas ir prašymus kaip savotišką manifestaciją, 
demonstruojančią valdžiai prašymų visuotinumą ir visų tautinių Lietuvos grupių 
solidarumą, Aušra traktavo peticijas kaip pagrindinę priemonę, galinčią sėkmingai 

paveikti valdžią apsispręsti padaryti lietuviams nuolaidų; patardama rašyti peticijas, 
Aušra išreiškė viltį, kad „mūsų aukščiausias valdovas....“, kuriam „visados esame išti- 
kimi...“ „noriai išpildys visos Lietuvos prašymą“. 

„Lietuvos mylėtojai“ neabejotinai linko į lojalizmą; tačiau tam tikri posakiai, aiš- 
kiai ir betarpiškai akcentuojantys lojalumą ir ištikimo pavaldumo jausmus, Aušros 
tekstuose yra atsiradę dėl to, kad techniniam redakciniam darbui ilgą laiką vado- 
vavo tokie žmonės, kaip Mikšas ir Jankus, Prūsų lietuviai, nepažįstantys Rusijos ir 
gerai nesiorientuojantys tenykščiuose santykiuose, todėl daug rimčiau žiūrintys į 
naivaus lojalizmo akciją. 

Redaktoriaujant Šliūpui, emigrantui iš Didžiosios Lietuvos, 1883 m. Aušros jung- 
tinio 8, 9 ir 10 numerio straipsnyje „Lietuviai kadaise ir šiandien“, pasirašytame J. Szl. 
(matyt, paties Šliūpo), pirmą kartą išreikštas nepalankumas Rusijai ir rusų valdžiai. 
Tame straipsnyje, pateikus lietuvių istorijos škicą iki pat Respublikos padalijimų ir rusų 
valdžios įsigalėjimo Lietuvoje, pateiktas nedidelis naudos ir netekčių, kurias patyrė Lie- 
tuva valdant rusams, balansas. Straipsnio autorius nerado nieko, ką būtų galėjęs įrašyti 
į „naudos“ skiltį, jis mato vien tik neigiamas to valdymo pasekmes Lietuvai. Straipsnio 
autorius nurodo, kad baudžiavos panaikinimas, epochinis įvykis tautos gyvenime, ne- 
gali būti priskirtas valdžios naudai, kadangi tai visiškai nebuvo jos nuopelnas, o išplau- 
kė iš daugybės kitų veiksnių (taip pat ir iš lenkų sukilimo), kurie privertė valdžią įvyk- 
dyti reformą. O lietuviams gavus kūno laisvę, rusų valdžia atėmė iš jų dvasios laisvę, 
uždrausdama spaudą ir tautinį švietimą; be to, prievarta palietė religinių jausmų ir ti- 
kėjimo sferą; lietuviai ir toliau yra valdomi kaip užgrobta provincija, svetimų atvykėlių 
valdininkų, kurie ją be jokio gailesčio engia, išnaudoja, apvaginėja, pagaliau net nauji 
reformuoti teismai, būtent tuo metu ką tik įvesti Lietuvoje, atėjo į šalį kaip dar vienas 
rusifikacijos įrankis, nes atėjo su svetima kalba, svetimais valdininkais ir t. t. 

Ta pirmoji aštresnė ir nuoširdesnė Aušros gaida, nukreipta prieš valdžią, matyt, 
yra rezultatas to, kad vadovavimą redakcijai perėmė Šliūpas, asmuo be pusiausvyros, 
kurį mūsų pasakojimo eigoje netrukus vėl sutiksime atliekantį nepaprastai žemą ir 
bjaurų vaidmenį, bet kuris, kad ir kaip ten būtų, pažinojo Rusiją ir, kiek tik būdavo 
nuoširdus, buvo sąmoningas valdžios priešas. 

Netrukus po atsiradimo Aušra pasijuto iš visų pusių puolama Lietuvos kaimynių. 
Trys galingos kaimynės, tarpusavyje besivaržančios lietuviškose žemėse - Lenkija, 
Rusija ir Vokietija - neigiamai sureagavo į Aušroje išreikštas idėjas. Iš trijų pusių Auš- 
ros veikla buvo įvertinta vienodai priešiškai, tik skirtingais būdais. Siekdamas ją dis- 
kredituoti kiekviena iš kaimynių surado savą formulę jos kenksmingumui apibrėžti; 
iš trijų pusių stengtasi jai primesti tokį pobūdį bei charakterį, kokių ji visiškai neturė- 
jo. Vokiečiai vadina Aušrą „panslavistiniu“ laikraščiu ir įžiūri joje ggrmanizmo priešų 

intrigą. Lenkijos spauda pristato Aušrą kaip rusofilinį organą, rusų politikos divide et 
impera“ išraišką. Pagaliau, Peterburge ir Rusijoje tvirtinama, jog Aušra leidžiama už 
Bismarko pinigus ir yra nukreipta prieš rusų valstybingumą. Nes atgimimo tendenci- 
jos Lietuvoje buvo nepageidautinos visoms trims jos kaimynėms. Vokiečiai, mažiau- 
siai besidomintys šiuo reikalu, čia įžvelgė tik nereikalingą prieskonį Prūsų Lietuvos 
kąsniui, kurį dar reikia galutinai suvirškinti. Ramų Lietuvos, kadaise pavergtos ir iš- 
kastruotos su tokiu grynai vokišku uolumu ir ištverme, likučių sudorojimą dabar ga- 
lėjo sutrukdyti kažkoks atgimimo fermentas, kurio išraiška buvo Aušra. Nors Prūsų 
Lietuva buvo mažiausiai pasiduodanti atgimimo procesui, vis dėlto Aušra neatsisakė 
įjungti jos į bendrą tautinį procesą. 

Valdininkiškoji Rusija, kuri po 1863 metų bandė prievarta ir kumščiu primesti 
Lietuvai labai puikią politiką, turinčią atvesti lietuvius į visišką tautinį bendrumą su 
Rusija, pamatė Aušroje didžiai nepageidaujamą tautinio individualumo akcentavimo 
apraišką, tiesa, nestumiančią krašto į Lenkijos glėbį, bet taip pat traukiančią jį ir iš 
rusiškos įtakos bei valdžios; todėl Aušra buvo traktuojama ne kaip lenkų, bet kaip 
prūsų intriga. Pagaliau, Lenkija, kuri savo evoliucijos kelyje sulydė unijos ir valstybių 
lygiateisiškumo principą į paprastesnį tautinės valstybės principą, su nustebimu ir 
pasibaisėjimu dabar žiūrėjo į Lietuvos tautinės būties, visiškai savarankiškos ir nuo 
nieko nepriklausomos, pasireiškimus. Lenkija traktavo tuos pasireiškimus kaip isto- 
rinę išdavystę, kaip politinį separatizmą. Pati kęsdama didelę priespaudą bei jungą 
po didvyriškų kovų už laisvę, Lenkija tame lietuvių istorinės tradicijos nutraukime 
buvo linkusi matyti savo priešo ir engėjo ranką, besirengiančią suduoti naują smūgį. 
Kultūrinė evoliucija, kuri bajoriškoje valstybėje per amžius vyko žemutiniuose lietu- 
vių tautos visuomenės sluoksniuose, nepastebima bendros valstybės kaimynams ir 
neįvertinta pačios tautos aukštųjų sluoksnių, jau polonizuotų, o išryškėjusi tik dabar 
dėl nuolat gilėjančios visuomenės demokratizacijos, išplaukė į paviršių kaip istorinė 
mįslė lenkų tautinėje koncepcijoje ir buvo jų įminta tuo tarpu labai paviršutiniškai - 
kaip svetimųjų intriga. Tai buvo pirmas impulsyvus įspūdis, kurį lenkų visuomenėje 
sukėlė lietuvių tautinio atgimimo pasireiškimai. 

Jau pirmose atgimimo stadijose santykiai su Lenkija tapo nepaprastai svarbia 
problema. Ši poblema greitai peraugo į ginčą, kuriame dvi pusės perdėdavo viena 
kitos blogą valią. Nesusipratimų šaltinis buvo skirtingi kriterijai, kuriuos kiekviena 
pusė naudojo santykiams įvertinti. Vertinimai rėmėsi išvadomis, plaukiančiomis iš 
dviejų skirtingų vystymosi tendencijų. Vienpusiškumas atsižvelgiant tik į vieną isto- 
rinio vystymosi tendenciją vedė prie nuolatinių susidūrimų ir vis karštesnių ginčų. 


15 Skaldyk ir valdyk (lot.). - Ž.N. 

Toks vienpusiškumas, neleidžiantis įvertinti istorinių įvykių visumos, pasižymin- 
čios atskirų tendencijų įvairumu bei gausa, atmetė tarpusavio supratimo ir sintezės 
galimybę. Būtent istorinės sintezės nebuvimas buvo fatališkas lietuvių ir lenkų gin- 
če. Tuo tarpu, kai Lenkija per beveik visą lietuvių atgimimo laikotarpį, o didžia dali- 
mi dar ir šiandien, savąjį tarpusavio santykių vertinimą rėmė bajoriškosios Lietuvos 
evoliucija ir jos iškeltais idealais bei vertybėmis, jauna, atgimstanti Lietuva, būdama 
lygiagrečios istorinės evoliucijos, įvykusios lietuvių liaudies masėse, išraiška, kūrė 
idealus, teigiančius lietuvių tautos savarankiškumą bei individualumą, ir išimtinai 
iš šios pozicijos vertino savo santykius su Lenkija bei jos kultūrinę įtaką Lietuvoje. 
Jauna atgimstanti Lietuva rėmėsi vystymosi tendencija, pasireiškiančia liaudies ma- 
sėse, kurias visuomenės demokratizacijos procesas vis akivaizdžiau kėlė į bendrojo 
krašto vystymosi vadovaujamas pozicijas ir jos kriterijus buvo kur kas gyvybinges- 
nis už bajoriškosios evoliucijos kriterijų, kuriuo rėmėsi lenkiškoji opinija. Istorinė 
sintezė reikalaus atsižvelgti į abi šias tendencijas bei jas harmonizuoti ir tolesnį šio 
krašto kultūrinį vystymąsi remti istoriškai susiklosčiusiu status guo“, į kurį, kaip į 
didelę upę, subėga gausūs istoriniai intakai, išplaukiantys iš visų atskirų veiksnių ir 
šaltinių. Tačiau toji sintezė yra tik ateities uždavinys. Aušros laikotarpiu, apie kurį 
kalbame, tokiai sintezei dar nebuvo atėjęs laikas. Konservatyvi etnografinė lietuvių 
liaudies evoliucija dar tik kaupė jėgas kultūrinei kūrybai atgimimo proceso pradžio- 
je. Istorinė tendencija, glūdinti liaudyje, dar tik pradėjo reikštis ir turėjo pirma pati 
pasiekti savo pilnatvę, kad galėtų sintetiškai jungtis su kitomis koegzistuojančiomis 
kultūrinėmis krašto tendencijomis. Lietuvos tautinė formacija, prasidėjusi aukščiau 
aprašytu procesu, išplaukiančiu iš lietuviškos kultūros elementų, turėjo pradžioje 
pereiti pirmąją savo stadiją, kurios esmė buvo skrupulingas etnografinis visumos 
sucementavimas. Nes sintezė išplaukia tik iš jau užbaigtų procesų, kaip upė iš inta- 
kų, kurie jau nuėjo savo kelią nuo ištakų iki tikslo. Lenkiškoji opinija, traktuojanti 
Lietuvą iš bajorų valstybės evoliucijos pozicijų ir neatsižvelgianti į lygiagrečią, o tuo 
metu labai gyvybingą, tautinę ir kultūrinę evoliuciją, vykstančią Lietuvos liaudies 
sluoksniuose, įžvelgė lietuvių atgimimo pastangose bei Aušroje neigimą prielaidų, 
į kurias vedė bajoriškoji evoliucija; taigi lietuvių atgimimą traktavo kaip priešišką 
reiškinį, nukreiptą prieš lenkų pozicijas krašte; kaip svetimųjų intrigą, arba geriau- 
siu atveju, kaip provincializmo maniją, kažkokį beprotišką ir kurstytojišką sepa- 
ratistinį regioninį judėjimą. Lietuvos tautiniam atgimimui apibrėžti lenkų opinija 
nesudaro geresnių ir tikslesnių formulių, kaip rusiškasis divide et impera bei litvo- 
manija ir separatizmas. 


16 Ta pati padėtis (lot.). - Ž. N. 

Žinoma, toks jų tautinio atgimimo traktavimas negalėjo nuteikti lietuvių švel- 
niems sentimentams, negalėjo jų neerzinti ir negalėjo turėti švelninančios įtakos len- 
kų ir lietuvių santykių formavimuisi. 

Lenkų ir lietuvių santykiai komplikavosi dar ir dėl to, kad krašte labiausiai po- 
lonizuota buvo lietuvių bajorija, todėl vėliau, kai lietuvių atgimimas stengdavosi 
pataikyti koja kojon su ekonominiais bei visuomeniniais gyventojų poreikiais, kul- 
tūrinis lenkų ir lietuvių ginčas įsipainiodavo į klasinius skirtumus tarp dvarinin- 
kų ir bežemių bei mažažemių valstiečių. Lietuvių atgimimas, kaip demokratizacijos 
proceso išraiška, buvo nukreiptas ne tik prieš luomines bajorijos privilegijas, bet taip 
pat - kaip susijęs su žemiausių visuomenės klasių vystymusi - prieš didžiųjų žemės 
savininkų klasinius interesus. 

Aušra dėl aukščiau išnagrinėtų priežasčių dar nebuvo taip susijusi su visuomeni- 
niais ir ekonominiais valstietijos poreikiais, kaip atgimimas bus su jais susijęs vėles- 
nėse stadijose. Taigi pirmosios tautinio atgimimo apraiškos tarsi ir nebuvo nukreip- 
tos prieš luominius bei klasinius lietuvių bajorijos ir dvarininkijos interesus. Aušroje 
nerasime aiškių užuominų apie kokį nors valstiečių ir dvarininkų ekonominių intere- 
sų nesutapimą. Taip pat nerasime joje ir nepalankumo bajorijai, kaip privilegijuotam 
luomui; tik apgailestaujama dėl kultūrinio ir tautinio bajorijos nutolimo nuo savo 
protėvių tradicijos ir nuo etnografinio liaudies pagrindo. Netgi toje grynai tautinėje 
ir kultūrinėje sferoje Aušros reikalavimai bajorams yra labai nuosaikūs ir skamba ne 
taip kategoriškai palyginti su vėlesniais kraštutinės nacionalistinės krypties reikalavi- 
mais epochoje, kai lietuvių atgimimas išsidiferencijavo į atskiras kryptis. 

1883 m. šeštajame numeryje straipsnyje „Prie darbo - kas lietuvis“, Aušra visai 
nekeikia lietuvių dvarininkų už lenkų kalbą ir nereikalauja jos tuoj pat atsisakyti, tik 
mano, jog jie privalo būti nuoširdžiais piliečiais ir Lietuvos mylėtojais bei veikti išvien 
su tautiniu atgimimu ir dalyvauti kultūriniame darbe lietuvių pusėje, kaip broliai ir 
vienos tautos sūnūs; vadinasi Aušra traktuoja juos kaip lietuvius ir reikalauja iš jų 
tautinių pareigų vykdymo, bet nesikėsina į jų kultūrinį individualumą. 

Tačiau nepaisant to, kad tarsi ir nebuvo priešiškų luominiams ir klasiniams bajo- 
rijos bei dvarininkijos interesams apraiškų, ir Aušra, ir visas tautinis atgimimas buvo 
bajorijos sutikti nepalankiai. Jie instinktyviai suprato, kad tautinis lietuvių atgimimas, 
kuris kilo iš liaudies gelmių ir kuris yra betarpiško visuomeninės demokratizacijos 
proceso apraiška, iš esmės yra luominių privilegijų destrukcijos veiksnys, rodantis, 
kad išaugo visuomeniniai ir ekonominiai žemiausiųjų klasių poreikiai, kurie ne vi- 
sada eina koja kojon su tokiais pat aukštesniųjų klasių poreikiais. Jau vien kultūrinio 
liaudies lygio kėlimas, tautiniame atgimime randantis puikią išraišką, nėra akivaizdus 
aukštesniųjų klasių interesas, kadangi bet koks kultūrinių poreikių augimas visų pir- 

ma veda prie reikalavimų pakelti darbo užmokestį bei pagerinti darbo sąlygas; nors 
vėliau jis ir pakelia darbo našumą ir padidina gamybą tiems patiems išaugusiems 
poreikiams patenkinti, tačiau pačioje pradžioje turtingųjų klasių konservatyvumo 
pojūtis instinktyviai nuteikia jas prieš tokį kultūrinį procesą. Toliau, be kultūrinio 
liaudies lygio kėlimo, tautinis atgimimas, pats būdamas liaudies masių kūrinys, ne- 
gali anksčiau ar vėliau nesuvokti savo bendrumo su jų visuomeniniais-ekonominiais 
poreikiais, stiprindamas jų klasinę sąmonę. 

Šios aplinkybės, kurios neabejotinai jau glūdėjo atgimimo procese, iki galo neiš- 
ryškėdamos Aušroje, nuteikė bajoriją, o greičiau dvarininkiją, prieš ją. To negalima 
taikyti visai bajorijai, kurios tarpe jau matėme atskiras asmenybes kultūrinės lietuvių 
kūrybos atgimimo priešaušryje ir iš kurios aplinkos ir vėliau asmenybės, o paskui 
ir atskiros grupės pradės įsilieti į atgimimo procesą; tačiau apskritai žemvaldiškoji 
bajorija, eiliniai jos atstovai į pirmąsias tautinio Lietuvos atgimimo apraiškas reagavo 
priešiškai ir nepalankiai, kaip į „chlopomanišką“ judėjimą, nukreiptą prieš tradicinę 
bajorijos padėtį visuomenėje ir prieš betarpiškus jos interesus. Kiek šį dvarininkų 
priešiškumą lietuvių atgimimui reikėtų aiškinti luominėms ir klasinėms priežastims, 
o kiek priskirti tai ypatingai kultūrinei lenkiškai tradicijai, nusistovėjusiai istorinės 
evoliucijos raidoje, tai klausimas, kurio čia nespręsiu. 

Tik pažymiu, kad kultūrines ir tautines priežastis lenkų-lietuvių ginče nuo pat 
pradžių komplikavo visuomeninio ir ekonominio pobūdžio priežastys lietuviškose 
žemėse. 

Žodžiu, Aušra buvo nepalankiai sutikta iš lenkų pusės, tiek tikrosios Lenkijos, 
tiek ir lietuviškosios bajorijos. Ir lenkiškoji spauda, ir lenkiškoji dvarininkija pačioje 
Lietuvoje ėmėsi diskredituoti Aušrą. Santykinai geriau Aušra dvarininkų buvo sutik- 
ta Žemaitijoje, kur bajorijos kultūrinis nutautėjimas nebuvo taip toli pažengęs, kaip 
kitose Lietuvos srityse. Būdingas šiuo atžvilgiu yra ginčas apie žemaičių bajorijos len- 
kiškumą ar lietuviškumą, kilęs Varšuvos savaitraštyje Pzegląd Tygodniowy dar prieš 
Aušros pasirodymą, 1881 ir 1882 metais. Tame ginče randame išreikštas tris atskiras 
pozicijas: pirma, traktuojanti žemaičių bajoriją kaip kultūriškai ir politiškai visiškai 
įtrauktą į lenkų tautą, antra - kaip tautiškai ir kultūriškai lietuvišką, nors stojančią už 
politinę uniją su Lenkija, ir pagaliau trečia, traktuojanti ją kaip atvirai lietuvišką tiek 
kultūriškai, tiek politiškai. Šis ginčas buvo užbaigtas Aušroje, p. Vieversio straipsnyje, 
kur linkstama prie paskutiniosios pozicijos ir daroma kraštutinė išvada apie visišką 
ne tik politinį, bet ir etnografinį visos bajorijos susiliejimą su tauta. 

Daugiau kaip per trejus savo gyvavimo metus Aušra ne kartą buvo priversta at- 
remti prieš ją nukreiptus tiek spaudos, tiek viešosios nuomonės išpuolius, kuriuos 
savam krašte organizavo lietuvių dvarininkai, priešiški atgimimo judėjimui. 

Jei priekaištai iš lenkų pusės buvo dalykiški, o ne tuščios insinuacijos, Aušra sten- 
gėsi išlaikyti diskusinę polemiką. Kai vis dėlto būdavo daromos insinuacijos, Aušra 
atremdavo jas energingai ir aštriai. Toks atkirtis 1883 m. Nr. 5 straipsnyje „Eik ša- 
lin!“ buvo duotas kažkokiam p. Zero, šiuo pseudonimu išspausdinusiam laikraštyje 
Gazeta Polska šmeižikišką straipsnį, kuriame lietuvių tautiniai vadovai ir Aušra kal- 
kas straipsnis, kuriame jis ragino įtakingus asmenis, dvasininkus ir Seinų vyskupą 
energingai užgniaužti intrigą, rado atgarsį Peterburgo laikraštyje Kraj ir Amerikos 
lenkų spaudoje; Aušra, duodama atkirtį šmeižikams ir jiems taikydama vedamojo 
straipsnio antraštę „Eik šalin!“ teigia, jog su garbingais lenkais Aušra ir lietuviai jau 
rado bendrą kalbą ir gintis nuo jų jiems nereikia, o kai dėl šmeižikų, tai su jais kovoti 
neverta ir nereikia. Tačiau Aušra klydo manydama, jog egzistuoja kažkoks tarpusavio 
supratimas ir santaika tarp jos ir „garbingų“ lenkų, arba greičiau lenkų, nuoširdžiai 
palankių Lietuvai ir pilnų geros valios. Tarpusavio supratimo nebuvo, kadangi lenkų 
ir lietuvių viešoji nuomonė Lietuvos tautinę situaciją vertino iš dviejų visiškai skirtin- 
gų pozicijų, išplaukiančių iš dviejų skirtingų istorinės evoliucijos šaltinių. Todėl net 
ir po dalykinių diskusijų lenkų-lietuvių santykių klausimais abi pusės išsiskirsdavo 
nesugebėjusios viena kitos įtikinti. 

Redaktoriaujant Šliūpui, jo iniciatyva buvo uždrausta net bandyti tiksliau išsiaiš- 
kinti tarpusavio santykius. Buvo pasikeista laiškais tarp Aušros (Šliūpo atsakomybe) 
ir Dziennik Poznanski, kuris prieš tai išspausdino platų straipsnį lietuvių klausimu, 
redakcijos. Šliūpas kreipėsi į Dzniennik Poznański su laišku, aiškinančiu Aušros už- 
davinius bei Lietuvių tautinio atgimimo esmę, siūlydamas lenkams kaimynišką san- 
taiką ir draugystę vienybės dvasia, jei jie pripažins savarankišką lietuvių poziciją ir 
atsisakys insinuacijų bei išpuolių, įžeidžiančių tautinę lietuvių savigarbą; Dziennik 
Poznanski atsakė taip pat vienybės dvasia ir lenkų visuomenės vardu, 
protestuodamas prieš melagingas insinuacijas, šmeižikiškai kaltinančias Aušrą Mas- 
kvos intrigomis, ir užtikrindamas karštas lenkų simpatijas lietuvių kultūriniams bei 
apšvietos siekiams; ir vis dėlto Dziennik Poznanski atsakymas, neabejotinai nuoširdus 
ir neveidmainiškas, nepaisant visko, atspindėjo poziciją, pripažįstančią politinę lie- 
tuvių priklausomybę lenkų tautai. Šliūpas, straipsnyje „Draugystė“ (Aušra, jungtinis 
Nr. 1-2-3, 1884 m.) pateikdamas Aušros laiško turinį ir Dziennik Poznanski atsakymą, 
išreiškia viltį, kad galbūt tolesnėje lietuvių atgimimo eigoje bus apsieita be ginčų su 
lenkais, nes turi atsirasti tarpusavio supratimas ir draugystė, tačiau čia pat jis pabrėžia 
ir akcentuoja lietuvių, kaip tautos, visiško savarankiškumo poziciją. Vis dėlto, 
nepaisant vienybės deklaravimo ir abipusio pripažinimo užtikrinimų, tarpusavio su- 
pratimo bandymas visiškai nepavyko, kadangi nepašalino pagrindinio disonuojančio 

motyvo. Be to, tas bandymas, Šliūpo darytas Aušros vardu, yra jo asmeninių nusi- 
teikimų išraiška ir negali būti laikoma bendra „Lietuvos mylėtojų“ akcija“. Netrukus 
pamatysime, kaip greitai kaitaliojosi to gabaus ir daugeliu atvejų naudingo, tačiau 
neturinčio taktinio lankstumo žmogaus „nuotaikos“, 

Jau minėjau, jog Aušroje vyravo inteligentiško laikraščio savybės, ir žymi jos 
pastangų dalis buvo nukreipta lietuvių praeičiai studijuoti bei tęstinumui tarp se- 
nos tautinės kultūros ir prasidėjusio atgimimo užmegzti. Vis dėlto tam tikru mas- 
tu joje rasdavo išraišką ne vien kultūriniai, bet ir ekonominiai liaudies poreikiai. 
Etnografinė Lietuva buvo ir yra vidutinės ir smulkiosios žemės nuosavybės kraš- 
tas; beveik visa etnografiškai lietuviška gyventojų dauguma kaip tik ir turėjo tokią 
nuosavybę; stambiausi žemės savininkai bei miestiečiai Lietuvoje buvo kultūrine 
prasme kitataučiai; didžioji žemės nuosavybė buvo daugiausia lenkiška, miestuose 
ir miesteliuose vyravo žydai, be to, saujelė krikščioniškosios didžiųjų miestų mies- 
čionijos kultūrine prasme buvo sulenkėjusi. Natūralus vidutinės ir smulkiosios že- 
mės nuosavybės papildymo būdas yra realizavimo, kredito, iš dalies perdirbimo 
bendrovės. Lygiagrečiai tokio būrimosi į bendroves siekiui turi reikštis tendencija 
atsisakyti tarpininkų, kurie kaip voratinklis apipina smulkiuosius nesusikoopera- 
vusius savininkus ir čiulpia visokiomis apgavystėmis, - piniginėmis, prekybinė- 
mis, produktų supirkimo ir t. t. - jų syvus. Kooperavimosi į bendroves tendencija 
Lietuvoje pasireikš natūralios evoliucijos keliu, nepaisant nepalankių politinių są- 
lygų ir nepaisant visiško savivaldos nebuvimo, ir bus karštai remiama liaudiškųjų 
politinių judėjimų. 

Aušra tuo tarpu jau kelia panašius uždavinius, būtent - siekimą apsieiti be sveti- 
mo tarpininkavimo smulkiojoje pramonėje ir ypač prekyboje. Toliau matysime, kaip 
valstiečių verslumo, vidutiniųjų visuomenės klasių savarankiškumo skatinimas taps 
nuolatiniu įvairiausių judėjimų, funkcionuojančių lietuvių visuomenėje, rūpesčiu. 
Aušra jau taip pat kelia šią mintį; tas siekimas kartu atitinka ir visuomeninius bei 
ekonominius, ir kultūrinius bei tautinius interesus, kadangi tai duotų pradžią lietu- 
viškam viduriniajam visuomenės sluoksniui įsitvirtinti miestuose. Taip pat Aušra 
karštai remia ir skatina lietuvių valstiečių norą prekiauti miesteliuose. Kadangi Lie- 
tuvoje beveik visa miestelių prekyba yra žydų rankose, prekybos perėmimo į lietuvių 
rankas tendencija tiesiogiai veda prie antisemitizmo. 

Vadinamieji liaudiškieji politiniai judėjimai vidutinės ir smulkios nuosavybės ša- 
lyse, kur mažų miestelių gyventojai bei prekybininkai daugiausia yra žydai, paprastai 


* Šliūpo bendravimas su Dziennik Poznański redakcija buvo viena iš priežasčių, dėl ko vokiškoji ir prūsiškoji visuomenės 


dalis buvo taip aršiai nusiteikusi prieš jį ir Aušrą ir kaltino juos antivalstybine veikla. Tai buvo viena iš priežasčių ištremti Šliūpą 
iš Prūsijos. 

pergyvena antisemitizmo, kuris čia yra ekonominės nepriklausomybės nuo tarpinin- 
kų siekimo tendencija, stadiją. Bet Lietuvoje atgimimo metu ta tendencija dar kom- 
plikavosi dėl grynai tautinių priežasčių. 

Žydai patys savaime nekėlė grėsmės lietuvių tautinei kultūrai. Kultūros tautišku- 
mo sferoje lietuvių-rusų ir lietuvių-lenkų santykių klausimas buvo šimtąkart gyves- 
nis ir aštresnis nei lietuvių-žydų klausimas; rusai savojo valstybingumo bei savos 
kultūros vardu slopino lietuvių kultūrinį vystymąsi, lietuviai ant lenkų pyko už jų ne- 
palankumą tautiniam atgimimui bei už gausius trukdžius, kurių pačiam krašte patir- 
davo iš lenkų pusės. Tuo tarpu žydai, nedarydami jokių kliūčių lietuvių kultūriniam 
vystymuisi, tam tikra prasme patys buvo savotiška pasyvia kliūtis, kai kalba ėjo apie 
smulkių ir vidutinių savininkų ekonominę situaciją bei apie lietuviško visuomenės 
sluoksnio miestuose ir miesteliuose sukūrimą. Taigi tam tikros antisemitiškos ten- 
dencijos kyšo ir iš Aušros tekstų; vis tik reikia pripažinti, kad Aušra tramdo antisemi- 
tizmą ir suteikia jam ne tiek rasinės neapykantos, kiek veikiau kovos su ekonominiu 
ūkininkų išnaudojimu ir jų priklausomybe nuo tarpininkų bruožų. Antisemitizmas 
čia nėra pats sau tikslas, kaip vėlesnėje klerikalinėje kryptyje, o tik atsitiktinė visai 
kitos tendencijos išraiška. 

Išraiškingiausias „Lietuvos mylėtojų“ judėjimo bruožas buvo karštas praeities ir 
tautinės tradicijos garbinimas ir troškimas rasti saitus tarp jų ir tolesnio tautos vys- 
tymosi. Sumanymą įkurti Lietuvių mokslo draugiją, iškeltą 1882 m. dr. Basanavičiaus 
ir Zauerveino, perėmė ir Aušra, kuri jį vėl iškelia vieno iš pirmųjų savo numerių re- 
dakciniame straipsnyje (1883 m. Nr. 4). Toji Draugija turėjo tapti savotišku mazgu, 
kuriame koncentruotųsi viskas, kas turi savyje lietuviškos kultūros žymę, o svarbiau- 
sia - imtųsi leidybinės veiklos. Tačiau tokiu pavidalu toji draugija nesusikūrė. Tik 
1885 m. toks projektas buvo iš dalies įgyvendintas draugijos „Birutė“ pavidalu, nors ir 
siauresniuose rėmuose nei planuota. „Birutė“ susikuria dalyvaujant tiems žmonėms, 
kurie grupavosi aplink Aušrą, ir yra „Lietuvos mylėtojų“ judėjimo kūdikis. Kadangi 
ji funkcionavo Prūsų Lietuvoje, tai negalėjo sutelkti savyje visų jėgų, kurios pajėgtų 
toje veikloje dalyvauti. „Birutė“ turėjo dvejopus tikslus; visų pirma, bendratautinius, 
kurių esmė buvo lietuviškos kultūros elementų, lietuviškų tradicijų, praeities bei 
šiuolaikinės kūrybos išryškinimas, o antroji užduotis - lokalinė, kurios esmė buvo 
prūsiškųjų žemių lietuvių bendrumo su visos Lietuvos tautiniu atgimimu paieškos. 

Draugija „Birutė“ susikūrė Tilžėje; ji kas mėnesį rengia susirinkimus, į kuriuos sten- 
giasi sukviesti kuo daugiau svečių. „Birutės“ susirinkimuose skamba lietuviška poezija 
ir dainos, kartais skaitomi straipsniai iš laikraščių, padavimai, užrašyti iš valstiečių lūpų, 
istorinės legendos, susijusios su vietovėmis, vardais ar faktais, paskaitos, moksliniai 
darbai, vyksta diskusijos apie lietuvių kalbą, etimologiją, istorinę tautos praeitį, kultūrą, 

mitus, tikėjimus ir įvairius paminklus, vyksta ginčai apie laipsniško kalbos ir tautišku- 
mo sunykimo priežastis, jų ištakas, apie galimybes tam priešintis ir apie tautinės pro- 
pagandos priemones - žodžiu, Draugija vykdo esmines „Lietuvos mylėtojų“ funkcijas 
kultūrinio atgimimo sferoje; be to, „Birutė“ kaupia biblioteką ir leidžia knygeles. 

Prūsų Lietuvoje jau egzistavo draugija, kurios veikla tam tikra dalimi buvo gimi- 
ninga „Birutės“ veiklai. Tai buvo grynai mokslinė draugija - „Littauische literarische 
Gesellschaft“ (įkurta 1879 m.). Tačiau jos tikslai buvo išimtinai moksliniai, ir ji pati 
išreiškė vokiečių etnografijos mokslo susidomėjimą lietuvių kultūra, kurią studijavo 
norėdama išsaugoti ją bendrojo pažinimo tikslais Prūsų Lietuvai sparčiai nutautėjant. 
„L. l. G.“ draugija buvo remiama Prūsų valdžios ir gaudavo subsidijų savo moksli- 
nėms užduotims įgyvendinti. „Birutė“, kaip sakiau, taip pat turėjo pažintinių tikslų 
lietuvių kultūros sferoje, išskyrus politikos bei tikėjimo sferas, tačiau tarp tų dvie- 
jų draugijų buvo tas esminis skirtumas: „L. l. G.“ buvo labiau mokslinė nei „Biru- 
tė“, o pastaroji ėmė viršų savąja lietuviškos propagandos tendencija. „Birutė“ vykdė 
pažintinę funkciją iš tautinio atgimimo pozicijų, nes tautinį atgimimą sau kėlė kaip 
aukščiausią uždavinį. Tad „Birutė“ dirbo lietuvių kultūros labui ne dėl jos išsaugoji- 
mo mokslui, bet svarbiausia tam, kad ji būtų gyvybinga ir galėtų vystytis, tuo tarpu 
„L. 1. G.“ operavo beveik išimtinai moksliniu skalpeliu tariamojo moriturus” palai- 
kus. Mokslinė Literatūrinės draugijos darbų vertė buvo didesnė, bet užtat „Birutės“ 
darbas turėjo lietuviams didesnės gyvybinės ir visuomeninės vertės, nes įsipynė į jų 
tautinį atgimimą ir sujungė praeitį su ateitimi. Neabejotinai ir Literatūrinė draugija 
turėjo didelės teigiamos reikšmės lietuviams tiek grynai moksline prasme, tiek ir dėl 
pačios tyrimo medžiagos bei šaltinių svarbos jų tautinei savižinai. 

Tuo pat metu Didžiojoje Lietuvoje, kurios kūdikis Aušra iš tikrųjų ir buvo, „Lietu- 
vos mylėtojų“ judėjimą sudarančioji inteligentija neturėjo jokių organizuotos veiklos 
galimybių. Kultūrinių draugijų, tokių kaip „Birutė“, kūrimas Didžioje Lietuvoje, kur 
dirva joms buvo palanki ir kurios būtų sustiprinę inteligentų judėjimą, buvo uždraus- 
tas. Vienintelė kultūrinė lietuvių draugija rusų valstybėje buvo draugija Rygoje, taip 
pat pavadinta Aušros vardu, įkurta 1881 m. Tačiau visų pirma toji draugija buvo už 
krašto ribų; ta aplinkybė silpnino draugijos veikimą, bet vis tik ji nešė naudą Lietu- 
vai jau vien dėl to, kad Rygoje buvo gausi lietuvių kolonija, kurios dėka kultūrinės 
draugijos darbas galėjo turėti poveikį ir kraštui. Kita priežastis, silpninanti rygietiš- 
kos Aušros reikšmę tautiniam lietuvių atgimimui, o netrukus galutinai tą reikšmę 
atėmusi, buvo lenkiškų arba sulenkėjusių elementų persvara draugijoje. Rygietiš- 
koji Aušra pirmiausia susikūrė kaip lietuvių dainų draugija, tačiau atliko platesnes 

funkcijas, turėjo biblioteką, kartais organizuodavo paskaitas iš lietuviškos raštijos sri- 
ties (kai kurių paskaitų apžvalgos ir jų turinys buvo spausdinami Aušros laikraštyje, 
pavyzdžiui, paskaita apie Donelaitį ar paskaita tema „Dainos ir jų literatūra“), reng- 
davo literatūrinius vakarus, kuriuose buvo skaitomos ištraukos iš lietuviškų kūrinių, 
rengė net lietuviškus mėgėjiškus vaidinimus. Tačiau toje draugijoje niekada nebuvo 
pakankamai aiškiai pabrėžta lietuviška individualybė, gausu buvo sulenkėjusių arba 
tiesiog save lenkais laikančių asmenų. Vėliau lenkiškųjų elementų draugijoje vis gau- 
sėjo, jie nustelbė lietuvius ir pagaliau suteikė rygietiškajai Aušrai lenkiškos draugijos 
pobūdį, - jos tik pavadinimas skambėjo lietuviškai. 

Tomis sąlygomis, kuriomis reiškėsi visuomeninis ir kultūrinis lietuvių gyvenimas, 
žodžiu, jų tautinė būtis Rusijos okupacijos sąlygomis, apie jokį legalų bendrą kultūri- 
nį darbą negalėjo būti ir kalbos. Spaudos draudimas, prievartinė kultūrinė rusifika- 
cija, pagaliau politinė ekonominių bei visuomeninių poreikių visumos globa, tautos 
suvystymas į kūdikiškus vystyklus, atmetė legalią bet kokios veiklos galimybę. 

Vis dėlto lietuvių inteligentijos darbo židinys buvo Aušra. Jų darbas buvo apsun- 
kintas, nelegalus, susijęs su daugybe kliūčių. Nepaisant to, Aušros santykiai su krašto 
inteligentija buvo labai gyvi ir pastovūs. Inteligentija teikė Aušrai straipsnius ir nau- 
jienas iš krašto, ji, atgabenusi laikraštį iš Prūsijos, platino jį liaudžiai, o svarbiausia - 
generavo tautinio atgimimo idėjas ir skleidė bei populiarino jas savo aplinkoje. Iki tol 
buvę palaidi ir išsibarstę troškimai, nuotaikos ir pastangos Aušros veikiami koordina- 
vosi, o atgimimo srovės kristalizavosi aiškiomis koncepcijomis, suteikdamos atramos 
tašką tolesniam šios krypties formavimuisi. Tuo atžvilgiu Aušros, kaip bendro ir ko- 
ordinuoto darbo židinio, reikšmė buvo milžiniška. Didžiosios Lietuvos inteligentija, 
besigrupuodami aplink Aušrą ir sudaranti „Lietuvos mylėtojų“ judėjimą, buvo kilusi 
arba betarpiškai iš liaudies, arba iš jai artimų sferų ir, gyvendama krašte, nenutrūks- 
tamai bendravo su liaudimi, per tai darydama savo artimiausiai aplinkai poveikį, pa- 
dėdama išsikristalizuoti joje bendros tautinės minties pažangai, ir kartu sėmėsi iš jos 
kūrybinių pradų: kartu per šį bendravimą ji pateikdavo savo darbą kritiniam didelio 
gyvenimiško patikrinimo egzaminui - tas egzaminas buvo lietuvių liaudies poreikiai 
bei jos kultūrinis pagrindas. 

Intensyviausia Aušros įtaka buvo Užnemunėje (Suvalkų žemėse). Toje srityje tuo- 
met buvo daugeliu atžvilgių geriausios sąlygos atgimimo srovėms plėtotis. Visų pir- 
ma tai buvo labiausiai pasiturinti krašto dalis su besiformuojančiu vidutiniųjų žemės 
savininkų sluoksniu. Taip pat ir bendros politinės šios srities, įeinančios į Lenkijos 
Karalystės sudėtį, sąlygos buvo pakenčiamesnės negu sąlygos nelaimingajame „šiau- 
rės-vakarų krašte“, kur muravjoviška valdžios sistema reiškėsi visomis išgalėmis ir 
visu šaunumu. Užnemunėje buvo leista pirkti ir parduoti žemę, buvo geresnė vals- 

čiaus organizacija, šiek tiek mažesnė kalbinė ir tautinė priespauda švietimo sistemo- 
je, pagaliau didesnė galimybė profesinei inteligentijai gauti tarnybą. Šios aplinkybės 
lengvino inteligentijos susibūrimą ir veiklą bei subrandino gyventojų visuomeninius 
ir kultūrinius poreikius, vadinasi, ir atgimimo sąjūdį. Be to, sienos su Prūsija artumas 
ir glaudesnis bendravimas su šiuo kraštu lengvino Užnemunės suartėjimą su pagrin- 
diniu atgimimo akcijos židiniu, besitelkiančiu Prūsijos teritorijoje. 

Milžiniška buvo Aušros įtaka lietuvių jaunimui. Toji įtaka ypač pasireikšdavo ten, 
kur buvo gausesni jaunimo susibūrimai. Atgimimo idėjos gyvybingiausiai plėtojosi 
tarp Marijampolės gimnazijos jaunimo. Čia iš tikrųjų buvo toks momentas, kai mo- 
kyklos valdžia bandė taikyti divide et impera taisyklę, ne tik nekreipdama dėmesio į 
lietuvių moksleivijos augančios tautinės savimonės apraiškas, bet tam tikra prasme 
netiesiogiai jas remdama, būdama įsitikinusi, jog iš čia negresia joks pavojus rusų 
tautinei ir valstybinei idėjai, nes lietuviai yra per daug silpni savarankiškam kultūri- 
niam gyvenimui ir patys įpuls į godžius ir rajus rusų nasrus. Vienas aktyviausių to- 
kios politikos šalininkų buvo tuometinis gimnazijos inspektorius, didžiausio laipsnio 
menkysta, ekskatalikas ir ekslietuvis, karjeristas, demoralizuojamosios rusų pakraš- 
čių politikos produktas (lietuviška jo pavardė - Botyrius). Direktorius Solovievičius, 
rusas, kurį laiką taip pat rėmė inspektoriaus taktiką. Tačiau palankumas, kurį mo- 
kyklos valdžia rodė tautiniam lietuvių moksleivijos sąjūdžiui, buvo gana originalus; 
būtent - jie norėjo įskiepyti lietuviams keistą lietuviškojo patriotizmo valstybiškai 
rusišką rūšį. Vis dėlto lietuviai moksleiviai nerodė didelio entuziazmo tokio patri- 
otizmo pavyzdžiams, kuriuos demonstravo ir pats p. Botyrius, o ugdėsi tautiškumo 
suvokimą Aušros pavyzdžiu, t. y. savarankiškos lietuvių kultūrinės evoliucijos linkme. 
Mokyklos valdžios politika patyrė fiasko; ir jos veiklos vaisius buvo jaunimo atgimi- 
mo judėjimo stiprėjimas, ir ne jos norima kryptimi. Tas judėjimas apibrėžiamas tais 
pačiais veiksniais, kuriais apibrėžiamas ir Aušros atsiradimas bei visos kitos prasi- 
dedančio tautinio atgimimo apraiškos. Tai buvo viena iš apraiškų, rodančių bendrą 
lietuvių subrendimą šiuolaikinei tautinei formacijai. Tokias apraiškas traktuoti kaip 
kažkokį pašalinės politikos rezultatą yra arba didžiai naivu, arba tiesiog apgavikiška, 
o galutiniai rezultatai taip pat visiškai neatitiko tokios politikos planų. Rusija kaip 
visada ir visur, taip ir šiuo atveju buvo pasiruošusi lietuvių atžvilgiu taikyti principą 
divide et impera tik jų valstybinių rusiškų tendencijų palaikymo rėmuose, t. y. einant 
keliu, kurį nužymėjo bendra Rusijos politika Lietuvoje. Tos politikos esmė, kaip ma- 
tėme, buvo rusiškos įtakos skiepijimas į lietuvių kultūrinę kūrybą; kiek lietuviai buvo 
pasirengę eiti tuo keliu ir priimti primestas sąlygas kaip sine gua non“, tiek Rusija 

buvo pasirengusi noriai juos paremti pagal principą divide et impera. Šiuo atveju to 
principo taikymas tautinio judėjimo srovei Marijampolės gimnazijoje rėmėsi klai- 
dinga prielaida, jog mokiniai sutiks su rusiškomis atgimimo vystymosi sąlygomis. 
Tokie lūkesčiai nepasiteisino, ir netrukus prasidėjo represijos. Tačiau mokyklos val- 
džios laikinos iliuzijos mokiniams suteikė kiek didesnių tautinės propagandos ga- 
limybių gimnazijoje ir savo aplinkoje; kalbinė priespauda taip pat laikinai buvo sil- 
pnesnė. Taigi Marijampolės gimnazija Aušros epochoje tampa tikru jaunimo tautinio 
judėjimo idėjų šiltnamiu; čia jos plačiai keroja ir žydi, kaip kokioje egzotiškoje saloje, 
apsuptoje niūrios priespaudos. Lietuvių kalba, rašyba ir literatūra tampa pamėgtais 
tiek bendro, tiek asmeninio studijavimo objektais; mokiniai pradeda ir patys bandyti 
savo kūrybines jėgas, pradeda kelti rašybos tobulinimo ir kalbos apvalymo nuo bar- 
barizmų ir svetimybių sumanymus, kuriuos uoliai savo aplinkoje stengiasi įgyven- 
dinti. Jaunimas karštai palaiko Aušrą, įdėmiai įsiklauso į atgimimo idėjų pulsą; toje 
aplinkoje Aušra pasėja tradicijos grūdą, kuris sudygs, susiedamas Aušrą su vėlesniu 
ateinančios kartos tautiniu darbu. Aušra tam jaunimui yra darbo akstinas, joje jis 
ieško žodžių, kurie išsakytų jo ilgesį, jo tikėjimą ir kūrybingumo troškimą. Greitai 
užsimezga ir pagyvėja betarpiški ryšiai tarp marijampolietiško jaunimo ir atgimimo 
veikėjų, besigrupuojančių aplink Aušrą, tokiu būdu „Lietuvos mylėtojų“ idealai pra- 
deda betarpiškai skverbtis į jaunimo protus ir turi įtakos jų tautinės koncepcijos su- 
siformavimui. Taigi „Lietuvos mylėtojų“ idėjos, susikristalizavusios Aušroje, nenueis 
nuo scenos nutraukus Aušros spausdinimą, o iškils kaip sudedamoji dalis vėlesnėse 
dar brandesnio atgimimo sąjūdžio srovėse. 

Kai kurie gabesni ir aktyvesni Marijampolės gimnazijos mokiniai pradeda pa- 
mažu ir patys bendradarbiauti Aušroje. Vienas jų - Mačys-Kėkštas, - yra ypač sim- 
patiška asmenybė tarp lietuvių veikėjų. Vėliau jis buvo Varpo bendradarbis, dar vė- 
liau - amerikietiškosios Vienybės Lietuvninkų redaktorius - asmenybė labai nuoširdi 
ir švari, prieš laiką, deja, gyvenimo palaužta (mirė 1902 m.). Marijampolės gimnazijos 
mokiniai tuo metu išleidžia ir savo, ranka rašytą, laikraštuką, pavadintą Priešaušris, 
kurio 1884 m. išėjo 12 numerių. 

Tie patys veiksniai, kurie žadino jaunimo ir inteligentijos atgimimo sąjūdį, taip 
pat turėjo pasireikšti ir tarp lietuviško klero, kilusio daugiausia iš liaudies. Juk jau 
sutikome gana daug kunigų, dalyvavusių atgimimo priešaušrio lietuvių kūrybinėje 
veikloje tačiau tai buvo tik atskiros asmenybės; lietuviškojo klero dauguma, net iš 
liaudies kilę kunigai buvo pasidavę polonizacijai. Santykinai mažiausiai sulenkėję 
buvo žemaičių diecezijos, apimančios Kauno guberniją, dvasininkai. Žemaičių dvasi- 
ninkija ir vyskupai turi daug nuopelnų tiek krikščionybsė stiprinimo Lietuvoje, tiek 
ir bendro kultūrinio darbo tarp liaudies srityse. Tos diecezijos bažnyčiose laikomose 

papildomose pamaldose buvo vartojama ir lietuvių kalba. Blogiau buvo Seinų die- 
cezijoje, kur tam tikrą laiką, prie vyskupo Straševskio, lietuvių kalba buvo visiškai 
išguita iš bažnyčios ir pakeista lenkų kalba. Toje diecezijoje, apimančioje be lietuviš- 
kosios Užnemunės srities dar ir lenkiškuosius Suvalkų ir Lomžos gubernijų pietinius 
pavietus, buvo ignoruojamas lietuvių kunigų skyrimas į lietuviškąsias, o lenkų - į len- 
kiškąsias parapijas; lietuviai kunigai dažnai gaudavo parapijas kur nors Lomžos gu- 
bernijoje, o į Lietuvą skirdavo mozūrus. Tačiau blogiausia situacija šia prasme buvo 
Vilniaus diecezijoje. Vakarinėje Vilniaus gubernijos dalyje, kur gyventojų dauguma 
yra lietuviai, bažnyčioje buvo ignoruojama jų gimtoji kalba. Ir Trakų pavieto, beveik 
išimtinai lietuviško, išskyrus keletą tautiškai mišrių valsčių ties Vilniaus pavieto riba, 
gyventojai buvo labai nuskriausti savo religinių poreikių patenkinimo prasme; todėl 
ten galėjo būti tokių įvykių, kaip kad Aušroje aprašytas atsitikimas, kai kaimiečiai 
„katalikai“, oficialiai ne politeistai ar pagonys, į klausimą, kiek yra dievų, atsakydavo, 
jog dvylika ar kartais net daugiau. 1883 m., jau pasirodžius Aušrai, kur ne kur Vilniaus 
diecezijos lietuviškų parapijų valstiečiai rašo vyskupui Hrynieveckiui prašymus leis- 
ti sakyti bažnyčioje pamokslus lietuviškai (pvz., Žaslių, Žiežmarių parapijose Trakų 
paviete, - Aušra, Nr. 5, 1883 m., p. 148). Vis dėlto ir Vilniaus diecezijoje jau ir tuomet 
matome kunigų, kurie karštai myli Lietuvą bei jos tautą ir aktyviai dirba kultūrinėje ir 
tautinėje sferoje, nepaisydami gausių trukdymų ir persekiojimų; paminėsiu čia kelis 
iš jų - kun. Silvestras Gimžauskas, tylus ir atkaklus darbuotojas, lietuviškos poezijos 
ir tuomet gerai žinomos istorinės poemos, pasirašytos po pseudonimu Lietuvos bi- 
čiulis, autorius; kun. Aleksandras Burba, kuris vėliau emigruos į Ameriką ir suvaidins 
ten žymų vaidmenį gausioje Amerikos lietuvių kolonijoje. 

Apskritai ir tarp jauniausio lietuviškojo klero, ir dvasinėse seminarijose tuo metu 
dygsta tautinio judėjimo daigai. Tai yra to paties tautinio judėjimo, kuris tuo laikotar- 
piu plinta po visą kraštą, apraiškos. Taip jau 1884 m. Aušroje (p. 97) surandame žinutę 
apie tai, kad Peterburgo dvasinėje akademijoje tarp lietuvių klierikų jau aiškiau linksta- 
ma į tautinį judėjimą ir kad klierikai pasiskirstė į lietuvius ir lenkus; lietuvių tuo tarpu 
mažai, kolegos juos truputį niekina ir šaiposi iš jų, bet jau greitai turės su jais skaitytis. 

Tačiau apskritai Aušra buvo labai blogai sutikta dvasininkų, net ir Žemaičių die- 
cezijoje. Vėliau ji tautinio klero bus reabilituota, tuomet, kai taps jau praeities reiški- 
niu, tautinio atgimimo simboliu, kokia ji yra lietuviams šiandien - apsupta visuotinės 
pagarbos. O tuo metu, kai pasirodė, buvo polonizuoto klero daugumos traktuojama 
priešiškai. Kleras apšaukė ją antiklerikaline, vos ne bedieviška ir ėmėsi prieš ją kovo- 
ti. Iš esmės Aušra nebuvo nei antiklerikalinis, nei tuo labiau antireliginis laikraštis. 
Atvirkščiai, ji ne tik vengė gvildenti grynai religines temas ir erzinti religinius liau- 
dies jausmus, bet stengėsi netgi specialiai parodyti savo pagarbą klerui, jei jis panorės 

vykdyti ir tautines funkcijas šalia religinių. Šia prasme Aušra laužė taisyklę dėl klero 
nesikišimo į visuomenės ir bendratautinius reikalus ir kvietė jį aktyviai veiklai - žino- 
ma, neatsižadant savų idealų. Kaip pasaulietinis laikraštis Aušra natūraliai nesvarstė 
einamųjų problemų iš bažnytinio požiūrio taško; tačiau iš čia iki antiklerikalizmo 
dar labai tolimas kelias. Aušros išpuoliai prieš dvasininkiją turėjo tikslą apkaltinti ats- 
kirus kunigus rūpesčio lietuvių kultūriniais ir tautiškais reikalais stoka ir polinkiu į 
polonizaciją, ignoruojant lietuvių kalbą religinėje sferoje. Tai buvo visiškai logiška ir 
derinosi su pozicija, traktuojančia kunigus kaip visuomeninius funkcionierius. Be to, 
Aušra kovojo prieš lietuvių kalbos niekinimą Vilniaus diecezijoje. Tačiau davatkiš- 
kumo ir ultraklerikalizmo dvasia tuo metu buvo apėmusi visą Lietuvos dvasininki- 
ją, nepratusią prie kritikos iš visuomenės pusės. Priespauda, kurią bažnyčia kentė iš 
valdžios pusės, kuri varžė klerą bei visą religinį krašto gyvenimą, atrodė, turėjo dar 
labiau užtikrinti dvasininkijai, kad ją aplenks bet kokia kritika, einanti iš visuomenės. 
Atskirų dvasininkų veiksmų kritika klerui atrodė amorali ir žeminanti jo autorite- 
tą; jei tai buvo kai kurių kunigų apostatų antireliginių veiksmų arba jų parsidavimo 
valdžiai kritika - kleras su tokia kritika sutikdavo; tačiau kritika iš pilietinių pozicijų 
jam atrodė neleistina. Žymi net lietuviškojo klero dalis skelbė žygį prieš Aušrą ir ko- 
atimdavo ir naikino atskirus surastus laikraščio numerius ir pan., kaip apie tai užsi- 
menama Aušros korespondencijose. Didžioji tuometinio klero dalis dar buvo svetima 
atgimimo judėjimui, kuris stiprėjo ir augo jaunesniosios kartos gretose. Aušra net ir 
redaktoriaujant Šliūpui, didžiausiam lietuvių antiklerikalui, nebuvo antiklerikalinis 
laikraštis griežta to žodžio prasme. 

Be to, Aušroje klerui turėjo nepatikti ir tai, kad čia daug dėmesio buvo skiriama 
praeičiai, taip pat turėjo nepatikti ir gili, beveik religinė pagarba, kurią ji tai praeičiai 
puoselėjo ir stengėsi platinti. 

Keletą kartų minėjau inteligentišką Aušros pobūdį. Jos poveikį liaudžiai perdavė 
inteligentija, kuri savo betarpiškoje aplinkoje bendravimo keliu platino bendrų pa- 
stangų rezultatus, išreikštus Aušroje. Vis dėlto tiesioginė Aušros poveikio liaudžiai 
forma buvo jos kasmet leidžiami kalendoriai. Populiarus ir įvairus jų turinys, „Lietu- 
vos mylėtojų“ sąjūdžio dvasia lengvino pagrindinių postulatų skverbimąsi į platesnes 
liaudies mases. 

Aušra rekomendavo, kaip jau minėjau, liaudies peticijų dėl spaudos grąžinimo 
akciją. Iš tikrųjų, Aušros laikotarpiu tokios valstiečių peticijos keletą kartų buvo rašo- 
mos įvairiose Didžiosios Lietuvos vietovėse, net ir Vilniaus gubernijoje, kuri, kaip la- 
biausiai pasidavusi nutautinimui, dar nebuvo pribrendusi tautiniam atgimimui ir tik 
gerokai vėliau pradėjo prie jo pritapti. Aušra pažymi tokias peticijas iš Kauno guber- 

nijos, Panevėžio pavieto, iš Švenčionių ir net Ašmenos pavietų - Vilniaus gubernijoje 
(Aušra, Nr. 3, 1883 m., p. 81-82, Nr. 4, 1884 m., skyrelyje „Iš Lietuvos“). 

Leidybinis darbas Aušros laikais labai pagyvėjo. Be Prūsų Lietuvos, jis ėmė duoti 
vaisių ir tolimoje Amerikoje, kurioje lietuvių kolonija nuolat augo“. 

Aušra ėjo kas mėnesį nuo 1883 m. iki 1886 m. Pirmasis jos atsakingasis redakto- 
rius ir administracijos vadovas buvo Prūsijos lietuvis Mikšas; jam priklausė rūpintis 
techniniais dalykais bei laikraščio propaganda. Išleidus keturis pirmuosius numerius 
Mikšas dėl tam tikrų aplinkybių buvo priverstas išvykti; jo išvykimas buvo staigus 
ir netikėtas; laikraštis liko be jokio vadovo. Išvažiuodamas Mikšas paliko visus ran- 
kraščius, popierius ir Aušros komplektus pas Jankų. Medžiagos leidybai buvo net 
per daug, tačiau trūko žmogaus jai tvarkyti. Jankus buvo Prūsų Lietuvos valstietis, 
išsilavinimo neturėjo, tačiau buvo apsukrus, veiklus ir apdairus. Dr. Basanavičius, 
informuotas apie Mikšo išvykimą, pareikalavo atsiųsti jam į Prahą rankraščius ir ko- 
rektūras 5 numeriui ir iš Prahos ėmėsi rengti sekantį laikraščio numerį. Kartu Jankus 
savo iniciatyva laišku kreipėsi į laikinai Ženevoje gyvenantį emigrantą iš Didžiosios 
Lietuvos Šliūpą, angažuodamas jį į laikraščio administracijos ir techninio vadovo 
pareigas. Gavęs tą laišką Šliūpas susisiekė su dr. Basanavičiumi, atvažiavo ir ėmėsi 
vadovauti redakcijai. Leidyklą perkėlė iš Ragainės į Tilžę. Šliūpas redagavo Aušrą iki 
1884 m. Nr. 6, kada Prūsų valdžia liepė jam, kaip svetimos šalies piliečiui, nešdintis 
iš krašto. Nesėkmės Aušros vadovybėje, kaip matome, nesibaigė. Po Šliūpo išvyki- 
mo redakcijai vėl ėmė vadovauti Mikšas, kuris jau buvo grįžęs į Prūsų Lietuvą; kaip 
atsakingasis Aušros redaktorius, pasirašydavo Jankus. 1885 m. Mikšas įsteigė Tilžėje 
savo spaustuvę, į kurią perkėlė ir Aušros leidyklą. Mikšui vis dėlto sumanymas ne- 
pasisekė, ir 1886 m. jis visiškai bankrutavo, o spaustuvė buvo parduota iš varžytinių. 
Mikšo spaustuvės krachas buvo kartu ir Aušros nuopuolis. 1886 m. išėjo tik 6 Aušros 
numeriai, kurių du paskutinieji iš tikrųjų buvo redaguoti Andziulaičio, emigranto iš 
Didžiosios Lietuvos. 

Rašybos ir literatūrinės kalbos norminimas buvo nuolatinis Aušros rūpestis. 
Reikėjo skaitytis su dialektų skirtumais (žemaičiai, aukštaičiai, Prūsų lietuviai), su 
gausiomis svetimybėmis - polonizmais ir iš dalies germanizmais, su atskirais loka- 
liniais skirtingumais, kuriuos nurodžiau pirmoje šios studijos dalyje, pagaliau, su 
tam tikrais faktiniais lietuvių kalbos reikalavimais, kurie neturėjo tikslaus atitikmens 
lotyniškoje abėcėlėje (pavyzdžiui, pratęstas ir kiek suminkštintas „e“, dabar lietuvių 


* 1885 m. periodinių leidinių (žurnalų) lietuvių kalba buvo jau 12. Prūsų Lietuvoje ėjo: Tilžėje 3 laikraščiai (Aušra ir du lie- 


tuviškai-prūsiški, iš kurių vienas, Nemuno Sargas, buvo tautinės krypties), Klaipėdoje 3 laikraščiai, Priekulėje 2 ir Karaliaučiu- 
je 2; Amerikoje ėjo radikalusis Šliūpo organas Lietuviškas Balsas bei nuosaiki ir taikinga Unija. Kalendorių Prūsų Lietuvoje 
buvo išleidžiama 7, įskaitant Aušros kalendorių. 

rašyboje žymimas raide „ė“ taip pat „u“, tariamas tam tikrais atvejais šiek tiek pro 
nosį, išreikštas raide „ų“, pagaliau „i“, taip pat tariamas lengvu nosiniu garsu; išreikš- 
tas raide „į ). Lietuvių kalba, ilgus amžius nevartota literatūriškai ta prasme, kuria 
buvo vartojamos daugelio kultūringų tautų kalbos, dabar negalėjo būti išreiškiama 
tokiu primityviu būdu, kaip iki šiol. Atgimimo priešaušrio lietuvių raštijos kalba ir 
rašyba buvo nepatenkinama; žmonės, gaunantys išsilavinimą daugiausia lenkų kal- 
bos ir rašybos forma, dažnai nekritiškai ir mechaniškai taikė lietuvių kalbai svetimą 
rašybą, tiksliai neišreiškiančią visų jos ypatumų. Be to, vartodavo atskirus žodžius 
taip, kaip jie skambėjo vietine tarme, ir tokiu būdu lengvai įvesdavo į raštiją įvairių 
smulkių tarmybių arba svetimybių. O per ilgus lietuvių kalbos lokalizavimosi bau- 
džiavinio valstiečio aplinkoje amžius įvairios vietinės ypatybės tapo labai skirtingos. 
Taigi akivaizdu, jog prasidėjęs tautinis atgimimas negalėjo nekritiškai žiūrėti į kalbą 
ir rašybą. Visų pirma, jau pats tautinis judėjimo pobūdis literatūros darbuotojus vertė 
užsiimti kalba, kaip vienu iš charakteringiausių tautinės kultūros elementų. Antra 
vertus, praktinės priežastys reikalavo kalbos tikslumo, kaip esminio minčių apykaitos 
įrankio. Negalima buvo į literatūrą įvesti kokių nors tarmybių, suprantamų tik ma- 
žai krašto daliai. Tokiu būdu būtų reikėję įteisinti daug vietinių žodžių, polonizmų, 
germanizmų ir kitų iškraipymų tam pačiam daiktui apibrėžti. Akivaizdu, kad rei- 
kėjo nustatyti kalbos vienalytiškumą, reikėjo parinkti žodžius, labiausiai paplitusius 
padėties; dažnai tam tikroje vietovėje, kurioje kokiam nors daiktui apibūdinti var- 
totas koks nors grynas lokalizmas, kartu dar buvo išlikęs ir senas lietuviškas tą patį 
reiškiantis žodis, kiek rečiau vartojamas, bet dar neužmirštas ir išgirstamas dainoje 
ar nekasdieniškoje kalboje; taigi grynai praktiniais sumetimais, be tautinės kultūros 
keliamų reikalavimų, neišvengiamai buvo būtina sunorminti literatūrinę kalbą, pasi- 
remiant etimologija bei senos kilmės žodžiais ir išvalant ją nuo svetimybių; visuotinai 
priimtinesnis buvo senas žodis, nei koks keistas lokalizmas. 

Su literatūrinės kalbos ir rašybos norminimo klausimu dar susidursime, kai kal- 
bėsime apie atgimimo pažangą ir apie pomėgio skaityti plitimą liaudyje. Čia tik nu- 
rodau, kad kalbos ir rašybos problemos, kurios buvo nepaprastai aktualios viso at- 
gimimo proceso laikotarpiu ir kurios iškėlė tokius lietuvių mokslininkus, kaip prof. 
kun. Jaunius ir p. Jablonskis, o vėliau ir jaunasis p. Būga, jau Aušroje buvo nuolatinio 
rūpesčio objektu. Rašyba Aušroje dar nebuvo nusistovėjusi ir keitėsi beveik kiekvie- 
name numeryje, tobulinama ir nuolat taisoma. 

Priedas prie „Lietuvos mylėtojų“ periodo: 
1884 m. Šliūpo susitaikėliškas sumanymas 


Tuo ir užbaigčiau Aušros, jos veiklos bei tuometinio tautinio atgimimo laikotarpio cha- 
rakteristiką. Tačiau turiu dar sustoti ties vienu faktu, kuris įvyko tuo laiku ir kuris buvo 
kvailiausias aukščiau minėtų susitaikymo iliuzijų pasireiškimas. Tas faktas, kaip apsišau- 
kėliškas atskirų asmenybių sumanymas, galėtų būti visiškai nesvarstomas Lietuvos tau- 
tinio atgimimo studijoje, kadangi jis nebuvo sąmoningos kolektyvinės akcijos išraiška ir 
galų gale nedavė jokių vaisių bei neturėjo įtakos tolesnei proceso eigai. Pagrindinis to su- 
manymo autorius buvo Jonas Šliūpas. To fakto turinys buvo paskelbtas dr. Basanavičiaus 
lietuviško laikraščio Vienybė Lietuvninkų Nr. 41, 1903 m., o paskui Varpo Nr. 3, 1904 m." 

Bet prieš tai keletas žodžių apie patį Šliūpą. Tai keista ir originali figūra Lietuvos 
tautinio atgimimo fone. Amžinai genamas veikimo karštligės ir ambicijos, be pu- 
siausvyros, neturintis gilesnio moralumo pojūčio, suprantamo kaip harmonija tarp 
valios bei idealo ir veiksmo, neabejotinai gabus ir lankstus, prigimtis aistringa, pa- 
sirengusi dideliam pasišventimui, tačiau nežinanti ribos bei saiko ir todėl puolanti 
į kraštutinumus, priartėjančius prie karikatūros, beatodairiškas radikalas taktikoje, 
anarchisto tipas, nežinantis stabdžių, žmogus nepaprastai atkaklus ir vienpusiškas ku- 
rioje nors vienoje kryptyje usque ad finem”, nors labai lanksčiai persimetantis nuo 
vienos prie kitos taktinės krypties, priklausomai nuo nuotaikos ir aplinkybių, kuriose 
atsiduria, didesnis destrukcijos nei konstrukcijos talentas, geresnis agitatorius nei or- 
ganizatorius - toks yra Šliūpas. Ilgalaikėje jo veikloje buvo daug naudingų epizodų, 
daug nuopelnų, kurių negalima nuneigti, tačiau yra daug ir nenuoseklumų, o visų 
pirma organizacinio tęstinumo suvokimo stoka, dėl ko nė vienas iš Šliūpo pradėtų 
darbų nebuvo iki galo užbaigtas, ir jo darbų padariniai toliau logiškai vystėsi jam 
nebedalyvaujant arba netgi prieš jo valią. Lietuvos tautiniame atgimime Šliūpas buvo 


* Lenkų publicistikoje tas faktas buvo atskleistas ir kritiškai paliestas p. Juozapo Albino Herbačiausko darbe Lietuvos atgimi- 


mas lenkiškosios idėjos atžvilgiu (Krokuva, 1905 m., p. 64-66). P. Herbačiauskas (p. 66) kalba: „Jo (Šliūpo) diplomatija, nešanti 
gėdą ne visai lietuvių tautai, bet tam tikrai pakvaišėlių partijai, gėdingiausiai bankrutavo“. Prie tų žodžių pridėčiau mažą pata- 
isą, būtent - ne „tam tikrai pakvaišėlių partijai“, oveikiau „tam tikriems pakvaišėliams“. 

19 Iki pat galo (lot.). - Ž.N. 

gaivališkas potencinių tautos galių, kurias jis sugebėjo sukaupti savyje, tačiau kurių 
nesugebėjo suvaldyti, pasireiškimo pavyzdys. Ir kaip toks, buvo asmenybė teigiama, 
kuriai lietuviai turi už daug ką būti dėkingi. Tai, kas per jį prabilo, tai, kas pirmą kartą 
pasireiškė per jo jautrią ir aistringą prigimtį, toliau vystėsi pagal savo vidinę logiką, jau 
be jo dalyvavimo. Šliūpas buvo toks naujai iškylančių galių įrankis, kuris yra tinkamas 
pirmiems nepaprastai intensyviems ir gausiems, tačiau menkai koordinuojamiems 
kūrybiškumo pasireiškimams. Tokiu įrankiu Šliūpas bus visą savo gyvenimą. Yra tam 
tikras ryšys tarp Lietuvos tautinio atgimimo ir Šliūpo asmenybės, per kurią pasireiškė 
beveik visos pirmosios istorinio proceso apraiškos. Šliūpas - tai daugybė spalvingų ir 
audringų epizodų, dar nepakankamai gilių ir harmoningų, tačiau gaivališkai galingų. 
Dabar aš kalbėsiu apie tuos Šliūpo veiksmus, kai jis pasigauna susitaikėlišką ten- 
denciją, pasireiškusią Aušroje, apie kurią jau kalbėjau, ir vysto ją su visu savo aistrin- 
gos prigimties gaivališku kraštutinumu, privesdamas iki logiškos karikatūros. Jo tipiš- 
kai anarchistinis protas nepagauna visos aplinkybių visumos, kurioje logiškai iškyla 
toji „Lietuvos mylėtojų“ apolitiška susitaikymo tendencija. Šliūpas susitaikymo įdėją 
išplėtoja už logiško pagrindimo ribų, kurias diktuoja vieta ir laikas. Išvystyta iki tokio 
laipsnio tam tikroje stadijoje ji nustoja būti atgimimo proceso išraiška, praranda natū- 
ralų organinį ryšį su jo visuma, kuri ją ir pagrindė. Ir taip Šliūpo darbas tampa karika- 
tūra, atsakomybė už kurią negali kristi ant švaraus ir nesutepto Tautos Atgimimo. 
Kalbėdamas apie iliuziją, kurią tuo metu puoselėjo „Lietuvos mylėtojų“ srovė, va- 
dinasi, ir Aušra, išlaikyti atgimimą atokiai nuo politikos, nurodžiau tos iliuzijos šaltinį 
bei pobūdį. Antai Aušros „susitaikymas“ rėmėsi, kaip matėme, naiviu flirtu su valdžia, 
užtikrinant, kad laikraštis apsiribos vien kultūrinės plėtros tikslų kėlimu be kišimosi 
į politiką, vadinasi, visiškai tilps rusiško valstybingumo rėmuose. Jokių valdžios po- 
litikos rėmimo pažadų, jokio susitarimo Vieliopolskio [Walopolski] stiliumi Aušroje 
nebuvo ir būti negalėjo bent jau todėl, kad šio „susitarimo“ objektas buvo būtent po- 
litikos atmetimas. Tai reikėtų aiškiai įsisamoninti, kad suprastume esminį ir radikalų 
skirtumą tarp „Lietuvos mylėtojų“ „susitarimo“ flirto ir gėdingos Šliūpo idėjos“. 


* Vienintelis aiškus Aušros nukrypimas nuo aukščiau minėtos jos pozicijos buvo kažkokio Žvirblio visiškai sukriošusio 
eilėraštpalaikio, parašyto Aleksandro III karūnavimo proga, išspausdinimas. Eilėraštukas, labai kvailas ir vaikiškas, nebūtų 
vertas nė užuominos. Jame niekingu būdu išreikšti lietuvių ištikimybės jausmai, užtikrinama, jog caras neturi ištikimesnių ir 
paklusnesnių pavaldinių negu lietuviai, kurie vien jam linktelėjus galva yra pasiruošę pulti į ugnį ir atiduoti už jį savo gyvybes, 
taip pat pabrėžiama, jog socialistai nesugebėjo lietuvių apgauti; tas eilėraštis galų gale išreiškia maldavimą grąžinti lietuviškus 
rašmenis. Tai yra vienintelė išimtis esminėje Aušros „susitarimo“ pozicijoje vengti politikos. Eilėraštukas tas, beje, išspaus- 
dintas ne pagrindinėse skiltyse, kur paprastai būdavo spausdinami eilėraščiai, o kronikos puslapyje (žr. Aušra, Nr. 8, 1884, p. 
279-280). Taigi tai nėra netgi oficialiai Aušros pareikšta deklaracija. 

Tokio nepaprastai naivaus ir kvailo eilėraštuko atsiradimas kronikoje vieną kartą per visą pusketvirtų laikraščio leidimo metų 
negali būti laikomas nors kiek patikimu faktu apibūdinant laikraščio kryptį. Kartoju, kad išskyrus tą eilėraštuką Aušros 
„susitarimas“ nereiškė jokių aktyvių valdžios politikos rėmimo pažadų ir jo esmė 
buvo pasižadėjimas neliesti politikos srities. 

Šliūpas pagavo aplinkos nuotaiką, bet išplėtojo ją ne pagal jos prielaidas. „Lietu- 
vos mylėtojai“ puoselėjo iliuzijas tokio kompromiso su valdžia, kuriame valdžia už 
politikos išsižadėjimą suteiktų lietuviams teisę vystyti savąją kultūrą rusiško valsty- 
bingumo rėmuose. Šliūpas eina toliau, savavališkai pagilina kompromiso sąlygas, 
pakiša niekingus ir žemus motyvus, sutinkamai su muravjoviškais idealais, su tra- 
dicine valdžios politika. Šliūpo veiksmai jau nėra vien naivus flirtas, bet esminis 
gėdingas kompromisas, bandymas Lietuvos tautiniam vystymuisi primesti barbariš- 
kus pačios blogiausios rusų valdžios politikos šūkius. Tiesą sakant, tie Šliūpo veiks- 
mai neabejotinai buvo naivūs ir išdavė, kad jis buvo prastas politikas, tačiau tai jo 
nepateisina. 

Pažymėjau, kad kompromisinis Šliūpo išsišokimas logiškai nebuvo susijęs su 
„Lietuvos mylėtojų“ srovės tendencijomis. Iš tikrųjų, savo veiksmų išeities tašką Šliū- 
pas rado visuomenės tendencijose, tačiau išvystė jas iki loginės karikatūros, neatitin- 
kančios pradinių prielaidų. Dabar pažvelkime, kaip gi siejosi kompromisinis Šliūpo 
išsišokimas su jo paties praeitimi. 

Šliūpas buvo kilęs iš Kauno gubernijos Šiaulių pavieto, baigė Mintaujos gimna- 
ziją, po to mokėsi Peterburgo bei Maskvos universitetuose. Studijų metais Šliūpas 
užmezga santykius su lenkų socialistų revoliucionierių organizacija „Proletariatas“, 
susipažįsta su jos nariais ir veikėjais ir netgi vykdo kai kuriuos jų pavedimus. Arti- 
miausiai jis bendravo su proletarininku Janavičiumi. Dėl dalyvavimo revoliuciniame 
studentų judėjime Šliūpas 1882 m. buvo priverstas išvykti į užsienį. „Proletariatui“ 
sutikus, Šliūpas važiuoja į Ženevą, kur jam buvo pavesta užsiimti revoliucinės socia- 
listinės literatūros lietuvių kalba spausdinimu; tačiau trūkstant pinigų šis sumanymas 
nebuvo įgyvendintas; Šliūpas gyveno Ženevoje sunkiomis materialinėmis sąlygomis, 
negalėdamas išvystyti jokios veiklos. 1883 m., Mikšui išvykus, Jankus pakviečia jį va- 
dovauti Aušros redakcijai. Šliūpas važiuoja į Prūsų Lietuvą ir visiškai atsiduoda dar- 
bui Aušroje. 1884 m. prūsų policija liepia jam, kaip svetimos šalies piliečiui, išvykti iš 
Prūsijos. Šliūpas atsiduria kryžkelėje. Iš pradžių važiuoja į Lietuvą (okupuotą Rusijos) 
ieškoti laikino prieglobsčio, kad vėliau galėtų išvykti į užsienį. Nelegaliai atvyksta į 
Didžiąją Lietuvą ir tų pačių metų rudenį emigruoja į Ameriką, kur atvyksta 1884 m. 
pabaigoje. Amerikos žemėje pasideda kitas jo nervingas ir aistringas griežtai antikle- 
rikalinės krypties veiklos etapas. 

Šliūpo poelgis, kuris mums šiuo metu rūpi, įvyko jo laikino svečiavimosi Didžio- 
joje Lietuvoje metu, išvarius jį iš Prūsijos. 

Matėme Šliūpą Aušroje prabylantį straipsnyje „Lietuviai kadaise ir šiandien“ 
1883 m. Nr. 8, aštriai ir neigiamai atsiliepiantį apie rusų valdžios ekonominę politiką 
Lietuvoje. Matėme jį toje pačioje Aušroje jau 1884 m. (Nr. 1) bandantį surasti lietuvių 

ir lenkų tarpusavio supratimo taškus ir tuo tikslu užmezgantį betarpiškus santykius 
su Dziennik Poznański redakcija; matėme, kaip po to bandymo, kuris jam atrodė nau- 
dingas, Šliūpas skelbė turinčią prasidėti draugystę su lenkais ir išreiškė viltį, kad tauti- 
nis lietuvių vystymasis ir toliau tarp lenkų ras nuoširdžių ir atvirų draugų. 

Atrodė, kad po tokių veiksmų, galų gale visos Šliūpo praeities akivaizdoje, nejma- 
nomi bet kokie jo artimi ryšiai ir kombinacijos su muravjovų bei hurkų valdžia, kaip 
ir akla neapykanta lenkams. Šliūpas neabejotinai buvo nuoširdus žmogus ta prasme, 
kad visados beatodairiškai atsiduodavo tam reikalui, kuriam tarnavo. Šitai, ko gero, 
pripažintų netgi didžiausi jo priešai, su kuriais jis nuožmiai kovojo Amerikoje, - ku- 
nigai. Vis tik tas lengvumas radikaliai keisti taktiką ir kraštutinis vienpusiškumas jai 
aistringai atsiduoti ne kartą pavertė Šliūpą savotišku „šuolininku“, kuris, pavyzdžiui, 
buvo pasiruošęs aršiausiai pulti klerą ir katalikybę, ir tuoj pat, pradėdamas naują tak- 
tinę kampaniją, kuri reikalavo kompromiso su kleru, buvo pasiruošęs eiti velykinės 
išpažinties. 

Štai todėl 1884 m. Šliūpas, priverstas išvykti iš Prūsijos ir laikinai nelegaliai ieškan- 
tis prieglobsčio Didžiojoje Lietuvoje - paskutinį kartą tėvynėje - sumano susitaikė- 
lišką kombinaciją su Rusija. Su jam būdingu kraštutinumu griebiasi šio sumanymo 
ir karštligiškai bando jį realizuoti. Pasitaręs su keliais inteligentais ruošia platų mo- 
tyvuotą referatą, kuriame pagrindžia naudą, kurią esą patirtų valdžia, legalizuodama 
lietuvių kultūrinį vystymąsi, o visų pirma atšaukdama lietuviškos spaudos draudimą. 
namesnį valdžios akyse, jis stoja grynai valdiškų interesų ir siekių pozicijon. Taigi 
redaguoja savojo memorandumo turinį ir formą taip, kad jo nesigėdytų nė garsusis 
šv. tėvas Antanas Petkevičius, išdavęs lietuviškąją raštiją bei raginantis įskiepyti lietu- 
viams rusiškojo valstybingumo „idėją“. 

Karštligiškos Šliūpo pastangos neleidžia jam apsiriboti memorandumo išsiunti- 
mu bei pasyviu laukimu. Nepaisydamas, kad jo buvimas šalyje yra nelegalus, Šliūpas, 
rizikuodamas būti atpažintas ir įkalintas, slegiamas studentiškų laikų nuodėmių, o po 
to ir santykių su „Proletariatu“, Ženevos misijos ir pagaliau nelegalios Aušros redaga- 
vimo, vis dėlto nusprendžia asmeniškai vykdyti numatytą akciją. Tuo tikslu vyksta į 
Varšuvą, kad susitiktų deryboms su generalgubernatoriumi Hurka [Gurka], o derybų 
pagrindu ima savąjį memorandumą. Derybos iš tikrųjų prasideda, tik ne betarpiškai 
su Hurka, bet tarpininkaujant Ščebalskiui, Varšuvos dienraščio (Varšavskij Dnievnik) 
redaktoriui. Šliūpas supažindina jį su savo projektu. Tai ilgas dokumentas, kurio tu- 
rinys yra toks (remiuosi Vienybe Lietuvninkų ir Varpu). Pirmoji dokumento dalis ap- 
taria būtinybę grąžinti teisę spausdinti lietuviškus leidinius lotyniškais rašmenimis. 
Motyvai: a) jie seniai naudojami lietuviškoje raštijoje, ir tai yra konservatyviajai lie- 

tuvių tautai didžiausia kliūtis įvedant ne tik rusiškąjį, bet netgi reformuotą lietuvišką 
raidyną; b) tautiniai prietarai ir nepasitikėjimas rusais, pasėtas lenkų, verčia lietuvius 
laikyti rusiškąjį raidyną pravoslavystės įrankiu; c) apsišvietę lietuviai, širdingai atsi- 
davę Rusijai, dėl lenkų propagandos ir spaudimo ima prarasti įtaką savo tautiečiams, 
nes lenkai juos vadina separatistais, maskoliais, parsidavėliais; d) 20 metų trukęs 
draudimas turėjo visai kitų, negu tikėtasi, pasekmių, būtent: 1) nesėkmė ištiko plati- 
nant knygas, spausdintas rusiškomis raidėmis; 2) pasirodymas atvežtinių knygų, savo 
turiniu priešiškų Rusijai, pvz.: Palangos Juzė, Persekiojimas tikėjimo, Knįgos teisibių 
ir kt.), 3) lenkai platino neva religinio turinio knygas, kuriose išjuokiama Rusija, jos 
sostas, dvasininkija ir apskritai viskas, kas jai yra šventa; e) Zavadskis (žinoma knygų 
spausdinimo ir platinimo firma Vilniuje) įvedė eksploataciją, prisidengdamas mal- 
daknygių spausdinimu ir pan., f) lietuvius eksploatavo prūsai: Aušra, knygos nuo 
1867 m., kalendoriai, Prūsijos Rytų politika (remiamasi Viestnik Jevropy); g) rusų 
mokslininkai ir teoriškai, ir praktiškai patarė naudoti bei patys naudojo lotyniškas 
raides lietuviškuose leidiniuose (nurodomi Kazanės universiteto ir Peterburgo MA 
leidiniai, apie kuriuos kalbėjau savo knygos I dalyje, ir rusiški žurnalai Rusj ir Sovre- 
mennyje Izvestija). Toliau seka lietuviškos vietinės spaudos poreikio ir naudingumo 
Rusijai pagrindimas: a) poreikis pašalinti nepasitenkinimą, antipatiją ir nepasitikėji- 
mą Rusija, kilusius ir palaikomus dėl spaudos draudimo; b) poreikis pateikti tikras ir 
lenkų neiškraipytas žinias bei valdžios potvarkius; c) moralinis suartėjimas su Rusija 
ir lenkų pasėto nepakantumo rusams pašalinimas, galimas tik per spaudą; d) prasidės 
lenkų autoriteto Lietuvoje silpnėjimas (sulenkėję kunigai); e) pasikeis idealai, inte- 
ligentija atsiribos nuo Lenkijos; taip pat reikia siekti atriboti ir liaudį; reikėtų įkurti 
lietuvių-rusų draugiją knygoms platinti; f) dėl to prasidės moralinis Lenkijos nuo- 
puolis, kadangi nuo jos atsiskirs ir teritorija, ir raštija; o lietuviams pasisavinus tokius 
rašytojus, kaip Mickevičius, Kraševskis, Kondratavičius ir kiti, Lenkijos autoritetas 
kris ir savų piliečių akyse, ir užsienyje. 

Toliau išvardijamos įvairios kitos priežastys, turinčios paremti esminę projekto 
mintį; būtent: dėl visų minėtųjų priežasčių lenkų klausimas Rusijoje taps neaktua- 
lus, lietuviškos veiklos centras iš Prūsijos persikels į Rusiją: konkurencinėje kovoje 
nelegalių knygų kontrabanda išnyks, nes jos bus brangesnės, ir bus užkirstas kelias 
įvairioms melagingoms žinioms, kurias sėja užsienyje leidžiamos knygos; nurims 
įvairios paskalos tarp liaudies apie žemės padalijimą, apie mokesčių sumažinimą, 
apie karinės tarnybos atšaukimą ir pan.; baigsis liaudies kurstymas, kuriuo užsiima 
įvairūs netikę asmenys. 

Pagaliau pačioje pabaigoje tas dokumentas aptaria lietuvių kalbos mokykloje 
klausimą. O būtent: 1. Religija turi būti dėstoma lietuvių kalba, kad jaunimo moralė 

būtų aukštesnė ir t. t.; 2. a) Mokymasis lietuvių kalba padės jaunimui geriau suprasti 
ir įsisavinti rusų kalbą; b) lietuvių kalbos mokymas turi būti legalizuotas, kadangi jos 
nelegalus mokymas žemina Rusijos, kuri lietuvių liaudies akyse tampa priešu, auto- 
ritetą; c) įvairios lenkų platinamos paskalos neturės atramos mokykloje; 3. Siekiant 
gero Rusijai ir Lietuvai, Seinų, Vilniaus ir Kauno seminarijose lenkų kalbą reikėtų 
pakeisti lietuvių bei rusų kalbomis. 

Taigi toks tas dokumentas. Jo niekingumas ir gėdingumas pasiekia viršūnę. Sun- 
ku rasti tikslių ir stiprių žodžių jam pasmerkti. Muravjovo-koriko „idėja“ kyšo čia iš 
kiekvieno sakinio, kiekvieno teiginio. Siaubingą niekšiškumo srovę vainikuoja bjau- 
rumo puta. Šitame akte yra kažkas taip siaubinga, kažkas taip „tikrai rusiško“ 
muravjoviškuoju stiliumi, ką suprasti ir pajusti gali tik tie žmonės, kurie tai žino ir 
kurie gimė nelaiminguose Muravjovo ir Hurkos valdomuose kraštuose. Leisiu sau 
išvengti nuobodumo kritikuoti šį aktą; su koriko „idėjomis“ polemizuoti ne- 
pajėgiu. Apie šį aktą kalbu iš pareigos, iš gailesčio Šliūpo asmeniui, kuris susitepė 
niekšiškumu ir siaubingu darbu, naiviai tikėdamasis apgauti valdžią. Ši akcija buvo 
siaubinga ne tik savo forma ir turiniu, bet ir vietos (Varšuva - iškankintos Lenkijos 
sostinė) bei asmenų (Hurka, Ščebalskis) pasirinkimu. 

Charakteringas yra ir rusų atsakymas Šliūpui'. Jis glaustai atspindi visą Rusijos 
politiką Lietuvos atžvilgiu. Ščebalskis pažymėjo, jog valdžia yra palanki lietuviams, 
tiek, kiek jie galvoja apie suartėjimą su rusais (žinoma! ne mažiau palanki, negu kati- 
nas pelei, jei pastaroji norėtų būti jo suėsta ir suvirškinta!). Lietuva nei kultūriškai, nei 
politiškai negali pakilti savo jėgomis; todėl lietuviai turėtų susivokti, kokią kultūrą pa- 
sirinkti. Jiems bus naudingiau, jei links į Rusiją, nes tik Rusija gali duoti jiems ką nors 
gera (?). Pavyzdžiui, gali leisti, jog vaikai mokyklose būtų mokomi lietuviškai, kad 
tokiu būdu intensyviau juos paveikiant, geriau išmokant pagreitintų lietuvių suartėji- 
mą su Rusija (!); taip pat gali leisti spausdinti prorusiškus laikraščius liaudžiai, (tačiau 
jokiu būdu ne inteligentijai); pagaliau gali būti duotas leidimas išspausdinti ir kokią 
nors knygelę liaudžiai. Bet jokiu būdu Rusija negali duoti sutikimo leisti lietuviškas 
knygas, skirtas mokymui ir kitiems rimtesniems moksliniams tikslams, kadangi tai 
keltų tautinę sąmonę, kuri lietuviams, kaip nepajėgiems savarankiškai individualiai 
būčiai, yra nepageidautina ir tik komplikuotų jų natūralios evoliucijos tėkmę, turin- 
čią atvesti juos į susiliejimą (politinį ir kultūrinį) su Rusija. Ir kadangi lietuvių yra tik 
pusantro (?) milijono, todėl ir negalima kalbėti apie jų išlikimą, ir jeigu jie turi arba 
išmirti, arba nutautėti, tai nereikia apsunkinti šio proceso, o reikia jam padėti, kad jis 
galėtų neskausmingai pasibaigti visų gyventojų labui. Apskritai, tautinė sąmonė bei 

tautiniai lietuvių jausmai turėtų sutapti su rusifikacijos tendencija. Žodžiu - lietuvių 
kalba, raštija ir spauda turi būti grindžiami ne patys savaime, ne tais kultūros elemen- 
tais, kuriuos jie išreiškia, o vien kaip veiksmingi rusiškosios propagandos įrankiai. 
Ščebalskis nurodo, jog ir šiuo metu yra platinamos lietuviškos knygos, siunčiamos 
iš užsienio, tačiau Lietuvą jos paprastai pasiekia nedideliais kiekiais, o Prūsija neva 
lietuvių neremianti: jau iš savo teritorijos išvijo Aušros redaktorių (kuris, kaip ma- 
tėme, buvo ne kas kitas, kaip pats Šliūpas, Ščebalskio pašnekovas), o esant reikalui 
Rusija sugebės lengvai susitarti su Prūsija lietuviškų knygų bei leidinių, spausdinamų 
jos teritorijoje, apribojimo klausimu. Rusų valdžia nepakęs jokių veiksmų ir žmonių, 
kurių veikla nukreipta prieš ją. 

Tokios buvo rusiškos politikos Lietuvoje gairės, nužymėtos Ščebalskio atsakyme į 
Šliūpo memorandumą. Ne mažiau žeminančios buvo ir nuorodos, kokiu keliu lietu- 
viams reikia kreipti pastangas, siekiant realizuoti anksčiau minėtus palengvinimus. 
Būtent Ščebalskis nurodė, kad visų pirma reikia, jog lietuviai viešai prabiltų Šliūpo 
memorandumo ir Ščebalskio atsakymo į jį dvasia, kad iš pradžių dokumentiškai įfor- 
mintų savo ketinimus, sutampančius su pagrindine rusiškos politikos kryptimi. Tuo 
tikslu galėtų atitinkamus programinius straipsnius spausdinti Varšuvos dienoraštyje 
(Varšavskij Dnievnik). Taigi neužtenka lietuviams vien faktiškai prisitaikyti prie rusų 
politikos; tas prisitaikymas privalo būti (kas visų gėdingiausia) viešai pareikštas kaip 
visiškos korupcijos ženklas. Tada lietuviai jau gali Ščebalskio vardu išsiųsti prašymą 
valdžiai leisti spausdinti lietuvišką laikraštį; Ščebalskis pristatys prašymą Hurkai, ku- 
ris nieko prieš neturės... 

Štai tokios yra sąlygos, kuriomis valdžia būtų pasirengusi pakeisti ligtolinę savo 
nuostatą dėl rusiškų raidžių vartojimo lietuviškoje raštijoje. Ši nuolaida apimtų vien 
tik alfabetą ir raides, tuo tarpu pagrindinė rusų valdžios politikos kryptis ne tik ne- 
pasikeitė, bet netgi dar labiau turėjo būti įtvirtinta sąmoningu paktu iš lietuvių pu- 
sės. Koks atsakymo cinizmas ir arogancija, koks prašytojo kvailumas, niekingumas 
ir jo pažeminimas! Toks buvo Šliūpo akcijos rezultatas. Kartu Ščebalskio atsakymas, 
kuris čia suvaidino rusų valdžios nuomonės porte-parole** vaidmenį, parodė, kokios 
negyvybingos ir beprasmiškos Aušros iliuzijos, kad galima išgauti iš Rusijos kultūri- 
nio vystymosi teisę, apeinant politikos klausimus. Valdžios požiūrį į lietuvius diktavo 
išimtinai politinės aplinkybės, todėl bet koks tautinis vystymasis, bet kokia apraiška, 
teigianti jų būtį ir kūrybingumą, buvo politinis reiškinys ir galėjo tikėtis būti parem- 
tas tik tiek, kiek veiksmingai derėjo su okupacine politika; priešingu atveju jis buvo 
nelegalus ir turėjo įgauti kovos prieš okupacinės Rusijos politiką formą. 


20  Skelbėjas (pranc.). - Ž. N. 

Minėtųjų Ščebalskio iškeltų sąlygų akivaizdoje Šliūpas buvo' priverstas trauktis, 
ypač, kad kai kurios aplinkybės trukdė jam ieškoti tolesnių galimybių susitarti. Bū- 
tent, - Šliūpas bijojo išsiduoti, kas esąs, nes nujautė, jog Ščebalskis ima domėtis jo 
asmeniu ir numanyti, su kuo turi reikalų. Be to, matant valdžios politikos nepalan- 
kumą ir beatodairiškumą, kaip jis pareiškė savo atsakyme Ščebalskiui, Šliūpui nieko 
kito neliko, kaip sprukti iš Varšuvos, vietoj kokių nors realių pasiekimų, apie kuriuos 
svajojo, išsivežant tik gėdą ir pažeminimą. 

Toks tad buvo šis asmeniškas aktas, už kurį atsakomybė tenka vien tik Šliūpui 
bei dar keliems asmenims, su kuriais jis tuo reikalu kontaktavo. Jau minėjau, kad 
tokiu būdu suvoktas susitarimas su valdžia neišplaukė iš „Lietuvos mylėtojų“ rato ir 
logiškai nesisieja su jų programa, kuri atsispindėjo Aušroje. Neabejotina, jog iš Šliūpo 
pusės tai buvo tik „diplomatija“, naivus ir nevykęs bandymas apgauti valdžią, užtikri- 
nant jai tariamą savo draugiškumą ir apsukriai maskuojant savo tikruosius tikslus ir 
pasiekti, kad ji suteiktų nors menkiausias kultūrinio vystymosi sąlygas. Ir vis dėlto tas 
aktas buvo aukščiausiu laipsniu niekingas. 


Antrasis laikotarpis 1887-1895 m. 


a) krizė nustojus leisti Aušrą, Varpo ir Apžvalgos genezė. 


Pirmieji metai po Aušros leidimo sustabdymo yra bespalviai ir sunkūs. „Lietuvos my- 
lėtojų“ ratas, susikristalizavęs Aušroje, evoliucionavo į dvi atgimimo sroves, kurios nuo 
to laiko bus nuolatinėje nesantaikoje; būtent - pagoniškosios praeities, kurioje kadaise 
spalvingiausiai pasireiškė lietuviška kultūra, apoteozė atgrasė nuo Aušros ir apskritai 
nuo pasaulietinės inteligentijos tuomet įtakingą Lietuvoje katalikų dvasininkiją. Atgi- 
mimo sąjūdis, kuris tuo metu vis galingiau ima reikštis ir pulsuoti, pasireiškia taip pat 
ir dvasininkijoje, kaip matėme jau ir atgimimo priešaušrio lietuvių kūryboje. Tačiau 
kleras, priešingas krypčiai, kuria ėmė plėtotis „Lietuvos mylėtojų“ akcija, atsisako pa- 
remti veiklą, kuria siekiama tęsti Aušros tradiciją. Beje, tai tik vienas iš daugelio dyglių 
tolesniame lietuvių atgimimo kelyje po Aušros netekimo. Dyglys, tiesą sakant, labai 
didelis, nes sąlygojantis priešpriešą bet kokiai tolesnei akcijai, išplaukiančiai iš Aušros 
nubrėžtų nuostatų - be to, priešpriešą, kylančią ne iš išorės, bet iš pačių atgimimo 
sąjūdžio įsčių ir plaukiančią iš elementų, turinčių savo rankose stiprią ir nusistovėjusią 
įtaką, pusės - vis dėlto tai ne vienintelis ir ne pats didžiausias dyglys. Kitas neigia- 
mas reiškinys, kuris sukėlė krizę tolesniame atgimimo procese, buvo natūrali depre- 
sija nustojus eiti Aušrai. Matėme, su kokiu beatodairišku entuziazmu, su kokiu plačiu 
ir karštu, beveik religiniu tikėjimu stojo į darbą pirmosios atgimimo veikėjų grupės, 
nepaprastai taikliai pavadintos „Lietuvos mylėtojų“ vardu. Visiškoje tautos nelaisvėje 
glūdėjusių milžiniškų kliūčių akivaizdoje tų pirmųjų galingų pastangų vaisiai nega- 
lėjo būti tuoj pat matomi, kadangi tai buvo dar tik grūdas, mestas į jau derlingą, bet 
priespaudos ir nelaisvės piktžolių labai nuniokotą dirvą. Grūdas turėjo pirma pereiti 
sudygimo ir augimo stadiją, kol sugebės duoti puikų vaisių, atitinkantį sėjėjo tikslus. 
Vėlesni pasekėjai nenustojo prižiūrėję užsėtą dirvą, nuolat rovė piktžoles bei pakarto- 
tinai užveisdavo nualintas vietas. Vis dėlto iškart po galingų plačių Aušros darbuotojų 
veiksmų rezultatai, atrodė, neatitiko į juos įdėtų pastangų. Aušra, kuri reikšmingai ir 

garbingai bei stipriai juodu ant balto parodė nenutrūkstamą tautos būtį, nebuvo ir dėl 
daugelio priežasčių negalėjo būti tuo pat metu glaudžiai susijusi su kasdienių smulkių 
liaudies poreikių visuma. Neabejotinai funkcija, kurią atliko Aušra, buvo neišvengia- 
ma atgimstančios tautos emanacija. Taip pat jau nurodžiau, jog Aušra visiškai suvokė 
būtinybę tautinio atgimimo procesą susieti su liaudies poreikių evoliucija ir kad šia 
prasme iš dalies apibrėžė tolesnių atgimimo pastangų programą. Vis dėlto pati nesu- 
gebėjo šios užduoties įvykdyti; tik davė išeities tašką savo pasekėjams. Kalbėdama su- 
brendusios tautos, turinčios gilias kultūrines praeities tradicijas, vardu, Aušra visiškai 
pasiekė inteligentijos mąstymo bei kultūros lygį. Aušros sustabdymas ir staigus „Lietu- 
vos mylėtojų“ pagrindinės veiklos krypties nutraukimas iki galo atskleidė, kokie gilūs 
tie esminiai uždaviniai, kurie apima tautos atgimimo sferą, ir kurie buvo apibrėžti dar 
tik jų pradinėje stadijoje. Iš tikrųjų Aušra drąsiai ir sąžiningai iškėlė turbūt visus klau- 
simus, susijusius su tautiniu atgimimu, ir nustatė išeities taškus jų esminiam spren- 
dimui, tačiau reikėjo dar atlikti tą kasdienį nepertraukiamą darbą, kuris tik ir tegali 
atvesti į tikslą. Tuose iškeltuose uždaviniuose ir glūdėjo krizės, kuri prasidėjo sustojus 
Aušrai, ištakos. Šventa entuziastinga preliudija buvo nutraukta, o į dienotvarkę iškilo 
tvirtos ir darbščios akcijos poreikis. Entuziastingi ir plačių užmojų pirmojo etapo dar- 
bininkai tuo tarpu pasijuto išmušti iš pusiausvyros. Neabejotinai Aušros entuziazmas 
ir karštas jos tikėjimas taip pat turėjo gilią prasmę, bet jų pobūdis buvo kitoks, negu 
dabar reikėjo. Iš čia ir plaukė dezorientacija ir tam tikra depresija, kurios pasireiškė po 
pirmųjų didelių kūrybingumo pastangų ir kuriam laikui užgožė akcijos augimą. 

Prieš apibūdindamas detaliau tą krizinį laikotarpį bei krizės įveikimo pradžią, kas 
pasireiškė Varpo ir Ūkininko bei Apžvalgos genezėje, nurodysiu pirmuosius betarpiš- 
kus veiksmus po Aušros sustabdymo. Prūsų Lietuvoje ir toliau buvo leidžiami įvairūs 
laikraščiai lietuvių kalba, bet, kaip jau minėjau, jie nebuvo tautos atgimimo sąjūdžio 
išraiška, jie aptarnavo tik lokalinius prūsų gyventojų, kalbančių lietuviškai, porei- 
kius, turėjo vienokius ar kitokius spekuliatyvinius tikslus ir neturėjo nieko bendra su 
tautine lietuvių evoliucija. Lietuviškai-prūsiški leidiniai nestojo prieš germanizacijos 
procesą, kuris ten plėtėsi, neišėjo iš valstybinės prūsiškos rutinos rėmų. Jie neturėjo 
Didžiajai Lietuvai jokios reikšmės ir buvo jai visiškai svetimi. Tolimoje Amerikoje 
tuo metu ėjo Lietuviškasis Balsas, radikaliai tautinės krypties laikraštis, tačiau jis buvo 
greičiau evoliucijos, vykstančios Amerikos lietuvių kolonijoje, išraiška ir nebuvo pri- 
derintas prie liaudies poreikių bei kultūrinio Lietuvos vystymosi tęstinumo. Tiesa, 
Lietuviškasis Balsas iš tikrųjų suvaidino tam tikrą vaidmenį lietuvių kultūrinėje evo- 
liucijoje apskritai, bet jis betarpiškai neatspindėjo santykių, besiklostančių pačioje 
Lietuvoje. Kitas lietuviškai amerikoniškas laikraštis Vienybė Lietuvninkų dar mažiau 
atspindėjo tuometinę krašto padėtį. Draugija „Birutė“ Prūsų Lietuvoje Aušros epo- 

choje iš esmės išreiškė atgimimo tendencijas, o sustabdžius mėnraščio leidybą, nete- 
kusi gaivinančių kūrybingumo impulsų, ėmė laipsniškai nykti ir apmirti. 

1887 m. Tilžėje atsiranda naujas laikraštis Garsas, redaguojamas Jankaus, tačiau 
neišsilaiko finansiškai ir netrukus, išėjus 7 numeriams, sustabdomas. Tais pačiais me- 
tais atsiranda dar vienas laikraštis Šviesa, kuris išsilaiko kiek ilgiau, tačiau taip pat ne- 
sugeba suvaidinti nors kiek svarbesnio vaidmens ir paveikti tolesnį tautinio atgimimo 
srovių formavimąsi krašte. Tiek Garsas, tiek ir Šviesa stokojo individualumo ir aiškiai 
neišreiškė kokios nors apibrėžtos tendencijos. Šviesa, kuri išsilaikė ilgėliau (iki pusės 
1888 m.), buvo žemo mokslinio lygio ir aiškiai klerikalinio pobūdžio. Vis dėlto nega- 
lima nepastebėti gerų Šviesos ketinimų bei tam tikro jos naudingumo tuo bespalviu 
kriziės laikotarpiu. Šviesos kryptis yra klerikalinė liaudinė ir antisemitinė; laikraštis 
kelia sau švietimo populiarinimo tikslus ir akivaizdžiai nori nurodyti ekonominio 
lietuvių vystymosi kryptį, propaguoja valstiečių organizavimąsi į bendroves, iškelia 
smulkios prekybos bei kovos su žydiškąja prekyba poreikį. Šviesa išreiškė betarpiš- 
ko gilinimosi į liaudies poreikius tendenciją, kuri buvo apibrėžta ir suformuluota jau 
Aušroje ir kuri po jos sustabdymo tik dar labiau sustiprėjo. Tuo pačiu Šviesa skiriasi 
nuo Aušros didesniu polinkiu kelti ir spręsti praktiškus klausimus; nerasime joje to 
ugningo, išaukštinto įkarščio, neapibrėžtumo, taip būdingų „Lietuvos mylėtojams“. 
Šviesa užsiima leidybine veikla - leidžia maldaknyges bei populiarias, daugiausia reli- 
ginio turinio knygeles; Šviesos kalba, minties reiškimo ir temų pasirinkimo būdai taip 
pat yra lengvesni bei populiaresni nei Aušros. Nuo 1888 m. pradžios Šviesa plečiasi ir 
susideda iš dviejų dalių; pirmoji dalis, bendresnio turinio, populiariai pateikta, skirta 
liaudžiai; antroji dalis, pavadinta Šviesos priedas, yra skirta inteligentijai. Šis Šviesos 
susidvejinimas rodo, jog lietuviai finansiškai dar nepajėgūs turėti dviejų savarankiš- 
kų leidinių - inteligentijai ir liaudžiai. Šviesa nesiekia primesti visiems privalomos 
ideologijos ir netvirtina, jog jos kryptis yra vienintelė teisinga; ji mato inteligentijos 
įsitikinimų įvairovę ir supranta, jog kitos tautos gali sau leisti spaudos specializaciją, 
atitinkančią inteligentijos pažiūrų įvairovę, tačiau lietuviai tuo tarpu turi tenkintis vie- 
nu laikraščiu, kuris turi būti bendras ir atspindėti, anot Šviesos, net ir abi kraštutines 
ideologines kryptis (čia kalbama apie pasaulietinės inteligentijos bei klero pozicijų 
derinimą). Valdžios priespaudos politiką Šviesa vertina blaiviai, puikiai orientuoda- 
masi ir suvokdama jos ir jos talkininkų brutalumą bei prievartą, tačiau tęsia peticijų 
dėl spaudos grąžinimo akciją. Iš to, kas pasakyta, matome, jog Šviesa nebuvo besąly- 
giškai klerikalinis laikraštis, nedogmatizavo klerikalinės ideologijos, nelaikė jos vie- 
nintele teisinga“. Tačiau labai sunku laikytis vidurio bandant derinti tokias skirtingas 


* | Šviesoje bendradarbiavo kai kurie inteligentai pasauliečiai — buvę Aušros ir būsimi Varpo bendradarbiai. Tačiau Varšuvos 


lietuviai, pagrindiniai Varpo steigėjai, joje nebendradarbiavo. 

ideologines kryptis, kaip tai stengėsi daryti Šviesa. Kadangi nė viena srovė, jei ji yra 
gyvybinga ir atstovauja konkrečiai visuomenės vystymosi tendencijai, nenori išsiža- 
dėti savarankiškos saviraiškos ir nenori būti ribojama kitos ideologijos. Taigi ši tarpi- 
ninko pozicija, turinti lyg ir patenkinti abi puses, iš tikrųjų netenkina nė vienos iš jų, 
arba prieš savo valią vis tik linksta pripažinti kurios nors vienos srovės pranašumą, 
tokiu būdu užsitraukdama kitos nepasitenkinimą. Jei tai nėra sintezė, bet kompro- 
misas, tokia vidurio pozicija neįstengs atlikti reikšmingo vadovaujamo vaidmens. 
Kompromisas turi reikšmės tik vykdant kokią nors konkrečią užduotį, bet jis niekada 
negali būti vyraujantis kokio nors judėjimo veiksnys. Tokiu būdu tarpininko pozicija, 
kurią siekė užimti Šviesa, sąlygoja jos pačios pozicijos blankumą ir silpnumą. Taigi jei 
Aušra, o vėliau Varpas ir Apžvalga užėmė esminę ir vadovaujamą poziciją tautinio at- 
gimimo sąjūdyje ir tapo ryškia ir vaizdinga jo išraiška, tai Šviesa, bespalvė ir neturinti 
individualumo, vadovaujamo vaidmens atlikti nesugebėjo. Gyva ir sodri atgimimo 
srovė reikalavo raiškių vedlių, suvokiančių savo užduotį bei tikslus ir kupinų ener- 
gijos. Tokių vedlių rankose atgimimo judėjimas augo, stiprėjo ir brendo. Tuo tarpu 
minkšta ir bestuburė Šviesos akcija negalėjo daryti gilesnės įtakos ir gerokai išsisėmė, 
nes neturėjo pakankamai bendradarbių ir stokojo medžiagos spausdinimui". 

Bendra lietuviškos spaudos raida 1887-1888 metais turi neabejotinų krizės požy- 
mių. Tuo metu Prūsų Lietuvoje leidžiamos ir Didžiajai Lietuvai skirtos knygos beveik 
išimtinai buvo arba maldaknygės, arba religinio turinio knygelės. Grožinė kūryba, 
mokslo populiarinimo leidiniai ar publicistika iš esmės merdi. Tik Amerika šį tą daro 
šioje srityje, išleidžia keliolika didesnių ar mažesnių pasaulietinio turinio leidinių 
daugiausia Plymute, Paukščio - Vienybės Lietuvninkų leidėjo - spaustuvėje. Be to, 
išėjo keletas kalendorių Prūsų Lietuvoje ir Amerikoje (kai kurie iš jų skirti Didžiajai 
Lietuvai). Pasirodo 3 knygos, išspausdintos rusiškais rašmenimis, kokių nebuvo jau 
nuo 1882 m. Iš tų trijų viena atkreipia dėmesį. Tai pravoslavų liturgija, išversta į lietu- 
vių kalbą ir privačiai išleista 1887 m.; jos pusiau rusiškas, pusiau lietuviškas pavadini- 
mas „boxxecTBeHHaa nHTyYpria cB. Ioanna 3naToycTAa. ĮlieBnuika nuTypria WBƏHTO 
Iono Aykco6ypnio. CIB. IllsanTam+ IleTep6ypre“. 

1890 m., o tai reiškia jau Varpo, Ūkininko ir Apžvalgos epochoje, Šviesos leidyba buvo atnaujinta, tačiau labai trumpai 
(išėjo tik 8 numeriai). Be to, atnaujinta Šviesa ji jau nebebuvo vienintelis laikraštis ir todėl nepretendavo tapti tautinio judėjimo 
vadovu. Atnaujinta Šviesa buvo kuklus laikraštukas, spausdinantis populiarius straipsnius (pvz., apie bitininkystės naudą, apie 
degtinę ir alkoholį, apie gyvulių auginimą pardavimui, apie vaismedžių skiepijimą ir pan.); taip pat spausdino straipsnius, 
turinčius pažintinę reikšmę (pvz., kelionės į Romą aprašymas, vyskupo Valančiaus biografija, lietuvių poeto Jakšto eilėraštukas, 
humoro langelis ir pan.), spausdindavo mažas nepretenzingas iliustracijas. Šia prasme Šviesa buvo naudingas laikraštis, ir jo 
leidyba buvo pageidautinas dalykas. Kad nors iš dalies apsaugotų savo skaitytojus - valstiečius - nuo persekiotojų, paskutinio 
puslapio apačioje rusiškai būdavo išspausdinama „Cenzūros leista 1864 m. vasario 19 d.“, nors pirmajame puslapyje būdavo 
išspausdinta tikroji leidinio pasirodymo data, pvz., 1890 m. gegužės mėn., ir leidinio vieta - Tilžė. (Apie melagingą cenzūros 
aprobatos ir melagingos leidinio datos bei vietos kai kuriuose lietuviškuose leidiniuose spausdinimą dar užsiminsime vėliau). 

Neminint šių trijų svetimkūnių, kurie nebuvo lietuviškos raštijos dalis, tai yra 
visas lietuvių literatūros dvejų lūžio metų po Aušros leidybos sustabdymo laimėjimas. 
Iš viso (neskaitant leidinių, išspausdintų rusiškais rašmenimis) 1887 m. išėjo 61, 
o 1888 m. - 53 lietuviški leidiniai (periodiniai ir vienkartiniai, žr. Baltramaičio 
bibliografiją, II leid.). Kultūrinė jų vertė buvo labai nedidelė. 

Tuo laikotarpiu Didžiojoje Lietuvoje inteligentija, priklausanti „Lietuvos 
mylėtojų“ srovei, po Aušros sustabdymo buvo dezorientuota ir laikinai pasyvi, 
kadangi būtent jos viduje intensyviausiai pasireiškė krizė, apie kurią jau kalbėjau. Tos 
krizės metu pati „Lietuvos mylėtojų“ srovė nustojo egzistuoti; buvo garbinamas visas 
Aušros veiklos periodas, buvo gėrimasi gražia jos tradicija, nesirūpinant kritiniu tos 
veiklos įvertinimu ir jos nustatytų vertybių perkainojimu. Toji krizė nebuvo visiško 
neveiklumo laikotarpis, nes jos metu prasidėjo vaisingos kritinės minties evoliucija, iš 
kurios netrukus turėjo atsirasti nauja veiklos paskata, paremta Aušros tradicija, tačiau 
jau kritinės minties įvertinta ir sutelkusi gilesnes valios pastangas atėjus persilaužimo 
momentui. Tos krizės metu silpnesnės ir mažiau motyvuotos asmenybės pasitraukė, 
atgrasintos tariamo vystymosi tęstinumo pertrūkio ir nepajėgios savarankiškam 
veiksmui ir iniciatyvai. Aukščiau minėjome, kaip jaunatviškas „Lietuvos mylėtojų“ 
entuziazmas veikė jaunąją inteligentiją, sutelkdamas netgi silpnesnes asmenybes 
bendram veiksmui. Ir tie mažieji didžiosios rovės satelitai, stokojantys individualios 
išraiškos ir įgavę pagreitį vien didžiosios bendros akcijos lauke, dabar atšalo ir 
pasitraukė į šalį. Aušros sustabdymas jiems buvo tolygus visos atgimimo idėjos 
žlugimui ir bet kokio veiksmingumo paralyžiui. Taigi naujų pastangų pagimdyta 
srovė, kuri išsirutulios iš dabartinės krizės ir bus gilesnė bei labiau viduje susitelkusi, 
pirminėse vystymosi stadijose sulauks mažesnio nekritiškų simpatikų ir entuziastų 
palaikymo; Varpas ne kartą pirmaisiais metais pabrėžė, kad laikosi tik siauro 
pasiaukojusių bendradarbių rato dėka ir jaučia akivaizdų platesnio inteligentijos 
palaikymo trūkumą. Iš tikrųjų judėjimui plečiantis augo ir bendradarbių skaičius, 
tačiau entuziastingas visuotinis inteligentijos dalyvavimas, koks jis buvo Aušros 
laikotarpiu, užsimegs dar negreit. Tik XIX a. paskutinį dešimtmetį ir pirmaisiais XX a. 
dešimtmečiais naujoji karta, kuri pati nepatyrė po Aušros uždarymo pasireiškusios 
krizės poveikio, įsilies į atgimimo judėjimą karšto entuziazmo banga. Iš „Lietuvos 
mylėtojų“ kartos teliks keletas gilesnių ir individualesnių asmenybių, kurios vadovaus 
visam judėjimui nepaprastai susikaupusios ir su dieviška didelio jausmo bei stiprios 
valios kibirkštimi, Po Aušros žlugimo silpnesnes paviršutiniškas asmenybes apėmė 
pesimizmas ir kuriam laikui jas eliminavo iš tautinio atgimimo proceso. 

Šiuo krizės laikotarpiu „Lietuvos mylėtojų“ srovė perėjo vidinės kritikos fazę. 
Labiausiai buvo kritikuojami du šio judėjimo bruožai. Pirmas jos vaisius buvo pagilėjęs 

suvokimas, jog būtina sieti kultūrinį tautos atgimimą su kasdieniais visuomeniniais 
ekonominiais lietuvių liaudies (visų pirma - valstietijos) poreikiais. Buvo aišku, kad 
kultūrinė emanacija turi vystytis ir augti kartu su augančiais visuomenės poreikiais bei 
gerbūviu, turi remtis visuomeniniais veiksniais. Taip srovė, kuri formuojasi Augalėdama 
dabartinę krizę, įgyja pozityvizmo bruožų, būdingų pirmajam Varpo etapui. Idealistinis 
„Lietuvos mylėtojų“ judėjimas pasuko pozityvizmo kryptimi. Kitas „Lietuvos mylėtojų“ 
bruožas, paliestas ir modifikuotas kritikos šiuo kriziniu laikotarpiu, - tai tautinio 
atgimimo judėjimo apolitiškumo iliuzija ir iš jos plaukianti pozicija valdžios atžvilgiu. 
Matėme, kaip Aušra puoselėjo viltis siekti grynai kultūrinio atgimimo vengiant politikos 
ir kaip šių vilčių pagrindu formavo savo „taikos“ su Rusijos valdžia ir valstybe poziciją. 
Atgimimas ir kultūrinis tautos formavimasis svetimo valstybingumo sąlygomis negali 
nebūti politinis reiškinys, nes natūrali galutinė tautos susiformavimo išdava turi būti 
savojo valstybingumo idėja, - arba visiškos nepriklausomybės, arba nors autonomijos 
forma. Šia prasme Aušros flirtas su valstybe, stengiantis užtikrinti, jog tautos vystymasis 
vyks esamo valstybingumo rėmuose, buvo visiškai nevykęs žingsnis. Beje, be savojo 
valstybingumo idėjos, kuri natūraliai išplaukia iš tautos atgimimo proceso, atgimimas 
buvo politinis dėl dar kelių priežasčių. Būtent - atgimimas buvo lietuvių subrendimo 
savarankiškam kultūriniam ir visuomeniniam vystymuisi išraiška. O Rusijos politinės 
santvarkos, paremtos poreikių numatymu „iš išorės“ ir arbitraliniu jų patenkinimu 
„globos iš viršaus“ būdu, rėmuose bet kokia kultūrinė ir visuomeninė liaudies branda 
natūraliai krypo prieš esamą santvarką ir tokiu būdu buvo politinis reiškinys. Bręstanti 
visuomenė jau nebegali taikstytis su besąlygiška išorine globa; jos poreikiai turi 
pasireikšti natūraliai ir ji turi savarankiškai ieškoti kelių juos patenkinti. Globa, augant 
visuomenės poreikiams, jau negarantuoja tinkamo tos visuomenės funkcionavimo ir 
laikui bėgant tampa priespaudos bei prievartos įrankiu. Išimtį čia sudarytų prie globos 
vairo stojusi išties geniali asmenybė, kuri sugebėtų suvokti visą liaudies poreikių visumą 
ir kartu turėtų titanišką valios galią tiems poreikiams patenkinti. Tačiau kuo brandesnė 
yra visuomenė, tuo didesnis turi būti šis globos genijus. Genijaus-titano absoliutizmas 
yra visiškai legitimiškas, tačiau tik toks absoliutizmas. Bet koks kitoks absoliutizmas ir 
imperatoriška „globos“ sistema visada išsigimsta į priespaudos bei prievartos įrankį, 
neturintį jokio pateisinimo tuo labiau, kuo sudėtingesni yra visuomenės poreikiai ir 
kuo brandesnė yra ta visuomenė, kurią norima globoti. 

Akivaizdu, jog Rusijoje apie tokio genijaus-titano buvimą caro Aleksandro III bei 
jo šalininkų asmenyje negalėjo būti nė kalbos. Šioje visuomenės raidos stadijoje nebūtų 
pakakę net beveik tikro genijaus - Petro Didžiojo. Lietuvių visuomenės atžvilgiu esama 
politinė valstybės sistema buvo vien tik prievartos įrankis. Vien lietuviškos spaudos 
draudimas, kurio negalima laikyti tik atsitiktiniu nesusipratimu, nes tai buvo visiškai 

logiškas ir nuoseklus valdžios žingsnis, puikiai parodo visą lietuvius prislėgusios 
„globos“ vertę. Taigi negalėjo būti ir kalbos apie tai, kad tautinis lietuvių atgimimas, 
kuris puoselėjo kultūrinio bei visuomeninio brandumo daigus, galėtų būti apolitiškas 
ir vyktų harmonijoje su esama santvarka. Nuo pat pradžių, nuo pat pirmo savo žingsnio 
jis buvo politinis reiškinys ir anksčiau ar vėliau turėjo stoti į politinės kovos su esama 
sistema kelią. Iš esmės į tą kovą stojo jau tie, kurie tikėjosi jos išvengsią - būtent „Lietuvos 
mylėtojai“; pati Aušra buvo politiškai nelegalus reiškinys Rusijos valstybėje. „Lietuvos 
mylėtojai“ nepaisydami akivaizdžios tikrovės, vylėsi, kad tautinis atgimimas galimas 
be politikos, ir tas faktas gali būti paaiškintas vien tik psichologinėmis priežastimis, o 
ne logika. Krizės, atsiradusios sustojus Aušrai, metu viskas pasikeitė. Aušros pažadai, 
kad nebus linkstama į politiką, jei bus sugrąžinta lietuviška spauda ir bus suteiktos 
sąlygos kultūrai, nebuvo išgirsti ir išklausyti. Pirmoms entuziastingoms atgimimo 
pastangoms išsekus tos iliuzijos išsisklaidė kaip rūkas ir numirė natūralia mirtimi. 
Tikrovė buvo kur kas rūstesnė. Vidinis susikaupimas bei kritiškas savęs įvertinimas, 
apie kurį jau kalbėjome, tik dar labiau palengvino išsivadavimą iš iliuzijų. 

Lietuvos tautinis atgimimas buvo politinis reiškinys tiek rusiškojo valstybingumo, 
tiek ir esamos valstybinės santvarkos atžvilgiu. Pastarosios atžvilgiu tai buvo akivaizdu 
jau pirmojo tautinio atgimimo proceso stadijoje. Ir nuo tada šis aspektas nuolat 
ir sąmoningai buvo viso proceso sudedamoji dalis. O politinis atgimimo aspektas 
rusiškojo valstybingumo atžvilgiu, papildantis visą atgimimo procesą, pasireiškė 
lietuviškų politinių partijų formavimosi metu antroje paskutinio XIX a. dešimtmečio 
pusėje ir visapusiškai išryškėjo revoliuciniais 1905 m., visai tautai visuotinai ir 
vieningai pareikalavus autonomijos. Tokie buvo esminiai „Lietuvos mylėtojų“ 
judėjimo pokyčiai, atsiradę po krizės. Šie pokyčiai atspindėjo tą naują brandumo 
lygmenį, kuris bus būdingas visai tolesnei atgimimo eigai. Pozityvistinės tendencijos, 
posūkis prie glaudesnio kultūrinės veiklos ir bendro visuomenės vystymosi sąryšio, 
pagaliau blaivi politinė orientacija - tai pagrindiniai nauji judėjimo bruožai, išryškėję 
krizės laikotarpiu. Srovę, kuri susiformavo jų pagrindu, pavadinčiau prodemokratine. 
Šį apibūdinimą grindžiu tuo, kad iš šio judėjimo vėliau tiesiogiai išsivystė Demokratų 
partija. Šiojesrovėjejausurasimevisus demokratinėskoncepcijos pagrindus. Nepaisant 
to, dar nepavadinsiu jos demokratine, nes ji buvo tik lietuviškos demokratijos šaltinis, 
kuris savo visuma nuo jos vis dėlto skyrėsi. Lietuviškų partijų genealogijoje srovė, kurią 
pavadinau prodemokratine, betarpiškai pagimdė Demokratų partiją, perduodama jai 
savo idėjas, be to, neabejotinai davė pradžią socialdemokratiniam judėjimui, nes iš 
dalies, kaip pamatysime vėliau, puoselėjo ir socialistinės koncepcijos fragmentus, ir 
pagaliau turėjo įtakos krikščionims demokratams formuotis. Bet vis tik artimiausia ji 
buvo vėlesniems demokratams, kurie susiję su ja betarpiškai. 

Prodemokratinė srovė, nors jau gerokai skiriasi nuo „Lietuvosanylėtojų“ judėjimo, 
neabejotinai remiasi jo tradicijomis ir pati iš jo gali būti tiesiogiai kildinama. Ji išvysto 
ir sustiprina tai, kas glūdėjo „Lietuvos mylėtojų“ bei Aušros užuomazgoje, tačiau viso 
atgimimo proceso raidoje atskiri jos aspektai kito, suteikdami šiai srovei neabejotino 
individualumo bruožų. 

Akivaizdu, kad šioje krizinėje situacijoje blyški ir neišraiškinga Šviesa, ieškanti 
tarpininkavimo tarp prodemokratinės inteligentijos bei klerikalinės koncepcijos 
užuomazgų, negali tenkinti „Lietuvos mylėtojų“ įpėdinių. Krizės įveikimo metu 
ėmė konsoliduotis nauja koncepcija, kuri visiškai nesiruošė aukotis kokių nors 
kompromisų vardan ir rengėsi veiklai, kuri bus jos pačios individualumo išraiška. 

Vis tik pabrėžčiau, jog po Aušros sustabdymo prodemokratinė srovė dar tik skynėsi 
kelią ir jos dar negalima buvo laikyti įvykusiu faktu. Bendra visuomenės nuotaika 
buvo slogi, depresija dar buvo akivaizdi. 

Iki šiol nagrinėjome pasaulietinės inteligentijos raidą nustojus leisti Aušrą. 
Pasižiūrėkime į klerą, kuris netrukus pasirodys su sava programa šiame tautinio 
atgimimo etape. Tai bus pirmasis skilimas atgimimo judėjimo viduje - į pasaulietinės 
inteligentijos ir klerikalinę sroves. Tai dar nėra tiksli klasinio visuomeninių ir 
ekonominių liaudies poreikių susiskaidymo išraiška. Matėme, jog tautinio atgimimo 
pradžia akcentavo daugiau kultūrinius poreikius ir nebuvo glaudžiai susijusi su 
bendrais socialiniais procesais. Ir šis pirmasis susiskaldymas, kaip pastebėsime, buvo 
tuo metu daugiau kultūrinio, o ne socialinio pobūdžio reiškinys. Sakau „tuo metu“, 
kadangi vėliau tai radikaliai keisis. Šio susiskaldymo priežastis iš dalies glūdėjo 
visuotinėje metafizinėje lietuvių inteligentijos bei klero kultūrinėje koncepcijoje. 
Jau minėjau, jog tos pačios tautinio atgimimo tendencijos, kurios pasireiškė iš 
liaudies kilusios inteligentijos tarpe ir kurių išraiška buvo „Lietuvos mylėtojų“ 
judėjimas bei Aušra, įtakojo ir klerą, ypač jaunesnįjį, ir netgi atskirus jo atstovus 
labiausiai polonizuotoje Vilniaus vyskupijoje. Tačiau inteligentija ir kleras negalėjo 
tų tendencijų realizuoti identiškais būdais bei formomis. Aušra, būdama pasaulietinis 
inteligentijos leidinys, ėmė reikšti atgimimo idėją, glaudžiai siedama ją su tautos 
kultūrinėmis tradicijomis, pabrėždama tęstinumą tarp garbingos praeities ir tolesnės 
visuomenės raidos. Persmelkta karšto tikėjimo tautos ateitimi Aušra troško pakloti 
neišjudinamus kultūros, kurios individualumą lietuviai dažnai siejo su pagonybe, 
pamatus. Iš čia begalinis žavėjimasis bei pagarba, kuriais Aušra apgaubė pagoniškąją 
tautos praeitį. Cituojant p. Herbačiauską, kuris negalėtų būti apkaltintas nepalankumu 
krikščionybei - „pagoniškos senosios Lietuvos kultūros, kurios amžinai gyvos 
užuomazgos išliko ir šių dienų lietuvio sieloje, jokiu būdu negalima buvo atmesti 
kaip nenaudingos. Tauta negali išsižadėti pagoniškos tradicijos, glaudžiai susijusios 

su krikščioniškąja mintimi, netapdama vandalu savo kultūrinio palikimo atžvilgiu. 
Priešingai, turi sutaikyti praeitį su dabartimi, kad galėtų pilnai išreikšti savąją mintį, 
išlaisvintą iš fatališko sielos dvilypumo. Žodžiu, tauta privalo suvokti savo idėjos 
evoliucijos tęstinumą ir nusilenkti jos kategoriškoms nuostatoms“. (Juozapas Albinas 
Herbačiauskas „Lietuvos atgimimas lenkiškosios idėjos atžvilgiu“, p. 54). 

Lietuvoje daugiau nei kur kitur tautinė kultūra siejasi su pagoniškąja praeitimi. Be 
abejo, šiandieninė tautos kultūrinė branda remiasi jau nebe pagoniškąja kultūra, bet 
galutinai kultūrinės savasties pamatu tapusia krikščionybe bei išorinėmis įtakomis. 
Tas kultūrinis pamatas jau yra visiškai susiformavęs, tačiau jo gilumoje neabejotinai 
glūdi pagonybės pradas, neužmirštas, tačiau susiliejęs su krikščionybės idėjomis. 
Taigi Aušra, ieškodama tautinės kultūros ištakų ir norėdama padėti natūralų pagrindą 
tolesnei kūrybinei lietuvių kultūros plėtotei, kreipė žvilgsnį į pagoniškąją praeitį ir, 
matydama joje tautos sustiprinimo šaltinį, sukūrė karštą pagoniškosios Lietuvos 
apoteozę. O ši tapo viena iš kultūrinės bei tautinės „Lietuvos mylėtojų“ judėjimo 
koncepcijos sudedamųjų dalių. Klerui ir jo dogmatinei koncepcijai tai buvo erezija 
ir pasibaisėjimo objektas. Ir šis faktas tapo pirmąja kliūtimi sutelkti pasaulietinės 
inteligentijos ir lietuviško klero pastangas bendram atgimimo darbui. Čia nepateiksiu 
plačios klero tautinio ir religinio atgimimo koncepcijos - tai padarysiu aptardamas 
Apžvalgos veiklą. Man rūpėjo atkreipti dėmesį į priežastį, dėl kurios kleras neprisidėjo 
prie „Lietuvos mylėtojų“ pastangų, nepaisant to, kad tam tikros tautinio atgimimo 
idėjos jų gretose jau neabejotinai reiškėsi. Per visą Aušros laikotarpį kleras buvo 
nuošalyje; vidinis tautinio judėjimo skilimas į pasaulietinės inteligentijos ir klero 
atšakas egzistavo jau ir tuomet, tiktai kleras dar nebuvo pribrendęs savarankiškai 
veiklai. Ir tada, kai pasaulietinės inteligentijos tarpe prasidėjo krizė ir žlugo „Lietuvos 
mylėtojų“ judėjimas, klero ši krizė nepaveikė taip, kaip ji palietė inteligentiją, kadangi 
jis nebuvo aktyvus to judėjimo dalyvis. Kleras dar tiktai brendo savarankiškai akcijai, 
kuri netrukus pasireikš Apžvalgos atsiradimu. 

Tuo metu leidžiama kompromisinė, tačiau aiškaus klerikalinio atspalvio Šviesa, 
netenkino nei inteligentijos, nei klero. Kleras galėjo laikyti ją naudinga, galėjo ją 
remti ir betarpiškai jai vadovauti, tačiau vis vien ji nebuvo bendros ir vieningos klero 
veiklos išraiška, kuri išsamiai atspindėtų būtent klerikalinę atgimimo ir visuomenės 
vystymosi koncepciją ir kurioje ji būtų vykdoma. 

Apibūdinomepasaulietineinteligentijąbeiklerą. Liko išnagrinėti trečiąjį, didžiausią 
atgimimo proceso veiksnį, betarpišką to proceso autorių bei sankcionuotoją - lietuvių 
liaudį. Tačiau dabar apie ją daug nekalbėsiu. Kiek vėliau plačiau charakterizuosiu 
liaudies dalyvavimą tautinio atgimimo procese minėtuoju laikotarpiu. Dabar paliesiu 
šią temą tik paviršutiniškai. O būtent - jau matėme, kalbėdami apie Aušrą, kaip ir 

kokiubūduliaudis dalyvavo tautinio atgimimo procese. Pirmieji įjįįsiliejo inteligentai. 
Tačiau jų veiklos paskata bei motyvacijos šaltinis neabejotinai buvo liaudis. Jos įsčiose 
subrendoistorinis tautinės kultūros konsolidavimosi procesas, kuris sutelkė lietuviškos 
kultūros pradus ir davė impulsą naujam kūrybingumui, kuris ir ženklino tautinio 
atgimimo judėjimo pradžią. Iš liaudies kilusios inteligentijos veiksmuose tarpiškai 
reiškėsi procesai, vykstantys pačioje liaudyje. Šiuo požiūriu Aušra ir visa ankstesnė 
kultūrinė veikla buvo liaudiškojo tautiškumo emanacija. Jau minėjau, jog inteligentai, 
gyvenantys šalyje ir besigrupuojantys aplink Aušrą, buvo nuolatiniai tarpininkai tarp 
jos ir liaudies, plėtė jos skaitytojų gretas, populiarino liaudies masėse bendrų pastangų 
rezultatus, žodžiu, palaikė nuolatinį ryšį su liaudimi. Kultūros srityje Aušros poveikis 
liaudžiai buvo didžiulis, ji nešė liaudžiai tai, ką pati gaudavo iš jos kaip savotišką 
kultūrinę žaliavą. Ypač tai sakytina apie Suvalkų guberniją, artimą Prūsų Lietuvai, ir 
jos Marijampolės gimnaziją, apie kurią jau kalbėjau. Po Aušros sustabdymo kultūrinio 
poveikio liaudžiai tęstinumas buvo pažeistas, ir tai buvo skaudžiai juntama. Religinio 
turinio leidiniai, kurie tuo metu monopolizavo lietuvišką leidybą, nors neabejotinai 
buvo liaudies laukiami, kaip tenkinantys kasdienius dvasinius poreikius, tačiau atlikti 
rimto kultūrinio vaidmens negalėjo, kadangi neturėjo jokios šviečiamosios kultūrinės 
vertės. Šviesa turėjo mokslo populiarinimo bei žinių skleidimo bruožų, tačiau buvo 
per daug persmelkta visapusiško klerikalizmo ir, be to, dėl idėjinio užsiangažavimo 
trūkumo bei per didelio polinkio į kompromisus neatspindėjo esminių atgimimo 
tendencijų. Pasaulietiški Amerikos leidiniai buvo liaudžiai tam tikra prasme egzotiški 
kultūros vaisiai, subrendę kažkur toli ir išaugę ne savojoje dirvoje. 

Tačiau šalia kultūros liaudžiai buvo svarbus ir socialinis bei ekonominis aspektas. 
Pats tautinis atgimimas apibrėžė save ne vien kaip kultūros evoliucijos veiksnį, bet ir 
kaip demokratizacijos procesą, kuriame dominavo visuomeniniai bei ekonominiai 
veiksniai. Jau pastebėjome, kad Aušra dar negalėjo pasiremti ekonominių bei 
socialinių liaudies poreikių deklaravimu. Šia prasme liaudies pozicija dar turėjo 
subręsti. Tačiau jau vėlesniu, kriziniu laikotarpiu formavosi suvokimas, jog būtina 
tolesnę atgimimo perspektyvą sieti su socialiniu liaudies vystymusi. 

Tokia būtų bendra situacijos po Aušros sustabdymo 1887-1888 metais apžvalga. 

Šio laikotarpio pabaigoje, kai jau buvo visiškai pasirengta Varpo leidybai, iškilo ir 
Aušros atgaivinimo idėja. Vėliau netgi buvo mesti nepamatuoti kaltinimai Varpui, esą 
savo pasirodymu jis sužlugdė Aušros leidybos atnaujinimą (toks priekaištas pasirodė 
pirmame ir vieninteliame efemerinio laikraštėlio Nauja Aušra numeryje 1892 m.). 
Tačiau, kaip matome iš aukščiau pateiktos krizinio laikotarpio charakteristikos, 
Aušros atgaivinimo mintis iš esmės buvo negyvybinga tos evoliucijos, kurią patyrė 
visas atgimimo procesas, požiūriu. „Lietuvos mylėtojų“ judėjimas, kuriam atstovavo 

ir kurį atspindėjo Aušra, išsisėmė ir transformavosi į kitą - prodemokratinį - 
judėjimą. Įvykę pasikeitimai reikalavo ne atnaujinti ankstesnes pastangas, bet imtis 
naujų veiksmų, naujų idėjų. Tokiomis aplinkybėmis 1889 m. atsiranda Varpas, kaip 
literatūros, politikos ir mokslo mėnraštis, leidžiamas suvienytomis lietuvių inteligentų 
pastangomis“. Leidinio pavadinimas - Varpas - simbolinis; jis turėjo visiems aplinkui 
skelbti gerąją naujieną, pranašauti atpirkimą, telkti maldai. Varpas buvo inteligentijos 
pastangų vaisius, jame įsikūnijo naujasis prodemokratinis judėjimas, vėliau pavadintas 
„varpininkų“ judėjimu. 1890 m. kartu su Varpu ėmė eiti mėnraštis Ūkininkas, kaip 
„lietuvių laikraštis, skirtas - ūkininkams“. Varpas ir Ūkininkas iš esmės buvo vienas 
leidinys. Abu laikraščius siejo bendra vadovybė ir redakcija. Juose abiejuose reiškėsi 
naujoji atgimimo kryptis. Varpas buvo pagrindinis leidinys, orientuotas į inteligentiją, 
Ūkininkas buvo populiarus laikraštis, skirtas platiesiems liaudies sluoksniams, 
daugiausia kaimiečiams ūkininkams, ir buvo glaudesnio tautinės bei kultūrinės 
srovės ir ekonominių bei socialinių liaudies poreikių derinimo tendencijos išraiška. 

1890 m. pradėta leisti Apžvalga, kaip „Katalikiszkas Laikraštis, išleidžiamas 
„Draugijos mylėtojų“ į savo brolius Artojus, dėl naudos visiems Žemaičių ir Lietuvos 
Katalikams“. Visas Apžvalgos pavadinimas skambėjo taip: „Žemaičių ir Lietuvos Apž- 
valga“". Apžvalga buvo savarankiškas klero leidinys. 


b) prodemokratinio judėjimo charakteristika (1889-1895 m). Varpo veikla. 


Visų pirma privalau paaiškinti, kodėl 1895 m. laikau antrojo atgimimo etapo pabai- 
ga. Be abejonės, ši data nėra labai tiksli. Kiek 1886 m. (Aušros sustabdymas) griež- 
tai ir aiškiai užbaigia pirmąjį atgimimo etapą, bet labai sunku yra nustatyti antrojo 
pabaigą. Sunkumai iškyla jau vien todėl, kad vėlesnis atgimimo procesas jau gero- 
kai komplikuotesnis, vyksta tarsi keliose plokštumose, evoliucionuoja ir laipsniškai 
pereina į aukštesnes stadijas, pasižyminčias visų pirma gilesne judėjimų bei klasinių 


* Varpo leidimo iniciatyva priklausė jauniems Varšuvos lietuviams, kurie rado bendrą kalbą su lietuvių jaunimo koloni- 


ja Maskvoje bei atskirais inteligentais Lietuvoje. Aktyvus Varšuvos lietuvių, kurie buvo veikiami tuometinių dominuojančių 
lenkų visuomeninės minties krypčių, dalyvavimas Varpe, ryškiai įtakojo visos akcijos pobūdį. 

Varpo idėja gimė „Lietuvos“ draugijos, vienijusios Varšuvos lietuvius (ypač universitetinį jaunimą, kuriems vadovavo Kudirka 
ir Šernas), aplinkoje. „Lietuva“ buvo tautinė-kultūrinė draugija. Pagrindiniai jos tikslai buvo: liaudies švietimas ir jos lavini- 
mas; pastangos gerinti sodiečių ūkininkavimo sąlygas, pagaliau, tautinių interesų gynimas, pasireiškiantis parama, siekiant 
išlaikyti žemės nuosavybę lietuvių rankose ir šalyje, ir jos pakraščiuose, ir pan. (žr. V. Kapsuko straipsnį apie Varpo genezę, 
Varpas Nr. 12, 1903 m.). 

*t Tame pavadinime slypėjo didžiulė klaida ir nenuoseklumas, kadangi negalima priešpriešinti sąvokos Žemaitija sąvo- 
kai Lietuva. Žemaitija yra sudėtinė Lietuvos dalis. Lietuviškai „žemaitis“ reiškia žemutinės krašto dalies gyventojas ir gali 
būti priešpriešinamas žodžiui „aukštaitis“ („aukštutinis lietuvis“), bet ne žodžiui „lietuvis“, kuris apima tiek vienus, tiek kitus. 
Galima sakyti „Žemaitija ir Aukštaitija“, bet kai sakoma „Lietuva“, tai negalima pridėti „ir Žemaitija“, kadangi Žemaitija ne 
priešpriešinama Lietuvai, bet yra jos dalis. 

pozicijų diferenciacija ir didesne viso proceso įtampa. Perėjimas iš šio etapo į naująjį 
įvyks evoliucijos keliu, be aiškios skiriamosios linijos, dar daugiau - judėdamas ke- 
liose plokštumose iš karto ir priklausomas nuo įvairių aplinkybių, šis etapas ne vienu 
metu ir ne visuose taškuose prieina skiriamąją ribą. Tad situacija yra tokia, kad, jei 
tam tikrais atžvilgiais 1894 m. galima būtų laikyti lūžio metais, tai kitu aspektu tokia 
data būtų galima laikyti ne tik 1895 m., bet ir 1896 metus". Taigi dažnai tarp bruožų, 
aiškiai priskirtinų naujam aukštesniam vystymosi etapui, dar pastebime gęstančius 
praėjusio etapo atspindžius. Todėl dėl šių priežasčių darau išlygą, jog ribinė data, ku- 
rią pateikiu, nėra griežta ir reikėtų ją traktuoti kaip apytikslę. Todėl ir kalbėdamas 
apie Apžvalgą, ją visą priskirsiu šiam skyriui, nors ji ėjo iki 1896 m. pabaigos. Būtų 
netikslinga gyvą ir tęstinį reiškinį skaldyti į atskiras dalis ir išskirti paskutiniuosius 
Apžvalgos metus tik dėl chronologinių priežasčių. 

Pagrindiniai periodizacijos kriterijai buvo vidiniai visos atgimimo proceso eigos 
aspektai. Būdingas šio laikotarpio bruožas yra didelis veiklos kryptingumas, skirtingai 
nuo Aušros periodo veiksmų neapibrėžtumo ir interesų platumo. XIX a. paskutinio 
dešimtmečio antroje pusėje vėl matome viso judėjimo augimą, kuriam būdinga atski- 
rų krypčių diferenciacija. Šis laikotarpis dar yra krizinis, nors krizė jau nėra tokia aštri, 
kaip pirmaisiais dvejais metais po Aušros sustabdymo, jis jau turi aiškių individualumo 
bruožų ir ruošia dirvą trečiajam periodui, kuris vainikuosis garsiaisiais 1905 metais. 

Taigi brėžiu 1895 metus kaip apytikrę šio periodo ribos datą ir prieinu prie betar- 
piško šio laikotarpio charakteristikos išdėstymo. 

Noriu pradėti nuo prodemokratinio judėjimo, kurio genezę jau apibrėžiau, nagri- 
nėjimo ir pateiksiu jį peržvelgdamas Varpo veiklą. Pirmenybę atiduodu Varpui, o 
ne Ūkininkui todėl, kad pirmajame prodemokratinis procesas atsispindėjo aiškiau ir 
aukštesniu lygiu, be to, šie leidiniai iš esmės nesiskyrė. O apie Ūkininką dar teks kal- 
bėti vėliau. 

Visų pirma užsiminsiu apie tos aplinkos, kurioje gimė Varpas, nuotaikas. Tos 
nuotaikos labai įtakojo šio laikotarpio veiklos pobūdį. Lūžis, įvykęs lietuvių mąstyme 
sustojus Aušrai, dar nebuvo pasibaigęs procesas. Jis užbaigė chaotiškumo bei depresi- 
jos periodą, ir jau pradėjo ryškėti individualūs naujo judėjimo bruožai, nors depresija 
dar nebuvo iki galo nugalėta. Abejonė, kuri apėmė silpnesniuosius pirmosioms, au- 
dringoms pastangoms nedavus norimų vaisių, taip pat palietė ir kitų protus ir netgi 
stiprėjo, reaguojant į bendrą reakcinę visos valstybės poziciją. Tai buvo aršiausios re- 
akcijos valdžios viršūnėse ir milžiniškos depresijos visuomenės apačiose metai. Nea- 
bejotinai tokia padėtis turėjo veikti žmones, priklausančius tai valstybei, tačiau kartu 


* Apie 1894-1895 m. įvyksta galutinis klerikalų pasitraukimas iš varpininkų stovyklos; 1895-1896 m. telkiasi ir kristalizuoja- 
si socialistinis judėjimas, kuris taip pat kilo iš varpininkų judėjimo ir 1896 m. galutinai susiformavo į atskirą partiją. 

esančius tarsi už jos visuomeninių ribų. Gilus ir fatališkas politinės valios nuosmukis, 
buka rezignacija, būdinga tai epochai, Lietuvoje sutapo su viso tautinio atgimimo 
krize. Atitinkamos nuotaikos užvaldė ir lietuvių veikėjus bei tapo vyraujančios. Ypač 
sunkūs buvo keleri pirmieji XIX a. 9-ojo ir 10-0jo dešimtmečių sandūros metai, o 
būtent tuomet ir buvo pradėtas leisti Varpas. Pamažu bendra padėtis lyg ir pradėjo 
gerėti. Nors niūrios reakcijos ir bet kokio visuomeninio judėjimo užgniaužimo orgija 
dar siautėjo visa jėga, tačiau kažkur giliai jau pradėjo ryškėti naujos aušros pašvaistė. 
Ši nauja situacija lietuviškoje spaudoje bei bendrose nuotaikose atsispindėjo labai aš- 
triai. Žmonės, tokiomis sąlygomis ėmęsi veiklos, neturėjo jokios erdvės patosui ar en- 
tuziastingoms akcijoms. Kaip jau ne kartą minėjau, ankstesnis patosas užleido vietą 
susikaupimui ir kruopščiam darbui, tvirtiems kaip akmuo. Varpas pasirodė tuo metu, 
kai karšto užsidegimo žiežirbos vienų širdyse virto apsisprendimu bei plienine ištver- 
me, o kitų - didesne ar mažesne apatija. Tai sąlygojo bendrą viso prodemokratinio 
judėjimo pobūdį. Varpo redakcijoje nebuvo tokios spausdinti parengtos medžiagos 
gausos kaip Aušroje", jame daugiau skundų ir kliūčių, kurias reikia nugalėti, suvokimo, 
publicistai atsiunčia mažiau kūrinių, nebėra tiek entuziazmo bei aistros tyrinėjant bei 
garbinant Lietuvos praeitį, tačiau žymiai tvirtesnė politinė pozicija ir gilesnė visuome- 
ninė ir tautinė mintis. Varpas aiškiai mato ir kalba apie trūkumus, kurie apsunkina jo 
veiklą, jis nenuklysta nuo pasirinkto kelio, vis akivaizdesnė gilėjanti ištvermė. Krašto 
inteligentija taip pat ne taip aktyviai ir visuotinai atsiliepia į tautiškumo šūkius, yra ge- 
rokai terorizuota reakcijos siautėjimo, tačiau dirbantys tautinį darbą žmonės aiškiau 
mato savo uždavinius, yra labiau susikaupę; o darbas „apačiose“ vis tęsiasi... Akivaiz- 
dus to laikotarpio požymis: pasireiškia ištvermė ir savotiškas, sakyčiau, atkaklumas, 
kurie iš esmės yra būdingi lietuviams. Pastangos stiprėja ir grūdinasi. Varpas - tai jau 
brandus vyriškumas, ateinantis po jaunatviškų svajonių meto. Varpo straipsniai, ne- 
svarbu - politikos, ekonomikos, mokslo, socialine ar tautine tema - visi geri, blaivūs, 
pilni minties ir logiški. Varpo leidimo sąlygos buvo sunkios. Leidiniai, skirti Didžiajai 
Lietuvai, būdavo spausdinami Prūsuose ir išsilaikė tik energingiausių asmenų dosnu- 
mu, jų darbu bei pasiaukojimu. Leidybos nenormaliomis sąlygomis kaštai, nelegalus 
laikraščio pervežimas, ir su tuo susiję pavojai, korespondentų apmokėjimo proble- 
mos, - visa tai sudaro daugybę kliūčių, išaugančių krizės, depresijos ir išorinės reak- 
cijos fone. Varpas neturėjo daug pastovių prenumeratorių Didžiojoje Lietuvoje, ir tai 
atsiliepė materialinei laikraščio padėčiai. Tačiau priežastimi čia buvo ne domėjimosi 
Varpu stoka, priešingai - lietuviai labai simpatizavo laikraščiui ir suvokė jo būtinumą; 
toliau dar parodysiu, kokia buvo Varpo įtaka tuometinei visuomeninei minčiai ir ypač 


* 


Aušra ne tik nesiskundė medžiagos trūkumu, bet atvirkščiai - visados turėjo jos perteklių ir užversdavo ja kitus leidinius 
bei savo arba kitus kalendorius. 

vėlesniam atskirų politinių srovių formavimuisi - jos visos vienaip ar kitaip išaugo iš 
prodemokratinės koncepcijos užuomazgų, suformuluotų Varpe. Tačiau baimė, ypač 
reakcijos metais, pavojingas laikraščio persiuntimas paštu (uždaruose vokuose), įvai- 
rūs praktiniai sumetimai, kaip antai - negarantuotas prenumeratos pastovumas dėl 
sunkių persiuntimo sąlygų, pagaliau - tam tikra depresijos apimtų asmenų abnegaci- 
ja“ bei tingumas, kažkoks apsunkimas ir lankstumo stoka - priežastys, kodėl nuola- 
tinių prenumeratorių skaičius buvo nedidelis. Varpo skaitomumas keletą kartų, jei ne 
daugiau, viršijo jo prenumeratą. 

Aptariamojo laikotarpio pabaigoje Varpo (kaip ir nuo jo neatsiejamo Ūkininko) 
leidybos sąlygos kiek pagerėjo (1894 m.). Paskutiniajame 1894 m. Varpo numeryje 
(Nr. 12), skaitome kreipimąsi „Nuo Varpo ir Ūkininko leidėjų“, kuriame konstatuoja- 
ma, jog praėję metai apskritai buvę sėkmingi ir jų materialinė padėtis yra užtikrinta; 
tačiau kiti metai (1895 m.) leidybos prasme vėl bus nuostolingi, 

Varpo visuomeninė ir politinė pozicija kristalizuojasi iš esmės pasikliaujant vien 
savo jėgomis, nelaukiant jokių geradarysčių iš šalies. Šia prasme Varpas daug toliau 
pažengęs nei jo pirmtakai. Reakcija visoje šalyje bei depresija krašte, kurie sutapo su 
Varpo leidybos pradžia, skatino blaiviai vertinti situaciją. Kliūtys, kurios kyla lietuvių 
tautinio atgimimo kelyje, vis aiškiau parodo, jog tik savųjų jėgų stiprinimas bei vidi- 
nio atsparumo didinimas yra vienintelė sėkmingo tautos vystymosi garantija. Joks 
Deus ex mūchina** neateis išvaduoti lietuvių iš priespaudos ir nuosmukio, jeigu patys 
jie nepasistengs apjungti savo gyvybinių jėgų ir sustiprinti jų iki tokio laipsnio, kad 
su jais būtų privalu skaitytis. Todėl reikia kreipti dėmesį į liaudies ekonominę būklę 
bei jos kultūrinio išsivystymo lygį. Kuo aukštesnis bus lietuvių kultūrinis lygis, tuo 
labiau jie priartės prie savojo tikslo. Taip suvoktas tikslas buvo pozityvistinės Varpo 
koncepcijos, būdingos šiam laikotarpiui, šaltinis". 

Ekonominėje sferoje ši koncepcija pasireiškė didesniu dėmesiu kaimiečių, kurie 
sudarė lietuvių liaudies branduolį, poreikiams. Iš atskirų Varpo ir Ūkininko pareiški- 
mų galima susidaryti liaudies ekonominės programos vaizdą; šios programos iki galo 
įvykdyti nepavyko dėl politinių priežasčių, tačiau vis tiek ji buvo propaguojama ir pa- 
laipsniui pasiekė vis platesnius valstietijos sluoksnius; taigi šios programos užuomazgos 
tendencijos pavidalu tampa visuomeninio gyvenimo dalimi ir vėliau nuolat iškils įvai- 
rių politinių partijų programose bei tam tikruose konkrečiuose liaudies siekiuose. Šių 
užuomazgų randame Varpo (Nr. 5, 1891 m.) įvadiniame straipsnyje, pasirašytame Liūto 
ir pavadintame „Žemės ūkio poreikiai“; jame randame bendrai apibrėžtas kraštui rei- 


21 Pranc. Une abnégation - savęs atsižadėjimas. - Ž. N. 

22 Pažodžiui: dievas, kuris ateina iš mašinos; nelauktas kieno nors įsikišimas (lot.). - Ž. N. 

* Prodemokratinės koncepcijos formavimąsi betarpiškai įtakojo varšuvietiškas pozityvizmas. Toji įtaka ypač 
paveikė inteligentinį lietuvių jaunimą, besimokantį Varšuvoje, iš kurio tarpo iškilo energingiausi ir veikliausi varpininkai. 

kalingas žemdirbystės reformas ir priemones joms įgyvendinti. Šis straipsnis išreiškia 
tai, kas iki šiol fragmentiškai buvo atspindima Varpe bei Ūkininke. Taigi įstatymo tvarka 
turėtų būti konfiskuojami majoratai, kurie buvo valdžios dovanoti, kadangi juos gavę 
asmenys jau atsiėmė iš jų tai, ką buvo „užsitarnavę“; tos žemės turėtų būti padalintos į 
sklypus ir išnuomotos valstiečiams; turi būti įvestas specializuotas žemės ūkio kreditas; 
turi būti įsteigtos žemės ūkio, amatų ir prekybos mokyklos; turi būti mažinami mokes- 
čiai bei teisingiau paskirstomi ir panaudojami krašto reikmėms; turi būti nustatytas ir 
sutvarkytas skolų palūkanų dydis. O patys kaimiečiai savitarpio pagalbos bei privačios 
iniciatyvos būdu turėtų skirti daugiau dėmesio tiek bendrajam, tiek ir specializuotam 
savo vaikų išsilavinimui; jungtis į įvairias bendrijas - kredito, vartotojų, prekybos; steig- 
ti privačias žemės ūkio, amatų ir prekybos mokyklas; jungtis į susivienijimus žemės, 
ypač dvarų, pirkimui, pasinaudojant atitinkamomis kreditavimo institucijomis. 

Suprantama, kad didesnės dalies šių siekių, ypač tų, kurie priklausė įstatymų 
leidybos sferai, nebuvo galima įgyvendinti, kadangi egzistuojanti politinė santvar- 
ka slopino bet kokią pilietinę iniciatyvą. Tačiau nepaisant to, nederėtų ignoruoti šių 
programinių užuomazgų, kadangi tam tikrų idėjų išplitimas ir reformos lūkesčių 
įsisąmoninimas bei tam tikrų visuomeninių tendencijų sukūrimas jau yra veiksmo 
pradžia ir formuoja atitinkamą visuomenės nusiteikimą. Be ekonominių problemų 
Varpas daug dėmesio skyrė lietuvių liaudies kultūrinės galios stiprinimui. Krašte gy- 
venantys „varpininkai“ daug dirbo šia linkme tarp kaimo žmonių, išvystydami, ir 
kaip vėliau matysime - labai sėkmingai, švietimo ir savišvietos akciją bei organizuo- 
dami gausius kultūrinio judėjimo židinius. 

Šiais pagrindais skatinami iniciatyvumas bei savitarpio pagalba formavo realią 
prodemokratinės krypties liaudies politiką. Varpo programos pagrindu vėliau susifor- 
mavo Demokratų partija, kuri, kaip matysime, sudarys galingą liaudišką organizaciją. 

Dar aptarsime, kuo Varpas skyrėsi nuo demokratinio judėjimo, vėliau iš jo išau- 
gusio. Ir pamatysime, kodėl nesiryžau jų charakterizuoti kaip vieningos srovės. Tik 
teigiu neabejotiną tęstinumą tarp šio laikotarpio Varpo ir demokratinio judėjimo. 

Savitarpio pagalbos bei savivaldos principai subręsta Varpe ir jau išauga iki au- 
tonomijos idėjos, kurią pastebime pirmajame 1895 m. Varpo numeryje Nenuoramos 
pasirašytame straipsnyje, kur Lietuvai keliama pavyzdžiu Suomijos teisinė ir valsty- 
binė organizacija. 

Raginimas pasikliauti vien savo jėgomis ir jų telkimas kovai veda Varpą prie ra- 
ginimo priešintis valdžios priespaudai. Varpe jau nerasime taikaus sugyvenimo su 
rusų valdžia iliuzijų. „Diplomatiški“ Aušros viražai čia jau nebepasikartos. Aiškiai 
matydamas gausias kliūtis tautos vystymosi kelyje, Varpas nepalaužiamai tiki tau- 
tos gyvybingumu ir jos sugebėjimu sutelkti savo jėgas savarankiškai evoliucijai, 

nepaisant visų kliūčių ir priespaudos (be šio tikėjimo būtų buvęs.neįmanomas ir pats 
Varpo atsiradimas). Šio tikėjimo persmelkti Varpo straipsniai bei jo politinė. pozicija 
pažymėti ramybės ir harmonijos ženklu. Iš čia ir tvirta bei vyriška Varpo pozicija val- 
džios atžvilgiu, atsispindinti devize redde, quod debes” (1891 m. Nr. 11); reikalaujant 
visų lietuvių tautai priklausančių teisių ir nežadant jokios ypatingos padėkos už jų 
suteikimą. Ši tema skamba Varpe nuolat ir nenuilstamai. Taip, pavyzdžiui, 1895 m., 
kai po Nikolajaus II atėjimo į valdžią opozicinės lietuvių nuotaikos patyrė išbandymą 
gandais apie tariamą naujojo monarcho liberalizmą bei iš čia plaukiančiais bandy- 
mais skleisti susitaikėliškas nuotaikas, septintajame Varpo numeryje išspausdinamas 
platus to paties Nenuoramos pasirašytas straipsnis, kurio būdingas ištraukas norė- 
čiau pacituoti: „Mums palieka - nurodo p. Nenuorama - tiktai kova, kova ir kova su 
rusiška biurokratija iš paskutinos; bet tą kovą mes vesime ne vieni: tą patį dalyką darys 
visi, kas tiktai yra gyvo ir tolyn žengiančio Rusijoje. Gal but stovi priešais paskutinis 
mėginimas mūsų istoriško geležinio stiprumo; gal but mūsų „geradėjai“ (rusiška biu- 
rokratija) išgalvos dar ką nors naujo, kaip padaryti iš lietuvių rusišką kepsnį; gal ne 
vienam prisieis nukentėti ir suputi, kur kalinyje, arba Siberijos tyruose?! Neabejokime 
ir turėkimės: mūsų darbas yr gyvas ir atneš gausius vaisius!“ Ir toliau kalbėdamas apie 
naujo sąmokslo prieš lietuvius projektą - prijungti Suvalkų guberniją prie Vilniaus 
gubernatorijos, apie protekciją, kuria naujasis caras pamalonino Vilniaus pravoslavų 
Šventosios Dvasios broliją, esančią karingojo pravoslavybės įrankiu Lietuvoje, apie 
garsųjį monarcho kreipimąsi į vieną iš rusiškųjų deputacijų, kuriame Rusijos atnauji- 
nimo bei politinių reformų siekius jis pavadino kvailais svaičiojimais, pagaliau - apie 
Kražių budelių, Orževskio ir Klingenbergo, apdovanojimą ordinais, to paties straips- 
nio autorius tęsia; „Jaunasis caras pripažino savo vienybę su biurokratija. Eidamas iš 
vieno su biurokratija, caras, žinoma, turės pridengti ir jos negerus darbus, mąstydamas, 
kad įkvepia didesnę baimę prieš visogalinčią biurokratiją ir tokiu būdu tvirtina valdžios 
spyrius... Tokiu budu pameskime tuščias viltis sulaukt ko gero nuo rusiškos vyresnybės, 
nes ji kaip mėgino, teip ir toliaus mėgins iškepti rusišką kepsnį iš mūsų!... Mums rei- 
kia tiktai kovoti ir kovoti už savo individuališkumą. Kova bus laimėta: ir juo didesnis 
bus dabar slėgimas, juo greičiaus grius visa dabartinė sistema. Tai rodo istoriškas bė- 
gis atgijimo nuvergtųjų tautų, tai pataria mūsų istoriškas geležinis stiprumas! Žinoma 
dabartiniai kartai sunku nešti tą jungą ant savo pečių, bet tiktai turėkimės stipriai o 
ateinanti karta jau išvys geresnes dienas“. Dar kitoje to paties straipsnio vietoje auto- 
rius, kalbėdamas apie nesėkmingas pastangas rusifikuoti lietuvius, prideda: „Vienok 
iš kitos pusės vyresnybė nenori parodyti klaidingumo savo politikos Lietuvoje, prašalin- 


23 Grąžink, ką privalai (lot.). - Ž. N. 

dama visus senus administratorius, nes tokiu budu, mąstauja, apreikštų savo kvailumą 
darbuose aprusinimo lietuvių, to-gi del ir velkasi tuo tarpu po senovei, koleik nesugrius 
namas aprusintojų ir neužguls savo griuvėsiais jų pačių. Kad jis sugrius, tai apgalvoja 
netiktai geležinis lietuvių stiprumas, bet ir nekurie apsireiškimai iš rusiško gyvenimo. ... 
Biurokatiškai - policijiška sistema nori užmušti visur, kur tiktai yra koksai gyvumas ir 
individuališkumas, ir padaryti pustynę, kur tiktai girdėtusi: karaul! turėk! ura!“ 

Sąmoningai pasirinkau šį straipsnį ir pateikiau jo citatas, kadangi tai buvo mo- 
mentas, kai tvirta lietuvių pozicija galėjo susvyruoti, veikiama dviejų veiksnių: pir- 
ma - klaidinančių gandų ir naujų iliuzijų, antra - apatijos, kuri galėjo atsirasti su- 
vokus, jog naujojo caro valdymas prasideda blogu ženklu ir kad artimiausia ateitis 
neatneš išsivadavimo iš reakcijos bei priespaudos. Varpas išlaikė šį išbandymą, nesu- 
svyravęs dėl esminių savo principų“. 

Ir apskritai Varpas puikiai supranta valdžios politikos motyvus, o nuolat kritiškai 
vertindamas atskiras jos apraiškas prisideda prie aplinkos, kurioje veikia, opoziciš- 
kumo gilinimo. Varpo patriotizmas, nuoširdus ir gilus, anaiptol nėra demagogiškas. 
Taip pat Varpas nesigundo ir populiariais šūkiais. Greičiau jau jis laikinai išsižadės 
kokio šūkio, nei jį priims, jei mato, jog jo įgyvendinimas tomis sąlygomis nebus nau- 
dingas liaudžiai. Kaip pavyzdį, kuris yra ypač ryškus, parodysiu Varpo poziciją la- 
bai aktualaus Lietuvos visuomenėje administracinio Suvalkų gubernijos prijungimo 
prie Vilniaus generalgubernatorijos atžvilgiu. Matysime, kokia aštri lietuviams yra ši 
tema, kokia aktuali ji yra ir šiuo metu. Noras sutelkti visas lietuvių žemes į vienalytį 
politinį bloką yra visiškai natūralus ir savaime suprantamas. Šia prasme Užnemunės, 
kuri dirbtinai priklauso Lenkijos Karalystei, priskyrimas Didžiajai Lietuvai yra nuo- 
latinis ir programinis visų lietuvių, nepaisant jų partinės priklausomybės, siekis; tai 
bendratautinis postulatas. Tačiau Varpas drįsta protestuoti prieš šio postulato įvyk- 
dymą tomis sąlygomis, kokiomis tai rengiasi atlikti valdžia. Demagogiška politika 
visada yra pasirengusi priimti bet kokį postulatą, jei tik jis pats savaime jau yra po- 
puliarus, kad užsidirbtų pigius aplodismentus, neatsižvelgdama į realią naudą. Var- 
pe to nerasime. Persmelktas vadovaujamojo vaidmens liaudyje suvokimo, o kartu ir 
atsakomybės jausmo, Varpas tik gerai apsvarstęs visus pro ir contra“* pareiškia savo 
nuomonę ar meta šūkį. Suvalkų gubernijos atskyrimo nuo Karalystės ir prijungimo 
prie Vilniaus generalgubernatorijos projektas buvo rusų valdžios svarstomas praėju- 
sio amžiaus 9-ojo ir 10-0jo dešimtmečio sandūroje (t. y. dar valdant Aleksandrui LII). 
Buvo linkstama įjungti Suvalkų guberniją į Vilniaus generalgubernatoriją tik tikybos 


* Tik kartą Varpas išreiškė viltį, kad naujasis monarchas grąžins lietuviams spaudos laisvę; tai buvo iškart po Nikolajaus II 


karūnavimo (1895 m. Nr. 1). Tačiau šis straipsnis nereiškia jokio Varpo posūkio į kompromisus. 
24 Užir prieš (lot.). - Ž. N. 

bei švietimo srityse. Apie tai sužinojęs Varpas griežtai stoja prieš tokį sumanymą 
(1831 m. Nr. 5, p. 69); būtent - Varpas pareiškia, kad nors iš esmės lietuvių-pozicija 
Suvalkų gubernijos atžvilgiu nesikeičia, tačiau jis anaiptol nesutinka, kad tai būtų 
padaryta šiuo politiniu momentu ir valdžios planuojamu būdu, kuris primestų esa- 
mą priespaudą ir Suvalkų gubernijai, nes būtent švietimo srityje Užnemunė prarastų 
tas negausias prerogatyvas, kuriomis naudojasi būdama Lenkijos Karalystės sudėtyje, 
tuo tarpu tai nepaliestų tų sričių, kuriose Karalystė yra atsidūrusi prastesnėje padė- 
tyje lyginant su Lietuva ( pvz., teismai - prisiekusieji teisėjai); dėl aukščiau išvardintų 
priežasčių Varpas pasisako prieš valdžios projektą. Žinoma, Varpo protestas nega- 
lėjo įtakoti valstybinio projekto įgyvendinimo, tačiau neabejotinai turi būti imamas 
domėn, kaip politinis faktas, kadangi išreiškė viešąją nuomonę ir, antra vertus, pats 
įtakojo liaudies nusiteikimą šiuo klausimu; dar daugiau - jis turėjo reikšmės, kaip re- 
alios jėgos užuomazga ateičiai, kai ateis didžio atsiskaitymo valanda tarp grobikiškos 
ir nusikaltėliškos valdžios bei jos pavergtų tautų. 

Antrą kartą Suvalkijos tema Varpe iškyla po Nikolajaus II karūnavimo, kai šį klau- 
simą palietė oficiozas Vilenskij Viestnik. Verta pateikti citatas iš Vilenskij Viestnik ir 
Varpo atsakymo, nes jos atspindi ne tik du skirtingus požiūrius į Suvalkijos problemą, 
bet yra ir puikiausias rusų valdžios politikos Lietuvoje atspindys. Štai ištrauka iš Vi- 
lenskij Viestnik' „Užduotis rusiškos vyresnybės darbuose aprusinimo šiaur-vakarinio 
krašto (skaityk: Lietuvos; autoriaus prierašas) buvo ir tebėra tame, idant pirmiausia 
pertraukt ryšį sulenkėjusios gyventojų dalies to krašto su tikrai lenkiškomis šalimis, 
kursai visados šaltinių lenkiškų maištų, o paskui išliuosuot Rymo-katalikystę tame 
nuo senovės rusiškai-lietuviškame krašte iš lenkiško nudažymo. ... Bet dabarnykščiai 
to krašto rubežiai nesutinka su istoriškais lietuviškais tautos rubežiais. ... Už rubežiaus 
šiaur-vakarinio krašto stovi visai lietuviška Suvalkų gubernija. ... Šimtas metų atgal 
išliuosuota (?)" daugiau kaip pusantro milijono lietuvių šiaur-vakarinio krašto iš len- 
kiškos verguvės, dabar atėjo laikas išliuosavimo palikusios prei lenkų karalystės dalies 
atkirstos administratyviškais rubežiais nuo šiaur-vakarinių savo giminaičių. Seniai jau 
laikas pertraukt ryšį sulenkėjusios ir apkatalikintos dalies gyventojų šito krašto su gry- 
nai lenkiškomis šalimis!...“ 

Koks grožis! Į tai Varpas atsako: „Nežinantis mūsų dalykų žmogus, perskaitęs augš- 
čiau minėtas eilutes, gali manyti sau, kad tai rašo koksai musų draugas; bet sulyginęs 
padėjimą „išliuosuotų“ ir dar „neišliuosuotų“, atrasime, kad „išliuosuotų“ padėjimas 
daug biauresni, kaip dar tebėsančių „verguvėje“: tuo tarpu kada žemutinėse mokyklo- 


* Deja, neturėdamas originalo esu priverstas cituoti šią ištrauką remdamasis lietuviškomis citatomis iš Varpo Nr. 7, 1895 m. 


(Cituojamas „Vilenskij Viestnik“ Nr. 63). 
**t Pabraukimas ir klaustukas - Varpo tekste. 

se suvalkiečių mokintojai lietuviai, gimnazijose išguldoma lietuviška kalba, lietuviai 
gauna vietas valdžios tarnystoje, pirkimas žemės yra liuosas ir tt. ... Lietuviai Kauno, 
Vilniaus ir Gardino gubernijų neturi nei kokių tiesų - čionai joja mums ant sprando 
visokie rusų pašlemėkai; mokintojaus lietuvio žemutinėse mokyklose nei su žvake die- 
nos viduryje neatrasi, apie reikalingumą išguldymo lietuviškos kalbos gimnazijose ir 
kitose mokyklose niekam anė į galvą neatėjo, valdžios tarnystoje vietos lietuvis tegul 
ir nemėgina jieškoti, pirkimas žemės uždraustas ir tt. ... Suprantamas daigtas, kodėl 
teip darosi: teip vadinamame šiaur-vakariniame krašte rusų biurokratai jaučiasi pil- 
nais ponais, kada lenkų karalystėje vis šiek-tiek da prisitaikina prie lenkų budo; už tai 
Suvalkų gubernijoje ir duoda da šiokias tokias tiesas lietuviams, idant paturėdami juos, 
sutvertų antagonizmą lenkiškam gaivalui; bet su priskyrimu Suvalkų gubernijos prie 
Vilniaus generalgubernatorystės prapuls ir šešėlis tų tiesų, kurias dar turi Suvalkiečiai, 
o rusiškas administratorius, mokintojas ir popas užsės visiems ant sprando ir rėks dar, 
kad tai lietuvių noras. ...“ (žiūr.: Varpas Nr. 7, 1895 m., p. 111-112..). 

Raginimas pasikliauti vien savo jėgomis neatmeta galimybės sudaryti sąjungas 
ar blokus. Priešingai - tvirta savarankiška pozicija atveria kelius sudaryti sąjungas 
su jėgomis, siekiančiomis panašių tikslų ar ideologiškai artimomis. Varpe ne kartą 
buvo pabrėžta būtinybė tartis bei veikti kartu su panašių tikslų siekiančiomis jėgomis. 
Deja, praktiškai tai buvo sunkiai įgyvendinama. Besitęsianti reakcija stabdė opozici- 
nių jėgų formavimąsi. Rusų visuomenėje vyravo tyla ir „ramybė“; jei ir reiškėsi koks 
nors protestas, tai arba buvo giliai pogrindinis, arba blyškus ir seklus. „Lietuvių klau- 
simas“ taip pat dar nebuvo aiškiai iškilęs, patys lietuviai buvo per daug užsiėmę savi- 
mi ir savo vietiniais reikalais, kad kas nors kreiptųsi į juos arba jie patys imtųsi inici- 
atyvos ieškoti sąjungininkų už savo visuomenės ribų. Taigi ir Varpe poreikis ieškoti 
sąjungininkų pasireiškė tik kaip tendencija. Šį poreikį Varpas akcentuoja kalbėdamas 
apie lenkų-lietuvių santykius ir aptardamas savo poziciją rusų visuomenės atžvilgiu. 
Tačiau sudaryti kokią nors sąjungą su lenkų opozicinėmis jėgomis dar nebuvo pa- 
mato. Bet kokios rimtos sąjungos sąlyga yra abipusis vienas kito pripažinimas dviem 
lygiateisėmis pusėmis; kitaip nėra sutarimo, o vien tik vienos jėgos viršenybė kitos 
atžvilgiu. O lenkai tuo metu nelaikė lietuvių savarankiška tauta, ta prasme, kuria tai 
suvokiama kalbant apie suomius, čekus ir kitus. Lietuviai Lenkijoje vis dar buvo trak- 
tuojami kaip politiškai priklausantys lenkų tautai; jiems būdavo pripažįstama nebent 
teisė į savarankišką kultūrinį būvį. Atgimstanti lietuvių tauta reikalavo pripažinti juos 
kaip savarankišką tautinį ir politinį vienetą; šis reikalavimas logiškai išplaukė iš jų 
tautinio atgimimo ir įgavo formą conditio sine gua non“; bet kokia nuolaida šioje 


25 Būtina sąlyga (lot.). - Ž. N. 

sferoje reikštų savo tautinės būties atsižadėjimą; ypač lenkų atžvilgiu lietuviai turėjo 
laikytis savo esminės nuostatos ir būti ypač apdairūs ir atsargūs, kadangi lenkų isto- 
rinės reminiscencijos rėmėsi unijine tradicija, kurios istorinis rezultatas buvo politi- 
nis lietuvių susiliejimas su lenkų tauta. Šis susiliejimas buvo bajoriškošios Lietuvos 
evoliucijos procesas, tuo tarpu šiuo metu vykstanti liaudiškosios Lietuvos evoliucija, 
kurios išraiška ir buvo visa Varpo akcija, vedė atskiros bei savarankiškos lietuvių tau- 
tos formavimosi kryptimi. 

Apie sąjungos ar greičiau opozicinių blokų sudarymo būtinybę Varpas kalbėjo ir 
aptardamas savo santykį su rusų visuomene. Varpas aiškiai skyrė sąvokas „rusų tau- 
ta“ ir „grobikiška valdžia“, kuri jau tuo metu nebuvo savo tautos visuomeninės būties 
išraiška. Be daugelio daugiau ar mažiau atsitiktinių progų, kada šis skirtumas būdavo 
pabrėžiamas, šia tema Varpe randame ir specialų straipsnį, pavadintą „Rusija, rusai ir 
mes“ (žr. Nr. 8, 1891 m.). Tai redakcinis straipsnis. Jame aiškiai atskirdamas rusų visuo- 
menę nuo jos valdžios, Varpas nurodo poreikį koordinuoti opozicinių jėgų veiksmus, 
be to, labiausiai naudingu lietuviams laiko jungimąsi su liberaliąja rusų opozicija (deja, 
tokios 1891 m. Rusijoje dar nebuvo; buvo galima kalbėti nebent apie jos užuomazgas). 

Lenkų ir lietuvių santykiai Varpe buvo svarstomi plačiai bei išsamiai specialiai tam 
skirtuose straipsniuose. Norėdami aiškiai parodyti Varpo poziciją pateiksime keletą 
pavyzdžių. Jau nurodžiau, jog Varpas suvokė lenkų ir lietuvių sąjungą kaip natūralų 
pasipriešinimo bendrai priespaudai bei nelaisvei poreikį, kuris jau kilo kaip neatidė- 
liotinai spręstinas klausimas. Deja, tam tikri veiksniai, kurie įsipynė į santykius tarp 
Lenkijos ir atgimstančios Lietuvos, paralyžiavo šios, atrodytų, natūralios sąjungos 
gimimą. Esminė susikalbėjimo bei sąjungos sąlyga buvo, kaip jau minėjau, lietuvių, 
kaip lygios ir savarankiškos derybų pusės, pripažinimas. Kol lenkai laikė Lietuvą ir 
lietuvių tautą sudėtine politinės lenkų tautos dalimi, tol negalėjo būti kalbos apie są- 
jungą, kadangi iš vienos pusės buvo tendencija jaustis viršesniam, iš kitos - natūralūs 
atgimstančios tautos atkaklumas ir užsispyrimas. 

Šį klausimą Varpas svarsto 1891 metų 9 numeryje išspausdintame straipsnyje 
„Mes ir lenkai“. Tai ne atsitiktinis, bet įvadinis, redakcinis straipsnis, aiškiai paro- 
dantis Varpo poziciją. „Vienokis padėjimas dabar, - rašo Varpas, - vienoki reikalai, 
rupestis apie užlaikymą savo tautiškos esybės, drauge perleista praeiga (nors jiems mes 
daugel turėtumėm ką užmetinėti; bet to dabar neminėsime), rodos turėtų suartįti len- 
kus su mumis, palengvįti susitaikymą, bet atsitikimai iš gyvenimo ne tai mums paro- 
do“. Jau nekalbant apie plačiuosius tautos sluoksnius, kurie negali tinkamai suvokti 
tam tikrų reiškinių ir iš kurių negalima tikėtis situacijos įvertinimo, bet ir elitas, visa 
lenkiška spauda, bendra lenkų opinija yra nusistačiusi prieš lietuvius, prieš tautinį 
judėjimą, kuris vyksta Lietuvoje. Varpo nestebina konservatyvios spaudos nuostatos, 

nes konservatoriai iš esmės yra priešingi bet kokiam judėjimui, turinčiam pažangos 
ir žengimo į priekį požymių, ir yra suinteresuoti išlaikyti senas, nusistovėjusias bet 
kokio visuomeninio darinio formas, o lietuvių judėjimas, kaip visaapimanti valstie- 
čio laisvėjimo ir politinės bei visuomeninės emancipacijos apraiška, išreiškia tai, kas 
konservatoriams yra nepriimtina. Bet visa netgi vadinamoji demokratinė, taigi pa- 
žangioji, lenkų spaudos ir viešosios nuomonės dalis, neišskiriant ir varšuvietiškojo 
Balso („Glos“), stoja prieš lietuviškąjį judėjimą ir nerodo, atrodytų, tiesiog elemen- 
tarios tolerancijos, pripažįstančios lietuviams teisę patiems tvarkyti savo likimą. Kai 
kurie leidiniai, pavyzdžiui, Kraštas (Kraj), netgi tapatina lietuvius („litvomanus“) 
su anarchistais ir nihilistais. Kalbėdamas apie Lietuvos lenkus, kurie daugiausia yra 
sulenkėję bajorai ir šlėkta, Varpas teigia suprantąs jų priešišką nusiteikimą lietuvių 
kalbos, kaip valstietiškos („chlopų“), bei bendrai lietuvių kaip „chlopų“ atžvilgiu; jų 
nepakantumą lietuvių judėjimui jis aiškina kaip ekonominės ir visuomeninės konf- 
rontacijos, besireiškiančios klasiniu pagrindu, išraišką. Toliau Varpas pastebi, jog ne 
visi lenkai pasižymi netolerancija lietuvių, kaip tautos, atžvilgiu, tik apgailestauja, kad 
niekur - nei spaudoje, nei gyvenime - iš lenkų pusės nepasireiškė kitoks jų požiūris į 
lietuvius. Pagaliau Varpas kreipiasi į pažangiąją lenkų visuomenės dalį ir tuos, kurie 
plunksna ar žodžiu formuoja viešąją nuomonę ir patys neužima kastinės ar klasinės 
pozicijos, o vadovaujasi vien tautų pažangos kriterijais; tų Varpas klausia, ar galėtų 
sau užduoti klausimą, kokią poziciją jiems derėtų užimti, vadovaujantis šiuo kriteri- 
jumi. Tiek lenkai, tiek lietuviai šiandien neturi jokių teisių, kenčia priespaudą ir velka 
rusifikacijos jungą. Jau nekalbant apie tai, kad prispaustųjų solidarumas yra jiems 
tiesiog nulemtas, lenkams derėtų susimąstyti, jog jeigu jie nuoširdžiai neparems lie- 
tuvių, tai Rusija, pavykus nutautinti lietuvius, tik dar labiau sustiprės ir taps Lenkijai 
dar pavojingesnė, dar stipriau jai smogs. Abiem tautoms (lenkų ir lietuvių) bus ge- 
riau, jeigu prieš Rusiją stos du sutariantys, o ne du besikivirčijantys jos priešai. Tačiau 
toks lietuvių ir lenkų bendrumas kovoje prieš priespaudą yra galimas tik nuoširdžiai 
pripažinus vieniems kitus kaip dvi lygias bei savarankiškas tautas. 

"Toks tad yra šis charakteringas straipsnis, gerai atspindintis lietuvišką sąjungos su 
lenkais bendrai kovai prieš Rusiją koncepciją. Matome, jog prodemokratinio judėji- 
mo gretose nebuvo nė pėdsako pasidavimo rusiškai politikai divide et impera. Prie- 
šingai, tai buvo atviras silpnesniosios pusės žingsnis, aiškinantis galimos sąjungos są- 
lygas. Tačiau tas žingsnis buvo žengtas visiškai išlaikant tautinę savigarbą, kuri netgi 
dėl sąjungos naudingumo negalėjo būti nė trupučio aptemdyta. Panašią koncepciją 
randame išdėstytą ir 1892 m. Nr. 3 (p. 42), kur be kita ko sakoma, kad jei Varšuvoje 
dar galima rasti lenką, suprantantį lietuvių tautinio atgimimo evoliuciją, tai tarp Lie- 
tuvos lenkų tokio žmogaus reikėtų ieškoti su žiburiu. 

Taip Varpe buvo pateikta politinė lenkų ir lietuvių santykių pusė. Žvilgtelkime 
dabar ir į istorinę bei kultūrinę Varpo koncepciją. Ją randame ilgame plačiame re- 
dakciniame straipsnyje per tris Varpo numerius (Nr. 1, 2, 3, 1892 m. „Už ką turime 
būti lenkams dėkingi arba nedėkingi?“") Jame Varpas visų pirma sugriauna mitą apie 
kažkokį pagrindą vienpusiškam dėkingumui, kurio neva derėtų tikėtis lenkams iš lie- 
tuvių pusės. Aukščiausios tautinės emanacijos, t. y. valstybingumo, požiūriu, lietuvių 
valstybės susijungimas su lenkų valstybe nebuvo vienpusiška geradarystė Lietuvai, 
bet tuometinėmis sąlygomis abipusiškai naudingas politinis aktas. Abiem valstybėms 
grėsmė ta pati grėsė - Kryžiuočių ordinas ir germanizacija. Šis aktas nebuvo lenkų 
geradarystė Lietuvai ar, neduok Dieve, auka, bet naudingas žingsnis, atnešęs naudos 
lenkų valstybingumui; tai buvo abipusiškai naudingas sandoris, o ne vienpusis auko- 
jimasis; lenkų valstybė taip pat turėjo negatyvių aspektų; buvo mažesnė, nesiribojo 
su jūra ir, kas žino, ar nebuvo labiau pažeidžiama, nei Lietuva. Tai tiek, kas dėl vals- 
tybingumo. Kultūriniu požiūriu Lietuva neturėjo ką perimti iš Lenkijos ir tik krikš- 
čionybės požiūriu buvo nuo jos „atsilikusi“; tačiau priimti krikščionybę Lietuva ir be 
Lenkijos pagalbos jau buvo pasirengusi, tam trukdė vien tik Kryžiuočių ordinas. Be 
to, Lietuva nebuvo „atversta“ į krikščionybę, bet pati, savanorišku savo kunigaikščių 
aktu inicijavo savąjį krikštą. Tiek valstybinė politinė federacija, tiek ir krikščionybės 
priėmimas buvo logiška Lietuvos evoliucijos išraiška, savaime plaukianti iš lietuviš- 
kojo valstybingumo vystymosi. Lenkai, padėdami Lietuvai priimti krikščionybę, ne- 
prisitaikė prie jos, jų atnešta krikščionybė neatspindėjo tautinio charakterio, nepra- 
bilo tautos kalba. Tolesnio kultūrinio vystymosi požiūriu lenkų įtaka bei laipsniškas 
Lietuvos priklausomybės didėjimas tik susilpnino jos kultūrinį augimą, o tuo tarpu 
Lenkija savo valstybingumą bei kultūrą stiprino Lietuvos sąskaita, ir šiandien turi 
būti jai už labai daug ką dėkinga. Ir jeigu šiandien lenkai sako, jog lietuvių kalba turi 
užleisti ir jau užleidžia vietą lenkų kalbai todėl, jog neva lenkiškoji civilizacija yra 
aukštesnė už lietuviškąją, tai kodėl ši mintis netaikoma pačiai Lenkijai Vokietijos ar 
apskritai Vakarų civilizacijos požiūriu ir kodėl lenkai vis dar sėkmingai atsispiria ger- 
manizacijai ir nutautėjimui. O kai lenkai tvirtina ir nurodo, jog lietuviai be viso kito 
naudojasi lenkiškosios kultūros laimėjimais, ar tai būtų teisė, ar literatūra, ar spauda 
ir t. t., tai Varpas į tai atsako, jog toje lenkiškoje kultūroje didžia dalimi dalyvauja bei 
bendradarbiauja ir lietuviai, taigi, naudodamiesi ja, semiasi ne iš svetimo šaltinio. 
Toliau Varpas teigia „Ant galo man lenkai pasakys: - tai kodėl gi šiandien pradedate 
jus, lietuviai, nuo musų skyrtis ir kodėl-gi nenorite toliaus musų kalbos vartoti, ant ku- 
rios išdirbimo patys lietuviai taip daug triuso yra padėją? - juk-gi ir lenkiškai kalbant 


* 


Šis straipsnis tais pačiais metais buvo perspausdintas atskiru leidinuku. 


104 


galima buti geru lietuviu! Ant to pirmučiausei atsakysiu, jog mes nuo lenkų visiškai 
nesiskirėme ir labai gerai atsimename ant veikalo Zigmunto Augusto, paskutinio Jogai- 
lionio, paskutinio lietuvio ant Lietuvos su Lenkija suvienyto sosto sėdinčio. Zigmuntas 
Augustas įsakė mums draugijoj ir sutikime gyventi - mes to ir norime. Bet ans nesakė, 
kad lietuviai tur išsižadėti savo kalbos, kad jie tur į lenkus pavirsti. Jis to nesakė, ir mes 
to nenorime, bet norime pasilikti tuom, kuom Dievas yra mus sutveręs - norime lietu- 
viais pasilikti. - Ir lietuviškai kalbant mes galime buti gerais draugais ir turėti vienodus 
mierius. Toliaus, kodėl mes nuo išdirbimo lenkiškos dyrvos norime grįžti prie išdirbimo 
savosios - tai todėl, kad matome, jog musų pačių dyrva baisei apleista, jog mes apie 
lenkystę darbuodamėsi to daėjome, kad musų tautoj šviesesnės ir augštesnės luomos 
nebsusipranta ir nebgali susikalbėti su tamsesniais, žemesniais luomomis ir to ant galo 
pagalios sulaukėme, kad Gedimino kalba tapė už mužikišką kalbą palaikyta - tai vis 
todėl mes norime grįžti ir grįžtame prie išdirbimo savo rašliaviškos dyrvos!" 

Toks būtų istorinis kultūrinis lietuvių ir lenkų santykių koncepcijos škicas. Jis pa- 
pildo politinės lenkų ir lietuvių sąjungos koncepciją, išdėstytą aukščiau. Politinės są- 
jungos koncepcijai nieko negalima prikišti. Fatališka kliūtis tokiai sąjungai atsirasti 
buvo lietuvių nepripažinimas savarankiška ir lygiateise tauta. Be šio pripažinimo lietu- 
viai verčiau sutiko patys visur imtis ant savo pečių visą kovos prieš Rusiją naštą, negu 
rizikuoti savo tautinės egzistencijos savastimi. Šis nesutarimas buvo neišvengiama is- 
torijos būtinybė. O štai istorinė kultūrinė koncepcija turi nemažai silpnų vietų. Valsty- 
binės federalizacijos, kaip abipusiškai naudingo akto, suvokimas yra be priekaištų. Ne- 
kritikuotinas ir tvirtinimas, kad bet koks vienpusiškas dėkingumas yra be pagrindo. 
Minėtame Varpo straipsnyje neįvertinama ta kultūrinė įtaka, kuri plaukė iš Lenkijos, 
tačiau ji ir jos atnešta nauda negali tapti pagrindu vienpusiam dėkingumui, kadangi 
kas gi galėtų pasverti, kiek ir kokios kultūrinės įtakos patyrė lenkai sąjungoje su Lietu- 
va. Čia gali eiti kalba ne apie vienpusį dėkingumą, bet apie gyvą tarpusavio kultūrinio 
įtakojimo tradiciją. Tačiau neabejotinas ir tas faktas, kad kartu su daugialype nauda 
Lietuva iš sąjungos su Lenkija patyrė ir neigiamų kultūrinės įtakos aspektų; liaudies 
kultūrinio lygio kilimas būtų buvęs nepalyginti sklandesnis, jei jis būtų vykęs išori- 
nėms įtakoms organiškai sąveikaujant su savosios kultūros elementais; mechaniškas 
lietuvių „atvertimas“ į krikščionybę ir vėlesnis viso krašto užtvindymas lenkiškomis 
įtakomis, apie ką kalbėjau pirmoje šio darbo dalyje, visų pirma atplėšė nuo liaudies di- 
delę dalį aukštųjų visuomenės sluoksnių ir pastūmėjo juos polonizacijos link, o antra - 
paliko liaudies mases kultūros paribyje. Tačiau negalima dėl to priekaištauti lenkams: 
tai buvo šalies istorinės raidos išdava, o ne lenkų tyčinės veiklos rezultatas. Kultūriš- 
kai užmirštoje lietuvių liaudyje vyko konservatyvaus etnografinio kultūros proceso 
evoliucija, kuri subrandino lietuvių kultūrą naujam kūrybingumui. To išraiška ir yra 

tautinis Lietuvos atgimimas, o viena iš jo pasireiškimo formų buvo Varpas. Istoriniai 
faktai yra tokie, kokie yra; niekas jų nebepakeis. Visuomenės vystymosi pagrindo rei- 
kia ieškoti visuomenės gyvybingume ir jį laikyti bet kokio veiksmo išeities tašku. Per- 
nelyg dažnai lenkai kaltino (deja, dažnai tebekaltina ir šiandien) atgimstančią lietuvių 
tautą, esą ji bando eiti prieš istorinę evoliuciją, kuri turi ištirpinti lietuvių tautą lenkų 
tautoje. Čia lenkai klaidingai kreipė dėmesį vien į bajoriškosios Lietuvos evoliuciją, o 
lietuviai, vertindami savo santykius su Lenkija iš liaudies pozicijų, kaltino lenkus tuo, 
kas buvo lietuvių bajorijos istorinės evoliucijos išraiška. Istorija gali padėti išspręsti 
tautinius ginčus tik tiek, kiek bus sintetiškai suvokta visa istorinio proceso visuma. 
Pateikdamas tolesnę Varpo charakteristiką norėčiau atkreipti dėmesį į jo antisemi- 
tizmo apraiškas. Apibūdindamas Aušrą jau nurodžiau pirmųjų lietuviškų spaudinių 
antisemitizmo šaltinį. Antisemitizmas yra įprasta ankstyvųjų visuomeninių tautinių 
judėjimų liga. Jis yra sveikos liaudiškojo judėjimo tendencijos ekonomiškai išsivaduoti 
iš slegiančios smulkių tarpininkų priklausomybės išraiška. Toji tendencija išsivaduoti 
ir kovoti su lupikiškomis tarpininkų palūkanomis siejasi arba yra jungimosi į bendro- 
ves pradžia. Tie tarpininkai paprastai yra žydai (Lietuvoje dažniau, nei kitur). Taigi 
antisemitizmas šioje tautinio judėjimo stadijoje yra šiek tiek iškreipta teigiamos ekono- 
minės visuomeninės tendencijos išraiška. Klaida tik ta, kad jausmas, nukreiptas prieš 
tarpininką, virsta rasine neapykanta žydui, esančiam klasikiniu tarpininko prototipu. Iš 
esmės tokio pobūdžio antisemitizmo objektas yra ne žydas, kaip toks, bet tarpininkas, 
besipelnantis iš lupikavimo. Tačiau beveik visuomet tokio tarpininko asmenyje matant 
žydą, neapykanta tarsi savaime perkeliama į žydus apskritai, paaštrėja dėl rasinių bei ti- 
kėjimo skirtumų, ad hoc“, yra pakurstoma visokio plauko demagogų. Lietuvių antise- 
mitizmą skatino dar ir tokia objektyvi aplinkybė, kad žydai, kurių rankose buvo visa 
smulkioji prekyba ir didžia dalimi amatai, tapo pagrindine kliūtimi tautinių veikėjų 
propaguojamam lietuvių telkimuisi prekybai ir amatams į savąsias rankas perimti. 
Taigi antisemitinės tendencijos sklido iš Aušros skilčių, o ir Varpas savo pirmojo- 
je, prodemokratinėje, stadijoje nėra nuo jų laisvas. Šiuo laikotarpiu surandame ypač 
bjaurų išbujojusio antisemitizmo pavyzdį, kurio neatsižadėtų rusas p. Kruševanas 
arba prancūzas p. Drumont'as. Bet apskritai Varpe antisemitizmas (kurio jis ateityje iš 
viso atsikratys) net ir šiuo laikotarpiu buvo švelninamas bendrų demokratinių ir ypač 
pozityvistinių nuostatų, ragino įvykių priežasčių ieškoti ekonominėse ir visuomeni- 
nėse prielaidose, kurios ir yra raktas juos suprasti. Šiuo požiūriu tas aštrus antisemi- 
tinis straipsnis, kurį randame Varpo Nr. 8 ir 9 1891 m. ir kuris turėtų būti laikomas 
kažkokiu nesusipratimu, nesiderina nei su bendromis laikraščio nuostatomis, nei su 

kitais straipsniais šia tema. Šis rašinys yra, rodos, didžiausia Varpo dėmė. Straipsnis, 
kurį pavadinčiau niekšišku, ir tik iš pagarbos Varpui vadinu niekingais tauškalais, yra 
kažkoks keistas nukrypimas nuo bendro laikraščio kurso. Taigi nematau reikalo čia 
jį cituoti, nes nestudijuoju nukrypimų, o tik duodu bendrą viso judėjimo charakte- 
ristiką. Užtenka vien paminėti šią nešvarią dėmę, kuri gėdingai atsispindi švariame 
esminių Varpo nuostatų fone. O pacituosiu kitą reikšmingą Varpo straipsnį, kuriame 
atsiskleidžia esminis jo antisemitizmo pobūdis. Tai skilties „Iš Lietuvos“ fragmentas 
iš Varpo Nr. 2 1892 m., (p. 29-30). Toje ištraukoje parodytas žydų traukos prie vienų 
ar kitų tautų kintamumas; štai dar visai neseniai Lietuvos žydai kalbėjo lenkiškai ir 
vadino save „lenkais sentikiais“ [Polakėow starozakonnych - M. R.], o dabar jau kal- 
ba rusiškai ir linksta prie rusiškojo tautiškumo. Todėl Varpas negaili piktų žodžių 
žydams ir spėdamas, kaip susiklostys jų santykiai su lietuviais, sako, kad lietuvių ne- 
turėtų jaudinti tai, kuo taps žydai ateityje, bet tik tai, kaip nuo jų apsiginti. Šis gana 
aiškus antisemitinis atspalvis toliau yra sušvelninamas visiškai teisingomis išlygomis. 
Būtent - Varpas teigia: „Iki žydai ne atsisakys nuo savo izoliruoto gyvenimo, nuo fa- 
natiško ir prietaringo mokslo talmudo, iki neišsiliuosuos nuo rabinų valdžios, ikitol ne 
gali laukti nuo jų gero. Bet kaip amžiais į juos įėjo tos visos blogos įpatybės, taip ir ilgai 
reiks laukti jų persimainymo. O apeilinkės visai priešinasi atsivertimui žydų, nes jie 
ištikro yra nelaimingi nuo visokių persekiojimų. Persekiojimai-gi ir prievarta retai gali 
atkreipti ant gero kelio, priešingai, jie tik tvirčiaus suriša persekiojamus ir daro gilesnį 
skirtumą tarp persekiotojų ir persekiojamujų. 

Jeigu mes norime kada nors turėti naudą iš žydų, tai turime patys permainyti savo 
pažiuras ir pasielgimą su žydais. 

Geriausias daiktas, kad galimi but susituokimai tarpu žydų ir musiškių ir kitų tau- 
tų be pervertimo vienos pusės tikėjimo ir tautiškumo į kitoniškus. Vaikai-gi turėtų buti 
tokiais, kokių norėtų tėvai: Taig čionai suvisai nereikalingas įsikišimas valdžios, kuri 
tankiausiai net štai kokius kurijozus pramano: - jaigu mahometoniško tikėjimo esybė 
susituokia su esybė kito kokio krikščioniško tikėjimo (nevat ne stačiatikiško) tai vaikai 
turi but stačiatikiai. Išeina, kad tėvas mahometoniško su motina liuteriško tykėjimo, ne- 
atbutinai turi gimdyti vaiką stačiatikį. Toki kurijozai gali tik Maskolijoj atsitikti.“ 

Iš šio fragmento matome, kad neabejotinas antisemitinis atspalvis yra švelnina- 
mas įvertinant šio reiškinio visuomenines prielaidas, kurios suponuotų žydų klausi- 
mo sprendimo asimiliacinės koncepcijos iškėlimą. Nesiruošiu aptarinėti šios koncep- 
cijos, man rūpi vien ją nurodyti. 

Aukščiau kalbėdamas apie blaivios ir realios liaudies politikos kryptį, nustatytą 
Varpo, nurodžiau, kad toji politika rėmėsi savišalpos bei savų jėgų telkimo sava- 
rankiškam vystymuisi idėjomis. Vystymosi, paremto visuomeninio ir kultūrinio 

lygio kėlimu, koncepcija suteikė varpininkų judėjimui pozityvizmo bruožų. Toliau 
matysime, kiek tuo metu, vadovaujantis Varpo idėjomis, buvo daroma kultūros bei 
švietimo srityse. O ekonominėje ir visuomeninėje sferoje negalima buvo daug nu- 
veikti dėl visiškai tokiai veiklai netinkamų politinių sąlygų. Nekalbant apie reiški- 
nius, kurie būtų įgyvendinti įstatymų leidybos keliu, kuris Rusijoje buvo bet kokiai 
visuomeninei iniciatyvai uždaras ir tuo metu visiškai neįgyvendinamas būdas, kiti 
visuomeniniai bei ekonominiai veiksniai, asmeninės ar grupinės iniciatyvos būdu 
galimi įgyvendinti pagal esamus įstatymus, sutikdavo valdžios pasipriešinimą, 
dangstantis įvairiausiais cirkuliarais bei įsakais, paralyžiuojančiais įstatymų veiki- 
mą ir nukreiptais bet kokios iniciatyvos slopinimo linkme, realizuojant aukščiausią 
biurokratijos principą - „globą“. Taigi naujos ekonominės bei visuomeninės idėjos 
buvo įgyvendinamos vėžlio greičiu, lyginant su jų brendimu tiek prodemokratinio 
judėjimo programose, tiek ir apskritai liaudies savimonėje. Šis reiškinys sąlygojo 
tai, kad apskritai viso judėjimo ir Varpo akcija, negalėdama realizuotis konkrečioje 
veikloje, ėmėsi teorinio atskirų temų plėtojimo ir aptarinėjimo. Tai turėjo men- 
kesnės praktinės vertės, nes teorija nebūdavo patikrinama praktikoje, tačiau leido 
pasiekti gilesnį rimtų mokslinių straipsnių lygmenį. Čia glūdi ryškus skirtumas 
tarp prodemokratinio ir vėlesnio demokratinio judėjimų. Demokratai bus arčiau 
praktinių liaudies poreikių, patirs didesnę betarpiškų gyvenimo apraiškų įtaką 
savo ekonominei ir visuomeninei koncepcijai. Prodemokratiniai varpininkai yra 
mažiau utilitaristai, daugiau racionalistai. Tai turėjo ir gerąją pusę. Būtent Varpe 
randame daugybę dalykiškų rimtų straipsnių visuomeninėmis bei ekonominėmis 
temomis, pasiekusių mokslinio straipsnio lygį. Šis faktas buvo juolab teigiamas, 
kadangi jų poveikį galima vertinti kaip tvirtą būsimos veiklos pamatą. Matėme, 
jog būtent tokių straipsnių trūko Aušroje. Tai, be abejo, atitiko laikmetį bei Aušros 
uždavinius; bet dabar situacija jau buvo kita, ir Varpas atspindėjo tas prasidėjusias 
dideles permainas. 

Varpe dar nėra susiformavusio įsitikinimo, jog reikia remtis kuria nors viena 
visuomenės klase, nėra jos vystymosi poreikių suvokimo. Judėjimų susiskaidymas, 
kuris netrukus prasidės, akivaizdžiai atskleis klasinį lietuvių tautos susisluoksniavi- 
mą. Tačiau iki pat šio laiko tas susiskaidymas tautos savimonėje dar neatsispindėjo. 
Tačiau vis tik Varpas faktiškai jau išreiškė valstietijos, t. y. smulkiųjų žemės savininkų 
interesus. Jei tautos kultūros ir kūrybingumo, per kurį kultūra reiškiasi, sferose klasių 
teorija iš esmės nepritaikoma, tai visuomeninėje bei ekonominėje politikoje klasinis 
požiūris yra dominuojantis; be jo bet koks judėjimas arba nuklys į demagogijos šun- 
kelius, arba jis bus blyškus ir neišraiškingas, kaip ir bet kuris reiškinys, netekęs gyvo 
savo branduolio. Lietuvių tautinio atgimimo procesas, kuris yra įvykusios liaudies 

kultūrinės evoliucijos išraiška, išaugo iš visuomenės demokratizacijos, prasidėjusios 
nuo baudžiavos panaikinimo ir valstietijos išlaisvinimo. Tokiu būdu smulkiųjų žemės 
savininkų - valstietijos, kurios aplinkoje pasireiškė pirmieji atgimimo požymiai - po- 
reikiai negalėjo neįtakoti ir viso judėjimo. 

Tam tikra prasme tai pasireiškia jau Aušroje, o Varpe - kur kas išraiškingiau. 
Valstiečiai, pirmieji atgimimo „autoriai“, nuspalvino jį savo klasiniais - tiek politi- 
niais, tiek socialiniais - poreikiais. Bežemiai darbininkai - proletariatas - bei mies- 
čionys iki šiol dar nesurado vietos atgimimo judėjime. Be to, miesčionija Lietuvoje 
buvo negausi (neskaitant žydų), o didesniuose miestuose buvo gerokai sulenkėjusi, 
todėl tik labai nežymiai galėjo įsilieti į lietuvių atgimimo procesą. Įvertinus visus 
šiuos prodemokratinį judėjimą formavusius aspektus matome, jog socialinės politi- 
kos sferoje dominuojantį vaidmenį suvaidino smulkiosios valstietijos poreikiai. Tai 
aiškiai atsispindi Varpe ir ypač Ūkininke. Vis dėlto tuo metu jau pradeda formuotis ir 
proletariato klasinė koncepcija. Ji pradeda atsispindėti atskirų inteligentijos atstovų, 
betarpiškai dalyvavusių tautinio atgimimo judėjime, pažiūrose. Jau pastebėjome, 
jog Varpo koncepcija, kurią buvo labai sunku realizuoti to meto ekonominėmis bei 
politinėmis sąlygomis, vystėsi teorinio racionalizmo kryptimi, tai patvirtina daugy- 
bė rimtų ir kritinių straipsnių mokslo bei visuomenine tematika. Kai dėl praktinės 
veiklos gairių, tai Varpe bei Ūkininke atsispindėjo smulkiosios valstietijos klasiniai 
poreikiai, o kai dėl kritinio racionalizmo apraiškų, tai jos atspindėjo jau besifor- 
muojančią proletariato klasinę koncepciją. Tai patvirtina gausūs tuometiniai Varpo 
straipsniai. Juose nagrinėjamos ekonominės ir visuomeninės temos nėra mokslo 
populiarinimo lygio straipsniai, prisitaikantys prie plačios skaitytojų masės. Var- 
pas, priešingai nei Ūkininkas, būdamas inteligentijai skirtas laikraštis, spausdino 
straipsnius, atitinkančius to meto europietišką mąstysenos bei žinijos lygį. Neturė- 
damas jokių klasinių įsipareigojimų Varpas pateikdavo savo puslapiuose visų tuo 
metu dominavusių visuomeninės minties srovių, veikusių lietuvių inteligentijos po- 
žiūrius, įvairovę, todėl spausdino ir istorinio materializmo koncepcijos pradus ana- 
lizuojančius straipsnius. Tarp straipsnių randame turiningas publicistinės studijas 
apie Anglijos perėjimą iš žemės ūkio ir amatų ūkio prie gamybinės bei prekybinės 
ekonomikos, apie angliškojo kapitalizmo ir Didžiosios Prancūzų revoliucijos prin- 
cipus bei jų esmę ir sklaidą už Prancūzijos ribų, apie turto kilmę ir jo pasiskirstymą 
(Kautskio ir Ivaniukovo darbų pagrindu), apie nuosavybės teisės principus ir kt. 
Be to, Varpe randame daug straipsnių, kaip nors specialiai nesusijusių su tautinio 
atgimimo tikslais, - jų tikslas buvo tiesiog informuoti ar šviesti. 

Taigi matome, jog Varpas buvo ne tik specifinis leidinys, turintis propaguoti vien 
konkrečius tautinio atgimimo uždavinius, bet yra jau ir laikraštis, skirtas bendriems 

lietuvių kultūriniams poreikiams tenkinti jų tautinio atgimimo rėmuose. Kad ir kaip 
ten būtų, tai buvo pažanga lyginant su Aušra, kuri, nors tokios užduoties ir nesikratė, 
tačiau vykdė ją kur kas silpnesniu mastu nei Varpas. 

Nepaisant neabejotinos marksizmo įtakos, kuri labiausiai atsispindėjo mokslinio 
bei visuomeninio pobūdžio straipsniuose, paties Varpo pozicijos anaiptol negalima 
vadinti socialistine. Konkreti Varpo pozicija ekonominėje ir visuomeninėje srityje, 
nors ir nesutelkta glaustoje programoje, rėmėsi smulkiųjų žemės savininkų porei- 
kiais ir juos išreiškė. Tačiau šio laikotarpio pabaigoje socialistinės idėjos jau gana aiš- 
kiai akcentuojamos tam tikruose inteligentijos, ypač jaunosios, susibūrusios aplink 
Varpą, sluoksniuose. Socialistai dar nenutraukia ryšių su Varpu ir veikia lygiagrečiai 
prodemokratinio judėjimo krypčiai, sudarydami jo kairįjį sparną. Tik 1895 m. 
šia prasme tampa lūžio metais. Socialistai ima telktis ir rengtis nepriklausomiems 
veiksmams. Varpininkų stovykloje įvyksta skilimas, kuris vis labiau ryškėja. Kairieji, 
t. y. „varpininkai socialistai“, vis kritiškiau vertina dominuojančią idėjinę kryptį ir vis 
labiau telkiasi; tačiau dar bando paveikti Varpą sau trokštama linkme ir galbūt tikisi 
perimti bendrą vadovavimą akcijai. 1895 m. Varpo Nr. 7 randame būdingą „varpinin- 
ko socialisto“ straipsnį su redakcijos prierašu. Varpo bendradarbis, p. N., kritikuoja 
patriotinį tautinio atgimimo sentimentalizmą ir kviečia realiam visuomeninam bei 
politiniam darbui sprendžiant ekonomines ir socialines problemas, garbina socializ- 
mą kaip vienintelį gyvą judėjimą, kuris pakeis žmoniją ir kuriam XIX ir XX amžių 
sandūroje priklauso dabartis bei ateitis. Redakcinė Varpo komisija prie šio prosocia- 
listinio straipsnio prideda prierašą, teigiantį, jog išspausdino šį straipsnį kaip disku- 
sinį, kaip išraišką vienos iš dviejų nuomonių, dalijančių lietuvių jaunimą į dvi stovy- 
klas“. Literatūrinė komisija kviečia leidėjus ir bendradarbius aiškiai pareikšti, kurį iš 
dviejų kelių laiko naudingesniu Lietuvai, ir išreiškia viltį, jog polemika pagyvins visą 
judėjimą. Kartu komisija pastebi, jog straipsnio autoriaus teiginiai perdaug vienpu- 
siški, tačiau akivaizdžiai stengiasi išlaikyti palankų neutralumą. 

Jau tuomet galima atsekti varpininkų judėjimo kryptį, vedančią link vadinamųjų 
„demokratų“, kaip tarpinės radikalų stovyklos, skiriančios socialistus nuo grynų na- 
cionalistų, kurie apskritai ignoravo socialinę sritį. 

Varpas nenukrypo nuo savo pozicijų. Išliko nuoseklus atstovas, prodemokra- 
tinio judėjimo, iš kurio vėliau išaugs radikalai liaudininkai (vadinamieji demo - 
kratai). Socialistai netrukus atsiskyrė ir įkūrė savo organizaciją (žr. toliau). Laikinas 
bendradarbiavimas su socialistais ir pasidavimas tam tikrai istorinio materializmo 


* Kaip jau ne kartą minėjau, prodemokratinis judėjimas anaiptol nebuvo patriotiškai sentimentalus, neturįs 


realybės jausmo. 

įtakai formuluojant visuomenės vystymosi koncepciją padarė įtakos tolesnei demo- 
kratinio judėjimo evoliucijai. Tai, kas marksizme yra ne vien grynai proletariato tiks- 
lų kapitalistinėje visuomenėje išraiška, bet kas jame yra iš esmės moksliška, tai įtakės 
demokratų savimonę ir palengvins jų formavimąsi. Vienu iš neabejotinų mokslinių 
marksizmo pasiekimų yra klasinio visuomenės vystymosi pobūdžio atskleidimas. 

Varpo įtaka lietuvių inteligentijai tuo pirmuoju jo leidimo periodu buvo labai di- 
delė. Lietuvių jaunimas, krašto inteligentai, netgi iš dalies jaunas patriotiškai nusitei- 
kęs kleras - visi formavo savo požiūrį į tautos vystymąsi remdamiesi Varpo nustaty- 
tomis gairėmis. Organiškos plėtotės idėjos bei tautos kultūros augimas, suprantami 
kaip tautos būties pagrindas bei garantija - štai esminiai Varpo koncepcijos pradai. 
Būdinga tai, jog pirmaisiais savo veiklos metais Varpas įgijo autoritetą netgi tarp jau- 
nojo klero, kuris turėjo savo veiklos sceną - Apžvalgą. Žinoma, dėl visuomeninio ra- 
dikalizmo, pasireiškiančio visų pirma teoriniuose straipsniuose, pozicijos bei kovos 
prieš mąstymo dogmatizmą, kuriam Varpas priešpriešino kritinį racionalizmą, Varpo 
autoritetas tarp klero mažėjo. Vis dėlto dėl savo bendros tautinio vystymosi koncep- 
cijos, santykio su rusų valdžia, taip pat dėl daugelio kitų savo veiklos aspektų Varpas 
buvo labai populiarus tam tikrose jaunesniojo klero sferose. Tas Varpo populiarumas 
buvo toks didelis, jog leido užmerkti akis prieš tam tikras aštresnes antiklerikalizmo 
apraiškas ir keldavo klero savitarpio nesutarimus, kai Apžvalga aštriau pasisakydavo 
prieš Varpą. Buvo momentų, kai Apžvalgai aistringiau sureagavus į kokius nors Varpo 
rašinius, abiejų diecezijų (Žemaitijos bei Seinų) dvasininkija pasidalydavo į dvi tar- 
pusavyje polemizuojančias stovyklas - „apžvalgiečius“ ir „varpininkus“, kurie karštai 
palaikydavo Varpą, teigdami, jog galima jam atleisti antiklerikalinius išsišokimus dėl 
jo nuopelnų bei reikšmės iškeliant bei sprendžiant bendras tautos problemas (apie 
tai užsimena p. Vaižgantas 1897 m. klerikalinio laikraščio Tėvynės Sargas Nr. 10; apie 
tokį palankumą ir jaunesniojo klero simpatijas laikraščiui kalba ir pats Varpas Nr. 12, 
1894 m.). Tačiau dėl plintančių visuomeninio radikalizmo nuotaikų ir dėl augančio 
socialistų dalyvavimo Varpo veikloje, jo populiarumas dvasininkų luome ėmė pama- 
žu mažėti ir peraugo iš pradžių į apgailestavimą, o vėliau ir į atvirą nepalankumą. Šia 
prasme lemtingi buvo 1894-1895 metai. Apžvalga, kurios veikla rutuliojosi lygiagre- 
čiai Varpo veiklai, niekados nejautė jam ypatingos simpatijos ir dažniausiai aštriai su 
juo polemizavo; tačiau Tėvynės Sargo, kuris buvo klerikalinės srovės atstovas jau po 
Apžvalgos sustabdymo, pirmuosiuose numeriuose dar pasireikšdavo buvusios simpa- 
tijos Varpui aidai, o vėliau tą simpatiją pakeitė apgailestavimas. 

Varpo įtaka bei skaitomumas gerokai viršijo jo prenumeratą. 

Anksčiau jau nurodžiau prenumeratos augimo kliūtis, tačiau kiekvienas Varpo 
numeris, kuris pasiekdavo šalį, eidavo iš rankų į rankas ir buvo „suskaitomas“ iki 

visiško sudilimo. Ūkininkas, kuris buvo daugiau praktinio turinio, dėdavo įvairiau- 
sius ūkinio pobūdžio patarimus, korespondenciją, mokslo populiarinimo straipsnius 
bei skaitinius, buvo labiausiai paplitęs tarp Suvalkijos valstiečių“. 

Apie Varpo įtaką tautinio judėjimo visumai bei prodemokratinį judėjimą 
apskritai dar kalbėsiu, duodamas bendrą šio laikotarpio charakteristiką. 

Dabar dar norėčiau atkreipti dėmesį į Varpo feljetonus, o vėliau pereiti prie Apž- 
valgos bei klerikalinio judėjimo aptarimo. 

Nuostabių Varpo feljetonų, tikrų jo puošmenų, autorius buvo vienas pagrindinių 
Varpo įkūrėjų ir ryškiausias jo atstovas, karštas patriotas ir nuoširdus visuomeninis 
radikalas, literatas ir puikus publicistas - daktaras Vincas Kudirka (mirė 1899 m.). Ku- 
dirka buvo visos Varpo akcijos vadovas, įkvėpėjas ir žymiausias literatūros darbuotojas. 
Jis iš tiesų ir nustatė Varpo kryptį, o per tai įtakojo ir visą tautinį judėjimą, jis palaikė 
viso judėjimo tęstinumą, neleisdamas nukrypti nei į dešinę - nacionalizmo kryptimi, 
nei į kairę - nuoseklaus socializmo link. Jo feljetonai, spausdinami Varpe rubrikoje 
„Tėvynės varpai“, parašyti labai talentingai, buvo tarsi Varpo idėjų visumos atspindys. 
„Tėvynės varpų“ pagrindu galima būtų detaliai išnagrinėti visą varpininkų judėjimo 
koncepciją. Juose išreikštos visos esminės ir kasdienės tautinės problemos, atsispindi 
tipiški visam judėjimui bandymai jas išspręsti. Tie feljetonai nebuvo vien teoriniai pa- 
svarstymai, bet visados pateikdavo konkrečius įvykių ar santykių sprendimo būdus. Jie 
buvo gyvas laikraščio nervas, duodavo gilų atsakymą į kiekvieną klaustuką, švelnin- 
davo vienpusiškas atskirų laikraščio bendradarbių pažiūras, nutolusias nuo bendros 
programos, švelnindavo nesusipratimus. Kudirka buvo tikra lietuviškos publicistikos 
puošmena; kandus, nepaprastai gyvybingas, bet kartu nuoširdus ir labai realistiškas, 
puikiai atskleidžiantis esmę ir darantis blaivias išvadas; pažangių požiūrių ir nuoseklus 
antiklerikalas (bet ne ateistas). Tai buvo guvus protas ir didis talentas. Literatūriniu po- 
žiūriu jo feljetonai labai vertingi, jie buvo ne tik lietuvių literatūros, dar nelabai tvirtos, 
bet ir daug labiau kultūriškai pažengusių tautų publicistikos puošmena. 

Dabar pereisiu prie Apžvalgos bei klerikalų charakteristikos. 


Nuo 1893 m., kaip Ūkininko priedai, pradėtos leisti įvairios knygelės, kuriose spausdinami literatūriniai kūriniai, turintys 
didesnę išliekamąją vertę, skirti kaip grožinė literatūra valstiečiams. Tose knygelėse buvo spausdinami apsakymai, pasakojimai, 
ilgesni straipsniai, atliepiantys ūkininkavimo ir namų apyvokos poreikius, aprašantys kitų šalių ūkio bei liaudies pasiekimus, 
populiarūs gamtos reiškinių aprašymai ir pan. Nuo 1895 m. Ūkininkas tampa dvisavaitiniu leidiniu (iki tol buvo mėnraštis, kaip 
ir Varpas). 

** Pirmaisiais metais Kudirka savo straipsnius pasirašinėdavo „O. D. ir K.“ iš šio parašo nebuvo sunku iššifruoti jo vardą, o 
tai buvo labai nesaugu, žinant, kaip valdžia persekiojo lietuvišką spaudą ir tuos, kurie rašė. Kudirka pats betarpiškai pajuto šį 
persekiojimą; tai paveikė jo sveikatą ir pagreitino priešlaikinę mirtį. 

c) klerikalinio-tautinio judėjimo charakteristika. Apžvalga (1890-1896). 


Jau esu nurodęs, kokios buvo pirmosios priežastys, vertusios klerą atsiriboti nuo pa- 
saulietiškos inteligentijos veiklos. Jau entuziastinga Aušros bei „Lietuvos mylėtojų“ 
pagoniškos kultūros, kurioje labiausiai pasireiškė tautinis individualumas, apoteo- 
zė), buvo pirmas disonansas tarp klero ir pasaulietinės tautinio atgimimo srovės. 
Klero nepalankumas Aušrai ypač išaugo redaktoriaujant Šliūpui. Nors Šliūpas, 
griežtas antiklerikalas ir revoliucionierius, dirbdamas Aušroje daugiausia dėmesio 
skyrė tautinei bei kultūrinei veiklai, vis dėlto nesugebėjo neutralizuoti savojo neprie- 
lankumo klerui. Tokios tendencijos plaukė iš redaktoriaus skilčių, nuspalvindamos, 
nors ir nelabai aštriai, kultūrinio vystymosi koncepciją, o kartais pasireikšdavo nepa- 
teisinamu priešiškumu didžiųjų atgimimo priešaušrio veikėjų - klerikalų atžvilgiu. 
Tokiu būdu Aušroje buvo paliestas vyskupo Valančiaus, vieno iš didžiai gerbtinų lie- 
tuvių veikėjų, drauge su Ivinskiu besidalijančio didžiojo liaudies kultūrininko nuo- 
pelnus, atminimas. Nekalbant jau apie didžiulius Valančiaus kaip istoriko nuopelnus, 
kurie atsiskleidė puikiame jo darbe „Žemaičių vyskupystės istorija“ jis labai prisidėjo 
ir prie leidybinės bei literatūrinės veiklos, plėsdamas liaudies kultūrinį akiratį ir su- 
kurdamas platų liaudies švietimo judėjimą. Asmeninių nesutarimų tarp Valančiaus 
ir Daukanto fone Šliūpo redaguojamoje Aušroje buvo diskredituotas didis ir gražus 
vyskupo vardas. Akivaizdu, jog tokie atskiri dūriai erzino klerą ir atgrasė jį nuo įsi- 
jungimo į „Lietuvos mylėtojų“ veiklą. Visa tai vyko tuo metu, kai klero autoritetas ir 
įtaka šalyje buvo nepajudinamai dideli, jis buvo nepratęs prie kritikos ir bet kokios 
jo pilietinės veiklos kontrolės. Todėl vyresnioji dvasininkija paskelbė Aušrą esant 
bedievišku leidiniu, kenksminga priešų intriga prieš bažnyčią bei visuomenę, mėtė 
prakeiksmus viso tautinio lietuvių judėjimo adresu ir antrino visiems, juodinusiems 
vadinamuosius „litvomanus“. Pati būdama gerokai polonizuota arba bent jau sekanti 
bajoriškosios Lietuvos tradicija, ji jau genetiškai nebegalėjo pajusti ir suprasti naujojo 
judėjimo esmės, tačiau aiškiai suvokė sau nepalankias prasidėjusio judėjimo apraiš- 
kas: praeities bei ikikrikščioniškos kultūros apoteozę, klero veiklos bei pilietinės po- 
zicijos kritiką, taip pat retkarčiais pasireiškiantį, nors ir slepiamą, antiklerikalizmą. 
Taigi jaunųjų lietuvių veikla šiuo požiūriu vyresniajai dvasininkijai atrodė natūra- 
liai amorali ir verta griežto pasmerkimo, laikytina niekinga „parmazoniška“ velnio 


*  Klerą labai paveikė Aušros Nr. 1 išspausdintas Kraševskio „Vitolio raudos“ (į lietuvių kalbą išvertė Višteliauskas) palygi- 


nimas su Naujuoju Testamentu. Tokio palyginimo autorius buvo vienas iš Aušros vadovų Mikšas. Štai toji ištrauka: „Kuo grai- 
kams yra Odisėja ir Iliada, romėnams - Eneida, žydams - Senasis Testamentas, - tuo mums, lietuviams, yra „Vitolio rauda“... 
Šis Mikšo straipsnis pasirodė Aušroje be Basanavičiaus žinios (žr. Basanavičiaus „Atsiminimai“, Varpas, Nr. 3, 1903 m. p. 72). 
Tai sukėlė klero pasipiktinimą; akcijai, nukreiptai prieš Aušrą, vadovavo vyskupas Baranauskas, kuris išspausdino savo protestą 
Katalikų apžvalgoje. 

klasta, taikančia į nukamuotą liaudį ir įvairiais pavidalais pasiekusia jau net ir „šven- 
tą“ Žemaitiją, iki tol tokią nuolankią ir klusnią klero rankose. ; 

Kitaip šie dalykai buvo suvokiami jaunesniojo klero, kuris buvo paveiktas atgi- 
mimo judėjimo. Čia jau nebuvo kalbos apie be išimties viso judėjimo pasmerkimą; 
prielaidos, iš kurių plaukė „Lietuvos mylėtojų“ nuostatos, betarpiškai veikė jų protus 
bei širdis. Taigi tai nebuvo „parmazonų“ intriga, bet pirmas konkretus tautos evoliu- 
cijos pasireiškimas, pirmas veiksmas, liudijantis tautos formavimąsi bei savarankišką 
vystymąsi. Šiuo požiūriu reiškiniai, nepalankūs klerui, tebuvo epizodai, bet ne 
paties judėjimo esmė. Jie tam tikra prasme atgrasė klerą nuo Aušros, šiaip jau sutiktos 
labai palankiai, tačiau niekaip negalėjo paveikti to klero teigiamo vidinio nusistaty- 
mo atgimimo atžvilgiu. 

Toks buvo klero nusiteikimas po Aušros sustabdymo. Matėme, jog Šviesa, atėjusi 
po jos ir pateikusi iškilių klerikalizmo pavyzdžių, stengėsi sušvelninti inteligentų bei 
klero nuotaikas ir kur kas daugiau atitiko pastarųjų idealus bei poreikius. Kūrybin- 
goji klero dalis troško savitos išraiškos galimybių, nesusaistytų jokių kompromisų ir 
leidžiančių iki galo atskleisti jų koncepcijos visumą. Žinoma, pirmiausiai buvo siekia- 
ma išrauti su šaknimis klero požiūriu žalingus tautinio atgimimo proceso reiškinius. 
Tačiau galų gale tai nuosekliai vedė į visišką tautinio judėjimo pertvarkymą pagal 
savo ideologines nuostatas. 

Matėme, jog „Lietuvos mylėtojų“ idėjose kleras negalėjo įžvelgti grėsmingų sau 
tendencijų. Jų nuostatos iš esmės nebuvo antiklerikalinės, o atskiri antiklerikaliniai 
išpuoliai buvo fragmentiški ir gana asmeninio pobūdžio, neišplaukiantys betarpiškai 
iš paties judėjimo. Pilietinės klero pozicijos, traktuojamos iš tautinio požiūrio taško, 
kritika galėjo būti skausminga bei erzinanti, ypač tarp vyresniojo ir įtakingojo klero, 
kuris buvo prie jos nepratęs ir kuris buvo apgaubtas persekiojamųjų aureolės, tačiau 
vis dėlto toji kritika ne tik kad nedarė žalos klerui, bet netgi tam tikra prasme jį sank- 
cionavo, įvertindama kaip vieną iš tautinio sąjūdžio veiksnių. Toji kritika negalėjo 
būti esmine kliūtimi tarpusavio supratimui bei bendram darbui. Matysime, kad klero 
veiksmų ir pozicijos kritikos pačiame tautinio klerikalizmo judėjime nebuvo visiškai 
atsisakoma, o kartais ji net įgaudavo gana aštrias formas. Juk kritika yra būtent pripa- 
žinimas, kad kritikuojamas reiškinys yra reikšmingas ir, taikoma kunigams, dar nėra 
pati savaime antiklerikalizmo išraiška. Tik klero įtakos mažinimas, jų pilietinės po- 
zicijos neigimas arba jų veiklos susiaurinimas iki vien tikėjimą apimančios sferos, tai 
jau yra antiklerikalizmas. Praeities ir pagonybės garbinimas, nors religiniu požiūriu 
ir yra reikšmingas, visgi nebuvo neįveikiama kliūtimi bendradarbiavimui, šiek tiek 
sušvelninus, jis būtų visiškai nekenksmingas ir nesilpnintų nei religingumo, nei klero 
įtakų. Nors „Lietuvos mylėtojų“ sąjūdis ir neatitiko klero ideologinių nuostatų bei 

tendencijų, visgi jis nebuvo organiškai ir beatodairiškai priešiškas klerui. Galų gale jis 
neturėjo jokių socialinio radikalizmo apraiškų, o būtent radikalizmas savo prigimtim 
ir pasekmėmis yra esmiškai antiklerikalus. 

Ir tik kitame tautinio atgimimo judėjimo etape nauja prodemokratinė kryp- 
tis taps iš esmės antiklerikalinė ir nubrėš aiškią ribą tarp klero ir pasaulietinės inteli- 
gentijos. Bet netgi šiame antrajame etape dalis klero buvo pasidavusi Varpo įtakai ir 
tik apie 1894 m. nutrauks bendradarbiavimo saitus ir galutinai pasuks savąja, atskiros 
veiklos, kryptimi. Svarbiausias augančių nesutarimų veiksnys yra visuomeninis radi- 
kalizmas, pradėjęs stiprėti prodemokratiniame judėjime. Kleras pagal savo 
prigimtį yra nuosaikus ir nelinkęs į gilesnį visuomeninį revoliucingumą. Jis remiasi 
egzistuojančia konkrečia visuomenine farmacija ir nusistovėjusiais santykiais; ir jo- 
kiu būdu nesiremia kokios nors vienos išskirtos klasės interesais, o jeigu visuomenės 
susiskaldymas tampa per daug akivaizdus ir patogiausia dominuoti viršklasinė pozi- 
cija tampa nebeįmanoma, tai kleras greičiau stoja galią turinčiųjų ir mažiau linkusių 
į radikalias permainas pusėn. Iš čia plaukia klero polinkis į demagogiją politikoje, 
polinkis užimti viršklasinę poziciją, eventualiai linkstama falsifikuoti klasinę poziciją 
darbininkų klerikaliniame arba vadinamajame liaudies judėjime. Iš esmės kleras gina 
esamą visuomenės organizaciją ir autoriteto pradą visuomeniniuose santykiuose, ir 
todėl giminiuojasi su konservatyviosiomis klasėmis, suinteresuotomis išlaikyti status 
guo ir savąjį dominavimą. Klasinio susiskaldymo procesas bei gilus visuomeninis ra- 
dikalizmas klerui yra vienodai nepageidaujami, kadangi kertasi su jo įtaka bei domi- 
navimo tendencijomis. Taigi kleras visados yra radikalizmo priešas; o radikalizmas 
savo ruožtu veda prie antiklerikalizmo ir turi savyje užuomazgą kovos su kleru, kaip 
vienu iš veiksnių, sudarančių didžiulę kliūtį realizuoti radikalias idėjas. 

Bet koks reformų ir pokyčių siekiantis sąjūdis remiasi racionalizmu bei kriticizmu, 
tuo tarpu konservatyvusis judėjimas privalo remtis dogmatiškumu. Dogmatiškumas, 
kaip tikėjimas, nėra impulsyvus bei agresyvus ir nebūtinai jie abu turi besąlygiškai 
sutapti, tačiau jis yra konservatyvus. O antrasis nesutarimų veiksnys, beje, gerokai 
susijęs su pirmuoju, buvo kritinis racionalizmas kaip mąstymo metodas, priešprie- 
šinantis save katalikiškajam dogmatizmui. Lietuviškasis kleras, kurio viduje buvo 
gyvos tautinio atgimimo idėjos, buvo kartu ir nuoširdus bei garbingas katalikybės 
vaikas; jis buvo ne tik krikščioniškas, bet ir katalikiškas. 

Čia išvardytų veiksnių suma apsprendžia klerikalinio judėjimo pagrindus. Atsva- 
ra pagoniškosios kultūros pradmenims išryškinant krikščionišką katalikišką kultūros 
vystymosi pobūdį, taip pat bandymai atsverti visuomeninį radikalizmą bei raciona- 
lizmą nuosaikumu ir dogmatizmu - tai esminiai klerikalinio judėjimo motyvai lietu- 
vių tautiniame atgimime. 

Klerikalų tribūna tuo laikotarpiu buvo Tilžėje leidžiama Apžvalga (1890-1896 m.). 
Nuo Šviesos ji skyrėsi išbaigta ir nuosekliai vientisa koncepcija bei viso judėjimo 
kryptingumu. Ryškiausias Apžvalgos bruožas buvo tautinio intereso tapatinimas su 
Katalikų bažnyčios interesu ir tautos raidos tik katalikybės rėmuose suvokimas. Iš 
šios pozicijos plaukė netolerancija, nepakenčianti jokių laisvos minties apraiškų, 
išsiveržiančių iš bažnytinio dogmatizmo rėmų. Visi reiškiniai, netgi susiję su kon- 
krečiomis tautinės kultūros problemomis, pavyzdžiui, kalbos klausimas, Apžvalgoje 
yra nagrinėjami iš katalikiškojo požiūrio taško; katalikybės interesų gynimu buvo 
grindžiamas ir specifinis Apžvalgos nacionalizmas. Tautinis kleras, kurio tribūna 
buvo Apžvalga, nešė savyje tautos atgimimo liepsną ir karštą kūrybingumo ilgesį. 
Šiuo aspektu jis nebuvo katalikiškai kosmopolitinis, bet buvo nuspalvintas karšto bei 
nuoširdaus tautiškumo. Tačiau stengdamasis suderinti tautinį ir kultūrinį judėjimą su 
aukštesniaisiais Bažnyčios kūrybiniais tikslais, kleras sukūrė koncepciją, kurioje Baž- 
nyčios tikslus iškėlė aukščiau už tautiškumą. Pagal šią koncepciją bažnyčia ir Dievo 
žodis geriau ir tiksliau prigis žmonių protuose, jei organiškai bus susijęs su tautinės 
kultūros visuma, todėl kultūros vystymu bažnyčioje ir per bažnyčią ji pati yra labai 
suinteresuota, ir tai yra vienas iš jos uždavinių - ir, galima sakyti, religinis. Kadangi 
bažnyčios uždavinys yra skiepyti žmonėms krikščioniškosios tobulybės pavyzdžius, 
jos įtaka tiesiogiai priklauso nuo jos santykio su tautine kultūra, vadinasi bažnyčios 
tautiškumas yra Kristaus misijos vykdymo išraiška. „Tautėdama“ bažnyčia tik susti- 
prins savo įtaką liaudžiai. Bažnyčios interesai reikalauja paimti tautinę kultūrą į savo 
rankas ir plėtoti ją katalikiškąja kryptimi. Tautinės bažnyčios koncepcija, grindžiama 
katalikybės stiprinimo idėja, skatino lietuviškos kultūros bei sąmoningumo augimą 
traktuoti teigiamai ir palankiai, kaip reiškinius, su kuriais bažnyčia turėtų betarpiškai 
susisieti. Iš to plaukė aštri kova su bažnyčios bei klero lenkinimu ir karštas noras grą- 
žinti lietuvių kalbą į bažnytines apeigas. Šioje srityje tautiniai klerikalai daug nuveikė, 
nes lietuvių kalba bažnyčioje - išskyrus Žemaitiją - buvo visiškai užmiršta ir ne kartą 
tiesiog niekinama kaip „pagoniška“, o ir pati bažnyčia buvo vienas iš šalies pakraščių 
nutautinimo įrankių. Šia kryptimi Apžvalga veikė labai energingai ir ryžtingai. Šios 
idėjos atsispindėjo jos puslapiuose, o per savo įtaką klerui darė konkretų poveikį, 
sukurdama tendencijas, kurios nuo tol buvo nuolat realizuojamos. 

Tačiau tautinė Apžvalgos pozicija dažnai peraugdavo į gryną nacionalizmą. Ven- 
giantis pripažinti klasinį požiūrį bei akivaizdų visuomenės susiskaldymą klerikalinis 
judėjimas buvo nukreiptas prieš pastangas spartinti visuomenės vystymąsi remiantis 
žmonių poreikių suvokimu, Visuomeninis radikalizmas, besireiškiantis prodemo- 
kratiniame judėjime, siekimas išsiaiškinti visuomenėje kylančių konfliktų prie- 
žastis ir klasių kovos bei vystymosi dėsnių nustatymas, - prieš visa tai Apžvalga aršiai 

kovojo, priešpriešindama vienalytės, be jokių vidinių skirtumų, tautinės akcijos idėją. 
Kadangi socialinių problemų tautos viduje negalima buvo nuneigti, tai sėkmingiau- 
sias būdas kovoti su nepageidautinomis tendencijomis buvo dėmesio nukreipimas 
nuo socialinės sferos tautinių interesų sferos link, nors iš esmės tautinis vystymasis 
yra ir turi būti visados siejamas su visos visuomenės vystymusi. Klerikalų akcija taip 
pat reiškėsi inteligentų varpininkų bei pirmųjų socialistų diskreditavimu ir jų kal- 
tinimu įvairiausiomis intrigomis; Apžvalga kaltino juos spekuliuojant radikalizmu, 
instinktų kurstymu ir kenkimu vienalyčiam tautiniam interesui. Varpininkai buvo 
Apžvalgos patriotai kabutėse, t. y. tokie, kurie už gražiai skambančių tautinių frazių 
slepia visiškai priešingus dalykus. Visuomeninių tautos vidinių problemų iškėlimas 
buvo traktuojamas kaip tautinių interesų pakeitimas spekuliacine doktrina. Tuo 
pasireiškė apžvalgiečių nacionalizmas, kaip baiminga ir neturinti jokio gilesnio turi- 
nio priedanga nuo visuomeninės problematikos bei socialinio susiskaldymo, kurie 
silpnino politinę klero, užėmusio viršklasinę poziciją, įtaką. O kaip atskirti tautos 
interesus nuo socialinio pobūdžio interesų? Toliau matysime, jog ir Apžvalga buvo 
priversta atkreipti tam tikrą dėmesį į socialinius bei ekonominius liaudies poreikius 
ir todėl jų nacionalizmu atsiduodantys priekaištai priešininkams nebuvo labai nuo- 
seklūs. Šie priekaištai tebuvo kovos dėl įtakos liaudžiai išraiška. 

Kovoje su pasaulietinės inteligentijos socialiniu radikalizmu Apžvalga neturi sai- 
ko ir stabdžių. Vykstant aštrioms ir aistringoms ideologinėms kovoms tarp tautinių 
klerikalų bei kraštutinių radikalų, vadovaujamų Šliūpo, Apžvalga vartoja terminą 
„bedieviai“, kilusį iš Amerikos lietuvių, taikydama jį visiems en bloc radikalių krypčių 
atstovams apibrėžti. Šis tipiškai demagoginis metodas, kurio esmė yra ne rimta prie- 
šininko kritika, bet insinuacija motyvų, kurie galėtų jį labiausiai diskredituoti liaudies 
masių akyse, Apžvalgoje buvo naudojamas visu pajėgumu. Tokiu būdu Apžvalga sten- 
gėsi paveikti liaudį, žaisdama jos religiniais jausmais bei stengdamasi sukelti aklą ne- 
pasitikėjimą visa pasaulietine inteligentija. Užimdama kraštutinio klerikalizmo, pre- 
tenduojančio išplėsti tikėjimo įtaką visoms gyvenimo bei tautinių santykių sferoms, 
poziciją, Apžvalga sukuria pavojingą „vidaus priešo“ teoriją. Tuo „vidaus priešu“, prieš 
kurį reikia beatodairiškai kovoti, yra visi Apžvalgos priešininkai, visi, kurie nesutinka 
su klerikalinio judėjimo tikslais. Siekdama diskredituoti pasaulietinės inteligentijos 
veiklą ir pasėti nepasitikėjimą ja, Apžvalga skirsto žmoniją, ar bent jau lietuvius, į dvi 
stovyklas: vienoje esti teisieji, t. y. tautiniai kunigai bei tie, kurie aklai paklūsta klerui 
visose gyvenimo - tiek visuomeninių, tiek tautinių santykių - sferose; visi kiti - tai 
blogio stovykla, „bedieviai“, vidaus priešai, dar blogesni už išorės priešus. Valdžios 
troškimas bei įtakos liaudžiai monopolizavimas - tiesiog neįtikėtini: radikaliosios 
inteligentijos patriotizmą Apžvalga laiko hipokrizija; tie visi ponai, kurie laiko save 

„patriotais“, „Lietuvos mylėtojais“ ir pan., yra, anot Apžvalgos, tik. daugiau ar mažiau 
užsimaskavę „bedieviai“, didžiausi Lietuvos priešai, pabaisos, nešančios liaudžiai pra- 
žūtį ir norinčios atplėšti ją nuo vienintelio tautinio vystymosi šaltinio - katalikybės. 
Veltui Apžvalgoje ieškotume turiningos kritikos. Apžvalga apskritai įtartinai žiūri į 
žmones su aukštuoju išsilavinimu ir tą įtarumą nori įskiepyti savo skaitytojams. Iš 
tiesų ji tiesiai nesako, kad aukštasis išsilavinimas ir „bedievystė“ bei tautinio reikalo 
išdavimas - tai vienas ir tas pats, bet leidžia suprasti, jog būtent išsimokslinimas len- 
gvai sujaukia protą ir tampa visokio blogio šaltiniu; tie radikalių pažiūrų inteligentai 
su aukštuoju išsilavinimu, arba „bedieviai“ kaip juos vadina Apžvalga, yra pražūtis 
lietuviams: jų kelias veda tiesiai per „bedievystę“ asmeninio karjerizmo link. 

Toks buvo Apžvalgos požiūris į priešininkus ir tokie buvo jos kovos metodai. Tai 
buvo ne tik religinis leidinys gražia ir gilia šio žodžio prasme, išreiškiantis didį liaudies 
religingumo jausmą ir atspindintis giliausius liaudies psichikos klodus, apimančius 
krikščionybę bei nemirtingus senosios liaudiškos pagonybės pradus, - tai visų pirma 
buvo, visuomenine prasme, klerikalinis leidinys. Jau matėme, kad netgi ne visas tautinis 
kleras pritarė Apžvalgos pažiūroms. Dalis Varpo ideologijos veikiamo klero nepritarė 
kovos su pasaulietine inteligentija metodams ir neignoravo kai kurių tautinių prode- 
mokratinio judėjimo aspektų; tai būdavo netgi tautinio klero vidinių nesutarimų 
priežastis, buvo atsiradęs netgi kunigų „varpininkų“ ratas. Tėvynės Sargas - Apžvalgos 
įpėdinis - nors pradėtas leisti tik 1896 m., t. y. jau po dalies klero pasitraukimo iš 
Varpo, pirmaisiais savo veiklos metais sąlyginai pripažino pasaulietinės inteligentijos 
įtaką, ko Apžvalga išvis pripažinti nenorėjo. Ir tik prodemokratinio judėjimo 
stovykloje pradėjęs reikštis socialinis radikalizmas bei antiklerikalizmas galutinai at- 
stums klerą nuo Varpo. Apžvalga šioje situacijoje gerokai perdėdavo ir todėl nevisai 
tiksliai perteikė vyraujantį lietuviškojo klero požiūrį į inteligentijos veiklą. Bet galų 
gale Apžvalga nebuvo vien demagogiją visose savo tautinės koncepcijos sferose sklei- 
džiantis leidinys. Turėjo ji ir neabejotinų nuopelnų, kuriuos dar paminėsime. 

Socialinis Apžvalgos klerikalizmas, ne kartą virstantis lėkšta demagogija, iš esmės 
davė neigiamų rezultatų. Pažanga, pažinimas, visuomeninė mintis, vedanti reformų 
bei geresnės buities link - kiek kartų visa tai Apžvalgoje buvo bandoma sumenkinti, 
paniekinti, kadangi to niekaip neįmanoma palenkti sutanos reikmėms, tai niekaip 
nepasiduoda klero valdžiai bei dominavimui! Garibaldis - tai „plėšikas“, o didžioji 
žmonijos vedlė, šiuolaikinių humanizmo idėjų motina Prancūzija - tai puvėsis ir iri- 
mas, visuomenės reformavimo pastangos, socializmas - tai velnio sėkla ir t. t.! O kiek 
gi tame tulžies, pykčio, kiek neapykantos, kuri niekaip nesuderinama su krikščiony- 
be! Kiek mažai nuolankumo ir troškimo pažinti tiesą! 

Be abejonės, Apžvalga turėjo teisę ir privalėjo gintis nuo antiklerikalizmo bei kovo- 
ti su socialiniu radikalizmu, menkinusiu klero įtaką. Tai buvo jos bendroji teisė, nea- 
bejotinai priklausanti bet kokiam judėjimui, bet kuriai klasei ar žmonių grupei. Tačiau 
ar toks demagogiškas, iš esmės lėkštas ir siekiantis pigaus laikino efekto metodas galėjo 
būti sėkmingas kovos būdas ir ar galėjo jis būti laikomas protingu ir vaisingu net tos 
ideologijos, kurią gynė, požiūriu? Man atrodo, kad Apžvalga tinkamai neišsprendė kle- 
rikalinio judėjimo jai keliamų uždavinių, ir politika, kurią ji vykdė, buvo klaidinga. 

Be prodemokratinio judėjimo, kurio socialinis radikalizmas krypo į anti- 
klerikalizmą ir sukėlė natūralią klerikalų reakciją, tuo laikotarpiu jau pradėjo reikš- 
tis pirmieji socialistinio judėjimo požymiai bei užuomazgos. Matėme, jog tam 
tikros socialistinės koncepcijos, dar neįgavusios visiško savarankiškumo, apraiškos pa- 
sireiškė „varpininkų“ judėjime, kaip jo kairysis sparnas, priešingas dešiniajam, kuriame 
telkėsi tam tikra dalis klero. Tačiau egzistavo ir kitos, išraiškingesnės bei labiau susitel- 
kusios lietuviškojo socializmo apraiškos. Jos gimė gyvybingoje Amerikos lietuvių kolo- 
nijoje, todėl buvo gana tolimos ir betarpiškai neatspindėjo krašto socialinės evoliucijos, 
todėl nebuvo klero vertinamos kaip grėsmingos ar tragiškos. Tačiau jau ir su jomis dėl 
kelių priežasčių reikėjo taikstytis. Visų pirma Amerikoje jos vis labiau ryškėjo, įgavo vis 
spartesnį poveikio pagreitį ir vienaip ar kitaip įtakojo tolimosios kolonijos protus; o ka- 
dangi ryšiai tarp Amerikos lietuvių ir tėvynės nebuvo nutrūkę ir reiškėsi tiek betarpiš- 
kai, per nuolatinį emigracijos srautą bei jos grįžtamąją bangą, taip pat korespondenciją 
bei tiesioginius kontaktus, tiek ir tarpiškai - per abipusį spaudos - krašto, susitelkusią 
Tilžėje ir Prūsų Lietuvoje bei Amerikos lietuvių - įtakojimą, tad visos mąstymo ir kul- 
tūros srovės, aptartos amerikietiškoje spaudoje, lengvai pasiekdavo Lietuvą ir galėjo - 
tiek, kiek patekdavo į tinkamą dirvą - suvaidinti savo vaidmenį formuojant pažiūras 
krašte. Be to, reikėjo taikstytis su Amerikos lietuvių socialistinių leidinių plitimo šalyje 
galimybe. Juolab, kad kairieji „varpininkai“ stengėsi tas galimybes plėsti. Minimu laiko- 
tarpiu Amerikoje buvo spausdinami du leidiniai, daugiau ar mažiau artimi socializmo 
idėjoms: radikalus socialistinio atspalvio mėnraštis Apšvieta (1892-1893 m.) ir vėlesnė 
socialistinė antireliginė Nauja Gadynė (1893-1896 m.). Socializmas, nors ir nebūdamas 
per daug įsigalėjęs šalyje, jau buvo radęs savo kelius į lietuvių protus. 

Apžvalga, nesileisdama į rimtą polemiką su socialistais ir nekritikuodama jų kon- 
cepcijų, vis dėlto buvo priversta taikstytis su jais ir paskutiniais savo leidybos metais 
stojo prieš juos į kovą. Be abejo, neturėdama tikslo populiarinti socializmo principų, 
Apžvalga nepateikia jų netgi polemikoje ir apsiriboja arba socializmo karikatūrinimu, 
siekdama tiesiog iš anksto jį diskredituoti, arba naudoja savo įprastus polemikos būdus, 
jau išbandytus kovoje su radikalais, tik dar aršiau taikomus socialistams. Tačiau buvo 
ir vienas teigiamas Apžvalgos socialistų kritikos aspektas, apie kurį kalbėsiu vėliau. 

Dabar norėčiau keliais žodžiais apibūdinti patį kovos su socializmu pobūdį. Jei 
Apžvalga kovojo prieš pasaulietinę inteligentiją, apibrėždama ją kaip „bedievius“, 
esančius bet kokio blogio ir klastos šaltiniu, tai kalbėdama apie socialistus savo 
prakeiksmų kartelę kilsteli dar aukščiau; tai jau ne tik „bedieviai“, bet'tiesiog pa- 
smerktieji pragaro kančioms, ant kurių gula apaštališkojo prakeikimo ir anatemos 
svoris. Būtent tokiu būdu Apžvalga perspėja savo skaitytojus apie vienos socialis- 
tinio turinio knygelės, išspausdintos Londone (tikriausiai kalbama apie knygelę, 
pavadintą „Kas yra, o kas bus“), atsiradimą Lietuvoje ir bandymus ją platinti (žr. 
Nr. 18, 1895 m., p. 143). Tačiau to negana. Kovai su socializmu ir galutiniam jo dis- 
kreditavimui bei sužlugdymui savo skaitytojų akyse Apžvalga šaukiasi į pagalbą nei 
daugiau, nei mažiau - stebuklą. Būdingas ir puikus pavyzdys tokio, pasakyčiau, 
obskurantizmo ir minios prietaringumo išnaudojimo kovoje prieš socializmą yra 
straipsnis, pasirašytas pseudonimu Purvabridis (Nr. 11, 1895 m., p. 87). Korespon- 
dentas nurodo, kaip smarkiai kai kurie lietuvių studentai yra sugadinti ir demorali- 
zuoti; vienas tokių jaunuolių padovanojo jam kažkurį Apšvietos 1892 m. numerį; ko- 
respondencijos autorius, iki tol nežinojęs apie tokį leidinį, ištaikęs laisvą valandėlę 
ėmėsi jį skaityti; tačiau radęs jame daugybę antireliginių minčių greitai pasipiktino 
ir, pasikvietęs į pagalbą kažkokią „draugę“, tą knygutę, kaip Liuciferio darbą, su- 
degino. Žinoma, galima smerkti knygelę, galima patarti neskaityti dalykų, kuriuos 
laikai žalingais, galima sudeginti ir sunaikinti knygą, siekiant užtverti kelią blogio 
propagandai; tačiau toliau seka obskurantizmo viršūnė; pasižiūrėkime, kaip puikiai 
aprašyta toji nelaimingos Apšvietos autodafė: „Bet kos baisus iszgantis apėma mus 
visus su vaikais, - pasakoja p. Purvabredis - kad et įmečiau knygutę į peczių, sztai 
staiga pasidarė baisi ugnis pecziuje, kaip tarsi būtų devynios (be abejo, tai simbolinis 
skaičius; prierašas autoriaus) smalos baczkos užsidegusios: ugnis pradėjo gabalais isz 
pecziaus virsti: pecziuje pasidarė negirdėta cipsina, traszkėsis ir bildesis. Ką girdėdami 
vaikai pradėjo piktu balsu klykti, bet ir troba tuolyd liepsnuose nuskęs. Prietelka tai 
regėdama užniko szaukti: „Tėvai szit Szventos Agotos duona, szit duona szventos...“ 
Asz pagriebęs szventos Agotos szmotelį kuogreičiau į peczių imečiau. Tai padarius 
trenksmas pro kaminą oran iszlynko. O mes visi atsipeikėję Dievui acziu pasakėm už 
nelaimės nuo mūsų atitolinimą. Isz to atsitikimo supratau gerai, kad szetono darbas 
yra platinti tarp žmonių tokias, visokių nedorybių pilnas knygeles“. Kad tokia kores- 
pondencija galėjo būti atsiųsta Apžvalgai - nenuostabu, žinant, kiek daug panašių 
„korespondencijų“ bei „straipsnių“ užlieja laikraščių redakcijas ir tik gaišina redak- 
torių laiką; bet kad ji, užuot patekusi į šiukšlių dėžę, pateko į laikraščio skiltis - tai 
jau tikrai kelia nuostabą. Tokie kovos su nepageidaujamomis idėjomis būdai nepri- 
deda garbės laikraščiui ir negali būti laikomi kultūringais. 

Vis dėlto toks socialistų „pripažinimas“ turėjo ir teigiamų klerikalų akcijos pase- 
kmių. Šitai vertė klerą labiau įvertinti tautos socialinius poreikius bei problemas, o tai 
savo ruožtu stiprino patį klerikalų judėjimą. Iš čia atsiranda vadinamieji „krikščioniški 
socialiniai“ to judėjimo bruožai, kuriuos jau galima pastebėti ir Apžvalgoje: kreipiamas 
dėmesys į pažemintųjų ir nuskriaustųjų poreikius, kalbama apie rūpinimąsi vargšais, 
darbo namus, tarpusavio pagalbos draugijas ir pan. Suprantama, Apžvalga, priešingai 
socialistams bei radikalams, nesiremia klasių kovos ir organinės savitarpio paramos 
principais, bet klasių solidarumo, atsakomybės bei globos principais. Šiuo požiūriu 
Apžvalga yra artima valstybinės intervencijos pozicijai; vis dėlto, kadangi rusų valsty- 
bėje negalėjo apie tai būti nė kalbos, nes ji nebuvo visuomenės organizavimosi išraiš- 
ka, o tik plėšikiška valdžia „iš viršaus“, tai Apžvalgos pozicija dėl socialinių problemų 
sprendimo remiasi ne valstybinės, bet visuomeninės intervencijos principais. 

Tai turėjo ir kitą teigiamą pusę. Apžvalga supranta, jog aukštesniųjų klasių egoiz- 
mas, savimyla, visuomeninė bei tautinė izoliacija yra kliūtis visuomeninės iniciatyvos 
kelyje; taigi smerkia tuos bruožus ir kviečia bajoriją bei turtingesnįjį klerą prisijungti 
prie visuomeninio judėjimo, atlikti savo tautines priedermes, atsikratyti mieguistu- 
mo bei egoizmo ir jungtis su liaudimi, ateiti jai į pagalbą, ypač kai situacija tokia 
sunki, kai tiek darbų laukia ir kai persekiojimai stiprėja. Apžvalga kartu ir perspėja, 
jog tai vienintelis būdas išvengti socializmo, kuris, priešingu atveju, neišvengiamai 
ateis ir ras gerą dirvą. 

Tokia Apžvalgos pozicija yra, be abejonės, pozityvi ir turėtų būti priskiriama jos 
nuopelnams. Be organinės savitarpio paramos „iš apačios“ idėjos, kuri yra vaisin- 
giausia ir demokratijos sąlygomis brandinanti visą visuomenę, negalima atmesti ir 
intervencijos „iš viršaus“ principo, visų pavidalų visuomeninės iniciatyvos bei didė- 
jančio pasiaukojimo; protingas ir pilietinis asmenybių, priklausančių aukštesnėms 
klasėms bei pakankamai pasiturinčių, įjungimas į visuomenės judėjimą, dažnai laiku 
priimtas ir tinkama forma padarytas jų sprendimas, kurį padaryti gali tik nepriklau- 
somas žmogus, gali palengvinti ne vieną kančią, sušvelninti ne vieną skausmingą ko- 
vos detalę, žodžiu - gali palengvinti tam tikrą evoliucijos stadiją. 

Kad ir kaip ten būtų, ar dėl kovos prieš socializmą, ar dėl motyvų, plaukiančių iš 
tautinių koncepcijų, bet Apžvalga šį klausimą iškėlė, ir šio nuopelno iš jos neatimsi. 
Neįvertinusi demokratinės organinės savitarpio pagalbos idėjos, taip glaudžiai susiju- 
sios su klero neapkenčiama klasine pozicija, Apžvalga ėmėsi propaguoti visuomeni- 
nės intervencijos bei aukštųjų klasių pasiaukojimo principus. Tai neabejotinai plaukė 
iš socializmo baimės ir noro išmušti jam pagrindą iš po kojų, bet didžia dalimi - ir iš 
tautinės pozicijos bei sutinkamai su krikščioniškąja koncepcija. Aukštųjų klasių poloni- 
zacija - ypač dvarininkų - Lietuvoje silpnino jų ryšius su savo kraštu bei pasiaukojimo 


121 


tendencijas. Jau greičiau ji buvo tapusi akstinu aukotis grynai lenkiškų reikalų, o ne 
susijusių su krašto poreikiais, naudai. Tiesa, buvo asmenybių, kurios, nepaisant tautinės 
priklausomybės Lenkijai, karštai ir nuoširdžiai atsiduodavo pilietiniam darbui Lietuvos 
labui, tačiau tokių buvo labai nedaug. Šiuo aspektu buvo didžiulis skirtuinas tarp pir- 
mosios XIX a. pusės ir laikotarpio po 1863 m. Savivaldos likučių panaikinimas, krašto 
visuomenę į vieną visumą siejusių ryšių nutraukimas bei visų ir kiekvieno pavertimas 
„ištikimais valdiniais“ („vernopodannyj“), tampančiais besąlygiškos ir nejautrios vals- 
tybinės globos objektu, atskleidė didžiulę tautinę takoskyrą tarp lenkiškojo elemento ir 
krašto liaudies visumos. Legalaus visuomeninio savivaldos darbo galimybė įgalindavo 
dirbti kultūrinį darbą, siejo jį su krašto poreikiais ir sukurdavo aktyvaus piliečio tipą; 
tokiu būdu esminė tokių žmonių priklausomybė lenkiškajai kultūrai nebuvo kliūtis jų 
pilietinei pozicijai. Bet kai tik tokia galimybė buvo atimta, tučtuojau išryškėjo šis tautinis 
dvilypumas. Laikantieji save lenkais formavo savo idealus už krašto ir jo poreikių ribų, 
ir jei ryždavosi kokiam nors pasiaukojimui, siekdami išsiveržti iš neveiklumo kiauto, tai 
tik darydami ką nors Lenkijos labui. Neabejotinai, jeigu šio tautinio dvilypumo nebūtų, 
tai aukštesniųjų klasių atstovai, kurie išsaugojo tam tikrus garbingus idealus, daugiau 
veiktų krašto naudai, nepaisydami draudimų bei kliūčių, nei tą darė dabar. 

Lietuvoje gyvenančių lenkų santykio su savo kraštu problema sprendžiama būtent 
jų pilietinio bei politinio apsijungimo su lietuviais į vienalytę lietuvių tautą keliu - pa- 
liekant jiems visišką laisvę apsispręsti dėl jų priklausymo lenkų kultūrai. Negali būti 
kalbos apie tai, jog lenkai Lietuvoje užmirštų savo kalbą ir išsižadėtų savo kultūri- 
nės priklausomybės Lenkijai; priešingai - manau, jog kultūrinės lenkų įtakos 
išsaugojimas Lietuvoje bus didžiai teigiamas reiškinys ir tik praturtins krašto kultūrą. 
Tačiau politinė Lietuvos priklausomybė nuo Lenkijos turėtų išnykti. Tai yra bū- 
tina sąlyga lietuvių ir Lietuvos lenkų savitarpio supratimui ir kartu sąlyga, leidžianti 
Lietuvos lenkams tapti piliečiais, o ne būti kolonistais ar svetimtaučiais. 

Ši koncepcija dar nebuvo lietuvių iki galo suvokta. Tačiau Apžvalga savo visuo- 
meninės veiklos apibrėžimuose išreiškia visiškai teisingus reikalavimus bajorijai ir 
polonizuotam klerui, kad jie savo visuomeninę tautinę iniciatyvą nukreiptų krašto 
reikmėms tenkinti. 

Iš neigiamų Apžvalgos bruožų minėtina kraštutinio antisemitizmo propaganda. 
Antisemitizmo apraiškų būta ir Aušroje, o vėliau ir Varpe. Tačiau Apžvalgoje jis pats 
aštriausias. Jos antisemitizmas nėra smulkiųjų savininkų visuomeninės bei ekonomi- 
nės nepriklausomybės nuo tarpininkų išnaudojimo siekio išraiška. Jos antisemitiz- 
mas yra esminis, jis yra logiška klerikalinės nuostatos pasekmė. Visos visuomeninės 
tautinės koncepcijos formavimas konfesiniu pagrindu vedė antisemitizmo link. Po- 
žiūris į žydus čia nėra sušvelninamas, kaip Varpe jokiomis humanistinėmis prielaido- 


I22 


mis ir nėra pateikiama jokia asimiliacijos koncepcija. Apžvalgos antisemitizmas yra 
absoliutus ir radikalus, jis yra viena iš jos organinės koncepcijos sudedamųjų dalių. 

Dabar aptarsime Apžvalgos politines pažiūras, jos požiūrį į valdžią. Aiškiausiai jį 
apibrėžia katalikiškas laikraščio pobūdis. Apžvalga puikiai orientuojasi rusų valdžios 
politikos Lietuvoje motyvuose, suvokia, jog valdžios kova prieš katalikybę nėra atsi- 
tiktinis reiškinys; ši kova su katalikybe, ar ji būtų betarpiška, kaip įvairūs trukdymai 
išpažinti savąjį tikėjimą, bažnyčių statybos bei restauravimo darbų stabdymas, įvai- 
riausių bažnytinių apeigų, tokių kaip procesijos, atlaidai ir pan., ribojimas, ar reikš- 
tųsi tarpiškai, per mokyklas, per pravoslavybės propagandą, katalikų teisių ribojimą, 
katalikų dvasininkų persekiojimą bei jų įtakos silpninimą ir pan., buvo esminė ir 
svarbiausia bendros rusų valdžios Lietuvoje politikos sudedamoji dalis. Tai suvokda- 
ma Apžvalga negalėjo tikėtis kompromiso ir siekti susitarimo politikos sferoje. Šioje 
politinėje aplinkoje nebuvo įmanomas joks kompromisas ar susitarimas. Apžvalga, 
kurios tautinio vystymosi koncepcija griežtai apibrėžiama katalikybės poreikiais, iš 
principo negalėjo daryti jokių nuolaidų šioje srityje. Tokiu būdu pasipriešinimas val- 
džiai bei jos demaskavimas tapo natūralia klerikalinės akcijos užduotimi. Ir Apžval- 
gos nuopelnai šioje sferoje yra neabejotini. Kritika ir drąsus tikrųjų valdžios motyvų 
apnuoginimas, rusų administracijos bei švietimo sistemos demoralizacijos atskleidi- 
mas Apžvalgos puslapiuose atitinkamai veikė viešąją krašto nuomonę. Jos opozicija 
valdžiai buvo nuosekli ir nenuklysdavo į nutylėjimų ar flirto šalikeles, kaip Aušros 
atveju. Apžvalga nepaprastai ryškiai apnuogino rusų valdžios vykdomą politiką. 

Kiek nuosekli ir radikali buvo Apžvalga demaskuodama valdžią bei plėsdama 
opozicinį nusiteikimą jos atžvilgiu, šioje veikloje nesustodama pusiaukelėje ir nu- 
rodydama valdžios politikos demoralizacijos bei klastos ištakas, tiek pasipriešinimo 
tai valdžiai taktikos klausimais neturėjo vieningos nuomonės ir nebuvo nuosekli. Juk 
blogio įvardijimas ir jo atspindėjimas tėra prielaidos ir išeities taškas konkrečiam 
veiksmui, kuriam reikėjo rasti išraiškos būdus atitinkamos programos pavidalu. Ir 
štai čia Apžvalgoje pasireiškia tam tikras svyravimas ir dvilypumas, tam tikras opozi- 
cinės koncepcijos neišbaigtumas ir sprendimų pasirenkant priemones stoka bei abe- 
jonės apibrėžiant pasipriešinimo valdžiai taktiką. Patirtos gilios neteisybės įspūdžio 
veikiama, matydama atskiras valdžios ypatingos klastos apraiškas Apžvalga retkar- 
čiais pratrūksta aistringo protesto bangomis, kviesdama kerštauti ir prievarta atsakyti 
į prievartą. Tačiau tai tik atskiri aštraus reagavimo tiek į bendrą prievartos sistemą, 
tiek į atskiras jos apraiškas (pvz., jos pasisakymai dėl šnipų ir išdavikų tarp savųjų) 
epizodai. Nei prievartos atrėmimas prievarta, nei juo labiau platesnė organizuotos ko- 
vos, krypstančios revoliucingumo link, koncepcija Apžvalgoje niekur nebuvo pakelta 
į programinį lygį. Apskritai Apžvalgoje vyrauja pasyvaus pasipriešinimo principas. 

Pagal šį principą betarpiškas veiksmas, nukreiptas į energingą kliūčių įveikimą 
ir susietas su prievarta priešininko atžvilgiu, nėra pageidautinas; reikia nenusiženg- 
ti savo sąžinei, nenusileisti, naudoti - kur būtina - boikotą (pvz.: mokyklų, kuriose 
nemokoma religijos, lietuviškų leidinių rusiškomis raidėmis atžvilgiu ir pan.), žo- 
džiu - puoselėti savo vidinį atsparumą bei priešpriešinti jį valdžios veiksmams. Čia 
labai neaiškiai nubrėžiama riba tarp pasyvaus ir aktyvaus pasipriešinimo. Griežtai 
laikantis pasyvios pozicijos derėtų tenkintis vien legalia veikla. Tačiau ar slaptos 
namų mokyklėlės ir tokių laikraščių kaip Apžvalga leidyba bei platinimas jau nėra 
aktyvaus pasipriešinimo pradai? Čia priešinimasis jau ne tik priešpriešinamas 
kaip savotiška riba, sauganti nuo prievartos, bet kartu tampa veiksniu, siaurinančiu 
priespaudos erdvę ir praplečiančiu tą ribą. Žodžiu, pasipriešinimo principas bei jo 
taktika Apžvalgoje nėra aiškiai ir vienareikšmiškai nustatyti. Kartais, kaip kraštutinę 
krikščioniškosios pozicijos reakciją Apžvalgoje galima įžvelgti netgi tolstoizmo bruo- 
žų, kai pasyvaus pasipriešinimo principas dar pagilinimas šventumo bei atlaidumo 
priešui motyvais, nors ir neišduodant savo sąžinės postulatų. Vis dėlto dominuojan- 
čios Apžvalgos nuotaikos pasireiškia giliu ir gyvu skriaudos suvokimu, nelinkstant 
atleisti. Konkrečių pasipriešinimo principų Apžvalgoje trūkumas sukuria savotišką 
dvilypumą: galima įžvelgti šią gilią ir tragišką sąžinės, išugdytos krikščioniškosios 
etikos pagrindu, koliziją su karštu ir žmogišku keršto besišaukiančios skriaudos po- 
jūčiu. Šios kolizijos Apžvalga neišsprendžia. O aiškiai ir nuosekliai revoliucinė pozi- 
cija Apžvalgai buvo neįmanoma ne tik dėl etinių jos principų, bet ir dėl jos bendros 
klerikalinės bei visuomeninės pozicijos, kuriai bet koks veiklios kovos eskalavimas 
rodosi pavojingas, nes atskleidžia klasinį visuomenės principą, o tai silpnina beklasio 
klerikalizmo ideologinę įtaką. 

Nepateikdama aiškios kovos taktikos ir programos Apžvalga negalėjo pateikti ir 
aiškaus egzistuojančios politinės situacijos įvertinimo. Tiesa, ir prodemokratinis ju- 
dėjimas neturėjo detalaus taktikos plano, tačiau iškeldamas aktyvaus pasipriešinimo 
principą ir tik jame matydamas pergalės galimybę, kartu pateikdavo ir konceptualius 
politinės situacijos įvertinimus, o Apžvalga, nepropaguodama aktyvios kovos princi- 
py sprendimus matė galimoje valstybės dezorganizacijoje, tame puvime, kuris neiš- 
vengiamai atsiranda iš bet kokio blogio ir kuris, anksčiau ar vėliau, įveikia bet kokį 
juo užsikrėtusį organizmą. Rusija ir jos valdžios sistema Apžvalgoje buvo lyginama su 
nuosmukio laikotarpio Romos imperija, ir per šią analogiją buvo išvedamas neišven- 
giamas jos suirimas. Tačiau tai nebuvo veiklos programa, nes galutiniu rezultatu buvo 
laikomas savaiminis irimo veiksnių veikimas. Neaišku buvo ir tai, kaip konkrečiai 
viskas įvyks, kokį vaidmenį suvaidins atskiros asmenybės bei atskiros tendencijos ir 
koks bus jų tarpusavio santykis. Žodžiu - buvo puoselėjama bendra viltis ar tikėjimas 

kažkuo, kas įvyks savaime, tarsi mechaniškai, neįsisąmoninant proceso esmės bei jo 
eigos, nepridėjus jokių savo pastangų. Tačiau valstybė juk yra visuomeninės organi- 
zacijos forma ir egzistuoja tik kaip žmogiškųjų santykių visumos, paremtos poreikių 
tenkinimu, išraiška, todėl ir valstybingumo irimo veiksniai gali būti tik gyvi žmonės, 
o ne kažkokios antžmogiškos mechaniškos jėgos. Valstybinė tvarka yra mechaninė tik 
tol, kol yra nesuvokta, kol neatsispindi žmonių, kurie yra tikrieji jos autoriai, sąmonė- 
je; suvokus procesą, kai tampa akivaizdūs žmogiškųjų santykių, kuriais rėmėsi vals- 
tybinė organizacija, disonansai, į tą procesą turi įsilieti valios pradas, nukreiptas arba 
į esamos ydingos organizacijos sunaikinimą bei naujos sukūrimą, arba į jos taisymą, 
jei tai dar yra įmanoma. Tačiau vien tik irimo fakto konstatavimas be atitinkamo va- 
lios pastangų nukreipimo yra, mažų mažiausiai, veiklos yda, vidinis nenuoseklumas, 
išduodantis arba gyvybingumo, arba nuoširdumo stoką. Apžvalga numatė irimą ir jo 
troško, bet kartu neparengė jokios aiškesnės veiklos programos. Jos pasyvus pa- 
sipriešinimas tebuvo etinė nuostata, bet ne programa, kuri veda į pergalę. Be to, 
net ir ši pasyvaus priešinimosi nuostata neturėjo aiškiai nustatytų ribų ir gelmės. 

Nepaisant šių programinių trūkumų, Apžvalgos politinė pozicija ir jos požiūris į 
valdžios politiką subrandino labai teigiamus klerikalinės akcijos pradus. Nuoseklus 
ir sistemingas klastingos ir didžiai žalingos rusų politikos diskreditavimas vedė į po- 
litinės lietuvių savimonės augimą bei gilėjimą ir priešinimosi būtinybės kristalizavi- 
mąsi, nepriklausomai nuo vienokių ar kitokių Apžvalgos praktinių nuorodų. Tokiu 
būdu klerikalinė akcija tuo metu sutapo su inteligentų judėjimu ir atitiko bendra- 
tautinius interesus, tapdama teigiamu bei naudingu indėliu į bendrą pasipriešinimo 
pastangų visumą. 

Rusiškų rašmenų lietuviškoje raštijoje naudojimo atžvilgiu Apžvalga vykdė ener- 
gingą boikoto kampaniją. Šioje srityje visi lietuvių judėjimai buvo vieningi. Tai buvo 
bendratautinė bekompromisė, besąlygiškai priešiška pozicija. Aštriai ir taip pat besą- 
lygiškai Apžvalga kovojo prieš bet kokias nuolaidas valdžios vykdomai politikai; prieš 
silpnumo bei apsileidimo apraiškas, silpninančias pasipriešinimo įkarštį ir laužančias 
tvirtą solidarumą priešo akivaizdoje. Savųjų išdavystę Apžvalga smerkia visa jėga, 
sankcionuodama netgi prievartą išdavikų atžvilgiu. 

Pasipriešinimo pozicija bei nesitikėjimas jokių valdžios malonių Apžvalgoje buvo 
išreikšti visiškai aiškiai. Raginimas teikti peticiją dėl lietuviškos spaudos draudimo 
panaikinimo negali būti laikomas kompromisine pozicija, nes: 1) nebuvo jokių nuo- 
laidų iš lietuvių pusės pažadų ir 2) šios peticijos turėjo būti protesto bei manifesto, o 
ne nuolankaus prašymo išraiška. 

Ir, ko, gero vienintelis atvejis, kai Apžvalga pasidavė viltims, kad valdžia gali 
pakeisti savo požiūrį į lietuvius ir trumpam lyg ir susilpnino savo pasipriešinimo 

poziciją, buvo Nikolajaus II karūnavimas paskutiniais Apžvalgos leidimo metais. 
Vargšė Apžvalga, prislėgta nukankintos Lietuvos sielvarto, susvyravo dėl tuo metu 
išplitusių gandų apie geras jaunojo monarcho intencijas, norėjo jais tikėti ir kartu 
bijojo, kad aštresniu žodžiu nepažeistų tų gerų pradų, kurie galbūt jau skleidžiasi. 
Gandai ėjo apie lengvatas, kurios yra rengiamos jaunojo monarcho karūnavimo pro- 
ga; Apžvalga norėjo tikėti, kad šis tas bus padaryta ir lietuvių labui. Nenorėdama 
tokiu metu monarcho užgauti, Apžvalga pavadina jį „šviesiausiuoju ponu“ ir teigia, 
jog Lietuvai žalinga yra ne tiek caro patvaldystė, kiek jo ministrų ir tarnų savivalė. 
Nepaisant akivaizdžios šio straipsnio (Apžvalga, Nr. 3, 1896 m., 17-18 p.) taikingos 
tendencijos, jame nėra jokio pataikavimo ir susitaikėliškumo; yra vien mandagus, 
orus santūrumas. Tačiau tai buvo tik laikinas pasidavimas iliuzijai. 

Minėtojo atgimimo judėjimo skilimo į inteligentų ir klero stovyklas priežastis, 
kaip jau pastebėjau, negalėjo tapti atskirų kunigų veiklos kritika. Atvirkščiai, kritika 
įrodo, jog yra skaitomasi su kritikuojamuoju reiškiniu ir, jei yra pozityvus nusiteiki- 
mas, ji nekyla iš išankstinio priešiško nusistatymo, žodžiu - jei tai yra esminė kri- 
tika, o ne diskreditavimo sumanymas, tai ji prisideda prie kritikuojamojo pozicijų 
stiprinimo. Jeigu mes atskirų kunigų kritiką laikytume antiklerikalizmo išraiška, tai 
būtume priversti Apžvalgą laikyti... antiklerikaliniu laikraščiu. Nes būtent tokios kri- 
tikos apstu Apžvalgoje. Aukštai vertindama - o būtent tokia ir buvo laikraščio pozici- 
ja - klero vaidmenį visuomenėje bei tautoje, Apžvalga privalėjo būti ypač jautri klero 
nukrypimams nuo idealų ir principų, kuriuos pati išpažino. 

Kritikuojama buvo trim esminiais požiūriais, kylančiais iš jos katalikiškos ir kleri- 
kalinės-tautinės koncepcijos. Matėme, kaip Apžvalga traktavo rusų valdžios politiką 
ir kaip aiškiai matė jos esminį ir nuolatinį antikatalikišką pobūdį. Suprasdama, kad 
katalikybės persekiojimas buvo (bent jau tuo metu) sudedamoji oficialiosios politi- 
kos dalis, ir būtent esminė, neatsiejama jos dalis, Apžvalga turėjo neigiamai reaguoti 
į bet kokį nuolaidumą, bet kokią paramą, klero suteiktą rusų valdžiai; Apžvalgos po- 
žiūriu, tokia parama prilygo katalikybės išdavimui, nes remiant dalį, bus palaikoma 
politikos visuma, kurioje vyravo akivaizdi antikatalikiška tendencija. Taigi Apžval- 
goje smerkiami atskiri pamokslai, kuriuose buvo skelbiamos carofilinės nuotaikos, ir 
apskritai smerkiamas bet koks nuolaidžiavimas, o juolab kai kurių kunigų vergiškas 
pataikavimas valdžiai. Tai lietė daugiausia Vilniaus dieceziją, kurios dvasininkijoje 
buvo jaučiama nuolaidžiavimo užuomazgų (kunigai Tupalskis, Nemekša, Žylinskis). 
Tačiau ir valdžios spaudimas šioje diecezijoje buvo stipresnis, nei Kauno ar Seinų, 
nes ji priklausė valstybės pakraščiams, ir joje, o ypač jos šiaurėje bei rytuose, katalikai 
susiduria bei maišosi su buvusiais unitais, o dabar jau pravoslavais. Apžvalga kritika- 
vo ne tik išdavystę ir atsimetimą, bet apskritai bet kokį akivaizdesnį nuolaidumą ir 

bailų padlaižiavimą. Toji kritika, dažnai išreikšta aštria forma, sukeldavo didžiulį tam 
tikrų klero sferų, kurioms buvo svetimas atsakomybės už savo veiksmus jausmas, ne- 
pasitenkinimą. Skundai, kuriais kadaise buvo apipilta Aušra, neaplenkė ir Apžvalgos, 
kurią sunku būtų apkaltinti klerikalinės nuostatos silpnumu. 

Be to, klero kritika Apžvalgoje buvo nukreipta ir į jo polonizacijos tendencijas. 
Šios tendencijos ypač buvo pastebimos Vilniaus diecezijoje, o iš dalies - ir Seinų (Su- 
valkų gub.). Vilniaus diecezija apėmė rytinius pakraščius, kurie labiausiai buvo apim- 
ti nutautėjimo (lenkėjimo, iš dalies - baltarusėjimo). Nutautėjimo procese bažnyčia 
vaidino ne paskutinį vaidmenį. Ne visur polonizacinė klero veikla išreiškė sąmoningą 
lietuvių nutautinimo tendenciją; daugeliu atvejų lietuvių kalbos išstūmimas iš baž- 
nyčios mišriose kalbiniu požiūriu parapijose buvo virštautinis siekis suvienodinti, 
unifikuoti pamaldas ir giesmes vienoje parapijoje; lietuvių kalba mažiau tiko tapti 
tokios unifikacijos pagrindu, nes ne visada buvo suprantama lenkų ir baltarusių kalba 
kalbantiems tikintiesiems, tuo tarpu lenkų kalba buvo daugiau ar mažiau tarptau- 
tinė pakraščių kalba, todėl buvo tinkamas unifikacijos įrankis; tačiau lenkų kalbos 
įvedimas bažnyčioje (be privalomos lotynų kalbos) buvo vykdomas ne tik mišriose 
tautiniu požiūriu parapijose, bet ir grynai lietuviškose, tokiose, kaip, pvz., Trakų pa- 
vieto bažnyčios; čia, be abejo, nebuvo kalbos apie pamaldų unifikaciją, kadangi tai 
buvo galima puikiai padaryti lietuvių kalba; tačiau kunigai, ypač vyresni ir patys jau 
sulenkėję, diegė lenkų kalbą arba siekdami sau palengvinti situaciją, arba dėl tam 
tikro neigiamo nusistatymo prieš lietuvių kalbą, kaip „pagonišką“ ir „žemesnę“ lenkų 
kalbos atžvilgiu, arba traktavo lietuvių kalbą kaip pasmerktą natūraliai išnykti; pačių 
parapijiečių nuomonės čia mažiausiai paisyta, o ir jie patys nebuvo organizuoti ir ne- 
linkę sąmoningai pasipriešinti, pasiduodavo savo ganytojų, kurie traktavo bažnyčią 
kaip savo privačią valdą, įtakai. Nors lietuvių kalbos išstūmimas iš bažnyčių ir nebuvo 
sąmoninga nutautinimo tendencijos išraiška, tačiau to pasekmės iš esmės tapo nu- 
katalikai, turėjo teisę būti lygiaverčiai bažnyčios nariai, nė kiek ne blogesni nei kitos 
tautos atstovai. Toks savotiškas operavimas bažnytine kalba dažnai užkirsdavo kelią 
lietuviams gauti tinkamus religinius patarnavimus, nes kokią vertę turi pamokslas 
beveik nesuprantama, o giesmių giedojimas - svetima kalba, arba poteriai bei kate- 
kizmas, išmokti atmintinai, tačiau tiek pat sąmoningi, kiek ir žmogiškosios kalbos 
garsai, atkartoti papūgos. 

Lietuvių kalbos padėties bažnyčioje klausimas, kaip ypač tautiškai reikšmingas, 
jaudino ne tik klerikalus, bet nuo pat atgimimo pradžios buvo aktualus visoms sro- 
vėms. Pasireiškė tai keleriopai. Visų pirma, svarbiausia buvo sureguliuoti lietuvių 
kalbos vartojimą ten, iš kur ji buvo jau išstumta. Lietuviškose parapijose ji turėjo 

tapti natūralia bažnytine kalba (lenkų kalbos vartojimas priklausė nuo toje parapijoje 
esančių lenkų skaičiaus). Gimtąja kalba geriau išreiškiamos mintys bei jausmai, tame 
tarpe ir maldos, nei svetima kalba, net ją ir suprantant. Be to, lenkų kalbos mokė- 
jimas tarp pakraščių gyventojų lietuvių buvo gana paviršutiniškas ir apsiribodavo 
sugebėjimu ištarti tam tikrą ribotą skaičių žodžių, gerokai juos iškraipant, bet kuriuo 
atveju tai nebuvo gilus kalbos mokėjimas, galintis patenkinti net ir nesudėtingus kai- 
miečio poreikius (kalbu apie lietuviškas parapijas, tokias kaip Trakų ar šiaurines 
Švenčionių). Žinoma, pirmiausia didelį vaidmenį vaidina ne tik žodžiai, bet pats gie- 
dojimas, melodija, balsas, ypač bendrose giesmėse; tačiau giesmėje-maldoje žodžiai 
nėra mažmožis; klausydamiesi pamokslo tokie parapijiečiai pasiduoda išimtinai ges- 
to, mimikos ir intonacijos sugestijai, nesugebėdami sekti minties; tokiu būdu malda 
ir katekizmas tikrai nepasiekia adresato. Suprantama, jog tokie parapijiečiai patiria 
skriaudą, negalėdami patenkinti savo religinių poreikių, jei tokių turi. Antra vertus, 
mišriose pakraščių parapijose lietuviai reikalavo proporcingo, atitinkančio gyventojų 
skaičių, lietuvių kalbos vartojimo. Ne visur tie reikalavimai būdavo remiami pačių 
vietos gyventojų, kurių tautinis susipratimas dar buvo silpnas ir kurie dar nebuvo 
įsilieję į tautinio atgimimo judėjimą. Pakraščių gyventojai, jau pasidavę nutautėjimui, 
kurio vienas iš veiksnių buvo ir bažnyčia, buvo linkę laikyti savąją kalbą, iš visų pu- 
sių niekinamą, „žemesne“ ir „pagoniška“ bei laikė sau garbe suprasti ir vartoti lenkų 
kalbą. Nepaisant to, katalikų bažnyčios, kurios tikslas yra būti vienodai atvira visoms 
tautoms, uždavinys negalėjo būti sąmoningas nutautinimo skatinimas. Jos uždavinys 
turėjo būti giliausias religinių poreikių tenkinimas, o toks jis galėjo būti tik išreikštas 
vių kalbos vartojimo reikalavimas bus taikomas tiek mišrioms Vilniaus diecezijos pa- 
kraščių parapijoms, kiek ir lenkiškoms bei lietuviškoms katalikų kolonijoms Rusijos 
miestuose. Galų gale bažnytinės kalbos klausimas turėjo ir trečią aspektą - siekį išva- 
lyti lietuvių kalbą, vartojamą bažnyčioje, nuo žalingų kitų kalbų apnašų. Katalikybė, 
kuri pasiekė Lietuvą per Lenkiją ir buvo skleidžiama kunigų lenkų, atsinešė daugybę 
maldų, giesmių ir bažnytinių apeigų, kurias reikėjo pritaikyti lietuvių kalbai. Prak- 
tiškai toks pritaikymas būdavo atliekamas labai supaprastintai; užuot ieškojus tikrų 
lietuviškų atitikmenų, dažnai prie lenkiško žodžio tiesiog būdavo pridedama galūnė 
„as“ arba „i s“, kad geriau skambėtų būdavo pakeičiama viena kita raidė ir tokiu būdu 
būdavo sukuriama „lietuviška“ sąvoka; tokių barbarizmų bažnytinėje lietuvių kalboje 
yra daugybė, pvz., apieravoti (aukoti); nuspakajyt sumenija (nuraminti sąžinę); ma- 
cnas (stiprus), nesmertelnas (nemirtingas) ir t. t. 

Jei „Lietuvos mylėtojų“ ir „varpininkų“ pateikti pageidavimai dėl lietuvių kalbos 
bažnyčiose buvo jų pozicijos, reikalavusios suteikti lietuviams lygias teises bei sustab- 

dyti Bažnyčios nutautinimo politiką, dalis, tai tautinių klerikalų judėjimas, kuriam ats- 
tovavo Apžvalga, grindė tokius reikalavimus katalikybės interesais, išplaukiančiais iš 
tautinės Bažnyčios koncepcijos. Apžvalgos požiūriu visa, kas tolino Bažnyčią nuo tauti- 
nės kultūros, silpnino lietuvių katalikiškumą; tokiu būdu naudoti Bažnyčią kaip poloni- 
zacijos įrankį, kas savaime nešė žalą lietuviams, kartu reiškė ir kenkti katalikybės intere- 
sams šalyje. Taigi Apžvalga karštai kovojo prieš lietuvių kalbos ignoravimą Seinų ir ypač 
Vilniaus vyskupijose. Šioje srityje Apžvalgos darbas buvo vaisingesnis, nes sutapdamas 
su bendromis tautinio klero tendencijomis skatino atitinkamą praktinę veiklą. 

Liko tik trumpai panagrinėti kultūrinį ir švietėjišką Apžvalgos aspektą. Šiuo požiū- 
riu Apžvalga neprilygo atitinkamai Varpo bei Ūkininko veiklai. Visų pirma, krinta į akis 
klerikalams būdingas visuomeninių bei ekonominių problemų vengimas. Daugybė- 
je mokslinių Varpo straipsnių giliai ir turiningai buvo nagrinėjami visuomeniniai bei 
ekonominiai klausimai, o Apžvalgoje šios temos buvo visiškai apleistos; jos puslapiuose 
vyrauja mokslo populiarinimo, šviečiamojo pobūdžio temos, literatūros skyrius (spaus- 
dinami eilėraščiai, apsakymai, pasakojimai). „Varpininkai“ mokslo populiarinimo ar 
šviečiamojo pobūdžio straipsnius ir rimtesnes studijas buvo paskirstę atitinkamai tarp 
Ūkininko ir Varpo; Apžvalga, kaip vienintelis klerikalų organas, turėjo abi šias funkcijas 
derinti. Ūkininkas, nors ir populiaria bei prieinama forma, dažnai gana plačiai iškelda- 
vo klausimus ir nevengė radikalių ir sodrių pasvarstymų; Apžvalga buvo atsargesnė bei 
nuosaikesnė ir apskritai kultūrinę šviečiamąją funkciją atliko ne taip išraiškingai. 

Toks būtų bendros klerikalų koncepcijos ir veiklos pobūdis minimu laikotarpiu. 

Tarp pozityvių šio judėjimo veiklos aspektų jau išskyrėme Bažnyčios nutautinimo 
politikos pakraščiuose stabdymą ir kovą už lietuvių kalbos įsigalėjimą bažnyčiose, 
opozicinio nusiteikimo valdžios atžvilgiu stiprinimą bei politinio atsparumo ir su- 
sitaikėliškų tendencijų atmetimo skatinimą (nors ne visada nuoseklų) ir, pagaliau, 
visuomeninės intervencijos propagandą bei siekį, kad aukštesniosios šalies klasės aiš- 
kiai apibrėžtų savo pilietinę poziciją (šis siekis negalėjo būti tuo metu vaisingas dėl 
aukštesniųjų klasių tautinės izoliacijos, nes jos neįsijungė į tautinį lietuvių atgimimą, 
kadangi tarp jų ir liaudies nebuvo pakankamo bendravimo; tačiau Apžvalgos nuos- 
tatos negalėjo likti be atsako, kadangi formavo atitinkamą pasekėjų poziciją ir turėjo 
tapti vienu iš koncepcijos, kuri anksčiau ar vėliau aplinkybėms pasisukus tinkama 
linkme turėtų virsti gyva tendencija, veiksnių). 

Vis dėlto lyginant prodemokratinio ir klerikalinio judėjimų įtakas, 
pirmenybę tiek kokybės, tiek gilumos bei geranoriškumo kriterijų atžvilgiu derėtų ati- 
duoti „varpininkams“. Jie buvo tikrieji pirmųjų atgimimo darbuotojų pasekėjai, kurie jų 
koncepciją glaudžiai susiejo su konkrečiais krašto poreikiais; jie paruošė dirvą liaudies 
prabudimui; jie esmingai iškėlė visuomeninės ir politinės liaudies būties klausimą. 

Tuo tarpu tautinių klerikalų akcijoje aptinkame kraštutinį klerikalinės koncepcijos 
vienpusiškumą, tautinių uždavinių neišbaigtumą, ypač visuomenės vystymosi srityje, 
taip pat klerikalinės demagogijos bruožų, pasinaudojant masių instinktais ir nedrįstant 
giliau pažvelgti į problemas bei aiškiai nubrėžti sąmoningos veiklos programos gaires. 

Pati Apžvalga viename iš redakcinių straipsnių taip apibrėžia savo uždavinius 
(1895 m., Nr. 24): „ginti katalikystę nuo pravoszlavybės, lietuvystę nuo „obrusenijos“, 
vienyti tikėjimo dalykus su tautos reikalais, išrodynėti paikumą bedievių „mokslo“(!Y 
budinti savo brolius isz tautinio miego, raginti prie sveiko krikszczioniško mokslo ir 
apszvietimo, o tai buvo, yra ir bus mūsų laikraszczio užduotis...“ Taigi po gynimosi 
nuo pravoslavybės ir rusifikacijos randame „budinimą iš tautinio snaudulio“; tačiau 
juk „budinimas iš snaudulio“ turėtų vesti prie „budrumo“ ir „tautinio gy- 
venimo“. Kaip Apžvalgos programoje atsispindi tas „gyvenimas“? Atsakymą 
randame „sveikame krikščioniškame mokyme bei švietime“ bei „tikėjimo reikalų 
siejime su tautos poreikiais“; taigi ne „švietimas ir mokslas“ apskritai, bet religi- 
nis „švietimas ir mokslas“; poreikiai (be abejo, visi) taip pat turėtų būti nuspalvinti 
„tikėjimo“. Tai tipiškas demagogijos, nieko nesakančios apie tautos būties turinį, 
pavyzdys, vien tik saugant viskam turinčios dominuoti klero įtakos neliečiamybę. 


d) pagrindiniai liaudiškojo atgimimo bruožai 


Aptarėme dviejų koncepcijų, kuriomis pasireiškė to meto lietuvių tautinio atgimi- 
mo eiga, bruožus. Belieka apžvelgti, kaip šie judėjimai funkcionavo visuomenėje, bei 
betarpiškos jų veiklos krašte pobūdį. Turime išsiaiškinti, kiek ir kokiu būdu lietuvių 
liaudis buvo susijusi su savo geriausių sūnų pastangomis bei kaip betarpiškai reiškėsi 
atgimimo evoliucija liaudyje, kuri ir buvo viso proceso prielaida bei išeities taškas. 

Apibūdindamas prodemokratinio judėjimo koncepciją, kalbėjau apie jo 
principą remtis savo jėgomis, apie organiško vystymosi principą, kurį stengėsi įdiegti 
liaudžiai bei paversti konkrečios veiklos dalimi. Šių principų įgyvendinimas tiesiogiai 
priklausė nuo liaudies kultūrinio brandumo bei realių krašte vyravusių visuomeninių 
ir ekonominių veiksnių. 

Prieš pereidamas betarpiškai prie medžiagos dėstymo, turiu šiek tiek grįžti prie 
liaudiško pagrindo, iš kurio ir plėtosis visas atgimimo judėjimas. 

Jau matėme, kad konservatyvus etnografinis procesas, vykęs lietuvių liaudyje, tapo 
kūrybingumo bei lietuviškosios kultūros augimo išeities tašku. Pirmųjų tokio augimo 

požymių pasirodė jau XVIII ir XIX amžių sandūroje, ypač Donelaičio ir Strazdelio 
kūryboje, jie vis labiau ryškėjo visą XIX a. pirmąją pusę, kai kultūrinės liaudies pa- 
stangos jau pranašavo tautos formavimosi procesą, tautos, besivystančios pagal savi- 
tą ir individualią logiką, paremtą vidiniais kultūriniais veiksniais bei visuomeniniais 
poreikiais. Tačiau gražūs ir iškilūs XIX a. pirmos pusės lietuvių kultūrinės kūrybos 
pavyzdžiai (Daukantas, Poška, Ivinskis, Valančius ir kiti) buvo tik atskirų talentų vei- 
klos išraiška, buvo tarsi pirmieji fragmentiški kunkuliuojančio kraterio pliūpsniai 
prieš didįjį lavos išsiveržimą. Jie buvo procesų, kurie vyko liaudyje, pranašas ir kartu 
išraiška, nešė džiugią Atgimimo naujieną, Tautos tapsmo pranašystę, Tautos, priėmu- 
sios gražų savo protėvių palikimą ir besirengiančios susigrąžinti sau Lietuvą. 

Tik tuomet tauta nevalingai įsitempė, siuntė didžius šauklius ir skelbėjus, kuriems 
įdėjo į lūpas savo Žodį. Matėme, kad nors asmenybės, per kurias pasireiškė lietuvių 
kūrybingumas pirmoje XIX a. pusėje, buvo daugiausia bajoriškos kilmės, bet jų kū- 
ryba nebuvo bajoriškosios aplinkos emanacija; lietuvių bajorija, tiek būdama visiš- 
kai - kultūriškai ir politiškai - polonizuota, tiek ir mažiau paveikta svetimų įtakų, ku- 
rios vis tik jau buvo įsivyravusios, nebeatspindėjo lietuviškosios tautinės evoliucijos 
tendencijų. Per tas asmenybes, per daukantus ir poškas, per ivinskius ir stanevičius, 
jau bylojo lietuvių liaudis, pasinaudodama jų energija ir valia, jų protais bei jausmais, 
siekdama išreikšti savo interesus, savo turinį. Visuomenės demokratizacijos procesas, 
nuosekliai plėtodamasis nepaisant archaiškos valstybinės santvarkos, turėjo išlaisvin- 
ti Liaudį iš ją slegiančių sunkių pančių ir pašaukti betarpiškai veiklai. 

Kultūrinė ir visuomeninė branda didėjo kartu su bendru demokratizacijos pro- 
cesu. Didieji liaudies pasiuntiniai - lietuvių priešaušrio veikėjai - tiesdami jos kūry- 
bingumui kelius atliko dvejopą funkciją: 1. savo kūryboje jie nešė tuos kūrybingumo 
daigus, kurie potencialiai glūdėjo liaudyje, ir savo genijumi bei talentu nužymėjo 
pirmąsias gaires, pramynė pirmuosius takus, brėždami kultūros kelius savo pasekė- 
jams bei visai liaudžiai, ir 2. pasėjo liaudyje kultūros grūdą, kuris, maitinamas tos 
pačios liaudies syvais, juose buvo subrendęs. Tą antrąją funkciją - sėją - vykdė visi, 
bet labiausiai pasireiškė du iš jų, kurių vardai amžiams liks įrašyti liaudies atmintyje, 
nepaisant jų laikinų paklydimų, priekaištų dėl ydų ar bandymų sumenkinti jų darbus. 
Jų vardai - Ivinskis ir vyskupas Valančius. Juos visų pirma turiu čia paminėti, nes 
jie labiausiai nusipelnė nešdami kultūros sėklą liaudžiai. Per visą tautinio atgimimo 
laikotarpį liaudyje bus išdygę ir įsitvirtinę jų kultūrinio darbo vaisiai. Ivinskio ka- 
lendoriai ir literatūrinė bei leidybinė vyskupo Valančiaus veikla, pratęsianti ir papil- 
danti Ivinskio darbus - štai du ryškiausi lietuvių kultūrinio vystymosi klodai XIX a. 
5-ame-8-ame dešimtmečiais. Ivinskio kalendoriai, apie kuriuos jau kalbėjau pirmoje 
šios studijos dalyje, pripratino liaudį prie pasaulietiškųjų skaitinių, tapo nepaprastai 

populiariu Lietuvoje reiškiniu, buvo leidžiami kasmet ir labai prisidėjo prie intelektu- 
alinio bei bendrakultūrinio plačių liaudies sluoksnių vystymosi. Jie buvo organiškos 
kultūrinės šviečiamosios akcijos išraiška. O nuosekli vyskupo Valančiaus leidybinė 
veikla, vykdoma energingai ir suvokiant jos naudą, tiekė liaudžiai kultūrinę medžiagą 
ir buvo betarpiškai vykdoma iki 1864 m., o vėliau - uždraudus lietuvišką spaudą - 
vyskupas buvo vienas iš iniciatorių lietuvių leidybinę veiklą perkelti į Prūsų Lietuvą. 

Nepaisant visapusiškai sunkių kultūrinio vystymosi sąlygų po 1863-1865 metų tai 
yra po baudžiavos panaikinimo derėtų pažymėti teigiamą įvairių veiksnių poveikį, 
neutralizuojantį bendrą neigiamą atmosferą. 

Visuomenės demokratizacijos procesas, išlaisvinantis pasyvios baudžiauninkų 
masės veiklumą ir skatinantis jos kūrybinį vystymąsi, tiesiogiai susijęs su lietuvių 
tautinio atgimimo procesu, tuo metu šventė vieną didžiausių savo laimėjimų. Bau- 
džiavos panaikinimas ir valstiečio išlaisvinimas buvo demokratizacijos proceso lūžio 
momentas. Tai buvo įvykis, turėjęs natūraliai paspartinti bei pradėti betarpišką lietu- 
vių atgimimą, pranašautą per žymiausių priešaušrio epochos asmenybių kūrybą. Ta- 
čiau neigiamų aplinkybių sutapimas sustabdė atgimimo proceso įgyvendinimą 20-čia 
metų (iki 1883 m. - Aušros pasirodymo datos). Politinis priespaudos augimas ir bet 
kokios visuomeninės iniciatyvos ir pilietinio darbo krašte slopinimas, taip pat lietu- 
viškos spaudos uždraudimas ir kultūrinės evoliucijos stabdymas fatališkai sutapo su 
baudžiavos panaikinimu ir valstiečio išlaisvinimu, t. y. su akimirka, labiausiai tinka- 
ma pribrendusiems atgimimo pradams realizuoti, maža to - tinkamiausia pradėti patį 
atgimimo procesą. Tuo tarpu stojo laikotarpis, kada turėjo išsispręsti, kurie veiksniai 
nugalės: ar dirbtinai bei brutaliai į visuomeninį gyvenimą įdiegti mirties elementai, 
paralyžiuojantys natūraliąją visuomeninės ir kultūrinės, o kartu - tautinės evoliucijos 
eigą, ar atgimimo veiksniai, kylantys iš organiškos kultūrinės brandos ir tendencijų, 
išplaukiančių iš visuomenės demokratizacijos. Pirmosios galimybės įgyvendinimo iš- 
raiška būtų buvęs laipsniškas Lietuvos nutautėjimas ir žlugimas, o antrosios galimybės 
pergalė pagimdė Aušrą, Varpą, Apžvalgą ir tai, apie ką kalbėsime toliau. 

Čia kelčiau sau tikslą įvertinti veiksnius, kurie stiprino liaudies nusiteikimą pri- 
imti atgimimo iššūkius. 

Į pirmą eilę iš visuomeninių veiksnių tarpo iškeliu konkrečius valstiečių ekono- 
minius bei visuomeninius poreikius, išsikristalizavusius demokratizacijos fone, kurių 
neįmanoma buvo nei arbitrališkai atmesti, nei globėjiškai „iš viršaus“ patenkinti; iš 
kultūrinių veiksnių labiausiai išskirčiau kultūrinės šviečiamosios veiklos rezultatus, 
pasiekusius liaudį Ivinskio ir vyskupo Valančiaus veiklos dėka. 

Tačiau atidžiau įsižiūrėję pamatysime ir daugybę smulkių veiksnių, kurie visi kar- 
tu sudaro deramą ir išbaigtą visumą. Iš tokių veiksnių paminėkime lenkiškų Lietuvos 

mokyklėlių tinklą prieš 1864 m. Jose dėstomoji kalba buvo lenkų; be abejonės, tų mo- 
kyklėlių šviečiamoji funkcija būtų buvusi atlikta daug geriau - ir tai yra aksioma - jei 
jų dėstomoji kalba būtų buvusi vaikų gimtoji, t. y. šiuo atveju lietuvių kalba; tačiau šių 
mokyklėlių negalima kaltinti sgmoningomis nutautinimo tendencijomis; tuo metu 
Lietuvos tautinis formavimasis dar nebuvo įvykęs faktas, koks jis yra dabar, todėl iš 
žmonių, kurie tada kūrė Lietuvos mokyklų tinklą, nebuvo galima reikalauti, kad jie 
numatytų procesus, kurie tuomet buvo tik formavimosi stadijoje; tie žmonės nuo- 
širdžiai žiūrėjo į Lietuvą iš bajoriškosios evoliucijos pozicijų, kas buvo ne visai tikslu 
liaudies atžvilgiu, bet mažų mažiausiai tai nebuvo piktos valios išraiška; negalima, 
sakykime, Čackio ar Vilnius universiteto profesūros kaltinti sąmoningų nutautinimo 
tendencijų įgyvendinimu: tie žmonės vadovavosi gražiomis gėrio liaudžiai intenci- 
jomis, švietimo tikslais, politiškai ir tautiškai traktavo Lietuvą ir Gudiją - pasikarto- 
siu - iš bajoriškosios evoliucijos pozicijų; atmesdamas lenkiškų Lietuvos mokyklėlių, 
kaip nutautinimo įrankio, vertinimus noriu pabrėžti vieną jų savybę, kuri davė lie- 
tuviams tautine prasme teigiamų vaisių. Nors ir buvo tos mokyklėlės lenkiškos, jose 
be privalomos mokymo programos buvo galima mokyti vaikus skaityti lietuviškai; 
todėl daug vaikų, kurie nesirengė toliau tęsti mokslų, ėjo į tokią mokyklą turėdami 
tikslą išmokti skaityti lietuviškai tam, kad galėtų gimtąją kalba perskaityti maldakny- 
ges. Taigi lenkiškos mokyklos prieš 1864 m. buvo lietuviams naudingos ta prasme, 
kad po 1864 m. suaugusieji gana plačiai mokėjo skaityti lietuviškai ir toliau galėjo 
privačiai mokyti savo vaikus tuo metu, kai privalomos rusiškos mokyklos ne tik kad 
nepripažino lietuvių kalbos, bet netgi ją draudė. Be to, reikėtų pridurti, jog lenkiškose 
mokyklose prieš 1864 m. netgi tie, kurie specialiai nesiruošė skaityti lietuviškai, buvo 
mokomi lotyniškos abėcėlės, todėl galėjo skaityti ir lietuviškai". 

Čia pasireiškė ir netiesioginė Vilniaus universiteto kultūrinė įtaka, kuri yra glau- 
džiai susijusi su visa XIX a. pirmosios pusės lietuviškosios raštijos eiga. Universiteto 
jau seniai nebebuvo, mokyklinė sistema, dideliu jo rūpesčiu sukurta, buvo sulaužyta, 
tačiau Didžiojo Universiteto tradicijų aidas siekė net 1864 metus. 

Lietuvių raštingumas buvo santykinai didelis ir santykinai plačiai naudojamas — 
Ivinskio kalendoriai, Valančiaus dalinamos knygelės, maldaknygės. Uždraudus spau- 
dą, greitai, nes jau nuo 1867 m., Prūsų Lietuvoje imamos spausdinti maldaknygės bei 
kitos religinio turinio knygelės (šventųjų gyvenimai, dvasiniai skaitiniai, religinio mo- 
ralinio turinio knygelės vaikams ir t. t.), skirtos Didžiajai Lietuvai. Šio knygelės buvo 
spausdinamos su vadinamąja kontrafakcija, t. y. su klaidingai nurodyta spausdinimo 
vieta bei metais, taip pat cenzūros leidimu. Tai buvo daroma tam, kad prisidengus 

Teigiamas lenkiškų mokyklų pasekmes lietuviams šioje srityje pripažįsta ir Varpas (Nr. 7, p. 97, 1891 m.). 

tariamu legalumu šios knygelės galėtų lengviau cirkuliuoti krašte; iš tikrųjų Kauf- 
mano spaudos draudimas lietė ne tik naujus leidinius, bet ir prekybą senaisiais, 
tačiau seniau išleistųjų knygelių turėjimas negalėjo būti nusikalstamas. Taigi kontra- 
fakcija, nurodydama ankstesnius leidybos metus, tam tikru mastu įgalino turėti tas 
knygeles arba bent jau leido teisintis įstatymo nežinojimu. Netrukus, esant nuolatinei 
tokių knygelių paklausai, susiklostė reguliarus jų kontrabandos tinklas, o leidyklos iš 
to turėdavo nemažai pelno. 

Be religinio turinio knygų, nuolat buvo skaitomos ir pasaulietinės. Raštingumas 
tarp valstiečių plito privataus mokymo keliu ir dažnai įgydavo gana originalių bruo- 
žų. Valdiškos mokyklos (Kauno ir Vilniaus gubernijose) ne tik nemokė gimtosios 
kalbos, bet nemokė netgi lotyniškos abėcėlės. Lietuviai tiesiogine to žodžio prasme 
nebuvo mokomi abėcėlės; todėl turėjo ją išmokti privačiomis pastangomis, ne tik be 
valstybės paramos ir dalyvavimo, bet priešindamiesi valdžios politikai; be to, 
tai turėjo daryti atskirų asmenybių pastangomis, nes draugijų ar švietimo organiza- 
cijų kūrimas taip pat buvo uždrausti. Tokiomis sąlygomis rašto mokymasis buvo visų 
ir kiekvieno, kiekvienos šeimos užsispyrimo ir kantraus darbo reikalas, atliekamas 
priešinantis didžiulei grobikiškai valstybei. O jeigu dar turėsime omenyje tautinės 
inteligentijos stoką tuo laiku, taip pat faktą, jog aukštesniosios bei labiau apsišvietu- 
sios klasės didžia dalimi buvo nutautusios ir nedalyvavo lietuviškosios raštijos išsau- 
gojimo akcijoje, kadangi tai nebuvo jų tautinis reikalas ir nekeldavo joms ypatingo 
rūpesčio, tai suprasime dydį ir svorį tos užduoties, kurią išsikėlė lietuviai ir kurią 
sugebėjo išspręsti. Tai buvo visos tautos organiškas darbas, atliktas be jokių nuro- 
dymų „iš viršaus“, o vien tik liaudies poreikių jėga. Lietuvių inteligentija vėliau jau 
sąmoningai kels kultūros uždavinius, sukurs juos atitinkančių veiksmų programą. 
Tuo tarpu lietuvių liaudis tuo pirmuoju rašto draudimo laikotarpiu į kultūrinį darbą 
įsitraukė ne sąmoningai, bet intuityviai ir gaivališkai. Toji intuicija šią veiklą pada- 
rė kryptingą ir protingą. Lietuvių liaudis nesigilino į analitinius apmąstymus apie 
kalbos esmę ir funkcijas arba apie tautinės kultūros formas. Kasdienių darbų naštos 
prislėgta, sukaustyta priespaudos grandinėmis ir ieškodama vystymosi kelių, liaudis 
neturėjo jokių galimybių giliai apmąstyti savo problemas. Jų sprendimo ieškojo ten- 
kindama savo poreikius ir nesuklydo. 

Lietuviai intuityviai ieškojo kultūrinio vystymosi savoje kalboje, siekė kultūros, 
kuri būtų jų tęstinumo išraiška; svetimos įtakos negalėjo jiems būti pavyzdžiu, ka- 
dangi jie - tauta - nebuvo tabula rasa“, kūdikiškai panaši į kiekvieną kitą tabulae. 
Tauta savo vystymosi kelyje gali pasinaudoti kitų tautų kultūrinio įdirbio vaisiais asi- 


27 Švari lenta (lot.). - Ž. N. 

miliuodama juos, tačiau tiesiog fiziškai negali, jei ji jau yra atskira organiška formaci- 
ja, perimti svetimą kultūrą. Lietuviai, kaip matėme, jau tada turėjo tvirtą ir vienalytį 
etnografinį pagrindą, taigi negalėjo, net jei kas ir propaguotų tokią tendenciją, nu- 
stoti buvę savimi ir pradėti vystytis ignoruodami savo etnografinį (o kartu ir kalbi- 
nį) pagrindą. Žvilgtelėkime atidžiau į tos veiklos, kurios ėmėsi liaudis, formas. Rašto 
buvo mokoma labai elementariai; vyresnioji karta mokė vaikus - arba betarpiškai per 
tėvus, arba įvairiausiais kitais būdais. Vienas tokių buvo ubagai, kuriuos kaimiečiai 
dažnai priimdavo žiemai, duodami pastogę ir maistą, o kartais duodami ir drabužių 
už kaimo vaikų mokymą. Kitur kaimuose būdavo senų, neturtingų ir vienišų našlių, 
vadinamųjų „kampininkių“, jau nebesugebančių užsidirbti pragyvenimui; jos, visiš- 
kai priklausomos nuo kitų žmonių, kaimiečių buvo panaudojamos pačių jauniausių- 
jų kaimo gyventojų švietimui; žinau atvejį, kai tokia senutė buvo netgi labai „įvairia- 
pusė“ vieno kaimo vaikų moralumo, kultūros ir švietimo vadovė: žiemą mokė juos 
abėcėlės, poterių, sekė jiems pasakas, kartais pabardavo, o vasarą, darbymety, kai su- 
augusieji eidavo į laukus, maži ir mažiausieji vaikai pasklisdavo po lanką, esančią prie 
kaimo, o ji su ilgu bizūnu rankose tiesiogine to žodžio prasme juos „ganė“, turėdama 
su tuo pulkeliu vaikų nemažai vargo, todėl energingai darbavosi ilguoju savo bizūnu 
ir miklindavo savo senas kojas. Kitais atvejais mokymo imdavosi senos šeimos bobu- 
tės. Miesteliuose prie valstybinių mokyklų apsistodavo įvairios pusiau išsilavinusios 
senmergės arba našlės, pas kurias galėdavo apsistoti vaikai iš tolesnių apskričių, iš- 
siųsti žiemai mokytis; be kambario ir priežiūros, jos dar mokė vaikus skaityti ir rašyti 
lietuviškai bei lenkiškai, t. y. to, ko jie negaudavo mokykloje; taip pat mokė katekizmo 
ir ruošdavo juos išpažinties; už šias paslaugas bei vaiko išlaikymą iš jo tėvų gaudavo 
tam tikrą kiekį javų ir kitokių produktų natūra. Žodžiu, mokymo formos buvo pa- 
čios įvairiausios, pritaikytos prie sąlygų ir aplinkybių, lanksčios ir neapčiuopiamos, 
išsprūstančios iš valdžios kontrolės, bet vaisingos ir praktiškos. Kai kur kaimo vaikų 
mokymas vykdavo ir dvaruose, tačiau tai buvo tik lašas bendrų poreikių ir pastangų 
jūroje. Daug šioje srityje galėjo nuveikti kunigai, tačiau tik nedaugelis aukojo savo 
laiką darbui šioje srityje". 


* Tokiems priklausė kun. [Jonas] Katelė iš Panemunės Zarasų paviete; šis žmogus, kurio vardas tariamas su giliausia pagar- 


ba, buvo tikras liaudies švietimo apaštalas, visuose savo parapijos kaimuose organizavo mokymą, išugdė mokytojus iš liaudies 
tarpo, pats betarpiškai vadovavo visai akcijai bei ją kontroliavo; nuolat važinėdamas po savo parapiją asmeniškai domėjosi 
visa mokymo eiga; trūkstant lietuviškų vadovėlių, vertė juos iš lenkų kalbos ir pritaikydavo mokymosi reikmėms; žodžiu, taip 
suorganizavo mokymo procesą savo parapijoje, kad ten neliko nė vieno analfabeto. O Panemunės liaudis apšvietos požiūriu 
yra pirmaujanti vietovė rytinėje Kauno gubernijos dalyje, o gal ir visoje Lietuvoje. Į švietimo akciją kun. Katelė įtraukė ne tik 
vaikus, bet ir abiejų lyčių suaugusiuosius; „...savo akimis pamačiau tai, ko niekur kitur Lietuvoje nebuvau matęs: jaunimas 
turėjo tiek žinių, kiek jų turi trečios klasės gimnazistai“. (Žr. Varpas, Nr. 3, 1903 m., p. 79). Ši Šliūpo pastaba datuojama 1881 
ais, kai jis lankėsi Panemunėje; kun. Katelės veikla tęsiasi ir šiandien, nepaisant sunkiausių priespaudos sąlygų. Kun. Katelė 
èra gyvas, apsuptas žmonių meilės ir pagarbos, kurie gražiai pasireiškė per jo kunigystės jubiliejų 1906 m. 

Apskritai labiau buvo išplitęs skaitymo, o ne rašymo, mokymas. Aušra (jungtiniai 
Nr. 8, 9, 10, 1889 m., p. 188-289) nurodo įvairias rašto naudojimo formas. Kai kur su- 
augę žmonės, niekad nemokyti rašto, patys mokosi rašyti spausdintinėmis raidėmis; 
buvo sutinkami ilgi ištisi popieriaus lakštai, surašyti tokiu raštu, panašiu į kokį nors 
archaišką raštą. Kitur išplitę ranka rašyti kalendoriai (dėl rašto draudimo), noriai 
skaitomi, nors ir brangūs; paplitę perrašyti įvairiausi apsakymai, padavimai, maldos, 
dainos, einančios iš rankų į rankas, kol kas nors uolesnis nepasidaro sau naujo nuora- 
šo, o senąjį leidžia toliau. Tai primena tolimus viduramžius, kai dar nebuvo žinomas 
spausdinimas. Taip biurokratinė muravjoviška Rusija žaidė viduramžius Lietuvoje! 

Spaudos atgavimo poreikis buvo nepaprastai aštrus. Dar net prieš Aušrą ne tik 
atskiri inteligentai, bet ir valstiečiai rašė prašymus valdžiai dėl spaudos draudimo 
panaikinimo. 

Švietimo darbas paspartėjo ir vystėsi 8-ojo dešimtmečio pabaigoje ir 9-ojo de- 
šimtmečio pradžioje, kai subrendo nauja iš liaudies kilusi inteligentijos karta, iš ku- 
rios ir išaugo Aušra bei „Lietuvos mylėtojų“ judėjimas. Toji inteligentija karštai ėmėsi 
liaudies švietimo. Aušros atsiradimas labai teigiamai paveikė šią situaciją. Inteligentų 
susitelkimas aplink Aušrą sustiprino jų jėgas ir inicijavo ryškų spaudos pagyvėjimą. 
Mažoji Lietuva ėmė tiekti dideliais kiekiais jau ne tik religinę, bet ir pasaulietinę lek- 
tūrą. Pati Aušra surado gyvą atgarsį tarp šviesesnių valstiečių, ypač Užnemunėje, 
turtingiausioje ir davusioje daugiausia inteligentų Lietuvos srityje. Aktyvi buvo Ma- 
rijampolės jaunuomenė. Kalendoriai ir įvairios knygelės ėmė vis dažniau kursuoti 
šalyje. Aušros bendradarbiai bei draugai atkreipė dėmesį į įvairius kūrinėlius, ku- 
rie egzistavo rankraščių forma; buvo pradėta juos rinkti ir siųsti į Aušros redakciją. 
Tai buvo užsidegimo, vilties ir entuziastingų pastangų laikotarpis. Sustojus Aušrai, 
prasidėjo tam tikras sąstingis, akivaizdžiausias 1887 ir 1888 metais; leidybinė veikla 
prigeso. Tuo metu aktyviausi buvo Amerikos lietuviai (turima galvoje pasaulietinė 
lektūra). Prūsų Lietuvoje buvo spausdinamos religinio turinio knygelės, kalendoriai, 
klerikalinė Šviesa, kuri buvo mažiau išraiškinga ir nesulaukė didelio atgarsio, be vie- 
ningos koncepcijos bei charakterio, kas yra būtina, norint daryti įtaką. Inteligentijos 
entuziazmas bei karštas pirmųjų darbų tikėjimas - prigesę. Jau kalbėjau apie sąlygas, 
kuriomis krizė buvo įveikta tarp inteligentų, ir iš to išaugo Varpas bei Ūkininkas, o ly- 
giagrečiai ėmė eiti ir Apžvalga. Juose nebebuvo to pirminio jaunatviško entuziazmo, 
tačiau jau buvo vyriškas tvirtumas ir jėga, aiškumas ir susitelkimas mažesnio popu- 
liarumo, nei Aušros laikotarpiu, sąlygomis. Lietuvių liaudis, kaip matome, jau buvo 
paruošta kultūrinei akcijai. Organinė kultūros plėtra vyko net ir tada, kai vadinamo- 
sios tautinės inteligentijos, galima sakyti, beveik nebuvo. Pribrendimo politinei bei 

visuomeninei veiklai sąlygų reikia ieškoti bendrame demokratiniame procese, taip 
pat tame nuolat didėjančiame neatitikime tarp konkrečių vystymosi poreikių (ypač 
po baudžiavos panaikinimo) ir nepakeliamų politinių sąlygų, kuriose skendėjo visas 
kraštas ir kurios stabdė bet kokią visuomeninę iniciatyvą ir pilietinį aktyvumą. 

Neužteko to, kad Prūsų Lietuvoje buvo spausdinami laikraščiai ir knygos. Reikėjo, 
kad jie pasiektų liaudį, reikėjo suderinti jų leidybos koncepciją su liaudies poreikiais. 

Leidinių platinimą šalyje lengvino jau nuo seno organizuota religinių knygelių 
kontrabanda. Maldaknygės buvo „einamiausia“ prekė, turinti nuolatinę paklausą ir 
nuolatinius tarpininkus. Toji kontrabanda buvo gerai organizuota, pastovi. Tie tarpi- 
ninkai kartu su maldaknygėmis ima išvežioti po šalį ir kitokias knygas, kalendorius ir 
lietuvišką spaudą. Tokiu būdu lietuvių literatūra bei publicistika išplinta po visą šalį 
ir pasiekia tolimiausius jos kampelių, kuriuose nėra nei inteligentijos, nei pastovių 
skaitytojų. Iš tiesų tarpininkai, užsiimantys maldaknygių kontrabanda, pasaulietiškų 
knygų išplatindavo palyginti nedaug, kadangi tai didino riziką bei atsakomybę ir ne- 
garantavo pastovaus pardavimo, tačiau tam tikrais atvejais, ypač tai pasakytina apie 
kalendorius, spauda buvo platinama per jų tinklą. Žmonės iš tolimesnių vietovių, iki 
kurių nebuvo galima suorganizuoti pastovaus kontrabandinio tiekimo, dažnai gau- 
davo spaudą uždaruose vokuose per paštą“. 

Lietuviškos spaudos patekimas į artimas vietoves, palaikančias pastovius kontak- 
tus su Prūsija, buvo gerokai lengvesnis. Žmonės, turintys nuolatinių reikalų Prūsijo- 
je ar tiesiog turintys galimybę dažnai buvoti užsienyje, ėmėsi tarpininkų vaidmens. 
Tai buvo pavojingas ir nepelningas užsiėmimas, atsiradęs kaip natūralus poreikis ir 
tapęs ypatinga tautinio darbo forma. Tokiu atveju tam tikros apylinkės gyventojai 
prenumeruodavo spaudą ar užsisakydavo knygas ne redakcijoje ar knygyne Prūsų 
Lietuvoje, bet pas savo vietinį tarpininką, kuris surinkdavo užsakymus, po to pasitai- 
kius progai paimdavo spaudinius iš redakcijos, perveždavo per sieną ir pristatydavo 
klientams. Dažniausia iš to nebūdavo uždirbama, tik būdavo susigrąžinamos išlaidos, 
o neretai tie Žmonės patirdavo nuostolių ir įvairių nemalonumų. Tokiu būdu leidiniai 
būdavo platinami artimose pasienio vietovėse, ypač Suvalkų gubernijoje, kuri buvo 
didžiausia Prūsų Lietuvoje leidžiamos spaudos vartotoja. 

Vienaip ar kitaip, bet spauda tuo metu jau pasiekdavo ir krašto gilumą. Vietoves, 
kuriose būdavo daugiau inteligentijos, knygos ir laikraščiai pasiekdavo arba prenu- 
meratos būdu, arba iš rankų į rankas, tačiau vėluodami; per inteligentus pasiekdavo 

Dažnai uždari vokai rusų pašto skyriuose būdavo atplėšiami. Rasti juose lietuviški laikraščiai būdavo grąžinami atgal į 
redakcijas į Prūsų Lietuvą. 

liaudį. O kur nebuvo inteligentų - tokių vietovių buvo daug rytinėje Kauno ir ypač 
Vilniaus gubernijose - ten ypač retai ir negausiai spaudą platindavo maldaknygių 
pardavėjai. Žodžiu, išskyrus rytinius Vilniaus gubernijos pakraščius (ypač Ašmenos, 
Lydos, Vilniaus ir Gardino pavietus), kur polonizacijos procesas buvo stipriai apėmęs 
net liaudį, kurių nepasiekdavo net ir lietuviškos maldaknygės, visos kitos vietovės 
daugiau ar mažiau jautė kultūrinės bei visuomeninės ir leidybinės akcijų poveikį. 

Norėčiau nurodyti vieną iš priežasčių, kodėl Apžvalga, būdama mažiau įtakinga 
už Varpą ir Ūkininką, vis dėlto turėjo daugiau prenumeratorių. Taip buvo visų pir- 
ma todėl, kad pasaulietinė inteligentija, pagrindinė Varpo skaitytoja, buvo, kaip jau 
minėta, labiau ir giliau paliesta krizės po Aušros sustabdymo, nei kleras. Pirminis 
entuziazmas užleido vietą arba gilesniam susikaupimui, arba tam tikrai rezignacijai. 
Rizika, susijusi su lietuviškos spaudos prenumeravimu lėmė tai, kad daugelis bijojo 
savo vardu užsisakyti spaudą, mieliau norėjo ją gauti, nors ir pavėluotai, iš trečiųjų 
rankų. Be to, tautinė inteligentija kaimo vietovėse nebuvo gausi, ypač rytinėse, var- 
ganesnėse šalies srityse; o kleras, nors ir ne visas pritarė tautinio atgimimo idėjoms, 
buvo daugmaž vienodai pasiskirstęs visoje šalyje (išskyrus Vilniją, kur tautinis atgi- 
mimas tarp klero buvo tik beužsimezgąs). Todėl daugelyje rytinių Kauno gubernijos 
sričių (Ukmergės, Zarasų, Panevėžio pavietuose) ir iš dalies Žemaitijoje, kur nebuvo 
inteligentų, Apžvalga dėl klero aktyvumo buvo skaitoma, o apie Ūkininką bei Varpą 
praktiškai nieko nebuvo žinoma. Aplinkybės, o ne esminiai veiksniai lėmė prenu- 
meratorių skaičių, bet tai neatspindėjo šių leidinių įtakos mastų. Varpo skaitytojų 
skaičius gerokai viršijo jo prenumeratorių skaičių. Visa lietuvių inteligentija grindė 
savo koncepcijas, remdamasi Varpo, kurio puslapiuose formulavo savo idėjas ir nuo- 
saikieji (būsimas tautininkų branduolys), ir radikalai liaudininkai (būsimi „demo- 
kratai“), ir socialistai, ir net tam tikra klero dalis. Be to, būdama glaudžiai susijusi su 
gyvybiškais valstietijos poreikiais, Varpo (ir Ūkininko) koncepcija buvo gyvybingesnė 
ir dėl to greičiau evoliucionavo, nei Apžvalgos koncepcija. 

Vis tiktai tautinės inteligentijos gretos nuolat augo; tuo pat metu sklaidėsi de- 
presija, apėmusi visus po Aušros sustabdymo. Gausų inteligentijos prieaugį sąlygojo 
lietuvių dievobaimingumas ir ta pagarba, kuria liaudis buvo apgaubusi dvasininkų 
luomą, bei ta tiesioginė materiali nauda, kurios įgydavo šeima, savo gretose turinti 
kunigą. Lietuviai kunigai buvo gerai materialiai apsirūpinę, o dėl lietuviams būdingo 
taupumo dažnai po mirties palikdavo apvalią sumelę, kurią paveldėdavo artimiausi 
giminės. Kadangi šalyje nebuvo nei išvystytų bažnytinių institucijų ar fundacijų, nei 
ordinų ar vienuolynų, kurie sugebėtų užtikrinti sau paveldimas pajamas, lietuviai ku- 
nigai savo pinigus dažniausiai perleisdavo giminėmis. Todėl akivaizdu, kad kiekviena 

valstietiška giminė laikė geradaryste turėti „savo“ kunigą; tuomet ji būdavo apgaubta 
didele pagarba bei gaudavo taip trokštamos materialinės paramos, pagerinančios jos 
buitį. Tai visapusiškai pakeldavo giminės lygį - bendruomeniškai, visuomeniškai ir 
ekonomiškai. Taigi kiekvienos labiau pasiturinčios ūkininkų šeimynos svajonė buvo 
išleisti vieną iš sūnų į kunigus. Tam valstiečiai negailėjo pastangų, kurios ateityje tu- 
rėjo su kaupu atsipirkti; valstiečiai leisdavo vieną savo sūnų į mokyklą, tikėdamiesi, 
jog pabaigusį būtinas kelias klases galės atiduoti jį į seminariją. Daugiausia lietuvių 
mokėsi Marijampolės, Mintaujos bei Šiaulių gimnazijose". Tačiau ne visi moksleiviai, 
išėję pradinius mokslus, troško atsidėti kunigystei; tokiais atvejais paprastai prasidė- 
davo konfliktas tarp tėvų šeimos ir nenorinčio tapti kunigu sūnaus; tėvai dažniausiai 
nebeduodavo sūnums lėšų tolesnėms studijoms. Tokiomis sąlygomis dauguma tų, 
kurie apvylė savo šeimų viltis, nutraukdavo mokslą ir arba ieškodavo darbo turtin- 
gesniuose dvaruose, kur dirbdavo raštininkais, kanceliarijos sekretoriais ir pan., arba 
grįždavo prie žemės, atnešdami į savo aplinką kiek aukštesnį mąstymo lygį, arba tie- 
siog tuščiai pražūdavo. Vis dėlto tam tikra dalis iš jų - gabesnieji ar tiesiog valinges- 
ni - savo jėgomis grįždavo į mokslus. Iš jų tarpo ir augo lietuviškoji inteligentija, kuri 
arba glaudėsi svetimuose kraštuose užsidirbdama duonos kąsnį įvairiose tarnybose 
Rusijoje, arba likdavo šalyje dirbti daktarais, advokatais, vaistininkais ir t. t. 

Kartu sulėtėjo anksčiau toks dažnais asmenų, kilusių iš liaudies ir pasiekusių aukš- 
tesnį lygį, nutautėjimo procesas. Tai pasakytina ir apie klerą, ir apie pasaulietinius inte- 
ligentus. Tai buvo nuolatinės tautinių atgimimo pradų kristalizacijos bei liaudies kul- 
tūrinio brendimo išdava, kas leido ne tik išlaikyti etnografinį liaudies status guo, bet 
suteikė jau pakankamai jėgų įsitvirtinti ir aukštesniame lygyje. Tai pasireiškė netgi per 
asmenis, apsigyvenusius tolimojoje Rusijoje. Anksčiau tokius asmenis būdavo galima 
laikyti prarastais, kadangi jie visiškai nutautėdavo, virsdami rusais, paprastai vesdami 
rusaites arba, geriausiu atveju, tikėjimo (katalikybės) pagrindu papildydavo vietines 
lenkų kolonijas ir tapdavo specifiniais rusiškai lenkiškais valdininkais. Tačiau pamažu 
tokie nutautėjimo faktai vis retėjo, inteligentai, atsidūrę netgi toliausiuose užkampiuose, 


* Štai keletas skaičių, rodančių vidurinėse mokyklose besimokančių lietuvių kiekį (cituoju iš jaunimo laikraščio Draugo Nr. 


1, 1904 M., p. 42-47). Marijampolės gimnazijoje 1903-1904 m. iš bendro 329 mokinių skaičiaus lietuvių buvo 132, t. y. 40,12% 
(lenkų 90, t. y. 277796, likusieji - rusai, žydai, vokiečiai). Mintaujos gimnazijoje 1901-1902 m. iš 309 mokinių lietuvių buvo 103, 
t. y. 3333% (vokiečių, ir „germanizuotų latvių“ 57, rusų 37, latvių 35, lenkų bei Lietuvos lenkų 41, žydų 33, baltarusių 2). Liepojos 
gimnazijoje 1900 m. iš bendro 449 mokinių skaičiaus: lietuvių buvo 103, vokiečių 100, žydų 74, rusų 53, latvių 21 (lenkų - ?). 
Panevėžio realinėje mokykloje 1901 m. mokėsi: 123 bajorų ir valdininkų sūnūs, 65 miesčionių, 49 valstiečių (lietuvių ?) sūnūs. 
Veiverių (Suvalkų gub.) mokytojų gimnazijoje 1903 m. iš 91 mokinio lietuvių buvo 45 (kiti: lenkai, rusai, vokiečiai). Duomenų 
apie Šiaulių gimnazijoje, kur lietuvių taip pat buvo daug, besimokančiųjų tautybę Drauge nėra. Lietuvių skaičius žemesnėse 
klasėse būdavo didesnis, vėliau vis mažėdavo: Marijampolės gimnazijoje iš 132 lietuvių I klasėje buvo 30, II - 17, III - 26, 
IV - 16, V- 12, VI - 8, VII - 3, VIII - 4 [Nesutampa skaičiai: suma yra ne 132, 0 116 - Ž. N.J]; Mintaujos gimnazijoje iš bendro 
103 lietuvių mokinių skaičiaus I klasėje buvo 16, II - 31, III (abiejuose skyriuose) - 16, IV - 16, V - 15, VI - 75 VII - 2, VIII - o. 

išlaikydavo savo tautinį tapatumą, prenumeravo lietuvišką spaudą ir patys joje ben- 
dradarbiavo, bandė burtis į lietuvių kolonijas ten, kur jų skaičius buvo kiek didesnis. 

Pirmaisiais aptariamojo laikotarpio metais lietuviškų spaudos leidinių padėtis 
buvo pati sunkiausia; apie 1892 metus pagaliau prasideda kitas posūkis į gerąją pusę 
tiek materialinėje srityje, tiek ir bendroje tautinio judėjimo tėkmėje. Lietuviško- 
ji spauda plečiasi ir gilėja. Spaudoje pasirodo literatūrinių bandymų, verstinių ir 
originalių, jie spausdinami tiek atskiromis knygelėmis, tiek ir periodikoje; 1893 m. 
išleidžiama pirmoji dalis didžiojo Daukanto darbo Lietuvos istorija nuo seniausių 
gadynių iki D. L. K. Gedimino; šio darbo pasirodymas turėjo milžiniškos įtakos kul- 
tūriniam lietuvių gyvenimui. Atsiranda ir naujų leidinių: 1892 m. Amerikoje didelis 
laikraštis Lietuva, radikalioji Apšvieta, kaip „Lietuvių Mokslo Draugystės“ organas, 
radikaliai antiklerikalinis Garsas, taip pat Amerikoje, 1893 m. radikaliai socialis- 
tinė Nauja Gadynė (vietoj Apšvietos); spausdinama daug populiarių knygelių bei 
kalendorių. Tuo metu Amerikoje susiformuoja didelės kultūrinės bendrijos, įtako- 
jančios procesus Lietuvoje, turint mintyje jų leidybinę bei bendrakultūrinę veiklą; 
atsiranda ir naujų bendrijų, atliekančių įvairias specialias funkcijas. Prūsų Lietu- 
voje gyvybės ženklus ima rodyti „Birutė“, ir 1892 m. įkuriama „Lietuviška politiška 
skyrimo draugystė“, kurios tikslas buvo vadovauti rinkimų akcijai, keliant lietuvių 
kandidatūras. Didžiojoje Lietuvoje auga ir organizuojasi valstiečių judėjimas, kurį 
aptarsime vėliau, bei pastebima didesnio lietuvių valstiečių veržimosi į prekybos ir 
amatų sferą tendencija. 

Lietuvių tautinio judėjimo augimas ardė rusų politikos planus ir griovė rusų val- 
džios sumanymus atplėšti Lietuvą nuo Lenkijos bei rusifikacijos procese ją visiškai 
sunaikinti. Lietuviško tautiškumo formavimasis iš esmės keitė Lietuvos ir Lenkijos 
santykių pobūdį, suteikdamas jiems lygiateisiško tautinio bendradarbiavimo bruožų, 
tačiau tie santykiai vystėsi tikrai ne rusų politikai palankia linkme. 

Lietuva iš lenkiškos ir rusiškos provincijos tampa savarankiškumo kryptimi be- 
sivystančiu organizmu, o lietuviai tampa savarankiška tauta. Nebesitenkindama būti 
pasyviu kaimyniškų ginčų dėl priklausomybės objektu, Lietuva ima dalykiškai for- 
muoti savo kryptį, vadovaudamasi savo vidiniais poreikiais. 

Formuodama ir stiprindama savąjį savitumą nepaisant draudimų bei nelaisvės, 
Lietuva metai po metų pamažu, bet vis aiškiau ima priešpriešinti kaimynams save 
pačią. Tai kirtosi su grobikiškais Rusijos planais ir ji netruko atkreipti dėmesį į tauti- 
nį atgimimą bei imtis priemonių jį nuslopinti. Valdžia galų gale būtų sutikusi, kaip jau 
matėme, su lietuvių kalbos vartojimu ir su kokia nors menka „kultūrine“ veikla liau- 
dyje, jei tai padėtų paralyžiuoti lenkiškų kultūros įtaką, bet neakcentuotų lietuviškojo 

kultūrinio bei tautinio individualumo. Ji taikstėsi su lietuviškosios „kultūros“ lietuvių 
kalba apraiškomis tiek, kiek tai nešė Rusijai dvigubą naudą - padėjo silpninti lenkišką 
įtaką ir buvo rusifikavimo įrankis. Tokia formulė buvo taikoma siekiant primesti lietu- 
viams rusiškąjį raidyną. Kaip matėme iš Ščebalskio atsakymo į Šliūpo memorandumą, 
valdžia galbūt būtų sutikusi netgi ir su lotyniškuoju raidynu, jei būtų gavusi visišką 
lietuvių garantiją, kad savo veikla stiprins rusifikavimo tendencijas. Tokios garantijos 
lietuviai žinoma nedavė, kadangi jų tikslas buvo lietuvių tautos formavi- 
mas. Tačiau valdžia, jausdamasi esanti pakankamai stipri, kad primestų lietuviams 
savo politinę valią, nesitraukė nei per nago juodymą nuo savo reikalavimo įvesti rusiš- 
kąjį raidyną ir ėmėsi beatodairiškų ir radikalių priemonių kovoje su tautinio atgimimo 
apraiškomis. Būdingas Rusijos (ne tik valdžios, bet ir konservatyviosios viešosios nuo- 
monės su klastinguoju Novoje Vremia priešakyje) požiūris į mažąsias savo pakraščių 
tautas (estus, latvius ir lietuvius) akivaizdžiai atsiskleisdavo iš jos laikysenos inteligen- 
tijos atžvilgiu. Kai buvo kalbama apie liaudies mases, dar būdavo pripažįstama teisė 
tenkinti jų kultūrinius poreikius gimtąja kalba ir net tautiškumo kryptimi; tačiau vos 
tik iškildavo inteligentijos poreikiai, tuoj pat išryškėdavo grobikiškosios pretenzijos, 
kadangi rusų politikos tikslas tikrai nebuvo individualios tautų būties formavimas. 
Tų tautų individualumą buvo siekiama panaudoti kaip įrankį išplėšiant jas iš vokiečių 
(estų bei latvių atveju) ar lenkų (lietuvių atveju) įtakos; todėl kartais joms netgi būdavo 
pataikaujama kai kurių bulvarinių laikraščių puslapiuose; tačiau kai tik kalba pasuk- 
davo apie tolesnę kultūrinę pažadinto individualumo plėtrą, apie tautinę inteligentiją, 
tai ta pati spauda ir viešoji nuomonė tuoj pat prabildavo priešišku estams, latviams bei 
lietuviams tonu ir iki galo atskleisdavo savo grobikiškas tendencijas, pripažindami tik 
žemiausią kiekvienos iš šių tautų kultūros bei tautiškumo lygį. 

Lietuvių atžvilgiu valdžia ir konservatyvioji viešoji nuomonė norėjo imtis to 
paties flirto, kaip ir latvių bei estų atžvilgiu, tik su vienu esminiu skirtumu - 
būtina sąlyga buvo rusiškojo raidyno priėmimas; o kadangi lietuviai šios sąlygos nie- 
kada nepriėmė, tai net nebuvo galimybės tą veidmainišką flirtą pritaikyti praktikoje. 
Todėl tikrasis valdžios požiūris į lietuvius reiškėsi nuosekliu bei nuolatiniu bet kokių 
kultūros apraiškų slopinimu. Priespauda čia nebuvo niekuo sušvelninta, 

Kai dėl rusiškojo raidyno taikymo lietuvių raštijoje, tai aptariamuoju laikotarpiu 
valdžia tuo nė kiek neabejojo ir nė negalvojo apie jokias nuolaidas. Rusų raidynas 
buvo aksioma; politinė sistema, paremta kumščiu ir botagu, ir vien juos pripažįstan- 
ti išminties ir valdymo meno šaltiniu bei vienintelėmis priemonėmis politinėms ir 
visuomeninėms problemoms spręsti, nuoširdžiai vylėsi priversti gyvą tautą įvykdyti 
savanorišką savižudybę. 

Vilniaus satrapijos organas Vilenskij Viestnik Šviesos epochoje reiškė nepajudi- 
namą valdžios poziciją rusiškojo alfabeto klausimu ir spausdino neįsivaizduojamas 
melagystes, rodančias tiek veidmainystę bei arogantišką brutalumą, tiek ir visišką ne- 
mokšiškumą bei svarstymų paviršutiniškumą. Pavyzdžiui, buvo tvirtinama, jog lietu- 
viai noriai priima rusiškąjį raidyną, tik priešiška kunigų agitacija dar yra kliūtis šiame 
kelyje; įrodymui, kad rusiškas raidynas yra ne mažiau tinkamas lietuvių raštijai nei 
lotyniškas, pateikdavo faktą, kad lietuviai kareiviai iš Rusijos glūdumos namo rašo 
lietuviškus laiškus rusiškomis raidėmis (matyt, nelabai gerbė savo skaitytojus, jei mai- 
tino juos tokiais prastais rašiniais politikos bei kultūros temomis!); tačiau sąmoningo 
melo ir veidmainystės viršūnė buvo teiginys, jog lotyniškų raidžių naudojimas lietuvių 
raštijoje būtų visų pirma nenaudingas patiems lietuviams ir juos apsunkintų (sic!), nes 
jie vėl turėtų taikytis prie naujo alfabeto, kadangi dabar jau įvestas rusiškasis“. 

Persekiojimai visame krašte nuolat stiprėjo. Aušros laikais persekiojimų jau 
būta, tačiau jie buvo ne tokie intensyvūs. Valdžia tuomet traktavo Aušrą kaip sauje- 
lės svajotojų išsišokimą, trumpalaikį ir negyvybingą bei lengvai nuslopinamą, todėl 
ypatingų priemonių nebuvo imtasi. Tačiau kai lietuvių judėjimas ėmė augti ir plėstis 
sąmoningos opozicijos kryptimi, valdžia reagavo aštriau. Kova su lietuviška spauda, 
jos kontrabanda bei plitimu krašte tapo kasdieniu reiškiniu. Niekas nebuvo apsau- 
gotas nuo kratų, prievartos ir bausmės. Čia nėjo kalba apie kokią nors revoliucinę 
veiklą nei apie nusikalstamą ar antivalstybinį tų knygų turinį; nusikalstamas buvo 
pats lietuviškos knygos turėjimo faktas. Net maldaknygės nebuvo išimtis ir jų turė- 
jimas taip pat buvo nusikaltimas. Žandarai, žemsargiai, policija turėjo neaprėpiamą 
„veiklos“ lauką. Būdavo daromos kratos namuose, ieškant pas kaimiečius lietuviškų 
spaudinių; atsitiktinai aptikus ką skaitant, tuoj būdavo tikrinama, ar knyga nėra lie- 
tuviška. Negana to - būdavo, kad po atlaidų žandarai stovėdavo prie bažnyčios durų 
tikrindami valstiečių maldaknyges ir atimdavo lietuviškąsias (Panemunėje, Suvalkų 
gub. - žiūrėk Varpas Nr. 7, 1891 m., p. 111, kun. Burbos kalba, pasakyta Baltimorėje, 
Amerikoje). 

Surastos knygos būdavo konfiskuojamos ir deginamos, o kaltuosius bausdavo pi- 
niginėmis baudomis arba kalėjimu ir reikalaudavo pasižadėti, jog daugiau lietuviškų 
knygų neskaitys ir neturės. Persekiojimai nuolat stiprėjo ir viršūnę pasiekė XIX a. 
paskutiniojo dešimtmečio antroje pusėje." 


* | Šį Vilenskij viestnik teiginį cituoju iš Šviesos (Nr. 1-2, 1888 m., p. 27-31) skyriaus „Priedas“. 


Muitinėse konfiskuotų lietuviškų knygų bei spaudinių kiekis: nuo 1891 iki 1893 m. - 37 718 egz., nuo 1894 iki 1896 m. - 
40 335 egz., nuo 1897 iki 1899 m. - 39 024 egz., nuo 1900 iki 1902 m. - 56 182 egz., neskaičiuojant to, kas būdavo randama ir 
konfiskuojama jau pačiame krašte per policijos, žandarų ar šnipų reidus (žiūrėk Draugas Nr. 2, 1904 m., p. 54, prierašas apačio- 
je). Pačiame krašte daugiausia konfiskuota 1896-1900 metų laikotarpiu. 


yt 

O negausūs valstybiniai leidiniai, spausdinti lietuvių kalba rusiškais rašmenimis, 
buvo nuosekliai lietuvių boikotuojami ir visiškai neturėjo paklausos. Buvo bandoma 
įvairiausiais būdais primesti juos valstiečiams, bet be rezultatų. Naudojantis faktine 
valsčių priklausomybe nuo administracijos valdininkų, būdavo bandoma juos paveikti 
norima kryptimi. Taip, pavyzdžiui, Kauno gubernatorius Klingenbergas išleido įsaką 
vadinamiesiems valstiečių tarpininkams, kad šie priverstų valsčius paskelbti nutarimą, 
išreiškiantį sutikimą priimti rusišką raidyną net maldaknygėms - (žiūrėti Apžvalgą 
Nr. 1-2, 1896 m.). Tokiu būdu buvo stengiamasi pasėti korupciją tarp valstiečių bei 
supančioti juos jų pačių nutarimais. Kartu su kratomis valdžia organizavo energingą 
šnipinėjimo akciją. Šnipinėjant ypač pasireiškė valdiškų mokyklų vadinamieji liaudies 
mokytojai. Gražusis garbingas liaudies mokytojų vardas Lietuvoje buvo iškreiptas ir 
išniekintas, veikiant tam tikroms politinės sistemos tendencijoms. Liaudies mokytojas 
nebuvo apšvietos ir kultūros nešėjas, o tik politinis priespaudos ir vaikų nutautinimo 
įrankis bei tam tikra prasme policijos pareigūnas, privalantis būti budriu gyventojų 
lojalumo apraiškų stebėtoju ir atitinkamai informuoti policijos vadovybę. Šios ten- 
dencijos taip demoralizavo liaudies mokytojus, jog jie net rungtyniaudavo tarpusavyje 
atlikdami šnipinėjimo ir skundimo funkcijas, kad pelnytų didesnį savo viršininkų pa- 
lankumą. Toks mokytojas ir negalėjo atsispirti demoralizacijos tendencijoms, kadangi 
„švietimas“, kurį jis nešė, buvo nukreiptas prieš žmones, kuriems buvo skirtas, ir turėjo 
tikslą slopinti jų kultūrinį vystymąsi, o ne jį remti; tokiomis aplinkybėmis liaudies mo- 
kytojas negalėjo pamėgti savojo darbo, negalėjo įžiūrėti jame jokios aukštos misijos, 
įprasminančios jo pastangas. Tomis sąlygomis padoraus bei garbingo mokytojo tipas 
ir negalėjo susiformuoti; demoralizuojantys veiksniai veikė jį nepaprastai stipriai ir 
pavertė liaudies mokytoją Lietuvoje šlykštaus apsimetėlio, girtuoklio ir skundiko ti- 
pažu. Visa tai labiausiai atsispindėjo Vilniaus ir Kauno gubernijose, kadangi Suvalkų 
gubernijoje liaudies mokytojo vietą galėjo užimti ir lietuviai, tarp kurių demoralizuo- 
jamieji veiksniai būdavo neutralizuojami tautinio solidarumo, priklausymo tai pačiai 
bendruomenei pojūčio bei atsakomybės, visados turinčios teigiamą įtaką, jausmo. 

Mokytojo-šnipo funkcijos buvo nuolat šniukštinėti, pelnyti pasitikėjimą siekiant 
išduoti, ieškoti propagandos pėdsakų. Lietuviškos knygelės radimas buvo jam išsva- 
jotoji proga įskųsti. Tam tikdavo bet kokie šlykštūs vaikų demoralizavimo veiksmai. 
"Tuometinėje lietuvių spaudoje mirga tokių mokytojų aprašymų. 

Augant ir gerėjant privataus mokymo kokybei Lietuvoje, valdžia 1892 m. išleido 
įsaką, draudžiantį privatų mokymą'; nuo šiol už mokyklos ribų vaikus galėjo mokyti 


* Šis draudimas, nuo 1900 metų apėmęs ir Lenkijos Karalystę, buvo atšauktas tik Antrosios Valstybės Dūmos 1907 m. 
gegužę (sen. st.). 

arba patys tėvai, arba samdytas mokytojas tėvų namuose. Suprantama, kad tik pasi- 
turintys tėvai galėjo sau leisti išlaikyti patentuotus mokytojus ar mokytojas; kaimie- 
čiams tai buvo neprieinama. 

Šis draudimas buvo nukreiptas ir prieš mokymą lenkų kalba Lietuvoje, ir prieš 
mokymą lietuvių kalba; kai dėl antilietuviškos šios akcijos pusės, tai buvo siekiama 
sunaikinti išsiplėtojusią švietimo sistemą šalyje, apie kurią jau kalbėjau. Tačiau ne- 
paisant visko, liaudies švietimas plėtėsi, nors ir sutikdamas vis didesnių trukdžių, ka- 
dangi būdavo baudžiama net už abėcėlės mokymą. Tariamai draudimas apėmė tik 
privatų mokymą ne namuose; faktiškai draudimas apėmė visas mokymo apraiš- 
kas, netgi namų mokymą; bet koks mokymas, net mokymas abėcėlės dėlbendro 
lietuviškosios spaudos bei lotyniško raidyno draudimo iš tikrųjų buvo neįmanomas; 
turėti lietuvišką elementorių jau savaime buvo nusikaltimas. O valdiškos mokyklos 
tebuvo rusifikavimo įrankis. 

Kiek geresnė padėtis buvo Suvalkijoje, kur, nors bendra rusifikavimo tendencija 
ir vyravo, tačiau visgi buvo galima mokyti lietuvių kalbos (suprantama, naudojant 
rusų raidyną); tuo tarpu Vilniaus gubernijoje lietuvių kalba buvo visiškai pašalinta 
iš mokyklų - ne tik kaip mokymo dalykas, bet net religiniai klausimai mokiniams 
būdavo aiškinami rusų kalba. Rusifikacijai tarnavo tiek pati mokykla, tiek ir visos 
papildomos įstaigos šalia jos. Tą patį rusifikavimo pobūdį turėjo mokyklinės biblio- 
tekėlės, įsteigtos Kauno gubernijoje 1890-ųjų metų pradžioje Kauno mokyklų direk- 
cijos potvarkiu; joms atrenkamos knygos turėjo užtikrinti didžiarusiškųjų tautinių 
pradų skverbimąsi į vaiko psichiką; kad tos bibliotekėlės veiksmingiau funkcionuotų, 
mokytojai dalindavo vaikams knygas ir reikalaudavo grąžinant papasakoti jų turinį; 
metų pabaigoje mokytojai privalėdavo parašyti Mokyklų direkcijai smulkias ataskai- 
tas apie bibliotekų darbą. Knygos bibliotekoms būdavo perkamos iš valdžios pinigų, 
spaudžiant valstiečių tarpininkams. 

Visa mokymo sistema šalyje buvo iškreipta. Pavyzdžiui, liaudies mokyklėlėse 
buvo organizuojami chorai rusų liaudies dainoms dainuoti. Mokyklos valdžia puikiai 
suprato, jog daina, o ypač chorinis dainavimas, lengviau pataikys į vaiko širdį ir sielą 
ir labiau jį nutautins, labiau pripildys jį maskoliškumo, nei sausas ir varginantis, todėl 
vaikui mažiau patrauklus svetimos rusų kalbos mokymas. Kiek daug tame chorinia- 
me rusiškų dainų dainavime perversijos, koks gudrus siekis užnuodyti jautrią vaiko 
sielą! Be abejo, tai tik nedidelė detalė, bet kokia iškalbinga. 

O siekiant kuo giliau pavergti Lietuvą bei siekiant jau užuomazgoje sunaikinti 
atgimimo pradus, valdžios kanceliarijose kildavo vis naujų projektų kaip Suvalkų gu- 
berniją įjungti į Vilniaus generalgubernatoriją. Tam tikros sąlyginės lengvatos, kurio- 

mis naudojosi Užnemunė dėl savo administracinio priklausymo Lenkijos Karalystei, 
buvo kaip krislas akyje tautos budeliams ir atsimetėliams. Tai piktino juos tuo labiau, 
kad būtent ten atgimimo daigai labiausiai plito liaudyje. Siekiant Suvalkų guberniją 
inkorporuoti į Vilniaus generalgubernatoriją, pirmiausia buvo kreipiamas dėmesys į 
dvasinę bei mokymo sferas, t. y. tas sferas, kuriose Suvalkai turėjo tam tikrų prero- 
gatyvų Vilniaus ir Kauno gubernijų atžvilgiu. Šie sumanymai buvo labai pavojingi 
lietuviams. Jau kalbėjau apie Varpo bei apskritai lietuvių reakciją į šiuos planus. 

Lietuviškos spaudos persekiojimo baruose Rusija visados turėjo paslaugų sąjun- 
gininką - Prūsijos valdžią. 1884 m. ji liepė Šliūpui, tuometiniam Aušros redaktoriui, 
išvykti iš Prūsijos. Tas pats buvo pakartota 1890 m. Šernui, Varpo redaktoriui, nepai- 
sant to, jog jis turėjo galiojantį Rusijos pasą ir nedalyvavo Mažosios Lietuvos lietuvių 
reikaluose. Vėliau rusų ir prūsų valdžių bendradarbiavimas nuolat augo, proporcingai 
tautinio lietuvių judėjimo stiprėjimui bei rusų valdžios kovos su juo intensyvumui. 
1895 m. ypač pasižymėjo Tilžės policijos vadas Witschelis, kuris telegrafu arba raštu 
pranešinėjo rusų policijai apie lietuviškos spaudos kontrabandą iš Tilžės. Kelis kny- 
gnešius Witschelis suėmė ir kartu su knygomis perdavė rusų policijai, savo raporte 
užrašęs, jog tai buvo nihilistinio pobūdžio literatūra (iš tikrųjų ten buvo religinio tu- 
rinio knygos). Tarp išduotųjų buvo ir garsusis lietuvių knygnešys Bieliakas (Bielinis, 
Bieliakas Audrius, Petro (1852-1897)]. Prūsų valdžios persekiojimai, ypač 1895 m., 
tapo vienu iš Apžvalgos leidybos nutraukimo veiksnių". 

Be tiesioginio lietuvių ir jų raštijos persekiojimo, be iškreiptos švietimo siste- 
mos, nutautinimo politika Lietuvoje reiškėsi ir per rusų kolonizavimą, taip pat ir 
tikybos srityje. 

Lietuvos kolonizacija prasidėjo 1864 m. Visų pirma pasinaudota sentikiais, ku- 
rie gyveno šalyje jau daugelį metų (palikuonys emigrantų, kurie gavo prieglobstį 


* Kad nebereikėtų daugiau grįžti prie šios temos, norėčiau pabrėžti, jog prūsų ir rusų valdžių bendradarbiavimas perse- 


kiojant lietuvių raštiją nuolat augo ir pasireiškė visišku aukščiausių abiejų šalių politikos pareigūnų savitarpio supratimu (šis 
reikalas tapo netgi vienu abiejų monarchų - rusų ir prūsų - susitikimo ir jų pokalbio objektu). Be tiesioginio atskirų lietuvių 
veikėjų persekiojimo buvo ir netiesioginio tokio valdžių bendradarbiavimo pavyzdžiu. Cituoju Varpe spausdintas valstybinių 
dokumentų ištraukas (Ministrų kabineto nutarimai, caro patvirtinti 1897 m.): „Persekiojimas šių ydų (lietuviškų nelegalių 
raštų], žinoma, pasilieka rankose parabežinės sargos ir policijos, bet pilnas išnaikinimas rods galimas tiktai užgynus spaudą 
panašių raštų užrubežyje. Tokioj tai pakraipoje pagal aiškinimą Ministerio Vid. Dalykų buvo užvesti panašus pasikalbėjimai 
su Prusų valdžia, ir Imperatorius Vokietijos; kai jo paskutinio apsilankymo Petergofe, teikėsi išreikšti pilną sutikimą su tokiu 
užmanymu? (žr. Varpas Nr. 3, 1899 m.). Ir dar vienas būdingas pavyzdys (ištrauka iš Suvalkų gubernatoriaus privataus laiško 
pavietų viršininkams): „Ant to dalyko savo laike buvo atkreipta atida Vokiečių valdžios ir per jos įsakymą buvo atsiųstas į Tilžę 
ajentas politiškos policijos, kuriam įsakyta akylai daboti išleidimą lietuviškų raštų, paskirtų išsiuntimui į Rosiją. Be to Prusų 
sudų ministeris prašė vyresniojo prokuroro Karaliaučiaus ir prokuroro Tilžės, kad minėtam ajentui duotų juodu reikalingą 
pagelbą ir kad persekiotų sudų nurodytas per ajentą žmones ir išleidimus. 

Paskui Prusų valdžia per savo diplomatą-pasiuntinį Peterburge kreipėsi su prašymu daleisti atsitikus reikalui minėtiems ajen- 
tui ir prokurorui susinėšti tiesiog su maskolių valdžia parubežės gubernijų.“ (žr. Varpas Nr. 5, 1899 m.). Visi aukščiau pateikti 
pavyzdžiai rodo labai glaudų prūsų ir rusų valdžių bendradarbiavimą, nukreiptą prieš tautinį lietuvių atgimimą. 

Respublikoje dėl religinio persekiojimo jų šalyje). Sentikiai būdavo apgyvendinami 
valstiečių, dalyvavusių sukilime ir su visomis šeimomis ištremtų į Rusijos gilumą, 
žemėse (tokių sentikių kolonijų buvo gausu Zarasų paviete, pvz., aplink grafams Plia- 
teriams priklausiusias Dusetas). Be to, bandyta apgyvendinti Lietuvoje tikrų kolo- 
nistų - atvykėlių; karališkose arba konfiskuotose po sukilimo žemėse buvo dalijami 
sklypai ir būdavo apgyvendinamos rusų šeimos (iš dalies ir sentikių). Kolonistai gau- 
davo žemės bei pašalpą įsikurti; valdžia įsteigdavo juos aptarnaujančias skolinimo ir 
taupomąsias kasas, išlaikydavo mokyklėlės; pravoslavų šv. Mikalojaus brolija Kaune 
rėmė jų cerkves, savo lėšomis mokė jų vaikus amato arba siųsdavo mokytis į gimnazi- 
jas; cerkvės jiems būdavo statomos iš vietos valsčių pinigų; nuo 1888 m. buvo įvestas 
visuotinis mokestis pravoslavų dvasininkams išlaikyti. Rusų kolonistams, norintiems 
pirkti žemę, Valstiečių bankas duodavo iki 10096 paskolą. Tačiau kolonizacija ne tik 
neplito, bet nuolat silpo. Kolonistų skaičius kasmet vis mažėjo. Kolonistai arba iš- 
nuomodavo žemę ir išvažiuodavo, arba tiesiog viską metę išvykdavo; iš likusiųjų kai 
kurios kolonijos sulietuvėjo; nemažai kolonistų vagiliavo ir plėšikavo, pragyvendami 
ne iš žemės, kaip priklausytų kolonistams. Kolonizacinės akcijos nesėkmė vietinėje 
spaudoje susilaukė apgailestavimų ir priekaištų dėl katalikų dvasininkų ir jų paveik- 
tos vietinės liaudies spaudimo; valdžia nuolat sudarydavo įvairias biurokratines ko- 
misijas, kurios užsiimdavo nesėkmių analizavimu bei kontrpriemonių paieškomis; 
tačiau niekas negelbėjo ir visa akcija patyrė fiasko: komisijos eikvojo lėšas, bet situa- 
cijos pakeisti negalėjo (žiūrėk Varpas Nr. 4-5, 1892 m., p. 74-76)". 

Tikybos srityje priespauda pasireiškė trukdymu (beveik draudimu) statyti bei res- 
tauruoti bažnyčias; kliudymu viešai atlikti kulto apeigas, smulkmeniška klero veiklos 
reglamentacija ir betarpišku jo persekiojimu. Katalikų tikėjimo persekiojimas reiškė- 
si veiksmais, skausmingai paliečiančiais pamaldžią ir prie savų kulto formų prisirišu- 
sią lietuvių liaudį. 

Katalikiškos gyventojų dalies sąskaita buvo dirbtinai favorizuojama pravoslavybė. 
Labiausiai tai pasireiškė Vilnijoje (cerkvių statyba, parapijinės mokyklėlės prie cer- 
kvių, šv. Dvasios brolijos“ veikla) ir t. t. Tačiau ir Kauno gubernija buvo šios rūšies 
priespaudos paliesta." 


* Žr. pvz.: korespondenciją iš Šiaulių Ūkininko Nr. 17, 1896 m.; rusų kolonistų sulietuvėjimo pavyzdžių buvo netgi Vilnijoje: 


nuorodų apie tai, išvardijant kaimų pavadinimus, rasime statistiniame anonimo straipsnyje „Lietuvių kalbos paplitimas Vil- 
niaus gubernijoje“ (Krokuvos Mokslų Akademijos leidinyje Antropologinės archeologijos ir etnografijos medžiaga t. III, 1888 m., 
p. 22, 23). 

**+  Pravoslaviškosios brolijos Lietuvoje buvo karingosios pravoslavybės įrankis ir buvo pravoslaviškos rusiškos agresijos for- 
postai. Vilnietiškosios šv. Dvasios brolijos veikla lietuvių - baltarusių paribyje, kur liaudis buvo buvo nevienalytė ir etniškai, ir 
religine prasme (eksunitai) buvo paveiki. 

*** Kauno gubernijoje, 1843 m. ją atskyrus nuo Vilniaus gubernijos, buvo 10 parapijinių pravoslavų cerkvių; po 50-ties metų, 
1893 m., jų buvo jau 44, neskaitant neparapijinių ir 3 vienuolynų. Tačiau per šį laikotarpį pravoslavybė visiškai nepaveikė 
vietinės liaudies, vienalytiškai katalikiškos (bei nedidelio skaičiaus lietuvių kalvinistų). 

Nepaisant skaudžių valdžios persekiojimų, tautinio atgimimo pradai kasmet pa- 
liesdavo vis gilesnius liaudies sluoksnius, plito vis labiau į rytines krašto dalis, kur 
nebuvo gausesnės inteligentijos, apėmė ne tik turtinguosius ūkininkus, bet ir mažiau 
pasiturinčius, mažažemius, bežemius, negausų proletariatą bei amatininkus. 

Lietuviškoji spauda, užtvindanti Užnemunę, o po to ir Žemaitiją, ėmė plisti ir į 
rytines Kauno gubernijos dalis, o vėliau, nors ne taip gausiai, ir į Vilniją (Trakų ir 
Švenčionių pavietus). Vilnija mažiausiai buvo atgimimo judėjimo paliesta, ne tik dėl 
tautinės inteligentijos, kuri atliktų tarpininko vaidmenį tame krašte, trūkumo, bet ir 
dėl vietinių lietuvių polonizacijos, silpninusios tautinės kultūros pradus ir nuspalvi- 
nančios jų kultūrinį pamatą bruožais, besiskiriančiais nuo tautinės kultūros visumos 
(ypač rytiniuose pakraščiuose - Ašmenos, Lydos, Vilniaus, iš dalies Švenčionių ir 
Trakų bei Gardino paviete). 

Rytinė Kauno gubernijos dalis (Ukmergės, Zarasų, didelė dalis Panevėžio bei 
Kauno pavietai) nors ir nebuvo taip polonizuoti kaip Vilnija (išimtys čia buvo ryti- 
niai Zarasų pavieto pakraščiai, atskiros vietovės apie Kauną, Kėdainius ir iš dalies 
Ukmergę), vis dėlto tautinio atgimimo procesuai čia atsiliko nuo Užnemunės bei 
Žemaitijos tiek dėl žemesnio jos gyventojų gyvenimo lygio, o dėl to ir žemesnio de- 
mokratizacijos lygio, tiek ir dėl bendro žemesnio kultūros bei apšvietos lygio, tiek, 
pagaliau, dėl tautinės inteligentijos trūkumo. Tačiau nepaisant šių neigiamų aplin- 
kybių lietuviškos spaudos poreikis rytinėje Kauno gubernijos dalyje nuolat augo. 
Vietovėse, kuriose trūko inteligentijos, tarpininkų vaidmenį suvaidino knygnešiai. 
Žinau vietoves, kuriose šis tarpininkavimas pasireikšdavo taip: tam tikra apylinkė 
dalijosi į apskritis, apimančias keletą kaimų ir sodybų; šis skirstymas buvo, supran- 
tama, tradicinis, nors jo buvo gana griežtai laikomasi. Tokioje apskrityje vienas ku- 
ris valstietis imdavosi vykdyti spaudinių pristatymo ir platinimo funkciją; kasmet 
po žemės darbų vykdavo arkliais į Žemaitiją, Prūsijos sienos link, kur jau turėjo 
užmezgęs kontaktus su vietiniais kontrabandininkais ir knygnešiais; užpirkdavo 
ten didesnį kiekį spaudos (daugiausia maldaknygių ir kalendorių, kuriuos būdavo 
lengviausia išplatinti, taip pat šiek tiek kitų įvairaus turinio knygelių), pasikraudavo 
viską į savo ratus ir savo žinomais keliais ir būdais persigabendavo viską namo; iš 
čia spauda būdavo platinama po atitinkamos apskrities kaimus ir žmones. Vietos 
konspiracija jau nebuvo labai griežta, kadangi čia, krašto rytuose, policija buvo ma- 
žiau įgudusi ir lietuviškos spaudos paieškos nebuvo tokios uolios, kaip Suvalkuose 
ar Žemaitijoje. 

Tam tikrų sunkumų tomis sąlygomis, kokiomis vystėsi lietuvių raštija ir jos skai- 
tymas, kilo ir iš pačio lietuviško rašto ypatumų. Jau matėme, kokiomis sąlygomis 

buvo mokoma rašto ir skaitymo. Žinome, kad tėvai kaimiečiai arba vaikus mokančios 
senyvos moteriškės mokėjo daugų daugiausia lotyniškai-lenkišką abėcėlę. Tuo tarpu 
lietuvių raštijoje buvo įvestos kelios raidės, kurių lotyniškoje abėcėlėje visa nėra. Tai 
raidės „ê“, „į ir „ų“; be to, kai kuriems garsams išreikšti vietoj lenkų kalboje naudo- 
jamo dvigubo tokių garsų užrašymo dviejų raidžių junginiu buvo įvesti visiškai nauji 
supaprastinti ženklai: būtent lenkų „sz“ ir „cz“ pakeitė „š“ ir „č“ (buvo pašalintas 
ir brūkšnelis nuo „I“). Tai buvo didelis apsunkinimas plačiosioms masėms, kurios 
sistemingai nesimokė nei skaityti, nei rašyti, todėl tų ženklų dažnai nesuprasdavo. 
Tačiau raidės „ė“, „į, „y“ buvo būtinos, nes atitiko fonetines lietuvių kalbos ypatybes, 
kurios negalėjo būti tiksliai išreikštos lotynų abėcėlės raidynu; „į, „ų“ buvo įvestos 
tuo pat būdu, kaip ir lenkų „4“ ir „ę“, kurios buvo ir lietuvių priimtos bei išlaikytos. 
Visa tai sudarė liaudžiai, ypač rytinėje šalies dalyje, nemažai sunkumų, kurie buvo 
neišvengiami. Kai dėl „š“ ir „č“ vietoj „sz“ ir „cz“, kurie buvo geriau žinomi liaudžiai, 
tai nors jų priėmimas buvo teisinamas techninėmis spausdinimo ypatybėmis bei raš- 
tijos supaprastinimo argumentais, visgi to meto aplinkybėmis jų naudingumą buvo 
galima kvestionuoti, kadangi tos naujovės, nebūdamos kalbiškai būtinos, sudarė tam 
tikrų sunkumų liaudžiai. Kai kurie leidiniai, ypač klerikaliniai, ir toliau vartojo len- 
kiškuosius „sz“ ir „CZ“. 

Kalendoriai, kaip jau kalbėjau, buvo paklausiausia prekė ir pasiekdavo visus kraš- 
to kampelius; dėl to jie turėjo kur kas didesnės įtakos ir reikšmės, nei mokslo po- 
puliarinimo, grožinė literatūra ar periodika. Todėl kiekvienas laikraštis, ar veikiau - 
kiekvienas judėjimas leisdavo savąjį kalendorių, kad tokiu būdu galėtų sėkmingiau 
propaguoti savas idėjas. Tuose kalendoriuose be įprastinio metų laikų, švenčių, turgų 
bei mugių, saulės užtemimų ir pan. aprašymo buvo įvairių kitų skaitinių - apsakymų, 
eilėraščių, mokslo populiarinimo, ūkio pasiekimų, šviečiamųjų, patriotinių, pagaliau, 
politinių straipsnių. Būtent čia ir atsiskleisdavo leidėjų pažiūros. Reikia pažymėti, jog 
būtent Varpo leidėjai labiausiai rūpinosi suteikti savo kalendoriams kultūrinio švieti- 
mo bei pažangaus visuomeninio leidinio bruožų. 

Leidybos, kuri paskutiniame amžiaus dešimtmetyje nuolat augo, vajuje netrūko ir 
neigiamų aspektų. Greta naudingų leidinių, atsiradusių kaip rimtos pilietinės minties 
išraiška, klestėjo gausybė mažareikšmių leidinių; suprantama, kad jie neprisidėjo prie 
kūrybingos tautinės raštijos rūmo statybos. Kita klestinčios leidybos yda buvo lengva- 
būdiškumas; kildavo planų leisti kokį nors leidinį arba spausdinti vertingą rankraštį, 
būdavo pradedamos rinkti tam tikslui lėšos, bet viskas arba sustodavo pusiaukelėje, 
arba visai neišvysdavo dienos šviesos; suprantama, kad toks lengvabūdiškumas nei- 
giamai veikė visuomenės norą aukoti lėšų ir kenkė ateities leidybinei veiklai. 

Tuo metu vis dar buvo spausdinami valdiški leidiniai lietuvių kalba rusiškomis 
raidėmis. Spausdinami jie buvo daugiausia Varšuvoje, nuo 1891 metų, įsakius Var- 
šuvos mokymo apygardos kuratoriui Apuchtinui. Senesnės, pirmosios lietuviškos 
knygos, spausdintos rusiškomis raidėmis, pasirodžiusios dar prieš 1880 m., kalbos ir 
raštijos prasme buvo labai žemo lygio. Įvairios maldaknygės ir kalendoriai, atspaus- 
dinti kirilica, jokios literatūrinės vertės neturėjo; valdžia, primesdama lietuviams 
rusišką raidyną, nesivargino pritaikyti jį prie lietuvių kalbos fonetikos bei rašto sa- 
vitumų ir jau tuo labiau nesirūpino kalbos švarumu. Tų knygelių sudarymu ir ver- 
timu rūpinosi Krečinskis, rusas, gerai nemokėjęs lietuviškai; be to, Krečinskis savo 
darbą dirbo nerūpestingai; todėl, jau nekalbant, kad lietuviai apskritai ignoravo šias 
knygas, jos neturėjo ir jokios literatūrinės vertės. Tačiau tam, kad galėtų sėkmin- 
giau konkuruoti su nelegalia lietuviška spauda, valdžia ėmė skirti daugiau dėme- 
sio savo lietuviškų knygų leidybai. Žymi pažanga kalbos ir rašto prasme pasireiškė 
1891 m. Kuršaičio darbų pagrindu išleistoje lietuvių kalbos gramatikoje (/Iumoscka3 
2pAMMAMUKA... kypco mnaðuaeo 803pacma ir „Idem... kypco cmapwmaeo 603pacma, 
Varšuva, Mokymo apygardos spaustuvė). Gramatikos taisyklės, nustatytos šiame lei- 
dinyje, buvo taikomos visuose vėlesniuose Varšuvos leidiniuose lietuvių kalba. Ten 
buvo įvestos ir raidės „j“ bei „ū“; apskritai, pati kalba buvo gera, mažai barbarizmų, 
posakiai taisyklingi, gramatiški. Valdžia stengėsi įvairiomis priemonėmis primesti 
lietuviams knygas, spausdintas rusiškomis raidėmis, pvz., Varšuvos mokyklų di- 
rekcija siuntinėjo jas visiems Suvalkų gubernijos pradinių klasių mokytojams, pri- 
dėdama kuratoriaus įsakymą, kad mokytojai išparduotų knygas vaikams ir išsiųstų 
pinigus kaip galima greičiau atgal direkcijai ir kad turėtų po keletą egzempliorių 
mokyklos bibliotekoje“. Tačiau įvairūs raštijos patobulinimai bei būdai palenkti lie- 
tuvius priimti rusišką raidyną nepavyko. 

Kartu su kultūros ir švietimo raida augo ir visuomeninio bei ekonominio kaimo 
gyvenimo tempai. Kaip jau buvo kalbėta, tautinis atgimimas pirmiausia ėmė reikš- 
tis tarp lietuvių valstiečių, daugiausia vidutinių ūkininkų; būtent jų visuomeniniai 
bei ekonominiai poreikiai labiausiai ir atsispindėjo pirmųjų atgimimo judėjimo 
krypčių bei organizacijų ideologijoje („Lietuvos mylėtojų“ ir prodemo- 
kratinis judėjimai). Spartesnis to meto visuomenės vystymasis ypač išryškėjo 


*  Kovodamasu lietuviška spauda ir siekdama primesti lietuviams rusišką raidyną valdžia nesibodėjo imtis netgi apgavysčių. 


Taip 1896 m. buvo sufalsifikuotas Karklininkų valsčiaus (Suvalkų gub.) nutarimas; jame buvo sakoma, kad valstiečiai nori 
lietuviškai mokytis tikybos mokykloje iš lietuviškų vadovėlių (tačiau visai neturima galvoje rusiško raidyno); kas buvo šio 
falsifikato autorius - nežinoma; tačiau jis buvo paskelbtas kaip pavyzdys, jog lietuviai sutinka priimti rusišką abėcėlę; todėl 
1896 m. Varšuvoje buvo išleista dar keletas knygų, spausdintų rusiškomis raidėmis, ir vėl bandyta jas išplatinti valstiečiams (žr. 
Ūkininkas Nr. 14, 1896 m.). 

smulkiųjų žemės savininkų sluoksnyje ir atsispindėjo dviejose jų-klasinių poreikių 
evoliucijos kryptyse. Pirmoji tendencija buvo išsivadavimas iš svetimtaučių tar- 
pininkų, besiverčiančių lupikavimu, įtakos. Tačiau bet kokių bendrijų kūrimas to 
meto pilietinėmis sąlygomis buvo labai sudėtingas tiek dėl nepasitikėjimo, su ku- 
riuo valdžia žiūrėjo į bet kokius bandymus vienytis, tiek dėl bet kokios iniciatyvos 
tramdymo bei su tuo susijusio verslumo trūkumo. Tik XX a. pradžioje krašte ims 
plačiau kurtis žemės ūkio bendrijos. O aptariamuoju periodu grupinė iniciatyva 
dar labai silpna ir yra daug kliūčių jai realizuotis. Todėl tuo metu buvo galimas tik 
individualus verslumas, pasireiškiantis atskirų asmenų veržimusi prie amatų ir ypač 
prekybos. Antra teigiama smulkiųjų valstiečių ekonominio vystymosi tendencija - 
tai žemės ūkių stambinimas kaimo dekolonizacijos būdu. Ši tendencija labiausiai 
išryškėjo bei buvo įgyvendinama Suvalkų gubernijoje bei Prūsijos pasienyje - Že- 
maitijoje, Telšių, Kauno, Raseinių (pvz., Eržvilko ir Jurbarko apylinkė) pavietuose, 
taip pat atskirose pasienio su Latvija vietovėse. Rytų Lietuvoje, Ukmergės ir Zarasų 
pavietuose, ši tendencija taip pat netrunka pasireikšti, tačiau tai įvyksta vėliau ir ne 
tokiu laipsniu, kaip Vakarų ar Pietų Lietuvoje. 

1890-ųjų pradžioje greta Varpo reiškiasi, kaip jau minėjau, socialistai bei jau- 
nosios kartos kleras. Betarpiškai šalyje vykusiame praktiniame darbe ideologinis 
susiskaldymas dar nelabai pasireiškė. Ypač bendradarbiaujama buvo kultūrinio 
darbo plotmėje, todėl šioje srityje tuo metu buvo pasiekta daugiausia pažangos. 
Čia norėčiau nurodyti vieną iš to vystymosi formų, ypač svarbią dėl jos organiš- 
kumo, kylančio iš vidaus, betarpiškai iš liaudies. Iki šiol aprašinėjome bendrą 
kultūrinę švietimo akciją nelaisvės sąlygomis, o dabar susipažinsime su viena 
ypatinga jos forma. Tai buvo didelė uždarų ratelių atsiradimo akcija, kuri ėmė 
plisti liaudyje. Tų ratelių atsiradimas nebuvo vien inteligentų darbas, savotiškas 
kažko primetimas iš išorės; daugeliu atvejų inteligentų dalyvavimas buvo esminis 
koordinuojant ratelių veiklą, tačiau dažnai iniciatyva bei darbas juose buvo visų 
valstiečių, šviesiausių kaimo žmonių, veiklos rezultatas. Tuos ratelius aprašo lietu- 
viška spauda, konspiraciniais sumetimais nenurodydama jų vietų. Pateiksiu keletą 
pavyzdžių apie jų veiklos pobūdį. 1894 metų Varpo Nr. 7 (p. 105-108) randame 
straipsnį apie vieno tokio ratelio, pavadinto „Atgaja“, veiklą. „Atgaja“, kaip ir visi 
tokio pobūdžio rateliai, be abejo, buvo slapta. Turėjo savo įstatus, gal net perdaug 
skrupulingai surašytus, tačiau gerai atspindinčius ratelio uždavinius. Įstatai visų 
pirma pagrindžia „Atgajos“ įkūrimą - juose nurodoma, jog didžiausias blogis yra 
tamsumas ir moralinis bei materialinis skurdas, o kovoti su tuo reikia šviečiantis. 
Toliau pateikiami patys įstatai: 

„$1. Kiekvienas mūsų draugų tur kas savaitę prirašyti 8-linkį puslapį šio-to: 
a) Girdėtų nuo žmonių - mįslių, priežodžių, pasakėlių, senų padavimų, burtų, 
prietarų; 
b) su kuo ką šnekėjo - teisingo ar juokingo; 
c) ką kas matę ar pastebėję padangėje - ant oro ir ant žemės; 
d) kur buvęs - toli ar arti, kur ką dirbęs; 
e) šį-tą ką pats prasimanęs. 
$2. Tuos savaitraščius sunešti arba atsiųsti ing vieną vietą ir persiklausyti vieni 
kitų darbavymo. 
Pasarga I. Kas toli gyvena, nors per pusmetį turi prisiųsti savo darbą ing pa- 
skirtą vietą. 
Pasarga II. Tie raštai bus sudėti, iki kas suvartos reikalinguosius dalykus. 
$3. Kas savaittė dėti po vieną kapeiką nusipirkimui knygų draugystei pasiskaityti. 
Pasarga. Kas ir tos kapeikos iš neturto nepridėtų, bus draugininku, kad tik 
sąvaitinį savo užrašą išpildys, ir kas mėnuo ar rečiau prisius jį vieton. 
54. Pinigų sudedame su visų žinia, pas vieną, kokį nors draugą. Tuos metų gale, 
pagal sutarimą, išleidžiame ant knygų ir laikraščių. 
Pasarga. Tos knygos nėvienam nepriderės, tiktai draugystei. 
$5. Vyriausybė mums nereikalinga, nes ėsame visi lygūs: dirbame pagal sutarimą 
iš-vieno - kiek kas spėjame, kaip kas galime. 
$ 6. Nepildančius tų įstatų atstumiame šalin! ... Mums užteks likusiųjų - 2, 3 ar 
10-ties sanarių.“. 


Tokie tad yra ranka rašyti įstatai. Būdinga tai, kad „Atgajos“ nariai buvo valstiečiai. 
Varpo straipsnio autorius turėjo dalį tų savaitinių rašinėlių, kuriuos privalėjo pateikti 
ratelio nariai. Tuose užrašuose buvo pastraipa, nurodanti, kaip „Atgajos“ nariai su- 
vokė ir grindė savo ratelio darbą. Būtent - buvo nurodoma, jog savaitinių rašinėlių 
rinkimas negali būti laikomas kažkuo užbaigtu, o tik žaliava, kuri yra kaupiama ir 
kuria kas nors galės pasinaudoti; savaitinių rašinėlių nauda apibūdinama kaip fakti- 
nės medžiagos kaupimas ir problemų iškėlimas dienotvarkėn. „Atgajos“ surinkta me- 
džiaga - tai dainos, padavimai, priežodžiai, tautiniai pavadinimai, ligos ir jų gydymo 
būdai. Tačiau svarbiausia buvo klausimai, apimantys platų ekonominių bei socialinių 
problemų ratą, pateikti savotiškos anketos forma, kurią pildydavo visi nariai. Anketos 
klausimai: kokių rūpesčių kelia ganyklų ir laukų priklausymas dvarui ir kokių nuos- 
tolių dėl to patiria; kodėl seniau buvo sakoma, kad geriau būti geru „kampininku“, nei 
blogu gaspadoriumi; kodėl broliai, gavę tėvų palikimą, išdrasko ūkį; ar kai kuriems 


broliams tampa geriau, jei jį išdrasko; kodėl vieni broliai savaneriškai neužleidžia 
žemės kitiems broliams; kodėl vienodomis amato sąlygomis vieni yra turtingi, kiti 
pasiturintys, o treti skursta; kodėl besinuomojantys žemę beveik visada gyvena ge- 
riau negu tie, kurie dirba savąją; kiek reikia turėti žemės, kad gerai ją įdirbtum ir iš- 
laikytum šeimyną; kodėl bežemiai, palikę savuosius kaime, eina bernauti į dvarą arba 
uždarbiauti į miestą; koks yra bežemių pragyvenimo lygis ir buitis; kodėl tuokiasi ne- 
turintys žemės; ar bežemiams nebūtų geriau, jei nesituoktų; ar tretininkai ir davatkos 
yra labiau už kitus dievoti; ar visi turėtų mokytis iš knygų, ar ne; kokią naudą turėtų 
žmonės iš mokslo, jei visi mokytųsi; kiek turėtų apimti visuotinas mokslas; ar verta 
žemdirbiams skaityti laikraščius ir žurnalus; ar gali žmogus išmokti ko nors naudin- 
go iš spaudos; kiek dėl mūsų turi kentėti mūsų kunigai; ar dvasininkai iš tų kančių 
gauna kokios naudos sau; ar žmonės atsidėkoja kunigams už jų paslaugas, kuo ir kaip 
jiems moka; ar gydytojai yra naudingesni už kunigus; ar gydytojai (išsimokslinę) ge- 
riau gydo žmones, nei įvairūs žiniuoniai; ar gydytojai daug ima už gydymą; ar geriau 
kreiptis į gydytoją, ar į tuos, kurie dalija vaistus su cukrumi; ar tokie vaistai su cukru- 
mi veiksmingi; kodėl žmonės nori savo vaikus išmokslinti kunigais ir t. t. ir t. t. 

Iš pateiktų klausimų matome, kokia auklėjanti ir naudinga buvo tokių būrelių 
kaip „Atgaja“ veikla; sąmoningai pateikiau čia visą šį ilgą klausimų sąrašą tam, kad 
matytųsi, kaip tiksliai jis atitiko valstietiškos buities esmę. Tai buvo kruopšti ir nepa- 
prastai teigiama savišvietos akcija ir puiki liaudies kultūros, visuomeniškumo ir tau- 
tiškumo mokykla. Į šiuos klausimus buvo gautas nemažas pluoštas atsakymų, kurie 
galėtų būti gera medžiaga betarpiškai liaudies minčių ir troškimų analizei. Atsakymai 
daugiausia buvo išmintingi, pagrįsti, raiškūs ir apskritai pažangūs. Šios akcijos metu 
išryškėja klasiniai smulkiųjų žemės savininkų poreikiai; pasireiškia vadinamoji liau- 
dininkų kryptis. 

Tokio pobūdžio ratelių akcija plito visoje Lietuvoje ir nešė daug naudos kaimiečių 
švietimui, kultūrai ir visuomeninei savimonei. Apie juos randame ne vieną užuo- 
miną lietuvių spaudoje. Varpo 1895 m. Nr. 2 pateikta žinutė apie ratelį, pavadintą 
„Lizdas, kurio nariai be piniginės rinkliavos knygoms pirkti privalėjo pateikti po 
keletą straipsnių ir pranešimų kiekvienam susirinkimui (rinkdavosi kas trys savaitės; 
kiekvienas narys pristato savo darbą kas antrą susirinkimą, bet ne rečiau, kaip kas 
šeštą); ratelis savo ruožtu teikia atrinktus straipsnelius spaudai ir prisideda, pagal iš- 
gales, prie lietuviškos leidybinės veiklos. Tų pačių metų Varpo Nr. 3 randame žinutę 
apie būrelį „Atžala“, kuris susibūrė 1894 m. Kauno gubernijoje ir kuris kėlė tikslą 
dalinti lietuviškas knygas bei spaudą savo gubernijos liaudžiai; be to, „Atžalos“ na- 
riai surinko nemažai liaudies padavimų, pasakojimų, dainų, priežodžių ir nusiuntė 

juos į Varpo literatūrinę redakciją. 1896 m. Ūkininko Nr. 17 randame apie šimtą pana- 
šaus pobūdžio ratelių. „Teisybė“, veikianti viename iš lietuviškų miestų (suprantama, 
neminint to miesto pavadinimo), buvo toks pat vietinis šviečiamojo bei kultūrinio 
pobūdžio ratelis, įkurtas 1893 m. Tokių būrelių buvo daug ir tik nedaugelis buvo pa- 
minėti lietuvių spaudoje. Prie jų kūrimo prisidėdavo ir aukštesniųjų Marijampolės 
bei kitų gimnazijų mokiniai, atvykę atostogų į savo gimtuosius kaimus. Dėl garsaus 
proceso, kuris buvo policijos ir teisminės valdžios smarkiai išpūstas ir viešai pagar- 
sintas, plačiai nuskambėjo ratelis „Sietynas“. 

Prasidėjusio tautinio atgimimo aidai pasiekia lietuvių kolonijas, susibūrusias di- 
desniuose Pabaltijo (Ryga, Liepoja, Mintauja), ir Rusijos (Peterburgas, Maskva, Ode- 
sa ir kt.) miestuose. 1893 m. Rygoje įkuriama lietuviška „Pašalpos draugystė“, netru- 
kus po to Peterburge - lietuviška „Labdarių draugystė“. Tai buvo pirmosios legalios 
lietuvių draugijos Rusijoje. Vėliau tokios draugijos kūrėsi ir augo, burdamos po visą 
imperiją išsibarsčiusius lietuvius, organizuodamos vakarėlius, mėgėjiškus vaidini- 
mus, chorus ir t. t. 

Aptariamuoju laikotarpiu buvo jau gerokai įsibėgėjusi lietuvių kolonijų Ameriko- 
je organizacija. 

Prūsų Lietuvoje „Birutės“ draugija, kuri, kaip jau minėjau, 1885-1887 metais buvo 
viso Prūsijos lietuvių judėjimo centras, 1890-ųjų pradžioje merdėjo ir egzistavo tik 
formaliai. Tik nuo 1894 m. „Birutė“ ima rodyti gyvybės požymius, suorganizuoja 
susibūrimą Tilžėje, išrenka naują valdybą, o 1895 m. mini savo veiklos dešimtmetį; 
jubiliejus buvo paminėtas iškilmingų posėdžiu, kalbomis, eilių deklamavimu bei vai- 
dinimu (tai buvo pirmas viešas vaidinimas lietuvių kalba Lietuvoje”; buvo suvaidinta 
istorinė Gužučio drama apie lietuvių kovas su kryžiuočiais). 

Aptariamojo laikotarpio pabaigoje įvyko Kražių skerdynės, kur buvo panaudo- 
ta brutali jėga prieš beginklius žmones, stojusius ginti savo Bažnyčios. Smulkiai ne- 
aprašinėsiu visų Klingenbergo žiaurumų Kražiuose (smulkiai tai aprašyta knygoje 
Kražiškių procesas Vilniaus teismo rūmuose, išleistoje Krokuvoje). Žmonės, laukian- 
tys monarcho atsakymo į jų peticiją, buvo užpulti maždaug trečią valandą nakties; 
puolimą organizavo Kauno gubernatorius; žmonės išėjo iš bažnyčios su kryžiumi 
bei monarcho ir jo žmonos portretais, o užpuolikai juos atėmė ir suniokojo, o kai 
minia pradėjo sklaidytis, buvo pradėta ją plakti rimbais; kai žmonės ėmė gintis ir pa- 
reikalavo iš bažnyčioje pasislėpusio gubernatoriaus, kad būtų surašytas atitinkamas 
aktas dėl užpuolimo, tai šis, tariamai sutikęs su reikalavimais ir žinodamas netrukus 


28 Turima galvoje Prūsų Lietuvoje ir Didžiojoje Lietuvoje, t. y. lietuvių etniniame areale. - Ž. N. 

atvyksiant kazokus tol delsė, kol šie iš tikrųjų atvyko. Tuomet prasidėjo negirdėta šė- 
toniška orgija, žmonių skandinimas Kražantėje, žiaurus mušimas, bausmės tiesiogiai 
vadovaujant ir prižiūrint Klingenbergui, pagaliau pasibaisėtina ir laukinė kazokų, 
demoralizuotų nebaudžiamumo pojūčio, savivalė. Kiek buvo lavonų, kiek sužeistų ir 
suluošintų, kiek išprievartautų moterų ir merginų - sunku tikrai ir išsiaiškinti. 

Primenu čia Kražius, kadangi jie suvaidino didelį vaidmenį Lietuvos istorijoje. 
Tam tikra prasme Lietuvos valstiečiams tai buvo tas pats, kas Peterburgo darbinin- 
kams buvo 1905 m. sausio eitynės. Šie įvykiai galutinai sudaužė lojalumo esamai 
politinei sistemai iliuzijas bei apnuogino biurokratinės-policinės valstybės „globos“ 
esmę. Kražių skerdynės sukrėtė visą Lietuvą ir sukėlė ne nuolankią baimę, bet pasi- 
baisėjimą, atkaklumą, neapykantą ir dar didesnį norą priešintis. Kražiai suvaidino 
didelį vaidmenį šiuolaikinėje lietuvių tautinio atgimimo istorijoje. 

Nikolajaus II atėjimas į sostą 1894 m. sukėlė vietinei inteligentijai tam tikrų iliuzi- 
jų dėl galimų valstybinės politikos pasikeitimų pakraščių atžvilgiu. Tos iliuzijos vis tik 
nebuvo visuotinės. Didžioji inteligentijos dalis nepakeitė savo esminės pozicijos rem- 
tis vien savo jėgomis ir plėtoti jas arba pamažu, arba betarpiškos kovos būdu. Tačiau 
kai kas pasuko susitaikymo ieškojimo keliu. Viltasi, jog jaunasis monarchas sugebės 
savo valia bei iniciatyva įvykdyti radikalias politinės sistemos permainas šalyje. Išties 
trumpam buvo susilpnėjęs lietuviškos raštijos persekiojimas, tačiau jau 1895 m. jis 
labai sustiprėjo ir viršūnę pasiekė 1897 m. (ypač uolios garsiojo Vonsiackio, Suvalkų 
gubernijos žandarų rotmistro, veiklos dėka) ir nesusilpnėjo iki pat XIX a. pabaigos. 
Lietuviškos veiklos sąlygos nė kiek nepalengvėjo. 


Partijų ir politinių judėjimų diferenciacijos laikotarpis 
(1895-1904 metai). 


Lietuviškos Socialdemokratų partijos (LSDP) susikūrimas. Radikalai ir nuosaikieji; 
Lietuvių Demokratų Partijos (LDP) genezė. Tautiniai klerikalai. 


XIX a. dešimtojo dešimtmečio viduryje sąlygos lietuvių tautiniam atgimimui vystytis 
buvo sunkios, bet lietuvių ryžtas ir darbai augo. Tačiau persekiojimai, kratos, spaudos 
draudimas, šnipinėjimas - taip pat stiprėjo. Valdžia nusprendė imtis reikalo iš esmės 
ir bet kuria kaina pasmaugti augantį lietuvių judėjimą. Tačiau šis judėjimas, būdamas 
lankstus, vis išslysdavo, kaip koks driežas, pro bet kokias persekiotojų užtvaras, tai 
slėpdamasis giliame pogrindyje, tai vėl plačiai išsiliedamas, rasdavo šimtus slapta- 
viečių ir pasireiškimo būdų, žodžiu - visuomet apmulkindavo siekiančią jį uždusinti 
brutalią policinę valdžios sistemą. Tai buvo sunkūs, tačiau vaisingi metai lietuviams, 
ir gaivi atgimimo banga kilo vis aukštyn, nepaisydama persekiojimų. O valdžia grieb- 
davosi vis radikalesnių atgimimo, į kurį dar visai neseniai žiūrėjo pro pirštus, slopi- 
nimo priemonių. 

Po Aušros, kuri buvo iš esmės inteligentijos kūdikis, stojo krizė, ir ji užsitęsė iki XIX a. 
9-ojo dešimtmečio, o 10-0jo dešimtmečio pradžioje, iš pradžių pamažu, tačiau plačiai ir 
giliai į tautinį judėjimą ėmė įsilieti liaudies masės, suteikdamos visam judėjimui naujų 
impulsų bei paveikdamos jau naują inteligentų kartą. Taip atgimimo judėjimas įveikia 
krizę ir tampa tvirta ir galinga akcija, kuri apima ir plačiąsias liaudies mases. 

Svarbiausias laikotarpio nuo XIX a. paskutiniojo dešimtmečio vidurio iki 1904 m. 
bruožas yra tas, kad šiuo metu įvyksta visų atgimimo akcijos dalyvių politinė ir ide- 
ologinė diferenciacija. Traktuosiu ją kaip visos lietuvių liaudies judėjimo pamatą. 
Judėjimo, kuris galiausiai pasireikš revoliucingais 1905 m. ir užbaigs pirmąją tautos 
formavimosi stadiją. 

Nebesikartosiu vardindamas, kokiomis formomis reiškėsi lietuvių judėjimas bei 
jų siekimas mokslo, kultūros, kūrybingumo ir geresnio gyvenimo. Apie tai jau kal- 
bėjau kiek anksčiau; tik pažymėsiu, jog tauta evoliucionavo jau nubrėžta organiškos 
liaudies savišvietos kryptimi, per savišvietos ratelius, jungiančius kultūrines funkcijas 

su visuomeninėmis, per karštą norą skaityti, per augančią pilietinę iniciatyvą ir per 
stiprėjantį sąmoningumą, priešinantis politinio pobūdžio kliūtims iš valdžios pusės. 
Visuomeninėje ir ekonominėje sferoje be nuolat augančio smulkiųjų savininkų ūkių 
stambinimo norėtųsi pabrėžti ir kooperatyvų kūrimosi užuomazgas. Aptariamojo 
laikotarpio pabaigoje smulkiųjų savininkų noras išsivaduoti iš tarpininkų priklauso- 
mybės, pasireiškęs pavienių asmenų siekiu užsiimti smulkiąja prekyba, ima realizuotis 
aukštesne forma, būtent - organizuojant žemės ūkio bendroves. Tuo metu be smulkių 
skolinamųjų - taupomųjų draugijų, kooperatyvų veikla reiškiasi žemės ūkio produk- 
cijos gamyba ne vien tik asmeninio vartojimo tikslu, bet ir ūkio plėtotei. 1904 m. tokių 
vietinių žemės ūkio kooperacinių bendrovių Lietuvoje jau buvo labai daug. 

Viskas, apie ką kalbėjome, beveik be išimčių buvo smulkiųjų žemės savininkų 
poreikių evoliucijos išraiška, poreikių valstietijos, kuri, kaip minėjau, pirmoji subran- 
dino lietuviškos atgimimo kultūros daigus. Lietuvos tautinio atgimimo genezė buvo 
etnografiškai konservatyvaus proceso sklaida, vykusi baudžiavinio kaimo valstietijos 
terpėje; demokratizacijos procesas pažadino pradus, potencialiai glūdėjusius liaudy- 
je, ir taip atvėrė kelią tautiniam atgimimui. Išlaisvintas valstietis, žemdirbys-ūkinin- 
kas buvo pirmasis atgimimo veikėjas. Taigi iki tol tautinis atgimimas, kiek jis reiškėsi 
liaudyje arba visuomeninėse politinėse pirmųjų partijų programose, turėjo aiškių 
smulkiosios valstietijos poreikių išraiškos bruožų. 

Vis dėlto buvo keletas priežasčių, kurios anksčiau ar vėliau turėjo sulaužyti tą at- 
gimimo pradų vieningumą. Visų pirma smulkieji žemės savininkai - valstiečiai - po 
baudžiavos panaikinimo turėjo imti skaidytis į vidutiniuosius, pasiturinčius ir vadi- 
namuosius mažažemius, paskendusius beveik nuolatiniame skurde, priverstus ieškoti 
papildomų pajamų ir eventualiai laukiančius valstybinės intervencijos, kuri pagerintų 
jų pragyvenimo sąlygas. Akivaizdu, jog politinės laisvės nebuvimas trukdė pilnai vys- 
tytis klasėms, paralyžiuodamas bet kokią visuomenės evoliuciją; tačiau netgi tokiomis 
sąlygomis diferenciacija negalėjo nepasireikšti. Natūralu, jog viduriniosios valstietijos, 
jau besinaudojančios samdomuoju darbu ir visiškai įdiegusios kapitalistinio gamybos 
būdo pradus, klasinė koncepcija negalėjo būti identiška mažažemės valstietijos, pra- 
gyvenančios tik iš asmeninio darbo (geras rusų terminologijos apibrėžimas: TPyxOBO€e 
xo34HCTBO), klasinei koncepcijai. Pirmosios grupės koncepcija reikšis nuosaikių poli- 
tinių laisvių reikalavimu, reikalavimu reformuoti mokesčius bei siekiu laisvai burtis į 
žemės ūkio bendrijas; antrosios - gilesnės agrarinės reformos bei valstybinės interven- 
cijos tenkinant jos poreikius reikalavimais. Be vidinės smulkiosios valstietijos diferen- 
ciacijos, pasireiškia ir proletarizacijos procesas, formuojantis naują darbininkų, ar tai 
būtų kaimo ar miesto darbininkija, klasę. Pagaliau tautinis atgimimas, stiprindamas 
etnografinius ir kultūrinius liaudies pradus, veikė ir artimiausią jos visuomeninę aplin- 

ką; tą poveikį matėme jau ir prieš atgimimą: konstatavome kultūrinę bei literatūrinę 
veiklą ne tik tokių liaudžiai artimos smulkiosios bajorijos atstovų, kaip broliai Juškos, 
Ivinskis, bet ir tokių bajorų, kaip Poška ar Jurgis Pliateris (kuris lietuviškai rašė Lietuvos 
istoriją) ir kiti. O dabar, kai tautinio atgimimo pradai liaudyje ėmė reikštis nepaprastai 
intensyviai, jų poveikis smulkiajai bajorijai, miestelių ir mažesnių miestų gyventojams 
ir pagaliau, tik mažesniu mastu, ir žemvaldžiams taip pat turėjo sustiprėti. Taigi kartu 
su valstiečių socialine diferenciacija ir su naujojo klasinio veiksnio - proletariato - pa- 
sirodymu tautinio atgimimo judėjimas įtraukė dalį smulkiosios bajorijos bei mies- 
tiečių, kurių kultūrinis pamatas dar buvo giminingas liaudiškajam pradui, nepaisant 
lenkiškosios kultūros dominantės. Labiausiai šiam poveikiui atsparūs buvo - iš esmės 
tokie ir turėjo likti - stambieji žemvaldžiai bei didžiųjų miestų aukštoji miesčionija, 
kurie didžiąja dalimi tiek politiškai, tiek kultūriškai buvo polonizuoti; jie turėjo jau 
visiškai susiformavusį lenkišką tautinį identitetą ir išskyrus keletą atskirų asmenybių 
nebegalėjo lietuvišku kultūriniu pagrindu įsilieti į besiformuojančią lietuvių tautą“. 

Tokiu būdu tautos formavimosi proceso banga netrukus nubloškė lietuvius į deši- 
nę ir į kairę nuo pagrindinio jos branduolio - valstietijos. Šiame reiškinyje ir slypėjo 
diferenciacijos, kuri tuo metu pasireiškė, ištakos. 

Atgimimo procesas apima vis platesnius smulkiosios bajorijos (tačiau ne visos) 
sluoksnius ir etninės Lietuvos mažų bei vidutinių miestelių miestiečius-krikščionis (at- 
lietuvėjimo procesas aiškiai jaučiamas tokiuose miestuose kaip Panevėžys, Šiauliai, Ma- 
rijampolė ir netgi Kaunas), kartu jis apima bei glaudžiai susieja su tautos visuma ir tos te- 
ritorijos pakraščius [„kresus“] stabdydamas juose nutautėjimo fermentą ir stiprindamas 
lietuviškąjį tautiškumą (tai pasireiškia ne tik lietuvių liaudies išsilaikymu pakraščiuose 
[„kresuose“), bet ir pakartotina neseniai nutautėjusios jos dalies lituanizacija; tai būdin- 
ga ryčiausiam Zarasų pavieto pakraščiui, Vilniaus apskrities pavietams: Švenčionių, Ly- 
dos, Ašmenos bei vadinamajai Dzūkijai ir Suvalkų gubernijos Seinų pavietui). 

Apie XIX a. paskutiniojo dešimtmečio vidurį pirmieji iš bendros akcijos ėmė iš- 
siskirti socialistai. Iki tol socialistinis judėjimas Lietuvoje neturėjo tinkamų raiškos 
formų, nepaisant to, jog netrūko atskirų asmenų, ypač iš jaunimo tarpo, linkstančių 
į socializmą. Tokie pavieniai atvejai pasireikšdavo jau nuo praėjusio amžiaus 8-ojo 


* Priekaištai, lietuvių mesti lenkų dvarininkams Lietuvoje dėl jų lenkiškumo, yra nepagrįsti, žiūrint iš nūdienos taško. 


Negalime reikalauti iš dvarininkijos, kuri šiandien kultūrine prasme jau yra lenkiška, kad liautųsi buvusi savimi ir išsižadėtų 
savo individualumo. Tasai individualumas yra istorinės evoliucijos rezultatas: joje, o ne dabarties paskatose reikia ieškoti 
priežasčių to fakto, kad dvarininkija nepriėmė tautinio lietuvių atgimimo; juk negalime gyvų žmonių paversti istorijos įkaitais 
nei priekaištauti istorijai iš šiandienos politinių pozicijų. Nekalbėsiu apie tai, jog dvarininkija buvo nepalanki tautinio 
atgimimo procesui visuomeniniu ir klasiniu požiūriu. Tačiau grynai kultūriniu atžvilgiu ji taip pat negalėjo įsilieti į lietuvių 
tautos formavimosi procesą, kol jis vyko kultūriniu-etnografiniu pagrindu. Taip, mano nuomone, Lietuvos lenkų (čia kalbama 
tik apie nuolatinius krašto gyventojus, krajovcus („kraštiečius“)) įsiliejimas į tautinę lietuvių formaciją gali ir privalo 
įvykti, tačiau tik pilietiškumo pagrindu, nesikėsinant į jų lenkišką kultūrinį individualumą. 

dešimtmečio'. Daugiausia tai buvo bajoriškos kilmės universitetų studentai lenkai. Ta- 
čiau šis judėjimas, užuot veikęs tarp darbininkų ir užsiėmęs socialistine agitacija sa- 
vam krašte, tampa arba lenkiškų, arba rusiškų socialistinių organizacijų („Proletariat“ 
ir „Narodnaja Volia“) kadrų kalve. Iš jų tarpo galima paminėti Janavičių (Janowicz), 
Hrynieveckį (Hryniewiecki) ir kitus; vienas iš nedaugelio lietuvių - valstietiškos kil- 
mės Šliūpas. Tačiau lietuviškojo filialo nei „Proletariatas“, nei „Narodnaja Volia“ ne- 
turėjo. Sunaikinus „Proletariato“ organizaciją, lietuvių socialistų ryšiai su Rusija susti- 
prėjo; krašto socialistinės organizacijos vis dar nėra, Lietuva vis tebegamina socialistus 
eksportui. Socializmas lietuvių tautinio atgimimo rėmuose aptinkamas apie 9-ąjį de- 
šimtmetį, iš dalies kaip Šliūpo veiklos tarp Amerikos lietuvių išraiška. Šliūpas, kuris 
1883-1884 metais būdamas Aušros redaktoriumi, buvo visiškai pasinėręs į tautinę-kul- 
tūrinę veiklą, atvykęs į Ameriką po kurio laiko kovos su klerikalizmu bei polonizacija 
fone pasuka socializmo pozicijų link. Šliūpas yra tautinis socialistas. 1885 m. jo įkurtas 
Lietuviškasis Balsas buvo atvirai revoliucinis, antiklerikalinis ir vis labiau siekė remtis 
darbininkija, nors ir nepabrėždamas klasių kovos; tais pačiais 1885 m. Šliūpas išleidžia 
knygelę Išganimas vargdienio, o 1887 m. knygelę Polacy i Litwini (Lenkai ir lietuviai) - 
abi parašytos socializmo dvasia. Tačiau ši veikla nebuvo visuomeninės evoliucijos kraš- 
te išraiška, ji kilo ginčų Amerikos lietuvių kolonijose fone ir atspindėjo tik asmeninę 
Šliūpo bei saujelės jo bendraminčių Amerikoje poziciją. 1889 m. Lietuviškasis Balsas 
baigė savo egzistavimą. Po Aušros sustabdymo lietuvių inteligentijos dėl aukščiau iš- 
dėstytų priežasčių negalėjo patenkinti nei Lietuviškasis Balsas, nei klerikalioji Šviesa, 
ir tokiomis aplinkybėmis 1889 m. gimė Varpas. Aplink Varpą ir Ūkininką ėmė spiestis 
visa inteligentija, neabejinga lietuvių tautiniam atgimimui. Jų gretose buvo žmonių, as- 
meniškai simpatizuojančių socializmui. Varpas niekada nekovojo su darbininkų judė- 
jimu. Pažintis su nelegalia literatūra, o paskui ir su PPS* nariais dar labiau kai kuriuos 
asmenis patraukdavo socializmo pusėn. Krašte maždaug nuo 1887 m. miestuose ima 
kurtis socialistiniai rateliai, vykdantys agitaciją tarp darbininkų ir amatininkų. Iš dvie- 
jų krypčių - socialdemokratinės ir teroristinės - vyraujanti buvo socialdemokratinė. 
Žydų socialistinis judėjimas pasiekė netgi mažus miestelius. Lietuviai socialistai savų 
organizacijų dar nekuria. 1892 m. Tilžėje „Lietuvių Mokslo Draugystės Amerikoje“ dėka 
imama leisti Apšvieta, redaguojama Šliūpo. Tai radikaliai revoliucinio, su socializmo 
priemaišomis, pobūdžio leidinys (po 15 numerių jo leidyba sustojo); jame bendradar- 
biavo ir po Europą išsibarstę lietuviai. Po Apšvietos sustabdymo Šliūpas Amerikoje ima 


* 1870 m. Ženevoje turėjo pasirodyti utopinio socializmo idėjas propaguojantis laikraštis, kurio pavadinimas turėjo būti 


spausdinamas trimis kalbomis: lenkiškai - Zmowa, lietuviškai - Kuopos susitarimas, gudiškai - Hromadzki zhowor; rašo apie 
tai Limanowskis savo Historia ruchu społecznego w XIX stuleciu, 1890, p. 494. 
29 Polska Partia Socialisticzna - Lenkijos socialistų partija. - Ž. N. 

leisti jau grynai socialistinę Naują Gadynę. Krašto socialistai bendradarbiauja ir Varpe, 
ir Naujoje Gadynėje. Tuo metu kai kurios „varpininkų“ grupės (pvz., Maskvos studen- 
tai) laikosi prosocialistinių pažiūrų. Savo dalyvavimą nesocialistiniame Varpe jie aiškina 
tuo, kad: 1) absoliuti dauguma lietuvių yra valstiečiai, kurių socializmo idėjos nepaveiks; 
2) visų pirma keliami kultūriniai uždaviniai, kurie esamomis politinėmis sąlygomis yra 
sunkiai įvykdomi, tačiau būtini, kadangi tik kultūros lygio pakėlimas suteiks pagrindą 
socialistinei veiklai ir 3) naudojantis kultūriniu ir šviečiamuoju darbu galima palengva 
diegti liaudžiai socializmo koncepcijos fragmentus. Toks vertinimas buvo perdaug pe- 
simistiškas, kadangi iš bendro valstiečių skaičiaus mažažemiai bei bežemiai sudarė gana 
didelę dalį; taigi natūrali terpė buvo, tačiau ji nebuvo išnaudota dėl per didelio doktri- 
niškumo bei išankstinio nusistatymo, jog tik miesto pramoninė darbininkija yra prole- 
tariatas, o visa kita yra konservatyvi „smulkiaburžuazinė“ valstietijos masė. 

Toji socializmui prijaučianti inteligentija, sudaranti kraštutinį kairįjį Varpo spar- 
ną, tai daugiausia besimokantis jaunimas arba mažųjų Lietuvos miestų ir miestelių 
inteligentija. Didžiųjų miestų (Vilnius, Kaunas) evoliucija kita. Jau kiek anksčiau 
Vilniuje steigėsi atskiri maži socialistiniai būreliai. 1892-1893 metais ten atsiranda 
du neblogai organizuoti socialistiniai rateliai, veikiantys tarp amatininkų mokinių, 
odminių, bravorų darbininkų ir pan. Jų veikla buvo daugiau kultūrinė - rengti susi- 
būrimus, šviesti, agituoti ir platinti literatūrą. Nuo 1894 m. socialistai ima aktyviau 
reikštis ir Kaune. Kalbine prasme tie rateliai dar buvo beveik be išimties lenkiški. 

Nuo 1895 m. lietuviai socialistai „varpininkai“ vis labiau buriasi ir siekia atsis- 
kyrimo; šie metai ta prasme yra lūžio metai. Skilimas „varpininkų“ gretose gilėja ir 
plečiasi (tai atsispindi ir Varpo puslapiuose). Tais pačiais metais jie organizuojasi į 
„Lietuvių socialdemokratų kuopą“, kurią sudaro daugiausia Maskvos studentai. Kuo- 
pa išspausdino nemažai socialistinio turinio brošiūrų (1893 m. maskviečių ratelio pa- 
stangomis buvo išleista pirmoji brošiūra apie mokesčius Genių dėdė). 

Tuo metu Vilniuje ir Kaune nuvilnijo areštų banga, kuri sutrikdė ten veikusių 
ratelių (ypač vieno jų) darbą. Vis dėlto judėjimas auga. 1896 m. Vilniaus socialistai, 
kurie jau buvo pradėję dirbti tarp lietuvių darbininkų ir patys mokėsi lietuvių kalbos, 
suartėja su lietuvių socialistais, susibūrusiais Kuopoje, ir taip gimsta LSDP - Lietuvių 
Socialdemokratų Partija“. 


* 


Apie tai plačiau žiūrėti: p. Mazowieckio Historya ruchu socyalistycznego w zaborze rosyjskim, p. 400-409, Varpas Nr. 2, 
1904 m. ir Amerikos lietuvių socialistų laikraštyje Kova Nr. 18, 19, 20, 21, 1907 m. ir t. t., Tais pačiais 1896 m. susikuria vadi- 
namoji „Lietuvos darbininkų sąjunga“, gerokai besiskirianti nuo LSDP. Tuomet, kai LSDP laikosi valstybės decentralizacijos 
krypties, LDS laikosi rusiškojo valstybingumo pozicijos, kovoja su LSDP federalizmu, laikydama tai atgyvena, viduramžiškų 
partikuliarizmu, priešišku proletariato interesams ir neatitinkančių kapitalizmo vystymosi tendencijų. LDS veikia tik tarp 
lenkiškai kalbančių darbininkų ir netiki lietuvių tautos atgimimu. LDS leido hektografinį laikraštėlį Darbininkų apžvalga; 
etnografinėje Lietuvoje jokios įtakos neturėjo. LDS gyvavo nuo 1896 iki 1900 metų, kada susiliejo su lenkų socialdemokratiniu 
judėjimu bendru pavadinimu „Lenkijos Karalystės ir Lietuvos socialdemokratija (LK (ir) LSD)“. 


159 


Taigi diferenciacijos klasiniu pagrindu iniciatyva kilo iš socialistų stovyklos. Beje, 
tai buvo visiškai natūralu. Tautinio atgimimo judėjimo viduje augantys proletariato 
poreikiai vis sunkiau beišsiteko esamuose rėmuose, atitinkančiuose daugiau vals- 
tietijos poreikius. Taigi proletarinis judėjimas greičiau už kitus suvokė savo klasinį 
atskirumą, nebetelpantį bendruose tautinio judėjimo rėmuose. Iš jo turėjo kilti sepa- 
ratistinė iniciatyva, nes tai buvo jam naudinga. Iš kitos pusės, inteligentija, išaugusi 
marksizmo įtakoje ir iki tol besitenkinanti vien teoriniais straipsniais Varpe arba ats- 
kirų „varpininkų“ lenkimu savo pusėn, jautė poreikį pradėti savarankišką veiklą. 

Visos šios tendencijos fokusavosi LSDP, kurioje dėl ilgą laiką dominavusių inte- 
ligentų, kurie laikytini Markso mokiniais daugiau teorinėje plotmėje, o ne dėl be- 
tarpiškos klasinės proletarinės jų pozicijos, buvo ignoruojami žemės ūkio darbinin- 
kų - gausiausios socialinės grupės šalyje - klasiniai poreikiai, o buvo favorizuojama 
negausi miesto smulkioji darbininkija. 

1896 m. buvo paskelbta LSDP programa. Prieš išvardinant atskirus postulatus 
buvo pateikta bendroji motyvacija; joje randame išreikštus socialistinės koncepcijos, 
taikomos Lietuvos sąlygomis, principus, būtent: kapitalistinės gamybos vystymasis 
po baudžiavos panaikinimo, masių proletarizacija ir iš čia plaukianti klasių kova bei 
organizavimosi klasiniu pagrindu poreikis, privatinės nuosavybės ir gamybos kon- 
centracijos kritika, socialistinės santvarkos pagrindimas, tarptautinio proletariško 
solidarumo principo pabrėžimas, laisvės būtinybė klasių kovos, nukreiptos į socia- 
lizmo sukūrimą, vystymuisi. Po šios bendrus principus aprašančios dalies prasideda 
tikroji LSDP programa (programa minimum). Pirmasis postulatas: „Savarankiška de- 
mokratinė jungtinė valstybė, susidedanti iš Lietuvos, Lenkijos ir kitų (?) šalių, sukurta 
remiantis laisvos federacijos principu“. Toliau seka programiniai punktai, liečiantys 
a) Jungtinės valstybės politinę organizaciją ir b) darbininkų klasės ekonominius po- 
reikius. Daugelyje punktų apie politinę santvarką randame: visuotinio, lygaus ir slap- 
to balsavimo, esant garantuotai visuotinių rinkimų teisei, taikant proporcinę sistemą, 
įvedimą; valdininkija ir išrinktieji deputatai yra atšaukiami ir apmokami; provincijų 
ir valsčių savivaldą; teisę rengti referendumus; kasmetinį mokesčių tvirtinimą; visų 
piliečių lygybės reikalavimą; žodžio, spaudos, susirinkimų, būrimosi į draugijas lais- 
vę; milicijos steigimą; tarptautinius arbitražinius teismus, nemokamus ir renkamus 
teismus; mirties bausmės panaikinimą; tikėjimo laisvę; religinės draugijos gali būti 
tik privačios; nemokamą privalomą mokslą; nemokamus gydymą, vaistus ir laidoji- 
mą, progresyvinius mokesčius (nuo pajamų, turto ir paveldėjimo); laipsnišką pavel- 
dėjimo laisvės apribojimą; tarpinių mokesčių, muitų ir premijų ir pan. panaikinimą. 
Daugelyje ekonominės programos (darbininkų klasinių poreikių srityje) punktų kal- 
bama visų pirma apie įstatymų leidybą, įteisinančią: normalią (8-ių valandų) darbo 

dieną, draudimą dirbti ir samdyti darbui vaikus iki 14 metų, paauglių (14-18 metų) 
darbo apribojimą iki 6 valandų per parą, naktinio darbo uždraudimą, išskyrus tas 
pramonės šakas, kur to negalima išvengti dėl technologinio proceso ypatumų arba 
dėl visuotinio labo, vienkartinį 36 valandų poilsį per savaitę, apibrėžtą minimalų už- 
darbį (lygų moterims ir vyrams už tą patį atliktą darbą), mokesčio natūra bei akordi- 
nio apmokėjimo uždraudimą; fabrikų ir amatininkų dirbtuvių higienos reikalavimus, 
pagaliau - kūdikių besilaukiančių moterų teisines garantijas; toliau apibrėžiama vals- 
tybės globa darbininkų ir jų šeimų narių ligos, senatvės ir nedarbo atveju; valstybinė 
gamybos proceso priežiūra, darbo sąlygų reguliavimas tiek kaime, tiek ir mieste; nu- 
rodoma, jog darbo įstatymai privalo apimti kaimo dirbančiuosius, amatininkus, pre- 
keivius bei namų patarnautojus nežiūrint lyčių skirtumų: lyčių inspekcijos (iš abiejų 
lyčių atstovų) steigimas, renkant šią inspekciją iš darbininkų tarpo; teisė streikuoti, 
teisė jungtis į draugijas ir apskritai darbininkiško judėjimo pripažinimas; darbo bir- 
žos ir darbininkų sekretoriato steigimas; pagaliau - laipsniškas žemės, darbo įrankių 
ir komunikacijos priemonių suvisuomeninimas“. 

Tokie būtų pagrindiniai programos teiginiai. Toliau išvardijami taktikos principai 
bei atskirų politinių ir valstybinių problemų, susijusių su programinėmis nuostatomis 
(Rusijos konstitucijos klausimas, požiūris į Lenkiją, Latviją ir t. t.), sprendimo būdų 
aprašymai. Sustosiu ties jais, kadangi jie leidžia suvokti tuometinių Lietuvos socialde- 
mokratų koncepciją. Taktikoje reikėtų išskirti aiškų dviejų pagrindinių - ekonominio 
ir politinio - klausimų lygiavertį akcentavimą. Artimiausi tikslai (programa mini- 
mum) yra „kiaurai“ politiniai: nepriklausoma federacinė valstybė; šio tikslo siekti 
reikia visuotine betarpiška veikla, o ne sąmokslo ar terorizmo būdu; pasiruošimas jai 
turi būti klasiniais interesais paremta ekonominio gyvenimo pertvarka. Lietuviškame 
programos tekste, kur kalbama apie taktiką, skaitome: „Lietuviška socijaldemokra- 
tija, kaipo partijinė organizacija darbinįku luomos, stengiasi pakelti kuonoplačiau- 
sią, judėjimą masomis. Deleito šendien varo ji agitaciją, pasiremdama ant dabartini 
ekonomišku proletarijato reikalu, tikėdamasi, jogei artymiausioje ateitėje darbininku 
masa bekovodama ant ekonomiškos dirvos susirems su administracija, ginančia rei- 
kalus buržuazijos, ir pažis visą nuodugninį nesutikimą reikalu darbininku luomos 
ir vyriausybės. Matydama stačiame susitikime lietuviško proletarijato su vyriausybe 
svarbiausią momentą dėl pamokinimo, ir prirengimo Žmoniu prie aktyviško politiško 
veiklumo, lietuviška socijaldemokratija mokina šendien darbininku luomą politiškai 


* Šis paskutinysis punktas bendrame sąraše atrodo nenuoseklus, kadangi gali pasirodyti, jog turime reikalą ne su revoliu- 


ciniu socializmu, bet kalbama vien apie palaipsnį visuomenės reformavimą; tačiau bendrojoje programos dalyje, kur išdėstyti 
LSDP koncepcijos principai, perėjimas prie socialistinės santvarkos išreiškiamas revoliucinio marksizmo dvasia. Taigi čia yra 
tiesiog suklysta formuluojant. 

pavieniui ir masomis, naudodamasi kiekviena atsakančia aplinkybe“. Apie profe- 
sines sąjungas: „kadangi tiktai darbininkiški susivienijimai gali užtikrinti laimėjimą 
dabartinėje kovoje proletarijato su skriaudikais; Kadangi darbininkiški susivienijimai 
susipažinę su svarbumu luominės kovos kaip ekonomiškoje, teip ir politiškoje josios 
dalyje, gali buti reguliariška proletarijato armija; Kadangi ant galo politiškas surėdy- 
mas Rusiškos viešpatystės nedaleidžia legališku darbinįkišku susivienijimu - lietu- 
viška sociajaldemokratija imasi sutaisyti paslaptinį suorganizavimą darbinikišku su- 
sivienijimu prisitaikant prie politišku sanlygu. Kadangi valdžia su ypatišku inirtimu 
persekioja kiekvieną šešėlį politiškos kovos, lietuviška socijaldemokratija pripažįsta, 
kad pristaikymas prie politišku sanlygu reikalauja dabar atskirti grynai darbininkišką 
organizaciją nuo politiškos organizacijos darbininku luomos, įtaisydama susinešimą 
tų organizaciju per atskyrias asabas“. Tokie tad programos taktiniai akcentai. 

Toliau apibrėžiamas partijos požiūris į vadinamąsias tarpines klases (užimančias 
ekonomiškai tarpinę vietą tarp viešpataujančių klasių ir proletariato ir, anot grynos 
socialdemokratinės koncepcijos, pasmerktų proletarizacijai): „Paženklindama savo 
savystovę luominę politiką ir rupinimąsi saugoti darbininku judėjimą nuo išklydimo 
iš kelio ir nuo kompromisu su kitomis luomomis, lietuviška socijaldemokratija įpač 
nurodo ant reikalingumo mokįti pareigines luomas, t. y. smulkmiesčionis ir ukinįkus, 
apė tai, koksai yr palinkimas ekonomiško žengimo ir kaip iš to išeina solidariškumas 
pereiginiu luomu su pasistengimais ir siekiais proletarijato. Visa pirma dalis programo 
minimum (pažymėta aukščiau raide: a). ), kaipo abelnai demokratiška, yra vienokia 
dėl darbininku pereiginiu luomu. Tik prie tokiu konstitucijos pamatu reikalai smulkios 
buržuazijos ir ukininku mažiausia nukentės ir neteip skaudus bus ju perėjimas į kitokį 
padėjimą draugijoje (t. y. proletarizacija; - prierašas autoriaus); lygiai kaip ir išėjimą iš 
savo vargu šendienykščiame surėdyme atras jos tiktai socijalistiškoje draugijoje“ 

Toliau politinėje programos dalyje aptinkame punktus dėl žydų proletariato Lie- 
tuvoje: „Lietuviška socijaldemokratija, - pažymėdama, kad socijališkai partijinei 
organizacijai žydiško proletarijato priguli pilna tiesa statyti sav politiškus ir nacijo- 
nališkus siekius ir pasistengimus, - atkreipia visgi jo akis, jogei reikalai žydiško pro- 
letarijato Lietuvoje reikalauja kuonoartyniausio susivienijimo ir solidariškumo jo su 
krikščionišku proletarijatu, kaipo gyventoju tos pačios šalies ir jog užganėdimą savo 
medegišku ir poltišku reiklavimu žydiškas proletarijatas gali atrasti tiktai busenčioje 
federališkoje respublikoje“. 


30 Ši ir kitos citatos paimtos iš originalo: Programas Lietuviškos Social-demokratiškos Partijos, [b. v.], 1896. 

* Matome, kaip skeptiškai LSDP traktavo visuomeninę bei ekonominę smulkiųjų žemės savininkų evoliuciją. Pagal šią 
koncepciją smulkioji valstietija buvo pirmas kandidatas tapti proletariatu. Tokiomis aplinkybėmis nebuvo nė kalbos apie 
gyvybinių jos interesų vystymosi galimybes. 

Dar toliau randame labai įdomų politinį motyvą, aiškiai apibrėžiantį federacinę 
valstybę, anot programos minimum, susidedančią iš Lietuvos, Lenkijos ir „kitų“ (ko- 
kių?) šalių. Čia sužinome apie federacijos sudėtį. Skyriuje, pavadintame „Lenkijos, 
Latvijos, Baltarusijos ir Rusios (Ukrainos) klausimai“, skaitome: „Kadangi reikalai 
proletarijato tu šaliu politiškame padėjime yra visiškai vienodi su reikalais lietuviš- 
ko proletarijato, kadangi tik išvien-ainantis politiškas veiklumas darbininku luomos 
visu paminėtu šaliu užtikrins jiems užganėdinimą ju luominiu reikalavimu, - lietu- 
viška socijaldemokratija stato san sekančius siekius: 1) Susitarti su socijalistiškomis 
organizacijomis proletarijato Lenkijos, Latvijos, Baltarusijos, ir Mažrusijos, idant iš- 
vien prisirengti prie kovos su prispaudimu slėgenčiu juos visus. 2) Pastatyti prieš tu 
šaliu proletarijata reikalingumą įnešti į ju programą minimum reikalavimą laisvos, 
federališkos demokratiškos respublikos“. Prieraše nurodoma, jog Lenkijos proletari- 
atas šį norą jau pareiškė. 

Ir pagaliau „Rusijos konstitucijos klausimu“: „Lietuviška socijaldemokratija, soli- 
darizuodama su socijalistiškomis organizacijomis Rosijos proletarijato, pažymi, kad 
kova už savystovę federališką respubliką yra lygi kovai Rusijos proletarijato už kuono 
plačiausią politišką laisvę, kad viena kova dapildo kitą, kad suardymo rusiškos vieš- 
patystės reikalauja laisvas lavinimas darbininku luomos visu šaliu. Kaslink abelnai 
rusiškos konstitucijos, tai lietuviška socijaldemokratija apreiškia, kad jeigu ji (konsti- 
tucija) butu galima ankščiaus, neg išmuš adyna kovos už laisvą respubliką, ji dalyvaus 
toje kovoje, bet ir po įgijimui konstitucijos kovos toliaus už savo platesnį siekį“. 

Taip atrodė LSDP programos koncepcija, suformuluota partijos atsiradimo 
metais. Tokia ji iš esmės išliko iki šio laikmečio pabaigos, t. y. iki 1904-1905 m. 
valstybinės krizės pradžios; tam tikrų pakeitimų buvo padaryta 1897 m. Visos 
LSDP vystymąsi šiuo laikotarpiu galima padalinti į du periodus: 1896-1899 metai 
ir periodas maždaug nuo 1901 iki 1904 metų. LSDP siekė vadovauti visai politi- 
nei veiklai, koordinuoti visų pastangas, kurios, kaip matėme, jau reiškėsi dar prieš 
partijos atsiradimą, tačiau nebuvo įgavusios griežtesnių jas apibrėžiančių formų. 
Kaime ligi tol buvo nuveikta labai mažai ir tik kur ne kur pavykdavo išplatinti so- 
cialistinio turinio knygeles. Miestuose - Vilniuje ir Kaune - darbas jau buvo toliau 
pažengęs; ten kūrėsi darbininkų, skaitymo ir savišvietos rateliai, buvo steigiamos 
šalpos kasos, buvo organizuojami lokaliniai streikai, įvesta tradicija švęsti Gegu- 
žės pirmąją, sėkmingai buvo platinamos brošiūros ir spauda. Nuo 1896 m. LSDP 
perėmė savo pirmtakų tradicijas ir toliau tęsė pradėtą veiklą. Partija daugiausia 
reiškėsi miestuose; jos veikloje vyravo ekonominiai ir kultūriniai klausimai: mo- 
kymas, savišvieta, streikai. Naudojamasi buvo lenkų socialistine literatūra, kadan- 
gi didesniuose miestuose, kurių gyventojai - darbininkai ir amatininkai - buvo 

polonizuoti, veikla buvo vykdoma lenkų kalba. 1896 m. LSDP leido laikraštuką 
Lietuvos Darbininkas lenkų ir lietuvių kalbomis; nuo 1897 m. - laikraštuką Aidas 
Lietuvos darbininkų gyvenimo tai lenkų, tai lietuvių kalba. Buvo leidžiami įvairūs 
atsišaukimai, raginantys streikuoti, demaskuojantys valdžią ir buržuaziją, proginiai 
(susilaukė plataus atgarsio atsišaukimas Muravjovo paminklo Vilniuje atidarymo 
proga 1888 m.). LSDP spausdino įvairias brošiūras lietuvių bei lenkų kalbomis. 
Kaimuose pirmosios LSDP užuomazgos pasirodė tik Suvalkų gubernijoje. 1898 m. 
susikūrė „Užrubežinis susivienijimas LSDP“, kuris iš esmės užsiėmė vien leidybine 
veikla. Tuo laikotarpiu įvyko keli partijos suvažiavimai. Persekiojimai iš valdžios 
pusės nesiliovė; šiuo atžvilgiu skaudžiausi buvo 1899 metai; areštai ir represijos la- 
bai susilpnino partiją, laikinai sustabdė bet kokią jos veiklą. 

Represijų išvengė tik pavieniai nariai - partija buvo išblaškyta. Tačiau pamažu or- 
ganizacija vėl buriasi. Studentija ir apskritai besimokantis jaunimas vis labiau linksta 
prie socializmo idėjų ir revoliucinės kovos. Čia labiausiai reiškiasi Peterburgo studentai 
lietuviai, kurie renka rinkliavas, stengiasi paveikti visą lietuvių jaunimą, agituoja Peter- 
burgo lietuvių darbininkus bei vykdo agitaciją savo krašte, išspausdina keletą brošiūrų. 
Jų pavyzdžiu seka kai kurie Maskvos ir Dorpato [Tartu] studentai, negausus užsienyje 
studijuojantis jaunimas, pagaliau - Mintaujos, Liepojos, Rygos, Šiaulių ir Marijampo- 
lės gimnazistai. Jaunimas aktyviai prisideda prie partijos atkūrimo. Kuriasi lietuvių 
darbininkų organizacijos Rygoje, Liepojoje. LSDP brošiūros plinta Šiauliuose, Panevė- 
žyje. Ant partijos griuvėsių Vilniuje ir Kaune kūrėsi ir steigėsi kitos partijos - ypač PPS 
(Polska Partya Socyalistyzczna - Lenkijos socialistų partija (LSP). Lietuvos jaunimas 
visas jėgas skiria partijos atkūrimui, imasi partinės spaudos reikalų ir 1901 m. Lon- 
done lietuvių kalba išleidžiamas Darbininkų Balsas. Apskritai nuo šiol, įveikusi krizę, 
partija tampa kur kas daugiau lietuviškesnė nei anksčiau. Prie to prisidėjo darbas lie- 
tuvių darbininkų kolonijose už šalies ribų bei veikla mažesniuose miestuose, tokiuose 
kaip Šiauliai, Panevėžys, o vėliau — ir veikla tarp kaimo proletariato. 1902 m. sausio 
mėnesį po ilgesnio laiko įvyksta V LSDP suvažiavimas, kuriame buvo apibrėžta par- 
tijos organizacija ir sutarta dėl tolesnių veiksmų. LSDP taip pat ėmė leisti Echo žycia 
robotniczego na Litwie („Lietuvos darbininkų gyvenimo aidas“) lenkų kalba. 1902 m. 
buvo išleista keletas brošiūrų; partija dalyvavo organizuojant gegužės demonstraciją 
Kaune. 1903 m. partijos konferencijoje nutarta daugiau dėmesio skirti darbui kaime. 
Toliau buvo platinamos brošiūros, spauda, organizuojami partiniai rateliai, o miestuo- 
se - streikai. Nuo 1903 m. sustiprėja atsišaukimų leidyba; būtent - imtasi leisti ne tik 
vietinės reikšmės atsišaukimus, liečiančius kokį nors faktą arba miestą, bet adresuotus 
visos Lietuvos proletariatui, ir jie būdavo platinami visoje šalyje. 1903 m. brošiūrų ti- 
ražai taip pat išaugo. Taip bendrais bruožais būtų galima apibūdinti LSDP veiklą iki 

1904 m.“, kada valstybinės krizės akivaizdoje socialistinis judėjimas sustiprėja ir jame 
ima ryškėti pokyčiai didesnio realizmo link tiek jos koncepcijoje, tiek programoje. 
tariamuoju laikotarpiu aiškiai tautinis. LSDP siekia organizuoti 


proletariatą ne tiek teritoriniu, kiek tautiniu bei kultūriniu pagrindu. Tuo pagrindu ji 
siekia patraukti savo įtakon lietuvių darbininkus už krašto ribų, o šalyje siekia apimti 
ir lenkakalbius, kuriuos laikė nutautėjusiais lietuviais. Šiuo aspektu išryškėja LSDP 
kova su kitomis tautinėmis organizacijomis, visų pirma su PPS Vilniuje ir Kaune.” 
Iš čia kyla įvairūs lokaliniai nesusipratimai. Ši padėtis radikaliai pasikeis revoliucijos 
metu, kai LSDP taps teritorine organizacija, t. y. proletarine Lietuvos, o ne tik 
lietuvių partija. 

Rusijos socialdemokratijos atžvilgiu LSDP užėmė rezervuotą poziciją dėl jos vals- 
tybinio centralizmo tendencijų. Ji neatsiribojo nuo dalyvavimo kuriant naują Rusijos 
konstituciją, tačiau lygia greta deklaruoja kovą už politinę savo šalies nepriklausomy- 
bę. Teritorinis rusų socialdemokratų principas buvo nuolatinėje kolizijoje su LSDP 
propaguotu tautiniu bei kultūriniu principu. 

LSDP veiklos pobūdis yra suderintas su taktinėmis programos nuostatomis. Ne- 
abejotina pirmenybė atiduodama masinei organiškai veiklai prieš teroristinę veiklą, 
kurią vertina neigiamai, netikėdama jos efektyvumu. Antiteroristinė nuostata išliks 
partijoje visą laiką. Netgi revoliucijos metu, kai teroras gali būti laikomas ne tik takti- 
kos dalimi, bet ir vienu jos papildų ar jos raiškos elementų, LSDP žiūri į jį skeptiškai. 
Taip, pavyzdžiui, Plevės nužudymas, kuris tuometinėmis augančios masių revoliu- 
cinės įtampos sąlygomis neabejotinai buvo papildomas ir pagreitinantis visuotinės 
betarpiškos kovos pradžią veiksnys, LSDP organas Darbininkų Balsas, likdamas išti- 
kimas savo principams, apskritai kritikuoja terorą. Organinės veiklos principas LSDP 
programoje apima ne tik politikos, bet ir ekonomikos sferą. Atsispindi tai tiek parti- 
nėje literatūroje, tiek ir partijai organizuojant streikus. 

Didžiausia LSDP klaida, tapusi jos silpnumo priežastimi, buvo nepakankamas 
dėmesys kaimo proletariatui. Lietuva nėra pramoninė šalis; pramonės proletariatas 
sudaro nedidelį gyventojų nuošimtį; tuo tarpu kaimo proletariatas yra gausus ir galė- 
tų tapti puikiu politinės bei profsąjungų veiklos pagrindu. Silpnas pramonės išsivys- 
tymas sąlygoja didelę emigraciją į Ameriką, Angliją, Afriką ir pan., tiek ir į didelius 
kaimyninius Latvijos, Infliantų, Rusijos pramoninius centrus ir uostus (Liepoją, Min- 
taują, Rygą, Dinaburgą [Daugpilį], Peterburgą). Taigi LSDP sekė paskui lietuvį darbi- 
ninką į jo uždarbiavimo vietas, užmiršdama likusį šalyje kaimo darbininką. Klasinis 


* Žiūrėk Kova, socialistinis Amerikos lietuvių savaitraštis, straipsnis „Lietuvių socialdemokratų „partija“, Nr. 18, 19, 20 ir 

kaimo žmonių susiskaidymas Lietuvoje jau buvo toli pažengęs; kaimo bendruomenė 
(„obščina“) čia nestabdė, kaip Rusijoje, diferencijavimosi proceso, kadangi jos Lie- 
tuvoje iš viso nebuvo; taigi jei Rusijos partijos, atstovaujančios valstietiją, turėjo būti 
revoliucinio agrarinio pobūdžio partijos, tai Lietuvoje be partijų, atstovaujančių vi- 
duriniesiems valstiečiams, ir liaudininkų, atstovaujančių mažažemei valstietijai, dar 
likdavo didžiulė veiklos erdvė organizuojant kaimo proletariatą. Tai buvo labai palan- 
ki dirva ekonominei ir politinei veiklai, tinkamai nepanaudota, bet jau subrandinta 
klasinių kaimo darbininkijos poreikių. 

Miestuose negausaus pramoninio proletariato fone vyko kelių tautinių politinių 
partijų ginčai ir jų tarpusavio konkurencija dėl įtakos jam, tuo tarpu didžiuliai kai- 
mo darbininkų poreikiai nesulaukė tinkamo dėmesio. Tačiau sunku dėl to kaltinti 
LSDP, kadangi nemažai priežasčių, nepriklausomų nuo partiečių valios, sunkino jos 
kelią į kaimą, nors, be abejonės, tai buvo ir viena LSDP silpnumo priežasčių. Sąly- 
gos partiniam darbui buvo palankesnės mieste (didesnis žmonių skaičius, lengvesnė 
konspiracija, lengviau steigti būrelius, skleisti propagandą ir t. t.). Taigi pirmaisiais 
LSDP veiklos metais partinis darbas kaime iš esmės visai nevyko - viskas baigdavosi 
bandymais platinti socialistinę literatūrą. 

Po 1899 m. represijų partinio darbo sąlygos buvo sunkios. Tik po LSDP atkūrimo, 
kai partija ėmė augti kartu bręstant ir revoliucinėris nuotaikoms visoje šalyje, jos 
veikla plėtėsi ir gilėjo. Netrukus LSDP ima veikti ir tarp kaimo proletariato; šis posū- 
kis kaimo link pasirodys labai naudingas abiem pusėm. 1903 m. partinė konferenci- 
ja nurodo plėsti veiklą kaime, Darbininkų Balso puslapiuose ima atsispindėti kaimo 
proletariato poreikiai, imami steigti partiniai kaimo darbininkų rateliai. Tai labiau- 
siai būdinga Kauno gubernijai, ypač rytinei jos daliai. Ukmergės pavietas (Kupiškis, 
Anykščiai) vienas pirmųjų įsijungia į šį judėjimą, o situacija Panevėžio ir iš dalies 
Zarasų pavietuose taip pat palanki. Turtingesnėje Suvalkų gubernijoje socialistinis 
judėjimas buvo silpnesnis. 

Baigdamas trumpą LSDP veiklos aprašymą ikirevoliuciniu laikotarpiu noriu ypač 
pabrėžti jos posūkį kaimo link, įvykusį 1903 m. 

Norėčiau pridurti, jog su LSDP susikūrimų nesibaigė atskirų lietuvių socialistų 
bendradarbiaviinas su Pagrindiniu dermokratinio y judejimo branduoliu, ae aga 
priejų a šį bendradarbiavimą laiko kultūrine akcij a; socialdemokratų spau- 
da kolportuojama į Didžiąją Lietuvą kartu su „varpininkų“ leidiniais; tie patys asmenys 
ne kartą dalyvauja tiek socialdemokratų, tiek demokratų susibūrimuose bei suvažia- 
vimuose (žr. Draugas Nr. 3, 1905 m. p. 38). Tik maždaug nuo 1902 m. susiskaldymas 
aštrėja, ir demokratams susijungus i LDP pamažu šios dvi srovės galutinai atsiskiria. 

Kalbant apie partijų kūrimąsi ir apie lietuvių politinės kovos formas paminėsiu 
1903 m. įkurtą pagalbos politiniams kaliniams ir tautinio judėjimo aukoms organiza- 
ciją. Ji vadinosi „Kankinių kasa“ ir buvo nepartinė. „Kankinių kasos“ užduotis buvo 
„remti visas lietuvių politinio ir tautinio judėjimo aukas, nepaisant jų asmeninių įsitiki- 
nimų (žr. „Kankinių kasos“ komiteto atsišaukimą 1903 m. lietuviškuose laikraščiuose). 

Gerokai vėliau nei socialistai ėmė kristalizuotis vadinamieji lietuviai demokratai, 
kurie sudarė „varpininkų“ branduolį. XIX a. paskutiniojo dešimtmečio antroje pusėje 
aplink Varpą buriasi įvairių pažiūrų inteligentija be aiškesnių organizacinių ir progra- 
minių nuostatų, tačiau skirtumai tautinės inteligentijos, kurios saviraiškos organu turė- 
jo būti Varpas, gretose vis auga. Tai nėra sąmoningas ar atviras konfliktas, o tik visuo- 
meninės-tautinės koncepcijos skirtumų atsiradimas, sąlygotas viso tautinio atgimimo 
proceso plėtotės. Šios koncepcijos rėmuose ima formuotis dvi savarankiškos idėjinės 
srovės, kurių pirmąją apibrėžiau kaip radikaliai liaudišką, o kitą - kaip nacionalistinę vi- 
suomeninėje srityje, o politinėje sferoje - linkstančią į diplomatiją ir sutarimo paiešką. 

Pirmosios atstovai yra tikrieji pradinio etapo Varpo koncepcijos perėmėjai; jų ne- 
tenkina vien meilė tėvynei, jos kalbai, istorinei tradicijai, kultūrai, suvokiamai abs- 
trakčiai ir atsietai nuo konkrečių liaudies poreikių, tarsi už visuomeniškumo ribų. 
Jie yra radikalai ir tautos vystymąsi glaudžiai sieja su visos visuomenės vystymusi. 
Išauklėti organiško vystymosi idėjų dvasia ir stipriai paveikti marksizmo, jie nesutin- 
ka su grynojo nacionalizmo pozicija ir kuria visuomenę klasiniu pagrindu. Remtis 
pasiryžę visų pirma „liaudimi“, kurią suvokia kaip dirbančiųjų klases; juos 
mažai jaudina kunigaikščių Lietuva ir noras patraukti į savo pusę tautinę aristokra- 
tiją. Jų patriotizmo pagrindas - liaudiškoji. Lietuva; lietuviškojo socializmo apraiškas 
sutinka palankiai, kaip teigiamą tautinio atgimimo elementą. Sutikdami socialistams 
perleisti proletariato poreikių tenkintojo vaidmenį, norėtų, kad Varpo idėjinė srovė, 
populiariai suformuluota kaip „tautinė“, atspindėtų visų dirbančiųjų poreikius aps- 
kritai, kitaip tariant - remtųsi liaudimi plačiąja šio žodžio prasme; „tautiniam“ judė- 
jimui norėtų suteikti aiškiai demokratinį pobūdį. Iš čia kyla nesutaikomas jų požiūris 
į valdžią ir valstybės politinę santvarką; jų netenkins valdžios nuolaidos lietuviškų 
raidžių draudimo byloje, lietuviškos raštijos legalizavimas ar nuolaidos tam tikrose 
tautinės kultūros srityse. Siedami draugėn kultūros ir visuomenės vystymąsi, o pas- 
tarąjį laikydami liaudies poreikių tenkinimo veiksniu, suvokia, jog bet koks „kultū- 
rinis“ laimėjimas tokioje politinėje santvarkoje, kurioje liaudies poreikiai negali būti 
tinkamai išreiškiami, iš esmės negali būti laikomas patenkinamu tautinės kultūros 
požiūriu. Tuo remiasi jų kovos prieš bet kokius kompromisus ir prisitaikėliškumą 
pagrindas. Tokie yra jaunieji „varpininkai“, Varpo ir Ūkininko bendradarbiai, akty- 
viausieji šios srovės veikėjai. 


Kartu reiškėsi ir nacionalistinė kompromisinė idėjinė kryptis, nuolat auganti, 
bet nenutraukianti ryšių su Varpu, o siekianti įgauti pranašumą bendro judėjimo 
viduje. Šiai krypčiai atstovauja visų pirma lietuvių inteligentija, besiburianti įvai- 
riose lietuvių kolonijose už krašto ribų (Pabaltijo ir Rusijos miestuose), atskiri inte- 
ligentai specialistai, turtingesni asmenys, mažiau linkę pasišvęsti kovai ir netektims 
(nekalbu apie pigines aukas), pagaliau silpnesnės ir pasyvesnės asmenybės. Tų nuo- 
saikiųjų, filisterių", atžvilgiu socialistai, jaunimas ir „varpininkų“ radikalusis spar- 
nas negailėjo priekaištų ir kaltinimų. Kaltino, jog daug lietuvių inteligentų tiesiog 
vegetuoja, greitai tampa filisteriais, atsiduoda asmeninei karjerai, mažai dirba tautos 
labui, mažai jėgų skiria visuomeninei veiklai. Taip priekaištavo Varpas ir Kudirka, 
priekaištavo ir kiti laikraščiai, pabrėždami jų darbų ir jaunystės idealų neatitikimą, 
tapimą miesčionimis, pasidavimą kompromisams, veiksmų skaidrumo trūkumą, 
žodžiu - vienų karjerizmą ir nuoširdaus radikalizmo trūkumą kitų veiksmuose. Šie 
priekaištai, nors ir reikalingi, nes kėlė visuomeninės atsakomybės lygį, ne visada buvo 
besąlygiškai teisingi. Jei Varpo akcijos pradžioje vieni buvo aiškiai pasišventę imtis 
veiklos, o kiti akivaizdžiai apimti depresijos, tai vėliau viskas klostėsi kitaip. Žinoma, 
Aušros laikų situacija negalėjo pasikartoti: tada visą lietuvių inteligentų saujelę buvo 
apėmęs galingas ir jaunatviškas entuziazmas; dabar gi jų yra daugiau, bet ne visi jie 
liepsnoja vieningo entuziazmo liepsna. Be jaunime ir atskirų asmenybių, su užside- 
gimu kimbančių į darbą ir pasiryžusių prieš nieką nesitraukti, matome pakankamai 
daug miesčionių, daug abejingų, bailesnių asmenybių, karjeristų, randame ramių 
specialistų, pasitaikius progai nuveikiančių šį bei tą tautos labui, bet be užsidegimo 
ir neskubančių niekam pasišvęsti; tai asmenybių tipai, kurių sutinkama kiekvienoje 
tautoje. Specialistai visados yra reikalingi, o filisteriai nėra vien lietuviams būdinga 
„specialybė“. Be abejo, reikia kovoti ir saugoti tautą nuo miesčioniškumo rykštės, 
kuri, ko gero, labiausiai žmones demoralizuoja, tačiau pats filisterių buvimo lietuvių 
inteligentijos gretose faktas buvo natūrali evoliucinio tautos formavimosi proceso 
pasekmė. Pirmose tautinio atgimimo stadijose miesčionių tarp inteligentijos nebuvo 
ir būti negalėjo, nes lietuviu galėjo vadintis tik tas, kuris karštai troško dirbti tautos 
labui. O kas tapdavo miesčioniu ir prarasdavo jausmų bei troškimų galią, tas tiesiog 
nutautėdavo. O šiuo metu tautinis atgimimas jau išryškino aiškius kultūrinius bei 
etnografinius lietuviškumo pradus, jau suformavo tvirtesnį tautiškumo pagrindą; to- 
dėl jau ne visi, tapdami miesčionimis, prarasdavo savo lietuviškąjį individualumą; be 
abejo, tautos formavimasis dar nebuvo užbaigtas ir galima kalbėti tik apie ankstyvąją 
jo vystymosi stadiją, todėl miesčionis, esantis už krašto ribų, dar nutautėdavo gana 

lengvai, nes jam lietuviškoji kultūra negalėjo užtikrinti jo civilizacinių poreikių visu- 
mos bei komforto, tačiau krašte esančių inteligentų, kilusių iš liaudies, nutautėjimas 
buvo gerokai pristabdytas, ir todėl ėmė rastis miesčionio „patrioto“ tipas. 

Jokiu būdu nenoriu teigti, jog visi nuosaikių pažiūrų inteligentai en bloc* turėjo 
būti miesčionys. Sakau tik, jog miesčionys ir karjeristai sudarė tą terpę, kurioje poli- 
tinis nuosaikumas ne tik rasdavo atgarsį ir pripažinimą, bet ir paramą. 

Šiai pilkai bespalvei aplinkai, kurioje puikiai tarpo nuosaikumo, nacionalizmo 
ir susitaikėliškumo idėjos, atstovavo asmenybės, iš esmės atitrūkusios nuo liaudies, 
ypač žemutinių jos sluoksnių. Tie žmonės nuoširdžiai mylėjo savo kalbą, savo tautinę 
kultūrą, kaip visumą, kurią sudaro dainos, padavimai, papročiai, senų tikėjimų at- 
garsiai, mylėjo Lietuvos istorinę praeitį, jos didybę, šlovę ir grožį. Tačiau jie nesuvokė 
ryšio tarp tautos kultūrinio ir visuomeninio vystymosi, kuris yra konkrečių liaudies 
klasinių poreikių išraiška. Šios idėjinės pakraipos žmonės didžiausią dėmesį skyrė vi- 
sokioms nuolaidoms ir daliniams laimėjimams esamos politinės santvarkos rėmuose; 
tačiau ši santvarka pati savaime prieštaravo krašto visuomeninio bei visų liaudies 
sluoksnių atskirai paėmus vystymosi tendencijoms, todėl jokios nuolaidos „kultūros“ 
srityje negalėjo turėti tautai didesnės reikšmės ir užtikrinti jos tolesnės evoliucijos. 
Tikėjimas dalinių nuolaidų politikos vaisingumu gimdė šio tipo nacionalistų gretose 
susitaikėliškumo tendencijas, polinkį į kompromisinę nuolaidų politiką ir silpnino jų 
pačių tautinę dvasią. Apdairumas ir nuosaikumas, siekimas surasti pagrindą susita- 
rimui su valdžia, principo „neerzinti priešo, nešaukti vilko iš miško“ taikymas - štai 
pagrindiniai šios idėjinės krypties bruožai. Tai nebuvo susitaikėliškumo politika Šliū- 
po 1884 m. „misijos“ stiliumi, nes nėjo kalba apie valdžios politikos palaikymą, o tik 
apie bandymus surasti savo vietą esamos politinės sistemos viduje. 

Suprantama, jog tokiomis sąlygomis Varpo, kuris turėjo būti bendratautinis leidi- 
nys, atviras abiem idėjinėms srovėms, pozicija buvo labai sudėtinga. Labai jau mažai 
sąlyčio taškų turėjo radikalų ir nuosaikiųjų koncepcijos. Tai, ką radikalai laikė nau- 
dinga ir būtina, nacionalistai paprastai laikydavo pavojingu arba pražūtingu dalyku, 
ir atvirkščiai. Vis dėlto Varpe (ir Ūkininke) dominavo radikalai, kurių gretas sudarė 
gyvesnės, aktyvesnės ir drąsesnės asmenybės. Radikalai simpatizavo socialistams, 
aptarinėjo valstietijos poreikius, teigė esminį esančios politinės santvarkos neatiti- 
kimą šalies vystymosi poreikiams. Vieną pagrindinių savo programinių nuostatų 
Varpo radikalai laikė Rusijos politinės santvarkos diskreditavimo plačiųjų liaudies 
masių sąmonėje akciją. Taigi šiuo laikotarpiu Varpas ir Ūkininkas energingai veikė 
šia kryptimi; vykdymas šią užduotį Varpas spausdina keletą slaptų rusų valdžios 

dokumentų, demaskuojančių valdžios politiką lietuvių atžvilgiu; atskleidžiančių jos 
motyvus, formas ir atskiras apraiškas. Tuo tarpu nacionalistai tokią veiklą laikė ža- 
linga, vis pranašavo greitą spaudos atgavimą ir manė, jog viena iš kliūčių ją atgauti 
yra būtent dabartinė lietuviška spauda ir Varpas, nuteikiantis valdžią prieš lietuvius 
savo nepalenkiamu opozicingumu ir diskredituojantis inteligentijos lojalumą val- 
džios akyse. Visuomeninėje veikloje nacionalistai taip pat siekė išvengti radikalizmo, 
kuris atgrasė tautinį klerą nuo pasaulietinės inteligentijos veiksmų ir taip pat galėjo 
atgrasinti turtingesnius valstietijos sluoksnius (žr. Valstiečių streikų pagrindimą bei 
propagandą. Ūkininko Nr. 12, 1897 m.). Nacionalistai dalyvavo įvairių legalių draugi- 
jų, besikuriančių kolonijose, o vėliau ir krašte, veikloje, laukė spaudos sugrąžinimo, 
vykdė smulkių kompromisų politiką, neturėdami savo atskiros organizacijos, taikėsi 
prie Varpo veiklos, nors ir laikėsi nuo jos gerokai dešinėje. Dalis nuosaikiųjų rėmė 
Varpą materialiai, kas, žinoma, apsunkindavo redakcijos padėtį, kadangi aukotojai 
reikšdavo ir savo pastabų. Tačiau Varpas nepaisant nieko nenuklydo nuo nusibrėžto 
kelio, nors tai ir trukdė jam aiškiau suformuluoti savo programą. Koncepcija buvo 
neišbaigta, nedetalizuota, ne tik be aiškios organizacinės struktūros, bet ir be aiškių 
programinių nuostatų. „Varpininkų“ vadovo Kudirkos, kuris buvo visuotinis autori- 
tetas, mirtis (1899 m.) situaciją dar pablogino. 

Vis dėlto Varpas išlaiko savo kursą; nepritaria prašymams vyriausybei dėl spaudos 
grąžinimo. Norėdamas pailiustruoti Varpo poziciją (nepaisant aplink jį besigrupuo- 
jančių inteligentų nevienalytiškumo), kaip pavyzdį pateiksiu jo požiūrį į vis atsinau- 
jinančias kalbas apie spaudos grąžinimą; tiesa, bus kalbama apie 1904 m. pradžią, kai 
esminiai LDP kontūrai jau buvo nubrėžti, nors partija dar nebuvo atsikračiusi tuo 
laikotarpiu jai būdingo dvilypumo. Taigi Varpas (LDP organas) teigia, jog kasmet iš 
naujo kylantys gandai apie netrukus įvyksiantį spaudos draudimo panaikinimą nei- 
giamai veikia visą lietuvių judėjimą ir yra tam tikra jos „chroniška liga“; tuščiai puo- 
selėjamos viltys, įtakoja žmones ir slopina jų siekį veikti, kadangi imama baimintis 
užgauti valdžią ir suvėlinti didžiąją reformą; oportunizmas, kaip tokių gandų rezul- 
tatas, iš esmės kenkia tautiniam judėjimui; „... spaudos klausimas, - rašo Varpas - 
gandai apie jos grąžinimą, mus tiesiog demoralizuoja...“ Radikalų požiūriu spaudos 
grąžinimas tiesiogiai priklauso nuo įdėtų pastangų ir veiklos; bet koks oportunistinis 
jų silpninimas, siekiant neerzinti ir neskubinti valdžios, ne tik nepriartina prie tikslo, 
bet tiesiog vėlina pergalę. 

Nacionalistams būdingos laukimo bei kompromisų nuotaikos buvo palaikomos 
tų nepastovių iliuzijų, kurios kaip šešėliai plaukiojo po visą šalį pirmaisiais Nikolajaus 
II valdymo metais. Visi, kaip įprasta, aptarinėjo gerus jaunojo monarcho ketinimus, 
buvo ieškoma ženklų ar užuominų, nurodančių į pokyčius, lyg ir norėta tuo tikėti, 

ir, nors tikrovė rodė aiškų reakcinės politikos tęstinumą, buvo bandoma laukti. Ma- 
žos tariamos lengvatos, tam tikros tolerancijos imperijos pakraščių tautų atžvilgiu 
apraiškos, pavyzdžiui, monarcho vizitas Varšuvoje ir leidimas statyti Mickevičiaus 
paminklą arba (Lietuvos atžvilgiu) kontribucijos, kurią mokėjo „lenkų kilmės“ dva- 
rininkai, panaikinimas, arba tokie faktai, kaip prievartinio mokinių vedimo į cerkvę 
atšaukimas, draudimo statyti kryžius panaikinimas, „palengvinimas“ (lyginant su 
tuo, kas buvo) statyti ir restauruoti bažnyčias ir pan.; visa tai, nors ir nelietė betar- 
piškai lietuvių, vis tik buvo kompromisinių nuotaikų šaltinis. Paskutiniaisiais apta- 
riamojo laikotarpio metais valdžia nuolatinio lietuviškos raštijos augimo akivaizdoje 
ir dėl nuolat stiprėjančios opozicijos kiek pakeitė savo griežtai priešišką nusistatymą 
lietuviškos spaudos atžvilgiu ir ėmė skirti antivalstybinius leidinius nuo tokių, kaip 
pavyzdžiui, maldaknygės, į kurias nebekreipė tokio atidaus dėmesio, kaip ligi tol. 
Suprantama, tokios valdžios teikiamos „lengvatos“ nebuvo jos geros valios išraiška, 
o pasekmė iš visuomenės apačių kylančios politinės audros, kurią tokiu būdu no- 
rėta susilpninti, gerinant viduriniųjų klasių padėtį, švelninant religinę priespaudą, 
žodžiu - mažinant bendrą visuomenės nepasitenkinimą. Tačiau šie „palengvinimai“ 
tebuvo lašas liaudies poreikių jūroje, tebuvo žiupsnelis, kurį biurokratinė valdžia ga- 
lėjo sau leisti suteikti, nepakirsdama savo pačios egzistavimo pamatų. Valdžia visiškai 
nesiruošė veikti pati prieš save; tačiau tas gausmas, gimstantis ir kylantis iš apačių, 
skelbė ne tą ar kitą politinę lengvatą, bet absoliutizmo, kaip politinės santvarkos, galą; 
ateities horizonte ryškėjo anksčiau ar vėliau neišvengiamai kilsianti liaudies valdžios 
prado kova su absoliutizmu. Smulkios „lengvatos“ nereiškė valdžios pasidavimo, bet 
atvirkščiai - jos buvo strategijos, ruošiantis kovai, dalis. Todėl toji politinė iliuzija, jog 
valdžia geranoriškai linkusi į nuolaidas, buvo nepaprastai naivi. Buvo galima tikėtis 
lengvatų tik tiek, kiek buvo galima iš esmės garantuoti aktyvią valdžios veiksmų para- 
mą. Tikrovėje bendra politinė linija, nepaisant „lengvatų“, neišsuko iš dar Aleksandro 
III nubrėžto kurso. Ypač Lietuvos atžvilgiu tai reiškėsi nepermaldaujamu jos tauti- 
nio atgimimo slopinimu (didieji politiniai lietuviški 1897 ir 1900 metų procesai, jau 
neminint kasdienių persekiojimų), revoliucijos išvakarėse įvesta zemstvų viršininkų 
institucija, rusiikavimo ir pravoslavybės palaikymu bei diegimu, savivaldos ir pilie- 
tinės iniciatyvos slopinimu, pagaliau šioji politika akivaizdžiai atsispindėjo dviejuose 
paminkluose, pastatytuose Vilniuje: Muravjovui (1898 m.) ir Jekaterinai II (1904 m.). 
Valdžios „lengvatų“ pobūdis buvo net pernelyg akivaizdus; todėl visos iliuzijos dėl 
šios politikos galėjo būti tik politinio sąmoningumo sunykimo, kuris savo ruožtu yra 
betarpiškas nelaisvės padarinys, pasekmė. 

Taip bendrais bruožais būtų galima apibūdinti skirtumus tarp radikalų, siekiančių 
remtis betarpiškais liaudies poreikiais, ir nacionalistų bei nuosaikiųjų, linkstančių į 

politinius kompromisus ir akcentuojančių tautos kultūros vystymo pirmenybę prieš 
visuomeninių poreikių tenkinimą. Be abejo, konkrečių tarpusavio santykių plotmėje 
šie skirtumai nesireiškė kaip du nesutaikomi kraštutinumai. Norėjau pabrėžti tik bū- 
dingiausius abiejų stovyklų bruožus; tikrovėje daugeliui asmenų, kurie buvo vadina- 
mi „tautininkais“, o vėliau - „demokratais“, buvo būdingi visi įmanomi atspalviai nuo 
radikalizmo iki nacionalizmo. . 

Radikalai - tai ne vien doktrinieriai, nesitaikstantys su niekuo ir linkę vien į raci- 
onalizmą. Priešingai - tuometiniai „varpininkai“ dalyvaudavo tiek legalių kultūrinių 
draugijų, kiek tokias pavykdavo suburti", veikloje, tiek ir bandymuose organizuoti 
pačius įvairiausius ratelius ar būrelius (pvz., gaisrininkų ir pan.). Organizuojant lietu- 
viškus vakarus, buriant chorus, statant mėgėjiškus spektaklius ir pan. radikalai daly- 
vavo petys į petį su nacionalistais. Skirtumas tas, kad vien tokia veikla jie nesitenkino, 
laikė ją išeities tašku, siekiant didesnių tikslų, kurie anksčiau ar vėliau turėjo atsigręžti 
prieš visą politinę ir didžia dalimi visuomeninę santvarką, tuo tarpu nacionalistai 
vengė daryti panašias išvadas ir vis klimpdavo kompromisuose. 

Kadangi organizaciniu požiūriu radikalai nebuvo atsiskyrę nuo nacionalistų, tai 
visi jie bendrai būdavo vadinami „varpininkais“ ar „tautininkais“, vėliau - „demokra- 
tais“, skiriant juos nuo socialdemokratų kairėje ir klerikalų dešinėje. 

Varpas, kaip jau minėjau, iki tam tikrų ribų turėjo taikstytis su nacionalistų veikla, 
kas neigiamai atsispindėjo bendroje laikraščio koncepcijoje ir skatino radikalių idėjų 
kristalizaciją. 

1901 m. Varpo redakcija, kuri kartu leido ir Ūkininką, ima leisti trečią leidinį - po- 
puliarų laikraštį Naujienos. Jeigu Varpas ir Ūkininkas galėjo kelti nacionalistų ne- 
pasitenkinimą dėl akivaizdaus juose reiškiamų idėjų radikalumo, tai Naujienos juos 
visiškai tenkino. Jos buvo leidžiamos nuo 1901 iki 1903 metų. Tai buvo laikraštis, ku- 
rio tikslas - rami kultūrinė veikla: teikti liaudžiai naudingą bei jos lygį atitinkančią 
medžiagą apmąstymams, o kartu lavinti jos mąstymą ir skatinti šviestis. Politikos 
Naujienose nebuvo visai; tai buvo principinė nuostata. Buvo siekiama, kad jose nebū- 
tų nieko antivalstybiško; manyta, jog tokiu būdu bus išvengta bet kokių persekiojimų. 
Jeigu čia ir buvo šioks toks kompromisas, tai vis dėlto nebuvo susitaikymas su esama 
padėtimi, kadangi Naujienos turėjo savo griežtai apibrėžtą funkciją. Naujienas galima 
traktuoti kaip švietimo akcijos išraišką, kaip ir knygelių liaudžiai leidybą; jų turinys 


* Pirma legali lietuvių draugija įsikūrė tik 1904 m. sausį Vilniuje (jau anksčiau tokios draugijos egzistavo Peterburge, Ry- 


goje, Odesoje). Tai buvo „Vilniaus Lietuvių susiszelpiamoji draugystė“. Ją įkurti lietuviams reikėjo daug pastangų. Kai 1900 m. 
lietuviai kreipėsi į tuometinį gubernatorių von Wahl'į [Vali], šis jiems atrėžė, jog valdžia Vilniaus gubernijoje nepripažįsta jo- 
kios kitos tautybės, išskyrus rusų, ir pataria jiems iš pavadinimo išmesti būdvardį „lietuvių“, su kuo šie nesutiko. Antrą kartą su 
tuo pačiu prašymu lietuviai kreipėsi 1902 m. į gubernatorių grafą Pahleną (Paleną]; visas reikalas po ilgų ceremonijų pagaliau 
buvo išspręstas daugiau ar mažiau teigiamai tik 1904 m. (žr. Varpas Nr. 4, 1904 m.). 

buvo populiarus ir nukreiptas į pastovias, o ne į laikinas vienadienes vertybes, kaip 
periodikoje. Skyrius, skirtas kasdieniams reikalams, buvo nedidelis, jame vyravo ap- 
sakymai, naudinga informacija, praktiniai patarimai. 

"Taip amžių sandūroje atrodė „tautininkai“ arba „demokratai“ Dviejų iš esmės 
priešingų tiek idėjiškai, tiek taktiškai srovių, veikiančių bendros akcijos rėmuose, 
varžymasis kūrė neigiamą ir neaiškią situaciją, stabdančią kiekvieno varžovo atskirai 
vystymąsi. Nuosaikieji burbėjo prieš radikalus, kurie ardė jų planus ir diskreditavo, jų 
manymu, puikiai atliekamą darbą. Radikalieji, daugiausiai jaunimas, trokštantis veiks- 
mo, vos galėjo pakęsti neveiklumą, tapusį logiška tokios situacijos pasekme. Jie troško 
plačios savo idėjų sklaidos ir siekė išsilaisvinti iš kompromisų ir nutylėjimų pančių. 

Maždaug apie 1901 metus radikalusis sparnas ima aiškiau atsiriboti nuo nuosaikio- 
jo. Tai buvo programinė akcija, vedusi į LDP (Lietuvių Demokratų partijos) gimimą. 
Varpe galima aptikti straipsnių, atspindinčių š Šią tendenciją (žr. Blindos straipsnį Varpo 
Nr. 5 ir 6, 1901 m. bei Barzdylos straipsnį Varpo Nr. 7, 1902 m.). Radikalai reikalauja 
suderinti programą, nubrėžti aiškias veiklos gaires, siekia veiklos planingumo ir tiks- 
lingumo - žodžiu, trokšta organizacijos. Be to, pabrėžia savo idealus bei esminius savo 
koncepcijos bruožus: „... musų idealas: laisva, neprigulminga Lietuva, nusikračiusi 
nuo svetimų ir savų despotų“..., „Reikia mums prašalint viską, kas mums skersai kelio 
stovi ir prilaikyt ir sudrutint viską, kas prisideda ir padeda mums prie siekio prieit“ ..., 
„musy didžiausias pirmučiausias priešas - valdžia“... , „Kas reikalauja despotiško pris- 
lėgimo sąžinės - tas musų priešas ir tur trauktis iš musų eilės“... , „mes ne tik neturime 
tiesos neapkęsti maskolių tautos, bet privalome eiti išvien su jos (maskolių tautos) ap- 
šviestunais prie vieno siekio - apšviest žmones, ir su jų pagelba nuverst despotišką val- 
džią“..., „kad nors caru paliktų mužikas - bus musų priešu, o ne draugu, nežiūrint ant 
to, kad yra mužikų veislės, o kiekvienas skriaudžiamas darbininkas, elgėta-pavargėlis 
negali but musų priešu vien tik dėl to, kad tai bajoriškos kilmės“... (Blinda); Barzdyla 
taip pat kalba tvirtai ir blaiviai, nurodydamas aiškiau nei Blinda būtinybę tautinį | darbą 
derinti prie dirbaniuig Klasių poreikių I ir EN organizuotis į partiją esamos Į r: 


naujai gimusių partijų, bet man ides, tose partijose, jei jos tiktai yra organizuotos, ne- 
galima matyti nė jokio pavojaus tautiškam judėjimui. Priešingai, ta tauta tvirta, kurioj 
yra stiprios, organizuotos su išdirbtomis programomis partijos, kur visas tautiškas dar- 
bas padalintas yra tarp atskirų nors ir nesutinkančių partijų. Toks padalinimas triuso 
butinai reikalingas prie dabartinių sąlygų ir rodo tiktai sustiprėjimą tautiško organiz- 
mo. Priešingos partijos gali ir nekenkti tautiškam judėjimui, bet papildyti jį.“) 

1902 m. įvyko „varpininkų“ suvažiavimas, kurio metu nutarta įkurti Lietuvių De- 
mokratų partiją (LDP); partijos programą buvo pavesta sukurti komisijai, 

kuri atliko šį darbą ir 1902 m. lapkričio 15 d. paskelbė jį Varpe Nr. 22, o vėliau ir atskira 
brošiūra. Projektas dar turi kompromiso tarp nacionalistų, nuosaikiųjų ir radikalų 
bruožų. Vis dar buvo bandoma rasti bendrą programinę išraišką dviem skirtingoms 
koncepcijoms. ` 

Programą sudaro trys dalys: I. „Mūsų tikslai“, II. „Mūsų reikalavimai“ ir IHI. 
„Mūsų taktika“. 

Pirmos dalies įžangoje nurodomas esminis prieštaravimas tarp bundančios tautos 
vystymosi po baudžiavos panaikinimo ir valstybinės priespaudos, vykdomos murav- 
joviškos politinės sistemos pagrindu. 

„...Bet Lietuvai tebėsant maskolių junge, musų tauta negal įgyti priderančių tie- 
sų. Šauksmai ir maldavimai susimylėjimo prieš valdžią, užsispyrusią surusinti musų 
kraštą, nieko negelbti; prieš valdžios stiprumą priseina išstatyti da stipresnę tautišką 
sumanią lietuvišką organizaciją. Laisva ir nepriklausanti kitoms tau- 
toms ir viešpatystėms Lietuva’ - tai tolimas siekis musų Lietuvių de- 
mokratų partijos“. Tam siekiui įgyvendinti reikalingas kuo aukštesnis visuomenės 
išsivystymas; vis tik, šiandienos politinėmis sąlygomis apie tokį išsivystymą negalima 
net kalbėti; Lietuviams uždraustos net elementariausios teisės į kultūrinį būvį. Tad 
norint siekti tolimąjį siekį pirmiausia dar „privalo įvykti pačių žmonių virše- 
nybė““. Tokios piliečių viršenybės pasiekti galima tik žlugus biurokratiniam, poli- 
ciniam Rusijos režimui. Norėdami įgyvendinti „žmonių viršenybę“, „privalome eiti 
išvien su kilstančiomis prieš dabartinę valdžią Maskolijos partijomis“. „Bet išgavimu 
politiškos laisvės Lietuvių demokratų Partijos reikalavimas nepasibaigia. Tardami 
„Lietuva - lietuviams“ mes trokštame išgauti musų tautai tokią politišką tvarką, 
kuriai esant lietuviai galėtų patįs save valdyti, nepriklausydami svetimiems, o kultu- 
riškas jų ugis nebutų trukdomas svetimtaučių. Tai tegali įvykti išgavus pilną Lie- 


* 


tuvos autonomiją etnografiškose ribose“™. Nesigylindami į busimos 


*  Išskirta mano. 


**  Išskirta projekto tekste. 

*** Principas „Lietuva - lietuviams“, kaip ir „Rusija - rusams“, „Lenkija - lenkams“, „Prancūzija - prancūzams“ ir t. t. yra 
pavojingas dėl savo turinio neapibrėžtumo. Šis apibrėžimas iš pirmo žvilgsnio yra lyg ir aiškus bei logiškai teisingas, tačiau 
iš esmės yra tik bendra frazė, kuri gali būti įvairiai interpretuojama ir nacionalistų rankose gali tapti labai aštriu priespaudos 
įrankiu. Jeigu tai turėtų reikšti, jog valstybė ir visos jos institucijos bei visuomeniniai ištekliai tarnauja visų krašto gyventojų- 
piliečių labui, tai tokiai formuluotei nieko negalima prikišti: tai yra teisinga, demokratiška ir atitinka šiuolaikinę valstybės kon- 
cepciją. Tačiau jeigu tai būtų suvokiama siaurai nacionalistiškai, kai valstybė ir jos teritorija yra tapatinama su vyraujančia tau- 
ta, nepripažįstančia valstybės kūrimo pilietiškumo pagrindu, tai formulė „Lietuva - lietuviams“ gali palikti be pilietinių teisių 
visus, netgi vietinius krašto gyventojus, kurie nėra lietuviai kultūriniu, etnografiniu ir kalbiniu aspektais. Tokios formulės, kuri 
suteikia pagrindą nesusipratimams, demokratinės partijos savo programose turėtų vengti. Jei būtų sakoma „Lietuva - Lie- 
tuvos piliečiams“, viskas būtų aiškiau. Tokiomis formulėmis, kaip „Amerika - amerikiečiams“, „Rusija - rusams“, paprastai 
mėgaujasi imperialistai ir nacionalistai. Todėl vėlesnėje LDP programoje, kai partija taps aiškiai radikalia organizacija, šios 
formuluotės neliks. Čia ji yra akivaizdi nacionalizmo priemaiša. 

**** Išskirta projekto tekste. 

autonomiškos Lietuvos pamatus, L.D.P. tuo tarpu laiko per reikalingiausį daiktą ug- 
dyti musų visuomenę partijos pakraipoj ir pratinti ją prie ginimo savo reikalų nuo 
valdžios ir svetimtaučių, kurie trukdytų musų siekių įvykinimą.“ 

Antroji programos dalis („Mūsų reikalavimai“) suskirstoma į penkis punktus: „1. 
Sulyg mūsų kalbos užlaikymo; 2. Sulyg mūsų jaunuomenės mokinimo; 3. Sulyg žmo- 
nių valdymo, 4. Sulyg parapijų sutvarkymo. 5. Sulyg įvairių luomų prilaikymo.“ 

Šiems punktams parengtas bendras įvadas, kuriame aiškinama, jog kadangi Rusijo- 
je, vadinasi, ir Lietuvoje, nėra jokio liaudies atstovavimo, tai visi reikalavimai savaime 
yra adresuojami vyriausybei, „kuri gali juos priimti arba atmesti arba netgi nubausti 
už jų kėlimą“; visgi „iš pritirimo męs žinome, juog valdžios akyse turi vertybę tik tokie 
reikalavimai, išpildymo kurių reikalauja plačios žmonių minios ir kurių nepakakinus 
gali įvykti sukilimas tų minių prieš valdžią. Ir musų statomieji reikalavimai beveik visi 
tokios rųšies... . Bet tarp jų nemažai yra ir tokių reikalavimų, atlikimo kurių reikalau- 
name nuo pačios musų visuomenės arba nuo atskirų jos luomų ir ypatų'. 

Antros dalies pirmame punkte („Sulyg mūsų kalbos išlaikymo“) suformuluoti 9 
reikalavimų punktai: grąžinti spaudos laisvę ir sulyginti cenzūros sąlygas lietuvių kal- 
ba spausdinamų leidinių su atitinkamais leidiniais rusų kalba; sulyginti lietuvių ir rusų 
kalbos teises viešojo vartojimo srityje (susirinkimuose, draugijų veikloje, ataskaitose 
ir t. t); pripažinti lietuvių kalbą pagrindine krašto valdymo įstaigų kalba; pripažinti 
lietuvių kalbą visuose dokumentuose, sandoriuose, pasirašant sutartis ir t. t.; visose 
krašto mokyklose lietuvių kalba turi tapti privalomu dėstymo dalyku; pripažinti lie- 
tuvių kalbą pagrindine bažnyčios kalba (žinoma, po liturginės lotynų kalbos). 

Antrame antros dalies skyriuje („Sulyg mūsų jaunuomenės mokinimo“) nelabai 
vykusiu būdu sugrupuoti tokie reikalavimai: visų pirma, kaip principas ir kaip tiks- 
las, išreikšta teisė į mokymą ir nemokamo pradinio mokslo užtikrinimas kiekvienam 
piliečiui; šis reikalavimas papildomas būtinybe visiškai boikotuoti cerkvių mokyklėlės 
bei tas, kurios kontroliuojamos pravoslavų dvasininkijos; kai dėl pasaulietinių kaimo 
bei miesto mokyklų, kurios taip pat neatliepia lietuvių poreikių, tai vaikus į jas reikia 
leisti tik su sąlyga, kad būtų reikalaujama bent jau religijos mokymo lietuviškai ir iš 
katekizmo, spausdinto lotyniškomis raidėmis; toliau išdėstytas reikalavimas išmokyti 
vaikus skaityti bei rašyti lietuviškai prieš leidžiant juos į valdišką mokyklą, o tėvai turė- 
tų stengtis neutralizuoti neigiamą pedagoginę valdiškų mokyklų įtaką (dvi paskutinės 
pastabos skirtos visai visuomenei); visuose pavietų miestuose privalo būti vidurinės 
berniukų bei mergaičių mokyklos bei panaikinti visi potvarkiai, apsunkinantys galimy- 
bes siekti vidurinio mokslo (tikėjimo bei kilmės deklaravimas, lojalumo paliudijimas iš 
policijos, didelis mokestis už mokslą, privalomas vaikų apgyvendinimas internatuose 
ir t. t.); teisė mokyti namie bei steigti mokyklas, privaloma mokymo kalba pradinėse 

mokyklose - lietuvių (mokytojai - lietuviai ir turi būti renkami; vidurinėse mokyklose 

religijos turi būti mokoma lietuviškai, o lietuvių kalba turi tapti dėstomu dalyku; turi 

būti atkurtas Vilniaus universitetas su lietuvių kalbos, istorijos ir literatūros katedra“. 

Trečiajame antros dalies skyriuje („Sulyg žmonių valdymo klausimu“) aprašomas 
savivaldos principas, pradedant gminomis bei miestais ir baigiant viso krašto, kaip vi- 
sumos, savivalda; įgyvendinant šį principą, programoje reikalaujama panaikinti visus 
įstatymus, kurie trukdo lietuviams katalikams užimti viešas pareigas (administracijo- 
je, teismuose, geležinkelyje, visuomeninėse bei valstybinėse įstaigose)"; reikalaujama 
visas pareigybes (seniūnų, vaitų, teisėjų, raštvedžių, mokytojų) daryti renkamas ir 
rinkti į jas vien lietuvius; pavietų administracija negali kištis į valsčiaus reikalus; suly- 
ginti valstiečių teises su kitų luomų teisėmis; valsčius, kaip administracinis vienetas, 
sudaromas visų luomų pagrindu (Vilniaus ir Kauno gubernijose, kaip ir visoje Impe- 
rijoje, valsčiai organizuojami valstiečių luomo pagrindu); reikalaujama sušaukti visų 
luomų Lietuvos seimą, kurio kompetencijoje būtų: 1. Lietuvos ekonominiai poreikiai; 
2. Liaudies švietimas; 3. Sveikatos apsauga ir higiena; 4. Mokesčių nustatymas ir jų 
surinkimo tvarka, atsižvelgiant į mokėtojų pajamas ir 5. Visi kiti seimo kompetencijai 
perduoti krašto poreikiai. 

Ketvirtajame antros dalies skyriuje („Sulyg parapijų sutvarkymo“), kurio esminė 
nuostata yra nesikišimas į tikybos reikalus (sąžinės laisvės principas), vis dėlto yra rei- 
kalaujama parapijos ūkio klausimus tvarkyti, remiantis savivaldos principais; turėtų 
būti išrinktas parapijos sindikatas (komitetas), tvarkantis visą parapijos turtą ir atsakin- 
gas rinkėjams; didelės ir reikšmingos išlaidos yra patvirtinamos visuotinio susirinkimo 
metu; testamentu užrašytas turtas, aukos, mokesčiai už religinius patarnavimus patenka 
į parapijos kasą, o ne į atskirų kunigų, kuriems mokama nustatyta alga, rankas. (Parapi- 
jinių komitetų įkūrimas visados buvo palaikomas ir remiamas Varpo bei Ūkininko.) 

Penktas antros dalies skyrius apibrėžia LDP nuostatą kitų klasių (luomų) atžvil- 
giu. Tai tikra visuomeninė bei ekonominė programa, kuri skamba taip: 

a) „Atsimindami tai, jog atskirų luomų reikalai ne tik nesutinka, bet dažniausia vieni 
kitiems prieštarauja, męs neužsiimame ypatingu prilaikymu kokio-nors vieno luo- 
mo reikalų, bet stengsimės aprūpinti visų jų bendrus reikalus, tai yra jų tautiškai- 
politiškus reikalavimus. Vienok matydami vargingą ir skurdų mūsų visuomenės 
nuslėgtųjų gaivalų gyvenimą, ar tai sulyg jų padėjimo, ar beturtystės, ar tamsumo, 
daugiausia rupįsimės jų būvio pagerinimu, kadangi be tokio pagerinimo vargu 


* Šiuose reikalavimuose gausu pasikartojimų, taip pat nelabai aiškiai atskirti esminiai reikalavimai nuo laikinųjų, situacijos 


padiktuotų. 
** Įdomi yra šioje programos projekto vietoje pridėta pastaba, kuri skamba taip: „Vietų žandarų, policijos tarnų ir kitų, kurių 
rūpestis yra nutautinimas ir politiškas apkvailinimas, neprivalo lietuviai užiminėti“. 

c) 


** 


butų reikalauti iš jų permanymo ir tautiškai-politiškų reikalų. Todėlei į pirmą šių 

rūpesčių eilę L. D. P. paskiria aprūpinimą, pagerinimą būvio miestų ir kaimų dar- 

bininkų, smulkžemių ir bežemių ūkininkų, sodiečių, smulkių amatnin-kų ir pra- 
monininkų. Šių luomų sąmonė sulyg skelbiamojo partijos tikslo yra tvirčiausiu 
ramčiu [ramsčiu] įkūnijimui jos užmanymų. 

O apie miesto ir kaimų darbininkų padėjimą kalbant, L.D. Partija atranda rei- 

kalingu daigtu platinti tarp jų luominį ir politišką susipratimą, palikdama jiems 

laisvę tvertis organizacijas, kokias jie atras tam tikslui per reikalingas. Kadangi 
luominiais šių darbininkų reikalais šiandien rūpinasi tam tikra Lietuvių Social- 
dėmokratiška Partija, tai platesnis išdėstymas jų reikalavimų tos partijos jau tapo 
padarytas, ir męs pritariame jai visuose reikaluose, kurie yra sujungti su tautišku 

Lietuvos darbininkų krutėjimu. 

Sulyg prilaikymo sodiečių męs statome šitokius reikalavimus: 

1. prašalinimas varžančių visuomenę valdžios tiesų, ūkininkams ir kitiems mūsų 
draugijos sąnariams, perkant žemę, miškus ir t. t.; 

2. panaikinimas mokesčių, imamų išpirkimui žemės; 

3. panaikinimas yvairių naturališkų pareigų, kurias ūkininkai šiandien atlieka, 
kaip antai: kelių taisymai, atlikimas stuikų, vietinios policijos užlaikymas; 

4. sulyginimas ūkininkų tiesų su visų kitų luomų tiesomis; 

5. palengvinimas išsiskirstymo sodiečių į viensėdžius“ 
(rėžinių ūkių komasacija - prierašas autoriaus); 

6. sugrąžinimas konfiskuotų laike paskutinio lenkmečio dvarų 
ir miškų buvusių savininkų jų įpėdiniams, o jiems nebesant, išdalinimas 
bežemiams Lietuvos darbininkams; 

7 išdalinimas valdžiai prigulinčios Lietuvoj žemės be- 
žemiams darbininkams; 

8. uždraudimas tverti Lietuvoj kolonijas: starovierų, buvusių maskolių kareivių, 
šiandien valdžios daromas; 

9. įvedimas lengvaus kredito nusipirkimui žemės, pagerinimui jos, nusipirkimui 
sėklų ir t.t.; 

10. įvedimas prie valsčių patarėjų agronomų, kurie mokytų žmones geresnio iš- 
dirbinio žemės; 

11. įkūrimas kiekviename paviete šemdirbystės [žemdirbystės], sodininkystės, bi- 
tininkystės mokyklų; 

12. leidimas ūkininkams tvertis draugystes, sindikatus, bendroves ir t.t. 


Išpirkimo mokestis - mokamas už atitinkamą gautos žemės kiekį po baudžiavos panaikinimo ir valstiečių išlaisvinimo. 
Išskirta projekto tekste. 

d) Sulyg amatininkų, pramoninkų, pirklių prilaikymo atrandame*reikalingu rūpintis 
jų sutvirtinimu ir apsaugojimu nuo nutautimo. Jų daugumas šiandien yra mies- 
tuose. Kadangi norime, idant mūsų miestai butų lietuviški, privalome saugoti at- 
vykstančius lietuvius nuo ištautėjimo, o atvykusius ir jau nutautusius - stengtis 
prižadinti prie mūsų tautos reikalavimų. 

e) Apginimu dvarponių ir kunigų reikalų, kaipo tvirčiausių mūsų visuomenės luo- 
mų, męs neužsiimame, bet reikalaujame, idant tūli šių luomų sąnariai, istorijos 
bėgiu pametę tautystę, grįžtų prie savo užmirštos tautos ir priimtų lietuvišką už 
naminę kalbą. Abudu šiuo luomu privalo rūpintis mūsų tautos gerove, nes juodu 
užauklėtu ir užugdytu yra kruvinu mūsų žmonių prakaitu. Todėl iš šių luomų 
galima reikalauti atlikimo tūlų pareigų sulyg mūsų žmonių, bet bepasikliauti jais 
sulyg anų prilaikymo“. 

Trečioji programos projekto dalis pavadinta „Mūsų taktika“. Čia visų pirma nurodo- 
ma, jog LDP uždavinys yra darbas su liaudimi, organizuojamas programinių nuos- 
tatų pagrindu, leidžiant atskiroms klasėms laisvai interpretuoti jų turinį sutinkamai 
su savo klasiniais poreikiais. Bendras visiems blogis yra valdžios priespauda. Todėl, 
pavyzdžiui, darbininkų atžvilgiu LDP visiškai nekonkuruoja su jų interesus atstovau- 
jančia LSDP, didžiausias dėmesys programoje kreipiamas į valstietiją, turint mintyje 
jos gausą bei reikšmę. Kaip būdą politiniam sąmoningumui kelti LDP nurodo darbą 
rateliuose; juose turėtų būti skaitoma politiškai-tautinė literatūra, diskutuojama ir 
pan., taip pat vykdoma tautinė-kultūrinė veikla (tautinių švenčių ir metinių šventi- 
mas, mėgėjiškų spektaklių statymas ir pan.). Tie rateliai, anot LDP nuostatų, turėtų 
vykdyti ne tik priešinimosi valdžios užmačioms, bet ir visuomeninės kontrolės bei 
disciplinos funkciją. Rateliai turėtų įtraukti į savo veiklą jaunimą, padėti jam lavintis 
ir t. t. Ratelių kaip ir viso demokratinio judėjimo uždavinys yra ir savivaldos principų 
ugdymas bei skatinimas remtis ir pasitikėti savo pačių jėgomis. 

Kitų tautų, gyvenančių Lietuvoje, atžvilgiu projektas skatina atsparumo nutau- 
tėjimo tendencijoms stiprinimą, reikalauja iš kitataučių pripažinti lietuvių teises ir 
savarankišką būtį bei vystymąsi; pabrėžiama būtinybė dėti pastangas išlaikyti bei su- 
stiprinti esamas etnografines Lietuvos sienas. Lenkų bei koncepcijos, traktuojančios 
Lietuvą kaip Lenkijai priklausančius šalies pakraščius, atžvilgiu programos projekte 
kalbama: „Prieš tai męs prieštaraujame ir atmetame bent kokį jų vadovavimą musų 
reikaluose, nors neatmetame solidariško su jais veikimo kaip lygiai ir su kitais sve- 
timtaučiais, kaip latviai, finai, mažrusiai ar baltgudžiai, kurie tik pasirengę kovoti su 
valdžia vardan geresnės ateities“. 

Toks tad buvo komisijos paruoštas partijos programos projektas. Trūko jame 
koncepcijos vienalytiškumo, akivaizdus kompromisas tarp grynojo nacionalizmo 

ir radikalizmo elementų, ypač penktajame antros dalies skyriuje (visuomeninės bei 
ekonominės programos išdėstyme, sudarančiame keistą klasinio principo taikymo 
visuomenės vystymui ir konkrečios partinės veiklos viršklasiškumo junginį). Politi- 
nės sferos santykis su visuomenine bei kultūrine nėra aiškiai apibrėžtas. Programos 
redakcija daugelyje vietų šlubuoja. Tam tikrų nuostatų deklaravimas kartu leidžiant 
jas laisvai interpretuoti (autonomija ir savivalda deklaruojamos neapibrėžiant jų po- 
būdžio bei vidinės organizacijos) yra akivaizdi tendencijos išlaikyti koncepcijos dvi- 
lypumą bei bandymo susieti tarpusavyje visiškai nederančius elementus išraiška. Be 
to, projekte pastebimas aiškių bei turiningų nuostatų ir demagogiškų frazių junginys, 
neleidžiantis daryti paprastų bei kategoriškų išvadų ir dėl to prarandantis dalį savo 
poveikio galimybių. 

Kiek ilgiau apsistojau ties šiuo projektu, kaip ties būdinga dviejų srovių, bandan- 
čių rasti bendrą vardiklį, vidinės konkurencijos apraiška. Vis tiktai kraštutinis nuo- 
saikiųjų dešinės sparnas čia sąmoningai neaptariamas. 

Programos projektas Varpo, kaip partijos organo, redakcijos buvo sutiktas kritiš- 
kai. Varpas, linkstantis į radikalųjį sparną, pateikęs šį projektą savo puslapiuose (1902 
m., Nr. 12), kartu pridėjo ir komentarą, kuriame nurodė esminius projekto trūkumus, 
Taigi Varpas nesigilindamas į atskirus programos tikslus ir reikalavimus, prikiša jai 
mokslinio pagrindimo trūkumą. Varpas nurodo, jog programa turėtų remtis ne tiek 
moraliniais, kiek griežtai moksliniais principais, kurie apibrėžia esmines tautų bei 
visuomenių vystymosi gaires. Tasai vystymasis negali būti kieno nors valia dirbtinai 
bandomas įsprausti į rėmus, tačiau jis turi savo vidinę logiką, pagrindžiančią save 
pačią poreikių bei tarpusavio santykių visumos sistema. „Istorijos filozofija - nurodo 
Varpas - susekė tą kelią, susekė tam tikrą draugijos gyvenimo įstatymą ir pavadi- 
no jį įstatymu organiškos evoliucijos ...“ „Hegelis nurodė tą įstatymą sferoj įdėjų o 
Karol'ius Marksas surišo idėjas su materiališkais žmonių reikalais ir išreiškė tą įstaty- 
mą šiais žodžiais: „Das industriell entwickeltere Land zeigt dem minder entwickelten 
nur das Bild der eigenen Zukunft“ (Šalis, turinti augštesnę pramonę, rodo kelią šaliai, 
turinčiai žemesnę pramonę)“. 

Varpas laiko būtinybe kitų tautų istorijos bei savo tautos kultūros pažinimą, kad jo 
pagrindu būtų galima suformuluoti, kokiu keliu turėtų pasukti Lietuva. Kitas Varpo 
reikalavimas - taip formuluoti programą, kad būtų akivaizdu, kuo LDP skiriasi nuo 
socialdemokratų bei klerikalų ir kas yra būdinga jų pozicijai bei veiklos programai. 
Pagaliau Varpas konstatuoja, jog skyriuje „Mūsų reikalavimai“ buvo pamirštas labai 
svarbus kultūrinis akcentas - tikėjimas, ir tai juo labiau nesuprantama, nes „mūsų 
reikalavimai“ siekia užkariauti „plačiųjų liaudies masių“ simpatijas. 

Iš esmės partijos programos projektas netenkino žmonių, sudariusių besiformuo- 
jančios LDP branduolį, ir ši jo redakcija buvo atmesta 1903 m. sušauktame partijos 
suvažiavime. Peržiūrėti projektą buvo pavesta valdybai (komitetui), be to, suvažiavi- 
mas paskelbė tris pagrindinius programinius punktus: ` 

„1. LDP idealas yra laisva ir savo etnografinėse sienose nepriklausoma nuo kitų 

valstybių ir tautų Lietuva, valdoma betarpiškai savo gyventojų slapto, tiesioginio, 

visuotinio ir paremto lygybės teise balsavimo pagrindu. 

2. Įgyvendindama savo tikslus LDP remiasi ne kurios nors atskiros klasės (luomo) 

ekonominiais, bet politiniais bei kultūriniais visos visuomenės poreikiais. 

3. LDP tikisi pasiekti savo tikslus vien tik kovos keliu. 

Kol bus parengta bei patvirtina nauja programa, šie trys punktai turėjo būti laikomi 
veiklos pagrindu ir tapti išeities tašku kuriant pačią programą. Šiuose trijuose punk- 
tuose, priimtuose suvažiavimo, jau kur kas mažiau neapsisprendimo. Konsolidacija 
čia pasireiškia kur kas kategoriškesniais apibrėžimais. Pirmas punktas suformuluotas 
remiantis demokratiniais principais; kiti pozityvūs skirtumai - aiškus tikslo apibrė- 
žimas („Laisva ir nepriklausoma Lietuva“) bei konkretus siekimo turinys („valdoma 
jos gyventojų, išrinktų balsavimo keliu“); todėl čia jau nebėra to laisvo „Laisvos ir 
nepriklausomos Lietuvos“ traktavimo, koks buvo komisijos projekte; vertas paminėti 
sąvokos gyventojai („valdoma gyventojų“) pavartojimas, nes čia būtų galima 
įžvelgti krašto pilietybės užuomazgas, kas savo ruožtu šalina nesusipratimus, 
galinčius kilti vartojant formulę „Lietuva - lietuviams“, kylančią iš nacionalistinės 
koncepcijos; pilietinės lygybės principas yra išreikštas labai aiškiai ir savaime atmeta 
kultūrinio bei etnografinio dominavimo politinėje krašto organizacijoje idėją. An- 
tras punktas šiek tiek pasuka į šalį nuo visuomeninio radikalizmo pozicijų; nors ir 
pripažįsta klasinį veiksnį ekonominėje vystymosi sferoje, tačiau bando atskirti ne tik 
kultūrinį, bet net ir politinį vystymąsi nuo ekonominės raidos; šios spragos neužpildo 
jokiu kitu turiniu, kuris galėtų tapti pagrindu politiniam vystymuisi’. Trečias punk- 
tas - tai kovos taktikos gairės („vien tik“), kartu jis patvirtina kompromisinių susitai- 
kėliškų tendencijų atmetimą; nors pati kovos sąvoka neapibrėžta, tačiau nepamirški- 
me, jog tai tik programinės gairės dar nepasibaigus partijos vidinėms kovoms. 

Radikalai jau ėmė viršų LDP; partijos organas (Varpas - Ž. N.) buvo jų rankose 
ir reiškė jų nuostatas, be to, jie buvo iniciatyvesni, drąsesni, netikėjo kompromisų 
politikos sėkme, jiems nereikėjo nuolat gręžiotis atgal, baiminantis padarius politiš- 
kai „kompromituojančius“ žingsnius. Tuo tarpu nuosaikieji ir nacionalistai vis labiau 
prarasdavo ryšį su besiformuojančiu partijos branduoliu. Kompromisų šalininkai jau 


* 


Varpas laiko šį punktą klaidingu ir primeta jam radikalizmo stoką (Varpas, Nr. 1, 1904 m.). 

nebetilpo po „demokratų“ iškaba. Be to netrukus turėjo prasidėti įvykiai (lietuviškos 
spaudos draudimo panaikinimas 1904 m. bei revoliucinės situacijos imperijoje paaš- 
trėjimas), kurie pagreitino radikalų-liaudininkų kristalizaciją į LDP. 

Belieka panagrinėti klerikalinę politinę kryptį aptariamuoju laikotarpiu. Tai ne- 
užims daug vietos, kadangi ši kryptis vystėsi daugmaž nuosekliai dar Apžvalgos nu- 
brėžtuose rėmuose. Sustojus Apžvalgai 1896 m. klerikalinės minties reiškėju tapo Tė- 
vynės Sargas. Tėvynės Sargas pradėtas leisti 1896 m., dar einant Apžvalgai. Aukščiau 
jau nurodžiau, jog nuolat augantis Varpo radikalizmas ir antiklerikalizmas atstūmė 
nuo jo tuos jaunesnius klero atstovus, kuriuos iki tol įtakojo ir kurie netgi priešinosi 
kraštutinėms Apžvalgos idėjinėms nuostatoms. Lūžis tarp pastarojo klero ir „varpinin- 
kų“ branduolio 1895 m. jau buvo įvykęs faktas. Šie metai Apžvalgai buvo neigiami tiek 
materialinę, tiek technine bei leidybine prasme; leidyba strigo, laikraščio pristatymą 
į Lietuvą apsunkino prūsų valdžios persekiojimas. Šalyje ėmė sklisti gandai apie lei- 
dinio uždarymą. Vyresniojo klero, kuris nebuvo glaudžiai susijęs su Lietuvos tautinio 
atgimimo judėjimu ir kuris buvo labai nepakantus bet kokiai jų veiklos kritikai, aplin- 
koje Apžvalga nebuvo populiari. Taip susiklosčius aplinkybėms gimė naujo klerikali- 
nio leidinio idėja. Atmosfera nebuvo palanki Apžvalgai ir neskatino burtis aplink ją. 
Prie Tėvynės Sargo atsiradimo prisidėjo tiek Apžvalgos bendradarbiai, tiek apskritai 
jaunesnysis kleras, ką tik nutraukęs bendradarbiavimą su „varpininkais“. Tėvynės Sar- 
go atsiradimo iniciatorius ir vadovas buvo Vaižgantas. Šio laikraščio atsiradimas ga- 
lutinai sužlugdė Apžvalgą, kurios leidyba sustojo tų pačių metų pabaigoje. Pirmaisiais 
leidimo metais klerikalinė kryptis Tėvynės Sarge nebuvo taip aštriai ir beatodairiškai 
eksponuojama, kaip paskutiniu Apžvalgos leidimo laikotarpiu. Iš pradžių Tėvynės Sar- 
gas tam tikra prasme galėjo būti laikomas kairiųjų klerikalų organu. Tėvynės Sarge 
buvo juntamas priekaištas „varpininkams“ dėl bendro darbo sužlugdymo įsigalėjus 
radikalumo nuostatoms; apskritai savitarpio supratimo, solidarumo ir tautinės vie- 
nybės idėjos bei principai ne kartą yra radę vietos Tėvynės Sargo puslapiuose. Tačiau 
pagrindo savitarpio supratimui iš esmės jau nebuvo, kadangi partinis bei idėjinis su- 
siskaldymas jau buvo įvykęs, o kultūrinis ir ypač politinis bei visuomeninis darbas 
reiškėsi visiškai skirtingomis nuostatomis, kurias suderinti buvo visiškai neįmanoma. 
Pirmaisiais metais Tėvynės Sargas buvo akivaizdžiai tautiškas ir kupinas nuoširdžių ir 
gilių pilietiškumo intencijų. Virš kastiškų dvasininkijos interesų jame dominavo nuo- 
širdus pilietinis rūpestis dėl tautos švietimo, lietuviškos kultūros ir liaudies gerovės. 
Nors Tėvynės Sargas kaip katalikiškas organas mato Lietuvos vystymąsi katalikybės 
šviesoje ir būtent šiuo požiūriu traktuoja klero įtaką kaip reikalingą bei išganingą, vis 
tik nemonopolizuoja visų teisių į tautos vedlius ir netgi įstengia pakilti virš siaurų par- 
tinių-kastinių interesų. Pavyzdžiui, recenzuodamas 1897 m. Ūkininką, Tėvynės Sargas, 

nors ir priekaištauja jam dėl nereikalingų išpuolių prieš klerą, rodančių, jo nuomone, 
Ūkininko netoleranciją ir blogą valią, vis tik atskleidžia esminius savo varžovo ir prie- 
šininko nuopelnus ir atsiliepia apie jį taip: „Prastas yra szimtą kartų mažesnis už gerą, 
dėlto szirdingai patariu, Lietuvos kuopoms, kurių jau gana apscziai yra, skaityti, per- 
sitraukti Ukg [Ūkininką], kol matysite gerą intenciją jums tarnauti grynu“ moks- 
lu, iszmintingu pavysdžiu; atsitraukti, jei sveika krikszczioniszka sąžinė pasakys, juog 
jis peržengė teisybės rubežių ir nori savo tulžę į jusų ausis iszlieti. Negailu įgyti Uką 
97 m., nors ir perėjo tie metai: patarmės, ten užvertos, negali susenėti”. 

Taip Tėvynės Sargas 1898 m. (Nr. 4, p. 23) atsiliepia apie tuo metu jau aiškiai anti- 
klerikalinį Ūkininką. 

Netgi tokių kraštutinių antiklerikalinių leidinių, kaip Šliūpo redaguojamas Lietu- 
vos Balsas, Apšvieta ir Naujoji Gadynė, kurie kėlė sau uždavinį kovoti prieš klero įtaką 
bei galią, atžvilgiu Tėvynės Sargas buvo tiek tolerantiškas, jog teigė, kad lygia greta, jo 
manymu, neigiamų straipsnių buvo spausdinami ir geri bei teigiami rašiniai (Tėvy- 
nės Sargas Nr. 3, 1898 m., p. 21). Be abejo, negalima tikėtis, jog klerikalinis laikraštis, 
kunigų organas, aprobuotų antiklerikalizmo apraiškas; todėl jo pozicija yra neabejo- 
tinos tolerancijos pavyzdys. Vis tiktai socializmo atžvilgiu Tėvynės Sargas visada buvo 
nusiteikęs neigiamai. Tėvynės Sargas, būdamas klerikalinio pobūdžio organas, kartu 
buvo ir informacinis leidinys bei spausdino populiarios literatūros skaitinius, apsaky- 
mėlius, pabrėžiančius tautinio judėjimo Lietuvoje aspektus, kovą prieš polonizaciją ir 
t. t; spausdindavo atskirų Lietuvos vietovių aprašymus, korespondenciją iš Lietuvos 
ir lietuvių kolonijų, užsienio naujienas ir t. t. Devizas Tėvynės Sargo tituliniame lape 
po pavadinimu (vėliau to atsisakė) skambėjo taip: „paskirtas dvasiškam ir medžiagiš- 
kam Lietuvių tautos sulaikymui par jos apšvietimą“. 

Tačiau Tėvynės Sargas evoliucionavo vis griežtesnio klerikalizmo, tiek tautinėje, 
tiek visuomeninėje sferose, link. Pagrindo bendrai visų politinių judėjimų politinei 
bei visuomeninei veiklai suformavimas buvo nebeįmanomas. Būdingu šio laikotar- 
pio bruožu tapo visų politinių judėjimų individualumo bei savitumo paieškos. Šio 
vidinės konsolidacijos proceso neišvengė ir klerikalai. Beje Tėvynės Sargas perėmė 
ir toliau tęsė Apžvalgos koncepciją. Tautinis klerikalizmas buvo jame reiškiamas tuo 
pat būdu, kokiu, kaip jau matėme, jis reiškėsi Apžvalgoje. Formulė: „Bažnyčia pa- 
laiko tautiškumą, tautiškumas palaiko Bažnyčią“ yra politiškai-tautiškai-kultūrinės 
Tėvynės Sargo programos išraiška (žr. Tėvynės Sargas, Nr. 5, 1904 m., p. 52). Iš tikrų- 
jų, priespaudos metais katalikų tikėjimas buvo galingas nuoširdžiai tikinčios liaudies 
atsparumo rusifikacijai, kurią vykdė valdžia, favorizuodama pravoslavybę, veiksnys. 
Lietuvių tautinių klerikalų koncepcijoje ne tik Bažnyčia buvo laikoma tautiškumo 


*  Išskirta Tėvynės Sargo tekste. 

pagrindu, bet ir tautiškumas laikomas Bažnyčios pagrindu. Todėl Bažnyčios lietuvi- 
nimo akcija, kurią pradėjo Apžvalga, buvo tęsiama ir Tėvynės Sarge". 

Politinėse Tėvynės Sargo nuostatose valdžios atžvilgiu pastebimas tas pats dvi- 
lypumas, kaip ir Apžvalgoje. Tėvynės Sargas tiek tautiniu, tiek ir tikybos aspektais 
buvo nusiteikęs kritiškai valdžios, vykdančios imperijos pakraščių nutautinimo bei 
pravoslavybės įtvirtinimo katalikybės sąskaita politiką, atžvilgiu. Vis dėlto aktyvaus 
nesipriešinimo blogiui, kaip Dievos bausmės išraiškai, principas bei baimė dėl visuo- 
meninių revoliucijos pasekmių stabdo ir silpnina klerikalų opoziciškumą. Kadangi 
„visa valdžia nuo Dievo“, tai krikščionims kovoti ir kėsintis prieš ją nederėtų. Todėl 
Tėvynės Sargo programoje nėra reikalavimo aktyviai kovoti prieš valdžią". Opoziciš- 
kumas pasireiškia pasyviu priešinimusi valdžios politikai, bet ne pačiai valdžiai. Toks 
priešinimasis turi būti nukreiptas prieš bet kokius bandymus primesti pravoslavybę 
ar prieš siekius silpninti katalikybę. Nuosekliai turi būti priešinamasi valdiškoms mo- 
kykloms. Klerikalai apskritai, o ypač tautiniai klerikalai buvo nepaprastai neigiamai 
nusiteikę rusiškojo švietimo atžvilgiu; boikotuoti cerkvės mokyklas buvo reikalauja- 
ma bet kokiomis aplinkybėmis““. Kai dėl pasaulietinių (valsčiaus) mokyklų, tai Tėvy- 
nės Sargas patarinėjo nesiųsti į jas savo vaikų ir atsisakyti suteikti jų statybai sklypus 
bei neskirti lėšų jų išlaikymui; jei jose nebūdavo kunigo dėstomos religijos kurso, jas 
būdavo patariama boikotuoti. 

Kampanijai prieš rusiškąjį švietimą Lietuvoje vadovavo Tėvynės Sargas, ir darė tai 
sistemingai bei išmaningai. Tėvynės Sargas vykdė nuolatinę kampaniją, kurios esmė 
buvo valdiškos švietimo politikos demaskavimas. Savo kampaniją jis iliustruodavo gau- 
siais ir tinkamai parinktais pavyzdžiais, nes šią politiką buvo gerai išstudijavęs (ir kaip 
visumą, ir atskiras jos detales). Švietimo naujienas pateikdavo ne atskirai suskaidytas 
korespondencijų skyriuje, bet kaip visumą atskirame skyrelyje, atskleisdamas žalingus 
jos bruožus. Demaskuoti rusiškos mokymo sistemą buvo vienas pagrindinių laikraščio 
uždavinių. Ši funkcija buvo viena iš pozityviausių visoje Tėvynės Sargo veikloje. 

Pažymėsiu, jog Tėvynės Sargo redagavimas buvo labai vykęs. Jautėsi, jog laikraštis 
ne tik spausdina gerą medžiagą, bet ir stengiasi protingai ją sisteminti bei pateikti. 


* Tėvynės Sargas kelia ir lietuviškų vienuolynų klausimą; būtent - pateikiama vieno iš Amerikos lietuvių kunigų (kun. Ab- 


romaičio) mintis steigti lietuviškus vienuolynus (kadangi šalyje to padaryti neįmanoma, tai daryti reikia Amerikoje). Tėvynės 
Sargas garbina krikščionišką tobulumą, spinduliuojamą vienuolynų, bei primena Jėzuitų ordino nuopelnus lietuvių raštijai; 
lietuviški vienuolynai, Tėvynės Sargo nuomone, taptų lietuviškumo atrama (žr. Tėvynės Sargas, Nr. 10-11, 1900 m., p. 6-10). 

** Tėvynės Sargo nuomone, įsiliepsnojus rusų-japonų karui, negalima netgi melstis už kurios nors iš kovojančiųjų pusės 
sėkmę, kadangi taip stojama prieš Apvaizdą, kuri jau yra savo verdiktą davusi. Krikščionis katalikas ne tik negali rengti revo- 
liucijos prieš valdžią karo padėties fone, bet jam negalima net turėti savo asmeninės nuostatos valdžios bei valstybės atžvilgiu. 
Galima tik melstis: „Teesie Tavo valia!“ (žr. Tėvynės Sargas, Nr. 5, 1904 m., p. 4). Tėvynės Sargas nepaaiškina, kodėl tokiu atveju 
galima melstis už sveikatą, gerą orą arba lietų; taip pat užmiršta, jog katalikiškuose kraštuose visuotinės maldos už ginklo 
pergalę yra normalus reiškinys, kuris nuolat Katalikų Bažnyčios yra praktikuojamas. 

*** Žr. Vilniaus vyskupo Zwierowicz'iaus (to paties, kuris 1898 m. dalyvavo valstybinėse paminklo Muravjovui atidengimo 
iškilmėse) 1902 m. aplinkraštį dėl parapijinių cerkvės mokyklų. Už šį aplinkraštį vyskupas buvo ištremtas į Rusijos gilumą. 

Toks buvo švietimo skyrius, taip pat buvo stengiamasi sistemiškai bei statistiškai 
pateikti medžiagą apie lietuvių kalbos funkcionavimą Vilniaus diecezijoje, vykusios 
buvo spaudos bei kitų leidinių apžvalgos ir t. t. Susidaro įspūdis, kad laikraščio leidė- 
jai suvokė savo užduotį ir suprato sistemingo darbo naudą veikiant krašto visuome- 
nės nuomonę ir formuojant norimas tendencijas. 

Tėvynės Sargas neigiamai reaguoja į visas grobikiškos valdžios politikos pakraš- 
čių [„kresų“] atžvilgiu apraiškas. Tačiau laikydamiesi pasyvaus priešinimosi principų, 
klerikalai neatmetė peticijų rašymo taktikos, kurią buvo atmetę tiek radikalai, tiek 
Varpas. Tėvynės Sargas primygtinai laikėsi šios taktikos spaudos grąžinimo klausimu. 
Net jau vykstant karui su Japonija Tėvynės Sargas spausdina atsišaukimą, raginantį 
masiškai rašyti tokias peticijas bei kviečia kitus laikraščius jį persispausdinti. Tačiau 
iki susitaikėliškų kompromisų bei nuolaidų politikos Tėvynės Sargas nenueina, nes iš- 
laiko pasyvaus pasipriešinimo poziciją. Tačiau klerikalai jau pasirengę legaliai veiklai, 
kai tik bus atgauta spaudos laisvė. 

Dėl dviejų priežasčių Tėvynės Sargas teikia daug reikšmės valsčių savivaldos or- 
ganizavimui ir funkcionavimui. Visų pirma nori išnaudoti tuos valsčių turimus sa- 
varankiškumo trupinius tam, kad realizuotų savo pasyvaus priešinimosi koncepciją, 
pavyzdžiui, lietuviškos raštijos rusiškomis raidėmis klausimu arba nesuteikiant žemės 
bei lėšų rusiškų mokyklų statybai bei išlaikymui ir pan. Valsčiai turėjo būti atspirties 
taškas peticijų rašymo politikoje. Antra, Tėvynės Sargas traktuoja valsčių visuomeni- 
niu požiūriu kaip atsvarą klasių kovai. Iš tiesų valsčius iš esmės nepanaikina klasių 
kovos, tik, kaip ir bet kokia savivaldos organizacija, vaisingai susieja kovos ir susis- 
kaldymo pradus su bendradarbiavimo bei jungimosi pradais, nors Tėvynės Sargas 
mano kitaip; tačiau jis yra visiškai teisus, laikydamas gerai organizuotą valsčių vienu 
svarbiausių tautinio gyvenimo veiksnių. Pažymėtina, jog klerikalai, panašiai kaip ir 
grynieji nacionalistai, teikė daug reikšmės siekiui atsikovoti savo tautai aukštesniųjų 
luomų — bajorijos bei aristokratų - atstovus. Tautinės aristokratijos idėja buvo labai 
gyva plačiuose lietuviško klero sluoksniuose. 

Antisemitizmas buvo vienas būdingiausių klero bruožų. Šiuo atžvilgiu jie nepaju- 
dėjo nei pirmyn, nei atgal lyginant su Apžvalga“. 

Tėvynės Sargas buvo ryškiausias ir geriausias klerikalinės krypties leidinys. Be jo, 
ėjo dar ir kiti klerikaliniai laikraščiai, daugiau ar mažiau panašių pažiūrų (nekalbu apie 
Amerikoje leistus), tokie kaip Žinyčia (1900-1902 m.) ir Kryžius (1903-1904 m.). 


* 


Įdomus Tėvynės Sargo antisemitizmo pavyzdėlis telpa vienoje trumpoje frazėje, kurią čia ir pateiksiu visu gražumu: 
„Mums rodos būtų lengviau pabučiuoti šuniui uodegą, negu žydą į barzdą“ (Tėvynės Sargas Nr. 3, 1898 m., p. 15. Korespon- 
dencija iš Užpalio). Tiesa, tai korespondento, o ne redakcijos žodžiai, tačiau jie pakankamai iškalbingi. Nekalbant jau apie tai, 
kiek tokie posakiai tinka rimtam laikraščiui, pakaktų tai sugretinti su krikščionišku meilės artimui principu. Tik tas yra 
tikras krikščionis, kuris savo širdyje nešioja meilę, o ne tas, kuris garsiai šaukia apie dievišką valdžios kilmę. 


184 


1904 metai 
Spaudos draudimo panaikinimas. Lietuviškos partijos ir judėjimai. 


1904-ieji metai yra ypatingi lietuvių tautinio atgimimo istorijoje. Tais metais (balan- 
džio 24 senuoju stiliumi - gegužės 7 d. naujuoju st.) buvo panaikintas brutalus lietu- 
viškos spaudos draudimas; 40 metų šis draudimas stabdė tautinės lietuvių evoliucijos, 
kuri vyko net žiauriausios priespaudos sąlygomis, raidą. Toji priespauda mobilizavo 
prieš atgimstančią tautą visą galingos valstybės aparatą - pradedant šnipais, sienos 
apsauga, žandarais bei policija ir baigiant aukščiausia centrine valdžia, atstovaujama 
ministerijose bei tarptautinių santykių plotmėje. Spaudos draudimo panaikinimo is- 
torija apima ne vienerius metus. 

Aušra nesulaukė ypatingo valdžios dėmesio. Ją persekiojo, tačiau ji buvo trak- 
tuojama kaip menkai gyvybingas saujelės svajotojų išsišokimas, kuris negali įtakoti 
lietuviškos raštijos lotyniškais rašmenimis augimo. Didžiausią rūpestį tuo metu kėlė 
maldaknygės, kurios nuo pat spaudos draudimo pradžios buvo „atspariausios“ rusiš- 
kajam raidynui; maldaknygės, išspausdintos rusiškomis raidėmis, ne tik nebūdavo 
išparduodamos, bet būdavo valstiečių naikinamos ir deginamos kaip eretiškos bei 
šventvagiškos. Taigi valdžia suvokė, jog bus labai sunku įgyvendinti savo projektą 
bažnytinės literatūros atžvilgiu; tačiau pasaulietinių leidinių, jei tokių atsirastų, at- 
žvilgiu tikėtasi, jog draudimas duos vaisių; lietuviai nuolat stengėsi atgauti lotyniškai 
lietuvišką raidyną, bet jiems nuolat būdavo atsakoma, tikintis, jog galų gale, jei tik 
jie norės turėti savo spaudą ir plėtoti leidybą, turės susitaikyti su faktu, kad spauda 
galima tik rusiško raidyno pagrindu. Aušra buvo pirmasis lietuvių protestas prieš 
jiems primestą rusišką abėcėlę, kadangi iki tol lietuviai, nors ir nepriimdami valdiš- 
kos spaudos, nieko savo jai priešpriešinti negalėjo. 

Tačiau ir sustojus Aušrai buvo leidžiama lietuviška spauda, ir visa ši veikla ne tik 
nesilpo, bet augo tiek pati leidyba, tiek tų leidinių įtaka šalyje. Valdžios persekiojimas 
ir kova su jais stiprėjo ir įgavo slopinimo bet kokia kaina pobūdį. 


Vis dėlto lygiagrečiai su persekiojimais XIX a. paskutinio dešimtmečio antroje 
pusėje valdžios sferose ėmė bręsti mintis, jog būtina ieškoti kitų būdų, kaip kontro- 
liuoti lietuvių judėjimą. Jau buvo akivaizdu, jog nepaisant draudimo ir vis aštrėjančių 
persekiojimų nelegali leidybinė veikla, kompromituojant valdžią ir jos nepaslanku- 
mą, augo. Suvokta, jog laikytis draudimo politikos neturint galimybės nuosekliai ją 
vykdyti tampa valdžiai politiškai nenaudinga, kadangi demoralizuoja pavaldinius ir 
akivaizdžiai parodo jiems valdžios globos fikciją, nesugebant praktiškai tos globos 
įgyvendinti; dėl to valdiniai ima tikėti antivalstybinės veiklos sėkme bei pasitikėti savo 
jėgomis, o globėjiškos valdžios autoritetas neišvengiamai silpsta. Globa paremtai po- 
litinei sistemai valdžios autoriteto nusilpimas ir pavaldinių pasitikėjimo savo jėgomis 
suvokimas yra mirtinai pavojingi. Globa privalo turėti savo atitikmenį - arba pasiti- 
kėjimą ja, arba autoritetą, plaukiantį iš jos jėgos suvokimo. Todėl globos sistemoje bet 
koks draudimas arba liepimas turi būti kategoriškas ir absoliutus; nevykdomas drau- 
dimas yra ne tik nereikalingas, bet ir, visų pirma, žalingas. Kartu buvo suvokiama, jog 
persekiojami ir išvengę cenzūros leidiniai neabejotinai taps antivyriausybiniais; todėl 
lietuviškų leidinių raidos logika neišvengiamai vers juos tapti nuosekliai opoziciniais 
ir sukurs pastovią kovos su visa valdžios sistema organizaciją. Tiems leidiniams plin- 
tant šalyje bei tampant pagrindinio poveikio liaudžiai šaltiniu, antivalstybinis judėji- 
mas bręs ir organiškai taps masių savivokos dalimi. Tokiomis aplinkybėmis spaudos 
draudimas ne tik prisideda prie valdžios kompromitacijos, bet ir palengvina kovos 
prieš valdžią organizavimą, suteikiant spaudai poveikio monopolį ir negalint jai nie- 
ko priešpriešinti. Lietuviškos spaudos poveikis būtent toks ir buvo. 

Tačiau toks skepticizmas dėl lietuviškos spaudos draudimo valdžios sluoksniuose 
nebuvo visuotinai paplitęs, o vyravo tik atskirų politikos formuotojų mąstyme. Vy- 
riausybės politika Lietuvos bei tautinio atgimimo atžvilgiu faktiškai nesikeitė: spau- 
dos draudimas tebegaliojo, persekiojimai tęsėsi ir nuolat stiprėjo. Tiek valdžios viršū- 
nėje, tiek apačiose būta teorinių svyravimų, tačiau politikos vykdytojai jokių abejonių 
neturėjo - draudimo politika buvo vykdoma beatodairiškai. 

Kaip matyti iš Varpo 1899 m. straipsnių, dar 1897 m. Švietimo ministras kreipėsi 
į Vilniaus bei Varšuvos apskričių mokslo kuratorius, o Vidaus reikalų ministras į ati- 
tinkamus generalgubernatorius klausdami, kaip klostosi lietuviškos spaudos rusiško- 
mis raidėmis leidybos reikalai. Gavus atsakingų valdininkų atsakymą buvo padaryta 
išvada, jog tokios spaudos leidyba buvo menka, tačiau labai išsiplėtojusi yra lietuvių 
spaudos užsienyje leidyba. Daugelis pasisakymų kėlė mintį, jog būtina panaikinti spau- 
dos draudimą, kad būtų galima kontroliuoti tiek leidybą, tiek apskritai visą lietuvių 
judėjimą. Panašius pasiūlymus buvo linkęs pateikti ir Ministrų kabinetas. Vyriausybės 
žmonės, geriau susipažinę su situacija Lietuvoje arba tiesiog giliau išmanantys „globos“ 
sistemos prigimtį (kunigaikščiai Imeretinskis, Sviatopolk-Mirskis), suvokė būtinybę 

grąžinti lietuviams spaudos laisvę. Tačiau anaiptol ne draugiški lietuviams jausmai ska- 
tino juos taip mąstyti. Kunigaikštis Sviatopolk-Mirskis, būdamas Vilniaus generalgu- 
bernatoriumi, savo slaptoje ataskaitoje lietuviško raidyno klausimu nurodydamas vi- 
sišką valdiškojo tipo lietuviškų leidinių nesėkmę ir kartu lietuviškos spaudos plitimą iš 
užsienio teigia, jog „šiuo laiku nė pati vyresnybė [vyriausybė], nė vietinė valdžia netur 
jokių įngių kovoti su su gabenamis iš užsienių knygomis“; o kitoje to paties dokumento 
vietoje aiškina: „Dėlto yra svarbu laikyti savo globoje lietuvių tautušką kilimą, kursai 
spruste sprusta iš vyresnybės rankų. Tuo tarpu dabar lietuviai minta dvasiškų užsieni- 
nės spaudos penu, slapčia gabenamu, ir per tai be musų cenzuros priežiuros ir vyresny- 
bės globos... Negalima abejoti, juog leidus lotiniškai-lietuviškas raides, Maskolijoj [Ru- 
sijoje] kils šiapus sienos lietuviu rašliava eis lenktyn su užsienine; ją galima prižiurėti ir 
derinti su vyresnybės tikslais ir užmanymais... Jeigu lietuvių spaudos klausimas pasiliks 
vyresnybės permainomas po senovei, tai aš tvirtai tikiu, juog ilgainiui visa tauta gali 
teip subrusti, kad pati vyresnybė turės nemažai vargo... Mums reikia leisti lietuviams 
jųjų lotyniškai-lietuviškasias raides dėlto, juog nėkokia galybė negal suturėti vis kaskart 
didesnio lietuviškų knygų platinamos“ (žr. Varpo Nr. 4-5, 1903 m.). Ši koncepcija turė- 
jo ir priešininkų vyriausybėje (pvz., buvęs Vilniaus generalgubernatorius Trockis, Šv. 
Sinodo oberprokuroras Pobedonoscevas, Švietimo ministras Zengeris). Kai spaudus 
lotyniškai lietuvišku raidynu klausimas buvo įtrauktas į kabineto dienotvarkę, Zenge- 
ris bandė įvesti daugybę lietuviškos spaudos apribojimų: siūlė, kad spaudos leidimas 
galiotų tik Suvalkų gubernijoje, kad lietuviškai būtų spausdinamos tik religinio turinio 
knygos, kad lietuviška spauda būtų kontroliuojama ne bendrosios cenzūros, o būtų 
atiduota specialiai pradinių mokyklų direkcijos cenzūrai (žr. Varpas Nr. 7, 1904 m.). Vis 
dėlto nugalėjo visiško spaudos draudimo panaikinimo koncepcija; praktikoje bet kada 
galėjo būti įvesta kokia nors speciali priežiūra ar politinė kontrolė lietuviškos spaudos 
atžvilgiu, kaip Rusijoje yra įprasta. Jau ir prieš spaudos draudimo panaikinimą religinio 
turinio knygelių persekiojimas silpo, o pagrindinis dėmesys buvo kreipiamas į antivals- 
tybinius leidinius (laikraščius, knygas, brošiūras, proklamacijas). 

Iš esmės nuspręsta atšaukti spaudos draudimą buvo jau 1903 m. Valdžiai iškilo tam 
tikras skrupulingas draudimo panaikinimo aspektas - lietuviai ne be pagrindo galė- 
jo laikyti tai savo pergale prieš valdžią. Paskelbti jau parengtą aktą laukta tinkamos 
progos. Karas, mobilizacijos poreikis, noras palenkti lietuvius į savo pusę ir atitraukti 
juos nuo priešiškos valdžiai veiklos pagreitino šio akto pasirašymą aukščiausiu lygius 
dar Plevei būnant Ministru pirmininku. Kartu Vyriausybė siekė suteikti galimybę 
veikti nuosaikioms krašto jėgoms, siekiančioms kompromisų bei susitaikymo. Tokios 
jėgos, kaip jau matėme anksčiau, egzistavo lietuvių visuomenėje, bet esant spaudos 

draudimui negalėjo aktyviai reikštis. Prasidėjus karui, nuosaikieji ryžosi pademons- 
truoti ištikimybę bei valstybinio patriotizmo jausmus, numatydami netruksiančią 
ateiti padėką - spaudos grąžinimą’. Spaudos laisvės atgavimas nebuvo artėjančios 
revoliucijos arba karo sunkumų išdava. Tai buvo tik pačių lietuvių pergalė. Spaudos 
gražinimo klausimas brendo jau XIX a. paskutiniojo dešimtmečio antroje pusėje ir 
pribrendo Imeretinskio bei Sviatopolk-Mirskio politikoje - dar prieš karą ir revoliu- 
ciją. Tai buvo išskirtinai lietuvių pergalė, o ne atsitiktinių aplinkybių rezultatas; karas 
bei revoliucija tik pagreitino procesą. 

Pasižiūrėkime, kaip ši pergalė atsispindėjo įvairialypėje lietuvių visuomenės 
nuomonėje. Kiek anksčiau, Nikolajaus II valdymo pradžioje, pasklidus gandams 
dėl spaudos grąžinimo, pagrindiniai lietuviškieji laikraščiai Varpas ir Apžvalga, abu 
trokštantys spaudos laisvės, savo skiltyse svarstė visus pro ir contra% bei nurodė, kad 
cenzūruojama spauda didžia dalimi neigiamai paveiks nelegalią užsienio spaudą, o 
galbūt ją netgi numarins, todėl dabartinė laisva lietuviška mintis taps pavergta. 

Tiesą sakant, tuometinė tezė kuo blogiau - tuo geriau turėjo būti atmes- 
ta, kadangi legali spauda pati savaime, be radikalių pasikeitimų lietuvių visuomenėje, 
negalėjo patenkinti jos poreikių ir todėl nebūtų galėjusi išjudinti lietuvių išsivaduoja- 
mojo judėjimo pamatų ir šia prasme nebūtų priešiška nelegaliai veiklai, nors iš esmės 
laikinai ir galėjo susilpninti patį judėjimą bei įtakoti jo pobūdį. Tačiau legalūs leidi- 
niai neabejotinai teigiamai atsilieptų spaudos plitimui ir todėl plačiau veiktų liaudies 
mąstymą, kuris anksčiau ar vėliau turėtų pralaužti siaurus spaudos bei legaliosios raš- 
tijos apskritai rėmus. Paradoksas kuo blogiau - tuo geriau yra neteisingas 
dar ir tuo aspektu, kad žmogus tuo labiau yra pasirengęs lemiamam jėgų išbandymui, 
kuo arčiau yra tikslo ar idealo; tuo tarpu vienareikšmiai „bloga“ ir nutolusi nuo idealo 
padėtis arba demoralizuoja žmones ir kelia jų apatiją bei neveiklumą, arba tampa 
chaotiškų ir nevaisingų maištų, nukreiptų į aklą griovimą bei kerštą, šaltiniu. 

Spaudos laisvės grąžinimas 1904 m. lietuviams turėjo jau visai kitą vertę, nei būtų 
turėjęs 1894-1895 m. Šiuo laikotarpiu jau įvyko reikšminga tautos politinio sąmonin- 
gumo pažanga; be to, valstybė, kuriai priklauso lietuviai, stovėjo ant krizės slenksčio: 
reikėjo tai išnaudoti ir praplėsti gautų teisių ribas. 

Į šį reikšmingą faktą vienaip ar kitaip sureagavo visi Lietuvos laikraščiai, poli- 
tiniai judėjimai ar grupuotės. LSDP paskelbė atsišaukimą, spausdintą Londone 
(partinio organo Darbininkų balsas redakcijos vieta), kuriame spaudos atgavimas 
pateikiamas kaip lietuvių pergalė; kartu pasmerkė kai kurių krašto veikėjų padėkos 
manifestacijas, pavadindami jas gėdingomis; pagaliau parodo nepakankamą cenzū- 


*  Susitaikėliškos nuotaikos buvo ypač ryškios tarp Rygos lietuvių labadaros draugijos narių. 

ruojamos spaudos reikšmę ir kviečia kovoti toliau. Kartu Darbininkų balsas 1904 m. 
4-to numerio redakcinėje skiltyje išspausdino straipsnį „Atgavus spaudą“, pasirašytą 
Kugio-Mugio. Straipsnyje sveikinamas neeilinis tautos gyvenimo įvykis, traktuoja- 
mas, žinoma, kaip lietuvių pergalė, ir atiduodama pagarba visiems, daug metų ko- 
vojusiems su brutalia prievarta’. Toliau nurodydamas į slaptus valdžios kėslus per 
cenzūruojamą spaudą paveikti tautinę mintį bei visą Lietuvos raštijos vystymąsi, 
Darbininkų balsas teigia, jog naujoje legalioje spaudoje atsiras daug susitaikėliško 
raugo, priešiško laisvės idėjai; perspėja liaudį dėl tokios galimybės ir teigia, jog jo 
partijai (LSDP) spaudos situacija nesikeičia ir ji toliau nelegaliai leis ir platins savo 
laikraštį, brošiūras ir atsišaukimus. Karščiau už legalią spaudą „Darbininkų balsas“ 
sveikina legalias knygų leidyklas, kurios nuo šiol populiarins Lietuvoje mokslo ži- 
nias bei plės švietimą; žinios ir švietimas atvers liaudžiai, o ypač darbininkų klasei, 
duris laisvės troškimui ir žmogiško gyvenimo viltims. Spaudos laisvės atgavimas čia 
vertinamas būtent šiuo aspektu. „Reikia tikėtis, kad prie lietuvių atsiras dabar nema- 
ža žmonių ramios bet užtektinai prasilavinusios dvasios, kurie užsiims moksliškų 
knygelių išleidinėjimu. Jos, jau žandarų nebegaudomos, galės liuosiai platintis tarp 
žmonių, aplankys net surukusią gritelę vargšo-darbininko ir atvirai galės ant jo stalo 
gulėti. Tuokart kiekvienas, liuosą valandą nuo darbo nutraukęs, dažniau galės knygą 
į rankas paimti, apsipras su ja ir išmoks geriau iš rašto naudotis. Tuokart ir musų raš- 
tai (t.y. socialistiniai; prierašas autoriaus), užsienyje spausdinti, be dumų ir apgavimo 
paliks labiau musų draugams suprantami. Smarkiau kils darbininkų susipratimas, 
laimingiau mums vyks kova su musų priešais, greičiau ateis laikas, kada, žmonėmis 
budami, žmoniškai galėsime gyventi“. 

Šalčiau ir su didesne skepsio doze pergalę sveikina Draugas, neseniai įsteigtas 
„pažangaus jaunimo“ organas, tuo metu užėmęs radikalaus socializmo pozicijas. 
Draugo 1904 m. Nr. 2 V. Kapsukas (laikraščio steigėjas) nurodo neigiamas legaliosios 
spaudos puses, nes ji greitai atsidurs („ištikimiausių žmonių, tikriausių caro tarnų, 
visokių gešeftmacherių, kurie teip šoks, kaip jiems caro valdžia duduos“) žmonių 
rankose; Draugas pabrėžia, jog legalioji lietuviška spauda bus daug griežčiau cenzū- 
ruojama, nei kitų Rusijos tautų spauda. Iš esmės Draugas neneigia legalių kultūrinių 
leidinių plitimo naudos, tačiau teigia, jog esamomis politinėmis sąlygomis vaisinga 
gryno „kulturtrėgerio“, visiškai neliečiančio politinės sferos, veikla yra neįmanoma. 
Taigi pasiektos pergalės nauda straipsnio pabaigoje formuluojama taip: „Šitas musų 
laimėjimas - spaudos iškovojimas - tepadrąsina mus da smarkiau stoti prie darbo, 
tepriduoda spėkų iki galo išturėti“. 


* Tame straipsnyje matosi būdingas lietuviams socialistams tautos tęstinumo suvokimas, kuris verčia juos laikyti save viena 

Aštriai ir be mažiausio susitaikėliškumo šešėlio prabyla Varpas, LDP organas; 
1904 m. Nr. 6 sveikina iškovotą spaudos laisvę ir parodo tikrą šio neeilinio įvykio 
reikšmę. Smerkia bet kokią susitaikėliškumo akciją, kuri remiasi dėkingumo val- 
džiai dėl spaudos grąžinimo pareiškimu, ir teigia, jog lietuvių visuomenė turėtų 
pasmerkti užmarščiai vardus tų, kurie tokiose akcijose dalyvauja. Nurodydamas 
valdžios motyvų veidmainiškumą, Varpas užbaigia tvirtinimu, kad vien tik esa- 
mos valdžios Rusijoje nuvertimas suteiks lietuviams tikrą spaudos bei kalbos laisvę, 
todėl kviečia visuomenę susitelkti galutinei kovai ir sutraukyti politinės nelaisvės 
pančius. Tačiau demokratai suvokė, jog legali veikla atplėš nuo jų dalį jėgų, ku- 
rios iki šiol juos palaikė ir, tapdamos konkurencinėmis legalioje veikloje apsunkins 
jiems spaudos leidybos bei platinimo krašte sąlygas; todėl iš pradžių norėta nuo 
1905 m. sustabdyti Ūkininko leidybą ir apsiriboti vien Varpu (vėliau vis dėlto buvo 
leidžiami abu laikraščiai). 

Abiejų klerikalų organų Tėvynės Sargo ir Kryžiaus leidyba tuoj po spaudos drau- 
dimo panaikinimo buvo sustabdyta, nes klerikalai iškart ėmė rengtis legaliai veiklai 
Lietuvoje. 

Lis y nekriniska spaudos Saulis „panaikinimą sutiko ir sveikino n nuo- 
jau B kalbėta aukščiau. Tai nebuvo kokia nors vienalytė grupė, besivadovaujanti 

+viena programa ir politine koncepcija, bet atskiros nepartinės įvairių atspalvių (bei 

Ž auosaikumo) asmenybės. Kai kurie iš jų, naiviausieji bei nuolankiausieji, traktavo 

; spaudos grąžinimą kaip valdžios politinio palankumo lietuviams apraišką, kaip val- 
džios nuoširdumo ir geros valios vaisių. Kiti, jų buvo daugiau, traktavo šią pergalę kaip 
lietuvių „diplomatijos“ ir „politikos“ rezultatą, kaip peticijų ir susitaikėliškų akcijų vai- 
sių. Manė, jog reikia priimti šią valdžios „dovaną“ ir pasinaudoti pagal galimybes, ne- 
erzinant valdžios ir nepiktnaudžiaujant jos politiniu pasitikėjimu. Šiame fone susifor- 
mavo stipri, linkusi į kompromisus veikėjų grupė, kuriai vadovavo atskiros asmenybės 
iš vadinamųjų „krašto veikėjų“ tarpo. Grupė Vilniaus lietuvių įteikė generalguberna- 
toriui padėkos monarchui raštą, kurį pasirašė nemažai žinomų asmenų (žr. Varpas, 
Nr.6, 1904 m.). Atskirų dėkingumo ir nuolankumo pareiškimų ėmė daugėti kaip tik 
tuo momentu, kai valstybė vis akivaizdžiau grimzdo į krizę, kuria lietuviams derėjo 
pasinaudoti nepaisant valdžios norų bei valios. Kai Varpas aštriais žodžiais pasmerkė 
šias dėkingumo bei nuolankumo apraiškas, nuosaikiųjų stovykloje tai sukėlė nepasi- 
tenkinimą ir protestus. Net demokratai iš dešiniojo LDP sparno priekaištavo Varpui 
už perdėtą šiuo atveju beatodairiškumą ir reikalavo pagarbos kitų įsitikinimams. 

Spaudos draudimo panaikinimas suteikė veikimo laisvę nuosaikių nacionalisti- 
nių ir kompromisinių pažiūrų veikėjams. Kartu jis prisidėjo prie didesnio inteligen- 


tijos susiskaidymo bei prie radikalų ir liaudininkų sparno LDP išsikristalizavimo. 

Jau matėme, jog vienas iš šios partijos trūkumų buvo koncepcijos vientisumo bei 
užbaigtumo trūkumas, plaukiantis iš to, jog nebuvo visiško idėjinio sutarimo tarp 
jos narių. Iš tiesų kraštutiniai nuosaikieji LDP jau nepriklausė, tačiau ne toks nuo- 
saikus elementas bei ne tokie kraštutiniai nacionalistai arba dar priklausė partijai, 
arba su ja skaitėsi tam tikra prasme laikydami ją šacho pozicijoje. Tai neabejotinai 
silpnino LDP. Nuosaikieji, neturėdami krašte jokios, išskyrus keletą neseniai įkurtų 
draugijų, organizacinės atramos savo veiklai, natūraliai krypo prie Varpo, turinčio 
tapti jų (o vėliau - LDP) organu, ir stengėsi švelninti radikaliausius jo bruožus bei 
priartinti jį prie savos koncepcijos. Tačiau dabar spaudos draudimo panaikinimas 
atrišo jiems rankas veiklai krašte ir nukreipė jų dėmesį tiek nuo Varpo, tiek ir nuo 
LDP, abu jie pagal jų nuosaikumo bei kompromisų koncepciją nuo šiol nebeturėjo 
ypatingos reikšmės ir negalėjo lygintis su „realiu“ ir „blaiviu“ nuosaikiųjų darbu. 
Nuo šiol skirtumai tarp radikalų liaudininkų iš LDP ir visų atspalvių nuosaikiųjų 
bei nacionalistų tapo visiškai akivaizdūs ir nuolat augo. Nuosaikieji taip pasidavė 
savo simpatijoms „realizmui“ ir „blaivumui“, jog neteko sugebėjimo suvokti įvykių 
esmės, o visos kitos partinės grupės nuolat juos lenkė savo įtaka; gyvenimas nuolat 
užklupdavo juos pavėlavusius, ir kai jie pagaliau nuspręs jungtis į partiją, tai jų 
veiklos lauką jau bus užėmę iš vienos pusės radikalai liaudininkai, o iš kitos - krikš- 
čionys demokratai. 

Tokia situacija susiklostė po spaudos draudimo panaikinimo. Noriu pastebėti, 
jog radikalai liaudininkai, arba vadinamieji demokratai, bent iš pradžių nesirengė 
boikotuoti visų legalaus darbo apraiškų, atsiradusių po spaudos atgavimo, ir buvo 
pasirengę legalioje veikloje dalyvauti, neatsisakydami, kaip teigė Varpas, žūtbūtinės 
kovos už politinę laisvę. 

Iškart po spaudos atgavimo buvo paduota nemažai prašymų leisti spausdinti 
lietuviškus laikraščius“. Valdžia davė tik du leidimus leisti laikraštį, būtent - pono 
A. Smilgos savaitraščiui Lietuvių Laikraštis Peterburge ir pono P. Vileišio dienraščiui 
Vilniaus žinios Vilniuje, kiek vėliau ir kun. Ambrazevičiui leisti laikraštį ūkininkams 
Lietuvos Bitininkas Vilniuje, kuris pradėjo eiti nuo 1905 m. Pirmas Lietuvių Laikraščio 
numeris pasirodė 1904 12 01, o Vilniaus žinių - 1904 12 10. 

Lietuvių Laikraštis buvo klerikalinis, antisemitinis, politiškai nuosaikus, kon- 
servatyvus ir nacionalistinis laikraštis; išeinantis kartą per savaitę Peterburge, todėl 
nesusijęs glaudžiais ryšiais su 1905 m. įvykiais Lietuvoje. Šis laikraštis nesuvaidino 


* Varpas (Nr. 7, 1904 m.) informuoja apie šiuos prašymus: p. Petras Vileišis prašo leisti dienraštį Vilniaus žinios, kaip 

Vilniuje; p. Vizbaras prašo leisti savaitraštį Žiburys Rygoje; p. Karpis prašo leisti Dieninį Ūkininkų laikraštį Peterburge; p. Ka- 
zimieras Pšeciševskis prašo leisti dukart per savaitę laikraštį Lietuvos Balsas Peterburge; atrodo, p. Dubinskas ir Baltramaitis 
prašo leisti savaitraštį Žiburys (kaip Rygoje) Peterburge; kun. Ambrazevičius prašo leisti laikraštį Vilniuje Lietuvos Bitininkas. 
Matyt, ir p. Smilga prašė leisti savaitraštį Lietuvių Laikraštis Peterburge, kadangi gavo sutikimą. 

reikšmingo vaidmens tautos gyvenime tuo ypatingu laikotarpiu,kuris sutapo su jo 
leidybos periodu. Lietuvos Bitininkas buvo laikraštis, skirtas aptarti ūkininkų, biti- 
ninkų, žemdirbių reikalams, todėl apie jį nekalbėsiu. 

Didžiausios viltys buvo siejamos su Vilniaus žiniomis, kurios, nors čenzūruoja- 
mos, turėjo tapti laikraščiu visiems, pirmu ir vieninteliu lietuvišku dienraščiu, ten- 
kinančiu tiek bendros informacijos skleidimo, tiek ir švietimo bei tautinius lietuvių 
poreikius. Norėta, kad Vilniaus žinių puslapiuose rastų atgarsį visos kultūrinės ir aps- 
kritai kasdienės lietuvių problemos, kiek apie tai leistų kalbėti cenzūra. Demokra- 
tai neatsisakė dalyvauti leidžiant laikraštį. Iš demokratų į laikraštį atėjo dirbti tokios 
pažangios asmenybės, kaip žinomas filologas bei pedagogas p. J. Jablonskis ir vienas 
žymiausių visuomenės bei kultūros veikėjų, ypatingo garbingumo bei taurumo as- 
muo, p. P. Višinskis, kuris jaunas mirė. Laikraščiui vadovavo jo įkūrėjas, leidėjas ir 
atsakingasis redaktorius p. Petras Vileišis, kurio nuopelnai dar spaudos draudimo 
epochoje užsienyje leidžiant mokslo populiarinimo knygeles yra visuotinai žinomi. 
Tačiau jo visuomeninės bei tautinės pažiūros buvo ypač nuosaikios, ir jį galėjai laikyti 
grynu nacionalistu. Politikoje jis buvo kompromisų šalininkas, visiška radikalo prie- 
šingybė, buvo žmogus labai atsargus ir netinkamas vadovauti laikraščiui, kuris buvo 
leidžiamas augančios krizės valstybėje laikotarpiu. Be to, ir asmeniniai p. P. Vileišio 
bruožai paveikė laikraščio pobūdį taip, jog dienraštis nesugebėjo įtakoti tautinių rei- 
kalų sprendimo bei įvykių eigos, o tik bėgo jiems iš paskos, keisdamas spalvas ir toną, 
bet nuolat vėluodamas ir nespėdamas paskui įvykių evoliuciją. P. P. Vileišis nebuvo 
pasyvus leidėjas ir atsakingasis redaktorius, bet aktyviai dalyvavo laikraščio valdyme, 
kėlė save aukščiau už visą redakciją neturėdamas vientisos vadovavimo vizijos. Todėl 
Vilniaus žinios nesugebėjo patenkinti platesnių inteligentijos sluoksnių, o dėl svyra- 
vimų ir dažnos pažiūrų kaitos susikompromitavo iš esmės visų partijų ir judėjimų 
akyse ir nesugebėjo suburti savo ideologinės aplinkos. Tik pradėjus leidybą iškart 
išryškėjo esminis Vakarų žinių trūkumas - išraiškingos pozicijos nebuvimas; politi- 
kos skiltys buvo nepaprastai lojalios ir visiškai bespalvės; visuomeninė problematika 
klimpo šabloninėse diskusijose vidutinių žemės savininkų poreikių tema, vengiant 
pateikti savo programą ir baiminantis radikalizmo, ignoruojant tokius gausius maža- 
žemių ar bežemių darbininkų poreikius; laikraščio nacionalizmas reiškėsi smulkme- 
niškais ginčais su lenkais jis neturėjo jokios esminės koncepcijos, kuri sietų tautos 
vystymąsi su giliomis individualios kultūros apraiškomis ir su organiniu visuomenės 
vystymusi, žodžiu - nacionalizmas reiškėsi ne įsigilinimu į tautinę problematiką, bet 
tų problemų sprendimo paviršutiniškumu. Kai dėl Lietuvos lenkų nuomonės apie 
Vilniaus žinių nacionalizmą, turiu pastebėti (kadangi Lietuvos lenkai lietuvių kal- 
bos paprastai nesupranta), jog Vilniaus žinios niekada lenkų atžvilgiu nepalai- 
kė valdžios politinių tendencijų, išreikštų devizu divide et impera; kovoje su lenkais 

Vilniaus žinios niekada netaikė valdžios geradarysčių garbinimo politikos, kaip 
tai kadaise darė Šliūpas ir kai kurie kiti to meto veikėjai, beje, aštriai ir visuotinai lie- 
tuvių pasmerkti, - tokie, kaip p. Petrulainis arba prelatas Jonkus (pseudonimas). 

Dėl tų bruožų Vilniaus žinios, kurios, būdamos susitaikėliškas ir politiškai kom- 
promisinis laikraštis, bandė įtikti ir dešinei, ir kairiajam centrui, sulaukė nepalankaus 
pažangių visuomenės sluoksnių įvertinimo. Laikraščio pozicija buvo kritikuojama 
ir socialistų, ir kraštutinių radikalų. Atitinkamai buvo bandoma paveikti redakciją, 
sudarytą iš pažangiečių, kad ji arba pasitrauktų, arba energingiau paveiktų laikraščio 
kryptį. Beje, ponai Jablonskis ir Višinskis netrukus patys pasitraukė iš redakcijos. 

Legalios spaudos atsiradimas buvo karštai sutiktas šviesesniosios valstietijos, jau 
įpratusios skaityti lietuviškus leidinius, gabenamus iš Prūsų. Kai kurie Suvalkų guber- 
nijos valsčiai nutaria prenumeruoti valsčiaus mokyklai arba kanceliarijai Vilniaus ži- 
nias vietoj Warszawski dziennik ir Lietuvių Laikraštį vietoj lenkų kalba leisto valdiško 
Oświata (žr. Vilniaus žinios Nr. 3, 1905, sausio 4 d.); tokius pat sprendimus priima kai 
kurie Kauno ir net Vilniaus gubernijų valsčiai (pvz., Kretingos valsčius Telšių paviete, 
Merkinės valsčius Trakų paviete; (žr. Vilniaus žinios Nr. 13, 1905 m.). Legalios spaudos 
leidyba tais pirmaisiais metais po spaudos laisvių atgavimo dar nebuvo nusistovėjusi 
ir buvo dar labai silpna. 1904 m. be keturių Lietuvių Laikraščio ir devyniolikos Vil- 
niaus žinių numerių pasirodė keletas religinio turinio spaudinių, išleistų Zavadskio 
leidyklos Vilniuje, keletas pasaulietinio turinio knygelių, tokių, kaip Anderseno pa- 
sakų vertimai, išleisti p. Baltramaičio, Žemaitės ir kitų skaitiniai vaikams ir pagaliau 
keletą menkos literatūrinės ir šviečiamosios vertės 1905 metų kalendorių. Be to, daug 
knygelių, anksčiau išleistų užsienyje, dabar galėjo būti legaliai platinamos šalyje. 

1904 m. rudenį Šiauliuose (taigi - etnografinės Lietuvos teritorijoje) įvyko pir- 
masis legalus mėgėjiškas lietuviškas vaidinimas; ta proga lietuviai iš Švenčionių (iš 
Vilnijos pakraščių) atsiuntė delegatų su raštišku pasveikinimu; šiauliečiai perdavė 
švenčioniškiams padėką, džiaugdamiesi, kad sukėlė atbalsį pakraščiuose, [„kresuo- 
se“) ir išreiškė viltį, jog Švenčionių ir visos Vilnijos lietuviai eis vis glaudesnio sąlyčio 
su visa tauta keliu (žr. Vilniaus žinios Nr. 12, 1904 m.). 

Jau kalbėjau apie susitaikėliškas nuotaikas, kurios tuo metu buvo apėmusios nuo- 
saikiuosius bei nacionalistus. 1904-ieji metai buvo palankūs toms nuotaikoms plisti 
dėl kilusio karo bei grąžintos spaudos. Susitaikėliškumas buvo netikėjimo savo jė- 
gomis bei demoralizacijos, kaip nelaisvės rezultato, gulbės giesmė prieš didžiuosius 
1905-uosius metus, kada į kovą už laisvę stos pati liaudis kartu su geriausiais savo sū- 
numis iš inteligentijos tarpo. Kaip susitaikėliškumo pavyzdžius užtektų paminėti ats- 
kirų asmenų (taip pat ir Rygos savišalpos draugijos) aukas karo reikmėms, Raudona- 
jam Kryžiui, grupės asmenų dalyvavimą Vilniuje rezidavusio generolo Grippenbergo 
išvykimo į Tolimuosius Rytus, kur turėjo priimti vadovavimą vienam Rusijos armijos 

sparnui, iškilmėse, „dėkingumo“ apraiškas už lietuvių krauju ir kančiomis iškovotos 
spaudos grąžinimą, pagaliau bjaurius lietuvių balsus (absoliučiai pavienius) 
rusų spaudoje. Juos netgi legalioji ir aiškiai nacionalistinė spauda - Lietuvių laikraštis 
ir Vilniaus žinios - vienareikšmiškai pasmerkė ir suabejojo tokių „lietuvių“ lietuvišku- 
mu. Garsiai nuskambėjo prelato Jonkaus (tai vieno kunigo slapyvardis) straipsnis rusų 
laikraštyje „Pycb“ („Rusj“); straipsnis apeliuoja į Rusijos valdžią, užtikrina ją, kad visų 
tautų kelias yra kartu su didžiąja Rusija, o vienintelis lietuvių troškimas yra tylus, ra- 
mus, apolitiškas darbas po dvigalvio erelio sparnais; straipsnis persunktas žemiausios 
rūšies padlaižiavimo ir visiškos tautinės savigarbos stokos; istorija straipsnyje traktuo- 
jama Ilovaiskio stiliumi, reabilituotas netgi Lietuvos budelis Muravjovas. Šis straipsnis 
sulaukė solidaraus atsako lietuvių spaudoje. Vilniaus žinios pareiškia, jog prelatas Jon- 
kus neturi teisės kalbėti visos lietuvių inteligentijos vardu. Puikų atkirtį Varpe (Nr. 3, 
4-5, 6, 1905 m.) prelatui duoda lietuvių publicistas p. Elžikonis. Teigdamas, jog prelato 
tikslas - atmesti lenkų pretenzijas į šiuolaikinę Lietuvą - pats savaime būtų visai teisin- 
gas, jei nebūtų iškreiptas, p. Elžikonis ryžtingai atskleidžia tikrąsias prelato straipsnio 
tendencijas - iš esmės lietuvybės idealų išdavimą, demaskuoja istorijos falsifikavimą, 
melą ir hipokriziją; kalba apie valstiečių padėtį Respublikoje ir Rusijoje, apie reformas 
prieš pat valstybingumo praradimą, apie Kosciušką, apie sukilimus Lenkijoje ir Lietu- 
voje, ir lygina tai su Rusijos politika visų lietuvių bei valstietijos atžvilgiu. Teigdamas, 
jog lietuvių valstiečiai dalyvavo 1863 m. sukilime, p. Elžikonis sako: „Tas kraujas ir tos 
ašaros - tai lietuvio garbė ir jis jų neišsižadės niekados. P. Jonkus užmiršo, išsiža- 
dėjo jų, tai jis ne lietuvis ir tenevadina savęs šiuo vardu, teeina jieškot tėvynės ten, kur 
ramiai apsigyveno naginga dvigalvė biaurybė“. 

Greta pavienių susitaikėliškumo apraiškų nuosaikiosios inteligentijos gretose, 
1904 m. šalyje pastebimi i ir pirmieji priešrevoliuciniai proveržiai. Demokratai, be- 
sikristalizuojantys į liaūdininkų judėjimą, vis labiau linko į politinę kovą, social- 
demokratų gretos ėmė sparčiai augti, akivaizdžiai stiprėjo ir valstietijos opozicinės 
nuotaikos. Sujudimas buvo akivaizdus ne tik mieste, bet ir kaime, tai ypač paaštrėjo 


tų metų etų vasarą: Japonų karas paruošė puikią dirvą liaudies s aktyvumui. Nebylus 
nepasitenkinimas ėmė peraugti į vis garsesnį, ir neapykanta bei savų nuoskaudų 
pojūtis peraugo į kūrybingą permainų troškimą. Tas blogis, kuris ir anksčiau buvo 
nuolat daugiau ar mažiau juntamas, dabar karo fone tapo tiesiog akivaizdus, skaus- 
mingas ir nebepakeliamas. O kadangi kariavo jų broliai, sūnūs, vyrai ir net tėvai, 
tai valstiečiai ne tik netroško Rusijos pergalių, bet karštai džiaugėsi kiekvienu jos 
pralaimėjimu: bendruomeninis pribrendusio laisvei žmogaus instinktas ėmė vir- 
šų prieš asmeninius jausmus. Rusijos pralaimėjimas buvo lietuvių valstiečiams jų 
nelaisvės pralaimėjimu; pro Mandžiūrijos lavonus virš kankinamų kareivių pulkų 
jau spindo laisvės saulės spinduliai. Čia nekalbu apie miesto darbininkiją, kurios 

savimonė brendo daug sparčiau, nei valstiečių. Svarbiausia buvo būtent kaimo su- 
judimas. Tolesnė mobilizacija, kuri rugsėjo bei gruodžio mėnesiais palietė didelę 
Lietuvos dalį, tik šliūkštelėjo alyvos į ugnį ir tapo dar vienu priešiškų nuotaikų for- 
mavimosi veiksniu. Šiam fone plėtėsi LSDP agitacija. Jaunimas, buvę darbininkai, 
grįžtantys iš miestų ir išstumti iš Rygos, verslesnė valstietija — visi jie tapo revoliu- 
cinės agitacijos veiksniais. Socialistai įtakojo liaudies pokalbių ir pasakojimų temas. 
Išaugusios agitacijos veikiami kaip grybai po lietaus ėmė burtis įvairūs, tiek soci- 
alistiniai, tiek kiti revoliucinio pobūdžio rateliai visuose miesteliuose ir kaimuose. 
Nuosakieji ir iš dalies kunigai bandė šį procesą stabdyti, tačiau nesėkmingai. Vietos 
policija ir administracinė valdžia jau tuomet ėmė prarasti įvykių kontrolę ir pasi- 
tikėjimą savimi. Vis tvirtesnis liaudies nusiteikimas veikė „globėjus“ depresyviai; 
žinios iš karo lauko, vidaus politikos kurso nusilpimas, visoje valstybėje stiprėjantys 
laisvės pradai - visa tai neigiamai veikė valdžios nusiteikimą ryžtingai priešintis. 
1904 m. vasarą Lietuvą nusėjo atsišaukimai (Kauno ir Suvalkų gubernijų kaimuose 
jų buvo išmėtyta iki 40 000), pasirašyti arba LSDP, arba vietinių organizacijų. Ru- 
deninės mobilizacijos Kauno gubernijoje metu vietiniai LSDP skyriai išvystė pla- 
čią veiklą provincijoje - Panevėžyje, Šiauliuose, Ukmergės paviete; buvo platinami 
vietose hektografu spausdinti atsišaukimai; sėkmingai priešintasi žydų pogromų 
agitacijai, kurią neoficialiai skatino policija. Policija piršo mintį, jog masinis karo 
prievolės vengimas tarp žydų mažina atsargos kareivių skaičių, kurį turi kompen- 
suoti kiti; policija, tiesiogiai nekurstydama pogromų, stengėsi parengti jiems dirvą 
bei sujaukti protus. Atsišaukimų buvo tokia gausa, jog policija nebuvo pajėgi jų 
išgaudyti, o kai kur, matydama augantį liaudies priešiškumą, netgi bijojo klijuoti 
valdžios skelbimus. 

Miestuose LSDP organizavo streikus. 1904 m. rudenį įvyko LSDP konferencija, 
kurios metu buvo aptariami jau kitokie - aktyvūs - veiksmai. Artėjančios revoliuci- 
jos akivaizdoje LSDP laikė būtina išlaikyti griežtai klasinę poziciją ir nubrėžti aiškią 
ribą tarp savęs ir neproletarinių organizacijų (žr. Darbininkų balsas Nr. 5, 1904 m., 
130-131 p.). LSDP nuomone, revoliuciją vykdys darbo bei kaimo proletariatas, maža- 
žemiai valstiečiai, taip vadinamieji „kampininkai“, ir iš dalies profesinė inteligentija; 
pasiturinčios valstietijos atžvilgiu LSDP užėmė skeptišką poziciją ir nepasikliovė jais; 
valstietija ir amatininkai, anot socialinės LSDP koncepcijos, yra pereinamoji klasė, 

1904 m. LSDP platino atsišaukimus: dėl karo ir mobilizacijos - 14 atsišaukimų (iš jų vienas - „Karas“ - pasirašytas LSDP, 
išspausdintas 30 000 egz. tiražu, kitas - pasirašytas bendrai LSDP, PPS, Latvių SD ir Baltarusių Revoliucinės hromados - 6000 
egz. tiražu, kiti - spausdinti hektografu ir platinti per vietines LSDP kuopeles (1 Mintaujos, 2 Rygos, 3 Panevėžio, 1 Šiaulių, 1 
specialios kuopelės, 2 be nuorodos į organizaciją). 5 atsišaukimai Gegužės švenčių proga (iš jų vienas bendrapartinis 5000 egz. 
tiražu. 1 Kupiškio, 1 Rygos, 1 lenkiškai, 2 be nuorodų), 8 kiti atsišaukimai (iš jų 1 spaudos atgavimo proga - 16 000 egz. tiražu; 1 
hektografuotas ta pačia proga, 2 Rygos, 1 Liepojos, 2 Panevėžio ir 1 be nuorodų). 1904 m. LSDP išleido 13 brošiūrų ir knygelių 
bendru 36 180 egz. tiražu (žr. Darbininkų balsas Nr. 1, 1905 m. 36-37 p.) 7 
$ 22 

pasmerkta išmirimui ir proletarizacijai; LSDP nuomone, ši klasė iš esmės nekenčia 
biurokratinės valdžios ir klero dominavimo bei didelių žemės savininkų, bet savo 
veiksmais nesiryš toli eiti ir pasitenkins mokesčių reforma, luominės santvarkos, 
kuri proteguoja bajoriją, panaikinimu ir tam tikromis demokratinėmis reformomis 
(žr. Darbininkų Balsas Nr. 4, 1904 m., 101-105 p.). 

LSDP veikloje būta ir trūkumų, kurie apsunkino partinį darbą revoliucijos metu; 
kai kuriuos tų trūkumų nurodė ir pats partinis organas Darbininkų Balsas. Pagrindinis 
trūkumas buvo tas, jog partija neturėjo krašte nė vienos slaptos spaustuvės; tai ypač 
atsiliepė agitaciniam darbui, kuris privalėjo būti lankstus bei savalaikis; atsišaukimai, 
kolportuojami iš užsienio, paprastai vėluodavo, todėl dažnai nebuvo tokie veiksmingi; 
todėl partija apskritai negalėjo išplatinti daugelio atsišaukimų; reikėjo hektografuoti 
atsišaukimus vietinėse kuopelėse, dėl to kartais nukentėdavo atsišaukimų vienareikš- 
miškumas, be to, jie neturėdavo laukiamo poveikio, kadangi dauguma mokančiųjų 
skaityti pažino tik spausdintines raides. Kitas trūkumas buvo nepakankama atskirų 
grupelių veiklos koordinacija bei nepakankamas jų panaudojimas. Be to, partijos na- 
riai neteikė pakankamai dėmesio įvairių susirinkimų ar susibūrimų - tiek privačių, 
tiek legaliai viešų - organizavimui, siekiant agitacinių tikslų (žr. Darbininkų Balsas, 
Nr. 1, 1905 m.). Prie trūkumų dar pridurčiau klasinės organizacijos teritorinio prin- 
cipo ignoravimą, be to, kaip iš dalies teisingai teigė DraugasXNr. 4, 1905 M., 153 p.) į 
socialistinį judėjimą nebuvo įtraukti kaimo gyventojai, pr aa neproletariatui, 
nebuvo įvertinti radikalai liaudininkai (t. y. demokratai) kaip sąjungininkai politinėje 
kovoje (tai plaukė iš pernelyg schematiško „buržuazijos“ traktavimo). 

Būtina nurodyti gausaus jaunimo veržimosi į LSDP gretas 1904 metais faktą. Jau- 
nimo suvažiavime, įvykusiame 1904 m. vasarą, susikūrė jaunimo organizacija, kurią 
sudarė aukštųjų ir vidurinių mokymosi įstaigų studentai, ir kuri formaliai tapo LSDP 
dalimi (pripažino partijos vadovybės viršenybę). Tai buvo jaunimo noro dalyvauti 
revoliucijoje išraiška. Tais pačiais metais susikūrė nepartinis, tačiau sakyčiau, liaudiš- 
kos socialistinės orientacijos „pažangaus jaunimo“ organas Draugas. 

Draugas taip apibrėžė savo principus (žr. Nr. 2, 1904 m., p. 56): „Musų darbo pa- 
matas - viešpataujanti klesų kova, musų minimum reikalavimai - savirankiška de- 
mokratiška Lietuvos respublika, musų idealas - privatiškos savasties išnaikinimas. 

Tačiau platesnio atgarsio tarp jaunimo Draugas nesulaukė. Suvažiavimo metu 
vieni laikė būtina įsilieti į LSDP, kas ir buvo įvykdyta, o kiti, demokratai, nemanė 
esant būtina nutraukti ryšius su Varpu ir kurti atskirą jaunimo laikraštį (apie tolesnę 
„Draugo“ evoliuciją dar kalbėsiu). 


1905 metai 


Lietuva Rusijos krizės akivaizdoje. 


1905 m. pradžioje valdžios krizė Rusijoje peraugo į revoliuciją. Persilaužimo momen- 
tu tapo, kaip žinome, sausio mėnesio (9-22 dienomis) darbininkų demonstracijos, 
vadovaujamos popo Gapono. Demonstracijos, kurios dar nevirto revoliuciniu judė- 
jimu, reiškėsi peticijų pateikimo forma, vis dėlto jau buvo naujo valstybinės krizės 
etapo pradžia. Scenoje betarpiškai pasirodė liaudiškasis pradas. Kruvinas šio spek- 
taklio epilogas kartu sugriovė iliuziją taikiai užbaigti krizę ir į masių protus įdiegė 
mintį, jog revoliucija yra vienintelė tomis aplinkybėmis išsivadavimo priemonė. Nors 
vadinamosios peterburgietiškos „gaponados“ negalima betarpiškai susieti su įvykiais 
Lietuvoje, tačiau vis tik užsimenu apie ją, kadangi ji turėjo didžiulės įtakos valstybi- 
nės krizės eigai ir todėl paveikė įvykių raidą visuose Rusijos kraštuose bei regionuose. 
Įvykiai Lietuvoje buvo glaudžiai susiję su krizės plėtra visoje valstybėje. Betarpiškas 
revoliucijos protrūkis, kuris nuo to laiko taps vis akivaizdesnis, tiesiogiai paveiks lais- 
vės siekiančių jėgų veiksmus Lietuvoje. 

Iškart po sausio įvykių Peterburge, kai revoliuciniai protestai išsiplėtojo beveik po 
visą šalį politinių streikų pavidalu, Lietuvoje sutartinai veikiant vietinėms revoliuci- 
nėms partijoms - negausus miesto proletariatas taip pat stojo po solidarumo vėliava. 
Streikai apėmė Vilnių, Kauną, Šiaulius, iš dalies Panevėžį ir sujudino mažesniuosius 
miestelius, tokius kaip Kėdainiai, Anykščiai ir t. t. LSDP, kaip tą pripažįsta netgi jos 
priešininkas Draugas (Nr. 3, 1905 m.) aktyviai prisidėjo prie streiko Šiauliuose (atsi- 
šaukimai, aštri betarpiška agitacija), iš dalies Kaune (kartu su žydų Bundu ir PPS) 
bei mažiau Vilniuje. Sausio 12 (25) d. LSDP išspausdino atsišaukimą-manifestą, kvie- 
čiantį į kovą ir formuluojantį jos šūkius. Štai šis atsišaukimas papunkčiui (cituoju 
Darbininkų Balsą Nr. 2, 1905 m., p. 43): 

A.)I. Tuojau pabaigti karą. 
II. Kartu su kitomis Rusijos tautomis stengdamies nuversti valdžią, mes jau dabar 
einame išvien su rusų darbininkais, pradėjusiais kovą už konstituciją, ir pripažįs- 
tame reikalinga padaryti šitokias permainas dabartinėje tvarkoje: | 
1. panaikinti visus ypatingus prispaudimus ar tiesas privilegijas tautoms, ti- 
kėjimams ar luomams; 
2. išliuosuoti visus politikos ir tikėjimo prasikaltėlius; 
3. pripažinti neliečiamomis be teismo paliepimo ir ypatas, ir jų trobas; 
4. suteikti visiems laisvę kalbos, tikėjimo susirinkimo draugovių ir streikų; 
5. įvesti miliciją vietoje dabartinės armijos. 
III. Santykiuose su Maskolija reikalaujame, idant tos tautos kurios nori pačios 
save valdyti (turėti autonomiją) - kaip Lietuva, Lenkija, Suomija (Finija), Ukraina 
ir kitos - su Maskolija susidėti galėtų kaip lygus su lygių ir toji sandara būtų laisva 
ir ne-prispirtina. 
IV. Santykius tarp susirišusiųjų į sandarą tautų ir jų tiesas išaiškins ir sutvarkys 
tam tyčia sušaukta virbe (rėdą, parlamentas) iš atskirų susivienijusių šalių. 
V. Toje tautų sandoroje Lietuva bus atskira valstija, o reikalingą politišką tvarką 
padarys Vilniaus seimas, susidedąs iš visų Lietuvos žmonių atstovų, išrinktų vi- 
suotinu, lygiu, slaptu ir betarpiniu - tiesiu balsavimu. 
VI. Reikalaujame, idant Lietuva turėtų dejnokratišką [demokratišką] tvarką (val- 
džia prigulėtų nuo pačių žmonių) ir visoms, nors mažiausioms tautoms, Lietuvoje 
begyvenančioms, būtų suteiktos lygios teisės. 
VII. Reikalaujame: 
1. Tiesos visados darbo turėti arba apsergėjimo nuo bedarbės; 
2. Įstaigų apginimui darbininkų reikalus kurios turi būti jų atstovų rankose. 
B.) Įvykinti visus čia paduotus reikalavimus pasirūpins tam kartui įsitaisiusi Lietuvos 
valdžia“. 
Su tokiais reikalavimais LSDP stojo į revoliucinę kovą. Dominuojantis šios kovos 
pobūdis turėjo būti politinis: panaikinti absoliutizmą ir valstybinį centralizmą ir 
priešpriešinti jiems federalizmo principą, kurio pagrindu turėjo būti kuriama vals- 
tybė, tačiau federalizmas buvo suprantamas kaip visiška tautos savivalda [turima 
galvoje tautai atstovaujančių žmonių dalyvavimas valdžioje], esanti socialinės evo- 
liucijos veiksniu. Šioje kovos programoje pagrindinis partijos organas Darbininkų 
Balsas nurodo į valstybinio centralizmo pozicijos, kuri netgi esant respublikoniškai 
santvarkai neįstengs pašalinti Lietuvoje nei tautinės, nei visuomeninės priespaudos, 
pavojų. Motyvuodamas savo poziciją Darbininkų Balsas išreiškia paradoksalią min- 
tį, jog centralizuotoje demokratinėje Rusijos Respublikoje, kurioje valdžia liks ka- 

pitalistų ir žemvaldžių rankose, Lietuvos priespauda ne tik nesumažės ir neišnyks, 
bet netgi padidės (cituoju: „Jie (pirkliai, kapitalistai ir žemvaldžiai) sugebės ir norės 
išnaudoti mus prisidengę bet kokia dingstimi ir prispaus dar griežčiau, nei cariz- 
mas.“). Toji priespauda būtų, anot Darbininko Balso, geresnė tik tuo, kad ją taikys 
ne samdomi valdininkai, bet tiesiogiai rusų visuomenė, būdama betarpiškai tuo 
suinteresuota. Darbininkų Balsas perspėja nepasiduoti iliuzijoms: rusų buržuazija 
nėra geresnė už kitų tautų buržuaziją, o rusų tauta apskritai yra tamsi ir nekultū- 
ringa; rusų buržuazija, norėdama ją valdyti ir nukreipti jos dėmesį nuo savęs, tikrai 
norės, tą tamsumą išnaudojant, viską suversti kitataučiams - lietuviams, lenkams 
ir t. t; rusų buržuazijos rankose pakraščių tautos bus masalas, mestas sudraskyti 
tamsioms rusų masėms, kad numalšintų jų valdžios troškulį ir nukreiptų jų dėmesį 
nuo valdžios veiksmų; šiuo požiūriu netgi pačios Rusijos tautiniam vystymuisi būtų 
naudinga, kad joje nebūtų kitataučių ir kad jos vidinė klasių kova netrukdomai kryp- 
tų demokratizacijos ir socializmo link. Tas pats ir Lietuvoje: lietuvių valdančiosios 
klasės, tautinė buržuazija svetimos priespaudos akivaizdoje visados turės galimybę 
skelbti tautinę vienybę ir menkinti klasinių konfliktų reikšmę; solidarumas, siekiant 
pašalinti priespaudą, yra neabejotinai tautą vienijantis veiksnys; vietinei buržuazi- 
jai vienybės šūkis bus ta priedanga, po kuria slėpsis savo klasinio intereso nesuvo- 
kiančio darbininko išnaudojimas. Tokia, anot Darbininkų Balso, būtų bendrumo su 
Rusija išlaikymo kaina. Galimybe išvengti priespaudos įrašant atitinkamus straips- 
nius bendravalstybinėje konstitucijoje Darbininkų Balsas netiki; revoliucijos metu 
bus sukurta idealiausia konstitucija, tačiau vėliau sureguliavus tarpusavio santykius 
rusų buržuazijos apetitai pasireikš taip pat, kaip reiškiasi Anglijos santykiai su Ai- 
rija, Vokietijos su Lenkija, Vengrijos su Kroatija bei Slovakija. O ką centralizuotoje 
valstybėje tiems apetitams galės priešpriešinti lietuviai? Kelis deputatus centriniame 
parlamente - tai lašas jūroje; o gal sukrus didžiosios šalies sąmoningi darbininkai? Jų 
palaikymas - tai „popieriniai protestai“; be viso to, kaip kalba Darbininkų Balsas, ir 
pati Rusijos socdemų partija yra nusiteikusi šovinistiškai ar, mažų mažiausiai, impe- 
rialistiškai mažųjų tautų, įeinančių į valstybės sudėtį, atžvilgiu. Ir pagaliau paskutinis 
separatistinis argumentas, pateiktas Darbininkų Balso ir be, abejonės, teisingas, yra 
tas, jog nevienodo ekonominio, visuomeninio ir kultūrinio išsivystymo lygio kraštai 
neturėtų būti dirbtinai sujungiami į vieną visumą, kadangi tai iškreipia jų vystymąsi; 
stabdyti bei kastruoti mažesnių, bet labiau išsivysčiusių kraštų vystymąsi - tam nėra 
ir negali būti jokių argumentų (žr. Darbininkų Balsas Nr. 2, 1905 m., p. 43-48). Tačiau 
greta pagrįstų bei tikslių teiginių pastebimas ir didelis nepasitikėjimas pačia rusų 
tauta. Federalizmas grindžiamas ne tiek Lietuvos vystymosi poreikiais, ne tiek po- 
zityviai, parodant jo privalumus, kiek negatyviai, nurodant neigiamus centralizmo 

aspektus. Tokia argumentacija būdinga būtent Darbininkų Balsui, kurio aplinkoje 
buvo susibūrę veikėjai, propaguojantys dar priešrevoliucines koncepcijas, kai tuo 
metu partijoje jau brendo programos revidavimo idėjos. 

Tačiau seimo Vilniuje sušaukimo idėja ne tik nebuvo atgyvena, bet revoliucijos 
fone išsikristalizavo kaip visuotinė, kaip neatšaukiamas visos tautos postulatas. Lietu- 
vos politinio bei teisinio savarankiškumo (federacija arba autonomija) idėja, įgavusi 
„Vilniaus seimo“ formą, 1905 m. imta įgyvendinti, iškilusi idealioje plotmėje ir tapda- 
ma pagrindiniu visų partijų, grupių bei visos tautos veiklos atspirties tašku. „Vilniaus 
seimo“ šūkis netrukus atsiras valsčių nutarimuose, susirinkimų ir sąjungų reikalavi- 
muose, žodžiu - taps populiariausias bei visuotinis. Tuo metu šią idėją LSDP propa- 
gavo atsišaukimuose, susirinkimuose, privačiuose pokalbiuose, demonstracijų metu. 
Nuo 1905 m. pradžios LSDP filialai kūrėsi visame krašte, atsišaukimai platinami vis 
didesniu mastu, o netrukus partija ėmė rengti demonstracijas (pirmoji įvyko vasario 
mėnesį Kupiškyje). 

Pagaliau pajudėjo ir kaimas. Jau 1904 m. vasarą kai kuriose vietovėse, ypač rytinė- 
je Kauno gubernijos dalyje, vykdavo liaudies susibūrimai, suprantama - nelegalūs ir 
neoficialūs, kurių metu būdavo aptarinėjama karo eiga, bendra situacija Rusijoje bei 
būdavo pasisakoma prieš galimą mobilizaciją; kai kur netgi būdavo tariamasi kaip 
pasipriešinti mobilizacijai. Tačiau šis judėjimas dar nebuvo kaip reikiant išplitęs, ir, 
aišku, apie jokį rimtą pasipriešinimą negalėjo būti nė kalbos: mobilizacija vis vien 
įvyko. O nuo 1905 m. pavasario šis judėjimas, kurį pavadinčiau mitinginiu, ėmė vis 
labiau plisti. Prieš pateikdamas jo charakteristiką, trumpam grįšiu prie inteligentijos 
veiklos, besireiškiančios peticijomis, rezoliucijomis, suvažiavimais ir būrimusi į par- 
tijas. Tik norėjau šioje vietoje pabrėžti jau atsiradusį betarpišką masių sujudimą, kas, 
žinoma, įtakojo inteligentijos veiksmus ir suteikė papildomo vidinio turinio, kuris 
tapo jų veiklos atraminiu tašku bei visos akcijos egzaminu. 

Visų pirma socialdemokratai, perkeldami svorio centrą iš miestų, kur turėjo nuo- 
lat konkuruoti su panašiomis žydų ir lenkų, o Vilniuje - ir rusų organizacijomis, at- 
sisuko į kaimo pusę. 

Nuosaikieji ir nacionalistai tuo metu apsiribojo peticijų rašymu bei kukliais lietu- 
vių ir kitų valstybėje gyvenančių tautų teisių sulyginimo reikalavimais. 

Taigi vadinamojo „pavasario“, kuris reiškėsi gana dviprasmiškais valdžios žings- 
niais, tokiais kaip kunigaikščio Sviatopolk-Mirskio „pasitikėjimo“ ministerija, kaip 
caro 1904 m. gruodžio 12 (25) d. įsakas, kaip pagaliau 1905 m. vasario 17 (kovo 3) d. 
Bulygino aplinkraštis, fone lietuvių nuosaikieji ryžosi kiek platesnei akcijai, nei 
smulkių koncesijų politika, siekiant įsteigti naują laikraštį, nei kokio mėgėjiško 
spektaklio, vakarėlio surengimas ar choro įkūrimas. Jie ėmė reikšti bendresnius 


200 


reikalavimus, tačiau išliko lojalūs valdžiai. Iš tokių reikalavimų galima išskirti Pe- 
terburgo lietuvių peticiją, įteiktą sausio 21 (vasario 3) d. p. Vitei, tuometiniam mi- 
nistrų komiteto vadovui. 1904 m. gruodžio 12 (25) d. įsakas leido numanyti, kad bus 
pradėtos visos valstybinės teisės sistemos reformos ir pavedė ministrų komitetui 
pradėti jas rengti. Pasinaudojant tokiomis aplinkybėmis ir apeliuojant į caro įsaką 
p. Vitei ir buvo pateikta Paterburgo lietuvių peticija, suteikianti jam informacijos 
apie lietuvių reikalavimus ir jiems rūpimus pokyčius. Peticijoje keliami šie reika- 
lavimai: sulyginti civilines lietuvių ir rusų tautybių žmonių teises visoje valstybės 
teritorijoje; panaikinti visus teisinius apribojimus lietuviams ir pripažinti jų lygybę 
su rusais tiek įsigyjant žemę ar nejudamą turtą, tiek nuomojantis valstybinį, privatų 
ar priklausantį draugijoms turtą, tiek mokyklose ar mokytojų seminarijose; suteikti 
tikėjimo laisvę; vietovėse, apgyvendintose lietuvių, mokymas pradinėse mokyklose 
turi vykti gimtąja kalba; religijos mokymas lietuviams visose mokykloje turi vykti 
lietuvių kalba; vidurinėse mokyklose ir mokytojų seminarijose lietuvių kalba turi 
būti dėstoma kaip privalomas dalykas lietuviams; lietuvių apgyvendintose vietovėse 
valsčiaus administracinė kalba turi būti lietuvių; santykiuose su valdžia ir vietiniuo- 
se teismuose lietuviai gali vartoti gimtąją kalbą, kuri gali būti vartojama ir surašant 
testamentus bei visus notarinius aktus; visi skelbimai, užrašai, iškabos - tiek pri- 
vatūs, tiek valstybiniai - gali būti rašomi tiek rusų, tiek lietuvių kalbomis; vieti- 
nei valdžiai privaloma mokėti lietuvių kalbą, turi būti suteikta laisvė steigti įvairias 
draugijas, bendrijas ir t. t.; etnografinėje Lietuvoje įvesti zemstvų instituciją be jokių 
rinkimų teisių apribojimų (žr. Varpas, Nr. 1-2, 1905 m.; Vilniaus žiniose ši peticija 
pasirodė daug vėliau ir tik perspausdinta iš rusiškosios „Rusj“ - žr. Vilniaus žinios, 
Nr. 50, 1905 m.). Peterburgo lietuvių peticiją pasirašė ponai Antanas Smilga, Lietu- 
viy Laikraščio leidėjas, V. Matulaitis, Peterburgo lietuvių labdaros draugijos pirmi- 
ninkas, ir A. Pavalkis. 

Panaši, tačiau kiek platesnė yra Rygos lietuvių peticija carui (Vilniaus žinios, per- 
spausdinamos peticijos tekstą savo Nr. 74, 1905 03 27, nenurodo jos pateikimo datos; 
tačiau, spręsdamas iš to, jog tekste cituojami vasario pabaigos valdžios aktai, darau 
prielaidą, jog peticija turėjo būti pateikta kovo pradžioje). Rygos peticija, bendrais 
bruožais atkartodama Peterburgo lietuvių reikalavimus, prideda dar bendresnių ir 
gilesnių reikalavimų, tokių kaip visiškas administracinės savivalės panaikinimas, 
valdininkų teisminė atsakomybė, luominių teismų valstiečiams panaikinimas, neluo- 
minio savivaldos valsčiaus steigimas, pelno mokesčio įvedimas , zemstvų viršininkų 
institucijos įvedimas vietoj renkamo taikos teismo, žydų sėslumo ribos panaikinimas 
(vis dėlto tai buvo motyvuojama ne pilietinės lygybės principu, bet tuo, kad Lietuvoje 
nesusikauptų pernelyg didelis žydų skaičius), Vilniaus universiteto atkūrimas ir pan. 

Rygos peticija buvo pasirašyta ponų K. Vizbaro, dainavimo draugijos pirmininko, 
P. Žaldoko, Labdaros draugijos vicepirmininko J. Žido, ir M. Giedraičio, šios draugi- 
jos Tarybos narių, ir pono Janulevičiaus, draugijos revizijos komisijos nario. 

Abu legalūs laikraščiai, Lietuvių laikraštis ir Vilniaus žinios vykdė susitaikėlišką 
politiką, ypač pirmasis. Vilniaus žinios taip pat nekėlė toliau siekiančių reikalavimų, 
nei lietuvių kalbos teisių išplėtimas, civilinių teisių sulyginimas, ūkinės (zemstvų) 
savivaldos įvedimas, Lietuvos atstovų dalyvavimas rengiant Dūmos įstatymus. Tik 
vieną kartą Vilniaus žiniose buvo išreikšta Lietuvos autonomijos, paremtos lygiu, 
tiesioginiu ir slaptu balsavimu, idėja (žr. Nr. 166). Tiesą sakant, cenzūra apsunkino 
legaliosios spaudos funkcionavimą ir kreipė ją nuosaikumo link, tačiau negalima 
nuosaikumo aiškinti vien cenzūros įtaka. Cenzūra galėjo trukdyti laikraščiui propa- 
guoti visuotinio balsavimo idėją, tačiau negalėjo priversti kovoti prieš ją, o Vilniaus 
žinios kai kuriuose savo straipsniuose ne tik kėlė abejonių dėl šio principo, bet ir 
pasisakė prieš jį, kaip žalingą ir nereikalingą. Taigi legalioji spauda sąmoningai vykdė 
susitaikėlišką politiką revoliucinių nuotaikų augimo laikotarpiu, taip pat propagavo 
visuomeninį nuosaikumą, priešpriešindama jį radikalizmui, kuris kaupėsi plačiosios 
liaudies masėse; visuomeninis nacionalizmas buvo jos tikroji sfera. 

Tuo metu lygiagrečiai socialistams aktyviai reiškėsi ir demokratai. Toliau kalbėsiu 
apie betarpišką inteligentų dalyvavimą liaudies judėjime. Pradėsiu nuo jų dalyvavi- 
mo revoliuciniuose bruzdėjimuose bei suvažiavimuose. Įvairių atspalvių pažangiečiai 
grupavosi, posėdžiavo siekdami suformuluoti vieningą reikalavimą minimum valsty- 
binės krizės akivaizdoje. Esminis šių reikalavimų punktas buvo Lietuvos autonomija, 
kaip visų krašto poreikių tenkinimo pamatas. Vilniuje pažangiečiai, lietuviai ir lenkai, 
įsteigė autonomistų ratelį, kurio uždavinys buvo abipus autonomijos principo išsiaiš- 
kinimas ir jo popūuliarizacija. 1904 m. gruodžio mėnesį Vilniaus autonomistų būrelis 
suformulavo savo postulatus: Lietuva solidarizuojasi su visomis tautomis, siekiančio- 
mis nuversti dabartinę valstybės santvarką; remia revoliucinės kovos kelią; bet kokios 
tautinės, religinės ir luominės privilegijos ir apribojimai turi būti nedelsiant panai- 
kinti; paleisti visi politiniai ir sąžinės kaliniai; užtikrinta asmenų ir būsto neliečiamy- 
bė; užtikrinta žodžio, tikėjimo, susirinkimų, draugijų ir streikų laisvė; armija pakeista 
milicija; Rusijos konstitucija turi remtis šalių (jų etnografinėse ribose), kurios turi 
aiškiai išreikštą savo tautinį individualumą ir trokšta savarankiškumo (Lietuva, Len- 
kija, Suomija, Ukraina), laisvos federacijos principais; federaciją sudarančių kraštų 
tarpusavio santykiai, jų teisės bei tarpusavio įsipareigojimai ekonomikos, politikos ir 
kultūros srityse turi būti apibrėžiami tam tikslui išrinktų visų šalių, besivadovaujan- 
čių savo įstatymais, atstovų susirinkimo; šioje sąjungoje Lietuva turi išlikti atskiras 
organizmas, kurio politinė santvarka bus nustatyta lietuviškų žemių gyventojų at- 


202 


stovų, išrinktų į Seimą Vilniuje visuotinio, lygaus, slapto balsavimo būdu. Lietuvos 
konstitucinė autonomija turi remtis demokratiniais principais, užtikrinančiais visų 
tautinių mažumų teises šalies viduje (žr. Varpas Nr. 1-2, 1905 m.). Vilniaus autono- 
mistų būrelis kėlė sau tikslą populiarinti bei propaguoti autonomijos idėją ir siekė pa- 
veikti šia linkme kitų grupių ar sambūrių rezoliucijas. 1905 m. kovo mėnesį Vilniuje 
įvyko lietuvių inteligentų suvažiavimas, kurio metu buvo priimta panaši į ankstesnes 
rezoliucija, reikalaujanti visuotinio steigiamojo susirinkimo Peterburge ir analogiško 

Lietuvai - Vilniuje (žr. Varpas Nr. 4-5, 1905 m.). 

Vilniaus autonomistų ratelio iniciatyva balandžio ir gegužės mėnesiais įvyko 
du mišrūs suvažiavimai, kuriuose dalyvavo lietuvių, lenkų, baltarusių ir žydų įvai- 
rių atmainų pažangiečiai. Buvo siekta rasti bendrą vardiklį Lietuvos autonomijos 
klausimu. Tačiau to padaryti (remiuosi Varpo publikacijomis Nr. 7-8, 1905 m.) vis 
dėlto nepavyko. Kitų tautybių atstovai buvo linkę kalbėti apie istorinės Lietuvos, 
apimančios Lietuvą ir Baltarusiją, t. y. dar ir Mogiliovo, Vitebsko, Minsko, Gardino 
gubernijas bei baltarusiškąją Vilniaus gubernijos dalį, autonomiją. Lietuviai sten- 
gėsi apsiriboti etnografine Lietuva; politinė autonomija lietuvių koncepcijoje turė- 
jo vainikuoti tautinio atgimimo procesą. Lietuvos ištirpdinimas milžiniškoje Bal- 
tosios Rusios teritorijoje ne tik padarytų lietuvius tautine mažuma, tačiau tokioje 
teritorijoje sunkiai būtų galima įsivaizduoti šių tautų tiek kultūrinį, tiek ekonominį 
bendrumą. Baltarusiai, kurie taip ir nesugebėjo virsti tauta, visos savo etnografinės 
teritorijos erdvėje nepasireiškė kaip vienalytis kultūrinis organizmas. Kultūriniu po- 
žiūriu (tikyba, papročiai, didžia dalimi ir kalba) Baltarusija skyla į kelias dalis, kurias 
galima klasifikuoti taip: 

1. Rytų Baltarusija, į kurios sudėtį įeina Mogiliovo, baltarusiškoji Vitebsko bei pie- 
trytinė Minsko gubernijos dalis, yra pravoslaviška, pasiduodanti dominuojančiai 
Rusijos įtakai, kreipiančiai kultūrinį liaudies individualumą susiliejimo su rusiš- 
kąja kultūra kryptimi; pasidavimo rusiškos kultūros įtakai procesas čia vyksta ne- 
skausmingai, nekylant jokiam pasipriešinimui iš baltarusių pusės; ekonomiškai, 
ypač kaimo proletariato ir iš dalies žemės ūkio gamybos sferose, Rytų Baltarusija 
akivaizdžiai krypsta Rusijos pramoninių centrų link; 

2. Vidurio Baltarusija, kurią sudaro Minsko gubernija, du Vilniaus gubernijos 
šiaurės rytų pavietai (Vileikos ir Dysnos), taip pat didžia dalimi yra pravosla- 
viška, tačiau turinti stipriau išreikštą etnografinį bei kultūrinį individualumą; 
čia rusiškąją įtaką atsveria lenkų kultūrinė įtaka, o nuolatinio bendravimo su 
kuria nors šio krašto kaimynine tauta nebuvimas įgalino gyventojus išlaikyti 
liaudiškos kultūros, papročių, tradicijų ir kalbos grynumą; šioje krašto dalyje 
natūralus etnografinis kultūriškas savitumas pasireiškia labiausiai; ir pagaliau 

3. Vakarų Baltarusija arba Lietuviškoji Rusia, kurią sudaro besiribojanti su etnogra- 
fine Lietuva bei Lenkija teritorija (Vilniaus, Gardino gubernijų ir iš dalies Minsko 
gubernijos Naugarduko pavietas), yra didžia dalimi katalikiška ir tik kai kur pra- 
voslaviška, bet paveikta gilių lietuviškų ir lenkiškų įtakų; šios įtakos ne tik nesilps- 
ta, bet yra gyvybingos, išskiriančios šią krašto dalį iš visos etnografinės visumos ir 
suteikiančios specifinį lenkiškai-baltarusiškai-lietuvišką atspalvį; atskiros Vakarų 
Baltarusijos dalys, tokios kaip Balstogės apskritis, yra jau beveik visiškai polo- 
nizuotos etnografiškai, kitos, pavyzdžiui, Vilniaus paviete, taip pat didžia dalimi 
polonizuotos kultūriškai; apskritai Vakarų Baltarusija krypsta į du centrus: arba 
į ekonominį Balstogės regioną, arba - kultūros srityje (ypač dėl religinių moty- 
vų) - į Vilnių; veiksnių, kurie apibrėžtų šių trijų skirtingų Baltosios Rusios regi- 
onų bendrumą, beveik nėra; kultūrinis bei tautinis baltarusių gyvybingumas yra 
tik užuomazgų stadijoje ir iki šiol nėra pajėgus sutelkti etnografinį pradą į vientisą 
baltarusių tautą; atskirų Baltosios Rusios regionų kultūrinių bei ekonominių skir- 
tunų neatsveria vienijantis tautinis veiksnys“. 

Iš čia išdėstytų argumentų matyti, kad etnografinės Lietuvos sujungimas su visa Bal- 

tąja Rusia į vieną autonominį vienetą atrodytų labai keistai, nes toks junginys ne- 

turėtų jokių gyvybingų bendrumo bruožų. Politinės autonomijos deklaravimas gali 
būti formuluojamas tik atsižvelgiant į konkrečius santykius ir turi remtis esminėmis 
vystymosi tendencijomis. Autonomijos deklaravimas pats savaime dar nėra jos gyvy- 
bingumo ir realizacijos pagrindas. Baltarusių inteligentų saujelė, trokštanti tautinio 

Baltosios Rusios individualumo, tai dar ne visa liaudis. Autonomijos postulatas logiš- 

kai išplauks iš Baltosios Rusios atgimimo, jei toks įvyks, proceso. 

Minėtų dviejų lietuvių-lenkų-baltarusių-žydų suvažiavimų metu nepavyko su- 
formuluoti bendrų nutarimų dėl nelietuviškosios pusės pateiktų istorinės Lietuvos 
autonomijos formuluočių turinio. Negausūs baltarusių inteligentai noriai stojo už 
bendrą su Lietuva autonomiją, garantuojančią jiems atsiribojimą nuo rusiškosios 
įtakos; neturėdami savoje liaudyje pakankamos atramos, troško, jog atgimusios Lie- 
tuvos jėgos pasidarbuotų ir jų idealo labui". Lietuvos ir Baltarusijos lenkai bei žydai, 
nesusiję su lietuvių tauta pilietiškumo saitais, aiškiau matė savo ateitį tarp vadinamo- 
sios istorinės Lietuvos, o ne tautinės Lietuvos sienų. Tačiau autonomija negali būti tik 


* Baltarusių tautiškumo klausimą kiek plačiau aptarinėjau to paties pavadinimo straipsnyje Varšuvos Prawda Nr. 32-36, 


1907 m.; kad nenukryptume nuo temos, nekartosiu jame išdėstytų minčių. 
** Vienintelė tautinė baltarusių partija - „Bieloruskaja Socyalistycznaja Hramada“ - II savo partijos suvažiavime 1905 m. 
nutarė kreiptis į Socialistines partijas, veikiančias Lietuvos teritorijoje ir pripažįstančias Lietuvos autonomijos principą (o tai 
reiškia — visų pirma į LSDP), su pasiūlymu partijos programoje postuluoti bendrą steigiamąjį susirinkimą ir autonomiją Lie- 
tuvai ir Baltajai Rusiai, ir kurti vieną bendrą socialdemokratinę partiją, atstovaujančią abiem šalims ir tautoms (žr. Darbininkų 
Balsas Nr. 1, 1906, p. 7-8). Šis projektas nesulaukė atgarsio iš lietuvių pusės. 

atskirų asmenybių troškimo dalykas; atgimusiai Lietuvai tai buvo reikalavimas, logiš- 
kai išplaukiantis iš jau užbaigto tautos formavimosi proceso, buvo krašto evoliucijos 
išraiška, buvo esminio kultūrinio vystymosi rezultatas. Lietuvai autonomija buvo tik 
jos vystymosi išraiška, ir todėl negalėjo būti laisvai perkeliama į teritoriją, apibrėžtą 
veiksniais, esančiais už to vystymosi ribų. Lietuviai, suvažiavimuose grindžiantys sa- 
vąją autonomijos koncepciją, nurodė čia išvardytus argumentus ir negalėjo priimti 
darinio, kuris neišreiškė jų tautinės evoliucijos. Lietuviai tikrai nestojo prieš baltaru- 
sių autonomiją; tautų arba regionų, turinčių atskirą tautinę, visuomeninę ar ekono- 
minę struktūrą, autonomijos principas savaime yra teisingas, tačiau jo realizavimas 
priklauso tik nuo to krašto gyventojų sąmoningumo. 

Ginčytinas buvo ir Vilniaus, kurį baltarusiai norėjo laikyti priklausančiu greičiau 
Baltajai Rusiai, negu Lietuvai, klausimas, kadangi kalbiniu aspektu Vilniaus apylin- 
kės, ypač rytų kryptimi, yra labiau baltarusiškos (iš tikrųjų lenkiškos-baltarusiškos- 
lietuviškos). 

Aptartieji suvažiavimai baigėsi kompromisine rezoliucija, iš esmės teigiančia tiek 
Lietuvos, tiek ir Baltosios Rusios autonomiją su steigiamuoju suvažiavimu Vilniuje, su- 
darytu tiek iš Lietuvos, tiek ir Baltosios Rusios gyventojų; Lietuvos ir Baltosios Rusios 
tarpusavio santykiai rezoliucijoje tiksliau apibrėžti nebuvo. Toji rezoliucija neišbaigta 
ir nenuoširdi, išreiškianti tik teorinį tam tikrų principų pripažinimą, bet neišplaukian- 
ti iš konkrečių bendros valios bei bendrų poreikių prielaidų, buvo tikrai nevykusi. 
Lietuviai pareiškė, jog pasirašo ją kaip privatūs asmenys, o ne kaip kieno nors atstovai, 
ir pasiliko sau teisę apeliuoti į lietuvių suvažiavimą, kuris turėjo netrukus įvykti. 

Toliau visam krašte vyko suvažiavimai: vietinis Panevėžyje, „gegužinė“ prie Šiau- 
lių, tarptautinis suvažiavimas liepos mėnesį Kaune. Visų jų rezoliucijose pagrindinis 
reikalavimas buvo etnografinės Lietuvos autonomijos reikalavimas. Valstybės refor- 
ma turėjo vykti „iš apačios“ demokratizacijos būdu. Autonomija buvo suprantama ne 
kaip centrinės valdžios koncesija dalies (t. y. Lietuvos) atžvilgiu, bet kaip betarpiška 
ir savarankiška tautų bei kraštų, iki tol įėjusių į vienalytės valstybės sudėtį, savival- 
dos išraiška. Valstybės, suvokiamos kaip savarankiškų ir lygiateisių politinių subjektų 
sąjunga, sąvoka įgaudavo turinį tik per atskirų kraštų savivaldos principo iškėlimą. 
Suvažiavimuose bei visoje revoliucinėje akcijoje dalyvavo demokratai, socialdemo- 
kratai ir nepartiniai pažangiečiai. Tačiau visa ši veikla buvo neadekvati aktyviam 
revoliuciniam pakilimui. Bet ji buvo būtina ir palaikanti patį revoliucinį judėjimą, 
kurio atžvilgiu pozityviai kreipė žmonių sąmonę bei valią. Tą patį kelią turėjo nueiti 
ir liaudies mintis, prieš tapdama betarpišku veiksmu. Būtent nuo 1905 m. pavasario 
vadinamasis laisvės judėjimas jau išsiliejo po visą šalį, virsdamas masiniu ir visuo- 
tiniu; tuo metu zemstvų veikėjų organizuotos slaptos konferencijos bei banketinės 


205 


rezoliucijos užleido vietą betarpiškai proletariato ir alkanų valstištiškų masių akci- 
jai Rusijoje. Šiuo svarbiu priešrevoliuciniu metu, kai viskas šalyje, atrodė, susilies į 
vientisą veiksmą, kai visos milžiniškos valstybės tautelės ir tautos įsiręžė geležiniuose 
nelaisvės pančiuose - liaudiškoji Lietuva taip pat stojo į kovojančiųjų gretą ir įnešė 
savo indėlį į visuotinį laisvės judėjimą. 

Tai vis dar buvo daugiausia politinės kovos akimirka, kai visuomeninės proble- 
mos, vadinamieji socialiniai klausimai, atrodė, yra nustelbti visuotinio politinės lais- 
vės reikalavimo. Tame revoliucijos etape klasiniai skirtumai dar nepasireiškė taip 
intensyviai, kaip jie atsiskleidė vėliau. Suprantama, kad ir tuo metu kiekviena kovo- 
jančiųjų pusė pateikė savąją socialinę koncepciją, kuri buvo jų veiklos variklis; tačiau 
kadangi visiška politinė nelaisvė buvo bendra kliūtis realizuoti bet kokią idėją, todėl 
buvo galimas jėgų, turinčių skirtingas socialines koncepcijas, susivienijimas. Tačiau 
tai dar buvo momentas, kai neriboto absoliutizmo rūmas, nors japonų karo, finansų 
krizės bei vidaus fermento išjudintais pamatais, dar tebestovėjo. Dar nebuvo nei Dū- 
mos, nei konstitucinio manifesto, nei netgi Bulygino įsako dėl patariamosios Dūmos. 
Vienintelis įtrūkimas absoliutizmo monolite 1905 m. pradžioje buvo vasario 18 (kovo 
3) d. aplinkraštis Vidaus reikalų ministro Bulygino vardu, skelbiantis liaudies atstovų 
galimybę dalyvauti įstatymų leidimo darbe. Šis trūkis vis dėlto buvo per daug mažas 
palyginti su liaudies sąmoningumo lygiu bei jos reikalavimais; be to, jis visiškai ne- 
garantavo politinės laisvės. Aplinkraštis neapibrėžė nei atstovavimo sudėties, nei da- 
lyvavimo įstatymų leidybos darbe pobūdžio. Tai tebuvo bandymas nuraminti mases 
politiškai aktyvinantį veiksnį, siekiant laimėti laiko situacijai suvaldyti bei opozicijai 
užgniaužti. Aplinkraštis lygiai taip pat gerai galėjo būti tikro parlamento, paremto 
liaudies valdžios idėja su visomis iš to išplaukiančiomis pasekmėmis, pranašu, kaip ir 
pranašu kokios nors ekspertų komisijos prie atskirų ministerijų, dalyvaujančios ren- 
giant įstatymų projektus ir renkamos, pavyzdžiui, tik iš bajorų. Tokios politinės situ- 
acijos akivaizdoje visos jėgos, kovojančios po nelaisvės pančių nutraukimo vėliava, 
turėjo susitelkti bendrai kovai, nepaisydamos savo socialinių koncepcijų, kurios buvo 
jų veiklos varomoji jėga, skirtumų. Socialinių koncepcijų skirtumai galėjo įtakoti tik 
didesnį ar mažesnį aktyvumą, tačiau pati kova buvo bendras poreikis. Tik atsiradus 
pirmiesiems tos kovos rezultatams tie skirtumai turėjo pasireikšti vis aiškiau bei aš- 
triau; iškovotos laisvės laipsnis, kuris atskiroms grupėms jau buvo pakankamas, ki- 
toms dar neleido realizuoti jų socialinių koncepcijų. Silpnėjant patvaldystei vieninga 
arba bent jau koordinuotai iki tol veikusi opozicija pamažu ims irti: taip atskils nuo 
opozicijos grafai Heydenas [Geiden P.] ir Stachovičius [Stachovič M.] su oktiabristų 
[Sojuz 17 oktiabria (Spalio 17 d. Sąjunga)] branduoliu, taip vėliau laisvės kovotojai skils 
į kadetų [Rusijos konstitucinių demokratų partija] ir valstiečių - proletariato revoliu- 

cionierių [Rusijos socialistų revoliucionierių (eserų) partiją] opoziciją ir t. t. Tačiau 
kol nebuvo jokių politinės laisvės prošvaisčių, tol kova buvo bendra, ir tas bendrumas 
buvo išlaikomas nepaisant skirtingų tikslų bei skirtingų išeities taškų suvokimo. 

Politinio prado vyravimas bei bendra įvairių skirtingų judėjimų kova buvo būdin- 
gi tuometinės šalies revoliucinės situacijos bruožai, jie pasireiškė ir Lietuvoje. Petys į 
petį stojo tiek abi organizuotos lietuviškos partijos (LSDP ir LDP), tiek ir apskritai 
visos visuomenės grupės, būtent - miesto ir kaimo darbininkija, bežemiai ir maža- 
žemiai valstiečiai, pasiturintys ūkininkai, iš dalies miestelių gyventojai lietuviai bei 
amatininkai, didžioji dauguma profesinės inteligentijos, pagaliau ženkli dalis pasitu- 
rinčių savininkų, valdžiusių vidutinius dvarelius ir dvarus (tarp jų vyravo jaunimas). 
Judėjimas, prasidėjęs Lietuvoje, apėmė beveik visą lietuvių visuomenę. Prie judėjimo 
neprisidėjo tik didžiausi nuosaikieji, kompromiso su valdžia šalininkai, daugiausia 
miestuose arba kolonijose už krašto ribų. Nuosaikieji vis dar tęsė peticijų rašymo vajų, 
naiviai tikėdami taikių derybų sėkme jau vykstančios kovos fone. Tautinis lietuvių 
kleras, nors en bloc į judėjimą neįsiliejo, o aukštoji hierarchija bei senesnieji kunigai 
į šį judėjimą žiūrėjo skeptiškai ar netgi priešiškai, tačiau jaunoji kunigija, išpažįstanti 
krikščioniškosios demokratijos principus, į liaudies judėjimą žiūrėjo palankiai, o kai 
kuriose srityse netgi į jį įsijungė (ypač švietimo srityje, tam tikrais atvejais ir konkre- 
čiose atskirose vietovėse plačiau, taip pat atstovų suvažiavime Vilniuje ir po jo). 

Tuo tarpu liaudies judėjimo Lietuvoje pobūdis buvo paruošiamasis. Vyriausybės 
biurokratinis aparatas, nors ir nusilpęs, dar nebuvo visiškai dezorganizuotas ir dar 


* | Nors, tiesą pasakius, kova tarp LSDP ir LDP niekada nebuvo nutraukta ir tuo metu pasireiškė netgi gana aštriomis po- 


lemikomis partinėje spaudoje (Darbininkų Balsas ir Varpas), tačiau vis tiktai konkrečioje veikloje priešingumai dažnai iš- 
nykdavo. LSDP-istai nekart traktavo demokratus „iš aukšto“, kaip nacionalistus, neturinčius programos, išreiškiančius pasi- 
turinčiosios valstietijos interesus, todėl nerevoliucingus. Tačiau demokratai tuo metu jau nebebuvo tokie, kokie buvo prieš 
trejus ar net dvejus metus. Aukščiau jau nurodžiau, kokiomis aplinkybėmis įvyko lūžis tarp radikalų ir nacionalistinių bei 
susitaikėliškų jėgų, kuris eliminavo pastaruosius iš LDP gretų. 1905 m. LDP buvo aiškiai ir atvirai radikali partija ir grindė savo 
politinę bei ekonominę koncepcijas ne vien tik pasiturinčiosios valstietijos interesais. LDP tuo metu evoliucionavo vadinamo- 
sios liaudininkų pozicijos, besiremiančios plačiosiomis valstietijos, daugiausia mažažemis, masėmis ir net iš dalies žemės ūkio 
proletariatu, kryptimi („darbo žmonių reikalai“). Būtent tiesioginiai 1905 m. įvykiai kaime kreipė LDP evoliuciją šia linkme. 
Lietuvių Valstiečių Sąjungos įkūrimas ir jos glaudus ryšys su LDP galutinai įtvirtino demokratus liaudininkų pozicijose, kurio- 
se jie yra ir dabar (būtent kaip liaudininkai demokratai dalyvavo rinkiminėse kampanijose, Dūmos darbe bei krašto veikloje). 
LDP yra nuosekli radikalų liaudininkų partija. Radikalais demokratai išliko per visus 1905 m.; liaudininkais griežtąja šio žodžio 
prasme jie tapo nuo 1905 m. rudens ir ypač po Valstiečių Sąjungos įkūrimo. Socialistų priekaištai demokratams neturėjo jokio 
pagrindo 1905 m. įvykių fone; faktiškai abi partijos tuomet turėjo prisitaikyti prie liaudies revoliucijos tendencijų; atskiri abiejų 
partijų veikėjai galėjo iš dalies įtakoti tik įvykių eigą krašte, bet jokiu būdu ne vidinį pačio judėjimo turinį, kuris sutapo su 
liaudies poreikiais. Todėl tvirtinu, jog faktiškai abi partijos veikė išvien, viena kitą papildydamos. Tų metų rudenį, aukščiausio 
pakilimo metu, socialistų ir demokratų veikla šiek tiek susidvejino, bet susipriešinimo dar nebuvo: LSDP-istai veikė daugiau 
tarp kaimo proletariato (ekonominių streikų organizavimas), LDP-istai - tarp valstietijos (Valstiečių Sąjunga). Labiau pa- 
stebima LSDP ir LDP konkurencija buvo suvažiavimų metu bei stengiantis patraukti į savo pusę inteligentiją (jau minėtieji 
suvažiavimai Vilniuje, Kaune ir t. t.). 

Socialistai tuo metu taip pat skilo į dvi stovyklas; į LSDP, sudarančią pagrindinį socialdemokratinės veiklos branduolį, ir į 
vadinamąją Draugo organizaciją, kuri atskilo nuo pagrindinės partijos dalies, tačiau didesnės įtakos neturėjo. Apie tai dar 
kalbėsiu vėliau. 

turėjo pakankamai jėgų atremti pirmuosius smūgius. Artimiausia kovos užduotis 
buvo maišto prieš valdžią pradmenų sutelkimas, sąmonės ir valios konsolidavimas 
nužymėtomis tiksliomis ir aiškiomis kryptimis, pagaliau - paskirų nuomonių ir šū- 
kių suvienodinimas. Tikslas buvo sutelkti atskirus daigus į organinę visumą, kurios 
sąmoninga valia pagimdys veiksmą. Tai, kas kaip atskirybė išsipildyti negali, turi 
tapti visų pirma sąmoninga valia. Tokį pobūdį buvo įgavęs išsilaisvinimo judėjimas 
Lietuvoje šioje stadijoje. 

Pradžią davė sueigų-susirinkimų organizavimas, ir ši veikla išplito po visą kraštą. 
Aktyviausi čia buvo rytiniai Kauno gubernijos pavietai (Ukmergės, Panevėžio, Zara- 
sų), Šiaulių pavietas bei Užnemunė (Suvalkų gubernija). Kaimuose ir miesteliuose, kur 
tik susirinkdavo būreliai žmonių, bet kokia dingstimi būdavo organizuojami mitingai. 
Tai dar nebuvo revoliuciniai susirinkimai; tai išsiritulios savaime iš pakilaus troškimo 
ir intuityvaus tinkamos formos ieškojimo šios akimirkos užduotims spręsti. Susirinki- 
mai ir pramoginiai sambūriai peraugdavo į liaudies mitingus; liaudies susibūrimuose 
dalyvavo vis daugiau žmonių, kalbos ir diskusijos atspindėjo betarpišką liaudies minties 
bei jausmų nuoširdumą, ką retai išgirsi dirbtinai suorganizuotuose sambūriuose, kur 
minia yra tuščias indas, į kurį oratoriai lieja savąją išmintį. Tų sambūrių metu liaudies 
valia ir mintis kristalizavosi, skaidrėjo ir įgaudavo jėgos. Tokie sambūriai plito po visą 
kraštą. Jie dažnėjo, tapo planuojami. Jų metu vykdavo mėgėjiški vaidinimai, dainavo 
chorai ir pan., o tai suburdavo gausybę žmonių ir tapdavo mitingo pradžia. Netrukus 
kai kuriose vietovėse atsirado specialios mėgėjiškos trupės ir chorai, kurie važinėdami 
iš vienos vietovės į kitą kelių parapijų ar valsčių spinduliu, suorganizuodavo kokį vaidi- 
nimą ar privačią šventę, paprastai pasibaigdavusią improvizuotu mitingu. Vis gausiau 
žmonės juose dalyvavo, o patys sambūriai tapo savotišku poreikiu bei dvasios penu; iš 
pilkų liaudies masių nuolat išsiskirdavo nauji iki tol nežinomi oratoriai, jie išgarsėda- 
vo visoje apylinkėje ir pelnydavo įsiklausymą bei populiarumą. Tie sambūriai nebuvo 
vien tušti pasiplepėjimai: jie atspindėjo esminį poreikį burtis draugėn ir pradėti veikti; 
vėliau tai taip išplito ir išpopuliarėjo, jog iš gana uždarų ir nuotaikingų susirinkimų 
virto atvirais kermošiais arba vykdavo atlaidų dieną. Tad prie bažnyčios arba turgaus 
aikštėje prie šulinio burdavosi žmonės ir diskusijos įsiliepsnodavo kaip reikiant. Į mi- 
tingus peraugdavo ir įvairūs kiti daugiau ar mažiau atsitiktiniai žmonių sambūriai. 

Judėjimui plintant ir tampant visuotiniu, sueigų-sambūrių ar mitingų ėmė aiškiai 
nebepakakti liaudies valiai bei energijai išreikšti. Sustiprėję troškimai ėmė ieškoti savi- 
raiškos kelių ir siekė virsti veiksmu. Lygiai taip pat iš Rusijos ateinančios žinios rodė vis 
didesnę valdiškos biurokratinės mašinos dezorganizaciją valstybėje, „globos“ sistemos 
nusilpimą bei nuolat augančią kovos jėgą ir energiją. Susikaupusių nuotaikų ir didėjan- 
čių troškimų pagrindu tos iš kitur ateinančios žinios liaudies masių aplinkoje tarpo la- 

bai intensyviai, vis labiau stiprindamos troškimus ir tikėjimą. Tie patys veiksniai, kurie 
stiprino liaudies valią, pasitikėjimą ir kovingumą, kartu kėlė depresiją vietinei valdžiai 
ir jų aiškiems ar slaptiems bendrininkams. Ankstesnė valdžios ir teisinė sistema su- 
menko ir nusilpo, netekusi ramybės, pasitikėjimo ir vidinės pusiausvyros - būtinų bet 
kokios institucijos funkcionavimui dalykų. Jau mitingų akcijos metu liaudis sugebėjo 
taip išsivaduoti iš biurokratinės politinės globos mechanizmo, kad galėjo rinktis ir pati 
nustatyti artimiausius kovos tikslus, nepaisant to, jog iš esmės dar niekas nebuvo pasi- 
keitę ir bet kokia pilietinė mintis, o juolab veiksmas, valdžios buvo laikomi nusikalti- 
mu. Tuometinis valdžios silpnumas kilo ne tiek iš represijos priemonių stokos, kiek iš 
dezorganizacijos ir vidinio nusilpimo, įgaunančių kartais netgi panikos bruožų. 

Mitinginė akcija, kuri pati savaime dar nebuvo kryptingas veiksmas, suvaidino di- 
džiulį vaidmenį tolesnei įvykių plėtotei šalyje: paskirą blogio pojūtį pavertė sąmonin- 
gu kovos siekimu; nustatė bendrus siekius dažnai skirtingų pastangų bei koncepcijų 
fone; sucementavo įvairialypę liaudį į vieningą opozicijos stovyklą; pagaliau, nubrėžė 
aiškią ir jokiais kompromisais nenutrinamą liniją tarp egzistuojančių visuomenės 
santykių ir visų klasių gyventojų, dalyvaujančių akcijoje, poreikių. 

Šiame pradiniame judėjimo etape dar nepasireiškė jokia išorinė reakcija į jį; tiesa, 
kai kurie kunigai, išgąsdinti radikalių permainų jų ganomų avelių protuose, kai kur 
bandė diskredituoti tuos liaudies sambūrius, tačiau tai buvo paskiri bandymai, nesie- 
kiantys supriešinti liaudį. Sutarimas liaudies gretose buvo absoliutus, o tie negausūs 
elementai, kurie nebuvo solidarūs judėjimo atžvilgiu, laikėsi arba pasyviai, arba lei- 
dosi užkrečiami visuotinių impulsyvių nuotaikų. 

Pirmas perėjimo nuo siekių bei troškimų prie veiksmų požymis buvo naujos - 
valsčių nutarimų - akcijos pradžia. Mitinguose ir sambūriuose nustatyti ir išpopu- 
liarinti naujųjų visuomeninių santykių principai, garantuojantys visišką liaudies 
poreikių realizavimą, buvo pradėti formuluoti gminų rezoliucijose. Išsivaduojant iš 
visaapimančios zemstvų viršininkų globos (Kauno gubernijoje), valsčių susirinkimai 
tapo liaudies poreikių raiškos įrankiu ir ėmėsi šios naujos funkcijos su visu atstovau- 
jamojo organo rimtumu ir nuoširdumu. Valsčių rezoliucijų skelbimo akcija, nors dar 
tik formulavo reikalavimus, tačiau jau virto iš esmės veiksmu tiek, kiek viešai mani- 
festavo ir dokumentavo liaudies valią. Mitingai buvo atskirų asmenų sambūriai, tuo 
tarpu valsčių susirinkimai buvo vienintelė viešos organizacijos forma. Ir todėl valsčių 
nutarimai turėjo bendrinės valios, su kuria jau buvo negalima nesiskaityti, autoritetą. 

Zemstvų viršininkų bei kitų valdiškų figūrų autoritetas sumažėjo tiek, kad vals- 
čių suvažiavimai, kurie iki tol buvo akli ir paklusnūs įrankiai jų rankose, sugebė- 
jo tapti nepriklausomais ir visiškai savarankiškais. Jau mitingų akcija, kuri buvo iš 
esmės politinė, iškėlė liaudies savivaldos pradą kaip naują visuomeninių santykių 

pagrindą, ir taip paruošė dirvą valsčių susirinkimams išsivaduoti nuo bet kokios 
išorinės įtakos. Dėl to valsčių susirinkimai pirmiausia pritaikė liaudies savivaldos 
principus ir siekė ištrūkti iš zemstvų viršininkų valdžios; šiuos principus jie taikė 
liaudies valia, todėl logiškai ėmė skelbti rezoliucijas, kurios išreiškė esminius liau- 
dies valios postulatus. 

Todėl valsčių rezoliucijos, kaip kad ir ankstesni mitingai, iš esmės buvo politiniai 
aktai. Ekonominiai bei visuomeniniai klausimai buvo keliami rečiau. Tai buvo logiš- 
ka momento uždavinių išdava. Atskirų liaudies sluoksnių susiskaidymas ekonominių 
ar socialinių klausimų pagrindu neišvengiamai suskaldytų visuomenę į skirtingas 
tarpusavyje supriešintas grupuotes; o šiame etape reikėjo solidarumo kovoje su ben- 
dru blogiu, slegiančiu visą krašto visuomenę. Politinės organizacijos sritis yra būtina 
sąlyga poreikiams realizuoti, kad ir kokio turinio jie būtų, todėl visi buvo bendrai 
suinteresuoti pašalinti nelaisvės ir „globos“ sistemą. Politikos pradas, vyravęs tiek mi- 
tingų akcijoje, tiek ir valsčių rezoliucijose, pasireiškė tokiu politinės sistemos reikala- 
vimu, kuris savo esmine sąranga atitiktų tiesioginės ir betarpiškos liaudies savivaldos 
principus. Tą savivaldą vainikuoti turėjo Lietuvos autonomija. 

Rudeniop mitingų akcija peraugo į valsčių rezoliucijų skelbimo akciją. Lygiagre- 
čiai vyraujančiam politiniam pradui, jau pastebime ir visuomeninių bei ekonominių 
poreikių formulavimo užuomazgas, ypač mokesčių ir žemės ūkio politikos srityse 
bei švietimo ir valsčių savivaldos klausimais. Šis formulavimas aiškintinas tuo, jog 
šioje valsčių rezoliucijų akcijoje dalyvavo beveik išimtinai tik valstietija, turinti savo 
ūkius, todėl joje turėjo atsispindėti klasiniai prieštaravimai, netgi nepaisant to, jog 
svorio centras sąmoningai būdavo perkeliamas į politinę sferą, kaip bendrą visoms 
klasėms. Politinių reikalavimų srityje nusistovėjo šūkių vienovė, ir atskiri požiūriai 
ištirpo sąmoningoje visuotinėje valioje. Liaudies Lietuva jau buvo pribrendusi kovai; 
ir kuo didesnės buvo tos valios pastangos ir įtampa, tuo labiau nepakeliama atrodė 
senoji nelaisvės ir „globos“ sistema. 

Vienoje reikalavimų srityje lietuvių visuomenė buvo absoliučiai vieninga, 
nepaisant klasinio ir partinio susiskaldymo - būtent švietimo klausimu. Šioje srity- 
je lietuviai jau seniai buvo pribrendę permainoms. Jau matėme, kaip ilgo lietuviškos 
spaudos draudimo metu, nuo 1865 iki 1904 metų, slaptas mokymas, suorganizuotas 
nepaprastai lanksčiai, buvo vienintelis dabartinės lietuvių kartos švietimo ir kultūrinio 
augimo variklis. Todėl švietimo būtinybės suvokimas liaudyje buvo labai intensyvus ir 
nereikalavo jokio išankstinio svarstymo ar pasirengimo, kaip kad kitų problemų for- 
muluotės. 

Savitu lietuvių švietimo klausimų sprendimo būdu tapo Lietuvių Mokytojų Są- 
jungos įkūrimas. Iš dviejų Lietuvos mokytojų seminarijų - Panevėžio (Kauno gub.) 

ir Veiverių (Suvalkų gub.) - į pirmąją priimdavo tik pravoslavų tikėjimo asmenis; o į 
Veiverių - tiek katalikus (lietuvius ir lenkus), tiek pravoslavus (rusus). Iš lietuvių, bai- 
gusių Veiverių seminariją, dalis likdavo mokytojauti Suvalkų gubernijoje, bet žymi 
dalis mokytojavo Lenkijoje, ypač Lomžos gubernijoje. 1905 m. vasarą, visuotinių po- 
litinių reikalavimų bei populiarių Lietuvoje mokyklos tautinimo šūkių fone, Vilniuje 
įvyko lietuvių mokytojų suvažiavimas. Jo metu buvo sukritikuota rusiškoji mokymo 
sistema Lietuvoje, iškelta būtinybė sulietuvinti mokymą šalyje kartu susiejant jį su 
bendra politine reforma, nukreipta į liaudies savivaldą. 

„Tokią tverką - skaitome toliau suvažiavimo nutarime (žiūr.: Varpas, 1905 m., 
Nr. 9-10) - tegali įvykdinti įsteigiamasis susirinkimas (t. y. kontytuanta; prierašas au- 
toriaus) atstovų visų tautų (įeinančių į valstybės sudėtį; prierašas autoriaus), išrinktų 
visuotinu, lygiu ir slaptu balsavimu. 

Įvykus tokiai valstybės tvarkai, galima būtų ūmai panaikint viršminėtąją mokini- 
mo sistemą Lietuvoje, o jos vieton įvesti tokią - idant žemojoje, vidutinėje ir aukš- 
tojoje mokykloje viskas būtų išguldoma lietuviškai. Kas sulyg žemosios mokyklos, 
skaitome už reikalinga pažymėti, kad ją privalo lankyti kiekvienas vaikas, sulaukus 
paskirto metų skaičiaus be skirtumo lyties, tautos ir tikėjimo. Toliaus. Mokyklos turės 
būti teip sutaikytos, kad pabaigus žemąją galima būtų pereit tiesiok į vidutiniąją, o iš 
vidutiniosios į augštąją“. Kiek žemiau skaitome: „iš praktiško atžvilgio žemosiose ir 
vidutiniosiose mokyklose viršminėtoji tvarka (t. y. lituanizacija; prierašas autoriaus) 
turi būti įvesta tuojau, aukštosios gi - išlėto; priegtam pirmuoju pereinamuoju žings- 
niu turėtų būti įvedimas tuojau į vidutiniąsias ir aukštąsias mokyklas lietuvių kalbos, 
literatūros: ir Lietuvos istorijos išguldymo. Dar skaitome reikalingu pastebėti L. jog 
reikalinga būtinai prašalinti rusifikacijos tendenciją viešpataujančią mūsų mokykloj: 
2. jog yra reikalinga praplatinti pradedamosios mokyklos programą ir perdirbti teip, 
idant ji atsakytų tautos reikalams ir šios gadynės mokslo stoviui; 3. ant galo jog prider 
visas (žem., vidut. ir aukšt.) mūsų tautos mokyklas pavesti žinybai vietinės savyval- 
dos. Ant galo pagalios, išreikšdami savo užjautimą privatinei inicijativai tautos švieti- 
me skaitome reikalingu pasmerkti visa, kas varžo steigimą knygynų, skaityklų, viešų- 
jų skaitymų ir visokių kitų tautos švietimo įrankių“. Toliau rezoliucijoje formuluojami 
reikalavimai minimum, kuriuose pakartojami aukščiau cituoti postulatai, pridedant 
reikalavimą dėl bet kokių apribojimų namų mokymui panaikinimo, dėl mokytojų 
renkamumo principo, dėl policijos priežiūros pakeitimo betarpiška liaudies kontrole, 
dėl religijos mokymo teisės perdavimo kunigams, pagaliau teigiama, jog kova yra 
vienintelis kelias, vedantis į tikslą, mokytojai rekomenduojami aktyviai agituoti dėl 
visų šių postulatų įgyvendinimo. Suvažiavime buvo įkurta mokytojų organizacija, pa- 
vadinta „Lietuvių Mokytojų Susivienijimas“. 

L. M. S. veiklos principai buvo suformuluoti taip: 


„Š I. 
a) 
b) 
c) 
d) 


e) 


§2. 


Kova už pamatinę reorganizaciją lietuvių apšvietimo: 

Nacijonalizacija visu Lietuvos mokyklu žemesniųjų ir vidutinių. 
Sugrąžinimas ir nacionalizacija Vilniaus universiteto. ' 

Įvedimas Lietuvoje visuotino, priverstino mokymo. 

Sutaikymas visu typų mokyklų, idant liuosai galima butų vieną baigus pe- 
reit i kitą augštesnę. 

Pavesti priežiūra mokyklų visuomenės mokslo įstaigoms ir vietinėms savy- 
valdos organizacijoms su mokytoju atstovais. 

Kova už politišką Lietuvos laisvę, be kurios negalima bus nei jvykdinti virš- 


minėtos apšvietimo reorganizacijos. 


Idant pasiekti tą, kas buvo pažymėta §l susivienijimas skaito reikalingų 


tuojau imtiesi už darbo: 


a) 


b) 


c) 
d) 


Diskredituoti žodžiu ir raštu šiądieninį mokyklų surėdymą ir valdžios po- 
lytika dalykuose apšvietimo. 

Organizuoti kolektiviškus mokytoju protestus prieš administracijos dar- 
bus, apšvietimui vodingus. 

Bendrai išdirbti apšvietimo klausimus pakraipoj nurodytoj $ 1. 
Pakakinimui dvasiškųjų mokytojų reikalų steigti knygynus, parsisiųzdinti 
organus progresiviškosios spaudos, taisyti skaitymus, lekcijas mokytojams, 
organizuoti ratelius su tikslu išsiplėtoti, apsišviesti. 

Organizuoti prieinamą juridišką pagalbą mokytojams. 

Organizuoti savitarpinę assekuracija, jeigu kas netektų vietos už veikimą 
visuomenės ir tėvynės labui. 

Ginti susivienijimo narius nuo sauvalės mokslo vyriausybės ir šeip 
administracijos kolektivišku protestu ir kitais keliais. 

Organizuoti draugu garbės teismą. 

Prisidėti prie kovos už polytišką Lietuvos laisvę, jei tat bus susivienijimo 
nuspręsta“. 


„Visi susivienijimo nariai privalo, kiek įmanydami, platinti susivienijimo idėją ir pri- 


traukti prie jo ypatas jam prijaučiančias“ (cituoju iš Varpo, Nr. 9-10, 1905 m.; šie prin- 


cipai taip pat buvo išspausdinti tų pačių metų Vilniaus Žinių Nr. 261, tačiau redakcija 


šiek tiek skyrėsi nuo Varpe išspausdinto teksto redakcijos. Šių principų pagrindu su- 


kurta L. M. S. tuoj pat kibo į darbą ir daug nuveikė lietuvinant visą mokymo sistemą. 


Lietuvių Mokytojų Susivienijimas vykdė agitaciją, propagavo savo veiklą, rengė mo- 
kytojų suvažiavimus ir t. t. (apie L. M. S. dar kalbėsiu vėliau). 

Šioje vietoje norėčiau atkreipti dėmesį į tam tikrą socialistų stovyklos evoliuciją, 
įvykusią iki 1905 m. spalio mėn. Gegužę įvyko partinė konferencija, o birželį - VI 
LSDP Suvažiavimas, kurio metu buvo aptarti aktualiausi uždaviniai bei organizaciniai 
poreikiai, nuspręsta stiprinti bei akcentuoti revoliucinį judėjimą, taip pat buvo atlikta 
programos revizija (partijos programa buvo paskelbta, kaip jau minėjome, 1896 m. ir 
papildyta 1897 m.). 1905 m. programa visų pirma iš esmės keičia pavadinimą: vietoj 
„Lietuvių SDP“ į „Lietuvos SDP“. Šis iš pažiūros menkas pakeitimas parodo nepa- 
prastai teigiamą posūkį: nuo grynai tautinės-kultūrinės organizacijos, - veikiančios 
neapibrėžtoje teritorijoje, link teritorinės vietinio proletariato organizacijos. 
Nuo šiol LSDP nuosekliai plėtos veiklą šia kryptimi. Šis pokytis yra teigiamas todėl, 
kad išreiškia tautinę-teritorinę koncepciją, paremtą pilietiškumo principu. Pagal šią 
koncepciją politinis tautos formavimasis apima visą teritoriją ir visus jos gyven- 
tojus, nepaisant jų kultūrinių, etnografinių ir kalbinių skirtumų. Tauta be teritorijos 
nėra politinė tauta, o tik tautybė (rasiniu, etnografiniu, kultūriniu, kalbiniu aspek- 
tais), kaip pavyzdžiui, žydai. Politinė tauta apibrėžiama teritoriniu-pilietiniu veiks- 
niu. Taigi bręstant lietuvių valstybinės autonomijos idėjai bei artėjant jos įgyvendi- 
nimo metui, Lietuvos politinės tautos formavimosi koncepcija neišvengiamai turėjo 
remtis teritorinio pilietiškumo principu. Šia prasme lietuvių politinę tautą turėtų 
sudaryti ir Lietuvos lenkai ir, sakyčiau, žydai tiek, kiek jų atstovai nėra kolonistai ar 
svetimšaliai su visomis iš to kylančiomis pasekmėmis. Kultūrinė ir kalbinė piliečių, 
etnografiškai nepriklausančių pagrindiniam krašto tautiniam kamienui, autonomija 
visiškai suderinama su visų krašto gyventojų priklausomybe vienai politinei tautai. 
Tokią autonomiją gali užtikrinti tik demokratinių principų įsigalėjimas. Taigi politi- 
nė tauta turi formuotis pagal demokratinius principus. 

LSDP, tapdama krašto partija, žengė didelį žingsnį į priekį savo politinės evoliuci- 
jos kelyje ir palengvino savo, kaip proletarinės organizacijos, tolesnį funkcionavimą; 
savaime suprantamas ir naudingas buvo LSDP susijungimas su vadinamaisiais „Lie- 
tuvos socialdemokratais“ arba buvusia „PPS Lietuvoje“ 1906 metais. Analogiški po- 
kyčiai įvyko ir radikalų, kurie 1906 m. taip pat pasivadino „Lietuvos D. P“, gretose. 

1905 m. LSDP programoje, lygindami ją su 1896 m. programa, randame nemažai 
pakeitimų, kuriuos čia ir nurodysiu. Bendrojoje programos dalyje, atskleidžiančio- 
je proletarinės koncepcijos motyvaciją, vyrauja tik redakcinio pobūdžio pakeitimai, 
todėl jų neminėsiu. Programoje minimum radikalūs jau esminių postulatų pokyčiai: 
vietoj „savarankiška demokratinė respublika, susidedanti iš Lietuvos, Lenkijos ir kitų 
kraštų, besiremianti laisvos federacijos principais“, skaitome: „Demokratinė Lietuvos 
Respublika, su seimu Vilniuje, susijusi savanoriškais federaciniais ryšiais su kaimyni- 
niais kraštais“. Taigi programa nekalba kitų valstybių vardu, o tik teigia Lietuvą, kaip 

savarankišką politinį subjektą, ir tik jos savarankiškumas yra bet kokios federacijos 
galimybės pagrindas. Todėl galima teigti, jog tuo metu (ir kuo toliau, tuo aiškiau) 
partijoje nedominavo beatodairiško separatizmo nuotaikos. Partija linko greičiau į 
federalizmą, o lietuviškas valstybingumas buvo formuluojamas kaip logiška federa- 
cijos prielaida, kuri, savaime aišku, turi iškilti iš atskirų federacijos subjektų savaran- 
kiškumo (1907 m. LSDP priims autonomijos postulatą). 

Kiti pakeitimai programoje: 1. Rinkimų teisę apibrėžiančiuose punktuose rašoma: 
„be kilmės, lyties, tautybės ir tikėjimo skirtumų“; 2. Toliau: „Delegatai į seimą renka- 
mi dviem metams visų Lietuvos gyventojų, sulaukusių 20 metų“; 3. Įstatymų leidy- 
boje dėl liaudies referendumo pabrėžta liaudies iniciatyva; 4. Dėl metinių mokesčių 
pridurta: „ir (biudžeto) išlaidos“; 5. Dėl pilietinės lygybės pridėtas esminis papildy- 
mas: „Proporcinis kultūrinis biudžetas“ (čia kalbama apie atskirų tautinių Lietuvos 
bendrijų (lenkų, žydų ir t. t.), išlaidas kultūrai); 6. Dėl žodžio, spaudos ir kt. laisvių 
pridėta „sąžinės“; 7. Įrašytas naujas punktas, skambantis taip: „Asmens ir buto nelie- 
čiamybė be teismo sprendimo“; 8. Karo ir taikos paskelbimas referendumo keliu, o 
ne parlamento sprendimu; 9. Darbo apsaugos skyrius suformuluotas tiksliau, būtent 
vietoj: „Darbininkų klasės ekonominių poreikių apsauga“, dabartinė redakcija skam- 
ba taip: „Apsaugos įstatymai visiems darbininkams be lyties skirtumų (amatinin- 
kams, fabrikų, kaimo, prekybos srities darbininkams bei tarnams ir vadinamiesiems 
proletarams-inteligentams)“; 10. Toje vietoje, kur kalbama apie išimtis dėl naktinio 
darbo, pridėtas perspėjimas, kad jos negali būti taikomos moterims, vaikams ir paau- 
gliams; 11. Skyriuje dėl darbo higienos pridedamas punktas dėl gyvenamųjų patalpų 
higienos; 12. Dėl valstybinio draudimo ligos, senatvės ir nedarbo atveju pridėta „ne- 
laimingų atsitikimų atveju“ bei pastaba, jog draudimo veikloje bei vadovybėje turi 
dalyvauti ir patys darbininkai; 13. Dėl „streikų, draugijų laisvės“... prirašyta: „streikų, 
amatų draugijų...“; 14. Straipsnis dėl laipsniško gamybos priemonių suvisuomenini- 
mo, pirmojoje redakcijoje įrašytas kaip vienas iš darbininkų įstatymų straipsnių, nau- 
joje redakcijoje išskirtas kaip savarankiškas postulatas; 15. Be viso šito dar gana daug 
redakcinio pobūdžio pakeitimų; kiti straipsniai išbraukti. 

Tokie tad programos minimum pakeitimai. 

Toliau 1905 m. programoje yra pašalinti trys senosios 1896 m. programos skyriai, 
nusakantys partijos požiūrį į a) žydų proletariatą Lietuvoje, b) Lenkiją, Latviją, Bal- 
tarusiją ir Rusią (Ukrainą), ir c) Rusijos konstituciją (palygink atitinkamus skyrius 
1896 m. programoje, cituotoje anksčiau). LSDP nelaikė būtina palikti šiuos skyrius 
naujojoje programos redakcijoje; partijos požiūris į atitinkamas problemas turi iš- 
plaukti pats savaime iš jos bendrų ir esminių nuostatų. Tačiau šie skyriai išliko: a) 
„požiūris į pereinamąsias klases“ ir b) „taktikos principai“. Šie skyriai atsirado progra- 

moje kaip VI partijos suvažiavimo nutarimai. Dėl požiūrio į vadinamąsias pereina- 
mąsias klases (smulkieji žemės savininkai ir smulkioji miesčionija) LSDP, pabrėžda- 
ma, jog yra proletariškoji organizacija, nurodo, jog savo uždaviniu laiko „pereinamų 
klasių įtraukimą į kovą su darbininkų klasės priešais“, kadangi: „1. Pirmoji programos 
minimum dalis - bendrademokratinė - taip pat atitinka pereinamųjų klasių interesus 
ir joms naudinga; 2. Ateity dalis šių klasių laipsniškai proletarizuosis, tačiau dauguma 
jų vis labiau bus išnaudojama kapitalo, tad 3. Į jų interesus geriausiai bus atsižvelgta 
įvedus socialistinę visuomenės tvarką“. 

Taktikos klausimais 1905 m. programa akcentuoja aštrią politinę kovą ir laiko ją 
lygiaverte ekonominiams reikalavimams (1896 m. programa politinę kovą iš dalies 
sąlygojo ekonominiais reikalavimais). 

Taip tad bendrai atrodė 1905 m. programa. Tik dar atkreipsiu dėmesį į tą faktą, 
jog tais pačiais metais LSDP galutinai įsitvirtino ir tarp kaimo proletariato, su kuriuo 
anksčiau nedaug teturėjo sąlyčio taškų. Savo veiklą kaime LSDP plėtojo energingai. 
1905 m. vasarą buvo įkurta slapta partinė spaustuvė; ji tuoj pat pradėjo veiklą. Buvo 
platinama daugybė atsišaukimų, sukurtų tiek centrinių partijos institucijų, tiek vieti- 
nių organizacijų (skyriuose Vilniuje, Kaune, Rygoje, Suvalkuose, Šiauliuose, Panevė- 
žyje, Anykščiuose ir kituose miestuose). 

Privalau paminėti dar vieną reiškinį, iškilusį socialistų stovykloje 1905 m. Būtent 
tais metais Draugas iš laikraščio jaunimui virto organu nepriklausomos socialisti- 
nės grupės, kuri atskilo nuo LSDP (toji grupė pasivadino „Draugo organizacija“; 
du paskutinieji Draugo numeriai, Nr. 3 ir Nr. 4, buvo jau posecesijiniai). Atskilimo 
priežastis buvo iš dalies asmeninio pobūdžio nesutarimai, tam tikri nesusipratimai, 
maištingumo pasekmė, kylanti iš pernelyg didelio individualizmo, kuris praranda 
ryšį su konkrečių poreikių bei santykių raida. Dar prisidėjo smulkesni programinių 
ir taktinių nuostatų skirtumai; suprantama, jog normaliomis aplinkybėmis pokyčiai 
gali vykti diskusijų partijos viduje pagrindu, be secesijos, kaip vėliau, revoliucijos 
metu, ir įvyko, kai konkrečios gyvenimo aplinkybės nurodė partijai jos evoliucijos 
kryptį, pavyzdžiui, Lietuvos teisinės bei politinės sąrangos klausimu arba santykių 
su PPS klausimu. Tačiau revoliucijos išvakarėse kiekvienas laikėsi savo; todėl vienų 
beatodairiškumas susidūrė su kitų temperamentu, ir atsirado skilimas. Svarbiausias 
jo iniciatorius buvo V. Kapsukas. Skilimo šaknys siekė dar 1903 metus; tačiau kaip 

Kaip matome, 1905 m. LSDP visiškai neformulavo mažažemės valstietijos poreikių: buvo ir siekė būti grynai proletarinė 
organizacija (tiek miesto, tiek kaimo darbininkijos), o mažažemius valstiečius minėjo tik tiek, kiek jų poreikiai sutapo su 
proletariato evoliucija taip, kaip tai suvokė LSDP. Žemės ūkio vystymo programos LSDP neturėjo. Tik 1907 m. partinė spauda 
ir LSDP delegatai Antrojoje Dūmoje pradėjo formuluoti partijos žemės ūkio programą, vėliau, 1907 m., patvirtintą Krokuvos 
suvažiavime. 1905 m. partijos organas Darbininkų Balsas reikalavo tik viso valdžios valdomo Lietuvoje turto nacionalizavimo 
(žr. Darbininkų Balsas Nr. 2, 1905 m.). 

atskiros organizacijos susiformavimas pasireiškė tik 1905 m. pradžioje. Trečiajame 
Draugo numeryje, straipsnyje „Kodėl mes atsiskyrėme“, nurodomi šie pažiūrų skir- 
tumai: visų pirma LSDP taktika, būtent, pernelyg didelis vadovaujančiųjų asmenų 
beatodairiškumas, vidinės demokratijos trūkumas, pagrindinės koncepcijos paviršu- 
tiniškumas, netinkama kovos su demokratais taktika, jų kaltinimas nebūtais dalykais, 
demagogija jų atžvilgiu, nesirinkimas priemonių kovoje su PPS; toliau sekė teorinio 
pobūdžio nesutarimai, būtent: Draugas nesutinka su LSDP norais dirbti partinį darbą 
tarp lenkų proletariato, reikalauja perleisti šį darbą lenkų organizacijoms, o patiems 
veikti tik tarp etnografiškai bei lingvistiškai lietuviško proletariato; toliau Draugas 
mano, jog nepriklausomos Lietuvos reikalavimas turi būti peržiūrėtas, ir pagaliau 
kaltina LSDP žemės ūkio programos neturėjimu. Tačiau tiek atsišaukimuose, tiek 
savų postulatų formuluotėse, tiek praktinėje „Draugo organizacijų“ veikloje esminių 
skirtumų nuo tokios pat LSDP veiklos nebuvo. Secesija bei dviejų panašių ir giminin- 
gų partijų konkurencija labai apsunkino praktinę abiejų veiklą. „Draugo organizaci- 
ja“ vėliau pasivadino „Lietuvių Socialdemokratų Darbininkų Partija (LSDDP), tačiau 
ilgai neišsilaikė ir vėl susiliejo su LSDP. 

Grįžtu prie 1905 m. rudens įvykių. Jau matėme, kaip kartu su liaudies susibūri- 
mais ėmė plėtotis valsčių rezoliucijų akcija. Matėme, koks buvo liaudies sąmoningu- 
mo ir valios lygmuo. Į tokią tad dirvą krito mintis apie visuotinį spalio streiką ir geroji 
konstitucinio manifesto naujiena. Valia netruko peraugti į veiksmą. Pirmąja užduo- 
tim tapo ligšiolinės valstybinės ir teisinės sanklodos likvidavimas. Prasidėjo boiko- 
tai, kurie netruko išplisti po visą etnografinę Lietuvą. Policijos ir žemutinių teismo 
bei administracinių grandžių atžvilgiu boikotas iš pradžių buvo pasyvus, t. y. reiškėsi 
raginimais nutraukti su jais bet kokius santykius ir taip jų funkcionavimą padaryti 
tuščią ir beprasmišką, o valsčių valdžios, t. y. formaliai renkamosios valdžios, kuri, 
sprendžiant centro valdininkams, vykdė liaudies priežiūros funkcijas, atžvilgiu iškart 
buvo imtasi aktyvaus boikoto. Vaitai („staršynos“), šaltyšiai („seniūnai“), valsčių raš- 
tininkai, kaimo teisėjai, kurie savo silpnabūdiškumu ir parsidavėliškumu bei klusniu 
nusižeminimu centriniams valdininkams gavo savo pareigybes, buvo ne tik pasyviai 
boikotuojami, bet ir iš savų šiltų vietelių metami lauk; tai buvo parazitai, kurie iš tiesų 
nėjo jokios viešos tarnybos, bet buvo akli priespaudos ir nelaisvės mechanizmo sraig- 
teliai; per juos šis mechanizmas apraizgė visas valstietiškojo gyvenimo sritis. Policija 
ir teismų bei administracijos valdininkai, o visų pirma zemstvų viršininkai, pati skau- 
džiausia priespaudos rykštė, liaudies boikotuojami, o netrukus išsigandę po visą šalį 
plintančios revoliucijos, palaipsniui ėmė patys trauktis iš savo vietų; didesnių sam- 
būrių metu, kermošių ir atlaidų dienomis, išgąsdinti savo buvusių pavaldinių elgesio, 
dažnai bėgdavo iš savo namų ir slėpdavosi kur nors apylinkėse. Valdžios funkciona- 

vimas ėmė strigti, kai kur ir visai sustojo; pasyvusis boikotas vis labiau peraugdavo į 
aktyvius veiksmus: pagauti zemstvų viršininkai arba vadinamieji „asesoriai“ būdavo 
valstiečių minios priverčiami raštu išsižadėti savo valdžios ir valdininko kėdės; tie, 
kuriems nepavykdavo pabėgti ir pasislėpti nuo didesnių liaudies susibūrimų, būdavo 
verčiami dalyvauti demonstracijose prieš sistemą, kurios dalimi patys buvo. Būdavo 
boikotuojami mokesčiai, duoklės natūra, rekrūtų šaukimai. Gubernijų centruose bei 
didesniuose pavietų miestuose, kur boikotas dėl techninių galimybių negalėjo vykti 
taip sklandžiai kaip kaimuose ar mažuose miesteliuose, karo prievolininkų šaukimo 
tarybos funkcionavo ir sugebėjo dirbti savo darbą. Tačiau mažesniuose miesteliuo- 
se šaukimai dėl policijos bei valsčių administracijos dezorganizacijos negalėjo vykti 
sklandžiai; kartais šauktiniai visai neprisistatydavo, kartais susirinkdavo, bet atsisa- 
kydavo prisiekti ir išsiskirstydavo. 

Boikotas palietė ir kaimo mokyklas. Švietimo srityje boikotas buvo plačiausiai pa- 
plitęs ir buvo nuosekliausiai vykdomas. Liaudies mokytojai - rusai, dažniausiai karje- 
ristai ir rusifikatoriai, buvo vejami lauk arba jiems būdavo liepiama išvykti; Kaune jų 
susirinko per 150, kur jie prabuvo iki gruodžio, reikalaudami iš valdžios darbo vietų 
ir išlaikymo Rusijoje“. 

Tokias tad formas įgavo boikotas Lietuvoje. Griežčiausiai jis buvo vykdomas 
kaimuose bei miesteliuose, tuo tarpu didesniuose miestuose, kur valdžia disponavo 
gausesnėmis represinėmis jėgomis, iš pažiūros liko galioti senoji tvarka. Sakau „iš 
pažiūros“, kadangi ir ten valdžios sistema buvo gerokai nusilpusi, kaip, beje, ir viso- 
je šalyje; miestuose visiškai subrendo revoliucinė situacija; tačiau miestai negalėjo 
išsilaisvinti taip greitai ir radikaliai kaip kaimas, kadangi juose buvo sukaupta kur 
kas daugiau valdžios pajėgų. Miestuose revoliucija vystėsi priklausomai nuo visos 
šalies revoliucinių procesų eigos, tuo tarpu lietuviškas kaimas koncentruotomis bei 
solidariomis pastangomis sugebėjo beveik visiškai atsikratyti vietinės, prigąsdintos ir 
nusilpusios valdžios. 

Boikotas apėmė didžiąją etnografinės Lietuvos dalį. Ne visur jis vyko tuo pačiu 
mastu, ne visur tiksliai pagal planą ir tuo pačiu sąmoningumo lygiu; be to, ne visur 

Lapkričio mėnesį pradinių Ukmergės pavieto mokyklų mokytojai rusai išsiuntė Švietimo ministrui telegramą, kurioje 
prašė jiems užtikrinti asmens neliečiamumą, kuo greitesnę materialinę paramą dėl jų ir jų šeimų išvarymo, paskirti į tarnybą 
kitose Rusijos gubernijose ir skirti pinigų kelionei (žr. Vilniaus žinios, Nr. 280, 1905 m.). Mokytojai rusai, žmonių išvary- 
ti ir susibūrę Kaune, viename iš susirinkimų priėmė rezoliuciją, kurioje pripažįstamas lietuvių nepasitenkinimas dabartine 
mokyklų padėtimi bei mokytojais, todėl visi rusai turėtų pasitraukti iš mokyklų ir užleisti vietą mokytojams lietuviams, kurie 
geriau už juos sugebės tarnauti lietuvių liaudies švietimo reikalui, o jie protestuoja tik prieš prievartą jų atžvilgiu. Mokytojų 
rusų susirinkime dalyvavo Lietuvių mokytojų sąjungos (L. M. S.) delegatas. Mokytojų rusų rezoliucija, pripažįstanti mokyklų 
lituanizavimą, vis dėlto nebuvo jų betarpiškos iniciatyvos rezultatas. Mokytojų suvažiavime, kuris įvyko tų metų gegužę, taigi 
dar neprasidėjus boikotui, jie apsiribojo tik ekonominio bei profesinio pobūdžio reikalavimais ir visiškai nekėlė mokyklų 
lituanizavimo klausimo. Tik pačių lietuvių reikalavimai, paremti boikoto akcijos, atkreipė jų dėmesį į šį esminį klausimą. Iš 150 
mokytojų toli gražu ne visi pritarė mokymo sistemos lituanizavimui, tačiau rezoliucija vis tik buvo priimta. 

vietinės valdžios nuosmukis buvo vienodai didelis, o liaudies valia pakankamai su- 
brendusi. Tačiau visur boikotas daugiau ar mažiau buvo vykdomas. Ir antroje lapkri- 
čio pusėje jau buvo visiškai įsibėgėjęs. 

Boikotas vyko Kauno ir Suvalkų gubernijose. Vilnija tuo metu prie šio judėjimo 
neprisidėjo. Ši sritis, išsidėsčiusi rytinėje lietuvių etnografinės erdvės dalyje, admi- 
nistraciškai labiau susieta su baltarusiškai-lenkiškomis teritorijomis, ekonomiškai 
skurdesnė ir kultūriškai tamsesnė, lyginant ją su vakarų ir pietų Lietuva, atgimimo 
procese nepritapo prie likusios tautos dalies ir todėl dabar neįsijungė į aktyvią kovą 
su tokia energija, kaip vidurio Lietuvos sritys. Ir tik tada, kai boikoto akcija Kauno 
bei Suvalkų gubernijose pasiekė aukščiausią tašką ir davė puikių rezultatų, Vilniaus 
Lietuva, t. y. Švenčionių, Trakų ir Vilniaus pavietai, palaipsniui ėmė jungtis prie ben- 
drų veiksmų. Beje, jau vėliau išsivadavimo Vilniaus Lietuvoje banga, sukelta įvykių 
Kaune ir Suvalkuose, išsiliejo netgi už etnografinių lietuviškų ribų ir užliejo baltaru- 
siškus bei lenkiškus Švenčionių ir Vilniaus, o iš dalies net ir Ašmenos pavietų valsčius 
(būdinga tai, jog šie valsčiai išreiškė tendenciją išsilaisvinimo kovoje šlietis prie etno- 
grafinės Lietuvos, kaip tai akivaizdžiai pasireiškė tuo metu Vilniuje besikuriančios 
vadinamosios Liaudies sąjungos veikloje). 

Dar norėčiau pridurti, kad 1905 m. išsivadavimo akcijoje aktyviausi buvo rytiniai 
Kauno gubernijų pavietai (Ukmergės ir Zarasų), kurie iki tol tautinio atgimimo pro- 
cesuose nusileisdavo Užnemunės bei Žemaitijos pavietams. 

Boikotas tebuvo pirmoji užduoties dalis. Pašalinus senąją administracinę sistemą 
reikėjo pradėti kurti naują visuomeninių santykių sistemą, paremtą liaudies savival- 
dos principais. Naujos politinės krašto organizacijos pagrindas turėjo būti visuotinis 
liaudies atstovavimas, o tuo tarpu kalba ėjo apie kokios nors naujos struktūros sukū- 
rimą, pakeičiant nuverstąją seną. Todėl kai kur ėmė reikštis netvarka ir chaosas. Pasi- 
taikė kolektyvinių miško iškirtimo atvejų. Vienur, nesant jokios policinės ir teisminės 
valdžios, organizavosi banditų grupelės ir, apimtos nebaudžiamumo pojūčio, imdavo 
plėšikauti. Kitur, pasidavus gandams, kildavo masinės panikos priepuoliai: pavyz- 
džiui, pasklisdavo žinia apie baisios, keliatūkstantinės „juodašimčių“ gaujos antplūdį 
ir būdavo, kad visi kaimai kelių varstų spinduliu vieną gražią dieną puldavo rengtis 
atremti to nerealaus priešo antpuolį. Arba Šiaurės rytuose, kur buvo susitelkę gausiau- 
sios sentikių, nepalankių ir lietuviams, ir bet kokioms revoliucijos apraiškoms, koloni- 
jos, kildavo nepasitenkinimas, galintis tapti išties pavojingu ir peraugti į brolžudiškas 
skerdynes, tokias kaip armėnų ar totorių. Galiausiai visi jautėsi tarsi už įstatymo ribų, 
tarsi ant aukšto kalno viršūnės, nuo kurios visiems reikia ieškoti kelio žemyn. 

Visi šie paskiri veiksniai iškėlė būtinybę sukurti kokį nors visuomenės organiza- 
cijos modelį, jos status, kuris taptų tolesnių veiksmų pagrindu ir būtų pirmasis 

realus įgyvendinto boikoto rezultatas. Liaudžiai reikėjo organizacijos, kuri padėtų jai 
orientuotis įvykių sraute ir įveiktų pašalintų jėgų išsibarstymą, kuris buvo palankus 
tiek vidinei kontrevoliucijai, tiek išorės reakcijai. Liaudis norėjo pradėti naudotis savo 
pergalės vaisiais. Atskirų parapijų bei valsčių gyventojai būrėsi aplink šviesesnius 
savo aplinkos asmenis arba aplink vietinius inteligentus, daugiausia apie besimokantį 
jaunimą. Čia inteligentų vaidmuo buvo ypač atsakingas ir svarbus. Būdavo šaukiami 
vietiniai ar valsčių susirinkimai (pastarieji vykdavo ne pagal seną pavyzdį, o dalyvau- 
jant visiems valsčiaus gyventojams), juose būdavo renkami vaitai, kuriems būdavo 
patikima tvarkos palaikymo bei valsčiaus administravimo funkcija, būtent: šaukti 
susirinkimus, atidžiai stebėti vidaus santykius, kad niekas nerengtų jokių kontrre- 
voliucinių ar banditiškų išpuolių, atstovauti valsčiui santykiuose su kitais valsčiais, 
organizacijomis ar sąjungomis, vykdyti įprastas vaito funkcijas ten, kur to prireiks, 
vykdyti disciplinarinę valdžią, atsiskaitant savo valsčiui, žodžiu - naujas vaitas ten, 
kur imta naujai organizuotis, turėjo tapti vyriausiuoju valsčiaus administratoriumi, 
tenkinančiu visus administracinius valsčiaus poreikius, jo kompetencijai priklausė 
viešasis saugumas, švietimo reikalai ir t. t.; jo veiklos garantija turėjo būti betarpiška 
atskaitomybė visuotiniam valsčiaus susirinkimui. Ten, kur ši organizacija buvo pra- 
dėta įgyvendinti, vaitas skirdavo vadinamąjį raštininką, arba savo sekretorių, taip pat 
galėjo savo atsakomybe pasirinkti žmones atskiroms užduotims vykdyti. Vaitas turė- 
jo tapti pagrindine naujos organizacijos, kuri turėjo remtis valsčiais, figūra. Į laisvas 
liaudies mokytojų vietas siūlėsi daugybė abiejų lyčių jaunuolių; vaitas juos skirdavo 
mokytojais, o valsčiaus susirinkimas patvirtindavo nominaciją. Kai kuriose vietovėse 
jau ėmė funkcionuoti lietuviškos mokyklėlės. Pateikiu tik bendrus šios naujos orga- 
nizacijos bruožus, kaip siekiamybę. Nederėtų užmiršti, jog tuo įtemptu lūžio 
momentu, kryžkelėje tarp senosios tvarkos nuvertimo ir naujo politinio būvio for- 
mavimo, nebuvo nei laiko, nei galimybių nubrėžti tikslius ir aiškius naujos organiza- 
cijos, kaip visumos, bruožus. Netgi ten, kur išsilaisvinimo judėjimas buvo labiausiai 
pažengęs, kur boikotas buvo įgyvendintas geriausiai, nepavyko per tokį trumpą laiką 
išlaikyti valdžios perėmimo pusiausvyros. Naujoji organizacija buvo įgyvendinama 
fragmentiškai, bandymų keliu, pasikliaujant atskirų asmenybių, kurių rankose kon- 
centravosi vietinė valdžia, organizaciniais sugebėjimais. Todėl jau ne kartą kalbėjau 
apie atsakomybę, kuri gulė ant tų išskirtinių asmenybių pečių, o ypač ant negausios 
vietinės inteligentijos bei jaunimo. Būdavo taip, kad dviejose gretimose parapijose, 
priklausomai nuo jose valdžią vykdančių asmenų, vienoje naujoji organizacija jau 
formavosi ir davė vaisių, tuo tarpu kitoje vyravo chaosas ir netvarka, kaip neprotingo 
tvarkymosi pasekmė. Nepamirškime, kad visi šie procesai vyko nepaprastai trum- 
poje laiko atkarpoje - trumpiau nei du mėnesius - ir skirtingose vietovėse skirtingu 

mastu, priklausomai nuo vietinių sąlygų. Tačiau kryptis bei kontūrai, į kuriuos įsilie- 
davo naujoji organizacija, įgaudavo mano čia nurodytus bruožus". i 

Sudėtingiau buvo pertvarkoma teismų sistema. Civilinių ginčų atveju būdavo 
linkstama į Taikos teismų sistemos taikymą, ir ši sistema kai kur jau būvo pradėta 
įgyvendinti. Kriminalinių nusikaltimų atžvilgiu buvo sudėtingiau tiek dėl nusikal- 
timo pobūdžio, tiek dėl bausmių vykdymo; nežinau, ar kur nors tuo metu Lietuvoje 
buvo rastas tinkamas šios problemos sprendimas. Žinau tik apie atskirus bandymus jį 
spręsti - beje, labai jau netobulus: buvo pareikšta, jog bet koks plėšikavimas bus bau- 
džiamas pagal vieną šabloną - būtent: už pirmą kartą rykštėmis, už pakartotinį nusi- 
kaltimą, deja, - mirtimi; taip pat teko pridėti, jog pirmoji iš šių bausmių buvo taiko- 
ma. Tačiau noriu pastebėti, jog visų pirma tai nebuvo visuotinis sprendimas, o antra, 
tai turėjo būti taikoma vien plėšikavimo, turinčio banditizmo bruožų ir gresiančio 
viešajam saugumui, atvejų; tos priemonės turėjo būti iš tikrųjų griežtos ir labai pri- 
mityvios, nes nereikėtų pamiršti, jog kalba ėjo ne apie smulkius nusikaltimus, o apie 
kovą su ypatingu reiškiniu, kuris iškyla revoliucijos metu, be to, neturint savo ranko- 
se jokių kitų baudimo ir saugumo užtikrinimo galimybių. O ir pats organizavimosi 
faktas veikė jau pradėjusių reikštis banditiškų išpuolių vykdytojus atgrasinamai. 

Taip bendrais bruožais būtų galima apibūdinti bandymus kurti naują visuomenės 
organizaciją. 

Lygiagrečiai augančiam vietinių valdžios institucijų boikotui liaudyje ėmė plisti 
kitas reiškinys. Iki tol dėl politinių institucijų funkcionavimo beveik visa liaudis, visa 
Lietuva buvo solidari. Tačiau nuo to momento, kai priespaudos sistema ėmė irti, o į 
pirmą vietą iškilo socialinės kūrybos programa, klasinis susiskaldymas ėmė reikštis 
daug aštriau; vietoj ligšiolinio solidarumo jau pastebime skirtingas koncepcijas, viena 
kitai tiesiog priešingas, kilus kovai už jų realizaciją. Nuo tos akimirkos, kai politi- 
nėje sferoje blykstelėjo pergalės viltis, buvo atsigręžta į ekonominių bei visuomeni- 
nių poreikių tenkinimo problematiką, kaip visų visuomenės santykių esmę ir turinį. 
Klasinis liaudies susisluoksniavimas, kuris yra programinių ir partinių skirtingumų 
šaltinis, ėmė vis labiau ryškėti. Sutarimas ir harmonija baigėsi, nes būtent čia keliai 
išsiskyrė. Todėl reikėjo nustatyti kartu iškovotų politinių prielaidų visumą, nubrėžti 
tam tikras naujos visuomeninės organizacijos kryptis, paliekant vietos atskirų judėji- 
mų koncepcijų skirtumams. 


* Tai labiausiai taikytina Kauno gubernijai. Suvalkų gubernijoje carinė valdžia funkcionavo stipriau ir veikė negailestingai. 


Trumpo vadinamojo laisvėjimo periodo metu - nuo spalio streiko iki Maskvos sukilimo - Suvalkų gubernijoje, o kartu ir vi- 
soje Lenkijos Karalystėje, dukart buvo paskelbta karinė padėtis. Antrąjį kartą karinė padėtis lietuviškuose Suvalkų gubernijos 
pavietuose buvo paskelbta anksčiau, negu visoje Karalystėje (lietuviškuose pavietuose karinė padėtis pakartotinai buvo įvesta 
caro įsaku Senatui gruodžio 4 (17) d., o visoje Karalystėje įsigaliojo po Varšuvos generalgubernatoriaus įsako gruodžio 9 (22) 
d.). Nepaisant to, išsilaisvinimo judėjimas Suvalkų gubernijos Vilkaviškio, Marijampolės, Naumiesčio ir Kalvarijos pavietuose 
nesiliovė. 

Panikos apraiškos, vietinės valdžios dezorganizacija, poreikis sukurti naują sta- 
tus ant sugriautojo nuolaužų, gynybos organizavimas ir telkimasis vidaus bei išorės 
kontrrevoliucijos akivaizdoje, būtinybė rasti tarpusavio supratimą ir įvertinti ben- 
drus pasiekimus, pagaliau, atsiradusių skirtingumų suvokimas bei šio fakto pripaži- 
nimas - štai delegatų suvažiavimo, kuris turėjo įvykti Vilniuje antroje lapkričio pusė- 
je (senu stiliumi), genezė. 

Prieš pereidamas prie Vilniaus suvažiavimo, keliais žodžiais priminsiu apie žemės 
ūkio darbininkų streikus, kurie tuo metu ėmė plisti. Čia jau nekalbama apie politi- 
nius kovos motyvus, o vien apie ekonominius poreikius, apie klasių kovą. Kai kur 
streikams vadovavo LSDP agitatoriai, tačiau daugiausia jie kildavo pačių kaimo dar- 
bininkų iniciatyva. Ir streikavo daugiausia dvarų ir palivarkų darbininkai. 

Samdiniai, dirbantys pas gaspadorius, streikuose nedalyvavo, kadangi tarnauda- 
mi pavieniui arba po du pas vieną šeimininką negalėjo būti gerai organizuoti’. Nors 
dvarų darbininkų darbo ir gyvenimo sąlygos apskritai yra geresnės, negu kaimo dar- 
bininkų, tačiau dėl didesnės jų koncentracijos ir aštresnių skirtumų tarp jų ir darbda- 
vių, solidarumas ir klasinė savimonė tarp jų yra didesnė. 

Apie šiuos streikus kalbu ne dėl jų atneštos materialinės naudos, kuri tikrai ne- 
buvo reikšminga, o dėl jų, jei taip galima pasakyti, pedagoginės reikšmės. Čia pirmą 
kartą aiškiai kristalizavosi kaimo darbininkų klasinė savimonė, pirmą kartą praktiškai 
materializavosi jų kova už savo teises ir buities sąlygas, pasireiškė solidarumo pradas. 
Šie streikai gali būti laikomi lūžio tašku darbininkų ir darbdavių santykiuose, taip pat 
psichologiniu lūžio tašku kaimo gamybinių santykių srityje. Iki tol visa žemės ūkio 
produkcija buvo laikoma išimtinai darbdavio nuosavybe pagal senovės Romos formu- 
lę: jus utendi et abutendi“. Darbininkas tebuvo asmuo, nusamdytas atlikti darbdavio 
nustatytus darbus už atitinkamą atlygį, asmuo, neturintis nieko bendro su galutiniu 
darbo rezultatu ir todėl negalintis puoselėti jokių teisių į pelną, kuris jo atžvilgiu buvo 
absoliučiai svetima nuosavybė. Šiuo požiūriu streikas buvo savivalė svetimos nuosavy- 
bė atžvilgiu. Darbdavio galima prašyti malonės, tačiau negalima tikėtis jokių gėrybių, 
nepaminėtų darbo sutartyje. Šis požiūris iš darbininkų pusės dabar ėmė iš esmės keis- 
tis. Būtent - į gamybos koncepciją įvedamas visuomeniškumo elementas, kuris bet ko- 
kią galutinę gamybos produkciją laiko bendru visų jos procese dalyvaujančių žmonių 
darbo rezultatu. Todėl darbininkas, kuris yra vienas iš produkcijos gamybos veiksnių, 
gali turėti įtakos perskirstant šio bendro darbo vaisius. Šiuo požiūriu darbininkų rei- 
kalavimai jau neatrodo kaip svetimos nuosavybės gviešimasis, tačiau logiškai išplaukia 


* 


Vis dėlto buvo keletas ir padienių darbininkų streikų atvejų. Keletas tokių streikų vyko Suvalkų gubernijos Naumiesčio 
paviete Prūsijos pasienyje (žr. Darbininkas, Nr. 5, 1905 m., p. 131-135). 
35 Teisė naudotis ir piktnaudžiauti savo daiktais (lot.). - Ž. N. 

iš jų, kaip gamybos proceso bendradalyvių, pozicijos. Būtent šis darbininkų požiūrio 
lūžis, kuris išryškėjo streikų metu, yra kur kas vertingesnis iškovojimas, negu nežymūs 
materialiniai laimėjimai, pasiekti streikais. O kai dėl streikų formos, tai daugeliu atvejų 
dėl jų spontaniškumo ir darbininkų išsilavinimo stokos bei neorganizuotūmo ji buvo 
labai nevykusi: nemokėta formuluoti reikalavimų, pradėjus streikus nutraukti net to- 
kie darbai, kurie yra būtina bet kokios gamybos sąlyga ir kurie niekada negali būti 
nutraukti, nes naikina ne tik pelną, bet ir pačią gamybą, kaip, pavyzdžiui, gyvulių šėri- 
mas, karvių melžimas ir t. t. Atmetus šiuos trūkumus, kurie aiškintini neišsilavinimu 
ir pačio streiko, kaip reiškinio, naujumu, pats bendros kovos už geresnį būvį principas 
gali duoti gerų vaisių darbininkų klasinės savimonės formavimosi procese. 

Tiek tad apie žemės ūkio darbininkų streikus. Pereinu prie lapkričio mėnesį įvy- 
kusio Vilniaus suvažiavimo, paties ryškiausio išsilaisvinimo proceso įvykio, kuris vai- 
nikavo visos tautos pastangas. 

Mintis sušaukti Vilniuje „lietuvių kongresą“ kilo garbiajam Lietuvos Tautinio atgi- 
mimo tėvui dr. Basanavičiui, prieš 22 metus įsteigusiam lietuvišką laikraštį Aušra. Gar- 
busis vadas, nenuilstamai dirbęs tautos atgimimo baruose, po daugiau kaip dvidešimt 
metų trukusių klajonių 1905 m. grįžo į jau atgimusią tėvynę, kai tauta visomis jėgomis 
siekė laisvės ir pilnateisio gyvenimo. Jo pastangomis ir įvyko Didysis Vilniaus Suvažia- 
vimas. Ši jo iniciatyva savo svarba prilygsta pirmajai - Aušros išleidimui. Šiuo metu, 
kai tautos atgimimas peraugo į politinės kovos fazę ir įvyko visuomenės susisluoksnia- 
vimas, dr. Basanavičius, Aušros gadynės „Lietuvos mylėtojo“ archetipas, jau nebegali 
vykdyti jokių vadovaujančių funkcijų. Tačiau tą lemiamą lūžio momentą - 1905 metų 
rudenį - kai virš atskirų visuomeninių santykių tėkmės iškilo poreikis suvienyti tau- 
tą, išryškinant nepertraukiamą jos vientisumą, blykstelėjo jo - vado, suformulavu- 
sio patį tinkamiausią momento šūkį - talentas. Tas šūkis buvo Tautos Suvažiavimas. 
Suvažiavimas iš tiesų įvyko ne visai pagal jo sumanytojų projektą ir įsivaizdavimą, 
tačiau pats jo sušaukimas, pats šūkis buvo tautos raidos lūžio momento „raison su- 
preme““ išraiška. Tą „raison supreme“ intuityviai ir suvokė dr. Basanavičius, ir tame 
veiksme, tame šūkyje akimirkai atgimė kaip tikras tautos vadas. 

Lietuvių Suvažiavimo idėja rado atgarsį tarp Vilniaus inteligentų. Tai vyko iškart 
po konstitucinio manifesto paskelbimo, tebesitesiant spalio streikui. Susirinkimų, 
vykusių Vilniaus žinių redakcijoje, metu tartasi šiuo klausimu ir iškart buvo imtasi 
šį projektą įgyvendinti. Pirmojo posėdžio spalio 13 d. (lapkričio 1 d.) metu nutarta 
išrinkti mišrų 15 asmenų daugiapartinį (ir nepartinį) komitetą. Komiteto nariais pa- 
siūlyti: ponai dr. Basanavičius, Landsbergis [G. Landsbergis-Žemkalnis], dr. Doma- 


36 Aukščiausia prasme (pranc.). - Ž. N. 

ševičius, P. Višinskis, M. Davainis-Silvestravičius, J. Kriaučiūnas, E Bortkevičienė, 

Sirutavičius [Vladas], kun. Stakelė, kun. Ambrazevičius, kun. Jokūbėnas [Pranas], 

V. Urbanavičius, dr. A. Vileišis, G. Sapkauskaitė, Baronas. Komiteto pirmininku iš- 

rinktas dr. Basanavičius, sekretoriumi p. J. Kriaučiūnas iš Vilniaus žinių redakcijos. 

Dr. Domaševičius ir p. Sirutavičius, LSDP nariai, bei ponas Višinskis atsisakė dalyvau- 

ti komiteto darbe, tad jų vietas užėmė ponai P. ir J. Vileišiai ir kun. Kukta. Dr. Basa- 

navičius parašė atsišaukimo projektą, kuris su nedidelėmis pataisomis buvo komiteto 
patvirtintas (žr. Vilniaus žinios, Nr. 281, 1905 m.). Šis atsišaukimas, datuotas spalio 

22 d. (lapkričio 4 d.), pasirodė spaudoje spalio 29 d. (lapkričio 11 d.), Vilniaus žinių 

254 numeryje pavadinimu: „Atsišaukimas į lietuvių tautą“. Atsišaukimas prasideda 

pastarųjų įvykių ir spalio 17 d. manifesto paminėjimu, nes šie įvykiai paveikė tautos 

sąmonę ir palengvino kovos už laisvę sąlygas; manifestas atsišaukime traktuojamas 
kaip liaudies iškovojimas; įvadinė dalis baigiama pagarbos visiems, kurie kovojo ir 
kentėjo už laisvę, pareiškimu; toliau atsišaukime kalbama apie didelę lietuvių tautos ir 

Lietuvos poreikių įvairovę; kadangi komitetas negali kalbėti vien savo vardu ir reikšti 

vien savo nuomonę, todėl nutarė: 

I. Pasiūlyti lietuviams susirinkti Lietuvos sostinėje Vilniuje, atsiuntus po vieną at- 
stovą nuo kiekvieno valsčiaus ir parapijos, kviečiant visus inteligentus bei visus, 
kurie jaučiasi esą lietuviai, be lyties, luomo ir politinių įsitikinimų skirtumų, daly- 
vauti suvažiavime, vyksiančiame lapkričio 21 ir 22 (gruodžio 4 ir 5) dienomis, ir 

II. Kiek tik įmanoma visuotinai išplatinti šį nutarimą. 

Toliau paskelbta suvažiavimo programa: 

1) caro spalio 17 d. manifestas; 

2) rinkimai į Dūmą; 

3) valsčių, parapijų bei mokyklų reikalai; 

4) mokesčių klausimai; 

5) žemės ir miškų klausimai; 

6) zemstvų institucijos; 

7) Lietuvos luomų ir tautų klausimai; 

8) išeivija, taip pat kiti galimi klausimai. Kreipimasis baigiamas šūkiu: „Lai gy- 
vuoja, auga ir žydi Lietuva ir jos žmonių gerovė“. 

Organizaciniame komitete dominavo nuosaikieji ir nacionalistiškai nusiteikę ele- 

mentai. Todėl komiteto sudėtis ir daugumos jo narių formuluojamos koncepcijos 

neatitiko tos įvykių raidos, kuri būtent tuo metu ėmė ryškėti. Kaip jau matėme, Lie- 
tuvos išsivadavimo kova vystėsi mažų mažiausiai ne oportunizmo ir nacionalizmo, 
bet daugiau visuomeninio radikalizmo ir politinės revoliucijos linkme. 

Suvažiavimo gyvybingumas kilo ne iš tų prielaidų, kurias iškėlė organizacinis ko- 
mitetas, bet iš ypatingų to metų sąlygų, kuriose atsidūrė kraštas ir tauta valstybinės 
krizės akivaizdoje. 

Poreikis organizuoti suvažiavimą visiškai atitiko istorinio momento reikalavimus. 
Esminis poreikis buvo ne tik tautinė manifestacija, kaip įsivaizdavo jo organizatoriai, 
ir ne tik ekonominės programos formulavimas. Jau minėjau, kokie veiksniai apspren- 
dė tokio suvažiavimo būtinybę. Tuose veiksniuose reikėtų ieškoti suvažiavimo gene- 
zės, juose dr. Basanavičiaus mestas šūkis rado tinkamą dirvą. Suvažiavimas nesiekė 
reprezentuoti kokią partiją ar organizaciją, bet turėjo būti visos Lietuvos delegatų, 
betarpiškai liaudies išrinktų, suvažiavimas. Akivaizdu, jog tik toks suvažiavimas ga- 
lėjo įvykdyti užduotį įvertinti solidariai visos liaudies iškovotus politinius laimėjimus. 
Jokie partiniai ar tarppartiniai susitarimai negalėjo būti tokie autoritetingi, kaip visos 
liaudies išrinktų delegatų suvažiavimas. Palaipsniui, priklausomai nuo boikoto akcijos 
pažangos, kai bendromis pastangomis pasiektų laimėjimų fone ėmė vis labiau ryškėti 
klasiniai skirtumai ir antagonizmai, suvažiavimo idėja visame krašte darėsi vis popu- 
liaresnė. Visų buvo suvokta, jog tik tokiu būdu bus galima susumuoti ir įvertinti politi- 
nius laimėjimus, neginčijant neišvengiamų tolesnio vystymosi koncepcijų skirtumų. 

Per trumpą laiką ši idėja išplito po visą etnografinę Lietuvą, neaplenkiant jos tam- 
siausių rytinių pakraščių. Visur ji buvo sutikta su didžiausiu entuziazmu ir beveik 
visur imta ruoštis rinkimams. Suvažiavimas liaudyje imtas vadinti „Vilniaus Seimu“. 

Organizacinis komitetas per spaudą keletą kartų kreipėsi į visuomenę, priminda- 
mas apie organizuojamą Suvažiavimą, kviesdamas jame dalyvauti ir pateikti siūlymus 
dėl Suvažiavimo organizavimo bei jo darbo eigos. Komitetas siūlė, kad asmenys, ne- 
galintys dalyvauti, siųstų referatus su įvairių Suvažiavimo programos punktų vertini- 
mais bei savo pasiūlymais; manyta atskirais klausimais sukelti diskusijas, pasinaudo- 
jant referatuose išdėstytomis mintimis“. 

Oficiali Suvažiavimo kalba buvo, suprantama, lietuvių, tačiau referatus buvo galima 
rašyti ir kitomis kalbomis. Atskiri dalyviai siūlė suteikti Suvažiavimui tautos ekono- 
minio kongreso pobūdį; pvz.: kažkoks p. Lozinskis Vilniaus žinių 261-ajame numeryje 
siūlė išplėsti ir detalizuoti tą programos dalį, kurioje aptariami ekonominiai poreikiai, 
padalinti ją į specialius skyrius, pavyzdžiui, kaimo dekolonizacija ir žemės komasacija, 
gyvulių veisimas, vandenų naudojimas ūkininkavimo poreikiams, pievų ir dirbamos 
žemės melioracija, žuvininkystė ir t. t., ir Suvažiavimo metu įsteigti sekcijas, kurios ku- 
ruotų visus aukščiau išvardytus atskirus punktus. Visos partijos, grupės ir judėjimai kuo 
toliau, tuo labiau domėjosi pasiruošimu Suvažiavimui. Kunigai ėmė raginti, kad visų 

Referatai iš tikrųjų buvo siunčiami Suvažiavimui, tačiau dėl laiko stokos negalėjo būti perskaityti. Jie liko tarp Suvažiavi- 
mo medžiagos. Būtų labai naudinga publikuoti visus Suvažiavimo protokolus bei medžiagą. 

trijų lietuviškų diecezijų - Seinų, Žemaitijos ir Vilniaus - kleras kuo aktyviai dalyvautų 
Suvažiavime ir kad prieš tai visi suvažiuotų susitarti dėl bendros pozicijos tais klausi- 
mais, kurie bus aptariami Suvažiavime. Mokytojai, susiorganizavę į Lietuvių Mokytojų 
Sąjungą (L. M. S.), taip pat planavo kuo gausiau dalyvauti Suvažiavime ir, naudojantis 
proga, sušaukti savo suvažiavimą, tuo metu pribrendusį dėl esamos politinės situacijos 
ir dėl to, jog liaudis visur ėmė spręsti mokyklų ir mokymosi klausimus L. M. S. nurodyta 
linkme. Nacionalistai, radikalai (demokratai), socialistai (LSDP-istai), kiekvienas savaip, 
ruošėsi Suvažiavimui. Ir ką tik krašte vykstančių pokyčių įtakoje, ir kairiojo demokratų 
sparno (liaudininkų) iniciatyva įkurtas „Organizacinis valstiečių sąjungos komitetas“ 
kvietė valstiečius, kaip gausiausią visuomenės grupę Lietuvoje, kuo aktyviau dalyvauti 
Suvažiavime, keldamas tikslą tuo pačiu metu užbaigti savosios Sąjungos steigimo dar- 
bą. Daugelyje krašto vietų vyko gana nuosekli rinkiminė kampanija. 

Kuo labiau plito boikotas, tuo labiau augo Suvažiavimo būtinybė. Suvažiavimo 
sušaukimo diena - lapkričio 21-oji (senuoju stiliumi) - sparčiai artėjo. Nebuvo nei 
laiko, nei galimybių padalinti kraštą į tikras rinkiminės apylinkes; todėl vienur rinki- 
minis vienetas buvo valsčius, kitur - parapija arba net pavienis kaimas, o kartais netgi 
pavienis ūkis; todėl ne visi delegatai atstovavo vienodam rinkėjų skaičiui; tačiau visur, 
kur tik vyko rinkimai, liaudies savivalda buvo įgyvendinta ta prasme, jog kiekvienas 
asmuo buvo pilnateisis pilietis-rinkėjas. 

Bet būta ir vietovių, kur rinkimai neįvyko, būtent - tai buvo tamsesni valsčiai, 
beveik nedalyvaujantys išsilaisvinimo kovoje; tačiau net ir iš tų valsčių savo iniciatyva 
atvyko pavieniai jų gyventojai. Kai kurios valsčių arba gyventojų grupės, kurios dėl 
techninių kliūčių negalėjo išrinkti delegatų, atsiuntė savo pasiūlymus arba įgalioji- 
mus kitiems asmenims (pavyzdžiui, tam tikrų vietinių partinių grupių, Mogiliovo 
gubernijos lietuvių, Rusijos gilumoje, pavyzdžiui, Voroneže gyvenančių lietuvių įga- 
liojimus (žr. Vilniaus žinios, Nr. 281, p. Lindos straipsnis). Delegatus atsiuntė lietuvių 
kolonijos iš Varšuvos, Rygos, Odesos, Peterburgo, Maskvos (Vilniaus žinios, ten pat). 
Į Suvažiavimą buvo išduota virš 1800 Vilniaus žinių spaustuvėje spausdintų leidimų; 
kadangi dar daug dalyvių buvo įleisti be leidimų, Suvažiavimo dalyvių skaičius tikrai 
siekė 2000, iš kurių 1000 buvo išrinkti delegatai, atstovaujantys dešimtims, šimtams 
ir tūkstančiams rinkėjų (Vilniaus žinios, ten pat). Dauguma atvykusiųjų valstiečių 
buvo iš Užnemunės ir Rytinės Kauno Lietuvos dalies; santykinai mažiau atvyko iš Že- 
maitijos; ir netgi Vilniaus Lietuva atsiuntė grupelę delegatų. Kai kurie neturtingi de- 
legatai atvyko rinkėjų lėšomis. Be tikrų delegatų atvyko daug svečių tiek iš valstiečių 
ir darbininkų, tiek ir iš inteligentijos bei besimokančiojo jaunimo tarpo. Buvo svečių 
ir iš Prūsų Lietuvos. Kunigų buvo keliasdešimt. Įdomu, jog Suvažiavime dalyvavo 


37 Jam priklausė J. Gabrys-Paršaitis, Liudas Gira, Donatas Alseika ir P. Butkus. 

saujelė darbininkų ir valstiečių iš nelietuviškų Vilniaus gubernijos valsčių (kai kurie 
jų, nemokantys lietuviškai, dalyvavo posėdžiuose, kalbėjo lenkiškai, o iš prezidiumo 
jų prašymu, sutrumpintai buvo verčiamas kalbų ir posėdžių turinys). 

Atvykusiems valstiečių delegatams buvo nurodyta rinktis Lietuvos Bitininko re- 
dakcijoje, kur jais rūpinosi „Organizacinis valstiečių sąjungos komitetas“. Ūkininkų 
delegatai ėmė plaukti į Vilnių jau lapkričio 18 d. (gruodžio 1 d.). Sekmadienį, lapkri- 
čio 20-osios (gruodžio 7-osios) vakare, Suvažiavimo išvakarėse ką tik įsteigta teatro 
draugija „Vilniaus Kanklės“ parodė lietuvišką spektaklį. Suvaidinta originali lietuviš- 
ka drama ir žinomas Petliuko farsas; po to choras, vadovaujamas p. Petrausko, atliko 
lietuviškas dainas. Salė buvo pilnutėlė, visi bilietai parduoti. Po koncerto LSDP, nau- 
dodamasi proga, toje pačioje salėje surengė mitingą (Vilniaus žinios, ten pat). 

Lapkričio 21 d. (gruodžio 4 d.) didžiojoje miesto salėje įvyko Suvažiavimo, kuris 
su trumpomis pertraukomis posėdžiavo dvi dienas, atidarymas. Suvažiavimas, turin- 
tis sankcionuoti valstybinių bei teisinių institucijų Lietuvoje boikotą, vyko Vilniuje 
centrinės krašto valdžios pašonėje. Čia Vilniuje funkcionavo senoji valstybinė maši- 
na, iš čia jos valdžia kerojosi po visą kraštą; tačiau toji mašina buvo apgadinta ir taip 
nusilpusi, jog nebeturėjo drąsos ir tikėjimo savo jėgomis, kad sugebėtų mesti iššūkį 
revoliucijos apraiškoms. 

Suvažiavime dalyvavo visų partijų ir judėjimų atstovai. Organizuotos partijos buvo 
dvi: LDP ir LSDP; organizuota buvo ir Mokytojų Sąjunga (L. M. S.); tuo metu be- 
sikuriantys krikščionys demokratai Suvažiavime dirbo solidariai ir susitelkę; įkūrėjų 
atstovaujama Valstiečių Sąjunga turėjo paskelbti apie savo įsisteigimą paties Suvažia- 
vimo metu; nacionalistai, planavę įkurti partiją iškart po Suvažiavimo, tuo metu dar 
neturėjo partinės organizacijos bruožų, tačiau jau aiškiai buvo pastebimi, kaip atskiras 
judėjimas; pagaliau nepartiniai - nuo oportunistų iki radikalų. Iš esmės visi dalyviai 
Suvažiavimą suprato kaip pirmą akivaizdžią Lietuvių Tautos reprezentaciją, kuri buvo 
gyvas tautos būties įrodymas. Kraštutiniai nacionalistai ne tiek siekė panaudoti Suva- 
žiavimą kaip išsivadavimo kovos etapą, kiek norėjo išnaudoti jį tautiniam antagoniz- 
mui sustiprinti ir šovinizmo bangai sukelti. Tačiau jų įtaka Suvažiavime pasirodė esan- 
ti minimali. Tačiau tokių krizių, kokia tuomet buvo Lietuvoje, metu judėjimai, kurie 
neturi aiškios socialinės koncepcijos, netenka pagrindo po kojomis ir didesnės įtakos 
turėti negali. Socialinės koncepcijos nebuvimas silpnina ir politinės kovos įkarštį bei 
gimdo oportunizmą, kuris tuo metu neturėjo jokio pamato. Kraštutiniai nacionalistai 
neturėjo savo koncepcijos ir buvo tik pabira sauja veikėjų, kuriuos siejo vien ultrašo- 
vinistinės nuotaikos. Jų rėksmingi protestai, kildavę suteikus žodį lenkakalbiams at- 
stovams', demonstratyvus išėjimas iš salės, šūkiai, kurių esmė buvo išmetimas už Ne- 


* 


Tokių kalbų buvo keletas: lenkiškai kalbėjo Vilnijos krašto valsčių atstovai, o ex-praesidio lenkiškus paaiškinimus teikė 
p. Višinskis. 

muno visko, kas nėra tikrai ir įgimtai lietuviška — ne tik nedarė įspūdžio delegatams, 
bet didžiosios jų dalies, netgi nuosaikiųjų nacionalistų, buvo sutikta priešiškai. Nuo vi- 
siškos kompromitacijos nacionalistus gelbėjo garbiojo dr. Basanavičiaus, šiuolaikinio 
lietuviškojo nacionalizmo tėvo, dalyvavimas ir darbas Suvažiavimo prezidiume; nors 
dr. Basanavičius neturėjo nieko bendro su nacionalizmo adeptų šūkavimais, tačiau jo 
autoritetas bei nuopelnų aureolė suteikė svorio ir visam nacionalistų sparnui. 

Daug solidžiau Suvažiavime elgėsi krikščionys demokratai (kunigai). Atstovavo 
jie nuosaikiajam visuomenės pradui, nedegančiam troškimu radikaliai pakeisti po- 
litinius santykius, bet suvokė reformų būtinybę bei solidarizavosi su boikoto akcija, 
perspėdami, jog stoja už taikius sprendimus, priešingus revoliuciniams metodams. 

"Tačiau tikrai įtakingi Suvažiavime buvo liaudininkai radikalai (demokratai) ir 
LSDP-istai. Nors tarp Suvažiavimo delegatų vyravo valstiečiai, vis dėlto demokratai 
turėjo daugiau svorio nei socialdemokratai. 

Tačiau delegatų grupavimasis Suvažiavimo metu vyko ne pagal partinį, bet pagal 
visuomeninį bei klasinį principą, kaip tiksliau atitinkantį faktinį visuomenės susis- 
kaidymą. Tų posėdžių metu, kai buvo aptariami ekonominių ir socialinių poreikių 
klausimai ir iškilo būtinybė (dėl laiko stokos) riboti pranešėjų skaičių, buvo nustatyta 
taisyklė, kad kalbės po du kiekvienos klasinės grupės atstovus: taigi du darbininkų 
atstovai, kuriuos jie patys ir išsirinko, du bežemių valstiečių atstovai, du mažažemių, 
du pasiturinčiųjų ir pan. 

Suvažiavimą atidarė dr. Basanavičius, kaip organizacinio komiteto pirmininkas. Pra- 
dėdamas kalbą dr. Basanavičius pasveikino susirinkusiuosius, akcentuodamas ypatingą 
Atgimimo istorijos faktą - pirmasis lietuvių delegatų suvažiavimas pradėjo savo darbą 
senojoje sostinėje Vilniuje. Renkant prezidiumą, iškilo pirmoji kolizija tarp nuosaikaus 
komiteto ir LSDP. Organizacinio komiteto vardu dr. Basanavičius pateikė keturis pir- 
mininkaujančiųjų ir tris sekretorių kandidatūras. LSDP-istai pateikė savo kandidatūras, 
Po ilgų ginčų pasirinktas kompromisas; pirmininkaujančiaisiais išrinkti: dr. Basana- 
vičius (nepartinis), inžinierius Kairys (LSDP), p. A. Smetona (LDP), kun. prof. Bučys 
(nuo kunigų krikščionių demokratų) ir p. Stankūnas (nuo ūkininkų); sekretoriais iš- 
rinkti: p. J. Gabrys (Valstiečių Sąjungos organizacinio komiteto narys), p. F. Klimaitis 
(LMS valdybos narys) ir p. L. Gira. Išrinkus prezidiumą tylos minute buvo pagerbti žu- 
vusieji už laisvę. Kalbu apie tai todėl, kad šis aktas atspindi būdingą šiam Suvažiavimui 
revoliucinio ir tautinio pradų bendrumą. Atsistojus tylos minute buvo pagerbtas atmi- 
nimas a) žuvusiųjų kovoje už Lietuvos laisvę ir gerovę; b) Vilniaus įkūrėjo Gedimino; c) 
revoliucijos aukų ir d) tų, kurie neįsitraukę į revoliucijos verpetą tiesiog tyliai ir sunkiai 
dirbo Lietuvos labui (žr. Vilniaus žinių straipsnius apie Suvažiavimo eigą). 

Į posėdžių programą dr. Basanavičius norėjo įtraukti dar organizacinio komiteto 
parengtą klausimą apie lietuvių santykius su latviaisirkitomistautomis, gyvenančiomis 

Lietuvos teritorijoje. Čia pasipylė radikalios kairės protestai, nes kairieji norėjo į po- 
sėdžių programą įtraukti krašto politinės situacijos klausimus; kilo ginčas, kurio re- 
zultatas vėl buvo kompromisas: buvo patvirtinta mišri posėdžių programa. 

Dvi dienas trukusių diskusijų metu išryškėjo visi uždaviniai, kurių sprendimui 
turėjo pasitarnauti Suvažiavimas. Šie uždaviniai buvo tiesiogiai susiję su įvykių krašte 
eiga ir pasireiškė, kaip jau pažymėjau anksčiau, poreikiu koordinuoti veiksmus, susi- 
telkimu ir bendroje kovoje pasiektų politinių laimėjimų įvertinimu, klasinius skirtu- 
mus atspindint socialinėse koncepcijose. 

Į posėdžių dienotvarkę be tuo metu aktualiausių politikos klausimų pateko ir klausi- 
mai, liečiantys ekonominius, visuomeninius bei kultūrinius poreikius. Kadangi būtent 
ekonominėje ir socialinėje klausimų srityje labiausiai ryškėjo klasiniai skirtumai, kurių 
Suvažiavimas, kaip parodė jo eiga, nesiekė nuneigti, todėl šiais klausimais nebuvo nei 
teikta, nei priimta jokių rezoliucijų. Tokios rezoliucijos nebūtų atspindėjusios realios 
poreikių diferenciacijos, tai būtų buvę tik brutalus silpniau atstovaujamųjų balso nuslo- 
pinimas; o tai savo ruožtu silpnintų suvažiavimo nutarimų autoritetą ir svorį. Todėl Su- 
važiavimo tikslas buvo nustatyti bendrai pasiektų politinių laimėjimų ribas, socialinėse 
koncepcijose sankcionuojant patį visuomenės susiskaidymo faktą. Socialinių 
bei ekonominių klausimų įtraukimas į posėdžių dienotvarkę turėjo būti tik galimybė 
atskiroms klasinėms grupėms duoti progą pareikšti savo mintis ir užfiksuoti jų požiūrių 
skirtumus. Tuo tarpu Suvažiavimo rezoliucija buvo politinis dokumentas. Jis sudarytas 
iš keturių dalių, kurių trys pirmosios yra griežtai politinės ir susijusios į vieną visumą, 
o ketvirtojoje suformuluoti tautinio bei kultūrinio pobūdžio reikalavimai. 

Čia pateikiami „Pirmojo Lietuvių Tautos Atstovų susivažiavimo nu- 
tarimai, priimti Vilniuje viešuose posėdžiuose Gruodžio 4 ir 5 (lapkričio 21 ir 22 d.) 
1905 m: 

I. Dabartinis padėjimas Rusijoje ir Lietuvoje 

Pripažindami, jog dabartinė caro vyriausybė yra pikčiausiu mųsų priešu, jog da- 
bar prieš tą vyriausybę pasikėlė visi rusų valstijos kraštai, jog geresnį gyvenimą galima 
įgyti tik laimėjus kovą su senąja tvarka, susirinkime dalyvavusieji lietuviai nutatė: 

Šviestis, rištis ir stoti kovon drauge su sukilusia visų Rusijoje tautų liaudimi. 

II. Lietuvių autonomija 

Kadangi Lietuvos gyventojų reikalai pilnai gali buti užganėdinti tiktai prie tikros 
mųsų krašto autonomijos (savivaldos) ir kadangi norima, idant ir kitos Lietuvoje begy- 
venančios tautos galėtų pilna laisve naudotis, „Lietuvių susivažiavimas“ nusprendė: 

Reikalauti Lietuvai autonomijos su Seimu Vilniuje, išrinktu visuotinu, lygiu, tiesiu 
ir slaptu balsavimu, neskiriant lyties, tautos ir tikėjimo. 

Toji autonomiškoji Lietuva turi buti sudėta iš dabartinės etnografiškosios Lietu- 

vos, kaipo branduolio, ir tų pakraščių, kurie dėlei ekonomiškų, kulturiškų, tautiškų 
arba kitų priežasčių traukia prie to branduolio, ir kurių gyventojai priklausyti prie 
jo panorės. 

Kadangi susirinkę Vilniuje ant lietuvių susivažiavimo Suvalkų gubernijos lietuviai 
vienbalsiai pripažino reikalingu drauge su kitų gubernijų lietuviais kovoti už autono- 
miškąją Lietuvą, tai susivažiavimas nutarė, kad Suvalkų gubernijos lietuviai turi buti 
priskirti prie autonomiškosios Lietuvos).* 

Santykiai su kaimyniškomis Rusijos šalimis turi būti paremti ant federacijos 
pamatų. 

III. Kokiu būdu iškovoti autonomiją 

Kad įgyti autonomiją, pirmučiausiai reikalinga yra galutinai sugriauti dabartinę pri- 
spaudimo tvarką. Tam tikslui reikia vienyti visas Lietuvos poltiškųjų partijų ir pavienių 
ypatų pajėgas. Susivienijus namieje, pridera mums jungtis su visomis kitomis Rusijos 
tautomis, kurios padeda griauti tą tvarką, o kol kas reikia: nemokėti jokių mokesčių, 
uždarinėti monopolies, neleisti vaikų į rusiškas pradedamasias mokyklas, neiti Kauno, 
Vilniaus ir Gardino gubernijose į valsčiaus teismus ir visas kitas dabartinės valdžios 
įstaigas, neleisti savo brolių į karumenę, reikalui prisiėjus streikuoti visiems darbo žmo- 
nėms miestuose ir sodžiuose. 

IV. Valsčiai, mokyklos ir bažnyčios 

Visuose Lietuvos valsčiuose turi buti vartojama prigimta žmonių kalba visus rei- 
kalus vedant. 

Kadangi dabartinė mokykla yra tik ištautinimo ir ištvirkinimo įrankiu, tai reikia 
visas tokias mokyklas paversti grynai tautiškomis, kur mokslas butų išguldomas pri- 
gimta kalba ir kad patįs to krašto žmonės rinktų sau mokįtojus. 

Kadangi Vilniaus vyskupystėje lietuvių bažnyčiose yra vartojama pamaldose len- 
kiška kalba su poltišku tikslu, tai Lietuvių susirinkimas nutarė vienbalsiai išreikšti 
Vilniaus vyskupystėje gyvenantiems ir kovojantiems lietuviams geriausį linkėjimą 
pasisekimo kovoje su lenkomanų kunigija už tiesas lietuviškosios kalbos Lietuvos 
bažnyčiose ir papeikti šiandieninės bažnyčios tvarką Vilniaus vyskupystėje“. 

Norėčiau atkreipti dėmesį į keletą šios rezoliucijos punktų. Visų pirma, „auto- 
nomijos“ idėja nėra tiksliai apibrėžta; visur kalbama apie autonomiją, ir tik vienoje 


* Suvažiavime dalyvaujantys Suvalkų lietuviai lapkričio 21 d. (gruodžio 4 d.) sušaukė savo atskirą posėdį, kuriame priėmė 
rezoliuciją dėl Suvalkų gubernijos atskyrimo nuo Lenkijos Karalystės. Buvo išvardinti šie motyvai: visų pirma Suvalkų gu- 
bernija yra istoriškai neatskiriama Didžiosios Kunigaikštystės dalis; jos gyventojai yra etnografiniai lietuviai; Lenkijai gavus 
autonomiją šis kraštas neišvengiamai būtų imtas polonizuoti; netgi Lietuvai neiškovojus autonomijos reformuotoje Rusijoje 
lietuviams būtų geriau, jei visi jie būtų draugėje; geromis ar blogomis sąlygomis - lietuviai suinteresuoti sujungti į vieną 
visumą visą tautą; todėl skelbiama: „Visą Suvalkų guberniją išskirti iš autonominės Lenkijos ir prijungti ją prie autonominės 
Lietuvos, ir tuo tikslu vykdyti agitaciją visuose valsčiuose“ (žr. Vilniaus žinios Nr. 276). Derėtų tik pridurti, jog čia nebuvo 
kalbama apie „visą“ Suvalkų guberniją, o tik apie jos etnografiškai lietuvišką dalį. 

vietoje aiškiai užsiminta apie federacijos principą; ši teorinė klaida vis dėlto nėra 
esminė; juk kalbama iš esmės apie aiškiai suvoktą pagrindinį Vilniaus seimo tiks- 
lą - suvokti save kaip Lietuvos savarankiško vystymosi išraišką. Be autonomijos su 
seimu Vilniuje reikalavimo randame ir labai įdomų bandymą apibrėžti autonominės 
Lietuvos sienas. Paprastas sienų nubrėžimas pagal etnografinį arba dar paprasčiau - 
kalbinį arealą būtų labai dirbtinis ir netikslus krašto ribų formavimas. Kalbinė lietu- 
vių-baltarusių linija yra tokia laužyta, beveik neturinti jokių objektyvių kriterijų - ar 
kalbėtume apie topografinius, ar kultūrinius, ar visuomeninius bei ekonominius, ar 
pagaliau istorinius skirtingumus, - jog ribą tarp šių dviejų kraštų, nubrėžtą pagal kal- 
binį principą, būtų galima traktuoti labai laisvai. Tikrai sunku nubrėžti tik rytines 
autonomijos sienas - iš Baltosios Rusios pusės. 

Vakarų siena yra natūrali - būtent Prūsijos siena, ir nors jos teritorijoje apie Klai- 
pėdą, Tilžę ir Įsrutį esama lietuvių apgyvendintų teritorijų, tačiau apie jų prijungimą 
prie autonominės Lietuvos kol kas nekalbama. Šiaurinė siena su Latvija taip pat yra 
aiški tiek kultūrinių ir istorinių tradicijų, tiek tautinių bei etnografinių ir ekonominių 
bei visuomeninės sąrangos aspektų atžvilgiu; abejotinas yra tik Ilūkstės pavietas vadi- 
namojoje Žiemgaloje. Pietinė siena su Lenkija, einanti per Suvalkų gubernijos Seinų 
ir Suvalkų pavietus, yra galbūt mažiau aiški, nei Latvijos atveju, tačiau čia yra abipu- 
siškai aiškesnis tautinis veiksnys, kuris gerokai palengvina orientaciją. Tuo tarpu ry- 
tuose, sandūryje su baltarusiškuoju elementu, aiškios ribos nubrėžti neįmanoma; va- 
karinėje Baltosios Rusios dalyje arba vadinamojoje lietuviškoje Rusioje (baltarusiškos 
Vilniaus gubernijos Švenčionių, Vilniaus, Ašmenos ir Lydos pavietų dalys ir didesnė 
Gardino gubernijos dalis), baltarusiškasis elementas, artėjant prie etnografinių Len- 
kijos ir Lietuvos ribų, susilydo į kažkokį specifinį lenkų-lietuvių-baltarusių darinį; 
kuo arčiau sienos, tuo šis darinys lingvistiškai labiau skiriasi nuo baltarusių, o papro- 
čių ir liaudies kultūros srityse artėja arba prie lenkų pietvakariuose, arba prie lietuvių 
su ryškiomis lenkiškumo apnašomis, šiaurės vakaruose. Šioje vietoje brėžti kalbinę 
liniją būtų labai savavališkas veiksmas, kadangi ten lietuviški ir mišrūs lietuvių-len- 
kų-baltarusių kaimai yra sumišę tarpusavyje, sudaro kalbinės salas, pusiasalius ir 
įlankas; be to, nei ekonominiu, nei kultūriniu ar visuomeniniu aspektu šiame krašte 
neįmanoma nustatyti bent kiek griežtesnių ribų. Tačiau kai kalbama ne apie filolo- 
ginį teritorijos padalijimą, o apie jos politinę sandarą, etnografinis-kalbinis veiksnys 
negali būti vienintelis imamas domėn; reikia matyti kraštą, kuris kultūriškai ir savo 
socialine bei ekonomine raida sudarytų vieną visumą. Sunku iš anksto nubrėžti tiks- 
lias ribas, tačiau tokią visumą su autonomine Lietuva sudarytų lietuviškosios Rusios 
Vilnija, be Vileikos ir Dysnos pavietų, bei iš dalies Gardino gubernijos šiaurės vakarų 
dalis ir galbūt Minsko gubernijos Naugarduko pavietas; tokiu pat pagrindu galima 

daryti prielaidą, kad Balstogės, Sokulkos ir Bielsko pavietai įeitų į Lenkijos sudėtį. 
Visa tai, beje, tėra prielaidos. Krašto sienų apibrėžimo formulė, priimta Vilniaus Su- 
važiavime, šia prasme yra visiškai patenkinama; ji tiesiogiai nekalba apie teritorijas už 
etnografinių ribų, tačiau formuluoja kriterijus, pagal kuriuos yra galimas tam tikrų 
ne etnografinių rajonų politinis bendrumas su Lietuva. Šis kriterijus suformuluotas 
taip: „etnografiškosios Lietuvos, kaipo branduolio, ir tų pakraščių, kurie dėlei ekono- 
miškų, kulturiškų, tautiškų arba kitų priežasčių traukia prie to branduolio, ir kurių 
gyventojai priklausyti prie jo panorės". 

Kliūva tik žodis „traukia“, kuris galėtų būti nuoroda į tam tikras grobikiškas už- 
mačias; iš esmės neturėtų būti kalbama apie jokią specifinę „trauką“, o tik apie krašto 
vystymosi veiksnių, tarpusavio santykių raidos panašumo bei iš to kylančio bendru- 
mo poreikį. Tačiau tikrai ne grobikiškos užmačios padiktavo Suvažiavimui šią ne- 
tikslią sąvoką; tai, kad Suvažiavimas neužėmė grobikiškai nacionalistinės pozicijos, 
matome iš išlygų, įrašytų į rezoliuciją - apie visišką krašto tautų laisvę bei apie gim - 
tosios kalbos (nebūtinai lietuvių) vartojimą valsčiuose ir mokyklose. 

Norėčiau dar atkreipti dėmesį į faktą, jog Suvalkų gubernijos atžvilgiu rezoliu- 
cijoje teigiama, kad etnografiškai lietuviškos dalies prijungimas prie Lietuvos yra 
visos tautos troškimas; šiuo aspektu patikslinamas Suvalkų lietuvių, kurie reikalavo 
prijungti prie Lietuvos „visą“ Suvalkų guberniją, nutarimas. Pagaliau III rezoliucijos 
dalyje konstatuojamas visame krašte vykdomas valdžios institucijų boikotas, kuriam 
suteikiama visuotinės valios sankcija. Taip tad atrodė Suvažiavimas ir jo rezoliucijos. 
Dabar norėčiau pridėti keletą minčių apie „Valstiečių sąjungą“ ir jos delegatų nutari- 
mus, kurie glaudžiai siejasi su visu Suvažiavimo darbu. 

Mintis įkurti „Valstiečių sąjungą“ kilo jauniems demokratams. LDP vienijo ra- 
dikalus su pozityvizmo atspalviu ir liaudininkus, labiau besiremiančius mažažeme 
valstietija ir siejančius visuomenės vystymąsi su konkrečiais valstiečių klasiniais po- 
reikiais. Sąjungos pradžia - 1905 m. liepa. Rusijos valstiečių sąjunga ėmė dominti ir 
lietuvių valstiečius. Saujelė liaudininkų iš LDP ėmė brandinti analogiškos politinės 
organizacijos, atspindinčios lietuvių valstietijos vystymosi tendencijas Lietuvoje, 
projektą. Rugsėjo mėnesį koptacijos keliu buvo suburtas organizacinis projektuoja- 
mos sąjungos, kuri turėjo vadintis Lietuvos Valstiečių sąjunga, komitetas. Pradėta šią 
mintį platinti tarp valstiečių, ieškant atbalsių, kurie netruko pasireikšti. Pirmosios 
organizacijos užuomazgos atsirado Suvalkų gubernijos Marijampolės ir Vilkaviškio 
pavietuose (Šumsko, Tamošbūdžio, Pilviškių, Paežerių valsčiuose), kur aktyviai veikė 
vienas iš jaunųjų LDP liaudininkų. Pirmoji LVS grupė buvo įkurta Paežerių valsčiuje; 
ten pat valstiečių buvo surašyti ir Sąjungos programos apmatai, kurie vėliau tapo Vil- 
niaus Seimo valstiečių delegatų rezoliucijos sudėtine dalimi. 

Paskelbus kreipimąsi, raginantį surengti Lietuvių suvažiavimą Vilniuje, LVS orga- 
nizacinis komitetas nusprendė išnaudoti šį Suvažiavimą LVS idėjų propagandai. Visų 
pirma buvo raginama valstiečius aktyviau dalyvauti Suvažiavime. Tuo tikslu keletą 
kartų Vilniaus žiniose" p. Gabrys, vienas aktyviausių Sąjungos organizatorių, pasira- 
šė atsišaukimus, kviečiančius ūkininkus į atskirą valstiečių suvažiavimą, kuris turėtų 
įvykti kartu su visos tautos Suvažiavimu ir kurio metu turėtų būti įkurta Lietuvos 
valstiečių sąjunga (LVS). Be šio kreipimosi dar buvo išspausdintos skrajutės. Vilniaus 
Suvažiavime dalyvavo tikrai daug valstiečių delegatų. 

Antrąją Vilniaus Suvažiavimo dieną - lapkričio 22 d. (gruodžio 5 d.) - LVS orga- 
nizacinis komitetas prieš plenarinio posėdžio pradžią sušaukė savo delegatus į atskirą 
posėdį. Į šį posėdį be organizacinio LVS komiteto (jaunųjų demokratų liaudininkų) ir 
be valstiečių delegatų taip pat atvyko LDP ir LSDP nariai ir delegatai. Aktyviausi LVS 
nariai buvo p. Gabrys ir p. Galvanauskas. Planuojamų paskelbti rezoliucijų pavyzdžiu 
buvo paimtas jau minėtas Paežerių valsčiaus nutarimas bei Panevėžio pavieto Čypėnų 
valsčiaus nutarimas; šių valsčių nutarimai, gerai išreiškiantys krašte vykstančių po- 
litinių permainų esmę, buvo sujungti į vieną visumą, šiek tiek pataisius ir papildžius 
iš anksto paruošta medžiaga arba čia pat diskusijų metu kilusiomis mintimis. Nors 
valstiečių delegatų susirinkimo rezoliucijos pagrindas yra du ankstesnieji valsčių nu- 
tarimai, tačiau tai nemenkina jų reikšmės ir betarpiškos valstietiškos kilmės, kadangi 
jie abu buvo liaudies siekių vaisius. Valstiečiai delegatai aktyviai dalyvavo diskusijose 
ir iškėlė keletą naujų klausimų (miškų klausimas 8-ajame rezoliucijos punkte, taip pat 
9-tasis punktas, suformuluotas mažažemių ir bežemių). LSDP delegatas diskusijose 
nedalyvavo, o tik rinko informaciją savo partijai; LDP delegatas p. Višinskis (prijau- 
čiantis radikalams), paprašė balso ir kritikavo rezoliuciją, priekaištaudamas, jog ji yra 
proklamacinio ir demagoginio pobūdžio. 

Tačiau valstiečių delegatų rezoliucijos yra iš esmės „Lietuvos Valstiečių Sąjungos“ 
pradžia. Štai visas rezoliucijos tekstas: „Mus, Lietuvos valsčionys, slegia valdžia viso- 
kiais budais. Užkrovė ant mus nepakeliamus mokesčius. Didžiausia dalis nuo mųsų 
paimtų pinigų eina ant Rusijos valdžios reikalų, o mažutėlė jų dalelė, kuri neva lieka 
Lietuvoje, ir ta žūsta kišenėse valdininkų atėjūnų. 

Mes kruvinu savo prakaitu uždirbtais pinigais turime užlaikyti valdininkus rusus, 
kuriems visai nerupi mųsų gerovė, jiems terūpi įtikti aukštesniajai valdžiai, kuri duo- 
da jiems paaugštinimus ir didesnes algas iš mųsų kišeniaus, o tie mųsų užlaikomieji 
valdininkai negal ir nenor su mumis nei susikalbėt mųsiškai. 


*  Laikotarpiu tarp spalio 17-osios Manifesto ir gruodį prasidėjusios reakcijos Vilniaus žinios, šiaip nepastovus ir dažnai 


keičiantis spalvas dienraštis, buvo įtakojamas pažangiečių ir netgi buvo įgavęs radikalių bruožų bei simpatizavo revoliucijai. 

Rusijos valdžia laiko mus prispaudus ir neleidžia mums apsišviest. Mųsų moky- 
klose mokintojai - rusai mokina vaikus vien tik rusiškai ir vaikai išvaikščioję moky- 
klon keletą metų neišmoksta priderančiai nei rašyti. 

Mųysų tarpe yra daug tokių, kurie turime labai mažai žemės arba visai jos neturi- 
me. Rusų valdžia per Lenkmetį** užgrobė daug mųsų žemės - dabar ji turi mums ją 
sugrąžinti. 

Mųsų teismai (sūdai) valdžios įtaisyti neteisingi ir paperkami ir vedami svetimoj 
kalboj. 

Męs, valsčionys, turime mažesnes tiesas už kitus luomus (stonus), nors visus mai- 
tiname duona, uždirbta kruvinu mųsų prakaitu. 

Visų mųsų skriaudų nebegalime čia nei išpasakot... 

Taip męs gyventi toliau nebegalime! 

Mes, Lietuvos valsčionys, tvirtai tikime, jog tik tada galėsime žmoniškai gyvent, 
kada męs patys valdysimės, kada valdžią sau rinksime, kad visą mųsų kraštą - Lietu- 
vą valdys Seimas Vilniuje. 

Pasiuntinius Vilniaus Seiman galės rinkti visi suaugę Lietuvos gyventojai, kiekvie- 
nas galės tiesiai ir slapta paduot savo balsą už tą, kurį jis norės rinkti, nes jeigu rinki- 
mai Vilniaus Seiman butų ne dėl visų lygus, jeigu rinks ne tiesiok ir ne slapta, tai tenai 
mysy užtarytojų nebus ir mųsų rinktinė valdžia skriaus mus, kaip kad skriaudžia 
šiandien rusų valdžia. Lyg Seimo sušaukimui patįs rūpinsimės savo reikalais ir patys 
valdysimės. Šiandien pagerinimui savo padėjimo nutariame: 

1. Valdžiai mokesčių nemokėsime, nes už surinktus nuo mūsų pinigus [ji] užlaiko 
pulkus kareivių, visokius činauninkus, žandarus, šnipus, zemskius, sprauninkus, 
pristavus, uredininkus, gubernatorius ir t. t., kurie mums jodinėja ir visokiais bu- 
dais smaugia. 

2. Numesti tuos iš valsčiaus sąnarių (členų), kurie eina prieš žmones drauge su caro 
tarnais, o vietoje jų išrinkti tokius vyrus, kurie gins žmonių reikalus ir nepasiduos 
caro valdžiai. 

3. Rusus - mokytojus (učitelius) nutariame išvaryti, o jų vietoje pavedame naujai iš- 
rinktam viršaičiui (staršinai)** atkviest mokytojus lietuvius, kurie mųsų vaikus mo- 
kytų lietuviškoje kalboje; lig mokintojų atkvietimui, mokinkime vaikus namie, 

4. Panaikinkime dabartinį valsčiaus teismą (sūdą), o jo vietoje įveski-me teismą „tre- 
čiųjų", tai yra, abi provokuojančiosios pusės renka kiekviena sau po vieną teisdarį 
iš savo žmonių, o abudu išrinktieji teisdariai išrenka dar vieną ir tie trįs teisdariai 
teisia (sudija). 


38 Turimas galvoje 1863-1864 m. sukilimas Lenkijoje ir Lietuvoje. 
39 Turima galvoje valsčiaus viršaitis. 

5. Caro tarnų (įsprauninkų“, zemskių) vežiojimui „pačto“ (arklių) nebelaikyti, o 
viršaitis (staršina) ir kiti valsčiaus rėdos sąnariai turės važinėti savo arkliais. 

6. Neklausysime ir jokių reikalų neturėsime su caro činauninkais, vistiek kas jie ne- 
būtų: įsprauninkai, pristavai“ ir t. t. Varysime juos iš savo krašto, pakako jaujiems 
valgyti mųsų gardžią duoną ir smaugti mus, tegul važiuoja iš kur atvažiavo. 

7- Savo brolių į karumenę neleisime; jeigu kurį norėtų suimti valdžios tarnai, neduo- 
sime. 

8. Ant dvarų neužpuldinėkime, miškų nenaikinkime, ir neduokime jų naikinti nei 
valdžiai, nei ponams. 

9. Gaspadoriai, nereikalaukime už „pleciukus“* nuo gryčelninkų (susiedų)“, nes 
męs patįs nutarėme mokesčių nemokėti. Mes visi čia susirinkusieji, įvykdynimui 
viršui paminėto, nutarėme susitelkti į „Lietuvos valsčionių sąjungą“, nes tik visur 
išvien eidami galėsime viską pasiekti. 

Stokime visi už vieną. Ir viens už visus! 

Pasarga. Reikaluose „LVS“ kreipkitės į Lietuvos Ūkininko redakciją“. 


Rezoliucijų turinys iš esmės nesiskiria nuo pagrindinės Suvažiavimo nutarimų idėjos 
(ypač III dalies). Skiriasi gal tik tikslesnėmis reikalavimų formuluotėmis, kas aiškin- 
tina labiau vienalytė ir socialine prasme vieninga valstiečių suvažiavimo sudėtimi. 
Valstiečių delegatų nutarimai gausiau ir tiksliau nusako politinius žingsnius kuriant 
savo tuometinę organizaciją, kuri turėjo būti galutinai sukurta, įvykdžius senosios 
valdžios sistemos boikotą. Pagaliau valstiečių delegatų rezoliucijoje yra keletas punk- 
tų, iškeliančių visuomeninių bei ekonominių poreikių klausimus, kas, kaip matėme, 
buvo praleista Suvažiavimo rezoliucijoje. 8-tas nutarimo punktas atmeta bet kokių 
agrarinių trukdžių galimybę ir dvarų siaubimą analogiškų Rusijos įvykių įtakoje bei 
paaštrėjus socialiniams santykiams žemės ūkio sferoje visoje šalyje. Anot nutarimo 
iniciatorių, agrarinis klausimas turi būti sprendžiamas būsimojo seimo, o ne kokios 
nors tiesioginės akcijos būdu. Tame pačiame 8 punkte detalizuota, jog niekam - nei 
valdžiai, nei ponams - neleistina niokoti miško, ir tai buvo padiktuota rimto rūpesčio 
dėl krašto gerovės. Būtent ši detalė ne kartą po Suvažiavimo yra tapusi nesusipra- 
timų priežastimi, kai valstiečiai, priimantys savo delegatų nutarimą per daug „à la 
lettre“**, neleisdavo dvarams kirsti miško net būtiniausiems ūkiniams poreikiams, 


40 Apskričių policijos viršininkai. 

4ı Policijos viršininkai. 

42 Pleciukai - nuomojamas gyvenamas plotas. 

43 Grytelnikai, kampininkai. 

* Pirmosios rezoliucijos dalies autorius buvo Paežerio valsčius, antrosios - Čypėnų valsčius. Apie pastarosios rezoliuciją žr. 
Vilniaus žinios, Nr. 273, 1905 m.; ji datuojama lapkričio 12 d. Rezoliucijos gale paminėtas laikraštis Lietuvos Ūkininkas pradėjo 
eiti 1905 m. gruodžio 1 d. kaip pirmasis LDP organas šalyje. Rezoliucijos pabaigoje minimas Lietuvos Ūkininkas pradėtas leisti 
1905 m. gruodžio 1 d., kaip LDP organas, skirtas visam kraštui. 

44 Paraidžiui (pranc.). - Ž. N. 

nes iš esmės juk buvo kalbama visai apie kitką. O būtent - apie gana specifinį reiš- 
kinį. Daug stambių žemvaldžių, išsigandę revoliucijos plitimo bei agrarinių šūkių ir 
norėdami gelbėti savo turtą, kuriam manė esant iškilus pavojų, planavo išvykti, prieš 
tai nejudamą turtą iškeitę į grynus pinigus, kad galėtų juos saugiai laikyti Berlyno ar 
kituose bankuose; kadangi žemę tokiomis aplinkybėmis yra sunkiau parduoti, nei 
mišką, todėl tarp žemvaldžių pasireiškusi panika grėsė visišku miškų išnaikinimu. 
Žinoma, kad toks paniškas masinis ir plėšikiškas miškų kirtimas nebuvo naudingas 
ir patiems savininkams, o juo labiau buvo žalingas visam krašto ūkiui. Taigi tas rezo- 
liucijos punktas kaip tik ir įvardijo būtent tokį panišką krašto miškų naikinimą ir nu- 
statė betarpišką šio reiškinio, žalingo visam kraštui, priežiūrą; čia pasireiškė liaudies 
savivaldos principas ne tik politinėje, bet ir visuomeninėje bei ekonominėje sferoje. 
Šiame nutarime glūdėjo ne tik klasinis interesas, bet ir protinga pilietinė mintis. 

Svarbiausia buvo pats Sąjungos įkūrimas, kas garantavo pozicijų bendrumą rea- 
lizuojant savo programą viso krašto mastu. Suvažiavimo metu į Sąjungą (LVS) įstojo 
šimtas keliasdešimt narių iš valstiečių (delegatų) tarpo; valdyba liko organizacinio ko- 
miteto rankose iki būsimojo suvažiavimo. Sąjungos nariai Suvažiavimui pasibaigus iš- 
sivažinėjo po visą Lietuvą, su savimi išsiveždami naujos organizacijos užuomazgą; ne- 
trukus lokalinės LVS organizacijos ėmė steigtis visoje šalyje“; jų veikla labai palengvino 
valstiečių akciją. LVS organizacijos labai prisidėjo prie valstiečių delegatų nutarimų 
įgyvendinimo. Suvažiavimo rezoliucijos turėjo pastovesnę vertę, nes tai buvo tautinių 
reikalavimų (Lietuvos autonomija etnografinėse ribose, Suvalkų klausimas ir kt.) do- 
kumentas, tačiau valstiečių delegatų nutarimai turėjo didesnę konkrečią įtaką. Suva- 
žiavimui baigiantis tą pačią dieną Vilniaus žinių spaustuvėje buvo išspausdintas šio 
nutarimo tekstas, kad jį būtų galima išdalinti išsivažinėjantiems delegatams. Valstiečių 
delegatų nutarimas buvo išspausdintas 26 ooo tiražu ir dar 10 000 tiražu buvo išspaus- 
dinti abu dokumentai - bendra Suvažiavimo rezoliucija ir valstiečių nutarimai". 

Iškart po suvažiavimo buvo išplatinti vietinių LVS kuopelių organizavimo pavyzdžiai, pagal kuriuos jos turėjo steigtis. 

Norėčiau pridėti keletą žodžių apie LVS evoliuciją. Iškart po Suvažiavimo Sąjunga sėkmingai veikė ir sparčiai plėtėsi; 
boikoto akcija, kuri savo apogėjų pasiekė po suvažiavimo ir apėmė visą Suvalkų ir Kauno Lietuvą bei kiek silpniau pasireiškė 
Žemaitijoje, vyko vadovaujant vietinėms LVS organizacijoms, įgyvendinant valstiečių delegatų nutarimus. Reakcija, kuri 
prasidėjo 1905 m. gruodžio pabaigoje, pasireiškė aštriomis represijomis, kurios labai susilpnino Sąjungą, išretino jos gretas, 
nes buvo represuoti tiek aktyviausi inteligentai, tiek valstiečiai. 1906 m. pavasaris - didžiausio LVS nusilpimo metas. Tuo metu 
tie, kurie išvengė represijų, bei kiti Sąjungai simpatizuojantys asmenys nusprendė atgaivinti organizaciją. Tuo tikslu 1906 m, 
liepą buvo sušauktas vadinamasis „Atnaujintojų suvažiavimas“. Suvažiavime priimti organizacijos įstatai ir laikinoji progra- 
ma; akcentuota Sąjungos visuomeninė pozicija, akivaizdžiai teikianti pirmenybę mažažemių ir bežemių valstiečių poreikiams. 
LVS skelbia „laisvės ir žemės“ šūkį. Agrarinės politikos srityje LVS pasisako už valstybinių žemių, priklausiusių caro šeimai, 
majoratams ir visų konfesijų bažnyčioms, išdalijimą mažažemiams ir bežemiams; pripažįsta priverstinį didelių dvarų žemės 
nusavinimą; konkretų nusavinimo įvykdymą bei jį lydintį įstatymo normų sukūrimą (kokiu mastu ir kokiu būdu turi būti 
atliktas nusavinimas, kaip tos žemės turi būti panaudojamos) LVS palieka būsimam seimui; LVS reikalauja miškų, vandenų, 
natūralių ganyklų socializacijos. Todėl LVS šiandien yra ekonominė ir politinė mažažemių valstiečių organizacija. LVS yra 
glaudžiai susijusi su LDP ir iš dalies yra jos specifinė atšaka (žr. Lietuvos Ūkininkas, Nr. 44, 1906 m.). Geriausi LVS laikai (1905 
m.) kol kas dar negrįžę. Tačiau LVS veikla nesustojo. Visuomeninė LVS koncepcija pagilėjo, įgavo daugiau klasinių bruožų. 


** 

Kalbant apie „Valstiečių sąjungos“, turinčios glaudų ryšį su LDP, genezę, liko pri- 
durti tik keletą minčių. Jau matėme, kaip evoliucionavo LDP nuo susikūrimo iki 
1905 m. Beveik visi susitaikėliški, nuosaikieji, oportunistiniai elementai bei gryniausi 
nacionalistai paliko šią partiją 1904 m. 1905 m. LDP buvo jau aiškiai radikali organi- 
zacija. Radikali visuomeninė ir revoliucinė bei politinė pozicija yra pagrindinis šios 
partijos bruožas ištisus 1905 metus - tai atsispindi tiek partinėje spaudoje (Varpas, 
Ūkininkas, pagaliau Lietuvos Ūkininkas), tiek atsišaukimuose, partiniuose mitinguo- 
se, atskirų partijos narių veikloje. Kairįjį LDP sparną, jungiantį jaunesnius žmones, 
sudarė liaudininkai; iš jų tarpo, kaip matėme, kilo Valstiečių sąjungos įkūrimo inici- 
atyva. Sąjungos genezės fone įvyko mažas skilimas LDP viduje. Demokratai radikalai 
Sąjungos idėją, bent jau tuometine jos forma, priėmė skeptiškai. Demokratai liaudi- 
ninkai turėjo imtis iniciatyvos už partijos ribų. Nors iš tikrųjų nesusipratimas (bet 
ne konfliktas) tarp vyresniųjų ir jaunesniųjų demokratų kilo ne dėl visuomeninės 
koncepcijos turinio, bet greičiau dėl taktinių visuomenės vystymosi tendencijų suvo- 
kimo skirtumų. Vyresnieji demokratai, pradėję veiklą priešrevoliuciniu laikotarpiu 
ir pripratę prie konspiracinių veiklos metodų, įnešė į revoliucinį judėjimą, jei taip 
galima pasakyti, arbitralumo ir autoriteto pradus; plačiųjų liaudies masių, kaip akty- 
vaus veiksnio, o ne tik kaip įrankio, įtraukimas į revoliucinį judėjimą vyresniuosius 
demokratus iš pradžių kiek trikdė, tai jiems kvepėjo demagogija. Nors jie buvo prisie- 
kę atviros kovos šalininkai, tačiau jos nesiėmė; betarpiška kova iš esmės turi paversti 
mases iš pasyvaus įrankio aktyviu veiksniu, suteikiančiu visam judėjimui kryptį ir po- 
būdį. O jaunieji demokratai, kildinantys savo poziciją iš tų pačių esminių koncepcijų 
kaip ir vyresnieji, tačiau jau būdami laisvi nuo konspiracinės rutinos, greičiau pajuto 
ir suprato betarpiškos kovos psichologiją ir logiškai troško paversti ją veiksmu. Tam 
tikras skepticizmo šešėlis, kuris išliko vyresniųjų demokratų požiūryje į liaudininkus 
ir LVS net po Suvažiavimo (Lietuvos Ūkininkas, skelbdamas LVS įkūrimą ir valstie- 
čių delegatų nutarimą bei prisiimantis tarpininko tarp vietinių LVS organizacijų ir 
LVS branduolio vaidmenį, vis tik priduria kiek miglotą ir apibendrintą nuomonę apie 
savo požiūrį į Sąjungą - žr. Lietuvos Ūkininkas, Nr. 1, 1905 m., redakcijos prierašas 
prie p. Gabrio straipsnio), vis tiktai greitai išsisklaidė, apsipratus su nauja situacija. 
Požiūrių skirtumai sumažėjo, ir tas laikinas vidinis skilimas išnyko. 

Kaip jau matėme, LDP iki 1905 m. išbaigtos programos neturėjo. Tokia programa 
buvo sukurta tik 1906 m. Nors ir sukurta tais metais, vis dėlto ją aptarsime, nes ji 
atspindi LDP 1905 metų koncepciją ir nuostatą. Programa deklaruoja nepriklauso- 
mą Lietuvą, kaip idealą, ir „plačią demokratinę Lietuvos autonomiją etnografinėse 
ribose“, kaip konkretų partijos siekių tikslą (programa minimum). Programoje gana 
konkrečiai nurodomos etnografinės Lietuvos, kaip autonomijos branduolio, ribos, 

t. y. visa Kauno gubernija, Vilniaus gubernija be Vileikos pavieto ir be dalies Lydos, 
Dysnos ir Ašmenos pavietų, Suvalkų gubernija be dalies Suvalkų ir Augustavo pavie- 
tų, dalis Kuršo ir Gardino gubernijos. Be šio autonomijos branduolio krašto teritorija 
galėtų būti išplėsta priklausomai nuo neetnografinių teritorijų gyventojų tautinės su- 
dėties bei valios pareiškimo. Programoje pabrėžiama, jog kitų tautų teisės Lietuvoje 
turi būti garantuotos įstatymo, t. y. konstitucijos; tai labai teigiamas programos bruo- 
žas, nurodantis, kad partijos koncepcijai yra svetimas nacionalizmas. Programa iške- 
lia autonomijos, o ne federacijos principą: Lietuvos autonomija išplaukia 
iš valstybingumo idėjos. Toliau programoje formuluojami autonominės valdžios įga- 
liojimai. Vidaus politikoje keliamas demokratinės valdžios organizavimo ir decentra- 
lizacijos principas. Prigimtinių pilietinių teisių reikalavimas programoje neapsiriboja 
autonomijos rėmais, bet išplečiamas į visą valstybę (lygybė prieš įstatymą, as- 
mens neliečiamybė, tikėjimo, žodžio, susirinkimų ir sąjungų laisvė, galimybė laisvai 
judėti, keisti gyvenamąją vietą ir pilietybę, peticijų teikimo teisė, pasyvaus ir aktyvaus 
dalyvavimo rinkimuose teisė). Agrarinėje sferoje programa deklaruoja krašto nuo- 
savybės į visą krašto žemę pirmumo principą. Iš jo logiškai išplaukia: seimas, kuris 
yra aukščiausia politinė krašto valdžia (autonomijos rėmuose), turi teisę savo nuo- 
žiūra tvarkyti krašto žemės reikalus. Seimas nustato maksimalų žemės valdos plotą. 
Mažažemių ir bežemių (visų? - autoriaus prierašas) poreikiams patenkinti nustato- 
mas krašto žemės fondas, kurį sudaro: 1. valstybinė ir caro šeimos žemė ir miškas, 2. 
privati žemė, kaip palikimas gauta iš tolimų giminaičių, 3. žemė, kuri viršija leistiną 
žemės valdos maksimumą, nustatytą seimo, 4. žemė, išpirkta valstybės lėšomis iš 
privačių savininkų, 5. visi miškai; teisingą išpirkimą ar nuostolių padengimą nusta- 
to seimas. Seimas taip pat rūpinasi poreikiais, susijusiais su žemės našumo kėlimu, 
komasacijos palengvinimu, intervencija, siekiant smulkius savininkus apsaugoti nuo 
prekybos tarpininkų. Žodžiu - akcentuojamas smulkiųjų žemės savininkų poreikių 
tenkinimas. Mokesčių srityje programa iškelia progresinių mokesčių, priklausančių 
nuo pajamų ir nuosavybės dydžio, principą, taip pat atmeta pilietinių teisių susiejimą 
su mokamų mokesčių dydžiu. Darbo atžvilgiu programa užima valstybinės interven- 
cijos poziciją, kurią formuluoja keletoje punktų (įdomu, jog programa įstatymiškai 
apibrėžia minimalų darbo užmokestį). Visų instancijų teismus programa 
griežtai „uždaro“ Lietuvos ribose, ir juos organizuoja pagal pažangiausius pavyzdžius. 
Švietimo srityje programa pasisako už aukščiausius švietimo standartus, pasisako už 
galimybę mokytis gimtąja kalba ir pripažįsta lenkams, baltarusiams, žydams, rusams, 
vokiečiams ir t. t., gyvenantiems Lietuvoje, galimybę jų mokslo biudžetą formuo- 
ti proporcingai tų tautybių gyventojų skaičiui. Gynybos srityje - laipsniškas regu- 
liarios armijos pakeitimas milicija (jos organizavimas patikimas seimui). Programa 

pripažįsta lietuvių kalbą valstybine kalba, o tautine prasme mišriose vietovėse lygias 
teises su lietuvių kalba turi vietinių gyventojų kalbos. Programa reikalauja parapijinės 
savivaldos, turėjusios apimti ūkinių reikalų tvarkymo sferą. Kaip pirmučiausią taktinį 
uždavinį programa iškelia būtinybę klasiniu pagrindu burtis į veiklias organizacijas, 
toliau - masių švietimą ir propagandą jų tarpe, bendradarbiavimą su partijomis bei 
tautomis, kovojančiomis už savo autonomiją, pasisako už glaudžių armijos ir tautos 
ryšių nustatymą, pagaliau - pasilieka sau teisę pasirinkti kitas veiklos priemones, pri- 
klausomai nuo aplinkybių. 

Šioje programoje atsispindi LDP, kaip radikaliai liaudiškos partijos, koncepcija. 
Tokia LDP yra gyvybinga ir turinti ateitį. Tepridursiu, kad LDP savo 1906-ųjų pro- 
gramoje užėmė teritorinės, o ne tautinės partijos poziciją (ji yra „Lietuvos“, o ne „lie- 
tuvių“ partija). 

Vilniaus Suvažiavimo metu, suvažiavus daugybei įvairių luomų, profesijų ir įsi- 
tikinimų žmonių, įvyko daug mažesnių susibūrimų ir susirinkimų. Jau minėjau Su- 
valkijos lietuvių ir valstiečių delegatų susirinkimus (pastarojo metu gimė LVS). Tuo 
pat metu įvyko ir Mokytojų Sąjungos (LMS) Suvažiavimas, apie kurį dar kalbėsiu, bei 
lietuvių kunigų suvažiavimas. 

Tarp kunigų vyravo mintis susiburti į atskirą partiją. Klerikalinės partijos įkūri- 
mo projektas gimė iškart po konstitucinio manifesto. Pasirodžius rusų konstitucinių 
demokratų partijos programai, lietuviai, krikščionių demokratų idėjų šalininkai, nu- 
sprendė panaudoti šią programą kaip pavyzdį savajai sukurti, papildžius ją religiniais 
postulatais ir pritaikius vietos sąlygoms. Bendru sutarimu šį darbą atlikti buvo paves- 
ta trims lietuvių kunigams, Peterburgo dvasinės akademijos profesoriams (žr. kun. 
Tumo straipsnį 1907 m. 3-iame Draugijos numeryje). Toji trijulė (kun. prof. J. Ma- 
čiulis [Maironis], kun. prof. A. Dambrauskas, publicistas ir poetas, bei kun. prof. F 
Bučys) parengė programos projektą dar prieš Vilniaus Suvažiavimą (vėliau jis buvo 
paskelbtas spaudoje - žr. Draugija, Nr. 1, 1907 m.). Ši partija turėjo įgauti kultūrinės 
politinės sąjungos su ryškiu religiniu atspalviu pobūdį; ji buvo pavadinta „Lietuvių 
Krikščionių Demokratų Susivienijimas“ arba „Sąjunga“. Nors šis projektas, kaip ma- 
tysime, netapo programa, nes formaliai partija dar nebuvo įkurta, tačiau atsižvel- 
giant į tai, kad ji (programa) neabejotinai atspindėjo koncepciją ir pobūdį judėjimo, 
egzistuojančio faktiškai ir įgavusio labai aiškią formą, bendrais bruožais ją pana- 
grinėsiu. Projekto įvade nurodomas šios Sąjungos demokratinis, krikščio- 
niškas ir lietuviškas pobūdis. Pagrindiniu demokratijos bruožu projektas 
laiko visų pirma liaudies masių poreikių tenkinimą; tai turi pasireikšti užtikrinant pi- 
lietinių teisių lygybę bei rūpinantis liaudies (tiek kaimiečių, tiek miestiečių, nors pro- 
jekte daugiau kalbama apie kaimo gyventojus) gerove ir morale. Krikščionybės prin- 

cipo įrašymas į Sąjungos programą grindžiamas tuo, jog krikščioniškojo mokymo 
nuostatos privalomos ne tik asmeniniame gyvenime, bet jomis turi būti grindžiama 
ir tautos poreikių raida. Lietuviškumas plaukia iš meilės tėvynei ir turi pasireikšti kal- 
bos puoselėjimu bei tautiškumo gynimu nuo bet kokios svetimos įtakos. Be to, šiame 
projekte oportunizmas apibrėžiamas kaip pagrindinis politikos principas, savotiška 
politinė aksioma; priduriama, jog renkantis veiklos priemones atmetamas atviros 
konfrontacijos kelias. Projekte keliamas Lietuvos autonomijos etnografinėse 
ribose reikalavimas, kuris susiejamas su konstitucinės demokratijos visoje šalyje įve- 
dimu. Pilietinės laisvės bei konstitucijos principai, ministrų atsakomybė ir tautų tei- 
sė į autonomiją privalo būti įrašyta į bendravalstybinius „pagrindinius, nekintamus 
ir neatšaukiamus“ įstatymus; greta pilietinių laisvių tuose pačiuose „nekintamuose“ 
įstatymuose turi būti garantuojama vienuolynų, religinių ordinų, kongregacijų, bro- 
lijų, tiesiog kulto (griežtojo ir viešojo) laisvė. Rinkimų į Seimą teisė turi būti kartu 
ir prievolė (rinkimai „visuotinai lygūs, tiesioginiai, slapti ir privalomi“, - išskir- 
ta mano, pabrėžiant šį būdingą klerikalams bruožą). Švietimo srityje projekte reika- 
laujama, kad pradinėse mokyklose būtų dėstoma gimtąja kalba, o vidurinėse ji būtų 
vienu iš mokomųjų dalykų (apie aukštąsias mokyklas neužsimenama). Visiems ne- 
mokamo mokymo bei galimybės steigti privačias mokyklas reikalavimas projekte yra 
susiejamas su pareiga mokytis (čia matomas klerikalų noras apsidrausti tuo atveju, 
jei valdiškos mokyklos taptų pasaulietiškomis: tokiu atveju privačios mokyklos su 
religijos dėstymu galėtų konkuruoti su pasaulietinėmis net ir tada, jei mokslas taptų 
privalomas). Požiūryje į gimtąją lietuvių kalbą reikalaujama pripažinti tautinės kul- 
tūros primatą, akcentuojamas priešinimasis rusifikacijai ir polonizacijai; o dėl kalbos 
vartojimo bažnyčioje, reikalaujama: parapijose, kuriose gyvena bent 300 lietuvių, turi 
būti lietuviškai kalbantis kunigas, parapijose, kuriose gyvena 1000 lietuvių, pamoks- 
lai turi būti sakomi lietuviškai, o rožančius giedamas proporcingai gyventojų sudė- 
čiai. Ekonominės bei ūkinės srities nedetalizuosiu; ten yra pripažįstamas valstybės ir 
visuomenės dalyvavimas, tenkinant ekonomiškai pažeidžiamiausių klasių poreikius 
(taip pat ginami darbdaviai nuo galimai nesąžiningų darbuotojų); daugiausia 
dėmesio skiriama žemės ūkiui; nusavinimo principas nepripažįstamas. Projekte yra 
„moralinių poreikių“ skyrius (dirbančių merginų ir moterų globa, kova su girtavimu, 
skaitymai, bendri giedojimai, mėgėjiški vaidinimai ir pan.) bei „bažnytinių poreikių“ 
skyrius; šiame skyriuje apibrėžiamas bendradarbiavimas su kitomis klerikalinėmis 
partijomis visoje šalyje, laisvė palaikyti santykius su apaštališkuoju sostu, pasaulieti- 
nės valdžios nesikišimas renkant vyskupus ir nesikišimas į diecezijos vidaus tvarką, 
laisvė vyskupams įkurti parapijas, šaukti sinodus, statyti bažnyčias; vyskupų sprendi- 
mai vedybų, šeimyninės moralės ir kunigų nusižengimų pašaukimui klausimais turi 

prilygti teisminiam sprendimui; laisvė steigti seminarijas, valstybinės priežiūros jose 
panaikinimas, nuostolių, padarytų Katalikų bažnyčiai, padengimas, bažnytinės nuo- 
savybės grąžinimas, Vilniaus dvasinės akademijos atkūrimas, laisvė steigti vienuoly- 
nus ir pan., tikybos propagandos laisvė, tarpusavio susitarimų tikėjimo klausimu lais- 
vė, pagaliau - grigališkojo kalendoriaus įvedimas. Pabaigoje projektas nustato vidinę 
partijos organizaciją, kurios čia nesvarstysiu, kadangi faktiškai ji nebuvo pritaikyta 
(nes tai griežtai klerikalinė organizacija ir priderinta prie bažnytinės hierarchijos). 

Tokią tad formą įgavo būsimos Krikščionių demokratų sąjungos (LKDS) koncep- 
cija. Vilniaus Suvažiavimo metu kunigai siekė įkurti organizaciją, veikiančią trijose 
diecezijose (Seinų, Žemaitijos ir Vilniaus) su centrine valdyba Vilniuje. Tačiau vėliau 
iškilo tam tikri sunkumai, kurie neleido formaliai įkurti LKDS; būtent - Vilniuje vys- 
kupo barono fon Roppo iniciatyva susikūrė netautinė klerikalinė partija, vadinamoji 
Konstitucinė katalikiškoji partija, kurios atžvilgiu lietuviams kunigams buvo sunku 
apibrėžti savo atskirą poziciją; kadangi vyskupo Roppo partijoje katalikybė turėjo 
būti vienijantis veiksnys, todėl bet kokia kita panašaus turinio iniciatyva buvo tiesiog 
paralyžiuota (tačiau tarp LKDS ir K-K partijos buvo neabejotinas skirtumas - bū- 
tent, kad LKDS buvo klerikalinė tautinė partija); tai buvo didelė kliūtis Vilniaus 
diecezijos lietuviškajam klerui; o Žemaitijos diecezijoje (Kauno gubernija) progra- 
mos projektas nesulaukė aukštosios dvasinės vadovybės pritarimo (žr. kun. Tumo 
straipsnį Draugijoje, Nr. 3, 1907 m.). Todėl lietuviai krikščionys demokratai liko be 
tikslios rašytinės programos ir, griežtai kalbant, nesukūrė savo partijos; vis dėlto kaip 
atskira srovė, turinti aiškią koncepciją, krikščionys demokratai ne tik egzistuoja, bet 
ir aktyviai veikia’. 

1905 m. kunigai, projektuojantys partinę organizaciją, jau turėjo savo leidybinę 
draugiją, pavadintą „Švento Kazimiero draugija“, religinei ir klerikalinei bei pasaulie- 
tinei, neišskiriant nė politinės, literatūrai spausdinti". Du partiniai klerikalinės spau- 
dos leidiniai Nedėldienio skaitymas Kaune ir Šaltinis Seinuose - pradėti spausdinti 
tik 1906 m. 1905 m. bręstant LKDS projektui steigėsi vietinės būsimosios sąjungos 
sekcijos. Viena tokių buvo įkurta Vadaktuose (Panevėžio paviete) vieno iš aktyviau- 
sių krikščionių demokratų - kun. Tumo iniciatyva. Šios grupės nutarimuose, iš dalies 
atspindinčiuose jo programą, randame reikalavimus, kurie tuo metu buvo daugiau ar 
mažiau visuotiniai (lietuvių kalba mokyklose, valsčiuose ir pan.); ekonominėje bei 
ūkinėje sferoje Vadaktų grupės nutarimai deklaruoja netgi prievartinį nusavinimą, 


* Turi savo sąjungas, švietimo draugijas, leidyklas, laikraščius ir t. t. kaip visos kitos partijos. Partijos įforminimo klausimas 


lieka atviras (žr. Draugijos redakcijos prierašą prie LKDS projekto - Nr. 1, 1907 m.). Vis dėlto išskirtinai politinė krikščionių 
demokratų įtaka iki šiol nėra didelė, netgi palyginus su tomis propagandos priemonėmis, kuriomis jie disponuoja. 

* Tais pačiais metais (1905 m.) pažangiečiai turėjo dvi leidyklas Vilniuje - Aušrą ir Šviesą; jos vykdė labai energingą ir 
naudingą leidybinę veiklą politinių bei visuomeninių problemų populiarinimo srityje ir leidžiant bendro pobūdžio knygeles. 

ko nebuvo LKDS programos projekte; leidžiamas mokyklų boikotavimas, kaip prie- 
monė reikalavimams pasiekti, tačiau aiškiai pabrėžta, jog „kruvinai revoliucijai“ ne- 
bus pritarta; taip pat nepropaguojamas toks boikotas, koks buvo paskelbtas valstiečių 
delegatų susirinkime Vilniuje: patariama susilaikyti nuo kreipimųsi į vietinę valdžią, 
teismus ir t. t., bet neskatinamas visuotinis boikotas (žr. Vadaktų krikščionių grupės 
nutarimai, datuoti 1905 12 07 - Draugija, Nr. 3, 1907). 

Kai kurie lietuviai kunigai 1905 m. rudenį ne tik simpatizavo politinei liaudies akci- 
jai, bet ir patys dalyvavo joje, pavyzdžiui, viešai skaitydavo bažnyčiose Vilniaus Susirin- 
kimo nutarimus ir kvietė į kovą už laisvę ir teisybę. Tačiau klero tarpe nebuvo vieningos 
pozicijos rudens įvykių atžvilgiu; daugybė klero žiūrėjo į įvykius skeptiškai arba netgi 
priešiškai. Aukštasis kleras revoliucijos atžvilgiu buvo nusiteikęs priešiškai: kontrrevo- 
liucine dvasia buvo parašytas Seinų diecezijos valdytojo kun. Antanaičio (Antonowicz) 
laiškas, datuotas prieš konstitucinio manifesto paskelbimą; Žemaitijos vyskupas, kun. 
Paliulionis parašė panašų ganytojišką laišką tik prasidėjus reakcijai, 1906 m. sausį. 

Klero, simpatizuojančio išsivadavimo kovai, pozicija pasireiškė pritarimu boikoto 
taktikai bei jos propaganda, palaikant santykinai pasyvų, o ne revoliucinį, pasiprie- 
šinimą. Tokios taktikos laikėsi ir į Vilniaus Suvažiavimą atvykę kunigai. Iškart po 
Suvažiavimo visų trijų lietuviškų diecezijų kunigai, susirinkę Vilniuje, suorganizavo 
savo atskirą suvažiavimą, kuriame, be LKDS projekto aptarimo, aptarė lietuvių kal- 
bos vartojimo bažnyčioje klausimą. Labiausiai tai buvo aktualu Vilniaus diecezijai, 
kurioje lietuvių kalba daugelyje lietuviškų parapijų buvo apleista. Nuspręsta kreiptis 
į Vilniaus vyskupą su šiais pasiūlymais: parapijose ir diecezijos filialuose, kur gyvena 
ne mažiau kaip 100 lietuvių, evangelija turi būti skaitoma taip pat ir lietuvių kalba; 
grynai lietuviškuose (iš dalies ir mišriuose) dekanatuose dekanai, klebonai, filialis- 
tai ir vikarai turi būti lietuviai; Vilniaus seminarijoje kuo greičiau turi būti įvestas 
lietuvių kalbos dėstymas, lietuviams privalomas, kitiems - laisvai pasirenkamas; se- 
minarijos rektorius arba inspektorius turi būti lietuviai arba gerai mokėti lietuvių 
kalbą; konsistorijoje ir vyskupo kanceliarijoje turi būti žmonių, mokančių lietuviškai, 
kad interesantai lietuviai, tiek dvasiškiai, tiek pasauliečiai, galėtų susikalbėti gimtąja 
kalba; ir pagaliau keletas kalbinių reikalavimų, dėl bažnyčių pačiame Vilniuje (žr. Vil- 
niaus žinios, Nr. 290, 1905 m.). 

Ir pagaliau paskutinysis susibūrimas, įvykęs iškart po Vilniaus Suvažiavimo - tai 
Mokytojų sąjungos (LMS) suvažiavimas. Prieš pereidamas prie LMS veiksmų apta- 
rimo, keletą žodžių norėčiau tarti apie vieną realų, tiesioginį Vilniaus Suvažiavimo 
iškovojimą. 

Jau minėjau, kad rudenį, kai prasidėjo ir įsibėgėjo iš pradžių mitingų, vėliau - 
valsčių nutarimų akcijos, ir pagaliau - boikotų banga, žemutiniuose vietinės valdžios 
sluoksniuose buvo pastebimas neryžtingumas, depresija irsumišimas, ir tai palengvino 

judėjimo augimą. Tačiau ne visur ir nevienodai toji depresija ‘pasireiškė. Paskiri 
policijos asesoriai arba zemstvų viršininkai, priklausomai nuo to, kokius represijos 
svertus turėjo savo rankose (kariuomenės daliniai arba kitos priemonės), ėmėsi slo- 
pinti laisvės judėjimą, neatsižvelgiant nei į paskelbtą neliečiamybės manifestą, nei į 
garantuotą susirinkimų laisvę ir t. t. Atskirų prievartos apraiškų aprašymų randame 
to meto lietuvių spaudoje; čia ypač pasireiškė garsusis Orlovas, Anykščių (Ukmergės 
paviete) asesorius, turintis savo žinioje nedidelį kareivių dalinį (Orlovas buvo nužu- 
dytas 1906 m.); taip pat šioje srityje pasireiškė zemstvos viršininkas Smirnovas ir pa- 
vieto policijos viršininkas Tarchovas, veikę Panevėžio pavieto Krekenavos valsčiuje, 
turėję dragūnų paramą; panašūs faktai minimi Kvetkuose (žr. Vilniaus žinios, Nr. 289, 
293, 299). Tai buvo, tiesą sakant, pavieniai, bet labai iškalbingi atvejai; tai buvo men- 
kutė preliudija visuotinių represijų, kurios prasidės antroje gruodžio mėnesio pusėje 
visoje valstybėje. Vietovėse, kur judėjimas nebuvo išsiplėtęs, policija, nepuolusi į de- 
presiją, elgėsi brutaliai ir arogantiškai, vykdė masines kratas, kurstė liaudį, kuri dėl 
sąmoningumo stokos dar snaudė (pavyzdžiui, Tauragėje - žr. Vilniaus žinios, Nr. 284, 
1905 m.). Kitose vietovėse policija, nebeturinti nei jėgų, nei valios veikti, bandė kurs- 
tyti sentikius prieš lietuvius ir tyliai planavo sukelti vidinę kontrrevoliuciją; iš polici- 
jos šaltinių sklido gandai apie juodašimčių antplūdžius, siekiant pasėti liaudyje sąmy- 
šį ir demoralizuojančią paniką ir tokiu būdu susilpninti viso (revoliucinio) judėjimo 
energiją; buvo netgi atvejų, kai tamsiausiose vietovėse buvo bandoma suorganizuoti 
prieš judėjimą pačią liaudį: tokį atvejį aprašo Vilniaus žinios 268-ajame numeryje, kai 
vienas Kauno pavieto zemstvos viršininkas kurstė tamsią liaudį prieš lietuvių ir lenkų 
inteligentus ir ragino rinkti parašus, neva liaudis yra patenkinta ligšioline tvarka (ne- 
maža dalis Kauno pavieto priskirtina prie menkiausiai išsivysčiusių vietovių Lietu- 
voje). Atviros represijos vyko ir didesnėje Suvalkų gubernijos, dukart „apdovanotos“ 
karinės padėties įvedimu, dalyje. Tačiau revoliucinis judėjimas plėtėsi, ir po Vilniaus 
Suvažiavimo įgavo beveik visiškos liaudies savivaldos formas, ypač rytinėje Kauno 
gubernijos dalyje, taip pat - malgrė tout“ - Suvalkijoje. 

Augant revoliucinėms nuotaikoms ir plečiantis boikoto akcijai bei faktinės daugu- 
mos vietinių valdininkų impotencijos akivaizdoje rusų valdžia Lietuvoje imasi organi- 
zuoti provokacijas. Būtent valdžios kanalais pradėtos platinti insinuacijos, neva visas 
revoliucinis judėjimas Lietuvoje buvo grynai antirusiškas, nukreiptas prieš rusų tautą, 
o ne prieš priespaudos sistemą. Valdžia stengėsi pateikti boikoto akciją kaip plaukian- 
čią iš rasinės neapykantos paskatų, o ne kaip judėjimą, evoliucionuojantį savivaldos 
ir liaudies valdžios link. Tokia informacija plaukė iš lapkričio mėnesio Kauno guber- 
natoriaus komunikato; aiškiai apie tai byloja Liepojos - Romnų geležinkelio linijos 


45 Nepaisant visko (pranc.). - Ž. N. 

viršininko telegrama, kurioje kalbama apie prasimanytus „lietuvių katalikų“ išpuolius 
prieš pravoslavus, tarnaujančius geležinkelyje (telegrama adresuota Vilniaus ir Kauno 
vyskupams, Vilniaus generalgubernatoriui ir Kauno gubernatoriui); pagaliau valdiškas 
generalgubernatorijos spaudos organas Vilenskij Viestnik gruodžio 2 (15) dienos nume- 
ryje išspausdino redakcinį straipsnį, kuriame apeliuoja į rusų tautinį orumą ir pareiš- 
kia lietuviams, jog kreipiasi rusų vardu į rusų tautą; Novoje Vremia tiesiai be užuolankų 
sako, jog esant karinių pajėgų trūkumui kontrrevoliuciniam tikslui Kauno gubernijoje 
reikia panaudoti sentikius, prieš tai juos apginklavus. Kauno generalgubernatoriaus 
kreipimesi, išspausdindame savaitę prieš Vilniaus Suvažiavimą, formuluojami ir gra- 
sinimai bei insinuacijos, ir prašymai bei pažadai, teigiant, jog lietuviai savavališkai 
užpuldinėdami ėmė naikinti buvusią krašto tvarką, šalindami valsčių valdininkus bei 
mokytojus ir skirdami į jų vietas naujus žmones ėmė įvedinėti naują tvarką mokyklose, 
valsčių kanceliarijose ir kitose valdžios įstaigose, ėmėsi užpuldinėti rusus, vykdančius 
valdžią krašte ir reikalauti iš jų, kad užleistų savo vietas vietiniams gyventojams, ir pa- 
našiai; ponas gubernatorius apgailestauja dėl šių reiškinių, verčiančių imtis represinių 
priemonių, nors pripažįsta atskirų lietuvių reikalavimų teisėtumą ir apeliuoja į Dūmą, 
kaip vienintelį efektyvų ir tikrą jų reikalavimų realizavimo instrumentą: „Tikriausiai 
girdėjote, - rašo jis, - kaip į tai reaguoja rusai ir ką apie tai rašo rusų spauda (ponas 
gubernatorius, deja, nepaaiškina, ką bendro turi tie „rusai“ ir ta „rusų spauda“ su val- 
džia, prieš kurią kovojo tiek lietuviai, tiek ir jie patys (prierašas autoriaus); ir ką kalbėjo 
visų Rusijos kampelių atstovai suvažiavime Maskvoje; be to, galite būti tikri, jog rusų 
tautos atstovai Dūmoje (o vyriausybė? - prierašas autoriaus) atsižvelgs į jūsų norus ir 
padės jūsų deputatams iškovoti viską, kas reikalinga jums ir Lietuvai, ir pasieksite visa 
tai santarvės ir ramybės keliu, nesipykdami su didžia rusų tauta.“ 

Buvo momentas prieš pat Vilniaus Suvažiavimą, kai virš Kauno gubernijos ky- 
bojo karinės padėties įvedimo grėsmė ir tik per plauką ji nebuvo realizuota. Kauno 
gubernatorius buvo linkęs skelbti karinę padėtį. Tačiau p. Frezė, Vilniaus, Kauno ir 
Gardino generalgubernatorius, vienas nuosaikiausių Lietuvos administratorių, šio 
žingsnio nežengė.. 


* Čia derėtų paminėti Kauno gubernijos dvarininkų poziciją šiuo klausimu. Kauno gubernatorius pranešė Kauno Žemės 


ūkio draugijai, kuri yra iš esmės dvarininkų organizacija, jog atsižvelgiant į kenksmingas visuomenei revoliucines valstiečių 
nuotaikas aukštoji krašto administracija planuoja įvesti karinę padėtį. Visuotiniame Draugijos narių susirinkime lapkričio 20 d. 
(gruodžio 3 d.) jos vicepirmininkas grafas Aleksandras Tiškevičius perdavė susirinkusiesiems šią žinią. Visuotinis susirinkimas 
priėmė rezoliuciją, teigiančią, jog šie valstiečių reikalavimai, kurie yra suformuluoti valsčių nutarimuose ir valstiečių peticijose, 
yra teisėti bei atliepia jų esminius poreikius ir nieko revoliucingo juose nėra; o geriausias būdas nuraminti kraštą yra patenkinti 
reikalavimus; karinės padėties įvedimas prieštarauja spalio 17 d. manifestui, jis tik pakaitintų atmosferą ir įneštų sumaišties 
krašte, Todėl visuotinis susirinkimas protestuoja prieš karinės padėties įvedimą. Speciali delegacija, kurią sudarė ponai A. Tiške- 
vičius, K. Zaviša, M. Malinskis, šią Kauno Žemės ūkio draugijos rezoliuciją tuoj pat nusiuntė Vilniaus generalgubernatoriui. 
Dvarininkai boikoto akcijose ir apskritai to meto įvykiuose, išskyrus atskirus asmenis, nedalyvavo. Tuo metu jie rengė priešrin- 
kiminius suvažiavimus ir pasitarimus; vėliau siekė įkurti tarpluominę „Sąjungą laisvei ir teisei ginti“, tačiau to padaryti nepa- 
vyko, nes ji nebuvo priimtina valstiečiams. 

Kitą dieną po Vilniaus Suvažiavimo, lapkričio 23 d. (gruodžio 6 d.), generalguber- 
natorius Frezė išleido garsųjį potvarkį, tam tikra apimtimi sankcionuojantį lietuvių 
kalbinius reikalavimus pradinio švietimo srityje bei kiek didesnę valsčių savivaldą. 
Savo komunikate generalgubernatorius rašo: „Kauno gubernatorius pranešė, jog lie- 
tuviai valstiečiai daugelyje valsčių sukyla, skelbia rezoliucijas ir posėdžiauja valsčių 
susirinkimuose ir susibūrimuose tardamiesi, kaip pagerinti savo buitį bei administra- 
ciją. Daugelyje vietovių, nesulaukę pagalbos, ima tvarkytis patys: šalina mokytojus, 
keičia vaitus, valsčių raštininkus, ir taip žengia perversmo keliu.“ Apgailestaudamas 
dėl savivalės, kuri trukdo realizuoti gerus valdžios ketinimus, generalgubernatorius 
su Ukmergės pavieto valstiečių atstovais apie jų reikalavimus, darau išvadą, jog tų 
žmonių reikalavimai yra dvejopi: tie, kuriuos valdžia galėtų tuoj pat patenkinti, rem- 
damasi Aukščiausiuoju Spalio 17 dienos Manifestu bei ankstesniais aktais, ir tokie, 
kuriems įgyvendinti reikia laiko ir tautos atstovų Dūmoje sankcijos. 

Valstiečių prašymas, kad liaudies mokyklose vaikai būtų mokomi lietuvių kalba ir 
kad mokytojais būtų skiriami lietuviai, gali būti išpildytas, tik mokytojai turi mokėti 
valstybinę rusų kalbą ir vaikai privalo jos mokytis, nes yra Rusijos pavaldiniai. 

Tačiau teisė pasirinkti, skirti bei atleisti mokytojus, kaip tai buvo kai kur daroma, 
gali būti nustatyta tik išleidus naują įsaką, kuris privalėtų būti patvirtintas valstybės 
Dūmoje, kadangi tokia teisė liečia ne tik išimtinai Kauno guberniją, bet ir visą Rusiją. 

Lietuvių kalbą valsčių procedūrose ir kaimo susirinkimuose („sielskoje ob- 
čestvo“) galiu leisti tik lygiagrečiai rusų kalbai ir tik vidaus vartojimui, bet koks ki- 
toks raštiškas valsčių valdininkų bendravimas privalo būti vykdomas valstybine kalba. 

Valsčių valdininkų rinkimai yra galimi be jokio papildomo įsako. Tas pačias teisės 
valsčių susirinkimai turi raštininko rinkimų atveju, tačiau jo patvirtinimas bei nuša- 
linimas priklauso išimtinai valdžios, nurodytos įsake, kompetencijai. Ši tvarka galėtų 
būti pakeista tik Dūmoje. 

Taip pat tik valstybės Dūma per visos valstybės atstovus gali suteikti teisę gyven- 
tojams rinkti aukštesnius už šimtininkus ir dešimtininkus policijos pareigūnus. 

Skundai dėl tokių prievolių, kaip kelių taisymas, sunkumo ar neteisingumo gali 
būti svarstomi, o apsvarsčius - sprendimą priimti gali tvarkos komitetas, tačiau toks 
įsakas, liečiantis, pavyzdžiui, pajamų apmokestinimą, gali būti priimtas tik Dūmoje. 

Tegu valstiečiai, perskaitę ir įsigilinę į šiuos paaiškinimus, rimtai apsvarsto savo 
siekius ir tegu prisimena, jog viskas, ką vietinė valdžia gali padaryti jiems gero, bus 
padaryta tučtuojau, o kitus reikalavimus, liečiančius ne tik atskiras gubernijas, bet 
visą Rusiją, tegu paveda spręsti savo išrinktiems į Dūmą žmonėms, kurie sugebėtų tai 
daryti geriau ir teisingiau visos Rusijos žemių atstovų akivaizdoje. 

Perspėju silpnuosius, kurie pasiduoda įkalbinėjimams stoti į prievartos ir plėšimų 
kelią: visuotinės gerovės labui bet koks plėšikavimas ar prievarta bus beatodairiškai 
slopinami; tačiau žinodamas lietuvių liaudies išmintingumą ir jos prisirišimą prie 
tėvų žemės bei garbingo darbo vertinimą tikiu, kad ji manęs nevers imtis ypatingų 
priemonių, bet padės tenkinant jos didžiausius poreikius.“ 

Toks buvo generalgubernatoriaus atsakymas į Suvažiavimo rezoliucijų deklaraciją 
vos dienai praėjus po jo delegatų išsiskirstymo. 

Kartu generalgubernatorius išsiuntė telegramą Švietimo ministrui, kurioje, infor- 
muodamas apie Kauno gubernijos lietuvių reikalavimus kalbos bei švietimo srityse, 
teigia, jog pasitarus su apygardos švietimo kuratoriumi mano esą būtiną: a) įvesti 
lietuvių kalbos mokymą pradinėse mokyklose, b) leisti vartoti lietuvių kalbą mo- 
kantis kitų dalykų, c) pakeisti arba papildyti lietuviais pradinių ir dviklasių mokyklų 
mokytojų personalą, o pašalintiems rusų kilmės mokytojams skirti kitas vietas bei 
paremti materialiai, d) pakeitus pirmąjį caro įsaku patvirtintų Panevėžio mokytojų 
seminarijos taisyklių punktą, leisti stoti į ją lietuviams katalikams. Generalguberna- 
torius priduria, jog atsižvelgdamas į didžiausią poreikį - įvesti lietuvių kalbos mo- 
kymą pradinėse mokyklose bei skirti į jas mokytojus lietuvius - tai neatidėliotinai 
įgyvendinti pavedė apygardos švietimo kuratoriui. 

Tokį kelią pasirinko p. Frezė vietoj karinės padėties įvedimo. Valdžia tuo metu no- 
riai apeliavo į valstybės Dūmą, kaip patį geriausią būdą liaudžiai realizuoti reformas; 
tikintis, jog Dūma bus nuosaikiai paklusni, buvo stengiamasi pateikti ją kaip visų 
liaudies svajonių lopšį, norint atitraukti liaudį nuo betarpiškos kovos. O kai Dūmos 
iš tiesų tapo liaudies atstovėmis - atsakyta buvo valstybiniu perversmu!.. 

Šiaip ar taip p. Frezės veiksmus reikia vertinti teigiamai, kaip aukščiausiojo krašto 
administratoriaus nuosaikumo ir žmogiškumo išraišką. Tačiau šis jo poelgis buvo 
liaudies kovos rezultatas, buvo reali lietuvių p e r g a l ė. Be boikoto akcijos, be „prie- 
vartos“ ir „savivalės“, vartojant valdžios terminus, netgi žmogiškas generalguberna- 
torius nemanytų nuolaidas esant būtinas ir neišvengiamas. Suvažiavimo įtaka šioms 
nuolaidoms akivaizdi. Šis laimėjimas, pasiektas iškart po Suvažiavimo, dar sustiprino 
kovojančiųjų energiją ir norą gilesnių ir didesnių pergalių bei pačios kovos troški- 
mą. Tokiame fone Vilniuje lapkričio 23-24 (gruodžio 6-7) dienomis įvyko Antrasis 
Lietuvių mokytojų sąjungos (LMS) suvažiavimas. Pasiekus dalinę pergalę kalbos bei 
mokymo srityje, LMS posėdžiai ir funkcijos įgavo didžiulės reikšmės. Reikėjo užtvir- 
tinti laimėjimus ir tęsti pradėtą darbą. 

Pagrindinis II LMS suvažiavimo iškeltas uždavinys buvo siekti, kad mokytojai ir 
pati Sąjunga būtų visiškai pasirengę dirbti naujomis sąlygomis ir pasiruoštų netru- 
kus prasidėsiančiam mokyklų lietuvėjimo procesui. Suvažiavimas pavedė valdybai 

išspausdinti ir išplatinti atsišaukimus į valstiečius ir mokytojus; buvo nutarta rinkti 
pinigus vadovėliams bei sisteminti jau esamus; tęsti profesinę ir politinę kovą sie- 
kiant įgyvendinti visą LMS programą. Kad būtų paprasčiau kontaktuoti, buvo nu- 
tarta, kad valdyba būtų sudaroma iš narių, gyvenančių Vilniuje (žr. Vilniaus žinios, 
Nr. 278, 1905 m.). 

Atsišaukime mokytojams (žr. Vilniaus žinios, Nr. 279), išleistame vykdant LMS 
suvažiavimo nutarimą, Sąjungos valdyba kalba apie Lietuvos autonomiją kaip galuti- 
nį tautos kovos tikslą, remiasi p. Frezės telegrama Švietimo ministrui bei ištraukomis 
iš jo komunikato, parodydama, kad pradinio švietimo lituanizacija jau pasiektas tiks- 
las, todėl reikia kūrybiškai pasinaudoti šiuo laimėjimu ir siekti daugiau; todėl ragina 
visus mokytojus lietuvius imtis darbo, pati imdamasi šio proceso kuratoriaus ir tar- 
pininko vaidmens. 

Įdomus yra antrasis programinis LMS kreipimasis į valstiečius, taip pat išleistas 
pagal II Suvažiavimo nutarimus (žr. Vilniaus žinios, Nr. 280, 1905 m.). Įvadinėje daly- 
je valdyba nurodo, jog reikia ne prašyti, bet imti, jog neapibrėžtos p. Erezės nuolaidos 
ir pažadai švietimo srityje negali lietuvių patenkinti. Po to seka nuoroda, kokie turi 
būti taktiniai jų veiksmai šioje srityje; visų pirma reikia siūlyti rusų kilmės moky- 
tojams, ten, kur boikoto keliu jie dar nebuvo pašalinti, atsistatydinti savanoriškai, 
nurodant konkretų terminą: tik nepaklusus, laikyti tokį mokytoją priešu ir pašalinti 
prievarta; mokytoju skirti lietuvį, pabaigusį mokytojų seminariją; tokio neradus - pa- 
kviesti studentą arba šiaip asmenį, baigusį bent jau keturklasę miesto mokyklą arba 
keturias gimnazijos klases; jei toks asmuo imtųsi mokytojauti tik laikinai, derėtų tuoj 
pat kreiptis į LMS valdybą; naujasis mokytojas privalo visko mokyti lietuviškai pagal 
pridedamą prie kreipimosi pradinių mokyklų programą; Suvalkų gubernijoje, kur jau 
dabar yra nemažai mokytojų lietuvių, derėtų juos palikti savo vietose su sąlyga, jog 
laikysis lietuvybės, o šalinti tik tuo atveju, jei pasirodys esą valdžios šalininkai; valsčių 
susirinkimai privalo šiuos pokyčius formalizuoti į nutarimus; nutarimus reikia siųsti 
Mokyklų direkcijos vadovui. 

Čia pateiksime LMS rekomenduotą ir prie kreipimosi pridėtą trimečių pradinių 
mokyklų mokymo programą: 

Pirmieji mokslo metai: 

1. lietuvių kalba: skaitymas ir rašymas, pasakojimas, eilėraščių mokymasis mintinai, 
perrašinėjimas ir didaktika; 

2. pasaulio pažinimas: pasakojimai apie įvairius dalykus; 


* Daug lietuvių mokytojų turėjo tarnybas Lenkijoje (ypač Lomžos ir Siedleco gubernijose). Apie juos nebuvo žinoma, o ir 


jie patys neturėjo informacijos apie laisvas mokytojų vietas krašte. Daugelis jų kreipdavosi dėl darbo lietuviškose mokyklose 
per Vilniaus žinių redakciją. Nuo šiol tarpininkavimo funkciją perėmė LMS. 

3. kaligrafija ir piešimas; 

4. religija: jos programą nustatys dvasininkija; 

5. aritmetika: skaičiavimas žodžiu ir raštu, keturi veiksmai iki 100. 

Antrieji metai: 

1. lietuvių kalba: skaitymas, pasakojimas; gramatika - pirmosios žinios apie kalbos 
mokslą; didaktika, rašinėliai; 

kaligrafija ir piešimas; 

pasakojimai gamtos mokslų tema; 

aritmetika: skaičiavimas ir keturi veiksmai su įvairaus dydžio skaičiais; užduotys; 
religija: šventoji istorija ir platesnis katekizmas; 


av RPN 


rusų kalba: skaitymas ir rašymas. 

Tretieji metai: 

1. lietuvių kalba: skaitymas, pasakojimas, gramatika, rašiniai; 
2. geografija: trumpos žinios apie žemę, Lietuvos ir Rusijos geografija; 

3. istorija: trumpa Lietuvos istorija; 

4. aritmetika; 

5. rusų kalba: skaitymas, rašymas, pasakojimas, diktacija ir gramatika. 

Visiems čia išvardytiems dalykams nurodyti vadovėliai. LMS toliau ėjo nusibrėžtu 
keliu. Daugelyje valsčių steigėsi lietuviškos pradinės mokyklos su išrinktais mokytojais“. 

Šioje vietoje taip pat derėtų užsiminti apie nacionalistų organizavimąsi į atski- 
rą partiją. Tačiau prieš tai privalau paminėti vieną „diplomatinį-politinį“ aktą, labai 
būdingą nacionalistams. Kalbėsiu apie grupės lietuvių memorandumą, adresuotą 
Ministrui pirmininkui grafui Vitei, datuota 1905 m. lapkričio 2 (15) d. Šis memoran- 
dumas turėjo būti tautos istorinių teisių deklaravimas, parašytas aukštu stiliumi ir 
adresuotas Rusijos valstybei. 

Vienu iš memorandumo iniciatorių buvo dr. Basanavičius. Memorandumas 
grupės lietuvių buvo pateiktas svarstymui susirinkime Vilniuje spalio 22 d. (lapkri- 
čio 4 d.) (žr. Vilniaus žinios, Nr. 267, 1907 m.). 

Žemiau pridėdamas šio akto kritiką, pateikiu jo tekstą, išspausdintą Vilniaus žinių 
267-ajame numeryje: 

„MEMORANDUM“ 

Lietuvių tauta - seniausiai - ariškoji tauta - išlaikiusioji iki šių dienų seniausioje 
formoje savo ariškąją kalbą, gyvena krašte, kuris ir dabar, po vardu Lietuva, yra jos 


* 


Mokyklų lituanizavimo judėjimas tuo metu (po lapkričio 25 d. sen. st.) pasireiškė ir Veiverių mokytojų seminarijoje, 
kurioje mokėsi saujelė lietuvių; buvo reikalaujama lituanizuoti seminariją ir buvo pradėtas streikas (boikotas). Negausūs mok- 
sleiviai-lenkai (jų buvo 16) sutiko su lituanizavimo reikalavimais ir palaikė judėjimą; buvo pridėtas prierašas, kad lenkams, iki 
užbaigs studijas, bus dėstoma lenkų kalba (žr. Vilniaus žinios, Nr. 282, 1905 m.). 

territorija. Moksliški tyrinėjimai parodė, kad pirm atėjimo į tą kraštą lietuvių, niekas 
čia negyveno; kad patįs lietuviai išdirbo tos šalies kultūrą, ir kad paskiau čia atpludę 
iš rytų ir pietų slavai ir vokiečiai iš vakarų, jau atrado lietuvius tose vietose, kur juos 
aptiko vidurinių amžių istorija ir kur jie dabar tebegyvena. 

Lenkų ir Kryžiokų““ spaudžiamos pietinės ir vakarinės lietuvių gentės: Gečviai 
(Gečvininkai)* ir prūsai ilgose ir nuožmiose karėse pražuvo; po slavų įtekme dalis 
rytinės Lietuvos genčių iš dalies pavirto į gudus. Dar karalių Mindaugo ir Gedemi- 
no“ ir didžio kunįgaikščio Olgerdo* laikuose, Lietuva, būdama savyvaldė valstija ir 
turėdama nemenką įtekmę ant gretymųjų slavų likimo, įvedus prie Jagėlos** (1387 m.) 
krikščionystę, pateko, dėlei neakylumo savo politikų, lenkų įtekmėn, kurie nuo 
Horodliaus*! seimo (1413 m.) ir Liublino unijos (1569 m.) jau sustiprėjo ir galų gale 
beveik nužudė tautiškąją lietuvių dvasią. Tokiame apverktiname padėjime lietuviai 
buvo iki pat - pirmojo lietuviškai - lenkiškosios Respublikos išdraskymo (1772 m.)““, 
nors Lietuva visiškai savyvaldė buvo. Lenkinimas Lietuvos nesiliovė ir po pirmojo 
išdraskymo (1772 m.); lenkų kalba, įvesta administracijon ir bažnyčion, užsilaikė be- 
veik visur Lietuvoje iki mųsų dienų. Rusija iš savo pusės, paveldėjus lenkų politiką 
Lietuvoje, pasirodė stambiai-egoistiška ir nuo gr. Muravjovo laikų (1863-65 m.) pa- 
darė tai, ko nė vienos tautos historijoje nėra girdėta - jiji uždraudė lietuviams spaudą 
ir tuomi sustabdė kultūriškąjį šalies klestėjimą ant viso pusamžio. Mokyklos rusifi- 
kacija, administracijos sauvalė, atstūmimas lietuvių nuo visuomenės ir valstijos kraš- 
to tarnystės demoralizavo Lietuvą, juo daugiau, stūmė ją į ekonomiškąją pražūtį ir 
privertė to krašto gyventojus būriais į svetimus kraštus išsikelti, nuo ko lietuvių šalis 
nupuolė kultūriškai ir paskutiniu laikų gyventojų skaitlius sumažo ir baisiai suvargo. 
Administracijai tas nerūpėjo, ji regis, manė, kad jos vyriausia užduotis yra ne žmonių 
gerove rūpintis, bet juos sumaskolinti. 

Iš dalies po įtekme persekiojimo lietuvių tautos ir jų kalbos, iš dalies dėka vaisin- 
gai europėjiško progreso įtekmei, ir lietuvių tauta paskutiniame 25-metyje atbudo 
iš amžino snaudulio, ir paskutiniu laiku tautiškoji sąmonė paplito po visą Lietuvą. 
Lietuviai dabar didžiuojasi savo kalba, būdu ir papročiais, didžiai brangina historiš- 
kąsias savo tradicijas ir rūpinasi nuosekliai, lygiai kaip ir kitos apšviestos Europos 
tautos, įgyti tautišką savarankiškumą. Tie rūpesčiai, išreikšti liuosoje užsieninėje lie- 


46 Kryžiuočių. 

47 Jotvingiai. 

48 Turimas galvoje LDK Gediminas. 

49 Algirdo. 

50 Jogailos. 

51 Horodlės. 

52 Kalbama apie pirmąjį Lenkijos-Lietuvos valstybės padalijimą 1772 m. 

tuvių spaudoje ir daugybėje peticijų, paduotų paskutiniu laiku rusų valdžiai iš įvairių 
Lietuvos kampų, štai kaip trumpai išsireiškia: 


1) 


2) 


3) 


4) 


5) 


6) 


7) 


53 


Lietuviai, pripažindami, kad jų apgyventoji territorija (šalis), nuo historiškųjų lai- 
kų apima vadinamas „lietuvių gubernijas“ Šiaurės vakarų krašto: Vilniaus, Kauno, 
Gardino, dalį Kuršo ir priskirtąją nuo Vienos kongreso laikų prie Lenkijos, Suval- 
kų guberniją, laiko jas iš etnografiškojo atžvilgio, lietuviškomis, gyvenančius tose 
gubernijose tarp lietuvių lenkus, žydus, rusus ir kitus - paskesnių laikų atėjūnais, 
o gudus (baltarusius) suslavėjusiais lietuviais, ir nūnai gyvenančius kaimuose su 
lietuviškais vardais ir lietuviška architektūra. 

Geisdami kuo-plačiausios, žmogui įgimtos laisvės ir sykiu norėdami, kad kitos 
tautos podraug su jais gyvenančios, galėtų tuo naudotis, lietuviai reikalauja savo 
tėvynei plačios autonomijos, su įsteigiamuoju seimu senovės Lietuvos sostapylėje 
Vilniuje, idant apie savo šalies reikalus patįs galėtų tartis. 

Pripažindami, tokiu būdu, jų apgyventąją žemę historiškuoju savo prosenių pali- 
kimu, lietuviai leidžia kitoms tautoms, jų tarpe gyvenančioms, naudotis tomis pat 
tiesomis, kuriomis jie, to krašto aborigenai naudosis; protestuoja priešais visokią 
priespaudą ir pasikėsinimą tos ar kitos iš jų ant jų kalbos, politiškosios laisvės, tikė- 
jimo ir kt. 

Lietuviai reikalauja sau ir kitoms tautoms Lietuvos tiesų užimti visuomenės ir 
valstijos vietas; neapriboto nekilnojamų turtų įgijimo tiesų; tiesų susidraugavi- 
mo (sąjungų ir susirinkimų); lygybės prieš įstatymus ir tiesos, prie visuotinio ir 
stataus rinkimo su slaptu ir lygiu balsų padavimu, dalyvauti, per savo atstovus, 
lietuvių seime Vilniaus mieste ir visuotiname valstijos parlamente. 

Lietuviai reikalauja, idant jų įpatiška, o lygiai ir jų gyvenimų ne-paliečiamybė, 
butų įstatymais aprūpinta; idant jų šalyje butų panaikinta luomų skirtumas; kad 
nė vienas negalėtų teismo išvengti, o bausmė tiktai sulig teismo įstatymų butų 
paskiriama. 

Lietuviai reikalauja nuomonių, tikėjimo, žodžio ir spaudos laisvės, ir kad pilie- 
tiškai-politiškomis tiesomis galėtų kiekvienas lygiai naudotis, nežiūrint tautos ir 
tikėjimo skirtumo. 

Lietuviai reikalauja neapmokamo, visuotino ir priverstino jų prigimta kalba mo- 
kymo; įsteigimo ganėtino skaitliaus pradedamųjų, vidutinių ir augštesniųjų mo- 
kyklų (Vilniaus universiteto), ankštai sujungtų, idant galima butų iš pradedamųjų 
į augstesnius laiptiškai? įstoti, o lygiai ir tiesos liuosai kiekvienam tokias mokyklas 
steigti. 


Laipsniškai. 


249 


8) Lietuviai reikalaują, idant jų kalba butų pripažinta administracijos kalba tose vie- 
tose, kur lietuviai gyvena. . 

9) Duodant Lenkijai autonomiją, Suvalkų gubernija, kaipo lietuvių apgyventa, iš 
administratyviško atžvilgio, turi būti prijungta prie Lietuvos, kaip ji'priklausė jai 
prie pirmojo lietuviškai-lenkiškosios Respublikos padalinimo. Prieš priskyrimą 
tos gubernijos prie autonomiškosios Lenkijos, tai yra prie lenkų įtekmės, lietuviai 
protestuoja; ir 

10) Lietuviai reikalauja, idant visuose Viršiausiuose manifestuose'* ir paliepimuose 
nebūtų ignoruojamas Didžiojo Lietuvos Kunigaikščio titulas“. 

Pasirašė „Įvairių Lietuvos vietovių atstovai“: dr. J. Basanavičius, ponai Donatas Mali- 

nauskas (Lietuvos dvarininkas iš Trakų pavieto), Ambrazevičius ir M. Davainis-Sil- 

vestravičius (dvarininkas iš žemaitiško Raseinių pavieto, žinomas kultūrininkas). 
Toks tad buvo šis dr. Basanavičiaus įkvėptas aktas, deklaruojamas istorines lietuvių 
tautos teises pateikiantis į... rusų biurokratijos rankas tuo metu, kai visos šios priespau- 
dos citadelės tautos - tarp jų ir lietuviai - kilo prieš ją į kovą. Nekyla abejonių, kad dau- 
guma memorandume įrašytų reikalavimų yra visiškai teisingi; tačiau jų iškėlimo būdas 
ir motyvacija - visiškai netinkami. Tokiu istoriniu momentu, prasidėjusiu po didžio- 
jo spalio streiko, paversti rusų biurokratiją Lietuvos istorinių teisių teisėja buvo mažų 
mažiausia politinės ir istorinės nuovokos trūkumas. Nesiimu vertinti pačios istorinės 
koncepcijos, išdėstytos memorandumo įžangoje. Užtenka atkreipti dėmesį į siaubingą 
disonansą tarp šio akto prigimties ir istorinės akimirkos. Toliau išdėstytas tautos gyvy- 
binių teisių į būtį, vystymąsi ir kūrybingumą pagrindimas istoriniais argumentais (ari- 
jiška kilmė, seniausi tos teritorijos gyventojai, kultūrinės funkcijos priešistoriniu laiko- 
tarpiu, valstybingumas, valdant Mindaugui, Gediminui ir Algirdui) yra archaizmas ir 
praktinės politikos neįgalumo požymis. Istorija pati savaime nesukuria pagrindo 
šiuolaikinėms tautų teisėms; istorinė praeitis apibrėžiant šias teises gali būti imama 
domėn tik tiek, kiek ji reiškiasi gyvais socialiniais santykiais, kiek juose yra įpras- 
minta. Tautų teisės kyla iš jų poreikių bei šiuolaikinės evoliucijos, kurie yra istorinės 
praeities vaisiai. Praeitis, neįprasminta dabartyje, netampa pagrindu tautų teisėms. 

Tarptautinės praktinės politikos srityje operavimas istorinėmis teisėmis yra vertingas 

tik tiek, kiek turi karinės jėgos, sąjungų, „europinės pusiausvyros“, ekspansinės galios 

ir pan. sankciją; tuo tarpu santykiuose tarp Lietuvos ir grobikiškos rusų biurokratijos 
istorinės tautos teisės nėra ginčo sprendimo veiksnys. 

Koks esminis ir gilus skirtumas tarp tautos teisių deklaracijos memorandume ir 
tokios pat deklaracijos Vilniaus Suvažiavimo rezoliucijose! Suvažiavimo rezoliucijos 


54 Kalbama apie caro manifestus. 

neabejotinai yra tokia deklaracija ir yra tautos valios išraiška. Teisių deklaracija, su- 
rašyta betarpiškai pačios tautos, kuriai atstovavo Suvažiavimo delegatai, teigia tautos 
būtį ir gyvybingumą paprastais, iš tautos poreikių visumos išplaukiančiais postula- 
tais. Suvažiavimo deklaracija neapeliuoja į istorines prielaidas, kadangi visos jos telpa 
šiuolaikinėje tautos valioje ir evoliucijoje: viskas, kas iškyla iš dabarties valios, turi 
savyje istorijos pradą. Kažkokių ypatingų „istorinių teisių“ kūrimas skatina apibrėžti 
gyvenimą prielaidomis, kurių visuma neatitinka santykių, egzistuojančių čia ir da- 
bar, visumos. Praktikoje skirtumas tarp Suvažiavimo ir memorandumo rezoliucijų 
pasireiškė požiūryje į Vilniaus ir Gardino gubernijų baltarusius: nacionalistiškai is- 
torinis memorandumas juos tiesiogiai inkorporuoja į autonominę Lietuvos sudėtį, 
remdamasis architektūriniais bei tautiniais ir kultūriniais veiksniais; kaip suslavėję 
„lietuviai“ jie išauga iš bendrų su Lietuva istorinių šaknų, taigi istoriniu pagrindu 
turi įvykti ir senojo bendrumo restauracija; o Suvažiavimo rezoliucija, remdamasi 
šiuolaikinių tautų teisių veiksniu, baltarusių prisijungimą prie Lietuvos sąlygoja gi- 
miniškumo bei jų valios (plebiscito forma) pareiškimo prielaidomis, tuo visiškai ne- 
prieštaraudama istorijai: toje valioje pasireiškia ne atskiras istorinis fragmentas, bet 
istorijos tęstinumas, apibrėžiantis šios dienos tautos evoliucijos būvį. 

Memorandume pasireiškia būdinga nacionalistams imperializmo užuomazga. 
Tačiau esminė ir pavojinga jo klaida yra rusų biurokratijos pavertimas teisėju, spren- 
džiančiu apie lietuvių tautos teises“. Ši klaida, padaryta tuo metu, kai tauta kilo į kovą 
už savo teises, aiškiai parodo jo autorių koncepcijos skurdumą ir esminio tauti- 
nio instinkto stoką. 

O gaila! Dviejuose priešinguose Lietuvos tautinio atgimimo istorijos poliuose 
svarbiausių to metu įvykių smaigalyje sutinkame dr. Basanavičių, kaip Aušros ir Vil- 
niaus Suvažiavimo iniciatorių. Gaila, kad šio žmogaus, kuris galėjo tapti viso šio - 
1883-1905 metų - periodo simboliu, veikloje tuo metu pasireiškė ir nacionalizmo 
tendencijos, užtemdžiusios jo tautinio sąmoningumo skaidrumą. 

Netrukus po Vilniaus Suvažiavimo dr. Basanavičius Vilniaus žiniose (Nr. 279, lap- 
kričio 27 d., sen. st.) paskelbė apie Lietuvių tautinių demokratų partijos įkūrimą. Pla- 
čiau motyvuodamas tokios partijos įkūrimo poreikį, dr. Basanavičius duoda trumpą 
įvairių judėjimų ir partijų - nuo „Lietuvos mylėtojų“ atsiradimo ir iki pat šių die- 
nų - istorinės evoliucijos apžvalgą, tam tikrose srityse pripažįsta abiejų kairiųjų parti- 


* Rusų biurokratijos, suprantama, ne tik kad nesujaudino istorinės tautos teisės, bet ji suskubo pasinaudoti teisėjo ir tar- 


pininko funkcijomis, kurias memorandumas jai - prieš jo iniciatorių valią - suteikė. Be abejo, pasinaudojo tuo, vadovau- 
damasi pagrindiniu savo principu divide et impera. Valdžia tuoj pat išspausdino lietuviškojo memorandumo tezes oficioze 
Pravitelstviennyj Viestnik, kad galėtų parodyti valstybės pakraščių siekimą pažeisti valstybės vientisumą, diskredituoti Lenkijos 
autonomijos idėją ir, pabrėžiant tą memorandumo dalį, kurioje skundžiamasi Lietuvos lenkinimu, pakurstyti lenkų ir lietuvių 
tarpusavio vaidus. 

jų - LDP ir LSDP - nuopelnus, teigia atsiradus poreikį visų atspalvių „tautininkams“ 
susivienyti į vieną galingą organizaciją, apimančią visą Lietuvą ir koordinuojančią 
visą tautos išsivadavimo kovą. Dr. Basanavičius brėžia plačius būsimosios partijos 
koncepcijos apmatus; „šiandien, - sako jis, - vien lietuviškumo mums jau neužten- 
ka“; aukštai keldamas lietuvybės vėliavą, dr. Basanavičius kartu pabrėžia, kad lietuviai 
visų pirma yra žmonės, o tik po to lietuviai: iš čia kyla būtinybė tautinius šūkius 
kelti ant žmogiškųjų pažangos ir demokratijos pagrindų. Partija turi vykdyti realią 
tautinę politiką, turi kovoti už krašto lietuviškumo išlaikymą, už jo savivaldą, 
per laisvę ir švietimą vesti liaudį kultūrinio ir materialinio gyvenimo sąlygų gerinimo 
kryptimi. Tokie turi būti pagrindiniai partijos principai. Patys savaime, apibrėžti tik 
bendrais bruožais ir nesukonkretinti, jie negali būti kritikos objektais ir neatskleidžia 
naujos partijos individualumo. Pagal tokius principus nėra pagrindo kurti naują par- 
tiją. Autonomijos reikalavimą, kaip pagrindinį programinį punktą, matome abiejų 
pažangiųjų partijų programose; visuotinio balsavimo ir liaudies savivaldos princi- 
pas jų abiejų programose išreikštas su didžiule įtaiga, kuriai neįmanoma prieštarauti; 
kova su tautine priespauda taip pat yra vienas iš pagrindinių visų lietuviškų partijų 
ir judėjimų principų; jei būtų kalbama apie kažkokį ypatingą lietuvių kalbos ir kultū- 
ros teisių gynimą institucijose (bažnyčiose, mokykloje ir t. t.) ir apskritai visuomeni- 
niame gyvenime, už tai stoja ir demokratai, ir krikščionys demokratai, ir Mokytojų 
sąjunga, ir daug kultūrinių bei visuomeninių organizacijų ir draugijų; pats savaime 
tokio gynimo poreikis nesudaro pagrindo kurti naują politinę partiją. Kas be 
viso šito lieka, ką būtų galima apibrėžti kaip naujos partijos individualumo bruožus, 
kaip jos atsiradimo ir egzistavimo pagrindą? Turbūt tik „reali politika“, pasireiškianti 
kaip socialinis oportunizmas bei nacionalizmas jos kultūrinio ir politinio vystymosi 
koncepcijose. 

Tačiau tokia partija tuo metu susikūrė ir pasivadino Tautiškoji Lietuvių Demokra- 
tų Partija (TLDP). Į jos gretas stojo nacionalistiniai, susitaikėliški ir nuosaikūs ele- 
mentai, apie kuriuos jau buvo kalbėta ir kurie nepritapo nei prie radikaliai liaudiškos 
LDP, nei prie tautiškai klerikalios LKDS; beje, TLDP iki šiol taip ir nesugebėjo sukurti 
aiškios partinės struktūros. 

Taip bendrais bruožais būtų galima apibūdinti atgimusios Lietuvos politinį spektrą 
„pavasarišką“ 1905 metų rudenį. Vilniaus Suvažiavimo rezoliucijos ir valstiečių dele- 
gatų nutarimai išplito po visą kraštą. Visur sutiktos su didžiausiu entuziazmu, kaip 
tautos sankcija prasidėjusiam išsivadavimo procesui ir kaip jo tolesnio vystymosi kel- 
rodis, tos rezoliucijos tapo jungtimi, susiejusia atskirus veiksmus ir pastangas į vieną 
visumą. Jose išreikšta mintis buvo tautos politinės minties išraiška ir todėl ji buvo ne- 
ginčijamas autoritetas. Po suvažiavimo politinė reforma judėjo į priekį daug sparčiau, 

harmoningiau, vieningiau ir sutelkčiau, nei ligi tol. Boikoto akcija, apie kurią kalbėjau 
neskaidydamas jos į atskirus laikotarpius, tik po Suvažiavimo visa jėga išplito po visą 
kraštą. Tai, kas iki šiol buvo fragmentiška, nekoordinuota, dažnai nesuderinta, dabar 
įgavo logišką išbaigtumą. Naujos administracinės tvarkos įvedimas vietoj pašalinto- 
sios boikoto būdu buvo vykdomas daug lanksčiau ir kur kas sąmoningiau. 

Tačiau neilgai buvo duota lietuviams džiaugtis politinės laisvės pradais; vos tik 
spėjo surinkti savo pastangų vaisius, rytuose apsiniaukė ir džiaugsmingo išsivada- 
vimo aušra ėmė blėsti. Nepraėjus nė mėnesiui po Vilniaus Suvažiavimo, antroje 
gruodžio pusėje, kartu su ryškiu posūkiu visos šalies vidaus politikoje vis beatodai- 
riškesnės reakcijos kryptimi, į Lietuvą, o ypač į jos branduolį - Kauno guberniją, 
buvo pasiųsti dragūnų daliniai, kurie pasklido po visą kraštą; jie suiminėjo geriau- 
sius šios žemės sūnus, į kalėjimus grūdo naujosios administracijos valdininkus, kai- 
muose vykdė kratas bei gaudynes, kurios dažnai virsdavo tiesiog plėšimais, griovė 
namus tų, kuriems pavykdavo pasprukti, dažnai beveik visiškai nušluodavo ištisus 
miestelius (pvz., Žagarę, Anykščius), atkurdavo buvusią priešrevoliucinę valdžios 
bei teisėtvarkos sistemą ir grąžindavo į buvusias pareigas senuosius administracijos, 
policijos ir valsčių pareigūnus; tie funkcionieriai kaip šikšnosparniai išlindo iš savo 
tamsių užkaborių ir pulkais kaip varnos sekiojo kareivių dalinius, jie grįždavo į savo 
šiltas vieteles, širdyse puoselėdami nuodingą keršto jausmą vakarykščių nugalėtojų, 
o šiandien - belaisvių atžvilgiu. 

Taigi buvo nuslopinta Lietuvos išsilaisvinimo kova. Lietuva pati viena, atslūgus 
revoliucijos bangai visoje valstybėje, šios kovos tęsti negalėjo. Revoliucijos krizė pa- 
laužė lietuvių pastangas. 

Tačiau belaisvio širdis, kuri nors akimirką plakė laisvės troškimu ir pagaliau pa- 
čia laisve, jau nebegalėjo vėl plakti bailaus kiškio širdies dūžiais. Lietuviai, vėl ėmęsi 
kurti savo istoriją, jau nebegalėjo dar kartą tapti vergais. Palaužti prievartos, iš laisvos 
valios aukštumų nublokšti į globėjų narvą, išlaikė savo savimonę ir valią, kurių jokia 
prievarta nebegalėjo paveikti. Su tvirtu lietuvišku užsispyrimu jie tyliai puoselėja savo 
savimonę, kad stojus visos šalies išsilaisvinimo metui bendroje kovoje už laisvę ją 
atskleistų. 

Sustoju ties 1905 metais. Jie žymi tam tikro etapo pabaigą, užbaigia tam tikrą Lie- 
tuvių Tautos Atgimimo stadiją - nuo Aušros iki Vilniaus Suvažiavimo. Kartu šie me- 
tai yra tolesnės evoliucijos pradžia. Kova tęsiasi. 

Šiuo metu ji įgauna naują pobūdį - parlamentarizmas, gausių kultūrinių, visuomeni- 
nių bei ekonominių, politinių, profesinių ir t. t. draugijų bei organizacijų darbas. 

Uždavinį, kurį sau buvau iškėlęs, manau esu atlikęs. 

PABAIGA 

Lietuvos etnografinis žemėlapis 


Kaip šaltinius Lietuvos etnografiniam žemėlapiui, sudarytam p. Eugenijaus Grosso, 
panaudojau dr. Fr. Tetznerio (knygoje Die Slaven in Deutchland, 1902 m.) ir prof. 
J. Rozvadovskio (Mapa języka litewskiego w gub. Wileńskiej, publikuotoje „Materiały 
i pracy komisyi językowej Akademii Umiejętności w Krakowie“, t. 1, 1901 m.) žemėla- 
pius. P. Tetznerio žemėlapiu pasinaudojau nubrėždamas etnografines Prūsų Lietuvos 
ribas; brėždamas pietinę lietuvių etninę ribą Suvalkų gubernijos viduje pasinaudojau 
p. J. Gabrio nuoroda, kadangi Tetzneris pastūmėja šią ribą perdaug į pietus, lenkų ap- 
gyvendintų teritorijų link. Rytinėms, lietuvių-baltarusių, sienoms nustatyti pasinau- 
dojau prof. Rozvadovskio darbu; iš tiesų prof. Rozvadovskio žemėlapis nėra visiškai 
tikslus, kadangi remiasi nelabai patikimos anketos (jos rezultatai pateikti p. Anonimo 
darbe „Obszar języka litewskiego w gub. wileńskiej“ knygoje Materiały antropologicz- 
no-archeologicznyje i etnograficznyje Akademii Umiejętności w Krakowie, t. IJI, 1898, 
II skyrius, p. 1-72) duomenimis. Nors joje esama klaidų, tačiau, neturėdamas galimy- 
bių sistemiškai ir iš pirminių šaltinių patikrinti rytinių pakraščių etninę ir kalbinę 
medžiagą, turėjau priimti šį žemėlapį už pagrindą brėždamas skiriamąją etnografinę 
liniją; bet kuriuo atveju lietuvių rytinė siena pagal prof. Rozvadovskį yra tikslesnė, 
nei pietinė pagal p. Fr. Tetznerį, kuris ją pastumia gerokai per toli į pietryčius. Šiau- 
rinę, lietuvių-latvių, sieną brėžiau pagal esamą Kuršo ir Kauno gubernijos sieną su 
maža pataisa ties Palanga, kur etnografinės lietuviškos žemės įsibrauna į dabartinio 
Kuršo teritoriją; išilgai šios šiaurinės sienos derėtų padaryti dar vieną pataisą lietuvių 
naudai ties Ilūkšta, tačiau man trūksta tikslesnių duomenų. Gardino gubernijoje prie 
lietuviškos etnografinės teritorijos pridėjau mažą ruoželį ties Druskininkais, apgy- 
vendintą lietuvių. 

M. R. 

